Акафистник

Федор Людоговский

Собрание акафистов, составленное Федором Людоговским, специально для портала Предание.ру

Предание.ру - самый крупный православный мультимедийный архив в Рунете: лекции, выступления, фильмы, аудиокниги и книги для чтения на электронных устройствах; в свободном доступе, для всех.

Акафистник

От составителя

В состав сборника включен Великий акафист (Акафист Пресвятой Богородице) и 50 более поздних текстов этого жанра. Мы отдавали предпочтение, с одной стороны, наиболее известным святым и иконам Богородицы, с другой – тем акафистам, которые прошли тщательное многоэтапное редактирование и были официально утверждены на заседании Священного Синода Русской Православной Церкви. Таким образом, в акафистнике представлены как классические акафисты, которые можно найти практически в любом молитвослове (Пресвятой Богородице, Иисусу Сладчайшему, святителю Николаю Чудотворцу), так и, напротив, гимны, обращенные к малоизвестным святым (например, к священномученику Петру Черевковскому – священнику, пострадавшему в Смутное время) или к Богородице в честь не самых знаменитых Ее икон (в частности, в честь Выдропусского образа). Однако бо́льшая часть сборника образована акафистами, которые давно полюбились православным христианам России и многих других стран: это акафисты Пресвятой Троице и Ангелу–хранителю, преподобному Серафиму Саровскому и праведному Иоанну Кронштадтскому, Пресвятой Богородице в честь Иверской и Казанской, Владимирской и Смоленской чудотворных икон.

Для наглядности и удобства пользования акафистником каждый хайретизм (воззвание, начинающееся со слова Радуйся) дан отдельным абзацем, 1–й икос и 1–й кондак, которые принято повторно читать в конце акафиста, даны после 13–го кондака еще раз, так что читатель избавлен от необходимости отлистывать страницы назад. В конце каждого акафиста приведены молитвы – одна или, в ряде случаев, две–три.

Надеемся, что предлагаемый акафистник послужит к душевной пользе читателей.

Священник Федор Людоговский

Акафисты Господу Богу

Ака́фист Пресвято́й и Животворя́щей Тро́ице

Конда́к 1

Предве́чный Царю́ веко́в и Го́споди, всея́ тва́ри ви́димыя и неви́димыя Соде́телю, Ему́же, в Тро́ице Святе́й сла́вимому Бо́гу, вся́ко коле́но покланя́ется небе́сных, земны́х и преиспо́дних: те́мже и мы, я́ко креще́ннии в Трисвято́е и́мя Твое́, а́ще и недосто́йнии, хвале́бное сие́ дерза́ем принести́ Тебе́ пе́ние: Ты же, я́ко Творе́ц, Промысли́тель и Судия́ наш, вонми́ гла́су раб Твои́х, и не отста́ви ми́лости Твоея́ от нас, да из глубины́ души́ вы́ну зве́м Ти:

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

И́кос 1

Арха́нгели и А́нгели, Нача́ла и Вла́сти, Престо́ли и Госпо́дствия, предстоя́ще самому́ Престо́лу Сла́вы Твоея́, не довле́ют изрещи́ вели́чия соверше́нств Твои́х: многоочи́тии же Херуви́ми и шестокрила́тии Серафи́ми, закрыва́юще ли́ца своя́, то́чию с тре́петом и любо́вию взыва́ют друг ко дру́гу: Свят, Свят, Свят Госпо́дь Савао́ф! Нам у́бо, и́же прах и пе́пел есмы, кольми́ па́че удо́бее люби́ти молча́ние: но, да не толи́ких щедро́т, в созда́нии и искупле́нии на нас излия́нных, непа́мятливы яви́мся и неблагода́рни, подража́юще го́рнему славосло́вию, с ве́рою и любо́вию взыва́ем:

Свят, Свят, Свят еси́ Го́споди Бо́же наш, неисповеди́мая соверше́нств Высото́ и неизсле́димая та́ин Пучи́но!

Свят еси́ Го́споди Бо́же наш, везде́ сый и вся исполня́яй, Еди́ный и То́йжде вчера́, днесь и во ве́ки!

Свят еси́ Го́споди Бо́же наш, вся моги́й, нарица́яй не су́щая я́ко су́щая, низводя́й да́же до а́да и па́ки возводя́й!

Свят еси́ Го́споди Бо́же наш, испыту́яй сердца́ и утро́бы челове́ческия, исчита́яй зве́зды и всем им имена́ нарица́яй!

Свят еси́ Го́споди Бо́же наш, Его́же вси путие́ и́стинны и все судьбы́ оправда́ны вку́пе и вожделе́нны!

Свят еси́ Го́споди Бо́же наш, отдая́ грехи́ отце́в на ча́да, ми́луяй же и награжда́яй в ро́ды родо́в!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 2

Ви́дев Тя Иса́ия на Престо́ле высо́це и превознесе́нне, глаго́лаше: о окая́нный аз, я́ко челове́к сый и нечи́сты устне́ имы́й, и Го́спода Савао́фа ви́дех очи́ма мои́ма! Егда́ же угль горя́щий, носи́мый от А́нгела, прикосну́ся усто́м его́, чи́сте восхваля́ше Тебе́ Отца́, и Сы́на, и Свята́го Ду́ха, Еди́наго Бо́га. Попали́ у́бо, о Пресвята́я Тро́ице, огне́м Божества́ Твоего́ те́рние и на́ших мно́гих беззако́ний, да чи́стым се́рдцем возопие́м Тебе́: Аллилу́ия.

И́кос 2

Ра́зум неуразуме́нный разуме́ти ищя́ вели́кий во проро́цех Моисе́й, глаго́лаше: яви́ мне лице́ Твое́, да разу́мно ви́жду Тя! Ты же к нему́: за́дняя Моя́ у́зриши, лице́ же Мое́ не яви́тся тебе́: не бо у́зрит челове́к лице́ Мое́ и жив бу́дет. Нам же, а́ще и недосто́йным, благоволи́л еси́ яви́ти Себе́ в лице́ Единоро́днаго Сы́на Твоего́: те́мже благода́рне вопие́м:

Свят, Свят, Свят еси́ Го́споди Бо́же наш, серафи́мов пламенногоря́щая любы́ и херуви́мов вы́ну светя́щая прему́дросте!

Свят еси́ Го́споди Бо́же наш, ебе́сных Престо́лов превы́шний Царю́ и преми́рных Госпо́дствий всеи́стинный Го́споди!

Свят еси́ Го́споди Бо́же наш, вы́шних Сил непобеди́мая Кре́посте и Го́рних Власте́й всемогу́щий Власти́телю!

Свят еси́ Го́споди Бо́же наш, Арха́нгелов всера́достное благове́стие и А́нгелов неумолка́ющая про́поведь!

Свят еси́ Го́споди Бо́же наш, разу́мных Нача́л верхо́вное Всенача́ло, и всех про́чих небе́сных чино́в держа́вный повели́телю!

Свят еси́ Го́споди Бо́же наш, Еди́н име́яй безсме́ртие и живы́й во Све́те Непристу́пнем, со избра́нными же Твои́ми, я́ко со дру́ги, лице́м к лицу́ бесе́дуяй!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 3

Си́лою неизрече́ннаго могу́щества Твоего́ вся содержи́ши, Сло́вом неизсле́димыя Прему́дрости Твоея́ вся стро́иши, Ду́хом уст Твои́х вся живи́ши и ра́дуеши, о Трисо́лнечне Вседе́телю! Изме́рил еси́ не́бо дла́нию и зе́млю пя́дию, но́сиши и пита́еши всю тварь, вся по и́мени призыва́еши, и несть моги́й утаи́тися власти́тельныя десни́цы и взо́ра Твоего́: сего́ ра́ди со все́ми вы́шними и ни́жними си́лами, со умиле́нием припа́дающе, зове́м Ти: Аллилу́ия.

И́кос 3

Име́яй вся́кое созда́ние рабо́тно повеле́нию Твоему́, всю́ду явля́еши следы́ Про́мысла и неизче́тных соверше́нств Твои́х: те́мже неви́димая Твоя́ и присносу́щную Си́лу и Божество́, творе́ньми помышля́ема, ви́дяще, со удивле́нием и ра́достию зове́м:

Свят, Свят, Свят еси́ Го́споди Бо́же наш, власти́тельный Соде́телю ви́димых и неви́димых, и любвеоби́льный Строи́телю настоя́щих и гряду́щих!

Свят еси́ Го́споди Бо́же наш, от четы́рех стихи́й соста́вивый тварь и четы́рьми времены́ круг ле́та венча́вый!

Свят еси́ Го́споди Бо́же наш, повеле́вый со́лнцу свети́ти во дни, и луне́ со зве́здами просвеща́ти нощь!

Свят еси́ Го́споди Бо́же наш, изводя́й ве́тры от сокро́вищ, одева́яй не́бо о́блаки, и посыла́яй дождь и ро́су в прохлажде́ние зно́я!

Свят еси́ Го́споди Бо́же наш, препоясу́яй хо́лмы ра́достию и до́лы весе́лием, украша́яй кри́ны се́льныя и венча́яй поля́ кла́сами!

Свят еси́ Го́споди Бо́же наш, посыла́яй пи́щу птенце́м вра́новым, напая́яй вся зве́ри се́льныя, и полага́яй щедро́ты Своя́ на всех де́лех Свои́х!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 4

Бу́рю внутрь име́я душепа́губныя е́реси, вторы́й Иу́да, А́рий безу́мный, отве́ржеся Тебе́ Сы́на Бо́жия, Еди́наго от Пребоже́ственныя Тро́ицы быти; мы же а́ще и и́но лице́ О́тчее, и́но Сыно́внее, и́но Свята́го Ду́ха глаго́лем: но О́тчее, Сыно́внее и Свята́го Ду́ха Еди́но Божество́, ра́вну си́лу, соприсносу́щно вели́чество, се́рдцем и устны́ испове́дуем, и я́ко Трисо́лнечным све́том в купе́ли креще́ния озаре́ннии, Отцу́, и Сы́ну, и Свято́му Ду́ху, Еди́ному Бо́гу покланя́емся, зову́ще: Аллилу́ия.

И́кос 4

Слы́шавше па́стырие и учи́телие Святы́я Це́ркви А́рия, я́ко лю́таго зве́ря, вто́ргшася в слове́сное Христо́во ста́до, и восхища́юща о́вцы от и́стиннаго испове́дания правосла́вныя ве́ры, соше́дшеся в Нике́и на собо́ре, Бо́га, а не тварь, Христа́ испове́даша, и ра́вна Отцу́ Сы́на и Свята́го Ду́ха чту́ще, громогла́сне возгласи́ша:

Свят, Свят, Свят еси́ Го́споди Бо́же наш, Бо́же О́тче, Бо́же Сы́не, Бо́же Ду́ше Святы́й, Еди́ный И́стинный Бо́же, а не три бо́зи!

Свят еси́ Го́споди Бо́же наш, несозда́нный О́тче, несозда́нный Сы́не, несозда́нный Ду́ше Святы́й, Еди́не вку́пе несозда́нне, а не три осо́бь несозда́нны!

Свят еси́ Го́споди Бо́же наш, Оте́ц ражда́яй предве́чно Сы́на, Сын ражда́емый безле́тно от Отца́, Дух Святы́й из Него́же от век происходя́й, но не ражда́яся!

Свят еси́ Го́споди Бо́же наш, Оте́ц, воззва́вый нас от небытия́, Сын, искупи́вый нас па́дших Кресто́м Свои́м, Дух Святы́й, освяща́яй и животворя́й всех Свое́ю благода́тию!

Свят еси́ Го́споди Бо́же наш, в ду́хе, душе́ и те́ле на́шем трехча́стную ски́нию на вселе́ние Свое́ основа́ти благоволи́вый, и всеконе́чне грехо́м разру́шитися ей в нас не попусти́вый!

Свят еси́ Го́споди Бо́же наш, зна́мение Триипоста́снаго Существа́ Своего́ на всех де́лех рук Свои́х, в ми́ре ви́димом и неви́димом, положи́вый!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 5

Пребезнача́льная и Вседе́тельная Тро́ице, созда́в нас по о́бразу и по подо́бию Твоему́, запове́дала еси́ твори́ти уго́дная пред Тобо́ю: мы же, окая́ннии, злу́ю во́лю на́шу возлюби́вше, обе́ты креще́ния отверго́хом, о́браз Твой помрачи́хом; ны́не же па́ки к Тебе́ прибега́ем и мо́лимся, пода́ждь нам благода́ть Твою́, исхи́ти нас из руки́ враг, ви́димых и неви́димых, и спаси́ ны, и́миже ве́си судьба́ми, да во ве́ки веко́в зове́м Тебе́: Аллилу́ия.

И́кос 5

Ви́дя ра́зум превосходя́щая соверше́нства Твоя́ и неизрече́нная благодея́ния к бе́дным сына́м Ада́млим (в Тя бо, Триеди́наго Бо́га и́стинно ве́руяй, ме́ртвый ду́хом оживля́ется, оскверне́нный со́вестию очища́ется, поги́бший спаса́ется), благода́рным умо́м, благода́рным се́рдцем, благода́рными усты́, от Тебе́ созда́нными, прекло́ньше коле́на, глаго́лем:

Свят, Свят, Свят еси́ Го́споди Бо́же наш, в Триипоста́сном Сове́те Твое́м положи́вый сотвори́ти челове́ка, и в те́ло его́, от пе́рсти взя́тое, дыха́ние жи́зней из уст Твои́х вдохну́вый!

Свят еси́ Го́споди Бо́же наш, о́бразом и подо́бием Твои́м в лице́ Ада́ма всех нас почты́й, и рая́ сла́дости насле́дники учини́вый!

Свят еси́ Го́споди Бо́же наш, ра́зумом превы́ше всего́ ви́димаго вознесы́й нас, и тварь всю до́льнюю под но́зе на́ши покори́вый!

Свят еси́ Го́споди Бо́же наш, дре́во жи́зни в пи́щу нам дарова́вый и да́ром безсме́ртия ны обогати́вый!

Свят еси́ Го́споди Бо́же наш, преслу́шавших за́поведь прароди́телей на́ших и по грехопаде́нии не оста́вивый, но на упова́нии спасе́ния пря́мо Еде́ма всели́вый!

Свят еси́ Го́споди Бо́же наш, изведы́й и нас из чре́ва ма́тере на́шея и благода́тию Ева́нгелия, по рожде́нии, освяти́вый!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 6

Пропове́дник пра́вды и ревни́тель Свята́го и́мени Твоего́, Илиа́ досточу́дный, воззва́н от А́нгела, ста в горе́ Хори́ве: бысть же дух кре́пок, низлага́яй го́ры, бысть трус ве́лий и огнь паля́щ, но не в сих Тя ви́де, и по огни́ глас хла́да то́нка, и та́мо Госпо́дь; покры́в у́бо лице́ ми́лотию, с весе́лием и стра́хом взыва́ше: Аллилу́ия.

И́кос 6

Возсия́л еси́ в просвеще́ние всему́ ми́ру сия́ние Трисве́тлаго Божества́ Твоего́, отгна́л еси́ вся и́дольская заблужде́ния, Триипоста́сный Бо́же и Го́споди; весь же род челове́ческий от до́лгия тмы язы́чества в чу́дный свет Ева́нгелия приве́л еси́, и́мже озаре́ннии, сла́вим вседержа́вный Про́мысл Твой о нас, зову́ще:

Свят, Свят, Свят еси́ Го́споди Бо́же наш, до конца́ растле́нную грехо́м тварь вода́ми пото́пными потреби́вый и в лице́ Но́я обнови́вый весь род челове́чь!

Свят еси́ Го́споди Бо́же наш, отлучи́вый отца́ ве́рующих Авраа́ма от смеше́ния язы́к и в пото́мстве его́ и́стинную Це́рковь основа́вый!

Свят еси́ Го́споди Бо́же наш, изведы́й лю́ди Своя́ из Еги́пта, препита́вый их ма́нною в пусты́не и введы́й в зе́млю, кипя́щую ме́дом и мле́ком!

Свят еси́ Го́споди Бо́же наш, воздви́гий Дави́да, испо́лнивый Ду́хом Свои́м проро́ки и те́ми среди́ Изра́иля ве́ру в обетова́ннаго Искупи́теля сохрани́вый!

Свят еси́ Го́споди Бо́же наш, пле́ном Вавило́нским согре́шшия лю́ди Своя́ наказа́вый и, по сконча́нии его́, па́ки Иерусали́му возгради́тися повеле́вый!

Свят еси́ Го́споди Бо́же наш, Маккаве́и в ве́ре и преда́ниих оте́ческих непоколеби́мыми до сме́рти показа́вый, и Це́рковь подзако́нную, я́ко неве́сту, до прише́ствия возлю́бленнаго Жениха́, це́лу соблюды́й!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 7

Хотя́ прояви́ти вели́чие любве́ и милосе́рдия Твоего́ к па́дшему ро́ду челове́ческому, егда́ прии́де кончи́на ле́та, посла́л еси́ Единоро́днаго Сы́на Твоего́, ражда́ема от Жены́, быва́ема под зако́ном, да подзако́нныя искупи́т, И́же, пожи́в на земли́ я́ко челове́к и искупи́в ны Кресто́м Свои́м, вознесе́ся на не́бо, отню́дуже, исполня́яй обетова́ние, низпосла́ нам Пресвята́го Ду́ха Своего́, да зове́м вси: Аллилу́ия.

И́кос 7

Ди́вное вои́стину и но́вое показа́л еси́ чу́до, ди́вный в высо́ких, Го́споди, егда́ по низпосла́нии Пресвята́го Ду́ха на избра́нныя ученики́ и апо́столы, изве́л еси́ их на про́поведь всему́ ми́ру, да возвестя́т вели́кое и́мя Пресвяты́я Тро́ицы и пленя́т вся язы́ки в послуша́ние ве́ры: темже, чудя́щеся си́ле и де́йствию богодухнове́нных слове́с их, с ра́достию зове́м:

Свят, Свят, Свят еси́ Го́споди Бо́же наш, избра́вый немощна́я, худоро́дная и бу́ия ми́ра, да посрамя́т кре́пкия, сла́вныя и прему́дрыя!

Свят еси́ Го́споди Бо́же наш, воодушеви́вый безчи́сленныя со́нмы му́чеников, да тма́ми муче́ний и смерте́й запечатле́ют и́стину Ева́нгелия и си́лу благода́ти Христо́вой!

Свят еси́ Го́споди Бо́же наш, се́рдце равноапо́стольнаго Константи́на зна́мением Креста́ преклони́вый, и тем коне́ц лю́тым гоне́нием на христиа́н положи́вый!

Свят еси́ Го́споди Бо́же наш, седмию́ Вселе́нскими Собо́ры богоно́сных оте́ц, я́ко седмию́ столпы́, Це́рковь огради́вши и ерети́ческим треволне́нием непристу́пну сотвори́вый!

Свят еси́ Го́споди Бо́же наш, богому́дрым учи́телем и вели́ким подви́жником благоче́стия, я́ко пресве́тлым зве́здам на тве́рди Це́ркви, возсия́ти дарова́вый!

Свят еси́ Го́споди Бо́же наш, и влады́ку земли́ Росси́йския Влади́мира к све́ту и́стинныя ве́ры наста́вивый, и тем всю страну́ на́шу от пре́лести многобо́жия свободи́вый!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 8

Стра́нно и чу́дно у ду́ба Мамври́йска узре́в Тя Авраа́м во о́бразе трие́х муже́й, а́ки к еди́ному бесе́доваше, глаго́ля: Го́споди, а́ще обрето́х благода́ть пред Тобо́ю, не мини́ раба́ Твоего́! Трие́м у́бо, в Трие́х я́вльшихся ему́ Ли́цех, Отцу́, и Сы́ну, и Свято́му Ду́ху, Еди́ному же в существе́ Бо́гу, до земли́ поклони́ся, зовы́й: Аллилу́ия.

И́кос 8

Весь еси́ везде́ и всегда́, не то́чию могу́ществом неизче́тныя си́лы Твоея́, но и бога́тством вседе́тельнаго промышле́ния Твоего́ о вся́цем созда́нии Твое́м: нам же, я́коже рече́ Сын Твой, и власи́ главни́и вси изочте́ни суть у Тебе́, да ни еди́н из них паде́т без во́ли Твоея́: те́мже, упова́юще на Про́мысл Твой, со дерзновением и любо́вию зове́м:

Свят, Свят, Свят еси́ Го́споди Бо́же наш, благоволи́вый всему́ ро́ду челове́ческому раздели́тися на племена́ и язы́ки, и коему́ждо их ме́сто и вре́мя жи́тельства указа́вый!

Свят еси́ Го́споди Бо́же наш, И́мже ца́рие ца́рствуют и си́льнии пи́шут пра́вду, соблюда́яй избра́нных Свои́х, я́ко зени́цу о́ка!

Свят еси́ Го́споди Бо́же наш, от Него́же исхо́дит вся́ка прему́дрость и ра́зум, вся́ка кре́пость и си́ла, вся́ко здра́вие и ле́пота!

Свят еси́ Го́споди Бо́же наш, наводя́й и отъе́мляй бра́ни, венча́яй побе́дою пра́вое ору́жие, непра́вое же, посреде́ са́мых побе́д, предопределя́яй к сокруше́нию!

Свят еси́ Го́споди Бо́же наш, дая́й зна́мения на небеси́ и на земли́, посыла́яй огнь, я́зву и глад на лю́ди, да не до конца́ заблудя́т от путе́й Твои́х!

Свят еси́ Го́споди Бо́же наш, вознося́й смире́нныя от земли́, е́же посади́ти со кня́зи люде́й Свои́х, и низлага́яй го́рдыя, я́ко не обрести́ся ме́сту их!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 9

Вся́кое естество́, горе́ и ни́зу, непреста́нно сла́вит Тя, предве́чнаго Творца́ и Бо́га: на небеси́ еди́ни, Свят, Свят, Свят, день и нощь взыва́ют, друзи́и же венцы́ своя́ к подно́жию ног Твои́х полага́ют: на земли́ же со все́ю тва́рию мы, я́ко укра́шеннии о́бразом присносу́щныя Твоея́ сла́вы, к Тебе́ мо́лимся и от Тебе́ вели́кия и бога́тыя ми́лости ча́ем, зову́ще: Аллилу́ия.

И́кос 9

Вети́я многовеща́нныя, а́ще и мно́го тружда́ются мы́слию во испыта́нии, о Та́инстве Пресвяты́я Тро́ицы, но не мо́гут разуме́ти, ка́ко естество́м Еди́н есть Бог, в Трие́х же соверше́нных Ли́цех: мы же ве́руем то́чию сему́ и испове́дуем, ка́коже, не испыту́ем, и неизче́тная благодея́ния к нам коего́ждо из Трие́х Боже́ственных Лиц до́бре ве́дуще, с ве́рою и благодаре́нием зове́м:

Свят, Свят, Свят еси́ Го́споди Бо́же наш, пра́ведным судо́м Твои́м всем нам в зе́млю, от нея́же взя́ты есмы, возврати́тися, и па́ки в день воскресе́ния из нея́ воста́ти положи́вый!

Свят еси́ Го́споди Бо́же наш, со́лнцу, луне́ и зве́здам не́когда поме́ркнути, земле́ и всему́, е́же на ней, огне́м преобрази́тися предопредели́вый, да вме́сто их яви́тся не́бо но́во и земля́ нова́, в ни́хже пра́вда живе́т!

Свят еси́ Го́споди Бо́же наш, уста́вивый день, во́ньже предста́нут на суд вся племена́ и язы́цы, да восприи́мет ки́йждо по дело́м свои́м!

Свят еси́ Го́споди Бо́же наш, име́яй в день воздая́ния рещи́ пра́ведным: прииди́те благослове́ннии Отца́ Моего́, и насле́дуйте Ца́рствие, угото́ванное вам от сложе́ния ми́ра!

Свят еси́ Го́споди Бо́же наш, от Него́же нераска́яннии гре́шницы услы́шат тогда́ со стра́хом: отъиди́те от Мене́ прокля́тии во огнь ве́чный, угото́ванный диа́волу и а́ггелом его́!

Свят еси́ Го́споди Бо́же наш, обеща́вый Це́рковь Свою́ до конца́ ми́ра непоколеби́му соблюсти́, во е́же неодоле́нней быти ей и от врат а́довых!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 10

Спасти́ хотя́ мир, яви́лася еси́ на Иорда́нстей реце́, Пресвята́я и Пребоже́ственная Тро́ице: Оте́ц во гла́се с не́ба, свиде́тельствуяй о возлю́бленнем Сы́не, Сын во о́бразе челове́честем, прие́мляй Креще́ние от раба́, Дух Святы́й, сходя́й на Креща́емаго в ви́де голуби́не: те́мже во и́мя Еди́наго Бо́га, в Три же Лица́, Отца́, Сы́на и Свята́го Ду́ха, научи́хомся просвеща́ти Креще́нием вся́каго гряду́щаго в мир челове́ка, зову́ще: Аллилу́ия.

И́кос 10

Царю́ Преве́чный, сия́яй со́лнце Свое́ на благи́я и злы́я, пра́ведныя любя́й, гре́шныя же ми́луяй, скве́рну душе́вную и теле́сную на́шу омы́й, оби́тель Свою́ в нас, а́ще и недосто́йных рабе́х Твои́х, сотвори́ти благоволи́, потреби́ нечи́стая на́ша помышле́ния, изгла́ди неподо́бная дея́ния, напра́ви язы́к глаго́лати благоуго́дная пред Тобо́ю, да чи́стым се́рдцем и устны́ со умиле́нием зове́м:

Свят, Свят, Свят еси́ Го́споди Бо́же наш, о Не́мже апо́стольский лик я́ве глаго́лет, к Нему́же проро́ческий собо́р вы́ну взира́ет!

Свят еси́ Го́споди Бо́же наш, Его́же полк му́ченический боголе́пно испове́дует, и преподо́бных во́инство Пресвято́е и́мя славосло́вит!

Свят еси́ Го́споди Бо́же наш, о Немже пусты́нников мно́жество при́сно воздыха́ет, от Него́же по́стников по́двиги венча́ются!

Свят еси́ Го́споди Бо́же наш, Ему́же святи́тели и па́стыри благода́рственное прино́сят пе́ние, И́мже вселе́нстии учи́тели во спасе́ние на́ше богому́дрствуют!

Свят еси́ Го́споди Бо́же наш, приими́ мольбу́ о нас и предста́тельство всех святы́х, па́че же простира́ющую к Тебе́ о нас ру́це Своя́, Де́ву Пречи́стую!

Свят еси́ Го́споди Бо́же наш, огради́ нас святы́ми Твои́ми А́нгелы, и отжени́ от нас духо́в зло́бы поднебе́сных!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 11

Пе́ние вся́кое изнемога́ет, тща́щееся принести́ до́лжное благодаре́ние Тебе́ о всех и за вся, в Тро́ице сла́вимому Бо́гу: не обрета́ется бо ни ра́зума, могу́ща сраспростре́тися мы́слию ко мно́жеству щедро́т Твои́х на нас, ни сло́ва, во е́же досто́йне изрещи́ я: оба́че за вся, на́ми ви́димая и нам подае́мая, бу́ди Тебе́, Пресвята́я Тро́ице, благодаре́ние от нас, честь и сла́ва, яковы́же Ты Сама́ Твоего́ вели́чества досто́йны и Тебе́ уго́дны ве́си: мы же, покланя́ющеся Тебе́, со смире́нием и любо́вию зове́м: Аллилу́ия.

И́кос 11

Я́ко светопода́тельна Тя во обетова́ниих Твои́х свети́льника, су́щим нам во тме неве́дения о бу́дущем жре́бии на́шем я́вльшася, благода́рне испове́дующе и поне́ еди́наго из блаже́нств, Единоро́дным Сы́ном Твои́м возвеще́нных, улучити жела́юще, всеуми́льно с ве́рою вопие́м:

Свят, Свят, Свят еси́ Го́споди Бо́же наш, угото́вавый избра́нным Свои́м бла́га, и́хже о́ко не ви́де, у́хо не слы́ша, и я́же на се́рдце челове́ку не взыдо́ша!

Свят еси́ Го́споди Бо́же наш, Его́же вси чи́стии се́рдцем у́зрят, я́коже есть, и позна́ют, я́коже от Него́ са́ми позна́ни суть!

Свят еси́ Го́споди Бо́же наш, в Не́мже вси а́лчущии и жа́ждущии пра́вды обрету́т, николи́же оскудева́ющее насыще́ние!

Свят еси́ Го́споди Бо́же наш, от Него́ же миротво́рцы, я́ко подража́тели вся умиротвори́вшаго Единоро́днаго Сы́на Твоего́, возлю́бленными сына́ми нареку́тся!

Свят еси́ Го́споди Бо́же наш, у Него́же кро́тцые насле́дят зе́млю, и ни́щии ду́хом улучат неконча́емое Ца́рствие!

Свят еси́ Го́споди Бо́же наш, обеща́вый ве́чное поми́лование ми́лующим, и безконе́чное ра́дование пла́чущим!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 12

Благода́ть Твою́ всеси́льную пода́ждь нам, Пресвята́я Тро́ице: приими́ испове́дание грехо́в на́ших пред вели́чеством сла́вы Твоея́, при́зри на воздыха́ния на́ша, низпосли́ нам ду́ха умиле́ния и щедро́т, да, очище́ннии душе́ю и се́рдцем, сподо́бимся неосужде́нно зва́ти к Тебе́ на земли́, я́коже взыва́ют А́нгели на небеси́: Аллилу́ия.

И́кос 12

Пою́ще Твое́ всечеловеколю́бное смотре́ние, сла́вим Тя вси, Пребезнача́льная Тро́ице, ве́руем во Еди́наго Бо́га Отца́, Бо́га Сы́на и Бо́га Ду́ха Свята́го, ино́го, ра́зве Тебе́, Го́спода не ве́мы, к Тебе́ припа́даем и Тебе́ мо́лимся, вопию́ще:

Свят, Свят, Свят еси́ Го́споди Бо́же наш, бу́ди нам во спасе́ние, да не убои́мся никоего́же зла, и в защище́ние живота́ на́шего, да не устраши́мся никоего́же врага́!

Свят еси́ Го́споди Бо́же наш, гре́шныя ка́ющияся спаса́яй, спаси́ у́бо и нас многогре́шных!

Свят еси́ Го́споди Бо́же наш, умножа́яй всем ми́лость Твою́, умно́жи ю и на нас, и поми́луй ны, я́ко не́мощни есмы!

Свят еси́ Го́споди Бо́же наш, продолжи́ нам век к покаянию и не осуди́ нас на посече́ние с смоко́вницею безпло́дною!

Свят еси́ Го́споди Бо́же наш, изба́ви ны искуше́ний, от ми́ра, пло́ти и диа́вола находя́щих, и укрепи́ в ве́ре и любви́ к Тебе́!

Свят еси́ Го́споди Бо́же наш, сподо́би ны лице́м к лицу́ узре́ти Тя, и вни́ти в све́тлый черто́г Твой на брак А́гнчий!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 13

О Пресвята́я, Животворя́щая, Нераздели́мая и Вседе́тельная Тро́ице, О́тче, Сы́не и Ду́ше Святы́й, Еди́не и́стинный Бо́же и Тво́рче наш! Ны́нешнее на́ше прие́мши благодаре́ние, низпосли́ нам благода́ть и си́лу от высоты́ Свята́го Престо́ла Твоего́, да, попра́вше вся плотски́я по́хоти, во вся́ком благоче́стии и чистоте́ поживем до конца́ дней на́ших, вы́ну восхваля́юще Пресвято́е И́мя Твое́ и зову́ще: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

Арха́нгели и А́нгели, Нача́ла и Вла́сти, Престо́ли и Госпо́дствия, предстоя́ще самому́ Престо́лу Сла́вы Твоея́, не довле́ют изрещи́ вели́чия соверше́нств Твои́х: многоочи́тии же Херуви́ми и шестокрила́тии Серафи́ми, закрыва́юще ли́ца своя́, то́чию с тре́петом и любо́вию взыва́ют друг ко дру́гу: Свят, Свят, Свят Госпо́дь Савао́ф! Нам у́бо, и́же прах и пе́пел есмы, кольми́ па́че удо́бее люби́ти молча́ние: но, да не толи́ких щедро́т, в созда́нии и искупле́нии на нас излия́нных, непа́мятливы яви́мся и неблагода́рни, подража́юще го́рнему славосло́вию, с ве́рою и любо́вию взыва́ем:

Свят, Свят, Свят еси́ Го́споди Бо́же наш, неисповеди́мая соверше́нств Высото́ и неизсле́димая та́ин Пучи́но!

Свят еси́ Го́споди Бо́же наш, везде́ сый и вся исполня́яй, Еди́ный и То́йжде вчера́, днесь и во ве́ки!

Свят еси́ Го́споди Бо́же наш, вся моги́й, нарица́яй не су́щая я́ко су́щая, низводя́й да́же до а́да и па́ки возводя́й!

Свят еси́ Го́споди Бо́же наш, испыту́яй сердца́ и утро́бы челове́ческия, исчита́яй зве́зды и всем им имена́ нарица́яй!

Свят еси́ Го́споди Бо́же наш, Его́же вси путие́ и́стинны и все судьбы́ оправда́ны вку́пе и вожделе́нны!

Свят еси́ Го́споди Бо́же наш, отдая́ грехи́ отце́в на ча́да, ми́луяй же и награжда́яй в ро́ды родо́в!

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Конда́к 1

Предве́чный Царю́ веко́в и Го́споди, всея́ тва́ри ви́димыя и неви́димыя Соде́телю, Ему́же, в Тро́ице Святе́й сла́вимому Бо́гу, вся́ко коле́но покланя́ется небе́сных, земны́х и преиспо́дних: те́мже и мы, я́ко креще́ннии в Трисвято́е и́мя Твое́, а́ще и недосто́йнии, хвале́бное сие́ дерза́ем принести́ Тебе́ пе́ние: Ты же, я́ко Творе́ц, Промысли́тель и Судия́ наш, вонми́ гла́су раб Твои́х, и не отста́ви ми́лости Твоея́ от нас, да из глубины́ души́ вы́ну зве́м Ти:

Свят, Свят, Свят еси́ Го́споди Бо́же наш, поми́луй ны, па́дшее созда́ние Твое́, И́мене ра́ди Свята́го Твоего́!

Моли́тва

О Пресвята́я Тро́ице, Единосу́щная Держа́во, всех благи́х Вина́, что воздади́м Тебе́ за вся, я́же воздала́ еси́ нам, гре́шным и недосто́йным, пре́жде, не́же на свет произъидо́хом, за вся, я́же воздае́ши коему́ждо нас по вся дни и я́же угото́вала еси́ нам в веце гряду́щем? Подоба́ше у́бо за толи́кия благодея́ния и щедро́ты благодари́ти Тя не словесы́ то́чию, но па́че де́лы, храня́ще и исполня́юще за́поведи Твоя́: мы же, страсте́м на́шим и злым обы́чаем вне́мше, в безчи́сленныя от ю́ности низверго́хомся грехи́ и беззако́ния. Сего́ ра́ди, я́ко нечи́стым и оскверне́нным, не то́чию пред трисве́тлое Лице́ Твое́ безсту́дно яви́тися, но ниже́ И́мене Твоего́ Пресвята́го изрещи́ довле́яше нам, а́ще бы не Ты Сама́ благоизво́лила, во отра́ду на́шу возвести́ти, я́ко чи́стыя и пра́ведныя лю́биши, гре́шники ка́ющияся ми́луеши и благоутро́бне прие́млеши. При́зри у́бо, о Пребоже́ственная Тро́ице, с высоты́ Святы́я Сла́вы Твоея́ на нас, многогре́шных, и благо́е произволе́ние на́ше вме́сто благи́х дел приими́: и пода́ждь нам ду́ха и́стиннаго покая́ния, да возненави́девше вся́кий грех, в чистоте́ и пра́вде, до конца́ дней на́ших поживем, творя́ще пресвяту́ю во́лю Твою́ и сла́вяще чи́стыми по́мыслы и благи́ми дея́ньми сладча́йшее и великоле́пое И́мя Твое́. Ами́нь.

Акафист Сладчайшему Господу нашему Иисусу Христу

Кондак 1

Возбра́нный Воеводо и Господи, ада победителю,

яко избавлься от вечныя смерти,

похва́льная воспису́ю Ти, создание и раб Твой;

но, яко име́яй милосердие неизреченное,

от всяких мя бед свободи, зовуща:

Иису́се, Сы́не Бо́жий, поми́луй мя.

Икос 1

Ангелов Тво́рче и Господи cил, отверзи ми недоуме́нный ум и язык на похвалу пречистаго Твоего имене, якоже глухому и гугни́вому древле слух и язык отверзл еси, и, глаго́лаше зовы́й таковая:

Иису́се пречудный, aнгелов удивление;

Иисусе пресильный, прародителей избавление.

Иисусе пресладкий, патриархов величание;

Иисусе преславный, царей укрепление.

Иисусе прелюбимый, пророков исполнение;

Иисусе предивный, мучеников кре́посте.

Иисусе претихий, монахов ра́досте;

Иисусе премилостивый, пресви́теров сладосте.

Иисусе премилосердый, постников воздержание;

Иисусе пресладостный, преподобных ра́дование.

Иисусе пречестны́й, девственных целомудрие;

Иисусе предве́чный, грешников спасение.

Иису́се, Сы́не Бо́жий, поми́луй мя.

Кондак 2

Видя вдови́цу зе́льне плачущу, Господи, я́коже бо тогда умилосердився, сына ея́ на погребение несо́ма воскресил еси; сице и о мне умилосе́рдися, Человеколюбче, и грехми́ умерщвленную мою душу воскреси́, зовущую: Аллилу́ия.

Икос 2

Разум неуразуме́нный разумети Филипп ища́, Господи, покажи нам Отца, глаго́лаше; Ты же к нему: толи́кое время сый со Мною, не познал ли еси, яко Отец во Мне, и Аз во Отце есмь? Темже, Неизсле́дованне, со страхом зову Ти:

Иисусе, Боже предвечный;

Иисусе, Царю́ пресильный.

Иисусе, Владыко долготерпеливый;

Иисусе, Спасе премилостивый.

Иисусе, хранителю мой преблаги́й;

Иисусе, очисти грехи моя.

Иисусе, отыми беззакония моя;

Иисусе, отпусти неправды моя.

Иисусе, надеждо моя, не остави мене;

Иисусе, помощниче мой, не отри́ни мене.

Иисусе, Создателю мой, не забу́ди мене;

Иисусе, Пастырю мой, не погуби мене.

Иису́се, Сы́не Бо́жий, поми́луй мя.

Кондак 3

Силою свыше апостолы облеки́й, Иисусе, во Иерусалиме седящия, облецы́ и мене, обнаженнаго от всякаго благотворе́ния, теплотою Духа Святаго Твоего и даждь ми с любовию пети Тебе: Аллилу́ия.

Икос 3

Име́яй богатство милосердия, мытари́ и грешники, и неверныя призвал еси, Иисусе; не презри и мене ныне, подобнаго им, но, яко многоценное ми́ро, приими́ песнь сию:

Иисусе, си́ло непобедимая;

Иисусе, ми́лосте безконечная.

Иисусе, красото́ пресветлая;

Иисусе, любы́ неизреченная.

Иисусе, Сыне Бога Жива́го;

Иисусе, помилуй мя грешнаго.

Иисусе, услыши мя в беззакониих зачатаго;

Иисусе, очисти мя во гресех рожденнаго.

Иисусе, научи мя непотребнаго;

Иисусе, освети мя темнаго.

Иисусе, очисти мя сквернаго;

Иисусе, возведи мя блуднаго.

Иису́се, Сы́не Бо́жий, поми́луй мя.

Кондак 4

Бурю внутрь име́яй помышлений сумнительных, Петр утопа́ше; узрев же во пло́ти Тя су́ща, Иисусе, и по вода́м ходяща, позна́ Тя Бога истиннаго и, ру́ку спасения получив, рече́: Аллилу́ия.

Икос 4

Слы́ша слепы́й мимоходя́ща Тя, Господи, путе́м, вопия́ше: Иисусе, Сыне Дави́дов, помилуй мя! И, призвав, отверзл еси очи его. Просвети убо милостию Твоею очи мы́сленныя се́рдца и мене́, вопиюща Ти и глаголюща:

Иисусе, вышних Создателю;

Иисусе, нижних Искупителю.

Иисусе, преиспо́дних потребителю;

Иисусе, всея твари украси́телю.

Иисусе, души́ моея́ уте́шителю;

Иисусе, ума моего просветителю.

Иисусе, сердца моего веселие;

Иисусе, тела моего здравие.

Иисусе, Спасе мой, спаси мя;

Иисусе, свете мой, просвети мя.

Иисусе, муки всякия избави мя;

Иисусе, спаси мя, недостойнаго.

Иису́се, Сы́не Бо́жий, поми́луй мя.

Кондак 5

Богото́чною Кровию я́коже искупил еси нас древле от законныя клятвы, Иисусе, сице изми́ нас от се́ти, е́юже змий запя́т ны страстьми́ плотскими, и блудным наважде́нием, и злым унынием, вопию́щия Ти: Аллилу́ия.

Икос 5

Видевше отроцы еврейстии во образе человечестем Создавшаго рукою человека, и Владыку разумевше Его, потщашася ве́твьми угодити Ему, «Оса́нна!» вопиюще. Мы же песнь приносим Ти, глаголюще:

Иисусе, Боже истинный;

Иисусе, Сыне Давидов.

Иисусе, Царю преславный;

Иисусе, Агнче непорочный.

Иисусе, Пастырю предивный;

Иисусе, хранителю во младости моей.

Иисусе, кормителю во юности моей;

Иисусе, похвало́ в старости моей.

Иисусе, наде́ждо в смерти моей;

Иисусе, животе́ по смерти моей.

Иисусе, утешение мое на суде Твоем;

Иисусе, желание мое, не посрами́ мене тогда.

Иису́се, Сы́не Бо́жий, поми́луй мя.

Кондак 6

Проповедник богоносных веща́ние и глаголы исполняя, Иисусе, на земли я́влься и с человеки Невместимый пожил еси, и болезни наша подъя́л еси, отню́дуже ранами Твоими мы исцеле́вше, пе́ти навыко́хом: Аллилу́ия.

Икос 6

Возсия́ вселенней просвещение истины Твоея́, и отгна́ся лесть бесовская: и́доли бо, Спасе наш, не терпя́ще Твоея крепости, падо́ша. Мы же, спасение получивше, вопие́м Ти:

Иисусе, истино, лесть отгоня́щая;

Иисусе, свете, превышший всех светлостей.

Иисусе, Царю, премога́яй всех крепости;

Иисусе, Боже, пребываяй в милости.

Иисусе, Хлебе Живо́тный, насы́ти мя алчущаго;

Иисусе, источниче разума, напо́й мя жаждущаго.

Иисусе, оде́ждо веселия, одей мя тленнаго;

Иисусе, покрове радости, покры́й мя недостойнаго.

Иисусе, подателю просящим, даждь мне плач за грехи моя;

Иисусе, обре́тение ищущим, обрящи душу мою.

Иисусе, отве́рзителю толку́щим, отве́рзи сердце мое окаянное;

Иисусе, Искупителю грешных, очисти беззакония моя.

Иису́се, Сы́не Бо́жий, поми́луй мя.

Кондак 7

Хотя сокровенную тайну от века открыти, яко овча́ на заколение веде́н был еси, Иисусе, и яко а́гнец прямо стригущаго его безгласен, и яко Бог из мертвых воскре́сл еси, и со славою на небеса вознеслся еси, и нас совоздви́гл еси, зовущих: Аллилу́ия.

Икос 7

Дивную показа тварь, явле́йся Творец нам: без се́мене от Девы воплоти́ся, из гроба, печати не руши́в, воскре́се, и ко апостолом, две́рем затворе́нным, с плотию вни́де. Темже чудящеся, воспои́м:

Иисусе, Слове необыме́нный;

Иисусе, Слове несогляда́емый.

Иисусе, си́ло непостижимая;

Иисусе, мудросте недомы́слимая.

Иисусе, Божество неопи́санное;

Иисусе, госпо́дство неисчетное.

Иисусе, царство непобедимое;

Иисусе, владычество безконечное.

Иисусе, крепосте высочайшая;

Иисусе, власте вечная.

Иисусе, Творче мой, уще́дри мя;

Иисусе, Спасе мой, спаси мя.

Иису́се, Сы́не Бо́жий, поми́луй мя.

Кондак 8

Странно Бога вочелове́чшася видяще, устранимся суетнаго мира и ум на Божественная возложи́м. Сего бо ради Бог на землю сни́де, да нас на небеса возведет, вопиющих Ему: Аллилу́ия.

Икос 8

Весь бе в нижних, и вышних ника́коже отступи Неисчетный, егда́ волею нас ради пострада́, и смертию Своею нашу смерть умертви́, и воскресением живот дарова́ поющим:

Иисусе, сла́досте сердечная;

Иисусе, кре́посте телесная.

Иисусе, све́тлосте душевная;

Иисусе, быстрото́ умная.

Иисусе, ра́досте со́вестная;

Иисусе, наде́ждо известная.

Иисусе, па́мяте предвечная;

Иисусе, похвало́ высокая.

Иисусе, сла́во моя превознесенная;

Иисусе, желание мое, не отри́ни мене.

Иисусе, Пастырю мой, взыщи мене;

Иисусе, Спасе мой, спаси мене.

Иису́се, Сы́не Бо́жий, поми́луй мя.

Кондак 9

Все естество ангельское безпреста́ни славит пресвятое имя Твое, Иисусе, на небеси́, «Свят, Свят, Свят!» вопиюще; мы же, грешнии на земли бре́нными устна́ми вопием: Аллилу́ия.

Икос 9

Вети́я многовеща́нныя, якоже рыбы безгла́сныя видим о Тебе, Иисусе, Спасе наш: недоуме́ют бо глаго́лати, како Бог непрело́жный и человек совершенный пребываеши. Мы же, таинству дивя́щеся, вопием верно:

Иисусе, Боже предвечный;

Иисусе, Царю царствующих.

Иисусе, Владыко владеющих;

Иисусе, Судие́ живых и мертвых.

Иисусе, надеждо ненадежных;

Иисусе, утешение плачущих.

Иисусе, сла́во нищих;

Иисусе, не осуди мя по дело́м моим.

Иисусе, очисти мя по милости Твоей;

Иисусе, отжени́ от мене уныние.

Иисусе, просвети моя мысли сердечныя;

Иисусе, даждь ми память смертную.

Иису́се, Сы́не Бо́жий, поми́луй мя.

Кондак 10

Спасти хотя мир, Восто́че восто́ком, к темному западу, естеству нашему, пришед, смирился еси до смерти; темже превознесе́ся имя Твое паче всякаго и́мене, и от всех колен небесных и земных слышиши: Аллилу́ия.

Икос 10

Царю Преве́чный, Уте́шителю, Христе истинный, очисти ны от вся́кия скверны, якоже очистил еси десять прокаже́нных, и исцели ны, якоже исцелил еси сребролюби́вую душу Закхе́я мытаря́, да вопием Ти, во умилении зовуще:

Иисусе, сокровище нетленное;

Иисусе, богатство неистощимое.

Иисусе, пи́ще крепкая;

Иисусе, питие́ неисчерпаемое.

Иисусе, нищих оде́яние;

Иисусе, вдов заступление.

Иисусе, си́рых защитниче;

Иисусе, труждающихся по́моще.

Иисусе, странных наставниче;

Иисусе, плавающих ко́рмчий.

Иисусе, бурных оти́шие;

Иисусе Боже, воздвигни мя падшаго.

Иису́се, Сы́не Бо́жий, поми́луй мя.

Кондак 11

Пение всеумиле́нное приношу Ти недостойный, вопию́ Ти яко ханане́я: Иисусе, помилуй мя; не дщерь бо, но плоть имам страстьми́ лю́те беся́щуюся и яростию пали́мую, и исцеление даждь вопию́щу Ти: Аллилу́ия.

Икос 11

Светопода́тельна свети́льника сущим во тьме неразумия, прежде гоня́й Тя Павел, богоразу́мнаго гласа силу внуши́ и душевную быстроту уясни́; сице и мене те́мныя зе́ницы душевныя просвети, зову́ща:

Иисусе, Царю мой прекрепкий;

Иисусе, Боже мой пресильный.

Иисусе, Господи мой пребезсмертный;

Иисусе, Создателю мой преславный.

Иисусе, Наставниче мой предобрый;

Иисусе, Пастырю мой прещедрый.

Иисусе, Владыко мой премилостивый;

Иисусе, Спасе мой премилосердый.

Иисусе, просвети моя чувствия, потемненныя страстьми́;

Иисусе, исцели мое тело, острупле́нное грехми́.

Иисусе, очисти мой ум от по́мыслов суетных;

Иисусе, сохрани сердце мое от по́хотей лукавых.

Иису́се, Сы́не Бо́жий, поми́луй мя.

Кондак 12

Благодать пода́ждь ми, всех долгов реши́телю, Иисусе, и приими мя кающася, якоже прия́л еси Петра, отвергшагося Тебе, и призови мя унывающаго, якоже древле Павла, гоня́ща Тя, и услыши мя, вопиюща Ти: Аллилу́ия.

Икос 12

Поюще Твое вочелове́чение, восхваляем Тя вси, и веруем с Фомою, яко Господь и Бог еси, седя́й со Отцем и хотя́й судити живым и мертвым. Тогда убо сподоби мя десна́го стоя́ния, вопиющаго:

Иисусе, Царю предвечный, помилуй мя;

Иисусе, цвете благово́нный, облагоухай мя.

Иисусе, теплото́ любимая, огрей мя;

Иисусе, храме предвечный, покры́й мя.

Иисусе, одеждо светлая, украси́ мя;

Иисусе, би́сере честны́й, осия́й мя.

Иисусе, ка́меню драги́й, просвети мя;

Иисусе, солнце правды, освети мя.

Иисусе, свете святы́й, облистай мя;

Иисусе, болезни душевныя и телесныя избави мя.

Иисусе, из руки сопроти́вныя изми мя;

Иисусе, огня неугасимаго и прочих вечных мук свободи мя.

Иису́се, Сы́не Бо́жий, поми́луй мя.

Кондак 13

О пресладкий и всещедрый Иисусе! Приими́ ныне малое моление сие наше, якоже приял еси вдовицы две ле́пте, и сохрани достояние Твое от враг видимых и невидимых, от нашествия иноплеме́нных, от недуга и глада, от всякия скорби и смертоносныя раны, и грядущия изми́ му́ки всех, вопиющих Ти: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангелов Тво́рче и Господи cил, отверзи ми недоуме́нный ум и язык на похвалу пречистаго Твоего имене, якоже глухому и гугни́вому древле слух и язык отверзл еси, и, глаго́лаше зовы́й таковая:

Иису́се пречудный, aнгелов удивление;

Иисусе пресильный, прародителей избавление.

Иисусе пресладкий, патриархов величание;

Иисусе преславный, царей укрепление.

Иисусе прелюбимый, пророков исполнение;

Иисусе предивный, мучеников кре́посте.

Иисусе претихий, монахов ра́досте;

Иисусе премилостивый, пресви́теров сладосте.

Иисусе премилосердый, постников воздержание;

Иисусе пресладостный, преподобных ра́дование.

Иисусе пречестны́й, девственных целомудрие;

Иисусе предве́чный, грешников спасение.

Иису́се, Сы́не Бо́жий, поми́луй мя.

Кондак 1

Возбра́нный Воеводо и Господи, ада победителю,

яко избавлься от вечныя смерти,

похва́льная воспису́ю Ти, создание и раб Твой;

но, яко име́яй милосердие неизреченное,

от всяких мя бед свободи, зовуща:

Иису́се, Сы́не Бо́жий, поми́луй мя.

Молитва

Владыко Господи Иису́се Христе́ Боже мой, иже неизрече́ннаго ради Твоего человеколюбия на конец веков во плоть оболки́йся от Приснодевы Марии, славлю о мне Твое спасительное промышление, раб Твой, Владыко; песнословлю Тя, яко Тебе ради Отца познах; благословлю́ Тя, Егоже ради и Дух Святы́й в мир прии́де; покланяюся Твоей по плоти Пречистой Матери, такове́й стра́шней тайне послужившей; восхваляю Твоя ангельская ликостоя́ния, яко воспеватели и служители Твоего вели́чествия; ублажаю Предтечу Иоанна, Тебе крестившаго, Господи; почитаю и провозвести́вшия Тя пророки, прославляю апостолы Твоя́ святыя; торжествую же и мученики, священники же Твоя славлю; покланяюся преподобным Твоим, и вся Твоя праведники пе́стунствую. Такова́го и толи́каго многаго и неизрече́ннаго лика божественнаго в молитву привожду́ Тебе, всещедрому Богу, раб Твой, и сего ради прошу моим согрешением прощения, е́же даруй ми всех Твоих ради святых, изряднее же святых Твоих щедрот, яко благословен еси во веки. Аминь.

Ака́фист Честно́му и Животворя́щему Кресту́ Госпо́дню

Конда́к 1

О всеспаси́тельный Кре́сте и всечестны́й,

тебе́ покланя́емся ве́рнии и велича́ем,

ра́дующеся боже́ственному твоему́ воздви́жению:

но я́ко побе́ды зна́мение и оружие непреобори́мое,

огради́ и покры́й твое́ю благода́тию тебе́ вопию́щия:

Ра́дуйся, животворя́щий Кре́сте Госпо́день.

И́кос 1

А́нгели с небесе́ неви́димо окружа́ют Крест живоно́сный в стра́се, и светопода́тельную благода́ть оби́льно подаю́ща ны́не ве́рным ви́дяще, ужаса́ются и стоя́т вопию́ще к нему́ сицева́я:

Ра́дуйся, Кре́сте, вселе́нныя храни́телю;

ра́дуйся, Це́ркве прославле́ние.

Ра́дуйся, исцеле́ния изоби́льно источа́яй;

ра́дуйся, преде́лы ми́ра просвеща́яй.

Ра́дуйся, дре́во живоблагоуха́нное и чуде́с сокро́вище;

ра́дуйся, пречу́дный благода́тей пода́телю.

Ра́дуйся, я́ко еси́ подно́жие боже́ственное;

ра́дуйся, я́ко положе́н был еси́ всем на поклоне́ние.

Ра́дуйся, ча́ше, некта́ра испо́лненная;

ра́дуйся, свети́льниче го́рния све́тлости.

Ра́дуйся, и́мже вся тварь благословля́ется;

ра́дуйся, и́мже поклоне́ние Творцу́ возсыла́ется.

Ра́дуйся, животворя́щий Кре́сте Госпо́день.

Конда́к 2

Ви́дящи Еле́на в себе́ жела́ние обрести́ Крест, глаго́лет царе́ви дерзнове́нно: всевожделе́нное души́ твое́й удо́бнейше моему́ тща́нию явля́ется: и́щущи у́бо держа́внейшее ти побе́ды зна́мение, я́ко глаго́леши, зову́: Аллилу́ия.

И́кос 2

Ра́зум неразумева́емый пре́жде цари́ца разуме́вши, а́бие возопи́ к служи́телем: из боку́ земли́ извлещи́ вско́ре и пода́ти Крест потщи́теся, на него́же воззре́вши рече́ в стра́се, оба́че зову́щи си́це:

Ра́дуйся, ра́дости и́стинныя зна́мение;

ра́дуйся, кля́твы дре́вния искупле́ние.

Ра́дуйся, сокро́вище, в земли́ за́вистию сокрыва́емое;

ра́дуйся, явле́йся звезда́ми вообража́емый.

Ра́дуйся, Кре́сте четверолучео́гненный и огнеобра́зный;

ра́дуйся, ле́ствице высокоутвержде́нная, дре́вле предуви́денная.

Ра́дуйся, а́нгелов тихообра́зное чу́до;

ра́дуйся, де́монов многоплаче́вная я́зво.

Ра́дуйся, кра́сное сло́ва сокро́вище;

ра́дуйся, пла́мене пре́лести угаше́ние.

Ра́дуйся, предста́телю неиму́щих;

ра́дуйся, тве́рдый наста́вниче благотеку́щих.

Ра́дуйся, животворя́щий Кре́сте Госпо́день.

Конда́к 3

Си́ла дре́ва кре́стнаго яви́ся тогда́ ко увере́нию и́стинному всех, и безгла́сную и ме́ртвую к животу́ возста́ви, и се бы́сть тогда́ стра́шное виде́ние всем име́ющим жа́ти спасе́ние, во е́же пе́ти си́це: Аллилу́ия.

И́кос 3

Иму́щи Еле́на ору́жие непобеди́мое, востече́ к сы́ну своему́, той же а́бие возра́довася премно́го, позна́в Крест пресла́вный, и в весе́лии душе́внем вопия́ше к нему́ сицева́я:

Ра́дуйся, Кре́сте, све́та прия́телище;

ра́дуйся, Кре́сте, жи́зни сокро́вище.

Ра́дуйся, дарова́ний духо́вных пода́телю;

ра́дуйся, морепла́вателем необурева́емое приста́нище.

Ра́дуйся, трапе́зо, я́ко же́ртву нося́щая Христа́;

ра́дуйся, розго́, грозд иму́щая, вино́ та́инственное источа́ющий.

Ра́дуйся, я́ко ски́птры царе́й охраня́еши;

ра́дуйся, я́ко главы́ змие́в сокруша́еши.

Ра́дуйся, све́тлое ве́ры зна́мение;

ра́дуйся, всего́ ми́ра избавле́ние.

Ра́дуйся, сме́ртным Бо́жие благослове́ние;

ра́дуйся, к Бо́гу о сме́ртных хода́тайство.

Ра́дуйся, животворя́щий Кре́сте Госпо́день.

Конда́к 4

Ре́вность вну́трь боже́ственную Еле́на прие́мши, взыска́ и обре́те со тща́нием в земли́ Крест сокрыва́емый, и яви́вшийся на небеси́ царе́ви, его́же возвы́си, и ви́девше лю́дие ве́рою реко́ша: Аллилу́ия.

И́кос 4

Солнцезра́чен яви́ся Крест в ми́ре, и вси просвеще́ния испо́лньшеся и прите́кше я́ко ко звезде́, зрят сего́, я́коже до́брых вину́, рука́ма освяще́нныма воздви́жена, его́же пою́ще ре́ша:

Ра́дуйся, заре́ мы́сленнаго со́лнца;

ра́дуйся, исто́чниче неистощи́маго ми́ра.

Ра́дуйся, Ада́ма и Е́вы воззва́ние;

ра́дуйся, князе́й а́довых умерщвле́ние.

Ра́дуйся, я́ко воздвиза́емый ны́не нас совоздвиза́еши;

ра́дуйся, я́ко покланя́емый ду́ши на́ша освяща́еши.

Ра́дуйся, апо́столов ми́ру пропове́данная сла́во;

ра́дуйся, страстоте́рпцев благода́тнейшая кре́посте.

Ра́дуйся, Кре́сте, неве́рных обличе́ние;

ра́дуйся, ве́рных челове́ков похвало́.

Ра́дуйся, и́мже низве́ржеся ад;

ра́дуйся, и́мже возсия́ благода́ть.

Ра́дуйся, животворя́щий Кре́сте Госпо́день.

Конда́к 5

Богодарова́нное дре́во уви́девше, вси да прибе́гнем ны́не к покро́ву его́, держа́ще сие́ я́ко ору́жие, обрати́м в бе́гство полки́ враго́в, и косну́вшеся устна́ми подно́жия Неприкоснове́ннаго, воззове́м Ему́: Аллилу́ия.

И́кос 5

Ви́де све́т с небесе́ Константи́н Вели́кий, показу́ющий Креста́ зна́мение звезда́ми, и́мже и побежда́я враго́в мно́жество, потща́ся Дре́во яви́ти и возопи́ти к нему́ сицева́я:

Ра́дуйся, неизрече́ннаго сове́та исполне́ние;

ра́дуйся, рог люде́й благочести́вых.

Ра́дуйся, полки́ враго́в в бе́гство обраща́яй;

ра́дуйся, де́моны я́ко пла́мя сожига́яй.

Ра́дуйся, небе́сный ски́птре ве́рнаго царя́;

ра́дуйся, непобеди́мая побе́до христолюби́ваго во́инства.

Ра́дуйся, горды́ню вра́жию ниспроверга́яй;

ра́дуйся, о душа́х челове́ческих попече́ние прилага́яй.

Ра́дуйся, от мно́гих зол защище́ние;

ра́дуйся, вели́ких благ награжде́ние.

Ра́дуйся, и́мже христоно́сцы взыгра́ют;

ра́дуйся, и́мже распина́телие рыда́ют.

Ра́дуйся, животворя́щий Кре́сте Госпо́день.

Конда́к 6

Ле́ствица, до небе́с досяза́ющая, Крест Госпо́день бысть, вся возводя́ от земли́ к высоте́ небе́сней, с ли́ки а́нгельскими сообита́ти всегда́, оста́вльшия ны́не су́щая я́ко не су́щая, и ве́дущия пе́ти: Аллилу́ия.

И́кос 6

Возсия́в свет всем, Спа́се, су́щим во а́де, просвети́л еси́ до́лу лежа́щия: вра́тницы же а́довы, зари́ не терпя́ще твоея́, я́ко ме́ртви падо́ша. изба́вльшиися же сих, ны́не зря́ще Крест вопию́т:

Ра́дуйся, уме́рших воскресе́ние;

ра́дуйся, пла́чущих утеше́ние.

Ра́дуйся, а́довых храни́лищ истоще́ние;

ра́дуйся, ра́йския сла́дости вкуше́ние.

Ра́дуйся, же́зле, во́инство еги́петское потопи́вый;

ра́дуйся, па́ки изра́ильския лю́ди напои́вый.

Ра́дуйся, одушевле́нное дре́во, разбо́йника спасе́ние;

ра́дуйся, ши́пок благово́нный, благочести́вых благоуха́ние.

Ра́дуйся, пи́ще а́лчущих духо́вно;

ра́дуйся, печа́те, ю́же прия́ша челове́цы.

Ра́дуйся, Кре́сте, та́инств отверзе́ние.

ра́дуйся, источа́яй боже́ственныя струи́.

Ра́дуйся, животворя́щий Кре́сте Госпо́день.

Конда́к 7

Хотя́щу Моисе́ови изба́вити лю́ди многострада́льныя от гони́теля, дан был еси́ ему́ я́ко жезл, но позна́лся от него́ я́коже Бо́жие зна́мение, сего́ ра́ди изумле́н бысть той могу́ществом Креста́ Госпо́дня и возопи́: Аллилу́ия.

И́кос 7

Зако́н да́вый иногда́ богови́дцу на Сина́и, пригвожде́н бысть во́лею ко Кресту́ за лю́ди беззако́нныя, и упраздни́ зако́на кля́тву дре́внюю, да вси мы, ви́дяще ны́не Креста́ си́лу, воззове́м ему́:

Ра́дуйся, па́дших челове́ков воста́ние;

ра́дуйся, ми́ру сему́ покланя́ющихся паде́ние.

Ра́дуйся, воскресе́ния Христо́ва прославле́ние;

ра́дуйся, мона́шествующих боже́ственное услажде́ние.

Ра́дуйся, дре́во благосенноли́ственное, и́мже покрыва́ются ве́рнии;

ра́дуйся, дре́во, проро́ки глаго́ланное, на земли́ насажде́нное.

Ра́дуйся, ца́рствию на враги́ поможе́ние;

ра́дуйся, христоимени́тому жи́тельству держа́вное предста́тельство.

Ра́дуйся, Судии́ Пра́веднаго явле́ние;

ра́дуйся, челове́ков согреша́ющих осужде́ние.

Ра́дуйся, Кре́сте, сиро́т засту́пниче;

ра́дуйся, Кре́сте, ни́щих богати́телю.

Ра́дуйся, животворя́щий Кре́сте Госпо́день.

Конда́к 8

Стра́нное чу́до ви́девше, стра́нное житие́ поживе́м, ум на не́бо возвыша́юще: сего́ бо ра́ди на Кресте́ Христо́с пригвозди́ся и пло́тию пострада́, хотя́ привлещи́ к высоте́ Ему́ вопию́щия: Аллилу́ия.

И́кос 8

Весь прии́де с высоты́, Бог сый, еди́ное предве́чное Сло́во, и рожде́йся от Де́вы Ма́тере, и явле́йся ми́рови смире́н Челове́к, Крест восприе́мый, оживи́ ему́ вопию́щия:

Ра́дуйся, Кре́сте, ору́жие ми́ра;

ра́дуйся, путеше́ствующим огражде́ние.

Ра́дуйся, спаса́ющимся прему́дрость и утвержде́ние;

ра́дуйся, погиба́ющим безу́мие и сокруше́ние.

Ра́дуйся, благопло́дное, безсме́ртное и живоно́сное произрасте́ние;

ра́дуйся, цве́те, процве́тший на́ше спасе́ние.

Ра́дуйся, я́ко су́щая на земли́ с го́рними соединя́еши;

ра́дуйся, я́ко сердца́ до́льних просвеща́еши.

Ра́дуйся, и́мже тле́ние изгна́ся;

ра́дуйся, и́мже печа́ль исчезе́.

Ра́дуйся, неизмери́мое блаже́нство до́брых;

ра́дуйся, многоиме́нная сла́во ве́рных.

Ра́дуйся, животворя́щий Кре́сте Госпо́день.

Конда́к 9

Паде́ де́монов всескве́рный полк, и род распина́телей устыде́ся, ви́дяще ны́не Крест от всех с любо́вию покланя́емый, при́сно же источа́ющий исцеле́ния вопию́щим: Аллилу́ия.

И́кос 9

Пото́цы преста́ша помышле́ний злосла́вных, распе́ншуся ти, Христе́, на дре́ве: недоумева́ют бо, е́же ка́ко и Крест претерпе́л еси́, и тле́ния избежа́л еси́. мы же воскресе́ние сла́вяще возопии́м:

Ра́дуйся, прему́дрости Бо́жия высото́;

ра́дуйся, промышле́ния его́ глубино́.

Ра́дуйся, безу́мным суесло́вцем неве́домый;

ра́дуйся, неразу́мных прорица́телей погубле́ние.

Ра́дуйся, я́ко воскресе́ние Христо́во явля́еши;

ра́дуйся, я́ко страда́ния Его́ обновля́еши.

Ра́дуйся, преступле́ние первозда́нных разреши́вый;

ра́дуйся, рая́ вхо́ды отве́рзый.

Ра́дуйся, Кре́сте, все́ми почита́емый;

ра́дуйся, язы́ком неве́рным сопроти́вниче.

Ра́дуйся, Кре́сте, неду́гующим врачу́;

ра́дуйся, при́сный вопию́щим помо́щниче.

Ра́дуйся, животворя́щий Кре́сте Госпо́день.

Конда́к 10

Спасти́ хотя́ мир, и́же ми́ра Украси́тель, сни́де к нему́ неизрече́нно, и Крест претерпе́, Бог сый: нас ра́ди вся я́же по нам прие́млет, те́мже и избавле́й нас, слы́шит от всех: Аллилу́ия.

И́кос 10

Сте́ну неруши́мую боже́ственную вселе́нней почита́ем тя, живоно́сный Кре́сте, зане́ соде́лавый тя Творе́ц не́ба и земли́ ру́це на тебе́ распростре́, о стра́ннаго слы́шания! научи́в всех возглаша́ти:

Ра́дуйся, основа́ние благоче́стия;

ра́дуйся, побе́до насле́дствующих.

Ра́дуйся, мы́сленнаго Амали́ка прогоня́яй;

ра́дуйся, рука́ма Иа́ковлевыма прообразова́нный.

Ра́дуйся, ты бо возобрази́л еси́ древне́йшия се́ни;

ра́дуйся, ты бо испо́лнил еси́ пророкоглаго́ланныя гла́сы.

Ра́дуйся, Спаси́теля всех носи́вый;

ра́дуйся, губи́теля душ упраздни́вый.

Ра́дуйся, и́мже со а́нгелы соедини́хомся;

ра́дуйся, его́же ра́ди све́том озари́хомся.

Ра́дуйся, я́ко почита́юще покланя́емся тебе́;

ра́дуйся, я́ко восклица́юще взыва́ем к тебе́:

Ра́дуйся, животворя́щий Кре́сте Госпо́день.

Конда́к 11

Пе́ние вся́кое умаля́ется, после́довати хотя́щее изоби́лию мно́гому чуде́с твои́х: и́бо похва́л мно́жество а́ще принесе́м ти, о Кре́сте честны́й, ничто́же соверша́ем досто́йно, я́же дал еси́ нам: но у́бо возопии́м Бо́гу: Аллилу́ия.

И́кос 11

Светопода́тельную зарю́ су́щим во тьме́ да́рует Крест живодарова́тельный сей: невеще́ственный бо прия́т свет, и к ра́зуму боже́ственному наставля́ет вся, возвыша́ет же, ны́не возвыша́емь, ум наш воспева́ти сия́:

Ра́дуйся, свети́ло, су́щим во тьме сия́ющее;

ра́дуйся, звездо́, мир озаря́ющая.

Ра́дуйся, мо́лние, христоуби́йцы ослепля́ющая;

ра́дуйся, гро́ме, неве́рныя ужаса́яй.

Ра́дуйся, я́ко ли́ки правосла́вных украси́л еси́;

ра́дуйся, я́ко тре́бища и́дольская сокруши́л еси́.

Ра́дуйся, его́же о́браз с небесе́ яви́ся;

ра́дуйся, его́же благода́тию лука́вство прогна́ся.

Ра́дуйся, умерщвле́ние пло́ти зна́менуяй;

ра́дуйся, воста́ние страсте́й убива́яй.

Ра́дуйся, на не́мже Христо́с распя́ся;

ра́дуйся, и́мже весь мир спасе́ся.

Ра́дуйся, животворя́щий Кре́сте Госпо́день.

Конда́к 12

Благода́ть дарова́ти челове́ком восхоте́в, Христо́с ру́це на Кресте́ распростре́, призыва́яй вся язы́ки, и да́рует Ца́рство Небе́сное всем пою́щим ему́ песнь досто́йно, и с ве́рою вопию́щим: Аллилу́ия.

И́кос 12

Пою́ще песнь сию́, Крест восхваля́ем с любо́вию, я́ко дре́во Госпо́дне одушевле́нное: на нем бо распе́нся пло́тию Влады́чествуяй го́рними си́лами, освяти́ ны, просла́ви и научи́ вопи́ти тому́ сицева́я:

Ра́дуйся, Кре́сте, мы́сленный мечу́;

ра́дуйся, святы́х свято́е созерца́ние.

Ра́дуйся, проро́ков и пра́ведных предвозвеще́ние;

ра́дуйся, Христо́во светоно́сное во́инствование.

Ра́дуйся, добро́то и ве́нче царе́й благочести́вых;

ра́дуйся, держа́во и кре́посте иере́ев благогове́йных.

Ра́дуйся, и́стины украше́ние благосла́внейшее;

ра́дуйся, спасе́ния приста́нище благоприя́тнейшее.

Ра́дуйся, всех све́тлое удобре́ние;

ра́дуйся, сыно́в неве́рных прогна́ние.

Ра́дуйся, све́та непоро́чнаго свети́льниче;

ра́дуйся, души́ моея́ ра́дование.

Ра́дуйся, животворя́щий Кре́сте Госпо́день.

Конда́к 13

О всепе́тое Дре́во, носи́вшее всех святы́х святе́йшее Сло́во! Си́лою на тебе́ Распя́таго от вся́кия изба́ви напа́сти всех, и ве́чныя изми́ му́ки Тому́ вопию́щия: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгели с небесе́ неви́димо окружа́ют Крест живоно́сный в стра́се, и светопода́тельную благода́ть оби́льно подаю́ща ны́не ве́рным ви́дяще, ужаса́ются и стоя́т вопию́ще к нему́ сицева́я:

Ра́дуйся, Кре́сте, вселе́нныя храни́телю;

ра́дуйся, Це́ркве прославле́ние.

Ра́дуйся, исцеле́ния изоби́льно источа́яй;

ра́дуйся, преде́лы ми́ра просвеща́яй.

Ра́дуйся, дре́во живоблагоуха́нное и чуде́с сокро́вище;

ра́дуйся, пречу́дный благода́тей пода́телю.

Ра́дуйся, я́ко еси́ подно́жие боже́ственное;

ра́дуйся, я́ко положе́н был еси́ всем на поклоне́ние.

Ра́дуйся, ча́ше, некта́ра испо́лненная;

ра́дуйся, свети́льниче го́рния све́тлости.

Ра́дуйся, и́мже вся тварь благословля́ется;

ра́дуйся, и́мже поклоне́ние Творцу́ возсыла́ется.

Ра́дуйся, животворя́щий Кре́сте Госпо́день.

Конда́к 1

О всеспаси́тельный Кре́сте и всечестны́й,

тебе́ покланя́емся ве́рнии и велича́ем,

ра́дующеся боже́ственному твоему́ воздви́жению:

но я́ко побе́ды зна́мение и оружие непреобори́мое,

огради́ и покры́й твое́ю благода́тию тебе́ вопию́щия:

Ра́дуйся, животворя́щий Кре́сте Госпо́день.

Моли́тва

Да воскре́снет Бог, и расточа́тся врази́ Его́, и да бежа́т от лица́ Его́ ненави́дящии Его́. Я́ко исчеза́ет дым, да исче́знут; я́ко та́ет воск от лица́ огня́, та́ко да поги́бнут бе́си от лица́ лю́бящих Бо́га, и зна́менующихся кре́стным зна́мением, и в весе́лии глаго́лющих: ра́дуйся, пречестны́й и животворя́щий Кре́сте Госпо́день, прогоня́яй бе́сы си́лою на тебе́ пропя́таго Го́спода на́шего Иису́са Христа́, во ад сше́дшаго и попра́вшаго си́лу диа́волю, и дарова́вшаго нам тебе́, Крест Свой честны́й, на прогна́ние вся́каго супоста́та. О пречестны́й и животворя́щий Кре́сте Госпо́день, помога́й ми со свято́ю Госпоже́ю Де́вою Богоро́дицею, и со все́ми святы́ми во ве́ки. Ами́нь.

Акафисты Пресвятой Богородице

Ака́фист Пресвяте́й Богоро́дице (Великий акафист)

Кондак 1

Взбра́нной Воево́де победи́тельная,

я́ко изба́вльшеся от злых,

благода́рственная воспису́ем Ти раби́ Твои́, Богоро́дице;

но я́ко иму́щая держа́ву непобеди́мую,

от вся́ких нас бед свободи́, да зове́м Ти:

Ра́дуйся, Неве́сто Неневе́стная.

Икос 1

Ангел предста́тель с небесе́ по́слан бысть рещи́ Богоро́дице: ра́дуйся! И со безпло́тным гла́сом воплоща́ема Тя зря, Го́споди, ужаса́шеся и стоя́ше, зовы́й к Ней такова́я:

Ра́дуйся, Еюже ра́дость возсия́ет;

ра́дуйся, Еюже кля́тва исче́знет.

Ра́дуйся, па́дшаго Ада́ма воззва́ние;

ра́дуйся, слёз Евиных избавле́ние.

Ра́дуйся, высото́ неудобовосходи́мая челове́ческими по́мыслы;

ра́дуйся, глубино́ неудобозри́мая и А́нгельскима очи́ма.

Ра́дуйся, я́ко еси́ Царе́во седа́лище;

ра́дуйся, я́ко но́сиши Нося́щаго вся.

Ра́дуйся, Звездо́, явля́ющая Со́лнце;

ра́дуйся, утро́бо Боже́ственнаго воплоще́ния.

Ра́дуйся, Е́юже обновля́ется тварь;

ра́дуйся, Е́юже покланя́емся Творцу́.

Ра́дуйся, Неве́сто Неневе́стная.

Кондак 2

Ви́дящи Свята́я Себе́ в чистоте́, глаго́лет Гаврии́лу де́рзостно: пресла́вное твоего́ гла́са неудобоприя́тельно души́ Мое́й явля́ется: безсе́меннаго бо зача́тия рождество́ ка́ко глаго́леши, зовы́й: Аллилу́ия.

Икос 2

Ра́зум недоразумева́емый разуме́ти Де́ва и́щущи, возопи́ к служа́щему: из боку́ чи́сту, Сы́ну ка́ко есть роди́тися мо́щно, рцы Ми? К Не́йже он рече́ со стра́хом, оба́че зовы́й си́це:

Ра́дуйся, сове́та неизрече́ннаго Таи́ннице;

ра́дуйся, молча́ния прося́щих ве́ро.

Ра́дуйся, чуде́с Христо́вых нача́ло;

ра́дуйся, веле́ний Его́ глави́зно.

Ра́дуйся, ле́ствице небе́сная, Е́юже сни́де Бог;

ра́дуйся, мо́сте, преводя́й су́щих от земли́ на не́бо.

Ра́дуйся, А́нгелов многослову́щее чу́до;

ра́дуйся, бесо́в многоплаче́вное пораже́ние.

Ра́дуйся, Свет неизрече́нно роди́вшая;

ра́дуйся, е́же ка́ко, ни еди́наго же научи́вшая.

Ра́дуйся, прему́дрых превосходя́щая ра́зум;

ра́дуйся, ве́рных озаря́ющая смы́слы.

Ра́дуйся, Неве́сто Неневе́стная.

Кондак 3

Си́ла Вы́шняго осени́ тогда́ к зача́тию Браконеиску́сную, и благопло́дная Тоя́ ложесна́, я́ко село́ показа́ сла́дкое всем, хотя́щим жа́ти спасе́ние, внегда́ пе́ти си́це: Аллилу́ия.

Икос 3

Иму́щи Богоприя́тную Де́ва утро́бу, востече́ ко Елисаве́ти: младе́нец же о́ноя, а́бие позна́в Сея́ целова́ние, ра́довашеся, и игра́ньми, я́ко пе́сньми, вопия́ше к Богоро́дице:

Ра́дуйся, о́трасли неувяда́емыя розго́;

ра́дуйся, Плода́ безсме́ртнаго стяжа́ние.

Ра́дуйся, Де́лателя де́лающая Человеколю́бца;

ра́дуйся, Сади́теля жи́зни на́шея ро́ждшая.

Ра́дуйся, ни́во, растя́щая гобзова́ние щедро́т;

ра́дуйся, трапе́зо, нося́щая оби́лие очище́ния.

Ра́дуйся, я́ко рай пи́щный процвета́еши;

ра́дуйся, я́ко приста́нище душа́м гото́виши.

Ра́дуйся, прия́тное моли́твы кади́ло;

ра́дуйся, всего́ мíра очище́ние.

Ра́дуйся, Бо́жие к сме́ртным благоволе́ние;

ра́дуйся, сме́ртных к Богу дерзнове́ние.

Ра́дуйся, Неве́сто Неневе́стная.

Кондак 4

Бу́рю внутрь име́я помышле́ний сумни́тельных, целому́дренный Ио́сиф смяте́ся, к Тебе́ зря небра́чней и бракоокра́дованную помышля́я, Непоро́чная; уве́дев же Твое́ зача́тие от Ду́ха Свя́та, рече́: Аллилу́ия.

Икос 4

Слы́шаша па́стырие А́нгелов пою́щих плотско́е Христо́во прише́ствие, и те́кше я́ко к Па́стырю, ви́дят Сего́ я́ко а́гнца непоро́чна, во чре́ве Мари́ине упа́сшася, Ю́же пою́ще ре́ша:

Ра́дуйся, А́гнца и Па́стыря Ма́ти;

ра́дуйся, дво́ре слове́сных ове́ц.

Ра́дуйся, неви́димых враго́в муче́ние;

ра́дуйся, ра́йских двере́й отверзе́ние.

Ра́дуйся, я́ко небе́сная сра́дуются земны́м;

ра́дуйся, я́ко земна́я сликовству́ют небе́сным.

Ра́дуйся, апо́столов немо́лчная уста́;

ра́дуйся, страстоте́рпцев непобеди́мая де́рзосте.

Ра́дуйся, тве́рдое ве́ры утвержде́ние;

ра́дуйся, све́тлое благода́ти позна́ние.

Ра́дуйся, Е́юже обнажи́ся ад;

ра́дуйся, Е́юже облеко́хомся сла́вою.

Ра́дуйся, Неве́сто Неневе́стная.

Кондак 5

Боготе́чную звезду́ узре́вше волсви́, тоя́ после́доваша зари́; и я́ко свети́льник держа́ще ю, то́ю испыта́ху кре́пкаго Царя́, и дости́гше Непостижи́маго, возра́довашася, Ему́ вопию́ще: Аллилу́ия.

Икос 5

Ви́деша о́троцы халде́йстии на руку́ Деви́чу Созда́вшаго рука́ми челове́ки, и Влады́ку разумева́юще Его́, а́ще и ра́бий прия́т зрак, потща́шася дарми́ послужи́ти Ему́, и возопи́ти Благослове́нней:

Ра́дуйся, Звезды́ незаходи́мыя Ма́ти;

ра́дуйся, заре́ та́инственнаго дне.

Ра́дуйся, пре́лести пещь угаси́вшая;

ра́дуйся, Тро́ицы таи́нники просвеща́ющая.

Ра́дуйся, мучи́теля безчелове́чнаго измета́ющая от нача́льства;

ра́дуйся, Го́спода Человеколю́бца показа́вшая Христа́.

Ра́дуйся, ва́рварскаго избавля́ющая служе́ния;

ра́дуйся, тиме́ния изыма́ющая дел.

Ра́дуйся, огня́ поклоне́ние угаси́вшая;

ра́дуйся, пла́мене страсте́й изменя́ющая.

Ра́дуйся, ве́рных наста́внице целому́дрия;

ра́дуйся, всех родо́в весе́лие.

Ра́дуйся, Неве́сто Неневе́стная.

Кондак 6

Пропове́дницы Богоно́снии бы́вше волсви́, возрати́шася в Вавило́н, сконча́вше Твое́ проро́чество, и пропове́давше Тя Христа́ всем, оста́виша И́рода я́ко буесло́вна, не ве́дуща пе́ти: Аллилу́ия.

Икос 6

Возсия́вый во Еги́пте просвеще́ние и́стины, отгна́л еси́ лжи тьму: и́доли бо его́, Спа́се, не терпя́ще Твоея́ кре́пости, падо́ша, сих же изба́вльшиися вопия́ху к Богоро́дице:

Ра́дуйся, исправле́ние челове́ков;

ра́дуйся, низпаде́ние бесо́в.

Ра́дуйся, пре́лести держа́ву попра́вшая;

ра́дуйся, и́дольскую лесть обличи́вшая.

Ра́дуйся, мо́ре, потопи́вшее фарао́на мы́сленнаго;

ра́дуйся, ка́меню, напои́вший жа́ждущия жи́зни.

Ра́дуйся, о́гненный сто́лпе, наставля́яй су́щия во тьме;

ра́дуйся, покро́ве мíру, ши́рший о́блака.

Ра́дуйся, пи́ще, ма́нны прие́мнице;

ра́дуйся, сла́дости святы́я служи́тельнице.

Ра́дуйся, земле́ обетова́ния;

ра́дуйся, из нея́же тече́т мед и млеко́.

Ра́дуйся, Неве́сто Неневе́стная.

Кондак 7

Хотя́щу Симео́ну от ны́нешняго ве́ка преста́витися преле́стнаго, вда́лся еси́ я́ко младе́нец тому́, но позна́лся еси́ ему́ и Бог соверше́нный. Те́мже удиви́ся Твое́й неизрече́нней прему́дрости, зовы́й: Аллилу́ия.

Икос 7

Но́вую показа́ тварь, я́влься Зижди́тель нам от Него́ бы́вшим, из безсе́менныя прозя́б утро́бы, и сохрани́в ю, я́коже бе, нетле́нну, да чу́до ви́дяще, воспои́м Ю, вопию́ще:

Ра́дуйся, цве́те нетле́ния;

ра́дуйся, ве́нче воздержа́ния.

Ра́дуйся, воскресе́ния о́браз облиста́ющая;

ра́дуйся, а́нгельское житие́ явля́ющая.

Ра́дуйся, дре́во светоплодови́тое, от него́же пита́ются ве́рнии;

ра́дуйся, дре́во благосенноли́ственное, и́мже покрыва́ются мно́зи.

Ра́дуйся, во чре́ве нося́щая Изба́вителя плене́нным;

ра́дуйся, ро́ждшая Наста́вника заблу́ждшим.

Ра́дуйся, Судии́ пра́веднаго умоле́ние;

ра́дуйся, мно́гих согреше́ний проще́ние.

Ра́дуйся, оде́ждо наги́х дерзнове́ния;

ра́дуйся, любы́, вся́кое жела́ние побежда́ющая.

Ра́дуйся, Неве́сто Неневе́стная.

Кондак 8

Стра́нное Рождество́ ви́девше, устрани́мся мíра, ум на небеса́ прело́жше: сего́ бо ра́ди высо́кий Бог на земли́ яви́ся смире́нный челове́к, хотя́й привлещи́ к высоте́ Тому́ вопию́щия: Аллилу́ия.

Икос 8

Весь бе в ни́жних и вы́шних ника́коже отступи́ неопи́санное Сло́во: снизхожде́ние бо Боже́ственное, не прехожде́ние же ме́стное бысть, и рождество́ от Де́вы Богоприя́тныя, слы́шащия сия́:

Ра́дуйся, Бога невмести́маго вмести́лище;

ра́дуйся, честна́го та́инства две́ри.

Ра́дуйся, неве́рных сумни́тельное слы́шание;

ра́дуйся, ве́рных изве́стная похвало́.

Ра́дуйся, колесни́це пресвята́я Су́щаго на Херуви́мех;

ра́дуйся, селе́ние пресла́вное Су́щаго на Серафи́мех.

Ра́дуйся, проти́вная в то́жде собра́вшая;

ра́дуйся, де́вство и рождество́ сочета́вшая.

Ра́дуйся, Е́юже разреши́ся преступле́ние;

ра́дуйся, Е́юже отве́рзеся рай.

Ра́дуйся, ключу́ Ца́рствия Христо́ва;

ра́дуйся, наде́ждо благ ве́чных.

Ра́дуйся, Неве́сто Неневе́стная.

Кондак 9

Вся́кое естество́ а́нгельское удиви́ся вели́кому Твоего́ вочелове́чения де́лу; непристу́пнаго бо я́ко Бо́га, зря́ще всем присту́пнаго Челове́ка, нам у́бо спребыва́юща, слы́шаща же от всех: Аллилу́ия.

Икос 9

Вети́я многовеща́нныя, я́ко ры́бы безгла́сныя ви́дим о Тебе́, Богоро́дице, недоумева́ют бо глаго́лати, е́же ка́ко и Де́ва пребыва́еши, и роди́ти возмогла́ еси́. Мы же, та́инству дивя́щеся, ве́рно вопие́м:

Ра́дуйся, прему́дрости Бо́жия прия́телище;

ра́дуйся, промышле́ния Его́ сокро́вище.

Ра́дуйся, любому́дрыя нему́дрыя явля́ющая;

ра́дуйся, хитрослове́сныя безслове́сныя облича́ющая.

Ра́дуйся, я́ко обуя́ша лю́тии взыска́теле;

ра́дуйся, я́ко увядо́ша баснотво́рцы.

Ра́дуйся, афине́йская плете́ния растерза́ющая;

ра́дуйся, ры́барския мре́жи исполня́ющая.

Ра́дуйся, из глубины́ неве́дения извлача́ющая;

ра́дуйся, мно́ги в ра́зуме просвеща́ющая.

Ра́дуйся, кораблю́ хотя́щих спасти́ся;

ра́дуйся, приста́нище жите́йских пла́ваний.

Ра́дуйся, Неве́сто Неневе́стная.

Кондак 10

Спасти́ хотя́ мiр, И́же всех Украси́тель, к сему́ самообетова́н прии́де, и Па́стырь сый, я́ко Бог, нас ра́ди яви́ся по нам челове́к: подо́бным бо подо́бное призва́в, я́ко Бог слы́шит: Аллилу́ия.

Икос 10

Стена́ еси́ де́вам, Богоро́дице Де́во, и всем к Тебе́ прибега́ющим: и́бо небесе́ и земли́ Творе́ц устро́и Тя, Пречи́стая, все́лься во утро́бе Твое́й, и вся приглаша́ти Тебе́ научи́:

Ра́дуйся, сто́лпе де́вства;

ра́дуйся, дверь спасе́ния.

Ра́дуйся, нача́льнице мы́сленнаго назда́ния;

ра́дуйся, пода́тельнице Боже́ственныя бла́гости.

Ра́дуйся, Ты бо обнови́ла еси́ зача́тыя сту́дно;

ра́дуйся, Ты бо наказа́ла еси́ окра́денныя умо́м.

Ра́дуйся, тли́теля смы́слов упраждня́ющая;

ра́дуйся, Се́ятеля чистоты́ ро́ждшая.

Ра́дуйся, черто́же безсе́меннаго уневе́щения;

ра́дуйся, ве́рных Го́сподеви сочета́вшая.

Ра́дуйся, до́брая младопита́тельнице де́вам;

ра́дуйся, невестокраси́тельнице душ святы́х.

Ра́дуйся, Неве́сто Неневе́стная.

Кондак 11

Пе́ние вся́кое побежда́ется, спростре́тися тща́щееся ко мно́жеству мно́гих щедро́т Твои́х: равночи́сленныя бо песка́ пе́сни а́ще прино́сим Ти, Царю́ Святы́й, ничто́же соверша́ем досто́йно, я́же дал еси́ нам, Тебе́ вопию́щим: Аллилу́ия.

Икос 11

Светоприе́мную свещу́, су́щим во тьме я́вльшуюся, зрим Святу́ю Де́ву, невеще́ственный бо вжига́ющи огнь, наставля́ет к ра́зуму Боже́ственному вся, заре́ю ум просвеща́ющая, зва́нием же почита́емая, си́ми:

Ра́дуйся, луче́ у́мнаго Со́лнца;

ра́дуйся, свети́ло незаходи́маго Све́та.

Ра́дуйся, мо́лние, ду́ши просвеща́ющая;

ра́дуйся, я́ко гром враги́ устраша́ющая.

Ра́дуйся, я́ко многосве́тлое возсиява́еши Просвеще́ние;

ра́дуйся, я́ко многотеку́щую источа́еши Реку́.

Ра́дуйся, купе́ли живопису́ющая О́браз;

ра́дуйся, грехо́вную отъе́млющая скве́рну.

Ра́дуйся, ба́не, омыва́ющая со́весть;

ра́дуйся, ча́ше, че́рплющая Ра́дость.

Ра́дуйся, обоня́ние Христо́ва благоуха́ния;

ра́дуйся, животе́ та́йнаго Весе́лия.

Ра́дуйся, Неве́сто Неневе́стная.

Кондак 12

Благода́ть да́ти восхоте́в, долго́в дре́вних, всех долго́в Реши́тель челове́ком, прии́де Собо́ю ко отше́дшим Того́ благода́ти, и раздра́в рукописа́ние, слы́шит от всех си́це: Аллилу́ия.

Икос 12

Пою́ще Твое́ рождество́, хва́лим Тя вси, я́ко одушевле́нный храм, Богоро́дице: во Твое́й бо всели́вся утро́бе содержа́й вся руко́ю Госпо́дь, освяти́, просла́ви и научи́ вопи́ти Тебе́ всех:

Ра́дуйся, селе́ние Бо́га и Сло́ва;

ра́дуйся, свята́я святы́х бо́льшая.

Ра́дуйся, ковче́же, позлаще́нный Ду́хом;

ра́дуйся, сокро́вище живота́ неистощи́мое.

Ра́дуйся, честны́й ве́нче царе́й благочести́вых;

ра́дуйся, честна́я похвало́ иере́ев благогове́йных.

Ра́дуйся, Це́ркве непоколеби́мый сто́лпе;

ра́дуйся, Ца́рствия неруши́мая стено́.

Ра́дуйся, Е́юже воздви́жутся побе́ды;

ра́дуйся, Е́юже низпа́дают врази́.

Ра́дуйся, те́ла моего́ врачева́ние;

ра́дуйся, души́ моея́ спасе́ние.

Ра́дуйся, Неве́сто Неневе́стная.

Кондак 13

О, Всепе́тая Ма́ти, ро́ждшая всех святы́х Святе́йшее Сло́во! Ны́нешнее прие́мши приноше́ние, от вся́кия изба́ви напа́сти всех, и бу́дущия изми́ му́ки, о Тебе́ вопию́щих: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангел предста́тель с небесе́ по́слан бысть рещи́ Богоро́дице: ра́дуйся! И со безпло́тным гла́сом воплоща́ема Тя зря, Го́споди, ужаса́шеся и стоя́ше, зовы́й к Ней такова́я:

Ра́дуйся, Еюже ра́дость возсия́ет;

ра́дуйся, Еюже кля́тва исче́знет.

Ра́дуйся, па́дшаго Ада́ма воззва́ние;

ра́дуйся, слёз Евиных избавле́ние.

Ра́дуйся, высото́ неудобовосходи́мая челове́ческими по́мыслы;

ра́дуйся, глубино́ неудобозри́мая и А́нгельскима очи́ма.

Ра́дуйся, я́ко еси́ Царе́во седа́лище;

ра́дуйся, я́ко но́сиши Нося́щаго вся.

Ра́дуйся, Звездо́, явля́ющая Со́лнце;

ра́дуйся, утро́бо Боже́ственнаго воплоще́ния.

Ра́дуйся, Е́юже обновля́ется тварь;

ра́дуйся, Е́юже покланя́емся Творцу́.

Ра́дуйся, Неве́сто Неневе́стная.

Кондак 1

Взбра́нной Воево́де победи́тельная,

я́ко изба́вльшеся от злых,

благода́рственная воспису́ем Ти раби́ Твои́, Богоро́дице;

но я́ко иму́щая держа́ву непобеди́мую,

от вся́ких нас бед свободи́, да зове́м Ти:

Ра́дуйся, Неве́сто Неневе́стная.

Молитва 1

О, Пресвята́я Госпоже́ Влады́чице Богоро́дице, вы́шши еси́ всех А́нгел и Арха́нгел, и всея́ тва́ри честне́йши, Помо́щнице еси́ оби́димых, ненаде́ющихся наде́яние, убо́гих Засту́пнице, печа́льных утеше́ние, а́лчущих корми́тельнице, наги́х одея́ние, больны́х исцеле́ние, гре́шных спасе́ние, христиа́н всех поможе́ние и заступле́ние. О, Всеми́лостивая Госпоже́, Де́во Богоро́дице Влады́чице, ми́лостию Твое́ю спаси́ и поми́луй святе́йшия патриа́рхи правосла́вныя, преосвяще́нныя митрополи́ты, архиепи́скопы и епи́скопы и весь свяще́ннический и и́ноческий чин, и вся правосла́вныя христиа́ны ри́зою Твое́ю честно́ю защити́; и умоли́, Госпоже́, из Тебе́ без се́мене воплоти́вшагося Христа́ Бо́га на́шего, да препоя́шет нас Си́лою Свое́ю свы́ше, на неви́димыя и ви́димыя враги́ на́ша. О, Всеми́лостивая Госпоже́ Влады́чице Богоро́дице! Воздви́гни нас из глубины́ грехо́вныя и изба́ви нас от гл́ада, губи́тельства, от тру́са и пото́па, от огня́ и меча́, от нахожде́ния иноплеме́нных и междоусо́бныя бра́ни, и от напра́сныя сме́рти, и от нападе́ния вра́жия, и от тлетво́рных ветр, и от смертоно́сныя я́звы, и от вся́каго зла. Пода́ждь, Госпоже́, мир и здра́вие рабо́м Твои́м, всем правосла́вным христиа́ном, и просвети́ им ум, и о́чи серде́чнии, е́же ко спасе́нию; и сподо́би ны, гре́шныя рабы́ Твоя́, Ца́рствия Сы́на Твоего́, Христа́ Бо́га на́шего; я́ко держа́ва Его́ благослове́нна и препросла́вленна, со Безнача́льным Его́ Отце́м, и с Пресвяты́м, и Благи́м, и Животворя́щим Его́ Ду́хом, ны́не и при́сно, и во ве́ки веко́в. Ами́нь.

Молитва 2

О, Пресвята́я Де́во Ма́ти Го́спода, Цари́це Небесе́ и земли́! Вонми́ многоболезне́нному воздыха́нию душ на́ших, при́зри с высоты́ святы́я Твоея́ на нас, с ве́рою и любо́вию покланя́ющихся пречи́стому о́бразу Твоему́. Се бо грехми́ погружа́емии и скорбьми́ обурева́емии, взира́я на Твой о́браз, я́ко живе́й Ти су́щей с на́ми, прино́сим смире́нныя моле́ния на́ша. Не и́мамы бо ни ины́я по́мощи, ни ина́го предста́тельства, ни утеше́ния, то́кмо Тебе́, о, Ма́ти всех скорбя́щих и обремене́нных. Помози́ нам не́мощным, утоли́ скорбь на́шу, наста́ви на путь пра́вый нас, заблужда́ющих, уврачу́й и спаси́ безнаде́жных, да́руй нам про́чее вре́мя живота́ на́шего в ми́ре и тишине́ проводи́ти, пода́ждь христиа́нскую кончи́ну, и на Стра́шнем Суде́ Сы́на Твоего́ яви́ся нам милосе́рдая Засту́пница, да всегда́ пое́м, велича́ем и сла́вим Тя, я́ко благу́ю Засту́пницу ро́да христиа́нскаго, со все́ми угоди́вшими Бо́гу. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, «В ро́дах Помо́щница» имену́емыя

Кондак 1

Избра́нной от все́х родо́в Помо́щнице ро́да христиа́нского, к богоуго́дной жи́зни ражда́ющей, благода́рственная пе́ния прино́сим Ти, Богоро́дице, о дарова́нии чу́дныя ико́ны Твоея. Ты́ же, я́ко ско́рая и всеми́лостивая ве́рных Засту́пница, не оста́ви на́с в ско́рбех, да зове́м Ти́:

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Икос 1

А́нгел предста́тель по́слан бы́сть рещи́ Тебе́, Богоро́дице: «Ра́дуйся!», егда́ Бо́г Сло́во воплоща́шеся во утро́бе Твоей; и мы́ гре́шнии, дивя́щеся свято́му Рождеству́, пред ико́ною чу́дною Твое́ю с ве́рою и наде́ждою вопие́м Ти́:

Ра́дуйся, ра́дость Христо́ва Рождества́ позна́вшая;

ра́дуйся, Сына Све́та на́м дарова́вшая.

Ра́дуйся, ско́рби гоне́ний с плодо́м во чре́ве претерпе́вшая;

ра́дуйся, в по́двизех матери́нских на земли́ преуспе́вшая.

Ра́дуйся, ско́рби ро́дов в ра́дость претворя́ющая;

ра́дуйся, Твое́ю любо́вию на́с к небесе́м приуготовля́ющая.

Ра́дуйся, по́двигом жития́ Твоего́ просвети́вшая;

ра́дуйся, чу́дными ро́дами ве́сь ми́р удиви́вшая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 2

Ви́дящи, Всенепорочная, во славе Сына Твоего пред нами пребывающая, скорби верных рабов Твоих, гневнаго ради Божия вразумления на ны находящия, благоволила еси явити икону Твою, чудесы ю прославляющи, да покрываеми любовию Твоею, с надеждою вопием Богу: Аллилу́ия.

Икос 2

Жизнода́теля рождшая, Пресвятая Богородице, благодатное попечение женам в родах утвердила еси, разуму нашему просвещение свыше исходатайствовала еси, да познаем, что есть воля Божия благая, угодная и совершенная. Мы же, дивящеся свыше благодатному укреплению, со слезами радости вопием Ти:

Радуйся, от грехов нас отвращающая;

радуйся, трудную долю жен облегчающая.

Радуйся, сердца наша любовию Твоею умягчающая;

радуйся, молитвами Твоими Сына нам в помощь призывающая.

Радуйся, Рождество Сына Твоего николиже забывающая;

радуйся, в родах жен христианских не оставляющая.

Радуйся, в духовном рождении всех благословляющая;

радуйся, в свет Сына Твоего неизменно призывающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 3

Си́ла Вышняго благодатию Богоматере землю Русскую освящает, чад церковных измлада любовию умудряющи и воинов Христовых к чистоте православия непрестанно призывающи; мы же с верою прибегаем ко Господу, пред иконою Богородичею вопиюще Ему: Аллилу́ия.

Икос 3

И́мамы в Тебе Заступницу усердную рода христианскаго, Ты бо яко Мати чада Твоя покаянию и смирению научаеши, токи чудес нам в укрепление от пречестныя иконы Твоея милостиво источаеши, благодатию от Бога во спасение всех нас осеняеши. Сего ради зовем Ти сице:

Радуйся, образом Твоим мглу лютых обстояний отгоняющая;

радуйся, верных чад Твоих православною верою окриляющая.

Радуйся, боли при родах благодатию Святаго Духа ослабляющая;

радуйся, любовь Твою всегда нам источающая.

Радуйся, в скорбех многим женам прозрение;

радуйся, любящим Сына Твоего дарующая молитвенное попечение.

Радуйся, сердца наша радостию родов умягчающая;

радуйся, в святость и чистоту детства нас возвращающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 4

Бу́рю лютых смятений, в стране нашей воздвигнутых врагами Церкве, Пресвятая Дево, укрощаеши, чад Твоих заблудших в покаянии умудряеши, души жен воинов Христовых в родах надеждою светлою укрепляеши, научающи тем люди Твоя благодарственно пети Богу: Аллилу́ия.

Икос 4

Слы́шавше православнии людие, яко всегда предстательствуеши пред Сыном Твоим, Богородице, еже суду об отечестве нашем преложену быти на милость, и дивящеся свыше благодатному Твоему попечению, благоговейно вопиют Ти сице:

Радуйся, семейства наша от уныния избавляющая;

радуйся, благодатным Твоим покровом младенцев осеняющая.

Радуйся, скорби во избавление грехов нам попускающая;

радуйся, чад наших в святости охраняющая.

Радуйся, юность нашу светом истины просвещающая;

Радуйся, к благословению церковному супругов призывающая;

радуйся, венчанная супружевства с любовию хранящая.

радуйся, от блуднаго греха всех верных уклоняющая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 5

Боготе́чная звезда явися нам, Богородице, честная икона Твоя, всех скорбящих в родах жен лучами чудес Твоих осиявающая, блуждающих в духовнем мраце к свету Сына Твоего призывающая, в греховных страстях утопающих в благодатный мир Бога Отца облекающая и на путь спасения утешением Святаго Духа наставляющая. Мы же, верою обретше радости сия, вопием к Богу: Аллилу́ия.

Икос 5

Слы́шавше православнии людие, яко святую икону Твою, Богородице, Господь многими чудесы прославляет: скорби жен христианских в родах облегчает, сердца отец и матерей во славу Божию радостию наполняет, – яко освящение, яко щит и вспоможение почитают ю. Сего ради вопием Ти сице:

Радуйся, жилище и доме Христа Бога нашего;

радуйся, спасение человеков, в отчуждение от Бога духом впадших.

Радуйся, христиан непобедимая Хранительнице;

радуйся, Искупителя грехов наших рождшая.

Радуйся, благодатною надеждою сердца жен в родах исполняющая;

радуйся, к духовному рождению в таинстве крещения неустанно призывающая.

Радуйся, добродетелей великое стяжание;

радуйся, Божие к немощным благоволение.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 6

Пред пречистым Твоим образом проповедуем, Госпоже Богородице, великия Твоя милости, яко семейства христианския ограждаеши, церкви домашния благодатию Святаго Духа покрываеши, жен со чады защищаеши, и ведуще Тя воистину Помощницу непобедиму, приносим Ти славословия сия и радостно вопием Богу: Аллилу́ия.

Икос 6

Воссия́вши просвещение истинное, Пречистая Богородице, явися чудная икона Твоя, родителем на утешение, рассеянным семействам в воссоединение, востающим на Господа неверием в предупреждение, всем нам в укрепление и в вечное блаженство во Христе Господом дарованное искуплением. Мы же, дивящеся Твоему о нас попечению, благодарно вопием Ти:

Радуйся, от внезапныя смерти нас избавляющая;

радуйся, мрачных духов святостию Твоею отгоняющая.

Радуйся, покровом Твоим нас осеняющая;

радуйся, истинно нас молится научающая.

Радуйся, к долготерпению в скорбех и недузех нас приклоняющая;

радуйся, богоносные руце Твои за нас, грешных, к Сыну в молитве непрестанно возносящая.

Радуйся, николиже верных Сыну Твоему заступлением не оставляющая;

радуйся, немощных благодатию Христовою покрывающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 7

Хотя́й всем человеком спастися и во истине просветитися, Премилосердый Господь, усынови нас Матери Своей и дарова Ю женам христианским в родах в поможение, чадом нашим в благодатное небесное окормление. Мы же, обретше от Бога радости сия, со слезами вопием Вседержителю: Аллилу́ия.

Икос 7

Но́ву показа милость всех Творец и Владыка наш Господь, егда положи во гневе Своем за грех наказати род человеческий и рече жене Адама: «В болезнех родиши чада твоя», – яко сотвори ко вразумлению многих человеков, спасения ради душ их. Сего ради и мы, Владычице, припадающе к пречистому образу Твоему, усердно молим Тя: милосердия двери отверзи нам, вопиющим Ти сице:

Радуйся, неприступнаго Божества селение;

радуйся, Ангельское и наше непрестанное удивление.

Радуйся, Божия милости и любве исполнение;

радуйся, Подательнице спасительнаго в родах вспоможения.

Радуйся, правды святыя Попечительнице;

радуйся, любове и благости непоколебимая Хранительнице.

Радуйся, в гордости закосневших заступлення Твоего лишающая;

радуйся, от крещеных младенцев радостный взор Твой не отвращающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 8

Стра́нно маловерующим есть слышати, како образ Твой святый токи благодати источает, грешным, в покаянии к Тебе пришедшим, радость дарит, исцелением скорбящих и болящих жен в родах Бога славит, мы же с верою поклоняемся Тебе, образ бо честию к первообразу восходит, и всемерно прославляюще Тя, с радостию поем Богу: Аллилу́ия.

Икос 8

Вся́ бывши горе, и земных не оставляеши, Пресвятая Богородице, узы страстей благодатным попечением ослабляеши, в покаянии притекающим предстательством пред Богом очищаеши, искуплением Христовым сердца наша преображаеши. Сего ради величающе воспеваем Ти тако:

Радуйся, чрез покаяние к Богу приводящая;

радуйся, покаянием нашим двери райские отверзающая.

Радуйся, родительским покаянием от чад болезни отвращающая;

радуйся, покаянием мир в семействах верных утверждающая.

Радуйся, покаянием бесовския разделения угашающая;

радуйся, покаянием церковным со Христом нас вновь соединяющая.

Радуйся, в покаянии приходящих преображающая;

радуйся, чрез покаяние заступлением Твоим пред Сыном спасающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 9

Вся́каго естества ангельскаго превысшая явилася еси, Пресвятая Дево, Бога бо зачала еси плотию, Господа во утробе Твоей вместила еси, темже яко Святейшую и Славнейшую у Престола Царя царей величающе Тя, вопием о Тебе Богу: Аллилу́ия.

Икос 9

Вети́йства боговещанных проречений ныне зрим о Тебе сбывшаяся, Богородице, яко воистину Бога плотию родила еси нам. И будущаго Царствия Божия не лиши нас, покровом Твоим нас от козней мира сего соблюдающи. Мы же обетованное блаженство во Христе в молитвах призываем и в покаянии вопием Ти:

Радуйся, твердое православия укрепление;

радуйся, душ наших скорое спасение.

Радуйся, отчужденных от Бога к вере возрождение;

радуйся, духовное наше прозрение.

Радуйся, в чистоте православия нас сохраняющая;

радуйся, от греховного падения нас изводящая.

Радуйся, вопиющих к Тебе скорое услышание;

радуйся, чадородие благословляющая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 10

Спасти́ хотящи многия жены в родах от обдержащих их страстей и напастей, чудную икону Твою, Богомати, даровала еси, еяже ради козни диавола утихают, смертоносныя болезни исчезают, боли в родах ослабевают, да вси, видяще являемую Тобою милость, вопиют со умилением Богу: Аллилу́ия.

Икос 10

Стена́ еси, Богородице Дево, христианом и людем верным ограждение, врагов православия обличение, женам–матерем сугубое утешение, малым чадам благодатное попечение. Темже, благодаряще Тя, вопием Богу:

Радуйся, прославляющих Тя от бед избавляющая;

радуйся, позабывших Тя посрамляющая.

Радуйся, православных матерей славо и попечение;

радуйся, сохраняющих целомудрие верное ограждение.

Радуйся, спасительный елею кающихся;

радуйся, Царица Небесная всех во Христе рождающихся.

Радуйся, радости наша умножающая;

радуйся, младенцев и матерей любовию Твоею защищающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 11

Пе́ние хвалебное и благодарственное приносим Ти, Пресвятая Владычице: под покровом Твоим в Православной Церкви по милости Божией рождаемся, в благодатном окормлении Твоем неизменно умудряемся, заступлением Твоим во Христе искони спасаемся, и возложивше на Тя упование, радостно вопием Богу: Аллилу́ия.

Икос 11

Светоприе́мная свеща истиннаго света сущим нам на земли явльшися, души просвещаеши, чтущих Тя в вере во спасение наставляеши, младенцев в утробах матерей охраняеши, да поем Ти сице:

Радуйся, в рождении чад скорби ослабляющая;

радуйся, грехи наша Твоими к Сыну молитвами отпускающая.

Радуйся, воинам Христовым жен смиренных посылающая;

радуйся, непорочность отроковиц охраняющая.

Радуйся, духовно всех невидимо окормляющая;

радуйся, любовию Твоею в бедах нас покрывающая.

Радуйся, от хульных мыслей предостерегающая;

радуйся, от умерщвления неродившихся младенцев отвращающая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 12

Благода́ть небесныя славы Твоея дати восхотевши почитающим Тя с любовию, Владычице, по вере даруеши чрез икону Твою богообщение, знамения и чудеса исцеления, от духовных скорбей избавление. Мы же, ведяще сокровища сия, велегласно вопием к Богу: Аллилу́ия.

Икос 12

Пою́ще Твоя чудеса, бывшая в древняя и настоящая времена, хвалим Тя, Богородице, верным врата в жизнь вечную молитвами Твоими отверзающая, благодатию Святаго Духа в земной жизни защищающая, ко Господу людей избранных Твоею любовию привлекающая; мы же, упование по Бозе возлагающе на Тя, с покаянием вопием Ти сице:

Радуйся, отчаянных спасение;

радуйся, погибающих оживление.

Радуйся, от бед избавление;

радуйся, духовней радости утверждение.

Радуйся, обидимых Утешительнице;

радуйся, гонимых Покровительнице.

Радуйся, в малом верных укрепляющая;

радуйся, возлюбивших Господа окормляющая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 13

О Всепе́тая Ма́ти, помощнице в родах, рождшая всех святых святейшее Слово, надеждо духовнаго нашего пробуждения и во всем благаго поспешения, в родах телесных, Благодатная, женам православным утешение! Царствия Небеснаго наследники сотвори всех верно вопиющих Богу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгел предста́тель по́слан бы́сть рещи́ Тебе́, Богоро́дице: «Ра́дуйся!», егда́ Бо́г Сло́во воплоща́шеся во утро́бе Твоей; и мы́ гре́шнии, дивя́щеся свято́му Рождеству́, пред ико́ною чу́дною Твое́ю с ве́рою и наде́ждою вопие́м Ти́:

Ра́дуйся, ра́дость Христо́ва Рождества́ позна́вшая;

ра́дуйся, Сына Све́та на́м дарова́вшая.

Ра́дуйся, ско́рби гоне́ний с плодо́м во чре́ве претерпе́вшая;

ра́дуйся, в по́двизех матери́нских на земли́ преуспе́вшая.

Ра́дуйся, ско́рби ро́дов в ра́дость претворя́ющая;

ра́дуйся, Твое́ю любо́вию на́с к небесе́м приуготовля́ющая.

Ра́дуйся, по́двигом жития́ Твоего́ просвети́вшая;

ра́дуйся, чу́дными ро́дами ве́сь ми́р удиви́вшая.

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Кондак 1

Избра́нной от все́х родо́в Помо́щнице ро́да христиа́нского, к богоуго́дной жи́зни ражда́ющей, благода́рственная пе́ния прино́сим Ти, Богоро́дице, о дарова́нии чу́дныя ико́ны Твоея. Ты́ же, я́ко ско́рая и всеми́лостивая ве́рных Засту́пница, не оста́ви на́с в ско́рбех, да зове́м Ти́:

Ра́дуйся, Помо́щнице в ро́дах,

ча́д Твои́х к Царю́ Сла́вы приводя́щая.

Молитва 1

Приими́, Госпоже Богородительнице, слезная моления рабов Твоих, к Тебе притекающих. Зрим Тя на святей иконе во чреве носящую Сына Твоего и Бога нашего, Господа Иисуса Христа. Аще и безболезненно родила еси Его, обаче матерния скорби веси и немощи сынов и дщерей человеческих зриши. Темже тепле припадающе к цельбоносному образу Твоему и умиленно сей лобызающе, молим Тя, всемилостивая Владычице: нас грешных, осужденных в болезнех родити и в печалех питати чада наша, милостивно пощади и сострадательно заступи, младенцы же наша, такожде и родившия их, от тяжкаго недуга и горькия скорби избави. Даруй им здравие и благомощие, да и питаеми от силы в силу возрастати будут, и питающия их да исполнятся радостию и утешением, яко да и ныне предстательством Твоим из уст младенец и ссущих Господь совершит хвалу Свою.

О Мати Сына Божия! Умилосердися на матери сынов человеческих и на немощныя люди Твоя: постигающия нас болезни скоро исцели, належащыя на нас скорби и печали утоли, и не презри слез и воздыханий рабов Твоих. Услыши нас в день скорби, пред иконою Твоею припадающих, и в день радости и избавления приими благодарная хваления сердец наших. Вознеси мольбы наша ко престолу Сына Твоего и Бога нашего, да милостив будет ко грехом и немощем нашим и пробавит милость Свою ведущим имя Его, яко да и мы, и чада наша, прославим Тя, милосердную Заступницу и верную Надежду рода нашего, во веки веков. Ами́нь.

Молитва 2

О Пресвята́я Госпоже Владычице Богородице, в земной жизни нас не оставляющая! К кому молитвы вознесу, к кому слезы и воздыхания принесу аще не к Тебе, всех верных Утешение! Со страхом, верою, любовию, Мати Живота, молю: да вразумит Господь люди православныя во спасение, да даст раждати нам чад Тебе и Сыну Твоему во благоугождение, да соблюдет нас в чистоте смирения, в надежде о Христе спасения, и дарует нам всем, в покровах благодати Твоея, земное утешение. Храни нас под сению милости Твоея, Пречистая, молящимся о родах помози, наветов злых свободи, тяжких бед, напастей и смертей отврати. Даждь благодатное прозрение, дух сокрушения о гресех, даждь зрети всю высоту и чистоту дарованнаго нам Христова учения; храни нас от погибельнаго отчуждения, да вси, благодарне воспевающе величия Твоя, сподобимся Небесного успокоения, и тамо с возлюбленными Твоими, со всеми святыми, прославим в Троице Единого Бога, Отца и Сына и Святаго Духа, ныне и присно и во веки веков. Ами́нь.

Ака́фист Пресвяте́й Богоро́дице в че́сть чудотво́рныя Ея́ ико́ны Влади́мирския

Конда́к 1

Взбра́нной Воево́де, Засту́пнице на́шей, взира́юще на первопи́санный о́браз Твой, хвале́бное пе́ние воспева́ем Ти раби́ Твои́, Богома́ти. Ты же, я́ко иму́щая держа́ву непобеди́мую, сохрани́ и спаси́ благода́рне Тебе́ вопию́щия:

Ра́дуйся, Пречи́стая, от ико́ны Твоея́ ми́лости нам источа́ющая.

И́кос 1

А́нгельския си́лы на Небеси́ немо́лчно воспева́ют Тя, Пречи́стая, зря́ще сла́ву пребоже́ственную, е́юже Сын Твой просла́ви Тя; но и нас, земны́х, не оста́вила еси́, яко не́кую лучу́ низпосла́вши нам ико́ну Твою́, святы́м Луко́ю первопи́санную. О ней бо не́когда изрекла́ еси́: «С сим о́бразом благода́ть Моя́ и си́ла да пребу́дут». Те́мже ве́рнии раби́ Твои́, по вся дни и на вся́ком ме́сте сбытие́ слове́с Твоих зря́ще, ко о́бразу Твоему́ цельбоно́сному притека́ем и, я́коже Само́й Ти, с на́ми су́щей, вопие́м:

Ра́дуйся, А́нгелов Цари́це;

ра́дуйся, всего́ ми́ра Влады́чице.

Ра́дуйся, на Небеси́ присно сла́вимая;

ра́дуйся, и на земли́ велича́емая.

Ра́дуйся, благода́ть Твою́ ико́не Твое́й сей даровавшая;

ра́дуйся, на спасе́ние челове́ков ту́ю поста́вившая.

Ра́дуйся, Бо́жия бла́гости ско́рая Пода́тельнице;

ра́дуйся, моле́ний на́ших усе́рдная послу́шнице.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 2

Ви́дя чудес множество, от принесенныя в Вышград святыя иконы Твоея бываемое, благоверный князь Андрей возгореся духом и умоляше Тя, да скажеши святую волю Твою и да благословиши его в пределы Ростовския отыти́. Темже улучив желаемое и икону Твою взем, идяше в путь свой, радуяся и поя Богу: Аллилу́ия.

Икос 2

Разуме́ша вси людие дивное шествие Твое, Царице Небесная, от Киева в землю Ростовскую, болящии бо исцеляхуся и и́на зна́мения и чудеса быва́ху всем с верою притекающим ко образу Твоему. Сего ради воспеша Тебе:

Ра́дуйся, чудесы шествие иконы Твоея зна́менавшая;

радуйся, многи немощны́я исцелившая.

Радуйся, воздыхания наша не отвергающая;

радуйся, недостойныя молитвы наша приемлющая.

Радуйся, Матерния щедроты Твоя на нас изливающая;

радуйся, иконою Твоею нам благодеющая.

Радуйся, во обстоянии сущим скорую помощь да́рующая;

радуйся, отчаянным надежду возвращающая.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 3

Си́лою Твоею ограждаемь, благоверный князь Андрей предел Владимирских дости́же и зде благую волю твою, Владычице, позна. В нощном бо видении тому явльшися, повелела еси от места сего не отходити и чудотворную икону Твою зде, во граде Владимире, поставити, да будет северней стране нашей в благословение и людем Твоим в покров, вопиющим Богу: Аллилу́ия.

Икос 3

Име́я в себе благодатное сокровище, икону Твою Владимирскую, преуспеваше от силы в силу отечество наше. Во дни бо обстояний и напастей не оставила еси род наш, Владычице, и во благовремении близ была еси, всесильным предстательством Твоим верныя люди Твоя заступающи, поющия Ти:

Ра́дуйся, гнев Божий, праведно на ны движимый, утоляющая;

радуйся, на милость к нам, грешным, Господа преклоняющая.

Радуйся, яко смиренным мольба́м рабов Твоих внемлеши;

радуйся, яко утешение Твое нам подати поспешаеши.

Радуйся, яко иконою Твоею от всяких нас бед ограждаеши;

радуйся, яко тою козни вражия разрушаеши.

Радуйся, в час скорби люди Твоя укрепляющая;

радуйся, тихое и безмятежное житие тем дарующая.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 4

Бу́рю помышлений сумнительных про́йде благоверный князь Андрей, от множества врагов некогда обстоим; Ты же, Всепетая, дивным от иконы Твоея зна́мением славную победу тому предвозвестила еси. Темже верою обновився и о имени Твоем дерзая, воспе Богу: Аллилу́ия.

Икос 4

Слы́шавше мятежницы убиение благовернаго князя Андрея, град Владимир расхи́тити устремишася, но икону Твою чудотворную, на сто́гны града изнесенную, внезапу узревше, умилишася сердцем и, на колена падше, во гресе своем покаяшася. Благочестивии же людие, таковому от иконы Твоея благодатному явлению радующеся, песнь благодарственную воспеша Тебе:

Ра́дуйся, междоусо́бных бра́ней утоление;

радуйся, ожесте́вших сердец умягчение.

Радуйся, яко заблуждшия на путь правый возвращаеши;

радуйся, яко от соблазнов суетных нас ограждаеши.

Радуйся, па́губы вседушевныя низлагающая;

радуйся, душевредная научения обличающая.

Радуйся, к Царствию Небесному путь невозбранный нам указу́ющая;

радуйся, мир вечный и радость нам подающая.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 5

Боготе́чная звезда отце́м нашим бысть икона Твоя, Владычице, еяже светом ведо́ми, многажды побеждаху царствия, возмога́ху от немощи, обращаху в бегство полки чужди́х и путь к земному преуспеянию и небесному спасению обретаху. Сего ради по долгу славит Тя земля Российская, поющи Богу: Аллилу́ия.

Икос 5

Ви́девше некогда людие владимирстии в чуднем виде́нии град свой на возду́се вознесе́н, и икону Твою верху́ его, якоже солнце, сияющу, со умилением разумеша, Владычице, неотступный покров Твой граду их и, Твое милостивое промышление о них славяще, воспеша Ти:

Ра́дуйся, Мати милосердия;

радуйся, источниче чудес.

Радуйся, бодрая наша Хранительнице;

радуйся, граду нашему покрове.

Радуйся, горе́ к небесным сокровищам ум наш возводящая;

радуйся, любовь к Богу в сердцах верных насаждающая.

Радуйся, маловерныя вразумляющая;

радуйся, неверных смыслы просвещающая.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 6

Пропове́дник неизреченных чудес Твоих, Владычице, явися соборный храм Твой во граде Владимире, святою иконою Твоею украше́нный. Попущением бо Божиим все благолепие его некогда во огни погибе, икона же святая Твоя, якоже купина́ неопали́ма пребысть, да и видевше и осязавше присутствие Твое, вернии воспоют: Аллилу́ия.

Икос 6

Возсия́ паки свет иконы Твоея, Богородице, во дни лютаго нашествия Баты́ева. Аще бо нечестивии агаряне и пожго́ша огнем соборный храм Твой, и святителя Владимирскаго и люди, молящияся в церкви, умертвиша, и вся конечному истреблению предаша, обаче икона Твоя и паки невреждена обре́теся, подвизающи пети Тебе:

Ра́дуйся, Купино́ Неопали́мая;

радуйся, Сокровище неиждиваемое.

Радуйся, Стено́ несокрушимая;

радуйся, прибежище всем уповающим на Тя.

Радуйся, икону Твою и во пламени целу сохранившая;

радуйся, нам во утешение и спасение тую оставившая.

Радуйся, Ты бо еси наше защищение;

радуйся, Ты бо еси всех благочестивых непрестанное радование.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 7

Хотя́ великий князь Василий защищение стяжа́ти стольному граду своему, повеле Владимирскую икону Твою в Москву пренести. И во сретение ея усердно изшедше князь и святитель московский Киприан со освященным собором и всем множеством людей, до земли пред нею поклони́шася, якоже бо Самую Тя, Пречистая, к ним приходящую, сретаху, зовуще Тебе: «О Мати Божия, спаси землю Русскую», вкупе же и поюще Богу: Аллилу́ия.

Икос 7

Но́вое зна́мение сотворила еси, Пренепорочная, в день празднования сретения иконы Твоея Владимирския в Москве: в грозном бо видении, яко всемогущая Царица, множеством воинств небесных обстоима, со святители московскими явилася еси нечестивому ага́рянскому хану и от предел земли Русския отыти́ повелела еси. Тогда вернии людие Твои, врага видевше посра́млена и бежавша, с веселием поя́ху Тебе:

Ра́дуйся, Победо непобедимая;

радуйся, Царице Небесных Сил.

Радуйся, врага грозное посрамление;

радуйся, рабов Твоих радосте нечаянная.

Радуйся, надеждо всех лишенных надежды;

радуйся, спасение во дно адово низшедших.

Радуйся, пришествием иконы Твоея Москву возвеселившая;

радуйся, заступлением Твоим и град Владимир не оставившая.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 8

Стра́нную победу всесильною помощию Твоею, Владычице, без брани совершившуюся, и до ныне Церковь Православная светло прославляет, сретение иконы Твоея Владимирския празднующи и вся верная чада Своя созывающи милости Твоя благодарне исповедати, Сыну же Твоему и Богу пети: Аллилу́ия.

Икос 8

Всю Тя Бог освяти́, Пренепорочная, и, яко Матерь Свою, в готовое прибежище и теплый покров всем нам дарова. Темже от меньших земли и незнаемых возвеличися благослове́нный Тобою град Москва, благочестно икону Твою почитаяй; вся бо племена русская воедино собра и область свою над окрестными языки от моря и до моря и даже до конец земли распростре, всем веру Христову возвещаяй, Тебе же вопия:

Ра́дуйся, земли́ на́шея забра́ло;

радуйся, Церкве утверждение.

Радуйся, молитвенников наших похвало́;

радуйся, людей Твоих спасение.

Радуйся, враги наша устрашающая;

радуйся, полки чужди́х далече отгоняющая.

Радуйся, яко Тобою Русь православная содержи́тся;

радуйся, яко Тобою род христианский хвалится.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 9

Вся́кое естество ангельское восхваляет Тя, Богороди́тельнице, у престола Сына Твоего предстоящую и за страну нашу и вся христианы молящуюся. Мы же, людие Твои, молитв Твоих действо разумевающе, к чудотворней иконе Твоей с любовию притекаем и Богу прилежно вопием: Аллилу́ия.

Икос 9

Вити́й земных художество не довлеет по достоянию благохвалити Тя, Пресвятая Всенепорочная, и иконы Твоея чудеса исчи́слити, имиже Церковь Православная величается, гра́ди наши утверждаются и вси христиане Божественне веселятся. Темже, за премногую любовь Твою к нам и вся милости Твоя, приими от нас сие хвалебное пение:

Ра́дуйся, собором святых, в стране нашей просиявших, окружаемая и славимая;

радуйся, предстателей наших, чудотворцев российских, моления приемлющая.

Радуйся, ходатайством Твоим о нас Бога умилостивляющая;

радуйся, честным покровом Твоим нас присно осеняющая.

Радуйся, страны нашея преславная Защитнице;

радуйся, призывающим Тя скорая Помощнице.

Радуйся, труждающихся благодатное укрепление;

радуйся, кающихся грешников несумненное спасение.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 10

Спасе́ния ищуще, к Тебе прибегаем, Милосердная Мати, и, чудотворную Твою икону ныне обстояще, вся милости Твоя, то́ю отцем нашим явле́нныя, с любовию воспоминаем. Да не тщетна будет, Владычице, и наша надежда на Тя, на немощь нашу умилосердися и спаси вопиющия Богу: Аллилу́ия.

Икос 10

Стена́ еси и заступление всем с верою прибегающим к Тебе, Всеблаженная Отроковице; всегда бо милости Твоя роду христианскому являла еси и отце́м нашим многоча́стне и многообра́зне благодеяла еси, от нашествия иноплеменник и от всякия беды́ и ну́жды тех избавляющи. Не оскудей и ныне, Владычице, утоляющи лютыя на ны возстания греховныя, и облак искушений отжени́, Тебе бо навыко́хом пети:

Ра́дуйся, Мати Божия, матернюю любовь к нам, грешным, простирающая;

радуйся, силою Твоею нашу немощь восполняющая.

Радуйся, милосердие Божие разумети нас научающая;

радуйся, к дело́м милосердия и нас возбуждающая.

Радуйся, страх Божий в сердца́ верных влагающая;

радуйся, грешники к покаянию призывающая.

Радуйся, невниманию нашему долготерпящая;

радуйся, от сна лености нас возставляющая.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 11

Пе́ние похва́льное воспеша московстии людие, спасение Твое некогда улучивше; верху́ бо я́вльшися, светозарною одеждою оде́яна, храм Твой и град Москву от запаления огненнаго ризою Твоею защитила еси. Неотступна пребуди, Всемо́щная, от места сего и ныне, и нам избавление Твое видети да́руй, да веселящеся воспоем: Аллилу́ия.

Икос 11

Свет ра́дости возсияла еси, Владычице, и во дни ты́я, егда смотрением Божиим древняя красота церковная к нам паки возвратися и священный собор граду Москве Патриарха, всей же стране нашей единаго пастыря и молитвенника утверди. Ты же, Пречистая, от иконы Твоея Владимирския жребий первосвятительства сего избраннику Твоему даровала еси, да расточе́нныя о́вцы словеснаго стада Церкве Российския паки воедино соберет. Сего ради вопием Тебе:

Ра́дуйся, скорбящих радосте;

радуйся, обуреваемых пристанище.

Радуйся, в напастех нас не оставившая;

радуйся, во уничижении нашем свет надежды нам возсиявшая.

Радуйся, на смиренныя призревшая;

радуйся, низшедшия возвеличившая.

Радуйся, Церкве нашея Похвало;

радуйся, людей Твоих веселие.

Ра́дуйся, Пречи́стая, от ико́ны Твоея́ ми́лости нам источа́ющая.

Кондак 12

Благода́ть Твою не отыми от нас, милости Источниче, якоже во дни лихолетия святителей наших И́ова и Ермоге́на услышала еси и землю Русскую от конечнаго расхищения, православную же веру в ней от истребления спасла еси, да избавленнии Тобою Богу воспоем: Аллилу́ия.

Икос 12

Пою́ще неисчетныя милости Твоя, от лет древних роду нашему явле́нныя и доныне не оскудевающия, хвалим Тя, Пречистая, яко неусыпную Хранительницу нашу и заступление, и, Матернюю любовь Твою к стаду Сына Твоего ве́дуще, со дерзновением, аще и раби неключими есмы, вопием Тебе:

Ра́дуйся, Русь Православную возлюбившая;

радуйся, веру истинную в ней утвердившая.

Радуйся, отцы наша во благочестии сохранившая;

радуйся, и наше неможение не отринувшая.

Радуйся, утверждение наше незыблемое;

радуйся, надеждо наша непостыдная.

Радуйся, Молитвеннице наша теплая;

радуйся, Заступнице усердная.

Ра́дуйся, Пречи́стая, от ико́ны Твоея́ ми́лости нам источа́ющая.

Конда́к 13

О Всепе́тая Ма́ти, Засту́пнице Всеми́лостивая, Де́во Богородице, обы́чным Твои́м милосе́рдием ма́лое моле́ние сие́ на́ше прие́млющи, я́коже дре́вле, та́ко и ны́не поми́луй зе́млю на́шу Ру́сскую и от вся́ких бед рабы́ Твоя́ изба́ви, о Тебе́ вопию́щия: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгельския Си́лы на Небеси́ немо́лчно воспева́ют Тя, Пречи́стая, зря́ще сла́ву пребоже́ственную, е́юже Сын Твой просла́ви Тя; но и нас, земны́х, не оста́вила еси́, яко не́кую лучу́ низпосла́вши нам ико́ну Твою́, святы́м Луко́ю первопи́санную. О ней бо не́когда изрекла́ еси́: «С сим о́бразом благода́ть Моя́ и си́ла да пребу́дут». Те́мже ве́рнии раби́ Твои́, по вся дни и на вся́ком ме́сте сбытие́ слове́с Твоих зря́ще, ко о́бразу Твоему́ цельбоно́сному притека́ем и, я́коже Само́й Ти, с на́ми су́щей, вопие́м:

Ра́дуйся, А́нгелов Цари́це;

ра́дуйся, всего́ ми́ра Влады́чице.

Ра́дуйся, на Небеси́ присно сла́вимая;

ра́дуйся, и на земли́ велича́емая.

Ра́дуйся, благода́ть Твою́ ико́не Твое́й сей даровавшая;

ра́дуйся, на спасе́ние челове́ков ту́ю поста́вившая.

Ра́дуйся, Бо́жия бла́гости ско́рая Пода́тельнице;

ра́дуйся, моле́ний на́ших усе́рдная послу́шнице.

Ра́дуйся, Пречи́стая, от ико́ны Твоея́ ми́лости нам источа́ющая.

Конда́к 1

Взбра́нной Воево́де, Засту́пнице на́шей, взира́юще на первопи́санный о́браз Твой, хвале́бное пе́ние воспева́ем Ти раби́ Твои́, Богома́ти. Ты же, я́ко иму́щая держа́ву непобеди́мую, сохрани́ и спаси́ благода́рне Тебе́ вопию́щия:

Ра́дуйся, Пречи́стая, от ико́ны Твоея́ ми́лости нам источа́ющая.

Моли́тва

О Всеми́лостивая Госпоже́ Богоро́дице, Небесная Цари́це, Всемо́щная Засту́пнице, непосты́дное на́ше упова́ние! Благодаряще Тя о всех великих благодеяниях, в ро́ды родо́в людем российским от Тебе бывших, пред пречистым образом Твоим молим Тя: сохрани град сей (или: весь сию, или: святую обитель сию) и предстоящия рабы Твоя и всю землю Русскую от глада, губительства, земли трясения, потопа, огня, меча, нашествия иноплеменных и междоусобныя брани. Сохрани и спаси, Госпоже, великаго господина и отца нашего (имя рек), Святейшаго Патриарха Московскаго и всея Руси, и Господина нашего (имя рек), преосвященнейшаго епископа (или: архиепископа, или: митрополита) (титул), и вся преосвященныя митрополиты, архиепископы и епископы православныя. Даждь им Церковь Российскую добре управити, верныя овцы Христовы негиблемы соблюсти. Помяни, Владычице, и весь священнический и монашеский чин, согрей сердца их ревностию о Бозе и достойно звания своего ходити коегождо укрепи. Спаси, Госпоже́, и помилуй и вся рабы Твоя и даруй нам путь земнаго поприща без порока преити́. Утверди нас в вере Христовой и во усердии ко Православней Церкви, вложи в сердца наша дух страха Божия, дух благочестия, дух смирения, в напастех терпение нам подаждь, во благоденствии — воздержание, к ближним любовь, ко враго́м всепрощение, в добрых делех преуспеяние. Избави нас от всякаго искушения и от окамененнаго нечувствия, в страшный же день Суда сподоби нас ходатайством Твоим ста́ти одесну́ю Сына Твоего, Христа Бога нашего, Емуже подобает всякая слава, честь и поклонение со Отцем и Святым Духом, ныне и при́сно и во ве́ки веко́в. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, «Воспита́ние» имену́емыя

Конда́к 1

Взбра́нной Воево́де и благо́й Воспита́тельнице ро́да христиа́нскаго, я́ко изба́вльшися от злы́х, благода́рственная воспису́ю Ти, раба́ твоя́, Богоро́дице; но я́ко иму́щая держа́ву непобеди́мую, от вся́ких бе́д ча́до мое́ свободи́, со слеза́ми бо зову́ Ти́:

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

И́кос 1

А́нгела с небесе́ посла́ти ча́ду моему́ исхода́тайствуй, Пресвята́я, у Сы́на Своего́ и Бо́га, я́коже и Тебе́ по́слан бы́сть храни́тель прекре́пкий, Гаврии́л Арха́нгел, и сподо́би мя взыва́ти Тебе́ си́це:

Воспита́й ча́до мое́ земны́м а́нгелом;

воспита́й ча́до мое́ небе́сным челове́ком.

Воспита́й ча́до мое́ Тебе́ уго́дным;

воспита́й ча́до мое́ сокруше́нным ду́хом и се́рдцем.

Воспита́й ча́до мое́ Твои́м рабо́м;

воспита́й ча́до мое́ зову́щим Тебе́:

«Ра́дуйся, Благода́тная, Госпо́дь с Тобо́ю!»

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 2

Ви́дящи мое матернее моление о чаде моем к Тебе единой, Владычице, приими его под Свой честный и милосердный покров, да воззовет Богу: Аллилу́ия.

И́кос 2

Ра́зум чаду моему посли, еже како добре Ти послужити, и исполни сердце его премудростию небесною, научающи сию едину возлюбити, земная же презирати, и не возбрани устом моим вопити таковая:

Воспита́й ча́до мое́ мудрым, якоже змия, и простым, яко голубие;

воспита́й ча́до мое́ имущим разум на благое и не имущим на грех.

Воспита́й ча́до мое́ премудрым противу козней диавольских;

воспита́й ча́до мое́ устрояющим мудре житие свое по образу святых.

Воспита́й ча́до мое́, питающи его млеком премудрости Божия сокровенныя;

воспита́й ча́до мое́, да взыскует премудрость сию во всем житии своем.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 3

Си́ла Вышняго да осенит чадо мое Твоего ради неусыпнаго предстательства пред Сыном Твоим, да познав Твое матернее милосердие ко всем, притекающим к Богу с верою, воззовет Ему: Аллилу́ия.

И́кос 3

Иму́щи от Бога чадо мое, не хочу узрети его в муке вечной пребывающа, но паче записанным в книзе жизни и наследующим живот вечный. Сего ради, Пречистая Дево, приклони ухо к молению моему, взываю Тебе:

Воспита́й ча́до мое́, да избегнет вечных мук;

воспита́й ча́до мое́, да наследует живот вечный.

Воспита́й ча́до мое́, да проходит путь жития в покаянии;

воспита́й ча́до мое́, да потщится претрудно стяжати благодать Духа Святаго.

Воспита́й ча́до мое́, да попечется усильно восхитити Царствие Небесное;

воспита́й ча́до мое́, еже быти ему записанным в книгу жизни.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 4

Бу́рю внутрь имущи помышлений сумнительных, видящи соблазнов множества, желающи же чаду моему внити в живот вечный, рыдаю; воспомянувши же Твоя милости пребогатыя, во уповании и умилении сердца пою Сыну Твоему: Аллилу́ия.

И́кос 4

Слы́шащи глас Твой, глаголющий Сыну Твоему: «Данных Мне Тобою в удел сохраняй во веки», – простираю руце мои и сердце к Твоему милосердию, да возмеши чадо мое в рабы Твоя и исполниши прошения моя таковая:

Воспита́й ча́до мое́ в уделе Твоем пресвятом;

воспита́й ча́до мое́ со всеми избранными Твоими.

Воспита́й ча́до мое́, творящим вся Божия повеления;

воспита́й ча́до мое́ шествующим узким путем заповедей Сына Твоего во Иерусалим Горний.

Воспита́й ча́до мое́ ищущим помощи у Тебе единыя;

воспита́й ча́до мое́ к животу вечному.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 5

Боготе́чная звезда утренняя, Сын Твой, Пресвятая Дево, да возсияет свет невечерний в сердце чада моего, во еже воззвати ему Богу: Аллилу́ия.

И́кос 5

Ви́дящи мое прилежное моление, возносимое Тебе, приими сие яко фимиам благовонный и не отврати лица Твоего от моего чада, аще и отвратится сей (или сия) от Тебе, но паче услыши глаголы уст моих, вопиющих Тебе:

Воспита́й ча́до мое́ нищим духом, да внидет в Царство Небесное;

воспита́й ча́до мое́ плачущим, да утешится.

Воспита́й ча́до мое́ мое кротким, да наследит землю;

воспита́й ча́до мое́ алчущим и жаждущим правды, да насытится.

Воспита́й ча́до мое́ милостивым, да помилует его Господь;

воспита́й ча́до мое́ чистым сердцем, да Бога узрит.

Воспита́й ча́до мое́ миротворцем, да чадом Божиим наречется;

воспита́й ча́до мое́ радующимся в лишениих и поношениих, да улучит мзду свою.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 6

Пропове́дует мир весь христианский Твое всегдашнее заступление сирот, вдовиц и матерей, о чадех своих молящихся и вопиющих Богу: Аллилу́ия.

И́кос 6

Возсия́й лучу благодати в душе чада моего, да, просвещенный от Тебе свыше, узрит путь, ведущий в живот вечный, и последует им, сохраняемый под Твоим всемощным покровом, в Царство Сына Твоего, идеже жизнь безконечная, и сего ради услыши мя, зовущую Тебе сице:

Воспита́й ча́до мое́ светом мира, да светит свет его пред людьми, и да видяще его добрая дела, прославят Отца Небесного;

воспита́й ча́до мое́ просвещенным от Сына Твоего, да во свете Его узрит свет и направит стопы своя к Нему.

Воспита́й ча́до мое́ всегда обращающим очи сердца своего к Создателю всяческих;

воспита́й ча́до мое́, путеводствующи его звездою утреннею, яже есть Сын Твой, во обители праведников.

Воспита́й ча́до мое́ кротким, молчаливым и трепещущим Словес Божиих;

воспита́й ча́до мое́ любящим Тебе и Сына Твоего не токмо умом, но и сердцем.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 7

Хотя́щи чаду моему вечнаго спасения, со слезами предстою пред честною Твоею иконою, Владычице, да не презреши моления моего, внегда звати ми Сыну Твоему: Аллилу́ия.

И́кос 7

Но́вую покажи милость на чаде моем и дивными и неизследимыми судьбами Сына Твоего привлецы его под Свой благодатный покров, да со усердием зову Ти:

Воспита́й ча́до мое́ ищущим прежде Царствия Божия и правды Его;

воспита́й ча́до мое́ входящим тесными враты в живот вечный.

Воспита́й ча́до мое́ на всяком месте творящим волю Сына Твоего и Бога;

воспита́й ча́до мое́ не глаголющим, ниже мыслящим хулу на Духа Святаго;

Воспита́й ча́до мое́ вопиющим к Богу день и ночь;

воспита́й ча́до мое́ в малом числе избранных Твоих.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 8

Стра́нствующе в юдоли сей земной, многоскорбной и многомятежной, чадо мое где обретет отраду и утешение, аще не в Тебе, Пречистая! Путеводствуй же его и настави его на путь истинный, да зовет Богу: Аллилу́ия.

И́кос 8

Все́м еси Мати милующая, Ты, Владычице, и хощу, да пребудеши Материю чаду моему. Се вручаю его в руце Твои и во смирении прошу Тя:

Воспита́й ча́до мое́ бодрствующим и молящимся, да не внидет во искушение;

воспита́й ча́до мое́ милосердным, якоже Отец наш Небесный милосерд есть.

Воспита́й ча́до мое́ в простоте младенческой, яко таковых есть Царство Божие;

воспита́й ча́до мое́ меньшим всех, да будет пред Богом велик.

Воспита́й ча́до мое́ соблюдающим слово Божие, причастником блаженства райскаго его содевающи;

воспита́й ча́до мое́ благонадежным для Царства Небеснаго.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 9

Вся́кого добра душу и сердце чада моего исполни, Дево, подающая от щедрот Твоих всем по коегождо потребе, и отжени от него злосмраднаго духа безбожия, да зовет Богу: Аллилу́ия.

И́кос 9

Вети́й суемудренных вещания, не разумеющих Твоего всемощнаго заступления, да не внидут во уши чада моего, молю Тя, вопиющи:

Воспита́й ча́до мое́ ое в целомудрии и послушании;

воспита́й ча́до мое́ бегающим утех мира и прелестей века сего.

Воспита́й ча́до мое́ уклоняющимся от зла и творящим благо;

воспита́й ча́до мое́ творящим добрый плод.

Воспита́й ча́до мое́ любящим и молящимся о вразех своих;

воспита́й ча́до мое́ совершенным, яко совершен Отец наш Небесный.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 10

Спасти́ хотя мир, Сын Твой прииде с небесе призвати не праведники, но грешники на покаяние. Сего ради моли Сына Твоего о чаде моем, да спасенный Тобою воззовет Богу: Аллилу́ия.

И́кос 10

Стена́ несокрушимая буди, Небесная Царице, чаду моему, да Тобою ограждаем и наставляем, возможет содеяти множество благих дел, да и с ним зову Тебе сице:

Воспита́й ча́до мое́ ве́дущим творити волю Сына Твоего и Бога;

воспита́й ча́до мое́ ненавидящим грех и всякое беззаконие.

Воспита́й ча́до мое́ любящим добро и всякую добродетель;

воспита́й ча́до мое́ в чистоте непорочней.

Воспита́й ча́до мое́ восходящим по лествице добродетелей на кийждо день;

воспита́й ча́до мое́ в горести своей обращающим очи к Твоему милосердию.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 11

Пе́ти Твое необоримое заступление выну сподоби чадо мое, да Твоею благодатию отверзет устне свои воспевати Богу: Аллилу́ия.

И́кос 11

Светоприе́мную свещу, пламенеющую и истаявающую от любве к Тебе и Сыну Твоему и ближнему день и нощь, живот чада моего соделай и не презри мене, зовущую Ти:

Воспита́й ча́до мое́ любящим Тя от всего сердца и помышления;

воспита́й ча́до мое́ всегда взирающим на крест и страдания Сына Твоего.

Воспита́й ча́до мое́ отверзающим устне своя токмо на похваление и прославление благости Твоея;

воспита́й ча́до мое́ ждущим пришествия Сына Твоего со слезами.

Воспита́й ча́до мое́ в молитве трезвенной и непрестанней;

воспита́й ча́до мое́ в благоговении всегда Тебе предстоящим.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 12

Благода́тию неизреченною Духа Святаго напитай сердце чада моего, еже возлюбити Сына Твоего и Бога, и Тебе, Преблагую, да Тобою подвизаем, зовет Царю всяческих: Аллилу́ия.

И́кос 12

Пою́щи Твое милосердие, имже милуеши и питаеши чадо мое, молюся: не престай просити о нем Сына Твоего, вся бо Тебе возможна суть, и исполни во благо мольбы моя таковыя:

Воспита́й ча́до мое́ исполненным Духа Святаго;

воспита́й ча́до мое́, да поставлен будет на Суде Сына Твоего одесную.

Воспита́й ча́до мое́ живущим свято;

воспита́й ча́до мое́ благодатию Духа Божия твердо на пути правом пребывающим.

Воспита́й ча́до мое́ в плаче о гресех житие свое проводящим;

воспита́й ча́до мое́ алчущим и жаждущим Божия благодати.

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 13

О Всепе́тая Ма́ти Иису́са Сладча́йшаго! Приими́ сие малое акафистное моление, в воню благоухания духовного о чаде моем приносимое, и покрый его милосердным Твоим покровом. Даруй ему мыслити, ведати, слышати, глаголати и творити точию Тебе и Сыну Твоему угодная и спасению души его споспешная. И посли ему в жизни сей привременной вся потребная к вечному спасению, да зовет Богу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгела с небесе́ посла́ти ча́ду моему́ исхода́тайствуй, Пресвята́я, у Сы́на Своего́ и Бо́га, я́коже и Тебе́ по́слан бы́сть храни́тель прекре́пкий, Гаврии́л Арха́нгел, и сподо́би мя взыва́ти Тебе́ си́це:

Воспита́й ча́до мое́ земны́м а́нгелом;

воспита́й ча́до мое́ небе́сным челове́ком.

Воспита́й ча́до мое́ Тебе́ уго́дным;

воспита́й ча́до мое́ сокруше́нным ду́хом и се́рдцем.

Воспита́й ча́до мое́ Твои́м рабо́м;

воспита́й ча́до мое́ зову́щим Тебе́:

«Ра́дуйся, Благода́тная, Госпо́дь с Тобо́ю!»

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Конда́к 1

Взбра́нной Воево́де и благо́й Воспита́тельнице ро́да христиа́нскаго, я́ко изба́вльшися от злы́х, благода́рственная воспису́ю Ти, раба́ твоя́, Богоро́дице; но я́ко иму́щая держа́ву непобеди́мую, от вся́ких бе́д ча́до мое́ свободи́, со слеза́ми бо зову́ Ти́:

Воспита́й, Влады́чице, ча́до мое́ (имя) досто́йным Небе́снаго Ца́рствия и насле́дником ве́чных бла́г его́ сотвори́.

Моли́тва ко Го́споду

Го́споди Иису́се Христе́, Сы́не Бо́жий, молитв ради Пречистыя Твоея Матери услыши мя, недостойную рабу Твою (имя). Господи, в милостивой власти Твоей чада моя, рабы Твоя (имена). Помилуй и спаси их, имени Твоего ради. Господи, прости им вся согрешения, вольная и невольная, содеянная ими пред Тобою. Господи, настави их на истинный путь заповедей Твоих и разум их просвети светом Твоим, сердце согрей любовию Твоею. Господи, благослови их в доме, в школе, в пути и на всяком месте владычества Твоего. Господи, сохрани их под кровом Твоим от летящия пули, стрелы, ножа, меча, яда, огня, от смертоносныя язвы и от внезапныя смерти. Господи, огради их от всяких видимых и невидимых врагов, от всяких бед, зол и несчастий. Господи, исцели их от всяких болезней, очисти от всякия скверны и облегчи их душевная страдания и скорби. Господи, даруй им благодать Духа Твоего Святаго на многая лета жизни, здравие и целомудрие во всяком благочестии и любви. Господи, подаждь им остроту разума и укрепи телесныя силы. Господи, дай ему Твое благословение на благочестивую семейную жизнь и благочестивое деторождение. Господи, даруй мне, недостойной и грешной рабе Твоей (имя) благословение на воспитание чад моих, имене Твоего ради, ибо Царствие Твое вечно, всесильно и всемогущественно. Ами́нь.

Моли́тва к Бо́жией Ма́тери

О Пресвята́я Влады́чице Де́во Богоро́дице, спаси и сохрани под кровом Твоим моих чад (имена), всех отроков, отроковиц и младенцев, крещеных и еще безымянных, и во чреве матере носимых. Укрой их ризою Твоею Матернею, соблюди их в страсе Божии и послушании родителем, умоли Господа моего и Сына Твоего, да дарует им полезная ко спасению их. Вручаю их Матернему смотрению Твоему, яко Ты еси божественный покров рабам Твоим. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, «Всецари́ца» имену́емыя

Конда́к 1, глас 8

Подо́бен: Взбра́нной Воево́де:

Новоявле́нней Твое́й ико́не предстоя́ще ве́рнии уми́льно,

воспева́ем Ти, Всецари́це, раби́ Твои́;

низпосли́ цельбы́ к Тебе́ притека́ющим,

да вси ра́достно зове́м Ти:

Ра́дуйся, Всецари́це, неду́ги на́ша благода́тию исцеля́ющая.

И́кос 1

А́нгел предста́тель с Небесе́ сшед, рече́ Всецари́це: ра́дуйся! И боговеща́нным гла́сом воплоща́ема Тя зря, Го́споди, возопи́ к Ней такова́я:

Ра́дуйся, глави́зно на́шего спасе́ния;

ра́дуйся, исполне́ние Зижди́телева смотре́ния.

Ра́дуйся, я́ко Тобо́ю Бог воплоти́ся;

ра́дуйся, я́ко Неви́димый в Тебе́ изобрази́ся.

Ра́дуйся, Ми́лость ми́ра внутрь прия́вшая;

ра́дуйся, одея́ние пло́ти Сло́ву истка́вшая.

Ра́дуйся, уму́ непости́жная го́рняя сла́во;

ра́дуйся, сердца́ оживи́вшая небе́сная ма́нно.

Ра́дуйся, звездо́, благода́ти сия́ние;

ра́дуйся, исто́чниче, живы́я воды́ излия́ние.

Ра́дуйся, Богоро́дице, в жена́х благослове́нная;

ра́дуйся, ро́ждшая Спа́са Де́во нетле́нная.

Ра́дуйся, Всецари́це, неду́ги на́ша благода́тию исцеля́ющая.

Конда́к 2

Безнача́льное Сло́во Отроча́ мла́до Тобо́ю бысть, исцеле́ния подая́ Тя, Де́во, чту́щим и неизрече́нное Его́ Рождество́ воспева́ющим: Аллилу́ия.

И́кос 2

Ра́зум недоразумева́емый разуме́ти Де́ва и́щущи, возопи́ к служа́щему: «Я́ко Отрокови́ца чи́стая, ка́ко бу́ду Вы́шняго Ма́ти – изъясни́ Ми?». К Ней же Гаврии́л рече́ со стра́хом, зовы́й такова́я:

Ра́дуйся, Сове́та Вы́шняго избра́ннице;

ра́дуйся, гла́са моля́щихся скоропослу́шнице.

Ра́дуйся, Сокро́вище Христо́ва ми́ра;

ра́дуйся, люде́й Твои́х наде́ждо и си́ло.

Ра́дуйся, ра́ковыя я́звы ди́вная губи́тельнице;

ра́дуйся, про́чих боле́зней исцели́тельнице.

Ра́дуйся, еди́ное ми́ру заступле́ние;

ра́дуйся, ве́рное в ско́рбех избавле́ние.

Ра́дуйся, плач и сле́зы при́сно утоля́ющая;

ра́дуйся, спасе́ния вхо́ды всем отверза́ющая.

Ра́дуйся, держа́вный покро́ве Афо́н населя́ющих;

ра́дуйся, же́зле мона́хов и миря́н.

Ра́дуйся, Всецари́це, неду́ги на́ша благода́тию исцеля́ющая.

Конда́к 3

Си́ла Вы́шняго осени́вши Тя, Отрокови́це, плоть прия́т неизрече́нно, показа́ Тя село́ сла́дкое хотя́щим жа́ти спасе́ние и пою́щим: Аллилу́ия.

И́кос 3

Просла́вися ди́вно свята́я ико́на Твоя́, «Всецари́ца» имену́емая, егда́ цельбоно́сно яви́ся Твое́, Богома́ти, изображе́ние; вопию́щим же пред ним с ве́рою исцеле́ния подае́ши, да умножа́ются пе́сни сицевы́я:

Ра́дуйся, Ма́ти незаходи́маго Све́та;

ра́дуйся, претерпе́вших до конца́ побе́до.

Ра́дуйся, в боле́знех и ско́рбех су́щим врачева́ние;

ра́дуйся, сиро́т и вдови́ц неруши́мая стено́.

Ра́дуйся, две́ри ра́йския отверза́ющая;

ра́дуйся, тружда́ющихся и обремене́нных заступа́ющая.

Ра́дуйся, о спасе́нии ве́рных хода́таице;

ра́дуйся, за род челове́ческий моли́твеннице.

Ра́дуйся, ле́ствице небе́сная, возводя́щая от земли́ к небеси́;

ра́дуйся, водо́ жива́я, омыва́ющая сме́ртныя грехи́.

Ра́дуйся, а́гнице, сердца́ незло́бивых храня́щая;

ра́дуйся, покро́ве, чад Це́ркве осеня́ющий.

Ра́дуйся, Всецари́це, неду́ги на́ша благода́тию исцеля́ющая.

Конда́к 4

Живо́т ми́рови да́руя, Влады́ка ми́ра всели́ся во утро́бу Твою́ неискусому́жно, Ма́терь ве́рных Тя показа́в, в ми́ре тех воспева́ти призва́: Аллилу́ия.

И́кос 4

Пресла́вная соде́яшася о Тебе́, Гра́де Бо́жий, исцеле́нием быва́ющим от святы́я ико́ны Твоея́; сего́ ра́ди цельбоно́сныя струи́ врачева́ний прие́млюще, благода́рственно, о Всецари́це, вопие́м:

Ра́дуйся, сна́добие, боль утоля́ющее;

ра́дуйся, прохла́до, жар неду́жных остужа́ющая.

Ра́дуйся, прижига́ющая ра́ковыя я́звы а́ки пла́менем;

ра́дуйся, подыма́ющая со одра́ оста́вленных врачми́.

Ра́дуйся, лик Свой пречи́стый избра́нным явля́ющая;

ра́дуйся, от грехо́вных уз разреша́ющая.

Ра́дуйся, я́ко Тобо́ю избавле́ние от сме́рти дарова́ся;

ра́дуйся, я́ко Тобо́ю неизче́тный сонм ве́рных оправда́ся.

Ра́дуйся, высото́, челове́ческими по́мыслы неизсле́дованная;

ра́дуйся, глубино́, еди́ным Сло́вом изве́данная.

Ра́дуйся, проро́чествие пре́жде Тебе́ бы́вших патриа́рхов;

ра́дуйся, наста́внице Тебе́ моли́вшихся иера́рхов.

Ра́дуйся, Всецари́це, неду́ги на́ша благода́тию исцеля́ющая.

Конда́к 5

Пречи́стый Храм Спа́сов позна́хом Тя, Отрокови́це; к Тебе́ припа́даем, Чи́стая, да нас соде́лаеши хра́мы Божества́, вопию́щих Ему́: Аллилу́ия.

И́кос 5

Ви́деша чи́ни а́нгельстии на руку́ Твое́ю Созда́вшаго руко́ю челове́ки, и я́ко Влады́чицу разумева́юще Тя еди́ну, а́ще и Рабо́ю Себе́ нарекла́ еси́, потща́шася пе́сньми послужи́ти Ти, Благослове́нней, сицевы́ми:

Ра́дуйся, Бо́гом поста́вленная превы́ше Небе́сных Сил;

ра́дуйся, чуде́сными исцеле́ньми исполня́ющая мир.

Ра́дуйся, хвалу́ и сла́ву от небе́с слы́шащая;

ра́дуйся, благодаре́ние от земли́ прие́млющая.

Ра́дуйся, я́ко се́мя тли в сердца́х потреби́ла еси́;

ра́дуйся, я́ко ко́зней диа́вольских яре́м сокруши́ла еси́.

Ра́дуйся, юдо́ль плаче́вную испо́лнившая ра́достию;

ра́дуйся, ско́рби изменя́ющая в небе́сную сла́дость.

Ра́дуйся, благоуха́ние Бо́гу прия́тное;

ра́дуйся, ка́ющихся гре́шников весе́лие изря́дное.

Ра́дуйся, броне́ пра́вды от искуше́ний;

ра́дуйся, щи́те огражде́ния от вражды́ и нестрое́ний.

Ра́дуйся, Всецари́це, неду́ги на́ша благода́тию исцеля́ющая.

Конда́к 6

Пропове́дницы богоглаго́ливии, Спа́совы ученицы́, предста́ша Ти, Де́во, чу́дно, егда́ от земли́ к небеси́ восходи́ла еси́, да еди́ным се́рдцем и усты́ воспою́т Бо́гови: Аллилу́ия.

И́кос 6

Возсия́ ди́вно благода́ть от ико́ны Твоея́, Всецари́це, егда́ ю́ноша, уче́ньми сатани́нскими омраче́нный, пред не́ю паде́ и недви́жим бысть; па́че ча́яния же от уз мра́чных свобожде́нный, со стра́хом и ра́достию взыва́ше Ти си́це:

Ра́дуйся, исправле́ние нечести́ваго жития́;

ра́дуйся, утеше́ние стра́ждущих лю́те.

Ра́дуйся, бесо́вских по́лчищ от Це́ркве отгна́ние;

ра́дуйся, мглы грехо́вныя разсе́яние.

Ра́дуйся, ко́зней неви́димых упраздне́ние;

ра́дуйся, де́монских чар всемо́щное одоле́ние.

Ра́дуйся, свети́льниче, прельще́нных наставля́яй;

ра́дуйся, о́блаче, неви́нных от зла покрыва́яй.

Ра́дуйся, хо́лме, небе́сною ма́нною пита́ющий;

ра́дуйся, доли́но, смире́нием Христо́вым насыща́ющая.

Ра́дуйся, ка́меню Небе́снаго Ца́рствия;

ра́дуйся, зерца́ло преве́чнаго Све́та.

Ра́дуйся, Всецари́це, неду́ги на́ша благода́тию исцеля́ющая.

Конда́к 7

Хотя́ да́ти Себе́ в снедь ве́рным, Христе́ Бо́же, благоволи́л еси́ от Де́вы воплоти́тися, да прие́млюще Пречи́стое Те́ло и Кровь Твою́, позна́ют Тя Бо́га соверше́ннаго; те́мже дивя́щеся неизрече́нней прему́дрости сей зове́м: Аллилу́ия.

И́кос 7

Но́вое показа́ та́инство я́влься Зижди́тель, со ученики́ сверши́вый Та́йную Свою́ Ве́черю; мы же, моля́ще Всецари́цу удосто́ити нас Боже́ственныя Святы́ни, воспису́ем Ей сицева́я:

Ра́дуйся, пода́тельнице Небе́снаго Хле́ба;

ра́дуйся, роди́тельнице Ве́чнаго Живота́.

Ра́дуйся, ча́ше, Христу́ приобща́ющая;

ра́дуйся, ду́шу и те́ло с Бо́гом сочетава́ющая.

Ра́дуйся, лжи́це злата́я, испо́лнь Боже́ственных Та́ин;

ра́дуйся, драги́й киво́те, вмести́лище вели́кия Святы́ни.

Ра́дуйся, пе́рсте, на святу́ю Евхари́стию указу́яй;

ра́дуйся, трапе́зо, предлага́ющая нам Пи́щу Святу́ю.

Ра́дуйся, досто́йных прича́стников одесну́ю поставля́ющая;

ра́дуйся, ревни́телей Боже́ственныя Литурги́и от а́да избавля́ющая.

Ра́дуйся, приводя́щая сме́ртных к Исто́чнику безсме́ртия;

ра́дуйся, огражда́ющая чад Свои́х ми́ром и кре́постию.

Ра́дуйся, Всецари́це, неду́ги на́ша благода́тию исцеля́ющая.

Конда́к 8

Стра́нное Рождество́ ви́девше, жите́йское вся́кое отло́жше попече́ние, горе́ име́им сердца́; на сие́ бо Вы́шний яви́ся, во е́же привлещи́ Тому́ вопию́щия: Аллилу́ия.

И́кос 8

Неотсту́пно в не́дрех Оте́ческих пребыва́я, Сло́во неопи́санное на земли́ плоть бысть; Бог Ве́лий сотвори́ вели́чие Де́ве и призре́ на смире́ние Рабы́ Своея́, слы́шащия сицева́я:

Ра́дуйся, невмести́маго Бо́га вмести́вшая;

ра́дуйся, надми́рнаго Творца́ ми́ру яви́вшая.

Ра́дуйся, я́ко сокруши́ся сме́рти держа́ва;

ра́дуйся, я́ко исцели́ся Ада́мова ра́на.

Ра́дуйся, пла́стырю, стру́пы душе́вныя заживля́яй;

ра́дуйся, еле́е, я́звы теле́сныя умаща́яй.

Ра́дуйся, утоле́ние боле́зней ражда́ющих;

ра́дуйся, облегче́ние мук умира́ющих.

Ра́дуйся, нане́сшая пораже́ние а́ду;

ра́дуйся, притупи́вшая сме́рти жа́ло.

Ра́дуйся, ча́яние всео́бщаго воскресе́ния;

ра́дуйся, правосла́вных несумне́нное спасе́ние.

Ра́дуйся, Всецари́це, неду́ги на́ша благода́тию исцеля́ющая.

Конда́к 9

Вся́кое естество́ а́нгельское и челове́ческое удиви́ся вели́чию непостижи́маго Твоего́ воплоще́ния, Сло́ве; недоумева́юще же о сей ве́лией та́йне благоче́стия, со стра́хом и тре́петом благода́рственно зове́м Ти: Аллилу́ия.

И́кос 9

Многоразли́чными неду́ги одержи́мии, о Всецари́це, от святы́я ико́ны Твоея́ па́че ча́яния исцеле́ния получа́ют, да прие́мше ве́рою благода́ть, велегла́сно взыва́ют Ти:

Ра́дуйся, здра́вых чад при́сное сохране́ние;

ра́дуйся, боля́щих ко здра́вию преложе́ние.

Ра́дуйся, дете́й неду́гующих исцеле́ние;

ра́дуйся, ю́ных страда́льцев Ма́ти.

Ра́дуйся, воста́ние на одр боле́зни пове́рженных;

ра́дуйся, отра́до стра́хом сме́ртным одержи́мых.

Ра́дуйся, вне́млющая челове́ков рыда́ниям;

ра́дуйся, призрева́ющая на на́ша стена́ния.

Ра́дуйся, бо́лей земны́х небе́сною ра́достию растворе́ние;

ра́дуйся, лю́те обурева́емых пачеесте́ственное терпе́ние.

Ра́дуйся, я́ко уготовля́еши пла́чущим ра́дость;

ра́дуйся, я́ко снабдева́еши кро́тких крило́ма моли́твы.

Ра́дуйся, Всецари́це, неду́ги на́ша благода́тию исцеля́ющая.

Конда́к 10

Спасти́ хотя́ Зижди́тель истле́вшее грехо́м челове́ческое естество́, сни́де на Тя, я́ко дождь на руно́, и купину́ Тя соде́лав неопали́мую, Бог сый бысть челове́к, да воспева́ем Ему́: Аллилу́ия.

И́кос 10

Стена́ еси́ де́вам, Отрокови́це чи́стая, и всем о чистоте́ радя́щим: в Тя бо всели́ся Бог, очища́яй разу́мная созда́ния Своя́, да избы́вше вся́кия скве́рны, предлага́ем Ти сицева́я:

Ра́дуйся, молча́ния взыску́ющих собесе́днице;

ра́дуйся, ве́нче храня́щих де́вство.

Ра́дуйся, нача́ло и коне́ц духо́внаго соверше́ния;

ра́дуйся, храни́лище Боже́ственнаго Открове́ния.

Ра́дуйся, Тро́ическаго Сове́та таи́ннице;

ра́дуйся, спасе́ния челове́ков вино́внице.

Ра́дуйся, верши́но, го́рдым умо́м[1] непристу́пная;

ра́дуйся, убе́жище, смире́нным сердца́м досту́пное.

Ра́дуйся, чи́стая, небесе́ чисте́йшая;

ра́дуйся, Херуви́мов и Серафи́мов честне́йшая.

Ра́дуйся, обра́дованная, я́ко прия́ла еси́ от Арха́нгела ра́дование;

ра́дуйся, уте́шенная, я́ко ру́це Твои́ осяза́сте воскре́сшаго Христа́.

Ра́дуйся, Всецари́це, неду́ги на́ша благода́тию исцеля́ющая.

Конда́к 11

Пе́ние тща́щеся разу́мное Спа́су приноси́ти, всегда́ неключи́ми, Влады́чице, остае́мся раби́ Твои́; кто бо мо́жет досто́йно воспе́ти Бо́га, Его́же и́мя я́ко ми́ро излия́нное? Сего́ ра́ди вопие́м Ему́: Аллилу́ия.

И́кос 11

Свет ве́лий возсия́в во тьме седя́щим, посети́ нас Восто́к свы́ше, Сын и Бог Твой, о Де́во; Тя соде́лав свеще́ю на све́щнице, светоно́сным ча́дом церко́вным наказу́ет приноси́ти Ти сицева́я:

Ра́дуйся, заре́ У́мнаго Со́лнца;

ра́дуйся, вмести́лище Боже́ственнаго Огня́.

Ра́дуйся, све́те, я́ко oдея́ние святы́х сотка́ла еси́;

ра́дуйся, свеще́, я́ко тьму бесо́вскую отгна́ла еси́.

Ра́дуйся, ко́сных умо́в Просвеще́ние;

ра́дуйся, гре́шных серде́ц Озаре́ние.

Ра́дуйся, десни́це, из мо́ря су́етствий изводя́щая;

ра́дуйся, луче́, путеводя́щая к Ца́рствию спаса́ющихся.

Ра́дуйся, мо́лние, нераска́янных поража́ющая;

ра́дуйся, гро́ме, губи́телей устраша́ющий.

Ра́дуйся, омраче́нныя со́вести просветле́ние;

ра́дуйся, Бо́жия Суда́ умилостивле́ние.

Ра́дуйся, Всецари́це, неду́ги на́ша благода́тию исцеля́ющая.

Конда́к 12

Благода́ть да́ти восхоте́в, Зако́на Ве́тхаго Пода́тель Заве́т Но́вый нам дарова́; мы же, благода́ть прии́мше, не де́лы зако́на, но еди́ною ве́рою спасе́ние улучи́вше, воспису́ем вси: Аллилу́ия.

И́кос 12

Пою́ще Твое́ рождество́, Богома́ти, я́коже дре́вле Изра́иль в кимва́лех сено́вную ски́нию воспева́ше, та́ко мы ны́не Тя, Ски́нию и́стинну, доброде́тельми прославля́ем, да слы́шиши от всех сицева́я:

Ра́дуйся, песне, воспеваемая горе;

ра́дуйся, псалме, слышимый низу.

Ра́дуйся, Единому Богу достойно послужившая;

ра́дуйся, Божественней Троице смирением угодившая.

Ра́дуйся, веки Носящаго носившая в Себе;

ра́дуйся, престоле Содержащаго Вселенную в руце.

Ра́дуйся, тайно неизреченная веков и времен;

ра́дуйся, упование твердое народов и племен.

Ра́дуйся, сердечное радование иереев благоговейных;

ра́дуйся, быстрое слышание молитв церковных и келейных.

Ра́дуйся, Премудрости доме богозданный;

ра́дуйся, Милости сосуде, Богом избранный.

Ра́дуйся, Всецари́це, неду́ги на́ша благода́тию исцеля́ющая.

Конда́к 13

О Всецари́це Ма́ти, ро́ждшая всех святы́х Святе́йшее Сло́во, ны́нешнее на́ше прие́мши песнопе́ние, от вся́кия сме́ртныя боле́зни исцели́ ны и бу́дущаго изба́ви осужде́ния вопию́щих: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгел предста́тель с Небесе́ сшед, рече́ Всецари́це: ра́дуйся! И боговеща́нным гла́сом воплоща́ема Тя зря, Го́споди, возопи́ к Ней такова́я:

Ра́дуйся, глави́зно на́шего спасе́ния;

ра́дуйся, исполне́ние Зижди́телева смотре́ния.

Ра́дуйся, я́ко Тобо́ю Бог воплоти́ся;

ра́дуйся, я́ко Неви́димый в Тебе́ изобрази́ся.

Ра́дуйся, Ми́лость ми́ра внутрь прия́вшая;

ра́дуйся, одея́ние пло́ти Сло́ву истка́вшая.

Ра́дуйся, уму́ непости́жная го́рняя сла́во;

ра́дуйся, сердца́ оживи́вшая небе́сная ма́нно.

Ра́дуйся, звездо́, благода́ти сия́ние;

ра́дуйся, исто́чниче, живы́я воды́ излия́ние.

Ра́дуйся, Богоро́дице, в жена́х благослове́нная;

ра́дуйся, ро́ждшая Спа́са Де́во нетле́нная.

Ра́дуйся, Всецари́це, неду́ги на́ша благода́тию исцеля́ющая.

Конда́к 1

Новоявле́нней Твое́й ико́не предстоя́ще ве́рнии уми́льно,

воспева́ем Ти, Всецари́це, раби́ Твои́;

низпосли́ цельбы́ к Тебе́ притека́ющим,

да вси ра́достно зове́м Ти:

Ра́дуйся, Всецари́це, неду́ги на́ша благода́тию исцеля́ющая.

Моли́тва

О, Пречи́стая Богома́ти, Всецари́це! Услы́ши многоболе́зненное воздыха́ние на́ше пред чудотво́рною ико́ною Твое́ю, из уде́ла Афо́нскаго в Росси́ю принесе́нною, при́зри на чад Твои́х, неисце́льными неду́ги стра́ждущих, ко свято́му о́бразу Твоему́ с ве́рою припа́дающих! Я́коже пти́ца крило́ма покрыва́ет птенцы́ своя́, та́ко и Ты ны́не, при́сно жи́ва су́щи, покры́й нас многоцеле́бным Твои́м омофо́ром. Та́мо, иде́же наде́жда исчеза́ет, несумне́нною Наде́ждою бу́ди. Та́мо, иде́же лю́тыя ско́рби превозмога́ют, Терпе́нием и Осла́бою яви́ся. Та́мо, иде́же мрак отча́яния в ду́ши всели́ся, да возсия́ет неизрече́нный свет Божества́! Малоду́шныя уте́ши, немощны́я укрепи́, ожесточе́нным сердца́м умягче́ние и просвеще́ние да́руй. Исцели́ боля́щия лю́ди Твоя́, о всеми́лостивая Цари́це! Ум и ру́ки врачу́ющих нас благослови́; да послу́жат ору́дием Всемо́щнаго Врача́ Христа́ Спа́са на́шего. Я́ко живе́й Ти су́щей с на́ми мо́лимся пред ико́ною Твое́ю, о Влады́чице! Простри́ ру́це Твои́, испо́лненнеи исцеле́ния и врачбы́, Ра́досте скорбя́щих, в печа́лех Утеше́ние, да чудотво́рную по́мощь ско́ро получи́вше, прославля́ем Живонача́льную и Неразде́льную Тро́ицу, Отца́ и Сы́на и Свята́го Ду́ха, во ве́ки веко́в. Ами́нь.

Ака́фист Пресвяте́й Богоро́дице в честь чудотво́рныя Ея́ ико́ны, «Выдропу́сская Одиги́трия» именуемыя

Конда́к 1, глас 8

Подо́бен: Взбра́нной Воево́де:

Избра́нная от родо́в дре́вних Пресвята́я Богоро́дице Одиги́трие,

Засту́пнице всех к Тебе́ притека́ющих,

ско́рая Услы́шательнице и ми́лостивая Предста́тельнице,

со умиле́нием припа́даем ко Твоему́ Пречи́стому о́бразу и глаго́лем:

отве́рзи о́чи серде́ц на́ших, грехми́ омраче́нныя,

во е́же позна́ти нам путь покая́ния.

Те́мже благода́рственне вопие́м Ти:

Ра́дуйся, Богоро́дице Одиги́трие,

на спасе́ния стези́ нас наставля́ющая.

И́кос 1

А́нгели и Арха́нгели воспева́ют Тя вы́ну: ра́дуйся, Цари́це Небесе́ и земли́, Ты бо честне́йши всех безпло́тных сил яви́лася еси́, я́ко из Тебе́ воплоти́ся Госпо́дь наш, до́лу снизше́дый спасе́ния на́шего ра́ди. Ны́не же, я́ко усе́рдная Моли́твенница о ро́де христиа́нстем, путеводи́ши всех чту́щих Тя в селе́ния го́рняя, да взыва́ем Ти си́це:

Ра́дуйся, Путеводи́тельнице блага́я;

ра́дуйся, ка́ющихся Предста́тельнице.

Ра́дуйся, Свет спасе́ния ми́ру яви́вшая;

ра́дуйся, из мра́ка неве́рия изводя́щая.

Ра́дуйся, две́ри покая́ния нам отверза́ющая;

ра́дуйся, Богове́дению нас науча́ющая.

Ра́дуйся, в скорбе́х ми́лостивая Уте́шительнице;

ра́дуйся, в час су́дный всемо́щная Хода́таице.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 2

Ви́дяще на ме́сте пусты́нном, иде́же бе храм во и́мя великому́ченика Бо́жия Гео́ргия, ди́вную ико́ну Твою́ Одиги́трию, в пла́мени стра́шном невреди́мо пребы́вшую, и обре́тше ту с ве́лиею ра́достию, жи́телие ве́си Выдропу́сския возопи́ша Бо́гу: Аллилу́ия.

И́кос 2

Разуме́в сын боя́рский и во́ин вели́каго кня́зя моско́вскаго Иоа́нна ико́ну Твою́, я́ко сокро́вище драго́е, де́рзостно похи́ти ю́ и пренесе́ во о́тчину свою́, град Му́ром, и та́мо поста́ви ве́лию святы́ню сию́ во хра́ме святи́теля Никола́я, да и му́ромстии лю́дие воспою́т Тя, глаго́люще сицева́я:

Ра́дуйся, ико́ну Твою́ из огня́ невреди́мо изве́дшая;

ра́дуйся, пла́мень душетле́нных страсте́й в нас угаша́ющая.

Ра́дуйся, ско́рая Помо́щнице Тя призыва́ющих;

ра́дуйся, Заступле́ние Тя почита́ющих.

Ра́дуйся, междоусо́бныя бра́ни ско́ро утиша́ющая;

ра́дуйся, братолю́бие и мир водворя́ющая.

Ра́дуйся, земли́ Ру́сския ди́вное сокро́вище;

ра́дуйся, я́ко по всей вселе́нней сла́вится и́мя Твое́.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 3

Си́ла Вы́шняго возбуди́ ветр вели́к и стра́шен зело́, трус кре́пок и гром си́лен, егда́ сын боя́рский Тя, Цари́це Небе́сная, Пле́нницею наименова́в, повеле́ моле́ние соверши́ти пред ико́ною Твое́ю Одиги́триею. И а́бие разверзо́шася кро́вы церко́вныя, и падо́ша на лице́ свое́ свяще́нник и вси лю́дие, узре́вше ико́ну сию́ на возду́се уноси́му дале́че. Мы же, ве́лию чу́ду сему́ ужаса́ющеся, вопие́м: Аллилу́ия.

И́кос 3

Возыме́в сокруше́ние серде́чное о неразу́мии свое́м, сын боя́рский возопи́: Увы́ мне, безу́мному! Ка́ко дерзну́х аз, гре́шный, плени́ти Ту, Е́юже весь мир свободи́ся от греха́ и рабо́ты вра́жия! Ны́не посра́мленный де́рзостию свое́ю, ка́юся и молю́ Тя, Пречи́стая, даждь ми неосужде́нно воспева́ти Тя си́це:

Ра́дуйся, мир Рождество́м Твои́м свободи́вшая;

ра́дуйся, чу́до всем на покая́ние сугу́бое откры́вшая.

Ра́дуйся, я́ко ико́на Твоя́ а́нгелы бысть носи́ма;

ра́дуйся, я́ко святы́ня сия́ и челове́ки чти́ма.

Ра́дуйся, го́рдым вразумля́ющее противле́ние;

ра́дуйся, смире́нным благода́ти низпосла́ние.

Ра́дуйся, к созерца́нию сла́вы Бо́жия нас возвыша́ющая;

ра́дуйся, к покая́нию серде́чному нас обраща́ющая.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 4

Бу́рею стра́нною восхище́на бысть чу́дная ико́на Одиги́трии и, а́ки на крилу́ ве́треню Небе́сными Си́лами носи́мая, по трие́х ме́сяцех из гра́да Му́рома в весь Выдропу́сскую, па́ки возврати́ся. Те́мже зря́ще святы́ню сию́, на возду́се носи́му, селя́нин Флор удиви́ся, понома́рь же Фео́дор, во олтари́ на святе́м престо́ле о́ную обре́т, созыва́ше вся лю́ди, благода́рне вопия́ Бо́гу: Аллилу́ия.

И́кос 4

Слы́ша о чуде́сном Твое́м отше́ствии, сын боя́рский, в покая́ние прише́д, и воста́в, и́де па́ки в весь Выдропу́сскую, посто́м в нище́тне о́бразе себе́ утружда́я испове́дати безу́мие свое́, и обре́те та́мо проще́ние, сле́зно взыва́я си́це:

Ра́дуйся, согреша́ющия ско́ро вразумля́ющая;

ра́дуйся, ка́ющияся от Себе́ не отрева́ющая.

Ра́дуйся, прелага́ющая сле́зы на весе́лие;

ра́дуйся, подаю́щая ве́лие ра́дование.

Ра́дуйся, наде́жная Засту́пнице на Тя упова́ющим;

ра́дуйся, ско́рая Помо́щнице к Тебе́ притека́ющим.

Ра́дуйся, я́ко от Тебе́ чудеса́ мно́гая исхо́дят;

ра́дуйся, я́ко о Тебе́ вся́кая тварь ра́дуется.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 5

Боготе́чной звезде́ уподо́бися пречестна́я ико́на Твоя́, Одиги́трие, та бо приведе́ волхвы́ к верте́пу Бо́жию, пред Твои́м же святы́м о́бразом ве́рнии прекло́ньше коле́на, благогове́йно воспева́ют: упра́ви, милосе́рдная Ма́ти, путь жития́ на́шего ко Оте́честву Небе́сному, зане́же прише́льцы есмы́ в ми́ре сем, да взыва́ем Сы́ну Твоему́ и Бо́гу: Аллилу́ия.

И́кос 5

Ви́дяще ди́вную ико́ну твою́ Одиги́трию, земли́ Тверско́й дарова́нную, и благослове́ние Ма́тернее подаю́щую вся́кому путеше́ствовати хотя́щему, мо́лим Тя, да не то́кмо от зла́го обстоя́ния ны изба́виши и це́лы сохрани́ши, но и ду́ши на́ша ко благоугожде́нию Бо́жию напра́виши. Те́мже и мы, пречу́днаго покро́ва Твоего́ сподо́битися жела́юще, благода́рственно вопие́м Ти:

Ра́дуйся, притека́ющих к Тебе́ ти́хое приста́нище;

ра́дуйся, упова́ющим на Тя спаси́тельная кре́посте.

Ра́дуйся к го́рним селе́нием ум наш возводя́щая.

ра́дуйся, до́льния суеты́ отрева́ти нас подвиза́ющая.

Ра́дуйся, не́мощи и я́звы врачева́ние;

ра́дуйся, искуше́ния и недоуме́ния истребле́ние.

Ра́дуйся, пути́ пра́выя благословля́ющая;

ра́дуйся, еди́ному Го́споду служи́ти устремля́ющая.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 6

Пропове́дница бысть ико́на Твоя́, Путеводи́тельнице, мно́жества ми́лостей Твои́х, я́же излия́ла еси́ притека́ющим к Тебе́: ско́рбнии бо прихожда́ху, моле́ние принося́ще милосе́рдию Твоему́; прие́млюще же ско́ро избавле́ние от многообра́зных не́мощей душе́вных, вку́пе и теле́сных, пове́даху всю́ду заступле́ние и чудеса́ Твоя́, со умиле́нием вопию́ще Бо́гу: Аллилу́ия.

И́кос 6

Возсия́ в ве́си Выдропу́сской благода́ть от ико́ны Твоея́, Влады́чице: среди́нное бо ме́сто яви́ся весь сия́ ца́рствующей Москве́ и Петро́ву гра́ду, освяща́я и благословля́я зе́млю на́шу Ру́сскую, мо́лиши бо неусы́пно Сы́на Своего́ Преве́чнаго Бо́га о дарова́нии стране́ на́шей ми́ра и благоде́нствия, избавле́ния от междоусо́бныя бра́ни и вся́кия ско́рби и печа́ли. Те́мже славосло́вим Тя си́це:

Ра́дуйся, честны́м Твои́м омофо́ром держа́ву на́шу покрыва́ющая;

ра́дуйся, Русь Святу́ю Свои́м уде́лом имену́ющая.

Ра́дуйся, от лет дре́вних во бране́х со иноплеме́нники помога́ющая;

ра́дуйся, призыва́ющим и́мя Твое́ побе́ды умножа́ющая.

Ра́дуйся, прави́тели и вла́сти умудря́ющая;

ра́дуйся, судьбы́ Оте́чествия ко бла́гу устроя́ющая.

Ра́дуйся, по́моще на́ша и утвержде́ние;

ра́дуйся, упова́ние на́ше и вразумле́ние.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 7

Хотя́ Госпо́дь яви́ти человеколю́бие Свое́ не то́кмо ве́си Выдропу́сской, но и всей правосла́вней Ру́сской земли́, устро́и пренесе́ние ико́ны сея́ по градо́м и ве́сем, во оби́тели и́ночествующих и до́мы богобоя́зненных христиа́н. Те́мже, я́ко Саму́ Цари́цу Небе́сную сию́ ико́ну чту́ще, восхваля́ем с любо́вию твори́мая от нея́ чудеса́, пою́ще Бо́гу: Аллилу́ия.

И́кос 7

Но́вый исто́чник ми́лостей яви́ся ико́на Твоя́ Одиги́трия, стра́ждущим бо осла́бы посыла́ются, немощству́ющим здра́вие, пле́нником свобожде́ние, заблу́ждшим обраще́ние, коему́ждо позна́ние вели́чия Твоего́ да́руется, зане́ моли́тва, я́же к Тебе́, Пречи́стая, возноси́мая, непрело́жно услы́шана быва́ет. Те́мже и заступле́ние Твое́ многоси́льное обрета́ем и благодаря́ще воспева́ем Ти си́це:

Ра́дуйся, на́ше всемо́щное заступле́ние;

ра́дуйся, от вся́кия напа́сти огражде́ние.

Ра́дуйся, си́рых и убо́гих прия́телище;

ра́дуйся, дев и вдови́ц честны́х прибе́жище.

Ра́дуйся, супру́гом целому́дрие и единомы́слие подава́ющая;

ра́дуйся, ча́да во благоче́стии и послуша́нии жи́ти наставля́ющая.

Ра́дуйся, проше́ния благогове́йных моли́твенников исполня́ющая;

ра́дуйся, лю́тыя беды́ от нас отгоня́ющая.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 8

Стра́нствие земно́е соверша́ющих, огради́ нас Твои́м заступле́нием, Пречи́стая Де́во, изведи́ из глубины́ грехо́в и бу́ри отча́яния, мо́ря жите́йскаго пучи́ну помози́ невла́жными проити́ стопа́ми, мы́сленнаго фарао́на потопля́ющи, да спаса́еми Тобо́ю дерзнове́нно возопие́м Бо́гу: Аллилу́ия.

И́кос 8

Вся в вы́шних пребыва́ющи, и нас земноро́дных не оста́вила еси́, Влады́чице: коего́ждо бо воздыха́ния серде́чная слы́шиши и призира́еши на проше́ния ве́рно взыва́ющих к Тебе́: ни́вы се́льныя благословля́еши и бразды́ жи́тныя освяща́еши, во е́же бы́ти до́брым плодо́м от земли́ на́шея, исполня́ющи моле́ния люде́й Твои́х о хле́бе насу́щном, вопию́щих Ти си́це:

Ра́дуйся, благорастворе́ние возду́хов низпосыла́ющая;

ра́дуйся, во гла́де су́щих нас не оставля́ющая;

Ра́дуйся, усе́рдных де́лателей моле́ния приима́ющая;

ра́дуйся, на небе́сныя сокро́вищницы упова́ти тех подвиза́ющая.

Ра́дуйся, незри́мое ве́ры се́мен прозябе́ние;

ра́дуйся, зе́рен благоче́стия изря́дное насажде́ние.

Ра́дуйся, плод стори́чный приноси́ти нас сподобля́ющая;

ра́дуйся, пи́щею небе́сною нас пита́ющая.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 9

Вся́кое естество́ безпло́тных воспева́ет немо́лчно вели́чия Твоя́, Де́во. А́нгели бо незри́мо поклоне́ние пред Твое́ю ико́ною творя́ще, фимиа́мом небе́сным пред не́ю кажде́ние соверша́ют. Мы же, земноро́днии, ка́ко досто́йно восхвали́ти Тя возмо́жем? И́бо вся́кое благодаре́ние не превозмога́ет мно́жества ми́лостей Твои́х. Те́мже и припа́дающе к Твоему́ свято́му о́бразу, иде́же Ты держи́ши на рука́х Свои́х Богомладе́нца Христа́, хвале́бную песнь воспои́м Зижди́телю всех: Аллилу́ия.

И́кос 9

Вети́и многовеща́ннии недоуме́ют, ка́ко возмо́жно изъясни́ти мно́жества чуде́с, от ико́ны Твоея́ излива́емая, ты бо пути́ заблу́ждших исправля́еши, малове́рныя вразумля́еши. Мы же, не дерза́юще испыта́ти вели́чия Твоя́, благогове́йно воспева́ем Ти си́це:

Ра́дуйся, и́стинныя ве́ры Наста́внице;

ра́дуйся, наде́жды несумне́нныя Пода́тельнице.

Ра́дуйся, любве́ нелицеме́рныя взыска́ние;

ра́дуйся, му́дрости небе́сныя стяжа́ние.

Ра́дуйся, оте́ческаго преда́ния Храни́тельнице;

ра́дуйся, ве́ры святы́х апо́стол Защи́тнице.

Ра́дуйся, е́реси тьмочи́сленныя разоря́ющая;

ра́дуйся, пра́вое богопочита́ние насажда́ющая.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 10

Спасти́ хотя́ от поруга́ния ико́ну Твою́ Одиги́трию, благочести́вый селя́нин Стефа́н, ви́дя, я́ко безу́мнии отсту́пницы ве́ры оте́ческия восхоте́ша вве́ргнути во огнь святы́ню хра́ма Выдропу́сскаго, откупи́ ю́ у безбо́жных за еди́н дровяны́й воз, и благогове́йно внесе́ в дом свой, благодаря́ Бо́га: Аллилу́ия.

И́кос 10

Стена́ кре́пкая яви́ся стране́ на́шей ико́на Твоя́, Влады́чице, я́ко Ты никогда́же оставля́еши ми́лостивное Свое́ о наро́де христиа́нстем попече́ние, а́ще бо и разоре́ни и пору́гани хра́ми Бо́жии бы́ша, и нечести́вии лю́дие святы́ни поху́лиша и истреби́ша. Но поми́ловала еси́ ны и благослови́ла еси́ пребыва́ти ико́не Твое́й Одиги́трии в земли́ Тверско́й в дому́ благочести́ваго Стефа́на со Матро́ною и ча́дами их. Богомо́льцы же Твои́ та́йно прихожда́ху в дом сей, и припа́дающе к наде́жной пред Бо́гом Засту́пнице, сле́зно взыва́ху Ти си́це:

Ра́дуйся, во испове́дании Правосла́вия нас утвержда́ющая;

ра́дуйся, благодари́ти за ско́рби и тесноты́ вразумля́ющая.

Ра́дуйся, безу́мия богобо́рцев обличе́ние;

ра́дуйся, омраче́нных безбо́жием исцеле́ние.

Ра́дуйся, усе́рдных служи́телей Свои́х утеша́ющая;

ра́дуйся, о́ным оби́тели Небе́сныя уготовля́ющая.

Ра́дуйся, ми́лостиваго всепроще́ния исто́чниче;

ра́дуйся, ве́рным моли́твы за враги́ дарова́ние.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 11

Пе́ние вознося́ доброгла́сное пред честно́ю ико́ною Твое́ю, усе́рдно про́сим Тя, Богома́ти, услы́ши моле́ния на́ша, к Тебе́ возноси́мая. Умоли́ Влады́ку Христа́ изба́вити оте́чество и наро́д наш от поги́бели и сохрани́ в нас ве́ру правосла́вную, да со умиле́нием благода́рственно еди́нем се́рдцем и еди́неми усты́ вознесе́м хвалу́ Бо́гу: Аллилу́ия.

И́кос 11

Светоприе́мной свещи́ уподо́бися ико́на Твоя́ Выдропу́сская, благода́тию от нея́ излия́нною ди́вно показу́ющи нам та́йны боже́ственныя и науча́ющи а́нгельскому житию́. Те́мже и во́ина Крони́да, и́же споспе́шествовал есть сопру́жником честны́м Стефа́ну и Матро́не сохрани́ти о́браз Твой святы́й, препроводи́ла еси́ во оби́тель Псково–Пече́рскую, и та́мо и́ноческий о́браз восприя́ти с и́менем Нафана́ил сподо́била еси́. Сей же моли́твы де́латель усе́рдный, му́дростию и му́жеством преукра́шенный, до после́дняго издыха́ния испове́даше Твое́ благо́е о нас попече́ние, вопия́ Ти похвалы́ сицевы́я:

Ра́дуйся, ева́нгельским путе́м ше́ствовати нас побужда́ющая;

ра́дуйся, во́лю Бо́жию взыска́ти и твори́ти повелева́ющая.

Ра́дуйся, и́ноческаго о́браза небе́сная Покрови́тельнице;

ра́дуйся, оби́телей земны́х, во о́браз оби́телей го́рних, до́брая Устрои́тельнице.

Ра́дуйся, непреста́нную моли́тву стяжева́ти назида́ющая;

ра́дуйся, ума́ и се́рдца чистоту́ созида́ющая.

Ра́дуйся, благогове́йно пред Бо́гом ходи́ти воскриля́ющая;

ра́дуйся, да́же до са́мыя сме́рти обе́ты мона́шеския храни́ти укрепля́ющая.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 12

Благода́тию боже́ственною защити́ ны, Де́во Непоро́чная, от плене́ния врагу́ па́дшия во́ли на́шея и ко́зней диа́вольских, и я́ко младе́нцы а́лчущия, ни во что́же вменя́юще би́сер и зла́то, прини́чут ко млеку́ ма́терню, та́ко и ду́ши на́ша умудри́ иска́ти упокое́ния то́кмо во Еди́ном Го́споде на́шем, да позна́вше Его́ бла́гость, воспое́м: Аллилу́ия.

И́кос 12

Пою́ще заступле́ние Твое́, Пресвята́я Влады́чице, мо́лим Тя: бу́ди нам блага́я предста́тельница в о́ный день стра́шный, егда́ во сла́ве прии́дет Пра́ведный Судия́, Сын и Бог Твой, да не уподо́бимся смоко́внице безпло́дней, да не сопричте́мся лука́вому рабу́, но восприи́мем часть му́дрых дев, со свети́льники горя́щими, испо́лненными еле́я ми́лости и до́брых дел, велича́юще Тя та́ко:

Ра́дуйся, упова́ние на́ше в день су́дный;

ра́дуйся, умоле́ние за ны в час испыта́ния.

Ра́дуйся, огня́ неугаси́маго избавля́ющая;

ра́дуйся, во избра́нное ста́до Христо́во нас собира́ющая.

Ра́дуйся, ду́шу полага́ти за дру́ги призыва́ющая;

ра́дуйся, сердца́ на́ша ми́лующими бы́ти сотворя́ющая.

Ра́дуйся, Ты бо еси́ Хода́таица поми́лования гре́шником ка́ющимся;

ра́дуйся, Ты бо вво́диши ве́рныя в ра́дость Го́спода Твоего́.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 13

О Предста́тельнице на́ша непосты́дная, Пресвята́я Богоро́дице Одиги́трие, приими́ на́ше возноси́мое к Тебе́ моле́ние, и от вся́каго зла сохрани́, к доброде́тели упра́ви, пути́ пра́вы сотвори́ и проще́ния грехо́в на́ших испроси́, да взира́юще на святу́ю Твою́ ико́ну, воззове́м к щедро́там Отца́ Небе́снаго: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгели и Арха́нгели воспева́ют Тя вы́ну: ра́дуйся, Цари́це Небесе́ и земли́, Ты бо честне́йши всех безпло́тных сил яви́лася еси́, я́ко из Тебе́ воплоти́ся Госпо́дь наш, до́лу снизше́дый спасе́ния на́шего ра́ди. Ны́не же, я́ко усе́рдная Моли́твенница о ро́де христиа́нстем, путеводи́ши всех чту́щих Тя в селе́ния го́рняя, да взыва́ем Ти си́це:

Ра́дуйся, Путеводи́тельнице блага́я;

ра́дуйся, ка́ющихся Предста́тельнице.

Ра́дуйся, Свет спасе́ния ми́ру яви́вшая;

ра́дуйся, из мра́ка неве́рия изводя́щая.

Ра́дуйся, две́ри покая́ния нам отверза́ющая;

ра́дуйся, Богове́дению нас науча́ющая.

Ра́дуйся, в скорбе́х ми́лостивая Уте́шительнице;

ра́дуйся, в час су́дный всемо́щная Хода́таице.

Ра́дуйся, Богоро́дице Одиги́трие,

на спасе́ния стези́ нас наставля́ющая.

Конда́к 1

Избра́нная от родо́в дре́вних Пресвята́я Богоро́дице Одиги́трие,

Засту́пнице всех к Тебе́ притека́ющих,

ско́рая Услы́шательнице и ми́лостивая Предста́тельнице,

со умиле́нием припа́даем ко Твоему́ Пречи́стому о́бразу и глаго́лем:

отве́рзи о́чи серде́ц на́ших, грехми́ омраче́нныя,

во е́же позна́ти нам путь покая́ния.

Те́мже благода́рственне вопие́м Ти:

Ра́дуйся, Богоро́дице Одиги́трие,

на спасе́ния стези́ нас наставля́ющая.

Моли́тва

О Цари́це Небесе́ и земли́, Влады́чице всеми́лостивая, Одиги́трие всечестна́я, Предста́тельнице на́ша усе́рдная, при Кресте́ Сы́на Твоего́ и Бо́га всынови́вшая весь па́дший род челове́ческий и по успе́нии Свое́м не оста́вившая нас си́рых и безнаде́жных! Мо́лим Тя, Всенепоро́чная, благода́ть Твою́ не отыми́ от ка́ющихся рабо́в Твои́х и упра́ви вся́, я́ко Ма́ти Преблага́я: защити́ оте́чество на́ше, ве́ру правосла́вную сохрани́, вла́сти умудри́, иере́и укрепи́, ве́рным лю́дем Твои́м по́мощь неоску́дную да́руй, ю́ныя вразуми́, ста́рость уте́ши, боля́щия исцели́, отча́янныя возста́ви, заблу́ждшия обрати́ и всем целому́дрие и кре́пость исхода́тайствуй – Ты бо еси́ блага́я Путеводи́тельница и милосе́рдная Засту́пница, к Тебе́ припа́даем и мо́лим Тя: не отве́ржи нас, но испроси́ нам до́браго отве́та на Стра́шнем Суди́лищи, да не осу́димся по грехо́м и беззако́нием на́шим, но ми́лость улучи́м по безме́рному человеколю́бию Го́спода и Спаси́теля на́шего Иису́са Христа́, Ему́же сла́ву и поклоне́ние возсыла́ем, со Безнача́льным Его́ Отце́м, и Пресвяты́м и Благи́м и Животворя́щим Его́ Ду́хом, ны́не и при́сно, и во ве́ки веко́в. Ами́нь.

Ака́фист Пресвяте́й Богоро́дице в че́сть чудотво́рныя Ея́ ико́ны И́верския

Кондак 1

Взбра́нной Воево́де, Влады́чице на́шей Богоро́дице,

похва́льная пе́ния прино́сим Ти раби́ Твои́,

я́ко прише́ствием честна́го о́браза Твоего́ стяжа́вшии щит кре́пкий,

сте́ну необори́мую и стра́жа неусы́пна.

Ты же, я́ко иму́щая де́ржаву непобеди́мую,

покры́й и защити́ нас, Влады́чице,

от всех враго́в ви́димых и неви́димых

и изба́ви от вся́каго вре́да, душе́внаго и теле́снаго, да зове́м Ти:

Ра́дуйся, блага́я Врата́рнице,

две́ри ра́йския ве́рным отверза́ющая.

Икос 1

А́нгел предста́тель по́слан бысть рещи́ Богоро́дице, егда́ паде́ Ей жре́бий апо́стольскаго служе́ния в земли́ И́верстей: «Не разлуча́йся Иерусали́ма, жре́бий же, Тебе́ па́дший, просвети́тся в после́дния дни, Ты же и́маши потруди́тися в земли́, ю́же Тебе́ Бог изво́лит. Те́мже

ра́дуйся, Е́юже Ева́нгелие благовести́тся;

ра́дуйся, Е́юже и́дольская пре́лесть упраздни́тся.

Ра́дуйся, Е́юже власть кня́зя тьмы разруши́тся;

ра́дуйся, Е́юже Ца́рство Христо́во утверди́тся.

Ра́дуйся, па́дших во тьму́ идолослуже́ния к све́ту Ева́нгелия воззва́ние;

ра́дуйся, от ра́бства диа́волу, в свобо́ду сла́вы чад Бо́жиих приведе́ние.

Ра́дуйся, гото́вая Служи́тельнице Сы́на Своего́ и Бо́га;

ра́дуйся, послу́шанием преслуша́ние Е́вы исцеля́ющая.

Ра́дуйся, высото́ доброде́телей;

ра́дуйся, глубино́ смиренному́дрия.

Ра́дуйся, Е́юже неве́рнии познаю́т Творца́;

ра́дуйся, Е́юже ве́рнии усыновля́ются Отцу́.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 2

Ви́дящи Святая Дева дивное и новое о Себе промышление Божие, яко Раба Господня, при́сно готовая творити волю Его, возопи: Аллилу́ия.

Икос 2

Ра́зум недоразумева́емый глагола ангельскаго разумен Тебе, Пречистая, творя Господь, управи шествие Твое к горе Афонстей, иде́же проповедася Тобою Евангелие, и тако явися жребий Твой. Мы же радостно вопие́м:

Ра́дуйся, освятившая Афон Своим пришествием;

радуйся, низложившая тамо идолов.

Радуйся, насадившая тамо веру истинную;

радуйся, неверие отгнавшая.

Радуйся, в жребий Себе гору сию избравшая;

радуйся, благодать сему месту обещавшая.

Радуйся, верным, живущим в ней, Подательнице земных благ;

радуйся, Споручнице вечнаго их спасения.

Радуйся, теплая Ходатаице о живущих в жребии Твоем;

радуйся, всех врагов их устрашение.

Радуйся, милость Сына Своего до скончания века месту сему обещавшая;

радуйся, благодать Его неотступною быти предрекшая.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 3

Си́ла Вышняго заступлением Богоматере осени Святую гору, и удолия и дебри ея яко село пространное показа всем в иночестей жизни хотящим жати спасение, внегда пети сице: Аллилу́ия.

Икос 3

Иму́щи промышление о жребии Своем, людех Иверския земли, устроила еси в месте, идеже Сама к Афону пристала еси, обитель роду их, в тихое пристанище ищущим спасения, хотящи даровати ей в щит и ограждение икону Свою, да вси взывают:

Ра́дуйся, пославшая проповедницу Евангелия в землю Иверскую;

радуйся, обратившая сию страну от прелести идольския к свету Христову.

Радуйся, отрасли неувядаемыя розго́, дивную лозу́ Нине даровавшая;

радуйся, от нея произрастившая гро́здие чудес и благия веры.

Радуйся, сад духовный на Афоне насадившая;

радуйся, струю из него просвещения духовнаго стране Иверстей источившая.

Радуйся, Евфи́мия златословесная уста;

радуйся, Торни́кия непобедимая крепосте.

Радуйся, всех благочестивых укрепление;

радуйся, иноков ограждение.

Радуйся, тихое пристанище ищущих спасения;

радуйся, вечный покой им уготовляющая.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 4

Бу́рю внутрь имущи помышлений сумнительных, честная вдовица, яже в Никеи, смятеся, зрящи копием воина–иконоборца прободену святую и чтимую икону Богоматере и абие источившу кровь и, страхом обдержима, да не поругана будет святая икона, с молитвою слезоточащи вверже ю в море. Увидевши же ю прямо верху́ воды путь творящу и текущу к Западу, возопи с веселием: Аллилу́ия.

Икос 4

Ви́деша иноцы Святыя горы явльшийся в мори яко пламень, яко столп огнен, егоже верх досязаше небеси, яко солнце сияющее, и в нощи притекоша к краю моря и, видевше святую икону Богоматере, по морю носимую силою свыше, возопиша Благодатней:

Ра́дуйся, купино, законоположником предзримая;

радуйся, столпе огненный, наставляяй сущия во тьме.

Радуйся, лествице, досязающая до Небес, еюже сниде Бог;

радуйся, мосте, преводяй сущих от земли на Небо.

Радуйся, заре таинственнаго дне;

радуйся, Звездо, являющая Солнце.

Радуйся, Свет Неизреченный родившая;

радуйся, еже како ни единаго же научившая.

Радуйся, облеченная в солнце, сияющая благодатию и славою всей вселенней;

радуйся, молние, души просвещающая и верных смыслы озаряющая.

Радуйся, светлосте, во тьме светящая;

радуйся, яко многосветлое возсияваеши просвещение.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 5

Боготе́чную икону Свою дати хотящи Иверстей обители, рекла еси, Богомати, преподобному Гавриилу: «Иди с ликом иноков к брегу моря, сниди в пучину и приими икону Мою». Он же, верою и любовию окриляемь, по воде, аки по суху, ходя, прият ю во объятия своя и, достиг сокровища, иным недостижимаго, в достояние иноков рода своего иверскаго, веселяся пояше: Аллилу́ия.

Икос 5

Ви́деша иноцы иверстии многажды икону Богоматере из храма в верху врат монастырских на стену града незримою силою изнесенную, ужасахуся и стояху, зовуще к ней таковая:

Ра́дуйся, святую икону дати нам изволившая;

радуйся, покров ея быти нам обещавшая.

Радуйся, любовь Твою к обители нашей показавшая;

радуйся, благое о ней промышление явившая.

Радуйся, помощь наша в чуждей стране;

радуйся, в странствии нашем утешение.

Радуйся, Божие к нам благоволение;

радуйся, наше к Богу дерзновение.

Радуйся, слез наших избавление;

радуйся, сирых нас Защитнице.

Радуйся, ограждение наше;

радуйся, едина Радосте наша.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 6

Пропове́дника творящи Гавриила воли Своея, рекла еси к нему, Владычице: «Не приидох хранима быти от вас, но да буду Аз Хранительница ваша не токмо в настоящем, но и в будущем веце. Се даю вам знамение: дондеже зрите в монастыре икону Мою, не оскудеет вам благодать Сына Моего и милость, да вопиют Ему вси: Аллилу́ия».

Икос 6

Возсия́ радость велия слышавшим Твоя, Богомати, обетования, и Тебе, Небесней Вратарнице, храм на вратех обители с веселием иноцы воздвигоша и возопиша тако:

Ра́дуйся, Хранительнице наша в настоящем веце;

радуйся, Предстательнице наша в будущем.

Радуйся, страху Божию нас научающая;

радуйся, на путь добродетели наставляющая.

Радуйся, дерзновение наше и надеждо;

радуйся, упование наше и покров.

Радуйся, благоутробие Сына Своего к нам преклонившая;

радуйся, благодать Его неоскудно пребывати с нами возвещающая.

Радуйся, святую икону залогом милости давшая;

радуйся, дар чудодействия ей даровавшая.

Радуйся, прилог всякаго зла от обители отражающая;

радуйся, всему благому вход отверзающая.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 7

Хотя́щу иногда злочестивому Амире обитель Иверскую разорити и стадо иноков, тамо собранное, разсеяти, скоро позна крепкое обители заступление от Богоматере, увидев корабли своя в пучине моря погрязшия и ратники изгибшия. И пришед со смирением, сребро и злато в обитель даяше, молитвы прося. Иноцы же, видевше сия, возопиша к Богу: Аллилу́ия.

Икос 7

Но́вая и безчисленная чудеса показа Богомати, в обители оскудение вина, муки и елея восполняющи, бесныя исцеляющи, хромым хождение дарующи, слепым прозрение и всяк недуг врачующи, да, видяще чудеса сия, воспевают Тебе:

Ра́дуйся, Взбранная Воеводо, враги побеждающая;

радуйся, скорая на помощь призывающим Тя.

Радуйся, не презирающая моления нашего;

радуйся, обещания Своего не отступающая.

Радуйся, скорбь обители в радость претворяющая;

радуйся, оскудение обители восполняющая.

Радуйся, слепых прозрение;

радуйся, хромых хождение.

Радуйся, всех немощных Целительнице;

радуйся, всех скорбных Утешительнице.

Радуйся, яко не престаеши промышляющи и спасающи нас;

радуйся, яко от толиких бед избавляеши нас.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 8

Стра́нно покрываемую от иконы Богоматере обитель Иверскую слышав Патриарх Никон, вожделе и Российстей стране благодати ея стяжати причастие; сего ради, создав обитель в честь славнаго образа, со тщанием испроси изображение чудотворнаго образа Богоматере, да, покровом Ея защищаемии вопиют Богу: Аллилу́ия.

Икос 8

Вся су́щи в Вышних, но и нижних не отступающи, благоизволила еси, Богомати, якоже древле преподобному Антонию даровася благословение горы Афонския на утверждение обители Печерския, даровати и новой обители в стране Российстей благодать Свою, еюже благословила еси Афон, в подобии честнаго образа Твоего; темже взываем Ти:

Ра́дуйся, страны Российския покрове, ширший облака;

радуйся, православныя веры в ней ограждение и утверждение.

Радуйся, Православныя Церкве непоколебимый столпе;

радуйся, ересей и расколов обличение.

Радуйся, светлыми лучами чудотворных икон всю страну озаряющая;

радуйся, дары исцелений и милостей от них источающая.

Радуйся, врагов устрашение;

радуйся, святителей веселие.

Радуйся, иереев похвало;

радуйся, иноков Наставнице.

Радуйся, всего рода нашего спасение.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 9

Вся́ко тщание имуще о написании честнаго образа милостивыя Вратарницы, сонм постников иверских молебная пения совершает, водою от чудныя иконы омывает дску, на нейже имать изобразитися честный образ, и преподобнаго Иамвли́ха освящает, иже подвизався в посте, молитве и бдении со всею братиею, списа ва́пы, святою водою и мощами освященными честное изображение Богоматере, выну моляся и вопия Богу: Аллилу́ия.

Икос 9

Вети́я многовеща́нныя, яко рыбы безгласныя, видим о Тебе, Богородице: недоумеют бо, како по достоинству похвалити вся чудеса Твоя, явленная роду нашему от святыя Твоея иконы: еще бо на пути в Российскую страну сия чудодействоваше, благочестивому Мануилу повелевающи выкуп дати неверным, возбраняющим шествие святыя иконы в страну Русскую, и сугубо ему послежде отдавши. Мы же, дивящеся, верно вопием Ти:

Ра́дуйся, источниче чудес неисчерпаемый;

радуйся, всякия милости Подательнице.

Радуйся, всегда теплая о нас Ходатаице к Богу;

радуйся, промышления Его о нас сокровище.

Радуйся, сущим в бедах прибежище;

радуйся, скорбящих утешение.

Радуйся, больных исцеление;

радуйся, немощных укрепление.

Радуйся, вдов заступление;

радуйся, сиротствующих милосердая Мати.

Радуйся, заблуждающих на путь истины обращение;

радуйся, грешников к покаянию воззвание.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 10

Спасти́ хотящи многия люди от бед и скорбей, источаеши, Богомати, неоскудный источник милости от Своея иконы роду нашему: се бо и в стольном граде Москве благая Вратарница являешися всем поклоняющимся Тебе, скорое вспоможение подавающи, и в новой обители Иверстей благодати струи от иконы Твоея испущаеши, и во иных градех, обителех и весех чтущим Тя полезное прошение исполняющи. Темже, прославляюще Бога, давшаго нам благодать таковую, вопием Ему: Аллилу́ия.

Икос 10

Стена́ еси иноческому чину, Богородице, и всем к Тебе прибегающим; ибо Небесе и земли Творец, вселься в девственней утробе Твоей, научи всех чистоты и целомудрия ревнителей возглашати Тебе:

Ра́дуйся, девства сосуде избранный;

радуйся, чистейший образе целомудрия.

Радуйся, чертоже безсеменнаго уневещения;

радуйся, Невесто Неневестная.

Радуйся, Сеятеля чистоты рождшая;

радуйся, верных Господеви сочетавшая.

Радуйся, в бури искушений скорая Помощнице;

радуйся, прилоги врага отражающая.

Радуйся, мглу душевредных страстей отгоняющая;

радуйся, помыслы очищающая.

Радуйся, земныя сласти презирати научающая;

радуйся, к горнему умы и сердца направляющая.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 11

Пе́ние всякое побеждается, спростре́тися тщащееся ко множеству многих щедрот Твоих: равночисленныя бо песка песни аще приносим Ти, Владычице наша Богородице, ничтоже совершаем достойно, яже подаваеши нам, о Тебе вопиющим: Аллилу́ия.

Икос 11

Светоприе́мную свещу́, сущим во тьме бед явльшуюся, зрим святую икону Богоматере: невещественный бо огнь благодати приемлющи, лучами чудес всех озаряет, научающи сице взывати Благословенней:

Ра́дуйся, во всяких нуждах скорое вспоможение;

радуйся, в печалех быстрое услышание.

Радуйся, от огня, меча и нашествия иноплеменных нас избавляющая;

радуйся, от глада и напрасныя смерти нас свобождающая.

Радуйся, от язвы и всегубительства смертнаго нас соблюдающая;

радуйся, бедствующим в пути, на суше и на водах внезапное вспоможение.

Радуйся, язв душевных и телесных врачевание;

радуйся, оставленных врачами в Свои руки приемлющая.

Радуйся, милосердая Уте́шительнице всех скорбящих и обремененных;

радуйся, не отвергающая всех презренных и отверженных.

Радуйся, самых отчаянных из рова погибели исхищающая;

радуйся, и мене, обнаженнаго добрых дел, не оставляющая Своим покровом и заступлением.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 12

Благода́ть дати восхотев долгов древних, всех долгов Решитель человеком, прииде Собою ко отшедшим Того благодати и, раздрав рукописание, дарова нам крепкое Богоблагодатныя ходатайство, да вопием вси молитвами Ея: Аллилу́ия.

Икос 12

Пою́ще Твоя чудеса, являемая нам в жизни сей, хвалим Тя, Богородице, яко милости источник неисчерпаемый. Но, припадающе к Тебе пред чудотворною иконою Твоею, молим Тя смиренно, буди нам покров и защищение и в день кончины на́шея, и егда имамы предстати на суд страшному престолу Сына Твоего, да вопием ти:

Ра́дуйся, во славе приседящая престолу Сына Твоего и тамо нас воспоминающая;

радуйся, с Сыном Твоим и Богом вечно царствующая и о нас ходатайствующая.

Радуйся, уповающим на Тя конец живота непостыден дарующая;

радуйся, безболезненную и мирную кончину устрояющая.

Радуйся, мытарств горьких избавление;

радуйся, от власти князя воздушнаго свобождение.

Радуйся, грехов наших непоминовение;

радуйся, по Господе упование нам блаженныя жизни.

Радуйся, уповающим на тя одесную Сына Твоего стояние устрояющая;

радуйся, блаженнаго гласа О́наго, Небеснаго Царствия наследие обещающаго, слышати сподобляющая.

Радуйся, благая Мати, всех чтущих Тя жити с Собою вселяющая;

радуйся, крепкая надеждо вечнаго спасения всем христианом.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 13

О Всепе́тая Ма́ти, Пресвята́я Госпоже́ Де́во Богоро́дице! При́зри на нас, принося́щих смире́нно со слеза́ми ма́лыя сия́ моли́твы пред пречи́стым Твои́м о́бразом и все упова́ние и наде́жду возложи́вших на Тя, и изба́ви нас всех бед и напа́стей в животе́ сем и бу́дущия и́зми му́ки, да спаса́емии Тобо́ю, вопие́м вы́ну: Аллилу́ия

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгел предста́тель по́слан бысть рещи́ Богоро́дице, егда́ паде́ Ей жре́бий апо́стольскаго служе́ния в земли́ И́верстей: «Не разлуча́йся Иерусали́ма, жре́бий же, Тебе́ па́дший, просвети́тся в после́дния дни, Ты же и́маши потруди́тися в земли́, ю́же Тебе́ Бог изво́лит. Те́мже

ра́дуйся, Е́юже Ева́нгелие благовести́тся;

ра́дуйся, Е́юже и́дольская пре́лесть упраздни́тся.

Ра́дуйся, Е́юже власть кня́зя тьмы разруши́тся;

ра́дуйся, Е́юже Ца́рство Христо́во утверди́тся.

Ра́дуйся, па́дших во тьму́ идолослуже́ния к све́ту Ева́нгелия воззва́ние;

ра́дуйся, от ра́бства диа́волу, в свобо́ду сла́вы чад Бо́жиих приведе́ние.

Ра́дуйся, гото́вая Служи́тельнице Сы́на Своего́ и Бо́га;

ра́дуйся, послу́шанием преслуша́ние Е́вы исцеля́ющая.

Ра́дуйся, высото́ доброде́телей;

ра́дуйся, глубино́ смиренному́дрия.

Ра́дуйся, Е́юже неве́рнии познаю́т Творца́;

ра́дуйся, Е́юже ве́рнии усыновля́ются Отцу́.

Ра́дуйся, блага́я Врата́рнице,

две́ри ра́йския ве́рным отверза́ющая.

Кондак 1

Взбра́нной Воево́де, Влады́чице на́шей Богоро́дице,

похва́льная пе́ния прино́сим Ти раби́ Твои́,

я́ко прише́ствием честна́го о́браза Твоего́ стяжа́вшии щит кре́пкий,

сте́ну необори́мую и стра́жа неусы́пна.

Ты же, я́ко иму́щая де́ржаву непобеди́мую,

покры́й и защити́ нас, Влады́чице,

от всех враго́в ви́димых и неви́димых

и изба́ви от вся́каго вре́да, душе́внаго и теле́снаго, да зове́м Ти:

Ра́дуйся, блага́я Врата́рнице,

две́ри ра́йския ве́рным отверза́ющая.

Молитва

О Пресвята́я Де́во, Ма́ти Господа, Царице Небесе и земли! Вонми многоболезненному воздыханию душ наших, призри с высоты святы́я Твоея́ на нас, с верою и любовию покланяющихся пречистому образу Твоему. Се бо, грехми́ погружаемии и скорбьми обуреваемии, взирающе на Твой образ, яко живей Ти сущей с нами, приносим смиренная моления наша. Не имамы бо ни иныя помощи, ни инаго предстательства, ни утешения, токмо Тебе, о Мати всех скорбящих и обремененных! Помози нам, немощны́м, утоли скорбь нашу, настави на путь правый нас, заблуждающих, уврачуй и спаси безнадежных, даруй нам прочее время живота нашего в мире и тишине проводити, подаждь христианскую кончину и на Страшнем суде Сына Твоего явися нам милосердая Заступница, да всегда поем, величаем и славим Тя, яко благую Заступницу рода христианскаго, со всеми угодившими Богу. Ами́нь.

Ака́фист Пресвя́тей Богоро́дице в че́сть чудотво́рныя Ея́ ико́ны Каза́нския

Кондак 1

Избра́нней от всех родо́в Засту́пнице ро́да христиа́нскаго,

покро́вом Своея́ бла́гости покрыва́ющей страну́ нашу правосла́вную,

благода́рственная пе́ния прино́сим Ти, Богоро́дице,

о явле́нии чу́дныя Твоея́ ико́ны.

Ты же, я́ко Всеми́лостивая,

всех притека́ющих к Тебе́ Помо́щнице,

заступа́й нас во всех ско́рбех и ну́ждах,

беда́х и напа́стей, да зове́м Ти:

Ра́дуйся, Засту́пнице усе́рдная ро́да христиа́нскаго.

Икос 1

А́нгел предста́тель по́слан бысть рещи́ Богоро́дице «Ра́дуйся!», егда́ Бог Сло́во воплоща́шеся во утро́бе Ея́; и мы, гре́шнии, прославля́юще явле́ние чу́дныя Ея́ ико́ны и Боже́ственнаго Младе́нца Спа́са Христа́, со умиле́нием вопие́м Благода́тней:

Ра́дуйся, богоизбра́нная Отрокови́це;

ра́дуйся, Мати Бо́жия.

Ра́дуйся, Цари́це Небесе́ и земли́;

ра́дуйся, све́тлое Це́ркве Небе́сныя и земны́я украше́ние.

Ра́дуйся, А́нгелы чти́мая;

ра́дуйся, пева́емая от Серафи́м.

Ра́дуйся, све́тлое проро́ческое сбы́тие;

ра́дуйся, апо́столов похвало́.

Ра́дуйся, му́ченическое испове́дание;

ра́дуйся, преподо́бных ве́нче.

Ра́дуйся, пра́ведных весе́лие;

ра́дуйся, гре́шных упова́ние.

Ра́дуйся, Засту́пнице усе́рдная ро́да христиа́нскаго.

Кондак 2

Ви́дящи, Всенепорочная, с высоты Небеснаго жилища Своего, идеже с Сыном Твоим в славе пребываеши, скорбь рабов Твоих в новопросвеще́ннем граде, яко гневнаго ради Божия посещения вера Христова поругаема бывает ага́рянским зловерием, благоволила еси явити икону Свою, чудесы ю прославляющи, да утверждаемии знаменьми Твоея благодати, христолюбивии людие верно вопиют Богу: Аллилу́ия.

Икос 2

Разуме́ние трикратнаго явления Богоматере мудрая отроковица ищущи, тече ко власте́м, поведающи им дивное явление и грозное прещение; мы же дивящеся свыше данному отроковице вразумлению, благоговейно вопием к Преблагословенней:

Ра́дуйся, устнами чистыми хвалу Богови совершающая;

радуйся, тайны благодати Божия верным открывающая.

Радуйся, верных известная похвало;

радуйся, молние, неверных устрашающая.

Радуйся, славою чудес Твоих верных разум озаряющая;

радуйся, агарянскаго зловерия обличение.

Радуйся, гордыни их низложение;

радуйся, веры христианския утверждение.

Радуйся, почитание святых икон освящение;

радуйся, скорбь нашу в радость претворяющая.

Радуйся, несумненною надеждою нас увеселяющая;

радуйся, путем узким шествовати нам помогающая.

Ра́дуйся, Засту́пнице усе́рдная ро́да христиа́нскаго.

Кондак 3

Си́ла Вышняго благодатию Богоматере умудри́ и укрепи́ отроковицу к исканию многоценнаго Божия дара, и та, с верою дерзающи о Господе, приступи к труду и, скрытое в земи обретши сокровище святыя иконы Богоматерни, радостно возопи к Богу: Аллилу́ия.

Икос 3

Име́ющи благоутробное промышление о новопросвещенных людех града Казани, от пречестныя Твоея иконы токи чудес источила еси, Владычице, слепым телесныма очима зрение подавающи, омраченных же душевно светом богопознания и благочестия озаряющи, девствующим под осенением Твоея иконы пристанище небурное дарующи. Сего ради зовем Ти:

Ра́дуйся, явлением иконы Твоея тьму лютых обстояний отгоняющая;

радуйся, лучами чудес всех просвещающая.

Радуйся, слепых прозрение;

радуйся, омраченных смыслом просвещение.

Радуйся, славо Православия;

радуйся, тихое пристанище ищущих спасения.

Радуйся, Мати целомудрия;

радуйся, покрове и ограждение девства.

Радуйся, Еюже ликовствует все множество верных;

радуйся, Еяже ради рыдает демонское полщище.

Радуйся, всех христиан вожделенная Помощнице;

радуйся, всех скорбящих Радосте.

Ра́дуйся, Засту́пнице усе́рдная ро́да христиа́нскаго.

Кондак 4

Бу́рю смятений и крамолы, врагами воздвигнутую в стране нашей, утолити тщася, блаженный Ермоген, списатель чудес Твоея, Богомати, иконы, слезно пред нею моляшеся и, видев, яко воинству православному в щит и победное знамение Твоя икона даровася, верою укрепляемый, до конца живота своего вопияше Богу: Аллилу́ия.

Икос 4

Слы́шавше православнии воини откровенную преподобным Сергием святителю Арсению тайну, яко предстательством Богоматере суд об отечестве нашем преложен на милость, икону Богоматерню, яко знамя победное, приимше, исхитиша матерь градов русских из рук супостат и возопиша Заступнице христиан:

Ра́дуйся, Мати Бога Вышняго;

радуйся, яко за всех молиши Сына Твоего, Христа Бога нашего.

Радуйся, яко всем твориши спастися в державный Твой покров прибегающим;

радуйся, Заступнице всех сущих в скорбех и болезнех.

Радуйся, всем молящимся сокрушенным сердцем пред пречистым Твоим образом полезная дарующая;

радуйся, избавление зол всем, невозвратно надежду имущим на Тя.

Радуйся, тихое и доброе пристанище;

радуйся, скорая Помощнице.

Радуйся, готовый и теплый покрове спасения;

радуйся, источающая нам неоскудныя милости.

Радуйся, предваряющая на помощь;

радуйся, избавляющая от всех бед.

Ра́дуйся, Засту́пнице усе́рдная ро́да христиа́нскаго.

Кондак 5

Боготе́чная звезда явися Твоя, Богомати, икона, всю страну Российскую обтекающая, лучами чудес Твоих осиявающая всех блуждающих по морю страстнаго жития, мрак печалей и мглу всяких недуг и скорбей прогоняющая и наставляющая на путь спасения с верою к Тебе притекающих и вопиющих к Богу: Аллилу́ия.

Икос 5

Ви́дев царь Петр, яко от святыя иконы Богоматерни благодатию Божиею содеваются многая чудеса, приемлет ю в путеводительницу воинству своему и в день брани на свеев в щит и покров, и победив до конца врага помощию Богоматере, тем камень совершенный во основание новаго царствующаго града положи, икону же Твою чудную, яко освящение, яко щит и ограждение, в сердце града постави. Сего ради вопием Пречистей:

Ра́дуйся, жилище и доме Христа Бога нашего;

радуйся, вместилище неизреченныя Его славы.

Радуйся, граде одушевленный, присно царствующий;

радуйся, палато преукрашенная.

Радуйся, Радосте градов и весей;

радуйся, непобедимое христиан в бедах хранилище и предградие.

Радуйся, Церкве Православныя похвало;

радуйся, Русския земли утверждение.

Радуйся, христолюбиваго воинства Помощнице;

радуйся, врагов одоление.

Радуйся, от бед избавление;

радуйся Матерними Твоими щедротами всех посещающая.

Ра́дуйся, Засту́пнице усе́рдная ро́да христиа́нскаго.

Кондак 6

Предстоя́ще пред пречистым Твоим образом, архиреев сословие и вси людие, монаси и мирстии, проповедуют, Госпоже Богородительнице, великия Твоя милости, яко грады ограждаеши, обители покрываеши, веси защищаеши, и, ве́дуще Тя воистину Помощницу сильну и непобедиму, со слезами приносят Ти молитвы, да простреши к Сыну Твоему богоносныя руки за люди Твоя, во еже избавити нас от всех бед и напастей, да благодарне вопием Богу: Аллилу́ия.

Икос 6

Возсия́вши просвещение истинное и отгнавши древле лесть агарянскую во новопросвещенней стране Казанской, ныне во всех граде́х российских светиши светом чудес и милостей: притекающии бо с верою ко Твоей иконе цельбоносней скорбей избавление, недугов исцеление и радости всякия исполнения приемлют, вопиюще Тебе усердно:

Ра́дуйся, неистощимый источниче святыни;

радуйся, многотекущая реко́ Божественная благодати.

Радуйся, грешных с Богом примирение;

радуйся, грехов наших очищение.

Радуйся, благочестия Наставнице;

радуйся, в добрых делех утверждение и помоще.

Радуйся, добрыя обеты приемлющая;

радуйся, благим намерением способствующая.

Радуйся, злая начинания разрушающая;

радуйся, вражия козни расторгающая.

Радуйся, скорая человеком Помощнице;

радуйся, милость сугубо нам подающая.

Ра́дуйся, Засту́пнице усе́рдная ро́да христиа́нскаго.

Кондак 7

Хотя́щу народу православному исповедати милости Преблагословенныя Царицы Неба и земли и по силе благодарственная принести о избавлении его от нашествия иноплеменных, дивному храму, созда́нному в честь пречудныя иконы, победная в дар принесе, да вси памятующе милость Богоматере, спасшия град сей и страну, выну воспевают Богу благодарными усты: Аллилу́ия.

Икос 7

Сто́льному граду России святая икона Твоя, Богомати, воистину явися благая Одигитрия, якоже древле Цареграду: к Тебе бо прибегают людие, помощи Твоея на начало пути и дел своих просяще и благодарственная приносяще моления пред пречистою иконою Твоею за избавление от скорбей и напастей, Тебе Помощницу и Заступницу крепкую ведают. Темже благодарственно вопием Ти:

Ра́дуйся, Российския страны покрове;

радуйся, православия в ней ограждение и утверждение.

Радуйся, несокрушимый щите воинов наших;

радуйся, броне их неуязвимая.

Радуйся, козни врагов обличающая;

радуйся, яко паучину их растерзающая.

Радуйся, нечестия обличение;

радуйся, крамолы разрушение.

Радуйся, юных от заблуждений исправление;

радуйся, старцев утешение.

Радуйся, душевредных учений низложение;

радуйся, душеполезных знаний дарование.

Ра́дуйся, Засту́пнице усе́рдная ро́да христиа́нскаго.

Кондак 8

Стра́нно и сумнительно неверующим слышати, како от иконы Твоея токи благодати истекают, воня животная благоухает: мы же, верующе слову, реченному Тобой, Владычице, к первонаписанней иконе: «С тобою Моя благодать и сила», уповаем, яко и с сею иконою благодать Твоя выну; темже, благоговейно предстояще, лобызаем ю, поклоняемся ей, яко Тебе Самей сущей, честь бо иконы на первообразное восходит, и Твоя благодать сею иконою знамения и чудеса содевает всем с верою притекающим к Тебе и вопиющим Богу: Аллилу́ия.

Икос 8

Вся бы́вши горе́, к Небесным взята́, и земных не оставляеши, Богомати, священным Твоим предстательством: и́маши бо матернее дерзновение ко Христу Богу нашему. Темже утверди в мире глубоце православных житие и вся полезная всегда даруй рабом Твоим, да величающе воспеваем Ти:

Ра́дуйся, Невместимаго вместилище;

радуйся, осененная силою Вышняго.

Радуйся, прозябшая Клас Небесный;

радуйся, мир весь душепагубнаго глада избавльшая.

Радуйся, выну ходатайствующая за род наш;

радуйся, яко много может молитва Твоя пред Сыном Твоим и Богом.

Радуйся, всех нас при Кресте Сына Твоего усыновившая;

радуйся, всегда Матернюю любовь к нам являющая.

Радуйся, Ходатаице вечных благ;

радуйся, и во временней жизни полезная нам подающая.

Радуйся, известное прибежище наше во всех скорбных обстояниях;

радуйся, несомненное утешение в печалех.

Ра́дуйся, Засту́пнице усе́рдная ро́да христиа́нскаго.

Кондак 9

Вся́кого естества ангельскаго превышшая явилася еси, Пресвятая Дево: Бога бо зачала еси плотию, Невместимаго всеми вместила еси во утробе Твоей, на руках носила еси Носящаго весь мир дланию; темже, яко честнейшую Херувим и славнейшую без сравнения Серафим величающе Тя, вопием о Тебе Богу: Аллилу́ия.

Икос 9

Вети́я многовеща́нныя, яко ры́бы безгласныя, видим о Тебе, Богородице: недоумеет бо всяк язык благохвалити Тя по достоянию, изумевает ум пети Тя, Богородице; обаче, благая сущи, приими и от нас архангельский глас, Тебе вопиющих:

Ра́дуйся, Благодатная;

радуйся, яко Господь с Тобою.

Радуйся, Благословенная в женах;

радуйся, обретшая благодать у Бога.

Радуйся, родившая Спасителя миру;

радуйся, Мати Сына Божия.

Радуйся, Родительнице Вечнаго Царя;

радуйся, израстившая нам плод живота.

Радуйся, освященная Духом Святым;

радуйся, осененная силою Всевышняго.

Радуйся, верная рабо Господня;

радуйся, яко Тя блажат вси роди.

Ра́дуйся, Засту́пнице усе́рдная ро́да христиа́нскаго.

Кондак 10

Спасти́ хотящи многия от находящих зол, скорбей и болезней, чудную икону Твою, Богомати, даровала еси, еяже ради слепии прозирают, хромии ходят, разслабленнии востают, беснующиися исцеляются, земли плодоносие подается, людие от смертоносныя язвы избавляются, гради и домы от огня спасаются; темже, прославляюще Бога, дающаго нам таковыя милости, вопием Ему усердно: Аллилу́ия.

Икос 10

Стена́ еси, Богородице, стране Российстей, градо́м ограждение и слава, православному воинству на враги укрепление. Темже, благодаряще Тя, вопием:

Ра́дуйся, прославляющих Тя прославляющая;

радуйся, не чтущих Тя посрамляющая.

Радуйся, врагов устрашение;

радуйся, от нашествия иноплеменных избавление.

Радуйся, воинов крепосте;

радуйся, в дни брани забрало и ограждение.

Радуйся, в дни мира живоносный саде, увеселяющий сердца верных;

радуйся, оружие, егоже трепещут демони.

Радуйся, спасительный елей, умащающий греховныя раны кающихся;

радуйся, теплое наше упование.

Радуйся, несумненная наша надеждо;

радуйся, тихое и доброе пристанище.

Ра́дуйся, Засту́пнице усе́рдная ро́да христиа́нскаго.

Кондак 11

Пе́ние хвалебное и благодарственное приносят Тебе, Владычице, припа́дающе ко иконе Твоей и любезно лобызающе ю, дев лицы, под державным покровом Твоим тихое и мирное иноческое житие провождающии, и возложивше на Тя все упование, радостно вопиют Богу: Аллилу́ия.

Икос 11

Я́ко светоприемную свещу, зрим Твою честну́ю икону, Пресвятая Владычице: та бо невещественный огнь благодати Твоея восприемши, и в подобиих ея новы возжигает светильники, причастны тояжде силы благодатныя, и озаряет чудесы, наставляющи на путь спасения всех вопиющих Ти сице:

Ра́дуйся, Невесто неневестная;

радуйся, Богоизбранная Отроковице, Мати Дево.

Радуйся, добрая Наставнице непорочнаго девства;

радуйся, Хранительнице ревнующих о чистоте.

Радуйся, жен похвало;

радуйся, дев величание.

Радуйся, вдов заступление;

радуйся, сирот призрение.

Радуйся, нищих Питательнице;

радуйся, нагих одеяние.

Радуйся, печальных утешение;

радуйся, скорбящих веселие.

Ра́дуйся, Засту́пнице усе́рдная ро́да христиа́нскаго.

Кондак 12

Благода́ть дати восхотевши почитающим Тя с любовию, Богородительнице, присущую Ти силу благодатную оставила еси во святых Твоих иконах, ибо Божественная благодать, спребывающи тем, знамения и чудеса вы́ну содевает и душевных и телесных недуг исцеление всем с верою приходящим подает Твоими Богоматерними непрестанными к Богу молитвами о вопиющих Ему: Аллилу́ия.

Икос 12

Пою́ще Твоя чудеса, бывшая в древняя и настоящая времена, хвалим Тя, яко Живоносный Источник благодати, яко неистощимую реку чудес, яко бездну милости и щедрот, и все упование по Бозе возлагающе на Тя и в сей и в будущей жизни, прославляюще Тя, вопием:

Ра́дуйся, христиан непостыдное упование;

радуйся, верных спасительное прибежище.

Радуйся, ненадежных надеяние;

радуйся, отчаянных спасение.

Радуйся, бане, омывающая совесть;

радуйся, росо́, оживляющая души.

Радуйся, болезней врачевство́ скорое и безмездное;

радуйся, от всех бед быстрое избавление.

Радуйся, Утешительнице во всякой скорби;

радуйся, из глубины погибели спасающая.

Радуйся, отрадо в день смерти;

радуйся, единая надеждо и по смерти.

Ра́дуйся, Засту́пнице усе́рдная ро́да христиа́нскаго.

Кондак 13

О Всепе́тая Ма́ти, ро́ждшая всех святы́х Святе́йшее Сло́во, приими́ ны́не ма́лое сие́ моле́ние и, вели́чия ра́ди бла́гости Твоея́ и бе́здны щедро́т Твои́х, не помяни́ мно́жества грехо́в на́ших, но испо́лни во бла́гих проше́ния на́ша, подава́ющи те́лу здра́вие, души́ спасе́ние, избавля́ющи от вся́кия ну́жды и печа́ли и Ца́рствия Небе́снаго насле́дники сотворя́ющи всех ве́рно вопию́щих Бо́гу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгел предста́тель по́слан бысть рещи́ Богоро́дице «Ра́дуйся!», егда́ Бог Сло́во воплоща́шеся во утро́бе Ея́; и мы, гре́шнии, прославля́юще явле́ние чу́дныя Ея́ ико́ны и Боже́ственнаго Младе́нца Спа́са Христа́, со умиле́нием вопие́м Благода́тней:

Ра́дуйся, богоизбра́нная Отрокови́це;

ра́дуйся, Мати Бо́жия.

Ра́дуйся, Цари́це Небесе́ и земли́;

ра́дуйся, све́тлое Це́ркве Небе́сныя и земны́я украше́ние.

Ра́дуйся, А́нгелы чти́мая;

ра́дуйся, пева́емая от Серафи́м.

Ра́дуйся, све́тлое проро́ческое сбы́тие;

ра́дуйся, апо́столов похвало́.

Ра́дуйся, му́ченическое испове́дание;

ра́дуйся, преподо́бных ве́нче.

Ра́дуйся, пра́ведных весе́лие;

ра́дуйся, гре́шных упова́ние.

Ра́дуйся, Засту́пнице усе́рдная ро́да христиа́нскаго.

Кондак 1

Избра́нней от всех родо́в Засту́пнице ро́да христиа́нскаго,

покро́вом Своея́ бла́гости покрыва́ющей страну́ нашу правосла́вную,

благода́рственная пе́ния прино́сим Ти, Богоро́дице,

о явле́нии чу́дныя Твоея́ ико́ны.

Ты же, я́ко Всеми́лостивая,

всех притека́ющих к Тебе́ Помо́щнице,

заступа́й нас во всех ско́рбех и ну́ждах,

беда́х и напа́стей, да зове́м Ти:

Ра́дуйся, Засту́пнице усе́рдная ро́да христиа́нскаго.

Молитва

О Пресвята́я Госпоже́, Влады́чице Богоро́дице! Со страхом, верою и любовию припа́дающе пред честно́ю иконою Твоею, молим Тя: не отврати лица Твоего от прибегающих к Тебе, умоли, милосердная Мати, Сына Твоего и Бога нашего, Господа Иисуса Христа, да сохранит мирну страну нашу, Церковь Свою Святую да незыблему соблюдет от неверия, ересе́й и раскола. Не имамы бо иныя помощи, не имамы иныя надежды, разве Тебе, Пречистая Дево: Ты еси Всесильная христиан Помощница и Заступница. Избави всех с верою Тебе молящихся от падений греховных, от навета злых человек, от всяких искушений, скорбей, болезней, бед и от напрасныя смерти; даруй нам дух сокрушения, смирения сердца, чистоту помышлений, исправления греховныя жизни и оставление прегрешений, да вси благодарне воспевающе величия Твоя, сподобимся Небесного Царствия и тамо со всеми святыми прославим пречестное и великолепое имя Отца и Сына и Свята́го Духа. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, «Млекопита́тельница» имену́емыя

Кондак 1

Избра́нней от дще́рей челове́ческих

Ма́терию бы́ти Христа́ Бога на́шего

принесе́м от любве́ на́шея пе́сни хвале́бныя;

Ты́ же, Сы́на Бо́жия неизрече́нно роди́вшая

и я́ко Младе́нца млеко́м пита́вшая,

сохрани́ на́с, пою́щих Тя,

от обыше́дших на́с зо́л, скорбе́й и напа́стей,

да зове́м Ти немо́лчно:

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Икос 1

А́нгелов ли́цы в верте́п прини́кнувше и узре́вше та́мо Де́ву чи́стую, Сы́на млеко́м пита́ющую, возопи́ша Тебе́, Благослове́нней:

Ра́дуйся, ро́ждшая ми́ра Творца;

ра́дуйся, пита́ющая Пита́теля вселе́нныя.

Ра́дуйся, пелена́ми повива́ющая Повива́ющаго не́бо о́блаки;

ра́дуйся, дла́ньми нося́щая на Херуви́мех носи́маго.

Ра́дуйся, я́ко Де́тищ ма́л Тобо́ю роди́ся;

ра́дуйся, я́ко Младе́нец пла́чущ и ми́рови ра́дость дая́й Тобо́ю в ми́р прии́де.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 2

Ви́дящи Святая Дева при пе́рсех Своих Богомладенца лежаща, глагола Ему: како возмогу Тя питати, Творца Моего, Емуже вся воинства небесная вопиют: Аллилу́ия.

Икос 2

Разу́мная вся тварь недоразумевает, како и Дева пребываеши, и Младенца млеком питаеши. Обаче, неизреченному таинству сему верующе, благоговейно взываем:

Ра́дуйся, Дево неблазная;

ра́дуйся, Девице прекрасная.

Ра́дуйся, жен украшение;

ра́дуйся, Мати чистая.

Ра́дуйся, дев правило;

ра́дуйся, Благословенная в женах.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 3

Си́ла Вышняго осени Тя, Богородице Дево, и подаде Ти крепость повити и питати, Егоже вси концы земли величают и поют Ему песнь великую: Аллилу́ия.

Икос 3

Иму́щи дерзновение велие к Рожденному от Тебе, призри на скорби и беды, нас обышедшия, умоли Питаемаго Тобою за ны грешныя и недостойныя, да избавльшеся от лютых напастей, возглаголем Ти тако:

Ра́дуйся, рождшая сладчайшее Утешение наше;

ра́дуйся, произрастившая Благословеннаго благодатию.

Ра́дуйся, Мати наша всеблагая;

ра́дуйся, чадами Твоими нас нарекшая.

Ра́дуйся, благонадежное наше прибежище;

ра́дуйся верных небурное пристанище.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 4

Бу́ря скорбей и напастей обдержит ны, трепещем, да не потонем в мори житейстем, но явися нам, яко голубица Ноева, ветвь надежды подающи нам, вопиющим Богу: Аллилу́ия.

Икос 4

Слы́шащи жена благоразумная глаголы живота вечнаго, Сыном Твоим вещаемыя, прослави Тя, вопиющи Ему: «Благословенно чрево, носившее Тя, и сосца, питавшая Тя»; темже приими и наша немощныя похвалы сицевыя:

Ра́дуйся, бисере драгий, всечудная Мати;

ра́дуйся, велия в женах.

Ра́дуйся, ветвь присноцветущая;

ра́дуйся, животе, приемляй Сокровище освящения.

Ра́дуйся, чаше златая, Христа, небесную Манну, носящая;

ра́дуйся, Хлебом Жизни нас возраждающая.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 5

Богоно́сныя руце Твоя, Всепетая, простри к нам немощным, воздвигни нас унылых, спаси отчаянных, да в радости душевной, ничимже смущаемой, вопием Сыну Твоему: Аллилу́ия.

Икос 5

Ви́де Тя в Дусе богоглаголивый Исаия, яко имаши, Дева сущи, во чреве прияти Рожденнаго из Тебе, возгласи Ти:

Ра́дуйся, Предвечнаго рождшая;

ра́дуйся, яко Тобою с нами Бог бывает.

Ра́дуйся, пророчеств сбытие;

ра́дуйся, пророков веселие.

Ра́дуйся, всего мира чаяние;

ра́дуйся, рода нашего утешение.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 6

Пропове́дницы присноглаголемии Твоего милосердия суть чудеса многообразнии, источаемыя от иконы Твоея святыя, яже обильно нам даровала еси, да покланяющеся Тебе и Богомладенцу Христу, вопием гласы хвалебными: Аллилу́ия.

Икос 6

Возсия́ во обители Саввы Освященнаго, яко солнце светозарное, всечестная икона Твоя, Млекопитательница именуемая, пред неюже преподобный со иноки выну прославляху Тя, вопиюще:

Ра́дуйся, обители нашея пречудное украшение;

ра́дуйся, от врагов видимых и невидимых твердое заступление и защищение.

Ра́дуйся, молениям нашим присно внемлющая;

ра́дуйся, прошения наша благоутробно приемлющая.

Ра́дуйся, горестная воздыхания наша утишающая;

ра́дуйся, слезы наша отирающая.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 7

Хотя́ преподобный Савва отыти в жизнь вечную, пророчески рече, яко по мнозех днех приидет во обитель сию царев сын, ему тезоименитый, сей приимет святую икону Владычицы во благословение и воспоет радуяся: Аллилу́ия.

Икос 7

Но́вый угодник Савва, святитель Сербския земли, прииде во обитель древнюю, и прият по словеси преподобнаго святую икону, и принесе ю на гору Афонскую во обитель Хиландарскую, вси же насельницы ея радостно взываху ко Владычице мира:

Ра́дуйся, присно о нас грешных промышляющая;

ра́дуйся, николиже нас убогих забывающая.

Ра́дуйся, милость Твою тысящекратно во святых чудотворных иконах Твоих обновляющая;

ра́дуйся, новая знамения щедрот Твоих ныне изливающая.

Ра́дуйся, любящих и чтущих Тя зело возлюбившая;

ра́дуйся, молящих Ти ся николиже посрамляющая.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 8

Стра́нное чудо и недоразумеваемое есть неверным и суемудренным, како от иконы Твоея чудеса истекают; мы же, многократными милостьми в сем утвержденнии, пети Господу Богу, даровавшему таковую Помощницу роду христианскому, дерзаем: Аллилу́ия.

Икос 8

Ве́сь мир видимый и невидимый блажит Тя, Богородице Дево, яко усердную Заступницу нашу, присно помогающую нам, в море бед и скорбей погибающим, да Тебе, единей нашей надежде, вопием:

Ра́дуйся, Сына Твоего за нас грешных умоляющая;

ра́дуйся, в бедах и обстояниих скоро помогающая,

Ра́дуйся, молений наших скорое услышание;

ра́дуйся, горестей жития нашего верное услаждение.

Ра́дуйся, веру нашу укрепляющая;

ра́дуйся, крест жизни нашея понести нам помогающая.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 9

Вся́ко ублажая Тя, Всеблагая, Иоанн Дамаскин рече, яко удо́бее молчание, неже пети Тя, но любовию понуждаемии, восхваляем Тя и поем Сыну Твоему песнь великую: Аллилу́ия.

Икос 9

Вити́йствовати не хощем, но с любовию и слезами притекаем к Тебе, яко Матери чадолюбивой, и из глубины сердца вопием:

Ра́дуйся, Радосте наша неизреченная;

ра́дуйся. Утешение наше несказанное.

Ра́дуйся, домов наших ограждение;

ра́дуйся, чад наших покрове.

Ра́дуйся, младенцев воспитание;

ра́дуйся, юных от путей гибельных охранение.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 10

Спасти́ всех нас и хощеши и можеши, Пресвятая Дево, аще прибегаем ко всечестному Покрову Твоему, сего ради молим Тя: избави нас от горьких бед и скорбей, нашедших на ны, привлецы сердца наша к благостному прибежищу и научи вопити Богу, из Тебе рождшемуся: Аллилу́ия.

Икос 10

Сте́ну нерушиму Тя нарицаем и вемы, яко истину глаголем, уведехом бо, яко зело любиши род христианский, милости и щедроты Твоя присно источаеши вопиющим Тебе:

Ра́дуйся, от сетей вражиих нас охраняющая;

ра́дуйся, от навета злых человек нас спасающая.

Ра́дуйся, вражду сродник наших на любовь пременяющая;

ра́дуйся, мир и тишину в домах наших сохраняющая.

Ра́дуйся, намерениям благим вспомоществующая;

ра́дуйся, советы благия на сердце полагающая.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 11

Пе́ние всякое принесоша Ти, Пренепорочная, пророцы, предзревше безсеменное зачатие и рождение от Тебе Сына Божия; пастырие же и волсви, видевше Тя рождшую и питавшую, и вси людие хвалят Тя. Веруем, яко до скончания века не умолкнет песнь хвалебная от рода христианскаго Рожденному Тобою: Аллилу́ия.

Икос 11

Свети́ло светозарное Ты еси, Пречистая, нам во тьме грехов и страстей погибающим, просвещающее наша темныя очи, сердце озаряющее высшим разумом, поющее Тя:

Ра́дуйся, Путь, Истину и Жизнь рождшая;

ра́дуйся, истинному Богу нас вручающая.

Ра́дуйся, светом Евангелия наша мрачныя души озаряющая;

ра́дуйся, мудрость века сего ни во чтоже вменяющая.

Ра́дуйся, мудрость превысочайшую, яже есть любовь, в сердцах наших насаждающая;

ра́дуйся, помоще всем и во всем.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 12

Благода́ть Божия явися чудно в земли Российстей от подобия иконы Твоея Млекопитательницы. Темже и гора Афонская, и страна наша, ныне люте страждущая, но на милость Твою несуменно уповающая, вопиют милосердому Богу: Аллилу́ия.

Икос 12

Пою́ще Тя, яко Спаса нашего родившую, и пеленами повившую, и млеком питавшую, уповаем, яко никоеже Твое прошение безответно от Него пребудет, понеже Сам Сладчайший Иисус обеща ти тако; имуще в сем твердую надежду, восхваляем Тя, Отрадо и Утешение наше:

Ра́дуйся, лютыя скорби в радость претворяющая;

ра́дуйся, ожесточение сердец наших любовию Твоею умягчающая.

Ра́дуйся, любити Бога и ближняго нас научающая;

ра́дуйся, в скорбех наших упование на Бога возлагати наставляющая.

Ра́дуйся, наша хладныя молитвы любовию Твоею согревающая;

ра́дуйся, молитвы нас грешных и недостойных яко милостивая Мати приемлющая.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 13

О Всехва́льная Богоро́дице Де́во, нашего Господа и Владыку млеком питавшая, не презри сего скорбнаго моления нашего, но умоли Сына Твоего, да дарует нам грехов прощение, болезней исцеление, да сохранит нас от глада, мраза, смертоносныя язвы, нечаянныя смерти и от всех бед и обстояний, да избавльшеся сих, радующеся зовем Ему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгелов ли́цы в верте́п прини́кнувше и узре́вше та́мо Де́ву чи́стую, Сы́на млеко́м пита́ющую, возопи́ша Тебе́, Благослове́нней:

Ра́дуйся, ро́ждшая ми́ра Творца;

ра́дуйся, пита́ющая Пита́теля вселе́нныя.

Ра́дуйся, пелена́ми повива́ющая Повива́ющаго не́бо о́блаки;

ра́дуйся, дла́ньми нося́щая на Херуви́мех носи́маго.

Ра́дуйся, я́ко Де́тищ ма́л Тобо́ю роди́ся;

ра́дуйся, я́ко Младе́нец пла́чущ и ми́рови ра́дость дая́й Тобо́ю в ми́р прии́де.

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Кондак 1

Избра́нней от дще́рей челове́ческих

Ма́терию бы́ти Христа́ Бога на́шего

принесе́м от любве́ на́шея пе́сни хвале́бныя;

Ты́ же, Сы́на Бо́жия неизрече́нно роди́вшая

и я́ко Младе́нца млеко́м пита́вшая,

сохрани́ на́с, пою́щих Тя,

от обыше́дших на́с зо́л, скорбе́й и напа́стей,

да зове́м Ти немо́лчно:

Ра́дуйся, Богоро́дице Де́во Млекопита́тельнице,

ми́лостию Твое́ю на́с при́сно пита́ющая.

Молитва

Приими́, Госпоже́ Богороди́тельнице, слезная моления рабов Твоих, к Тебе притекающих. Зрим Тя на святей иконе, на руках носящую и млеком питающую Сына Твоего и Бога нашего, Господа Иисуса Христа. Аще и безболезненно родила еси Его, обаче матерния скорби веси и немощи сынов и дщерей человеческих зриши. Темже тепле припадающе к цельбоносному образу Твоему и умиленно сей лобызающе, молим Тя, всемилостивая Владычице: нас, грешных, осужденных в болезнех родити и в печалех питати чада наша, милостивно пощади и сострадательно заступи, младенцы же наша, такожде и родившия их, от тяжкаго недуга и горькия скорби избави. Даруй им здравие и благомощие, да и питаемии от силы в силу возрастати будут, и питающия их исполнятся радостию и утешением, яко да и ныне предстательством Твоим из уст младенец и ссущих Господь совершит хвалу Свою. О Мати Сына Божия! Умилосердися на матери сынов человеческих и на немощныя люди Твоя: постигающия нас болезни скоро исцели, належащия на нас скорби и печали утоли, и не презри слез и воздыханий рабов Твоих. Услыши нас в день скорби пред иконою Твоею припадающих, и в день радости и избавления приими благодарная хваления сердец наших. Вознеси мольбы наша к престолу Сына Твоего и Бога нашего, да милостив будет ко грехом и немощем нашим и пробавит милость Свою ведущим имя Его, яко да и мы, и чада наша, прославим Тя, милосердую Заступницу и верную надежду рода нашего, во веки веков. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, «Неупива́емая Ча́ша» имену́емыя

Конда́к 1, глас 8

Подо́бен: Взбра́нной Воево́де:

Изря́дное и ди́вное вспоможе́ние нам дарова́ся,

о́браз Твой честны́й, Богоро́дице Де́во,

я́ко изба́вльшеся явле́нием его́

неду́гов душе́вных и теле́сных и ско́рбных обстоя́ний,

благода́рныя хвалы́ прино́сим Ти, всеми́лостивая Засту́пнице.

Ты же, Госпоже́, приклони́ся благоутро́бно

к на́шим воздыха́нием и во́плем серде́чным,

и исцеле́ние пода́ждь стра́ждущим, да с ве́рою воззове́м Ти:

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

И́кос 1

А́нгельстии чи́ни и пра́ведников со́нми непреста́нно сла́вят Тя, Цари́цу Богоро́дицу, хода́таицу о ро́де челове́честем, в беззако́ниих погруже́ннем и во гресе́х пребыва́ющем, да́руеши бо нам во утеше́ние и спасе́ние ми́лость Свою́ чрез чудотво́рныя ико́ны Твоя́, и́хже, я́ко зве́зды небе́сныя, по всей земли́ на́шей зрим. Ко еди́ному же от сих образо́в, Неупива́емая Ча́ша имену́емому, припа́дающе, из глубины́ се́рдца взыва́ем Ти:

Ра́дуйся, непристу́пнаго Божества́ селе́ние;

ра́дуйся, непреста́нное челове́ков удивле́ние.

Ра́дуйся, скорбьми́ грехи́ на́ша очища́ющая;

ра́дуйся, печа́льми на́ша не́мощи врачу́ющая.

Ра́дуйся, ми́лость Свою́ нам свы́ше посыла́ющая;

ра́дуйся, ско́рбная сердца́ на́ша веселя́щая.

Ра́дуйся, пречу́дное всех с Бо́гом примире́ние;

ра́дуйся, му́ки ве́чныя изве́стное избавле́ние.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 2

Ви́дящи, Пречи́стая Влады́чице, ско́рби серде́чныя, му́ки душе́вныя, покая́ние и́скреннее челове́ков, губи́тельным поро́ком пия́нства одержи́мых, благоволи́ла еси́ дарова́ти богоспаса́емому гра́ду Се́рпухову ми́лость Твою́ явле́нием пречу́днаго о́браза Твоего́, да вси, с ве́рою и сокруше́нным се́рдцем к нему́ припа́дающии и исцеле́ние от тя́жкаго неду́га своего́ обрета́ющии, усе́рдно вопию́т Бо́гу: Аллилу́ия.

И́кос 2

Разуме́в трикра́тное явле́ние преподо́бнаго Варлаа́ма и повеле́ние от него́ во гра́д Се́рпухов ше́ствовати, челове́к не́кий, стра́стию пия́нства одержи́мый, обре́те та́мо в монастыре́ ико́ну Твою́ святу́ю, Неупива́емая Ча́ша имену́емую. Мы же, ви́дяще таково́е о нас, гре́шных, попече́ние, со благогове́нием воспева́ем Ти такова́я:

Ра́дуйся, сла́ву чуде́с Твои́х гре́шным открыва́ющая;

ра́дуйся, Путеводи́тельнице, пу́ть благи́й им явля́ющая.

Ра́дуйся, ко спасе́нию нас привлека́ющая;

ра́дуйся, благодаре́нию нас науча́ющая.

Ра́дуйся, ско́рби на́шея в ра́дость претворе́ние;

ра́дуйся, несумне́нною наде́ждою возвеселе́ние.

Ра́дуйся, губи́тельныя стра́сти потребля́ющая;

ра́дуйся, благи́м наме́рением посо́бствующая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 3

Си́ла Вы́шняго благода́тию Влады́чицы укрепи́ не́коего челове́ка, неду́гом пия́нства стра́ждущаго, егда́ той, разсла́блене имы́й но́зе, потща́ся гра́да Се́рпухова дости́гнути, повеле́ние Богоро́дицы, чрез преподо́бнаго Варлаа́ма рече́нное, исполня́я. Обре́т же во гра́де сем ико́ну Пречи́стыя Богома́тере, а́бие исцеле́ от неду́га своего́, душе́внаго и теле́снаго, и с тре́петом воззва́ Бо́гу: Аллилу́ия.

И́кос 3

Иму́ще исто́чник неоскудева́емый, неупива́емую ча́шу небе́сных дарова́ний, не то́кмо лю́дие гра́да Се́рпухова, но и вси правосла́внии христиа́не от ины́х градо́в и ве́сей, к Твоему́ пречу́дному о́бразу притека́юще и пред сим исцеле́ния обрета́юще, благода́рными усты́ вопию́т Ти си́це:

Ра́дуйся, Е́юже ско́рби на́ша потребля́ются;

ра́дуйся, Е́юже ра́дость спасе́ния излива́ется.

Ра́дуйся, не́мощи душе́вныя и теле́сныя врачу́ющая;

ра́дуйся, стра́сти моли́твами Твои́ми укроща́ющая.

Ра́дуйся, коему́ждо прося́щему поле́зная да́рующая;

ра́дуйся, безчи́сленныя щедро́ты всем подаю́щая.

Ра́дуйся, ми́лости сокро́вище нам отверза́ющая;

ра́дуйся, милосе́рдие к па́дшим явля́ющая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 4

Бу́рю вну́трь иму́ще помышле́ний сумни́тельных, оба́че с покая́нием и́скренним к Твоему́ неизрече́нному милосе́рдию притека́юще, пия́нственною стра́стию одержи́мии исцеле́ние получа́ют, и от всея́ души́ зову́т рожде́нному от Тебе́ Спаси́телю на́шему: Аллилу́ия.

И́кос 4

Слы́ша Госпо́дь тя́жкия ско́рби, во́пли и плач жен, ста́риц, дете́й, и́хже сро́дницы обурева́еми суть пия́нственною стра́стию или́ безу́мием наркоти́ческим одержи́ми, дарова́ им, Пренепоро́чная, Твою́ ико́ну, от нея́же вси прося́щии утеше́ние и ра́дость духо́вную обрета́ют, и вопию́т Ти со слеза́ми такова́я:

Ра́дуйся, А́гнице, А́гнца ро́ждшая, грехи́ ми́ра взе́млющаго;

ра́дуйся, Ча́ше, от исто́чника безсме́ртия че́рплющая.

Ра́дуйся, ма́терей ско́рбных укрепле́ние;

ра́дуйся, ненаде́жных благо́е наде́яние.

Ра́дуйся, притека́ющих к Тебе́ благода́тное охране́ние;

ра́дуйся, скорбя́щих отра́до и утеше́ние.

Ра́дуйся, волне́ние страсте́й в нас усмиря́ющая;

ра́дуйся, ру́ку по́мощи тре́бующим простира́ющая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 5

Боготе́чную звезду́, честну́ю ико́ну Твою́, показа́ла еси́ нам, Влады́чице ми́ра, ю́же зря́ще и с ве́рою серде́чною моля́щеся Тебе́, Богоро́дице, глаго́лем: пия́нством и ины́ми неду́ги душе́вными или́ теле́сными стра́ждущия исцели́, ве́рныя же научи́ воспева́ти хвалу́ Бо́гу: Аллилу́ия.

И́кос 5

Ви́дяще чудеса́ пресла́вная и зна́мения пречу́дная, не то́кмо от ико́ны Твоея́, Богома́ти, во гра́де Се́рпухове явле́нныя, быва́емая, но и от я́же по подо́бию сея́ ико́ны изображе́ний, припа́дающе к ним, смире́нно глаго́лем Ти:

Ра́дуйся, притека́ющих к Тебе́ ско́рая Предста́тельнице;

ра́дуйся, моле́ний на́ших благосе́рдная Услы́шательнице.

Ра́дуйся, гра́д Се́рпухов благослове́нием Твои́м осени́вшая;

ра́дуйся, в преде́лех моско́вских сла́ву чуде́с Твои́х яви́вшая.

Ра́дуйся, сокро́вище исцеле́ний неоскудева́емое;

ра́дуйся, возде́ржником всемо́щная Покрови́тельнице.

Ра́дуйся, проти́ву ми́ра и диа́вола подвиза́ющимся Споспе́шнице;

ра́дуйся, в ми́ре благоче́стно живу́щих усе́рдная Засту́пнице.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 6

Пропове́дующе чудеса́ Твоя́, Богороди́тельнице, мо́лим Тя, Пречи́стая, со слеза́ми: изба́ви все́х нас от па́губнаго к винопи́тию пристра́стия и от паде́ний грехо́вных, подвиза́ющи воспева́ти Бо́гови: Аллилу́ия.

И́кос 6

Возсия́ све́тлость Боже́ственныя сла́вы от ико́ны Твоея́, Де́во Богоотрокови́це, иде́же Госпо́дь на́ш Иису́с Христо́с я́ко младе́нец зри́тся, о́браз Та́ин Свои́х Пречи́стых нам явля́яй, и от страсте́й ме́рзких с ве́рою притека́ющим избавле́ние да́рует. Мы же Тебе́, Пречи́стей Его́ Ма́тери, вы́ну о нас Сы́на Своего́ умоля́ющей, гла́сы немо́лчныя прино́сим сицевы́я:

Ра́дуйся, я́ко о Тебе́ ра́дуется а́нгельский собо́р;

ра́дуйся, я́ко о Тебе́ торжеству́ет челове́ческий род:

Ра́дуйся, похвалы́ небе́сныя и земны́я сла́вою превосходя́щая;

ра́дуйся, рожде́ннаго Тобо́ю А́гнца нам ди́вно показу́ющая.

Ра́дуйся, ко врато́м жи́зни ве́чныя приводя́щая;

ра́дуйся, от исто́чника нетле́ния жа́ждущия напая́ющая.

Ра́дуйся, от паде́ний грехо́вных возставля́ющая;

ра́дуйся, неиссяка́емою бла́гостию никого́же оставля́ющая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 7

Хотя́ челове́к не́кий возблагодари́ти Тя, Влады́чице, исцеле́ния ра́ди от неду́га пия́нственнаго, украси́ Твою́, Богома́ти, пречу́дную ико́ну, во гра́де Се́рпухове пребыва́ющую, со благодаре́нием воспева́я Бо́гу: Аллилу́ия.

И́кос 7

Ди́вная чудеса́ ви́дим, Пречи́стая, от ико́ны Твоея́ святы́я: стра́стию пия́нства стра́ждущии, к Твоему́ ма́тернему предста́тельству прибега́юще, от тя́жкаго неду́га своего́ избавля́ются, и хвалу́ Тебе́ принося́ще, зову́т такова́я:

Ра́дуйся, живоно́сный исто́чниче исцеле́ний;

ра́дуйся, купе́ле небе́сная боже́ственных дарова́ний.

Ра́дуйся, реко́ исцеле́ний приснотеку́щая;

ра́дуйся, мо́ре, стра́сти на́ша потопля́ющее.

Ра́дуйся, во грехи́ впа́дшим наде́жду подаю́щая;

ра́дуйся, ма́тернима рука́ма Твои́ма тех возставля́ющая.

Ра́дуйся, сердца́ благочести́вых возвеселя́ющая;

ра́дуйся, вся блага́я проше́ния на́ша исполня́ющая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 8

Стра́нно и сумни́тельно неве́рующим слы́шати, ка́ко ико́на Твоя́ свята́я боже́ственных исцеле́ний источа́ет струи́. Мы же, о́ной благогове́йно поклоня́ющеся, лобыза́ем ю, вопию́ще Бо́гу: Аллилу́ия.

И́кос 8

Все упова́ние стра́ждущии неду́гом пия́нства на Тя, Де́во Чи́стая, возлага́ют: приклони́ся к не́мощем на́шим, уврачу́й стра́сти, кто бо нас гре́шных изведе́т из ро́ва поги́бели, а́ще не Ты, Влады́чице? Сего́ ра́ди, коле́на пред Твои́м честны́м о́бразом прекло́ньше, воспева́ем Ти та́ко:

Ра́дуйся, моле́ния гре́шников не отверга́ющая;

ра́дуйся, призыва́ющим Тя небе́сную по́мощь ниспосыла́ющая.

Ра́дуйся, глубину́ милосе́рдия Твоего́ гре́шным показу́ющая;

ра́дуйся, отча́янных и безнаде́жных ободря́ющая.

Ра́дуйся, одержи́мым стра́стию пия́нства поможе́ние;

ра́дуйся, терпели́вых страда́льцев благода́тное утеше́ние.

Ра́дуйся, неду́гов на́ших блага́я Цели́тельнице.

ра́дуйся, от суеты́ мирски́я на́ша Охрани́тельнице.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 9

Вся́кое естество́ а́нгельское удиви́ся де́лу Твоего́ милосе́рдия, Го́споди, я́ко дарова́л еси́ гре́шному ро́ду челове́ческому тве́рдую Засту́пницу и Помо́щницу, к на́шим не́мощем приклоня́ющуюся и от го́рькаго неду́га пия́нства свобожда́ющую, ве́рныя же науча́ющую пе́ти Тебе́: Аллилу́ия.

И́кос 9

Вети́и многовеща́ннии недоуме́ют восхвали́ти по достоя́нию ди́вное, Богома́ти, ико́ны Твоея́ явле́ние, ниже́ мы, гре́шнии, от скве́рных усте́н на́ших возмо́жем просла́вити засту́пницу на́шу, я́коже подоба́ет. Оба́че, душе́ю и се́рдцем ра́дующеся, Тебе́ глаго́лем:

Ра́дуйся, я́ко лик Твой свяще́нный явля́ет чудеса́;

ра́дуйся, я́ко ско́рое еси́ посрамле́ние отверга́ющих Тя.

Ра́дуйся, от бед и скорбе́й при́сное огражде́ние;

ра́дуйся, прибега́ющих к Тебе́ от зла сохране́ние.

Ра́дуйся, кро́тким сия́нием Твои́м мглу страсте́й разгоня́ющая;

ра́дуйся, ду́ши на́ша любо́вию к Тебе́ и Сы́ну Твоему́ исполня́ющая.

Ра́дуйся, ко стезя́м покая́ния прему́драя Наста́внице;

ра́дуйся, до́браго нам отве́та пред Судие́ю Пра́ведным Хода́таице.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 10

Спасти́ хотя́щи мно́гия, чу́дную ико́ну Твою́, Присноде́во, пия́нством неду́гующим дарова́ла еси́, да вси одержи́мии се́ю стра́стию к чудотво́рному о́бразу Твоему́ притека́ют и, исцеле́ние получи́вше, во умиле́нии взыва́ют Бо́гу: Аллилу́ия.

И́кос 10

Стена́ еси́ и щит, Богома́ти, пия́нства неду́гом стра́ждущим, и всем усе́рдно к Тебе́ притека́ющим и ико́ну Твою́ святу́ю благогове́йно чту́щим, сию́ бо нам дарова́ благи́х Пода́тель Госпо́дь в по́мощь и цельбу́ от губи́тельныя стра́сти, и тем наказу́ет нам пе́ти Тебе́ такова́я:

Ра́дуйся, врачева́ний ло́жных гро́зное испроверже́ние;

ра́дуйся, благода́ти Врача́ И́стиннаго к нам привлече́ние.

Ра́дуйся, Твое́ю чистото́ю на́шу скве́рну очища́ющая;

ра́дуйся, Твое́ю благода́тию на́ше недосто́инство просвеща́ющая.

Ра́дуйся, естество́ на́ше тле́нное в нетле́ние облека́ющая;

ра́дуйся, моле́ния на́ша Твои́м предста́тельством укрепля́ющая.

Ра́дуйся, от неможе́ния на́шего нас восставля́ющая;

ра́дуйся, объе́мший нас о́блак страсте́й разгоня́ющая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 11

Пе́ние на́ше смире́нное, от любве́ и усе́рдия Тебе́ приноси́мое, не пре́зри, Чи́стая, и не отврати́ ли́ка Твоего́ от стра́ждущих неду́гом пия́нства и отча́явшихся, но помози́ им и нам очи́ститися от вся́кия скве́рны грехо́вныя, да возмо́жем досто́йно и пра́ведно пе́ти Бо́гу: Аллилу́ия.

И́кос 11

Светоприе́мную свещу́ зрим Тя, Пресвята́я Де́во, Твой бо о́браз святы́й луча́ми благода́ти Твоея́ мглу грехо́вную прогоня́ет и на све́тлую стезю́ доброде́телей наставля́ет с ве́рою зову́щих Ти такова́я:

Ра́дуйся, от суеты́ ми́ра сего́ многомяте́жнаго нас изыма́ющая;

ра́дуйся, прираже́ния страсте́й плотски́х отража́ти нам помога́ющая.

Ра́дуйся, мысль бла́гу в се́рдце на́ше полага́ющая;

ра́дуйся, омраче́нную со́весть на́шу просвеща́ющая.

Ра́дуйся, мучи́тельными неду́ги стра́ждущих избавля́ющая;

ра́дуйся, ко и́скреннему покая́нию и исправле́нию призыва́ющая.

Ра́дуйся, ду́ши всех озло́бленных укрепля́ющая;

ра́дуйся, и́мя Твое́ сла́вящих спаса́ющая.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 12

Благода́ть Бо́жия, предста́тельством Твои́м, о Богома́ти, подава́ется всем скорбя́щим, обездо́ленным, вдова́м и ста́рицам, наипа́че же пия́нственным неду́гом стра́ждущим, и не тщи отхо́дят си́и, Пречи́стая, от неупива́емыя ча́ши боже́ственных дарова́ний Твои́х, но неоску́дно цельбы́ получа́юще, Всеблага́я, благода́рственно вопию́т Бо́гу: Аллилу́ия.

И́кос 12

Пою́ще Твоя́ чудеса́ и ве́лию ми́лость, стра́стию пия́нства одержи́мым явле́нную, мо́лим Тя, Влады́чице, спаси́ и поми́луй, и наста́ви на стезю́ пра́ву, и не оста́ви нас, покро́ва Твоего́ и́щущих и зову́щих Ти:

Ра́дуйся, ро́су ми́лости Твоея́ нам низводя́щая;

ра́дуйся, от пристра́стия к хмельно́му питию́ свобожда́ющая.

Ра́дуйся, от пия́нственныя стра́сти врачева́ние;

ра́дуйся, в разслабле́нии су́щим кре́пкое поможе́ние.

Ра́дуйся, го́рдыя смиря́ющая;

ра́дуйся, смире́нныя возвыша́ющая.

Ра́дуйся, малоду́шных ди́вное ободре́ние;

ра́дуйся, благоду́шных ве́лия ра́досте.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 13

О преми́лостивая Ма́ти Сладча́йшаго Го́спода на́шего Иису́са Христа́! Ны́нешнее на́ше услы́ши моле́ние и изба́ви нас от всех неду́гов душе́вных и теле́сных, наипа́че же исцели́ пия́нством стра́ждущия, да не во зле поги́бнут, но да спасе́ннии Тобо́ю при́сно вопию́т Бо́гу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгельстии чи́ни и пра́ведников со́нми непреста́нно сла́вят Тя, Цари́цу Богоро́дицу, хода́таицу о ро́де челове́честем, в беззако́ниих погруже́ннем и во гресе́х пребыва́ющем, да́руеши бо нам во утеше́ние и спасе́ние ми́лость Свою́ чрез чудотво́рныя ико́ны Твоя́, и́хже, я́ко зве́зды небе́сныя, по всей земли́ на́шей зрим. Ко еди́ному же от сих образо́в, Неупива́емая Ча́ша имену́емому, припа́дающе, из глубины́ се́рдца взыва́ем Ти:

Ра́дуйся, непристу́пнаго Божества́ селе́ние;

ра́дуйся, непреста́нное челове́ков удивле́ние.

Ра́дуйся, скорбьми́ грехи́ на́ша очища́ющая;

ра́дуйся, печа́льми на́ша не́мощи врачу́ющая.

Ра́дуйся, ми́лость Свою́ нам свы́ше посыла́ющая;

ра́дуйся, ско́рбная сердца́ на́ша веселя́щая.

Ра́дуйся, пречу́дное всех с Бо́гом примире́ние;

ра́дуйся, му́ки ве́чныя изве́стное избавле́ние.

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Конда́к 1

Изря́дное и ди́вное вспоможе́ние нам дарова́ся,

о́браз Твой честны́й, Богоро́дице Де́во,

я́ко изба́вльшеся явле́нием его́

неду́гов душе́вных и теле́сных и ско́рбных обстоя́ний,

благода́рныя хвалы́ прино́сим Ти, всеми́лостивая Засту́пнице.

Ты же, Госпоже́, приклони́ся благоутро́бно

к на́шим воздыха́нием и во́плем серде́чным,

и исцеле́ние пода́ждь стра́ждущим, да с ве́рою воззове́м Ти:

Ра́дуйся, Влады́чице, Неупива́емая Ча́ше,

духо́вную жа́жду на́шу утоля́ющая.

Моли́тва

О Премилосе́рдая Влады́чице! К Твоему́ заступле́нию ны́не прибега́ем, моле́ний на́ших не пре́зри, но ско́ро исцели́ тя́жким неду́гом пия́нства одержи́мых бра́тий и сестр на́ших и того́ ра́ди от ма́тере своея́, Це́ркве Христо́вы, и от спасе́ния отпада́ющих. О Всеми́лостивая Ма́ти Бо́жия, косни́ся серде́ц их и ско́ро возста́ви от паде́ний грехо́вных, исцели́ я и ко спаси́тельному воздержа́нию приведи́. Умоли́ Сы́на Своего́, Христа́ Бо́га на́шего, да прости́т нам согреше́ния на́ша и не отврати́т ми́лости Своея́ от люде́й Свои́х, но да укрепи́т их в трезве́нии и целому́дрии. Приими́, Пресвята́я Богоро́дице, моли́твы роди́телей, о ча́дех свои́х сле́зы пролива́ющих; жен, о муже́х свои́х рыда́ющих; чад, си́рых и убо́гих, заблу́дшими оста́вленных, и всех нас, к ико́не Твое́й припа́дающих, – и да прии́дет сей вопль наш моли́твами Твои́ми ко Престо́лу Всевы́шняго. Покры́й и соблюди́ нас от лука́ваго ловле́ния и все́х ко́зней вра́жиих, в стра́шный же час исхо́да на́шего помози́ проити́ непреткнове́нно возду́шная мыта́рства и моли́твами Твои́ми изба́ви ве́чнаго осужде́ния, да покры́ет нас ми́лость Бо́жия во ве́ки веко́в. Ами́нь.

Ака́фист Пресвяте́й Богоро́дице в че́сть чудотво́рныя Ея́ ико́ны, «Прибавле́ние ума́» имену́емыя [2]

Кондак 1

Избра́нней от всех родо́в Бо́жией Ма́тери, Небесе́ и земли́ Цари́це, врачевство́ духо́вное всему́ ми́ру подаю́щей, благода́рственная пе́ния прино́сим о дарова́нии Боже́ственнаго сокро́вища, чудотво́рныя ико́ны Ея́, «Прибавле́ние ума́» нарече́нныя, е́юже огражда́еми, ра́дуемся светло́ и с любо́вию взыва́ем:

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Икос 1

А́нгел предста́тель по́слан бы́сть во град Назаре́т к чи́стей Отрокови́це Мари́и рещи́: «Ра́дуйся!». Пречи́стая же Де́ва, благове́стие Арха́нгела слы́шавши, во смире́нии се́рдца отвеща́: «Се, Раба́ Госпо́дня, бу́ди Мне по глаго́лу твоему́». Тогда́ Бог Сло́во воплоща́шеся во утро́бе Ея́. Мы же гре́шнии, благогове́йно чту́ще Ма́терь Христа́ Бо́га на́шего, я́ко а́нгелом научи́хомся, та́ко со умиле́нием вопие́м Благода́тней:

Ра́дуйся, Благослове́нная в жена́х;

ра́дуйся, у Го́спода обре́тшая благода́ть.

Ра́дуйся, си́лою Всевы́шняго осене́нная;

ра́дуйся, Ду́хом Святы́м освяще́нная.

Ра́дуйся, ве́рная Рабо́ Госпо́дня;

ра́дуйся, Богоизбра́нная Отрокови́це.

Ра́дуйся, Спаси́теля ми́ра ро́ждшая;

ра́дуйся, Ма́ти Све́та, всех просвеща́ющаго.

Ра́дуйся, прему́дрых превосходя́щая ра́зум;

ра́дуйся, ве́рных озаря́ющая смы́слы.

Ра́дуйся, Небесе́ и земли́ Цари́це;

ра́дуйся, я́ко Тя ублажа́ют вси ро́ди.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 2

Ви́дящи, Всенепорочная, желание людей новопросвещенных, благослови евангельских таин благовестника апостола Луку написати пречистаго лика Твоего изображение, и на него зрящи, глаголала еси: «С сим образом благодать Моя и сила да будет». Темже благоговейно покланяющеся пред святыми иконами Твоими, имиже весь мир христианский украсила еси, благодарственно вопием о Тебе Богу: Аллилу́ия.

Икос 2

Ра́зум небесный открывающи, Пречистая Дево, благоизволила еси явити всем верным, яко в мире есть воля Божия, благая и совершенная, и всяк ум превосходящая. Призри на нас, Всепетая Богородице, озари светом истины, утеши нас, яко Мати, настави нас на путь правды, да возопиим моляще Тебе тако:

Ра́дуйся, Божию Силу и Божию Премудрость, Христа породившая;

радуйся, Бога с Человеком соединившая.

Радуйся, светом разума души наша просвещающая;

радуйся, неизреченныя славы Божия вместилище.

Радуйся, почитания святых икон освящение;

радуйся, духовных сокровищ Подательнице.

Радуйся, честным Твоим иконам благодать даровавшая;

радуйся, яко на иконы Твоя взирающе, Самой Тебе покланяемся.

Радуйся, во всем мире исцеления от святых икон Твоих подающая;

радуйся, к Небесем умы и сердца наша возводящая.

Радуйся, всю вселенную лучами Твоея благодати озарившая;

радуйся, с Сыном Твоим и Богом вечно царствующая.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 3

Си́лою благодатною осеняеми, благочестивии людие во град Назарет приидоша и обретоша тамо дом Богородичен, идеже Пречистая Дева родися и благовестие Архангела прият, и пренесоша дом той в землю Италийскую, во град Лорето. Верху же дома онаго доныне есть икона Богородична, от древа сотворена, юже ангельския Небесныя Силы невидимо окружают и благолепно чествуют, радостно вопиюще Богу: Аллилу́ия.

Икос 3

Иму́щи к роду христианскому матернее милосердие, вся концы земли ко спасению призываеши, Пречистая, темже убо народи разноязычнии от многих стран приходят в дом Твой и пред иконою Твоею исповедуют грехи своя. Того ради от востока до запада прославлена бысть икона Твоя, и избавленнии от болезней, скорбей и напастей людие приносят Ти благодарения, взывающе:

Ра́дуйся, Доме, Егоже созда Себе Премудрость Божия;

радуйся, граде Божий, иже от малаго града Назарета произыде.

Радуйся, дом Божий явлением Своим озарившая;

радуйся, Отроковице, Святая Святых большая.

Радуйся, с Предвечным Богомладенцем в Назарет пришедшая;

радуйся, таинству спасения рода человеческаго послужившая.

Радуйся, Лествице, еюже восходим от земли на Небо;

радуйся, всему миру предивный Покрове.

Радуйся, яко с верою покланяемся пречистаго лика Твоего изображению;

радуйся, яко от него приемлем благодатныя дары во спасение душ наших.

Радуйся, дивная знамения иконами Твоими совершающая;

радуйся, державная Заступнице рода христианскаго.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 4

Бу́рею скорби велия одержимь бе изограф некий, в помрачении разума от земных врачей никоеяже пользы получивый. Тогда Пречистая Мати Господа явися болящему и заповеда икону написати, яже дом Ея во граде Лорето освящает. Сия исполнив, изограф исцелися и от того дне икону новописанную «Прибавление ума» нарече, поя пред нею хвалебную песнь Богу: Аллилу́ия.

Икос 4

Слы́шавше людие земли Русския, яко благоизволи Пресвятая Богородица дати им в радость и утешение икону Свою, «Прибавление ума» нареченную, украсиша храмы и домы своя многими списками ея, от нихже дивная знамения и чудеса обильно содеваются всем притекающим с верою и поющим Преблагословенней таковая:

Ра́дуйся, образ Твой честный во утешение и освящение нам даровавшая;

радуйся, болезни душевныя и телесныя иконою Твоею скоро врачующая.

Радуйся, землю Русскую покровом милости Твоея осенившая;

радуйся, любящия и чтущия Твой образ от всяких бед избавляющая.

Радуйся, со иконами Твоими благодатными невидимо в домы наша входящая;

радуйся, благословение и радование тем приносящая.

Радуйся, оставленных врачами на Свои всемощнеи руце приемлющая;

радуйся, иждившим от недуга ум исцеление подающая.

Радуйся, безнадежных надеждо;

радуйся, умов наших просвещение.

Радуйся, познания истины чистое зерцало;

радуйся, яко от востока и до запада имя Твое ублажается.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 5

Боготе́чней звезде подобна явися икона Твоя, Богомати: страну бо нашу Российскую и грады ея освящает, сущих во тьме невежества светом боговедения озаряет, разум наш, страстьми помраченный, просвещает, заблуждающихся же наставляет на путь делания заповедей Сына Твоего и Бога, Емуже благодарственне вопием: Аллилу́ия.

Икос 5

Ви́девше Божественное сокровище – дивную икону Богоматере, к сей усердно притекающе, в недузех исцеление, в скорбех утешение, в бедах избавление приемлем и радостно поем Заступнице нашей:

Ра́дуйся, явлением иконы Твоея верных осиявшая;

радуйся, яко Тобою во тьме возсия Солнце Правды, Христос Бог наш.

Радуйся, Мати Света умнаго, благодатию всю вселенную озарившаго;

радуйся, зарями благодати нас просвещающая.

Радуйся, светом Твоим мрак неведения нашего разгоняющая;

радуйся, Дево, яко Тобою свет боговедения всем возсия.

Радуйся, свеще неугасимая, свет веры воспламеняющая;

радуйся, добродетели путь освещающая.

Радуйся, святыни источниче;

радуйся, от бед и напастей крепкая наша Хранительнице.

Радуйся, любве Божественныя светильниче неугасимый;

радуйся, сиянием чудес Твоих весну спасения нам возвещающая.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 6

Пропове́дует мир весь милости Твоя, Мати Господа нашего, во градех бо и весех земли Русския икона Твоя «Прибавление ума» лучами чудес сияет, просвещающи души наша светом Божия благодати и подвизающи пети прославльшему Тя Богу: Аллилу́ия.

Икос 6

Возсия́ в честней иконе Твоей, Богородице, свет спасения всем, блуждающим во тьме грехов и страстей, и всем молящимся пред нею с верою и благоговением скорая помощь подается. Умов наших омрачение светом Твоим отжени, Всепетая, и даруй истинный Свет узрети всем, с любовию вопиющим Ти сице:

Ра́дуйся, звездо незаходимая, Солнце Правды в мир вводящая;

радуйся, Мати Света истиннаго, души верных просвещающаго.

Радуйся, благодатнаго учения Наставнице;

радуйся, яко светлым покровом ум наш омраченный осеняеши.

Радуйся, заре невечерняя, мглу наших грехов разгоняющая;

радуйся, тьмы и вечных мук нас избавляющая.

Радуйся, от сетей вражиих свобождающая;

радуйся, безумие мира побеждающая.

Радуйся, душевредных учений низложение;

радуйся, душеполезных знаний дарование.

Радуйся, иконою Твоею нас утешающая;

радуйся, светом радости души ободряющая.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 7

Хотя́й всем человеком спастися и в разум истины приити, премилосердый Господь и Создатель наш Пречистыя Матере Своея образ «Прибавление ума» даровал есть нам, да вси с верою молящиися пред ним, крепость слова, и разум, и мудрость приимше, в тишине помыслов Царю и Богу нашему поют: Аллилу́ия.

Икос 7

Но́вая и преславная чудеса являеши, Мати Божия, верным людем святою иконою Твоею: силою благодати Христовы помраченныя умом просвещаеши, от безумия отвращаеши, разслабленныя укрепляеши и всем притекающим к целебному Твоему образу скорую помощь подаеши, подвизающи пети Тебе таковая:

Ра́дуйся, из глубины неведения извлачающая;

радуйся, многи в разуме просвещающая.

Радуйся, слово премудрости просящим дарующая;

радуйся, несмысленных разумны содевающая.

Радуйся, греховныя помыслы отгоняющая;

радуйся, сердца ожесточенная умягчающая.

Радуйся, ум к Богу возвышающая;

радуйся, немудрыя умудряющая.

Радуйся, ко благочестию наша Наставнице;

радуйся, одаряющая нас вечною радостию.

Радуйся, к Сыну Твоему и Богу молитвы верных приносящая;

радуйся, и Сама непрестанно у Престола Вседержителя о всех молящаяся.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 8

Стра́нно есть видети икону Твою, Пречистая Богородице Дево, на досце написанную, духов тьмы прогоняющую силою Твоею Божественною и разум подающую немощию ума одержимым и всем неудобь учащимся; и нас, во гресех погибающих, молим Тя со слезами, избави от враг видимых и невидимых, от тьмы неразумия, да всегда поем Спасителю и Богу нашему: Аллилу́ия.

Икос 8

Вся земля́ Русская преисполнена, яко звездами богосветлыми, чудотворными иконами Твоими, Богородице Дево, в нейже и сия икона Твоя, «Прибавление ума», благодатию сияет и согревает оледеневшая сердца наша знаменьми милости Твоея к нам грешным. Сего ради пред ликом Твоим святым преклоньше колена, воспеваем Тя, Всепречистая Мати наша, тако:

Ра́дуйся, скорби наша в радость претворяющая;

радуйся, от разжженных стрел лукаваго нас защищающая.

Радуйся, младенцев воспитание и благодатное хранение;

радуйся, юности Охранительнице и Наставнице премудрая.

Радуйся, детем неудобь учащимся разум подающая;

радуйся, вражия сети разрушающая.

Радуйся, верных разум просвещающая;

радуйся, неверныя посрамляющая.

Радуйся, помрачением ума одержимых исцеляющая;

радуйся, яко благодатию от иконы Твоея демони прогоняются.

Радуйся, Мати милосердия и щедрот;

радуйся, Надеждо вечнаго нашего спасения.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 9

Вся́кое естество ангельское благоговейно Тебе служит, Небеси и земли Царице, человеческий же род хвалы Тебе приносит и Твою святую икону почитает, сию бо во отраду и утешение даровала еси нам. Научи нас, о Всеблагая, достойно славити Тя и воспевати рождшемуся от Тебе Спасителю мира: Аллилу́ия.

Икос 9

Вети́и человечестии недоумевают познати тайну служения Твоего роду христианскому, Богородице, ниже могут изъяснити силу чудотворную, от икон Твоих происходящую на всяку пользу душевную и телесную человеком. Мы же, православнии, со слезами радости пред иконою Твоею святою предстояще, прославляем Тя, Благодатная, и глаголем:

Ра́дуйся, ангелов радование;

радуйся, от Архангел покланяемая.

Радуйся, юже на воздусе сретают Херувими;

радуйся, ейже похвальная приносят Серафими.

Радуйся, светлое Церкве Небесныя и земныя украшение;

радуйся, всех Небесных Сил вышшая.

Радуйся, от воинств Небесных почитаемая;

радуйся, всех земнородных славо.

Радуйся, образом Твоим умы наша к Горнему возводящая;

радуйся, Путеводительнице наша к Небесному Отечеству.

Радуйся, сиянием души Твоея всю землю просвещающая;

радуйся, всех нас при Кресте Сына Твоего усыновившая.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 10

Спасти́ хотя мир от безумия и прелести вражия, Человеколюбец Господь чудную икону Твою, Богомати, дарова, пред неюже помраченнии умом исцеляются, беснующиися от демонов свобождаются, скорбящии утешение и радость обретают. Темже прославляюще Бога, подающаго нам таковыя милости, вопием Ему благодарне: Аллилу́ия.

Икос 10

Стена́ необоримая и Покров буди нам, Всенепорочная, сопротив ополчений видимых и невидимых враг, ограждающи нас от всяких бед и болезней. Сего ради припадающе к иконе Твоей «Прибавление ума», с верою в помощь благодатную и врачевство всем недугом душевным и телесным, радостно вопием Ти сице:

Ра́дуйся, от путей погибельных нас удаляющая;

радуйся, на всяку истину верных наставляющая.

Радуйся, духа болезни и уныния отгнание;

радуйся, духа разума и крепости стяжание.

Радуйся, врагов силою Божиею посрамляющая;

радуйся, советы нечестивых разоряющая.

Радуйся, беснующимся здравие подающая;

радуйся, вся лютыя недуги врачующая.

Радуйся, от смерти духовныя нас избавляющая;

радуйся, слезами Твоими грехи наша омывающая.

Радуйся, радостию духовною нас дивно насыщающая;

радуйся, и в будущем веце вечныя радости нас сподобляющая.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 11

Пе́ние благодарственное приносим пред пречистым образом Твоим, Пренепорочная, за неизреченное Твое милосердие и молимся, о Богоблагодатная: огради ум наш и сердце от тлетворных учений, неверия и суеверия, сохрани страну нашу Российскую от всяких нестроений, врагами веры во отечестве нашем воздвизаемых, и сподоби нас чистым сердцем славити Создателя нашего, поюще песнь: Аллилу́ия.

Икос 11

Я́ко светоприе́мную свещу зрим икону Твою, Богомати, сиянием чудес землю нашу просвещающую, на путь спасения нас наставляющую и сердца наша любовию воспламеняющую к Тебе, Пречистей Матери Господа. Мы же, ведуще силу благодати Твоея, песньми радостными прославляем Тя сице:

Ра́дуйся, премудрости Соломоновы превышшая;

радуйся, сокровенныя тайны Божия верным открывающая.

Радуйся, любомудрыя немудрыя являющая;

радуйся, молние, души просвещающая.

Радуйся, суетную мудрость века сего посрамляющая;

радуйся, ослепленных ею на путь правый наставляющая.

Радуйся, искренне молящимся ум обновляющая;

радуйся, в час недоумений мысль благу на сердце полагающая.

Радуйся, Премудрости и благости Божия откровение;

радуйся, Горняго мира Красото.

Радуйся, явившая нам дивную икону Твою, яко дар Небесный;

радуйся, источниче радости непрестанныя.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 12

Благода́ть Божественную испроси у Сына Твоего и Бога, о Всеблагая, подай нам руку помощи, да не погибнем без покаяния; согрей нас любовию Твоею, очисти умы наша от греховных помыслов, просвети сердечныя очи наша к зрению спасения и сподоби нас в жизни сей и в Царстве Небеснем воспевати Творцу и Создателю нашему: Аллилу́ия.

Икос 12

Пою́ще чудеса, от иконы Твоея явленная, Владычице, хвалим, славим и величаем Тя, честнейшую воистину Херувим и славнейшую без сравнения Серафим. Призри с Небесе, Богородице, на предстоящия пред святою иконою Твею и благодать Твою ниспосли нам, избави от всяких бед и искушений вражиих всех воспевающих Тя, яко Заступницу и Хранительницу нашу:

Ра́дуйся, молитвами Твоими весь мир спасающая;

радуйся, нынешняго скорбнаго века утешение.

Радуйся, Мати Света, светом чистоты Твоея всех просвещающая;

радуйся, воли Господни тайны нам открывающая.

Радуйся, страну Российскую в достояние Себе избравшая;

радуйся, явлением чудотворных икон Твоих землю Русскую благословившая.

Радуйся, чудесы от образа Твоего к Свету истины нас возводящая;

радуйся, незримо нас благодатию осеняющая в образе Твоем.

Радуйся, радость благодатную в сердца боголюбивая изливающая;

радуйся, двери милосердия Божия ходатайством Твоим отверзающая.

Радуйся, дары Духа Святаго стяжати нам помогающая;

радуйся, едина Чистая и Благословенная в женах.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 13

О Всепе́тая Ма́ти Присносу́щнаго Све́та и О́тчия Прему́дрости, Ты еси́ свет омраче́нных, прибавле́ние ума́ и ра́дость серде́ц на́ших; услы́ши и приими́ моле́ние нас гре́шных, уму́дри нас неразу́мных и наста́ви на пе́ние и моли́тву пред ико́ною Твое́ю, «Прибавле́ние ума́» нарече́нною. Не преста́й моли́ти о нас, недосто́йных рабе́х Твои́х, сла́вящих Тя и пою́щих Сы́ну Твоему́ и Бо́гу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгел предста́тель по́слан бы́сть во град Назаре́т к чи́стей Отрокови́це Мари́и рещи́: «Ра́дуйся!». Пречи́стая же Де́ва, благове́стие Арха́нгела слы́шавши, во смире́нии се́рдца отвеща́: «Се, Раба́ Госпо́дня, бу́ди Мне по глаго́лу твоему́». Тогда́ Бог Сло́во воплоща́шеся во утро́бе Ея́. Мы же гре́шнии, благогове́йно чту́ще Ма́терь Христа́ Бо́га на́шего, я́ко а́нгелом научи́хомся, та́ко со умиле́нием вопие́м Благода́тней:

Ра́дуйся, Благослове́нная в жена́х;

ра́дуйся, у Го́спода обре́тшая благода́ть.

Ра́дуйся, си́лою Всевы́шняго осене́нная;

ра́дуйся, Ду́хом Святы́м освяще́нная.

Ра́дуйся, ве́рная Рабо́ Госпо́дня;

ра́дуйся, Богоизбра́нная Отрокови́це.

Ра́дуйся, Спаси́теля ми́ра ро́ждшая;

ра́дуйся, Ма́ти Све́та, всех просвеща́ющаго.

Ра́дуйся, прему́дрых превосходя́щая ра́зум;

ра́дуйся, ве́рных озаря́ющая смы́слы.

Ра́дуйся, Небесе́ и земли́ Цари́це;

ра́дуйся, я́ко Тя ублажа́ют вси ро́ди.

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Кондак 1

Избра́нней от всех родо́в Бо́жией Ма́тери, Небесе́ и земли́ Цари́це, врачевство́ духо́вное всему́ ми́ру подаю́щей, благода́рственная пе́ния прино́сим о дарова́нии Боже́ственнаго сокро́вища, чудотво́рныя ико́ны Ея́, «Прибавле́ние ума́» нарече́нныя, е́юже огражда́еми, ра́дуемся светло́ и с любо́вию взыва́ем:

Ра́дуйся, Всеми́лостивая Влады́чице,

прему́дрость и ра́зум ве́рным лю́дем Твои́м да́рующая.

Молитва

Богоро́дице Пречи́стая, До́ме, Его́же созда́ Себе́ Прему́дрость Бо́жия, даров духовных Подательнице, от мира к премирным ум наш возводящая и всех к познанию разума приводящая! Приими молебное пение от нас, недостойных рабов Твоих, с верою и умилением покланяющихся пред пречистым образом Твоим. Умоли Сына Твоего и Бога нашего, да дарует властем нашим мудрость и силу, судиям правду и нелицеприятие, пастырем мудрость духовную, ревность и бдение о душах наших, наставником смиренномудрие, чадом послушание, всем же нам дух разума и благочестия, дух смирения и кротости, дух чистоты и правды. И ныне, Всепетая наша Мати, подай нам ума прибавление, умири, соедини во вражде и разделении сущия и положи им соуз любве неразрушимый, всех заблуждших от неразумия к свету истины Христовы обрати, страху Божию, воздержанию и трудолюбию настави, слово премудрости и душеполезное знание просящим даруй, осени нас вечною радостию, Херувимов честнейши и Серафимов славнейши сущая. Мы же, дивная дела и многоразумную премудрость Божию в мире и жизни нашей видяще, устранимся земныя суеты и излишних житейских попечений, и ум, сердце наше на Небеса возведем, яко да Твоим заступлением и помощию славу, хвалу, благодарение и поклонение за вся в Троице славимому Богу и всех Создателю возсылаем, ныне и при́сно и во веки веков. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, «Путеводи́тельница Ти́хвинская» имену́емыя

Кондак 1

Взбра́нной Воево́де, Цари́це небесе́ и земли́,

Пречи́стей Влады́чице Богоро́дице

похва́льная воспису́ем днесь недосто́йнии раби́ Твои́,

я́ко ви́дехом мно́жество ди́вных чуде́с,

моли́твами Твои́ми нам явле́нных;

не престаю́ще же упова́ти на ми́лость Твою́,

во умиле́нии се́рдца неуста́нно взыва́ем Ти:

Ра́дуйся, Пресвята́я Влады́чице,

ко спасе́нию нас путеводя́щая.

Икос 1

Арха́нгельский слы́шавши глас, Пречи́стая Де́во, не усумне́лася еси́ все житие́ Твое́ Бо́гу посвяти́ти. Мы же, ви́дяще таково́е непостижи́мое нам смиренному́дрие, взира́юще на ди́вную ико́ну Твою́, Путеводи́тельницею имену́емую, бре́нными усты́ и тре́петным се́рдцем вопие́м Ти такова́я:

Ра́дуйся, рождество́м Твои́м пра́ведных роди́телей возвесели́вшая;

ра́дуйся, и сами́м рожде́нием Свои́м чу́до яви́вшая.

Радуйся, чи́стым житие́м Твои́м от рожде́ния Бо́гу угоди́вшая;

радуйся, сосу́дом богоизбра́нным соде́лавшаяся.

Радуйся, предрече́нию Арха́нгелову со смире́нием внима́вшая;

радуйся, непостижи́мых слове́с его не убоя́вшаяся.

Радуйся, чи́стая голуби́це, Ма́терию Бо́жиею бы́ти сподо́бившаяся;

радуйся, Бо́гу Сло́ву плоть заимода́вшая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 2

Ви́дяще, Пресвятая Дево, како тихим и кротким нравом Твоим, моли́твенными словесы́ и поще́нием Го́сподеви угодила еси, и возвела́ еси Себе́ к восприятию воли Божия, преклоняем пред чудным образом Твоим колена душ и сердец наших, взыва́юще Сыну Твоему и Богу нашему: Аллилу́ия.

Икос 2

Ра́зумом недоразумева́емым тщи́мся, Владычице, постигнути велию милость Твою, юже явила еси нам, недостойным, егда́ во граде Вифлее́ме чудесно обретена бысть сия икона Твоя. Мы же, видяще таковое ми́лостивое Твое о нас произволе́ние, усердно взываем Ти сице:

Ра́дуйся, яко Господь Тобою в мир прии́де;

радуйся, яко Дух Святы́й Тя освяти́.

Радуйся, огнь Божества в Себе вместившая;

радуйся, чудо боговоплоще́ния миру явившая.

Радуйся, Бога плотию рождшая, миру Спасителя;

радуйся, в рождестве девство нетленно сохра́ньшая.

Радуйся, на земли а́нгельски пожившая;

радуйся, невестою неневе́стною нами выну величаемая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 3

Си́ла Вы́шняго соде́ла Тя, Благода́тная, источник неоскудева́ющ утешения, да́ры бедствующим являющий. Сего ради, призира́ющи на вся немощи и беззакония наша, благоволи́ла еси, Владычице, явити нам дивную икону Твою, со ангелом хранителем и священному́чеником Григо́рием, просветителем Армении, Тебе предстоя́щими. Темже, взира́юще на пречистый лик Твой, взываем Богу: Аллилу́ия.

Икос 3

Иму́щи теплое о нас, грешных, промышле́ние, просветила еси лик Твой во время дивнаго обре́тения иконы Твоея, Путеводи́тельницею нами именуемыя, возра́довавши сердца́ всех видящих чудо сие и слышащих о нем. Мы же, все упование о спасении своем возложивше на Тя, Пресвятая Дево, с надеждою взываем Ти:

Ра́дуйся, дивная о нас пред Богом заступнице;

радуйся, непрестанная о нас пред Ним молитвеннице.

Радуйся, яко милость Твоя о людех Твоих не оскудевает;

радуйся, яко любовь ко всему миру в сердце Твоем вместила еси.

Радуйся, яко непости́жный образ богоугожде́ния нам явила еси;

радуйся, мосте, приводяй нас от земли на Небо.

Радуйся, подражати Тебе нас призывающая;

радуйся, с верою взывающих к Тебе не посрамля́ющая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 4

Бу́ри житейския избежа́вше, в тихое пристанище под осенение иконы Твоея, о Пресвятая, притекают вси в ско́рбех и печа́лех пребывающии, и утешение благодатное от Тебе получивше, восхваляют ма́терния щедроты Твоя песнию: Аллилу́ия.

Икос 4

Слы́шаще людие о многих чудесе́х, от икон Твоих бываемых, и Твое всемо́щное заступление во всяких находящих на ны лютых, со умилением притекают ко образу Твоему, по́мощи у Тебе просяще. Сего ради, видяще таковое Твое о нас попечение, в радости сердечней благода́рственно восписуем Ти си́це:

Ра́дуйся, верная Рабо́ Господня;

радуйся, яко Тя блажат вси роди.

Радуйся, благослове́нная в женах;

радуйся, просвещающая благодатию ду́ши верных.

Радуйся, к Сыну Твоему путь нам указу́ющая;

радуйся, кающихся от Себе не отревающая.

Радуйся, хода́таице Божия к людем благоволения;

радуйся, яко о Тебе радуется всякая тварь.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 5

Яко боготе́чная звезда явися икона Твоя «Путеводительница», благоволением Твоим от града Вифлее́ма в землю Таври́ческую принесенная; сего ради притекающии к Тебе ну́жды своя и скорби пред нею приносят, и скорую помощь от Тебе прие́млюще, радостно вопиют Сыну Твоему и Богу: Аллилу́ия.

Икос 5

Ви́дяще христоимени́тии людие Тобою подаваемое им внезапное от многообра́зных бед избавление, познаю́т величие Твое на небеси и с любовию вопиют Ти сице:

Ра́дуйся, заступнице усердная рода христианскаго;

радуйся, яко за всех молиши Сына Твоего Христа Бога нашего.

Радуйся, яко пречестною Твоею иконою с рабы Твоими пребываеши;

радуйся, яко под кров Твой державный с верою вси прибегаем.

Радуйся, ризою златою оде́янная;

радуйся, избавляющая нас от тьмы искушений и бед.

Радуйся, молящихся Тебе умиленною душею и чистым сердцем не посрамляющая;

радуйся, обильныя да́ры целебныя неоскудно нам источающая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 6

Пропове́дуют помощь Твою и любовь вси исцеле́ннии, уте́шеннии и спасе́ннии Тобою, Мати Божия, благодаряще Тя о всех благодея́ниих, на всех изливаемых. Мы же, взирающе на пречистый образ Твой, Пресвятая Дево, имамы Тя заступницею нашею на всех путех земнаго странствия нашего, и вручающе себе в руце Сына Твоего и Бога нашего, со упованием и верою поем Ему: Аллилу́ия.

Икос 6

Возсия́ многими чудесы́ дивная икона Твоя в пределех земли Таври́ческия, Пречистая Дево, в благолепнем храме Твоем. Сего ради людие, притекающе с верою к чудному образу Твоему, со упованием взывают Ти такова́я:

Ра́дуйся, рождшая нам Бога воплоще́нна;

радуйся, приводящая нас к нетле́нней жизни благостию Рождшагося от Тебе.

Радуйся, у Креста Христова сердечную страсть претерпевшая;

радуйся, обрадованная востанием из мертвых Сына Твоего.

Радуйся, Мати низложившаго Своею смертию державу смертную;

радуйся, яко озари Сей вся концы земли́ божественным сиянием воскресения.

Радуйся, от юдо́ли плача к духовней радости возводящая;

радуйся, надеждою вечных благ верных возвеселяющая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 7

Хотя́щи явити токи чудес от святыя иконы Твоея «Путеводительницы», повелела еси, Преблагослове́нная, в погибели и в печали сущим молебная пения пред тою совершати, и получившим исцеление – проповедати милости, ради иконы тоя́ явле́нныя, да благода́рственне вопиют Богу: Аллилу́ия.

Икос 7

Но́вую явила еси милость, Богородице Дево, иконою Твоею, чудеса от нея́ источающи. Сего ради пред образом Твоим святым припа́дающе, умиленно молим Тя: испроси нам у Сына Твоего, Христа Бога нашего, да сподобит нас отрещи́ся земных прира́жений и плотских сладостра́стий, па́че же всего бдети о наследии Царствия Небеснаго, да зовем Ти тако:

Ра́дуйся, лествице, веду́щая к нетленней и присносу́щней жизни;

радуйся, Спаса мира нам рождшая.

Радуйся, яко Сыном Твоим вечный живот всем смертным даровася;

радуйся, Мати Воскресшаго боголепно, совосставля́ющая нас к жизни нестареющей.

Радуйся, подающая велие радование;

радуйся, двере Господня.

Радуйся, граде одушевленный;

радуйся, путешествующим всемо́щное укрепление.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 8

Стра́нно и непости́жно есть неверным разумети, како чрез изображение пречистаго лика Твоего чудеса являеши, Пресвятая Дево. Мы же, слышаще и видяще, яко непрело́жна и многообра́зна есть помощь Твоя, чрез иконы Твоя нам подава́емая, в радости вопием Богу: Аллилу́ия.

Икос 8

Вся при́сно в вышних еси, но и нас си́рых не оставляеши, Пресвятая Богородице: во всяких ну́ждах и печалех к Тебе прибегаем, Преблагослове́нней, и никогда́же тщи отходим. Сего ради приими́ от нас благодаре́ния сицева́я:

Ра́дуйся, божественная две́ре Света;

радуйся, печальных утешение.

Радуйся, отчаянных воззвание;

радуйся, яко вся прошения наша прие́млеши.

Радуйся, яко Тебе ради жизнь вечная нам возсия́;

радуйся, на молитвенное делание нас подвиза́ющая.

Радуйся, злых бесо́в далече от нас отгоняющая;

радуйся, подвиза́тися на ниве Божией нас наставляющая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 9

Вся́кое естество ангельское удивляется Твоему милосердию ко грешному роду человеческому, Пресвятая Дево: Ты бо, присно на небесе́х пребывающи, о нас, земнородных, боле́знуеши и ду́ши наша спасаеши. Сего ради на небеси и на земли́ прославльшему Тя Богу поем: Аллилу́ия.

Икос 9

Вити́и многовеща́ннии не возмогут воспети по достоянию величия чудес Твоих, Владычице: непости́жен бо есть образ рождения, непости́жно и присноде́вство Твое, та́инственно и успение, и на небо восхище́ние Твое. Мы же, дивя́щеся сим и веру несумне́нну иму́ще, от полноты сердечныя воспеваем Ти тако:

Ра́дуйся, девство и материнство преесте́ственно сочетавшая;

радуйся, яко чудеса любве́ от Тебе не оскудевают.

Радуйся, ма́терей укрепление;

радуйся, малых детей вразумление.

Радуйся, юных наставнице;

радуйся, старости хранительнице.

Радуйся, по Бо́зе наше упование;

радуйся, душ наших спасение.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 10

Спасти́ хотя род человеческий от вечнаго мучения и дати ему Царство Небесное, человеколюбивый Господь дарова нам, грешным, Матерь Свою в помощь, покров и защище́ние. Бу́ди же нам, о Всеблагая, помощница, заступница и руководи́тельница во всем житии нашем и во исходе, по кончине же нашей не остави нас милостию Твоею, вопиющих о Тебе Богу: Аллилу́ия.

Икос 10

Стена́ еси вои́стину необоримая, Пречистая Дево, всем к Тебе прибегающим; темже молимся Тебе: сохрани чад наших в целомудрии и страсе Божии, наставников укрепи, власти умудри́, нас же в терпении, смирении и любви утверди, да зовем Ти:

Ра́дуйся, сердца́ наша очищающая от всякия скверны греховныя;

радуйся, ду́ши верных украшающая целомудрием и чистотою.

Радуйся, православным на враги укрепление;

радуйся, падшим всемилостивое заступление.

Радуйся, в пути бе́дствующим помощнице;

радуйся, призывающим Тя скорая услы́шительнице.

Радуйся, воинов Христовых крепкое забра́ло;

радуйся, всех страждущих уте́шительнице.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 11

Пе́нию нашему всеумиле́нному благоутро́бно вне́млеши, Пресвятая Мати Дево, егда́ со благоговением срета́ем дивный образ Твой и, лобыза́юще его, прошения наша Ти приносим, да не оставиши нас милостию Твоею и научи́ши исполнению заповедей Сына Твоего и Бога нашего, во еже слышати Ему от нас: Аллилу́ия.

Икос 11

Светоприе́мную свещу зрим Тя, Владычице, из тьмы суеверий и неве́жествия нас возводящую и на путь спасения наставляющую: да не угаснут свети́льницы наши и сердца́ наша да не охладеют к часу пришествия Небеснаго Жениха, да сподобимся вни́ти в Царствие Божие, неустанно возглашающе Ти сице:

Ра́дуйся, Мати незаходимаго Света;

радуйся, Ангелов и человеков удивление.

Радуйся, ма́терей, вдов и сирот заступнице;

радуйся, благодать Твою чрез иконы Твоя нам подающая.

Радуйся, всех христиан во благих наставляющая;

радуйся, врагов православныя веры посрамляющая.

Радуйся, верный путь нам от земли на небо указующая;

радуйся, всем путем спасительным шествующим помогающая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 12

Благода́ть Божия на ны излияся от дивныя иконы Твоея «Путеводительницы», в землю Таври́ческую из Вифлее́ма принесе́нныя, Преблагословенная Дево, е́юже наша ду́ши просвети, мрак греховный отжени́ и на путь спасения напра́ви, да помощию Твоею избе́гнем пучины страстей бесовских и искушений, находящих на ны, и житие сие временное поживем во всяком благочестии и чистоте, и сподобимся Царствие Небесное наследовати, и со избра́нными воспевати Богу: Аллилу́ия.

Икос 12

Пою́ще Твое о нас, грешных, заступление, молим Тя, всеми́лостивая пред Богом Хода́таице наша: не отврати́ лика Твоего святаго от страны на́шея и народа ея́, сохраняющи нас в мире и любви друг ко другу, буди нам путеводи́тельницею благою ко светлому граду – Иерусалиму Небесному, да вкупе со святыми воспоем Ти сице:

Ра́дуйся, скорая засту́пнице на Тя уповающим;

радуйся, в день су́дный наша надеждо и защищение.

Радуйся, от ко́зней диа́вольских нас ограждающая;

радуйся, истинному боголю́бию нас научающая.

Радуйся, мглу прегреше́ний наших разрешающая;

радуйся, исцелений богатство верою Тя поющим изливающая.

Радуйся, из нездравия во здравие претворяющая;

радуйся, предста́тельство и покров к Тебе прибегающим.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 13

О Всепе́тая Ма́ти, Пресвятая Госпоже́ Де́во Богородице, благая Путеводи́тельнице! Приими́ ми́лостивно сие малое моление наше, пред чудотво́рным образом Твоим приноси́мое, и бу́ди нам в мире сем от враг видимых и невидимых покров и защище́ние, на Страшнем же Суде Сына Твоего и Бога нашего – засту́пницею и хода́таицею, да со всеми небесными силами в радости вопием Ему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Арха́нгельский слы́шавши глас, Пречи́стая Де́во, не усумне́лася еси́ все житие́ Твое́ Бо́гу посвяти́ти. Мы же, ви́дяще таково́е непостижи́мое нам смиренному́дрие, взира́юще на ди́вную ико́ну Твою́, Путеводи́тельницею имену́емую, бре́нными усты́ и тре́петным се́рдцем вопие́м Ти такова́я:

Ра́дуйся, рождество́м Твои́м пра́ведных роди́телей возвесели́вшая;

ра́дуйся, и сами́м рожде́нием Свои́м чу́до яви́вшая.

Радуйся, чи́стым житие́м Твои́м от рожде́ния Бо́гу угоди́вшая;

радуйся, сосу́дом богоизбра́нным соде́лавшаяся.

Радуйся, предрече́нию Арха́нгелову со смире́нием внима́вшая;

радуйся, непостижи́мых слове́с его не убоя́вшаяся.

Радуйся, чи́стая голуби́це, Ма́терию Бо́жиею бы́ти сподо́бившаяся;

радуйся, Бо́гу Сло́ву плоть заимода́вшая.

Ра́дуйся, Пресвята́я Влады́чице,

ко спасе́нию нас путеводя́щая.

Кондак 1

Взбра́нной Воево́де, Цари́це небесе́ и земли́,

Пречи́стей Влады́чице Богоро́дице

похва́льная воспису́ем днесь недосто́йнии раби́ Твои́,

я́ко ви́дехом мно́жество ди́вных чуде́с,

моли́твами Твои́ми нам явле́нных;

не престаю́ще же упова́ти на ми́лость Твою́,

во умиле́нии се́рдца неуста́нно взыва́ем Ти:

Ра́дуйся, Пресвята́я Влады́чице,

ко спасе́нию нас путеводя́щая.

Молитва

О Пресвята́я Де́во, Ма́ти Го́спода вы́шних сил, небесе́ и земли́ Цари́це, града и страны на́шея всемо́щная заступнице! Приими́ хвале́бно–благода́рственное пение сие от нас, недостойных раб Твоих, и вознеси молитвы наша ко престолу Сына Твоего, да милостив будет неправдам нашим и проба́вит благость Свою чтущим всечестное имя Твое и с верою и любовию покланя́ющимся чудотворному образу Твоему. Несмы бо достойни от Него помиловани быти, а́ще не Ты уми́лостививши Его о нас, Владычице, яко вся Тебе от Него возможна суть. Сего ради к Тебе прибегаем, яко к несумне́нней и скорой заступнице нашей: услыши нас, молящихся Тебе, осени нас вседержа́вным покровом Твоим и испроси у Христа па́стырем нашим ревность и бдение о душа́х, градоправи́телем мудрость и силу, судиям правду и нелицеприя́тие, наставником разум и смиренному́дрие, супругам любовь и согласие, чадам послушание, оби́димым терпение, обидящим страх Божий, скорбящим благоду́шие, радующимся воздержание, всем же нам дух разума и благочестия, дух милосердия и кротости, дух чистоты и правды. Ей, Госпоже́ Пресвятая, умилосе́рдися на немощны́я люди Твоя: разсеянныя собери, заблу́ждшия на путь правый настави, старость поддержи, юныя уцеломудри, младенцы воспитай, и при́зри на всех нас призре́нием милостиваго Твоего заступления, воздви́гни нас из глубины́ греховныя и просвети сердечныя очи наша к зрению спасения, милостива нам буди зде и тамо, в стране земнаго прише́льствия и на Страшнем Суде Сына Твоего; преста́вльшияся же в вере и покаянии от жития сего отцы и братию нашу в вечней жизни со Ангелы и со всеми святыми жити сотвори. Ты бо еси, Госпоже́, слава небесных и упование земных, Ты по Бо́зе наша надежда и заступница всех притекающих к Тебе с верою. К Тебе убо молимся, и Тебе, яко всемогущей помощнице, сами себе, и друг друга, и весь живот наш предае́м, ныне и при́сно и во веки веков. Ами́нь.

Молитва пред путешествием

О Пресвята́я Влады́чице моя, Дево Богородице, путеводи́тельнице преблагая, покровительнице и упование спасения моего! Се в путь, мне предлежа́щий, ныне хощу отлучи́тися, и на время сие вручаю Тебе, премилосе́рдой Матери моей, ду́шу и тело мое, вся умныя моя и вещественныя силы, всего себе вверяя в крепкое Твое смотрение и всесильную Твою помощь. О всеблагая спутнице и защитнице моя, усердно молю Тя: да не ползок путь мой сей будет, руково́дствуй мя на нем, и направи его, всесвятая путеводительнице, якоже сама ве́си, ко славе Сына Твоего, Господа нашего Иисуса Христа. Бу́ди мне во всем помощница, наипаче же в сем дальнем и многотруднем путешествии соблюди мя под державным покровом Твоим от всяких находящих бед и скорбей, от враг видимых и невидимых. Моли о мне, Госпоже́ моя, Сына Твоего Христа Бога нашего, да по́слет в помощь мне Ангела Своего мирна, верна наставника и хранителя: да якоже дре́вле даровал есть рабу Своему Тови́и Рафаи́ла, на всяком месте и во всякое время хранивша его в пути от всякаго зла, тако и мой путь благополу́чно управив, и сохранив мя небесною силою, здрава да возвратит мя, мирна и всецела к жилищу моему, во славу и́мене Своего святаго, славяща и благословяща Его во вся дни живота моего, и Тебе величающа ныне и присно и во веки веков. Ами́нь.

Акафист Пресвятой Богородице в честь иконы Ее «Одигитрия» Смоленская

Кондак 1

Избра́нней от всех родо́в,

небесе́ и земли́ Цари́це,

Пресвяте́й Богоро́дице Одиги́трии,

я́ко изба́вльшеся от ве́чныя сме́рти

благода́тию от Тебе́ ро́ждшагося Христа́ Бо́га на́шего

и Твои́м ма́терним пред Ним хода́тайством,

благода́рственное пе́ние прино́сим Ти, раби́ Твои́.

Ты же, всеми́лостивая на́ша Засту́пнице,

от вся́ких нас бед и ско́рбных обстоя́ний свобожда́й

и к Ца́рствию го́рнему путево́дствуй, да зове́м Ти:

Ра́дуйся, Богоро́дице Одиги́трие,

христиа́н упова́ние.

Икос 1

Арха́нгельский глас вопие́м Ти, Чи́стая: ра́дуйся, благода́тная Одиги́трие Мари́е, и ра́дости духо́вныя испо́лни нас, да благогове́йною душе́ю и чи́стым се́рдцем принесе́м Ти, ро́ждшей ми́ру Спаси́теля Христа́ Бо́га на́шего, глаго́лы сия́:

Ра́дуйся, Бо́га Отца́ благоволе́нием осене́нная;

ра́дуйся, Бо́га Сы́на Ма́ти неискусобра́чная.

Радуйся, Бо́га Ду́ха Свята́го оби́тель свяще́нная;

радуйся, Тро́ическия та́йны проявле́ние.

Радуйся, а́нгельских умо́в удивле́ние;

радуйся, челове́ческаго ро́да украше́ние.

Радуйся, го́рняя с до́льними совокупи́вшая;

радуйся, врата́ ра́йския земноро́дным отве́рзшая.

Радуйся, ле́ствице небе́сная;

радуйся, ста́мно богоприи́мная.

Радуйся, купино́ неопали́мая;

радуйся, трапе́зо пресвя́тая.

Ра́дуйся, Богоро́дице Одиги́трие,

христиа́н упова́ние.

Кондак 2

Видев икону пресвята́го Твоего лика, Богородице Дево, ю́же всехвальный евангели́ст Лука́ написа́, рекла́ еси́ о ней пречи́стыми усты́ Твоими: «С се́ю иконою благодать Моя и сила». Таково́е обетова́ние Твое уве́девше, благогове́йно почитаем пресвяты́й образ Твой, Влады́чице, и воспеваем Сыну Твоему и Богу: Аллилу́ия.

Икос 2

Уразуме́в благоволе́ние Твое, Богородице, к сей иконе Твоей, славный апостол Лука дарова́ ю в благословение и освящение Христовой Церкви Антиохи́йстей, в нейже Путеводи́тельницею она наименова́ся и чудесы́ божественными прославися. О сем благодаряще Тя, Госпоже́ Всеблагая, яко подобие пречистаго лика Твоего во утешение нам оставила еси, усердно Тебе вопие́м:

Радуйся, Царице го́рних и до́льних;

радуйся, Владычице ангелов и человеков.

Радуйся, мира умирение;

радуйся, древния вражды разрушение.

Радуйся, девства сто́лпе;

радуйся, смирения глубино́.

Радуйся, облаче́нная в солнце;

радуйся, сияющая божественною славою.

Радуйся, Мати Света Невече́рняго;

радуйся, раю́ сладости небесныя.

Радуйся, вертогра́де Христов благоуха́нный;

радуйся, о́дре Царя Великаго.

Ра́дуйся, Богоро́дице Одиги́трие,

христиа́н упова́ние.

Кондак 3

Силою Божиею чудеса предивная соверша́хуся от иконы Твоея́, Богомати Владычице, егда́ принесе́на бысть в сия Царьград и, в преславнем Влахе́рнстем храме поставленная, слепыя просвеща́ше, всяк недуг в людех врачева́ше благодатию Твоею, Богородице, да вси зовем просла́вльшему Тя Богу: Аллилу́ия.

Икос 3

Име́яше Тя Царьград заступницу державную, Богородице Дево, и во дни нападения на него врагов сильных и бранеиску́сных помощь Твою от святыя иконы Твоея Одигитрии получаше многочудесно. Темже молимся Тебе, Всеблагая, я́коже дре́вле град о́ный мно́гажды от погибели спасала еси, тако и нас смиренных спаси от погибели вечныя матерним предстательством Твоим ко Христу Богу, да благодарно зовем Ти:

Радуйся, Царьгра́да крепкое ограждение;

радуйся, Влахе́рнскаго храма благодатное сокровище.

Радуйся, нечестивых ра́тей одоление;

радуйся, врагов православия посрамле́ние.

Радуйся, чад Христовых предводи́тельнице к победам;

радуйся, помо́щнице скорая в бедах к Тебе притека́ющих.

Радуйся, засту́пнице усердная молитвенно Тя призыва́ющих;

радуйся, похвало жен и дев славо.

Радуйся, богому́дрых святителей споспе́шнице во благовестии Христовом;

радуйся, па́стырем пасти́ стадо свое посо́бствующая.

Радуйся, сто́лпе огненный, зной страстей умеряющий;

радуйся, сто́лпе облачный, мрак грехов разгоняющий.

Ра́дуйся, Богоро́дице Одиги́трие,

христиа́н упова́ние.

Кондак 4

Бу́рею морскою корабли прегордаго кага́на, град Твой пленити восхоте́вшаго, сокрушила еси, Владычице, и победу над ним людем христоимени́тым дарова́ла еси от святыя иконы Твоея Одигитрии, лучи света небеснаго испуща́ющи и во́и православныя ими просвеща́ющи, да вси уведят, яко Ты еси воистину воевода державная Царьграда, и прославят милости Твоя и чудеса, воспева́юще Спасителю Богу: Аллилу́ия.

Икос 4

Слы́шавше о чудесех Твоих преславных, Богородице Дево, яже от иконы Твоея явила еси в Царьгра́де, недоумеем, како икона та, носимая по стогнам града, силою Божественною носи́вшими ю управляше и стопы́ их по воле Твоей направля́ше; направи убо, Владычице, и наша стопы́ на путь исполнения заповедей Христовых, и научи нас верно исполня́ти святую волю Сына Твоего и Бога, да Тебе вопием си́це:

Радуйся, свеще́ неугасимая;

радуйся, звездо́ незаходимая.

Радуйся, сияющая светом Божественным;

радуйся, просвещающая благодатию ду́ши верных.

Радуйся, мира Христова благоухание;

радуйся, земли освящение.

Радуйся, чаше, че́рплющая радость всему миру;

радуйся, исто́чниче, изливающий вечную сладость.

Радуйся, черто́же благоукраше́нный Царя царей;

радуйся, палато светлая Го́спода господе́й.

Радуйся, рая́ красне́йшая;

радуйся, у́тра светле́йшая.

Ра́дуйся, Богоро́дице Одиги́трие,

христиа́н упова́ние.

Кондак 5

Боготе́чная звезда, икона Твоя, Богомати Владычице, благоволе́нием Твоим от Царьгра́да в страну Российскую принесеся, и граду Смоленску в наследие благодатное дарова́ся от благовернаго князя Владимира Монома́ха; темже благодарим Тя, о Госпоже́ всеми́лостивая, яко таковы́й дар святы́й отечеству нашему дарова́ла еси, и поем в Троице славимому Богу: Аллилу́ия.

Икос 5

Ви́девше преславное заступление Твое града Смоленска, Пречистая Владычице, прославляем великую Твою милость, е́юже град сей от разорения Баты́ева чудесно спасла еси, гласом божественным, от иконы Твоея́ исше́дшим, угодника Христова Мерку́рия на единобо́рство с предводителем рати Батыевы пославши, егоже он мече́м своим порази и град Твой от разорения изба́ви, сам же венце́м мученическим увенча́ся; того молитвами небесными сподоби нас на земли́ неосужденно взывати к Тебе:

Радуйся, мученика Христова Меркурия на подвиг ратный укрепи́вшая;

радуйся, гласом от иконы Твоея святыя его воодушевившая.

Радуйся, яко Дави́да на Голиа́фа, победою его увенчавшая;

радуйся, град Твой от разорения избавившая.

Радуйся, града Смоленска крепкое защищение;

радуйся, изба́вительнице от плена и поражения.

Радуйся, страны́ Российския благодатное утешение;

радуйся, Церкви Христовы боголе́пное украшение.

Радуйся, любящих Тя при́сное радование;

радуйся, утоли́тельнице печалей.

Радуйся, болящих исцеление;

радуйся, унывающих ободрение.

Ра́дуйся, Богоро́дице Одиги́трие,

христиа́н упова́ние.

Кондак 6

Пропове́дует страна Российская милости и чудеса Твоя, Пречистая Дево Богородице, и град Смоленск светло красу́ется, имея чудотворную икону Твою, всякия болезни исцеляющую и недужным здравие подава́ющую. Сего ради со благогове́нием почитаем многоцелебный образ Твой, Госпоже́ всеблагая, и поклоня́ющеся ему, яко залогу Твоего к нам благоволе́ния, вопием Богу: Аллилу́ия.

Икос 6

Воссия́ла еси в стране Российстей лучами боже́ственных чудес от святыя иконы Твоея Одиги́трии, Пречистая Владычице, к нейже от лет древних отцы наши прихожда́ху в ско́рбех и болезнех и не тщи отхожда́ху. Ихже вслед и мы к Тебе приходя́ще и с любовию благоговейно лобыза́юще образ Твой чудотворный, молимся Тебе: утоли печали наша, уврачу́й недуги наша, да зовем Ти:

Радуйся, же́зле старости;

радуйся, вдови́ц заступление.

Радуйся, сирот призре́ние;

радуйся, младенцев воспитание.

Радуйся, нищих снабде́ние;

радуйся, пленных свобождение.

Радуйся, скорбящих утешение;

радуйся, сто́лпе и утверждение девства.

Радуйся, и́ноков покровительнице;

радуйся, и́нокинь наста́внице.

Радуйся, постников укрепление;

радуйся, подви́жников вразумление.

Ра́дуйся, Богоро́дице Одиги́трие,

христиа́н упова́ние.

Кондак 7

Хотя́щи дарова́ти граду Москве причастие благодати от святыя иконы Твоея, Владычице всеми́лостивая, благоволи́ла еси, да пренесе́на будет икона Твоя от Смоленска в Москву, иде́же пребывающи, чудесы́ многими прославится. Егда́ же по умолению жителей Смоленска возвращашеся образ Твой святы́й во град их, тогда на месте прохождения иконы Твоея Одигитрии обитель дев во имя Твое сооружена бысть, в нейже, осене́ннии осенением чудотворною иконою Твоею, дев ли́цы с верою и любовию воспевают немолчную песнь Богу: Аллилу́ия.

Икос 7

Новосозда́нная обитель инокинь во граде Москве благоговейно честву́ет святое подобие чудотворныя иконы Твоея Одиги́трии, Пречистая Дево Владычице, чудесы́ прославля́ющееся и милости Твоя источа́ющее верным, егоже осенением люди православныя благодатно утешаеши и в по́двизех поста и молитвы утверждаеши, научающи их немо́лчно воспевати Матерния Твоя щедроты и благодарно вопити Тебе:

Радуйся, Богом возлю́бленная Царице;

радуйся, Бога возлюбившая Владычице.

Радуйся, едина благословенная в женах;

радуйся, укрепле́нная силою Господа Сил.

Радуйся, земных заступление;

радуйся, небесных радование.

Радуйся, демонов посрамление;

радуйся, ада попрание.

Радуйся, во́инствующих на плоть благая помощнице.

радуйся, подвизающихся в посте сладкая уте́шительнице.

Радуйся, иноком безмолвствующим отрадо;

радуйся, живущим в мире укрепление.

Ра́дуйся, Богоро́дице Одиги́трие,

христиа́н упова́ние.

Кондак 8

Странствие земное многоскорбное и многомятежное услаждаеши нам Матерним Твоим о нас попечением, Богородице, и во дни скорбных обстояний помощь святую являеши нам во спасение. Памятуем и исповедуем, Владычице, Твое заступление, яко егда галлы страну Российскую разориша и град Москву плениша, тогда Ты икону Твою святую Одигитрию от Смоленска в полки воинства Российскаго благоволила еси принести и тем вои православныя воодушевила еси, славную победу им даровавши предстательством Твоим к Сыну Твоему и Богу, Емуже поем: Аллилу́ия.

Икос 8

Вся милости и щедрот преиспо́лненная, всеблагая Мати Божия, воинству православному помощь и одоление на враги преславно дарова́ла еси: егда бо не бе нам уже спасения надежды, яко последи́ Смоленска и град Москва пленен и разорен бысть, тогда убо га́ллы с бесчестием от отечества нашего отгна́ла еси, нас же победою дивною увенча́ла еси. Всегда па́мятующе таковое Твое заступление, хвалебно Тебе вопием:

Радуйся, страну Российскую от нашествия иноплеме́нных предивно избавившая;

радуйся, гордых силою своею со стыдом вспять возвратившая.

Радуйся, инославных ра́тей всесильная победительнице;

радуйся, православнаго воинства державная посо́бнице.

Радуйся, иконою святою с воины российскими ми́лостивно пребывающая;

радуйся, чудотворным о́бразом Твоим полки их освящаюшая.

Радуйся, изнемогающих силою свыше укрепляющая;

радуйся, беспомо́щным помощь Твою святую подава́ющая.

Радуйся, печальных отрадо;

радуйся, ненадежных надеждо.

Радуйся, обидимых правосудная заступнице;

радуйся, скорая всем помощнице.

Ра́дуйся, Богоро́дице Одиги́трие,

христиа́н упова́ние.

Кондак 9

Вси вернии с радостию и утешением взира́ют на образ Твой святы́й, на немже указу́еши рукою на Богомладе́нца Христа; сего ради молим Тя, Всеблагая, яко Матерь вся содержащаго в десни́це Своей Владыки: укажи и нам путь в Царствие Его, и умоли Господа, да помилует нас недостойных. Научи нас, Владычице, молитися Ему благоприя́тно, и неосужденно пети Ему нескверными усты́ и чистым сердцем ангельскую песнь: Аллилу́ия.

Икос 9

Витийство наше песненное не довлеет к прославлению многих Твоих чудес, Богородице Одигитрие, яже от святыя иконы Твоея явила еси и при́сно являеши верным: обаче Ты, яко воистину благая Мати, веру и усердие наше приими́; ве́си бо и любовь к Тебе нашу, е́юже сердца́ наша пламенеют, и ми́лостивно услыши сия в простоте составленныя похвалы:

Радуйся, обрадованная Присноде́во;

радуйся, Невесто неневестная.

Радуйся, селение Бога Слова;

радуйся, обитель Святейшаго святых.

Радуйся, с Сыном, Царем небес, вечно ца́рствующая;

радуйся, матернее дерзновение к Нему иму́щая.

Радуйся, молитвам верных милостивно внемлющая;

радуйся, любящим Тя любовию Твоею божественною воздаю́щая.

Радуйся, Сиона го́рняго украшение;

радуйся, мира до́льняго защищение.

Радуйся, граде спасения нашего;

радуйся, горо́ святая, сошествием Божиим прославленная.

Ра́дуйся, Богоро́дице Одиги́трие,

христиа́н упова́ние.

Кондак 10

Спаси́ нас, Владычице, от погибели вечныя ма́терним предстательством Твоим ко Христу Богу, и сподоби нас узре́ти Тя в час кончины на́шея, от руки́ лютаго миродержи́теля душу нашу соблюда́ющую, да помощию Твоею святою избегнем се́тей его и сподобимся Царствие Небесное получити и в радости вечной воспевати человеколюбцу Богу: Аллилу́ия.

Икос 10

Стена еси девам, Богородице Дево, и всем ревни́телем девства и чистоты усердная помощница. Молим Тя, Пречистая, очисти наша сердца́ от всякия скверны греховныя, и украси́ ду́ши наша целомудрием и чистотою, да невредимы пребудем от всех искушений мира, плоти и диавола, и сподобимся достойно возглашати Тебе песни таковы́я:

Радуйся, добрая младопита́тельнице девам;

радуйся, благосе́рдая попечительнице сирот.

Радуйся, тихое прибежище обуреваемых страстьми́;

радуйся, надежное пристанище смущаемых искуше́ньми.

Радуйся, мздовоздая́тельнице подвижников целомудрия;

радуйся, споборнице борю́щихся со враги невидимыми.

Радуйся, милостивая посетительнице неповинно осужденных;

радуйся, благая уте́шительнице напрасно оклеве́танных.

Радуйся, божественная свободи́тельнице сущих в плену и изгнании;

радуйся, всемо́щная покровительнице труждающихся и обремене́нных.

Радуйся, Судии праведнаго умоление;

радуйся, грешных с Богом примирение.

Ра́дуйся, Богоро́дице Одиги́трие,

христиа́н упова́ние.

Кондак 11

Пети Тебе немо́лчныя хвалы сытости не и́мамы, Пречистая Мати Дево, Ты же, яко имущая милосердие неизрече́нное, насы́ти нас пищею нетле́нною слова Божия и научи нас всегда исполняти животво́рныя заповеди Господа нашего, Егоже умоли, предстательнице наша всеблагая, да ниспо́слет милость Свою нам недостойным и сподобит нас унасле́довати Его всесветлое и всеблаженное Царствие, идеже от всех святых поется Ему хвалебная песнь: Аллилу́ия.

Икос 11

Светлыми лучами чудес Твоих, Богородице Дево, просвеща́еши нас благода́тно, и от святыя иконы Твоея Одигитрии утешение духовное ниспосыла́еши угодникам Божиим; нам же, грешным, да́ры целебныя подаеши от нея́ неоскудно, да зовем Ти благодарственно и хвалебно:

Радуйся, Агнца и Пастыря нетленнаго рождшая;

радуйся, девство и славу Матере в Себе сочетавшая.

Радуйся, кри́не девства, к чистому и девственному житию приводя́й;

радуйся, цве́те нетления, к жизни небесней возводя́й.

Радуйся, избранникам Божиим любовь Твою святую являющая;

радуйся, угодникам Господним веления небесная открывающая.

Радуйся, преподобнаго Сергия Ра́донежскаго посещения Твоего сподо́бльшая;

радуйся, преподобнаго Кирилла Белоезе́рскаго гласом от иконы Твоея на Белое́зеро направившая.

Радуйся, преподобнаго Савватия Солове́цкаго в по́двизех пустынных укрепившая;

радуйся, святителя Митрофана Воро́нежскаго иконою Твоею облагода́тствовавшая.

Радуйся, обителей Христовых покро́ве и снабде́ние;

радуйся, рабов Божиих среди мира тайное вразумление.

Ра́дуйся, Богоро́дице Одиги́трие,

христиа́н упова́ние.

Кондак 12

Благодать Божия действует в чудесе́х, преславно являемых от святаго образа Твоего, преблагослове́нная Богородице Дево, е́юже и наша ду́ши просвети, мрак греховный разгоняющи сиянием Солнца правды Христа, да во свете повелений Его правоходя́ще, богоугодно житие сие временное поживем во всяком благочестии и чистоте и сподобимся блаженство вечное получити и со избра́нными пети Богу: Аллилу́ия.

Икос 12

Поюще Твоя чудеса, Богородице, пропове́дуем милости Твоя, прославляем щедроты Твоя неисчетныя и, припа́дающе к чудотворней иконе Твоей, молим Ти ся с верою и любовию: бу́ди нам путеводи́тельница благая к светлому граду Иерусали́му Небесному, да узрим Тя с высоты славы Твоея божественныя на нас милостивно взирающую и вку́пе со святыми воспоем Ти си́це:

Радуйся, ра́досте наша пресвята́я;

радуйся, Цари́це наша преблага́я.

Радуйся, усыновившая нас при Кресте Сына Твоего и Бога;

радуйся, ма́тернюю любовь к нам являющая.

Радуйся, во благих желания наша дивно исполняющая;

радуйся, скоропослу́шливая к смиренным молитвам.

Радуйся, покровом Твоим святым нас покрывающая;

радуйся, ризою Твоею честно́ю благонаде́жно нас защищающая.

Радуйся, в час кончины на́шея всесильная нам помощнице;

радуйся, в мыта́рствах воздушных державная нам заступнице.

Радуйся, теле́с наших безме́здное врачевание;

радуйся, душ наших спасение.

Ра́дуйся, Богоро́дице Одиги́трие,

христиа́н упова́ние.

Кондак 13

О всепетая Мати, Царице всемилостивая, Дево Богородице Одиги́трие! Приими́ малое сие моление наше и принеси е Сыну Твоему и Богу нашему, ма́терне умоляющи Его благость, да помилует нас грешных и недостойных, и Твоего ради всесильнаго хода́тайства избавит нас мучения вечнаго, сподобит Царствие Небесное получити и тамо со ангелы воспевати Богу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Арха́нгельский глас вопие́м Ти, Чи́стая: ра́дуйся, благода́тная Одиги́трие Мари́е, и ра́дости духо́вныя испо́лни нас, да благогове́йною душе́ю и чи́стым се́рдцем принесе́м Ти, ро́ждшей ми́ру Спаси́теля Христа́ Бо́га на́шего, глаго́лы сия́:

Ра́дуйся, Бо́га Отца́ благоволе́нием осене́нная;

ра́дуйся, Бо́га Сы́на Ма́ти неискусобра́чная.

Радуйся, Бо́га Ду́ха Свята́го оби́тель свяще́нная;

радуйся, Тро́ическия та́йны проявле́ние.

Радуйся, а́нгельских умо́в удивле́ние;

радуйся, челове́ческаго ро́да украше́ние.

Радуйся, го́рняя с до́льними совокупи́вшая;

радуйся, врата́ ра́йския земноро́дным отве́рзшая.

Радуйся, ле́ствице небе́сная;

радуйся, ста́мно богоприи́мная.

Радуйся, купино́ неопали́мая;

радуйся, трапе́зо пресвя́тая.

Ра́дуйся, Богоро́дице Одиги́трие,

христиа́н упова́ние.

Кондак 1

Избра́нней от всех родо́в,

небесе́ и земли́ Цари́це,

Пресвяте́й Богоро́дице Одиги́трии,

я́ко изба́вльшеся от ве́чныя сме́рти

благода́тию от Тебе́ ро́ждшагося Христа́ Бо́га на́шего

и Твои́м ма́терним пред Ним хода́тайством,

благода́рственное пе́ние прино́сим Ти, раби́ Твои́.

Ты же, всеми́лостивая на́ша Засту́пнице,

от вся́ких нас бед и ско́рбных обстоя́ний свобожда́й

и к Ца́рствию го́рнему путево́дствуй, да зове́м Ти:

Ра́дуйся, Богоро́дице Одиги́трие,

христиа́н упова́ние.

Молитва 1

О пречудная и превы́шшая всех тварей Царице Богородице, Небеснаго Царя Христа Бога нашего Мати, Пресвятая Одиги́трие Марие! Услыши нас грешных и недостойных, в час сей молящихся и припа́дающих к пречистому Твоему образу со слезами и умиле́нно глаголющих: изведи нас от рова страстей, Одиги́трие благая, избави нас от всякия скорби и печали, огради от всякия напасти и злы́я клеветы, и от неправеднаго и лютаго наве́та вражия. Можеши бо, о благодатная Мати наша, от всякаго зла сохранити люди Твоя, и всяким благодеянием снабди́ти и спасти, разве бо Тебе́ иныя предстательницы в бедах и обстояниях и теплыя ходатаицы о нас грешных к Сыну Твоему, Христу Богу нашему, не и́мамы. Умоли, Госпоже́ Пресвятая, Сына Твоего, Христа Бога нашего, да удостоит нас Царствия Небеснаго, да всегда славим Тя, яко вино́вницу спасения нашего, и превозносим всесвятое и великолепое имя Отца и Сына и Святаго Духа, в Троице славимаго и поклоняемаго Бога, во веки веков. Аминь.

Молитва 2

К кому возопию́, Владычице? К кому прибегну в горести моей, аще не к Тебе, Госпоже́ Владычице Богородице, Царице Небесная? Кто плач мой и воздыхание мое приимет, аще не Ты, о Пренепоро́чная, надеждо христиан и прибежище грешным? Приклони́, о Пречистая Владычице, ушеса́ Твоя к молению моему. Мати Бога моего, не презри мя, тре́бующа Твоея́ помощи, услыши стенание мое и вопль сердца моего внуши́, о Госпоже Богородице Царице. И подаждь ми радость душевную, подкрепи мя нетерпеливаго, унылаго и нерадиваго к Твоему хвалению. Вразуми и научи мя, како Тебе молитися подобает, и не отступи от мене, Мати Бога моего, за роптание и нетерпение мое, но буди ми покров и заступление в жизни моей и приведи мя к тихому приста́нищу блаженнаго онаго покоя, и сопричти́ мя к лику избра́ннаго Твоего стада и тамо удостой мя воспевати и славити Тя во веки. Аминь.

Ака́фист Пресвяте́й Богоро́дице в че́сть чудотво́рныя Ея́ ико́ны Фео́доровския

Кондак 1

Взбра́нной Воево́де, Пренепоро́чней Де́ве Богоро́дице, Засту́пнице на́шей и предста́тельству христиа́н непосты́дному, явле́нием чу́дныя ико́ны Своея́ ра́дование пода́вшей земле́ Росси́йстей и вся ве́рная ча́да Це́ркве просвети́вшей, благодаре́ние усе́рдно прино́сим Ти, Богоро́дице, и припа́дающе пречу́дному о́бразу Твоему́ уми́льно глаго́лем: спаси́, Госпо́же, и поми́луй рабы́ Твоя́, зову́щия:

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Икос 1

А́нгел Гаврии́л от Бо́га по́слан бысть во град Назаре́т ко Пречи́стей Де́ве Мари́и, и вшед к Ней рече́: «Ра́дуйся, Благода́тная, Госпо́дь с Тобо́ю, благослове́нна Ты в жена́х!» А́нгельскому гла́су подража́юще, и мы, гре́шнии, ра́дости благодаре́ния в се́рдце свое́м испо́лнени, пред явле́нным о́бразом Твои́м благохвале́ния на́ша возноси́ти к Тебе́ дерза́ем, Пресвята́я Богоро́дице:

Ра́дуйся, о́трасле от ко́рене Дави́дова благослове́нная;

ра́дуйся, обе́том родителей в жертву Богу принесенная.

Ра́дуйся, святы́х пра́ведных Иоаки́ма и А́нны Дщи богода́нная;

ра́дуйся, трие́х лет во храм Бо́жий введе́нная и та́мо воспита́нная.

Ра́дуйся, та́мо смире́нием и чистото́ю всех удиви́вшая;

ра́дуйся, та́мо а́нгельския бесе́ды сподо́бльшаяся.

Ра́дуйся, Де́во, о зача́тии Бо́га Сло́ва благове́стие во смире́нии прие́мшая;

ра́дуйся, избра́нная Отрокови́це, к зача́тию Бо́га Сло́ва си́лою свы́ше осене́нная.

Ра́дуйся, та́йну воплоще́ния Сы́на Бо́жия, от веко́в в Бо́зе сокрове́нную, откры́вшая;

ра́дуйся, А́гнице, ро́ждшая А́гнца Христа́, взе́мшаго грехи́ ми́ра.

Ра́дуйся, Тобо́ю бо избавля́емся мук а́довых;

ра́дуйся, Тобо́ю бо сподобля́емся ве́чныя жи́зни.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 2

Ви́дя икону Твою, Пресвятая Дево, на древе стоящу, князь благочестивый костромский ужасом многим содрогашеся недоумея, что бысть видение сие. Хотящу же ему прияти ю и от сего свыше удержану ему бывшу, не можаше: уведев, яко чудно есть иконы тоя явление, воззва к Богу Аллилу́ия.

Икос 2

Ра́зумом желая разумети князь благочестивый пришествие пречудного Твоего образа во град Кострому, Богородице, душею радования преисполненною себе предаде водительству Божию, и преклонь колена, со страхом вопияше Тебе:

Ра́дуйся, Дево, явльшая образ Свой чудно;

радуйся, Благословенная, в явлении образа Своего милосердие нам являющая.

Радуйся, о всех чтущих Сына Твоего промышляющая;

радуйся, всем просящим у Тебе дары, в меру веры, ко спасению подающая.

Радуйся, путь истины заблуждшим показующая;

радуйся, к горнему миру чудесы твоими ум наш возводящая.

Радуйся, смущения помышлений сумнительных удаляющая;

радуйся, славящих Тя всегда прославляющая.

Радуйся, чистотою Твоею чистоте нас научающая;

радуйся, чистотою Твоею нечистоту нашу обличающая.

Радуйся, моления наша приемлющая;

радуйся, рыданий и слез не отметающая.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 3

Си́лу Божию благочестивый князь познав в восхождении образа чуднаго Твоего, Богомати, в явлении же видев милосердие Твое ко всем, спасение хотящим получити, рече: Аллилу́ия.

Икос 3

Име́в помысл стяжати даруемое небесное сокровище, лик Твой светлый, Богомати, второе простре державный руку к образу низшедшему: узрев же паки его восхождение, скоро пойде во град и поведа о бывших ему освященному собору, да пришедше и видяще иконы Твоея явление, возопиют с ним вернии:

Ра́дуйся, Царице Небесе и земли;

радуйся, Престоле Царя царствующих.

Радуйся, Пренепорочная Дево;

радуйся. Мати Неприступнаго Света.

Радуйся, Честнейшая Херувим;

радуйся, Славнейшая без сравнения Серафим.

Радуйся, Небесными Силами величаемая;

радуйся, от всех земнородных ублажаемая.

Радуйся, неизреченное веселие Ангелов;

радуйся венче царственный всех пророков и апостолов.

Радуйся, православия Христовы Церкве ограждение;

радуйся, всех суемудрых учений и ересей низложение.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 4

Бу́рю внутрь имея помышлений недоуменных, освященный собор со псалмы и песньми духовными абие притече видети образ Твой, Неискусобрачная. Узрев же его на древе дивно стояща и благолепно красотою сияюща, рече: Аллилу́ия.

Икос 4

Слы́шаша людие честныя иконы Твоея, Богоотроковице, пришествие, и ко оной текше покланяхуся, аки Самей Тебе сущей, и со умилением и слезами вопияху к Тебе:

Ра́дуйся, Дево, благословенная в женах, во чреве Твоем Носителя всяческих носившая;

радуйся, рождением Сына Твоего спасение миру всему явльшая.

Радуйся, человеки с Богом соединившая;

радуйся, Превышшая Небес, избавльшая нас от клятвы.

Радуйся, нас к вечней жизни руководящая;

радуйся, Владычице мира.

Радуйся, Божие к смертным благоволение;

радуйся, смертных к Богу дерзновение.

Радуйся, благих во благости соблюдающая;

радуйся, лукавых на путь благий обращающая.

Радуйся, под сень крова Твоего прибегающих милующая;

радуйся, уповающим на Тя вся потребная к животу и благочестию дарующая.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 5

Я́ко боготе́чную звезду узреша людие икону Твою, безневестная Дево, и яко многосветлый светильник поставиша ю во святем соборнем храме, радующеся и вопиюще Богу: Аллилу́ия.

Икос 5

Ви́девше жителие града Городца образ Твой, Владычице, во храме града Костромы стоящий, и на руку Твоею держима Богомладенца Иисуса, скорбию одержими беша: зане отшествие его бысть из града их. Жителие же костромстии, обрадованнии благоволением Твоим ко граду своему, приносят Ти дары, и с любовию лобызающе Твой святый образ, вопиют Ти:

Ра́дуйся, Звездо́, Солнце Правды нам явльшая;

радуйся, возлюбившая сию страну.

Радуйся, обретение Тебе ищущих;

радуйся, радостию неизреченною верных сердца исполняющая.

Радуйся, сокровище благодати неистощимое;

радуйся, милости приснотекущий источниче.

Радуйся, от тяжких бед спасающая;

радуйся, от смертоносныя язвы избавляющая.

Радуйся, всего мира Ходатаице;

радуйся, всех недугующих Целительнице.

Радуйся, красото несравненная;

радуйся, доброто несказанная.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 6

Пропове́дницы богоноснии быша видевшии образ Твой, Богородице. Возвращся бо кийждо во страну свою, возвещаше о пришествии его и чудесех от него бываемых, воспевая Богу: Аллилу́ия.

Икос 6

Возсия́вши благодать от чуднаго образа Твоего, Чистая, веру немощствующих утверди, верных же возвесели сердца любовию. Сего ради радующеся вопием Ти:

Ра́дуйся, Пресвятая Дево, светом небесныя истины нас озаряющая;

радуйся, мглу греховную от нас отгоняющая.

Радуйся, чудесы Твоими к боговедению нас приводящая;

радуйся, всех кающихся грешник ко благочестию подвизающая.

Радуйся, всех притекающих к Тебе крепкое заступление;

радуйся, немощствующих умом утверждение.

Радуйся, изнемогающих в вере возставляющая;

радуйся, тихое пристанище в море житейстем обуреваемым.

Радуйся, злыя советы сынов погибельных открывающая;

радуйся, вознесенную гордыню врагов отечества нашего смиряющая.

Радуйся, православных царей Державо;

радуйся, всех христиан Похвало.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 7

Хотя́ прославити Сын Твой, Богородице, святую икону Твою во граде Костроме, повеле ю в день Успения Твоего святому великомученику Феодору Стратилату носити по граду сему, да вси видяще чудо сие благодарным сердцем возопиют Ему: Аллилу́ия.

Икос 7

Чу́до новое яви нам Господь мольбами Твоими, Богородице, егда сгоревшу храму, в немже бе поставлен святый образ Твой, сохрани его в пепеле невредимым от огня, и тако мневших сгоревша его печаль в радость преложи. Мы же, чудо сие ведяще, воспеваем Ти таковая:

Ра́дуйся, Купино Неопалимая;

радуйся, огненный Столпе, сущия во тьме наставляяй.

Радуйся, Животе, Духом позлащенный, невместимаго Бога вместивший;

радуйся, кадильнице златая, яко фимиам благоуханный, молитвы Твоя за ны к Богу Сыну присно возносящая.

Радуйся, Жезле Ааронов к явлению в мир Сына Твоего прозябший;

радуйся, Руно Гедеоново, благодатию Божиею во спасение наше орошенное.

Радуйся, Горо несекомая, от Неяже отсечеся краеугольный Камень Христос;

радуйся, Храме одушевленный, в немже вселися Божество телесне.

Радуйся, девства охранение;

радуйся, супружества благословение.

Радуйся, паче всех Господа возлюбившая;

радуйся, паче всех от Него превознесенная.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 8

Стра́нное чудо видевше, на воздусе икону Богоматере стоящу, аки руками ангельскими держиму, егда второе сгоре храм, в немже стояше явленная сия икона, отвержемся, людие, мира сего, ум на Небеса преложше: сего бо ради и дадеся нам чудная икона Богородицы, да взирающе на ню, горняя мудрствуем, а не земная, вопиюще к Богу: Аллилу́ия.

Икос 8

В вы́шних пребывающи селениих, и нижних не разлучилася еси, Богородице, чудесы Твоими всех просвещающи приходящих к Тебе верою: сего ради и слышиши от нас сия:

Ра́дуйся, Мати Христа Бога нашего, на Небеси пребывающая;

радуйся, на земли нас не оставляющая.

Радуйся, ради величества Твоего на Небеси Ангелы окруженная;

радуйся, ради славы Твоея на земли от человек прославляемая.

Радуйся, Тебе бо служат вся Небесныя Силы;

радуйся, Тебе бо, по Бозе, хваление возносят Херувими и Серафими.

Радуйся, лице Божие выну на Небеси созерцающая;

радуйся, пред престолом Сына Твоего матерния руце Твои за ны молящися простирающая.

Радуйся, нас сущих на земли от всякаго зла омофором Твоим покрывающая;

радуйся, верных от всяких душепагубных дел удаляющая.

Радуйся, рождением Сына Божия двери Царства Христова нам отверзшая;

радуйся, надеждою прияти небесных благ верных души услаждающая.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 9

Вся́кое естество ангельское превозносит Тя, Дево, великия ради любве Твоея к роду христианскому: незрима бо и неприступна, яко Мати Бога от земли к Небеси возшедшая, Пречистым Твоим образом зриму и приступну Себе являеши всем воспевающим Сыну Твоему: Аллилу́ия.

Икос 9

Вети́я многовеща́нныя, яко рыбы безгласны зрим о Тебе, Богородице: недоумевают бо глаголати о славных чудесех, от явления Твоея иконы бываемых. Мы же, онем дивящеся, благодарно вопием Ти:

Ра́дуйся, слепых прозрение;

радуйся, хромых хождение.

Радуйся, от темных и лукавых духов исцеляющая;

радуйся, лучами от Твоего Пречистого образа изшедшими врагов земли нашея отгнавшая.

Радуйся, больным видение Твое даровавшая;

радуйся, молящимся явленней иконе Твоей исцеление подающая.

Радуйся, расслабленных от одра болезни воздвизающая;

радуйся, немым разрешающая уста.

Радуйся, от плена вражия возвращающая;

радуйся, лютыя плоти страсти утоляющая.

Радуйся, души верных неизреченным милосердием Твоим умиляющая;

радуйся, неизглаголанным Твоим человеколюбием унывающих ободряющая.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 10

Соблюсти́ хотящи в чистоте домостроительство Церкве Православныя, Чистая, и утвердити скипетр державы Российския чудною иконою твоею, вложила еси в сердце благовернаго государя Михаила Феодоровича прияти венец царский земли Российския, да вси видящии видят, яко Вышний владеет царством, и емуже хощет дает е, и возопиют Ему: Аллилуия.

Икос 10

Стена́ еси необоримая, Богородице Дево, всем к Тебе прибегающим: никтоже бо притекаяй к Тебе тощ отходит. Сего ради ущедряеми милостию Твоею, во умилении души возглашаем Тебе:

Ра́дуйся, твердая стено, от враг видимых и невидимых охраняющая;

радуйся, крепкая защито упование на тя возложившим.

Радуйся, познания истины чистое зерцало;

радуйся, сохранения веры крепкое забрало.

Радуйся, грады и страны христианския предстательством Твоим от врагов спасающая;

радуйся, царем благоверным поборающая.

Радуйся, мир в градех селящая;

радуйся, благонравным благопоспешающая.

Радуйся, силою молитв Твоих злыя помыслы в ничтоже обращающая;

радуйся, силы врагов ближняго сокрушающая.

Радуйся, юности наставление;

радуйся, старости поддержание.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 11

Пе́ние всякое побеждается, спростретися тщащееся множеству многих щедрот Твоих: равночисленныя бо песку морскому песни аще приносим Ти, Богородице Дево, ничтоже совершаем достойно, яже даровала еси нам вопиющим к Богу: Аллилу́ия.

Икос 11

Светоприе́мную свещу, древле явльшуюся, зрим во святей иконе Твоей, Богородице Дево, егда град Кострому защитила еси от разорения врагов земли нашея лучами, от святыя твоея иконы исходящими. Сего ради с верою припадающе к ней и с любовию лобызающе ю, вопием Ти:

Ра́дуйся, Мати, Превечнаго Света Христа, учением Его души просвещающая;

радуйся, благодатию Божиею неверующих к вере в Бога приводящая.

Радуйся, путешествующим спутешествующая;

радуйся, нуждно плавающих Кормчая.

Радуйся, от всякия скорби, гнева и нужды спасающая;

радуйся, от глада, губительства, труса и огня сохраняющая.

Радуйся, избавляющая от иноплеменных;

радуйся, охраняющая от междоусобныя брани.

Радуйся, в святей иконе Твоей яко солнце в костромских пределах возсиявшая;

радуйся, зде отрасль царственную возвеличившая.

Радуйся, Тобою бо утверждаются царства;

радуйся, Тобою бо венчаются царие.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 12

Благода́ть приемшая от Бога Сына Твоего, Дево Богородице, и ту древле излиявшая на всех прибегающих к образу Твоему, не лиши ныне и нас богатыя Твоея милости, даруй нам покаяние во гресех, да чистым сердцем и устны взываем к возлюбленному Сыну Твоему и Богу нашему: Аллилу́ия.

Икос 12

Пою́ще Твоя милости и чудеса, хвалим Тя вси, Богородице, и яко древлий Израиль к Кивоту Завета притекаем ко образу лица Твоего, и из глубины души вопием: воздвигни руце Твоя к Сыну Твоему, да подаст нам вся благая и спасительная с верою и любовию вопиющим Ти:

Ра́дуйся, утешение наше в скорбех;

радуйся, утоление печалей наших.

Радуйся, радосте наша бесконечная;

радуйся, светлосте и отрадо сердечная.

Радуйся, надеждо наша крепкая;

радуйся, сирым приятелище.

Радуйся, странным прибежище;

радуйся, обидимым покровительнице.

Радуйся, оклеветаемых оправдание;

радуйся, благих защищение.

Радуйся, тела моего врачевание;

радуйся, души моея спасение.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 13

О премилосе́рдая Засту́пнице на́ша, вели́кия ра́ди ми́лости Твоея́ дарова́вшая оте́честву и гра́ду на́шему чудотво́рную ико́ну Твою́ во освяще́ние, утеше́ние и огражде́ние на́ше, ны́нешнее прие́мши славосло́вие, от вся́каго зла́го обстоя́ния изба́ви нас, рабы́ Твоя́, да́руя нам здра́вие и спасе́ние, на враги́ побе́ду и одоле́ние, и всех нас ве́чных мук свободи́, устна́ми, душе́ю же и се́рдцем вопию́щих: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгел Гаврии́л от Бо́га по́слан бысть во град Назаре́т ко Пречи́стей Де́ве Мари́и, и вшед к Ней рече́: «Ра́дуйся, Благода́тная, Госпо́дь с Тобо́ю, благослове́нна Ты в жена́х!» А́нгельскому гла́су подража́юще, и мы, гре́шнии, ра́дости благодаре́ния в се́рдце свое́м испо́лнени, пред явле́нным о́бразом Твои́м благохвале́ния на́ша возноси́ти к Тебе́ дерза́ем, Пресвята́я Богоро́дице:

Ра́дуйся, о́трасле от ко́рене Дави́дова благослове́нная;

ра́дуйся, обе́том родителей в жертву Богу принесенная.

Ра́дуйся, святы́х пра́ведных Иоаки́ма и А́нны Дщи богода́нная;

ра́дуйся, трие́х лет во храм Бо́жий введе́нная и та́мо воспита́нная.

Ра́дуйся, та́мо смире́нием и чистото́ю всех удиви́вшая;

ра́дуйся, та́мо а́нгельския бесе́ды сподо́бльшаяся.

Ра́дуйся, Де́во, о зача́тии Бо́га Сло́ва благове́стие во смире́нии прие́мшая;

ра́дуйся, избра́нная Отрокови́це, к зача́тию Бо́га Сло́ва си́лою свы́ше осене́нная.

Ра́дуйся, та́йну воплоще́ния Сы́на Бо́жия, от веко́в в Бо́зе сокрове́нную, откры́вшая;

ра́дуйся, А́гнице, ро́ждшая А́гнца Христа́, взе́мшаго грехи́ ми́ра.

Ра́дуйся, Тобо́ю бо избавля́емся мук а́довых;

ра́дуйся, Тобо́ю бо сподобля́емся ве́чныя жи́зни.

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Кондак 1

Взбра́нной Воево́де, Пренепоро́чней Де́ве Богоро́дице, Засту́пнице на́шей и предста́тельству христиа́н непосты́дному, явле́нием чу́дныя ико́ны Своея́ ра́дование пода́вшей земле́ Росси́йстей и вся ве́рная ча́да Це́ркве просвети́вшей, благодаре́ние усе́рдно прино́сим Ти, Богоро́дице, и припа́дающе пречу́дному о́бразу Твоему́ уми́льно глаго́лем: спаси́, Госпо́же, и поми́луй рабы́ Твоя́, зову́щия:

Ра́дуйся, Ма́ти Бо́жия, Предста́тельнице и Засту́пнице на́ша усе́рдная.

Молитва 1

О Пресвята́я Влады́чице Богоро́дице и Присноде́во Мари́е, еди́ная наде́ждо нам гре́шным! К Тебе прибегаем и Тебе молим, яко велие имаши дерзновение пред рождшимся от Тебе по плоти Господем Богом и Спасителем нашим Иисусом Христом. Не презри слез наших, не возгнушайся воздыханий наших, не отрини скорби нашея, не посрами упования нашего на Тя, но Матерними молении Твоими умоли Господа Бога, да сподобит нас грешных и недостойных свободитися от грехов и страстей душевных и телесных, умрети миру и жити Ему единому по вся дни живота нашего. О Пресвятая Владычице Богородице, путешествующим спутешествуй и ограждай и охраняй оныя, избави плененных от пленения, свободи страждущих от бед, утеши сущих в печали, скорбех и напастех, облегчи нищету и всяко злострадание телесное, и даруй всем вся потребная к животу, благочестию и жизни временней. Спаси, Владычице, вся страны и грады и сию страну и сей град, имже сия чудотворная и святая икона Твоя дадеся во утешение и ограждение, избави я от глада, губительства, труса, потопа, огня, меча, нашествия иноплеменных, междоусобныя брани, и отврати всякий гнев на ны праведно движимый. Даруй нам время на покаяние и обращение, избави нас от внезапныя смерти, и во время исхода нашего предстани нам явльшися, Дево Богородице, и избави нас от воздушных мытарств, князей века сего, сподоби на Страшнем Судищи Христовем стати одесную, и соделай нас наследники вечных благ, да славим во веки великолепое имя Сына Твоего и Бога нашего со Безначальным Его Отцем и Святым и Благим и Животворящим Его Духом, ныне и при́сно и во веки веков. Ами́нь.

Молитва 2

О премилосе́рдая Госпоже́, Цари́це Богоро́дице, приими́ смире́нное моле́ние наше, и не отри́ни нас, Заступление и Прибежище наше, и не возгнушайся нас, недостойных, но яко Милосердая, не престани молящи, Егоже родила еси, да дарует нам прощение многих согрешений наших, да спасет нас имиже весть судьбами. Помилуй нас, Владычице, помилуй нас, несть бо нам спасения от дел. Темже верно вопием Ти: помилуй рабы Твоя, и неплодное сердце наше покажи плодоносно благих дел. Призри на нас недостойных. Ты бо упование и покров наш, жизнь и свет сердцу нашему. Яко Невечерний Свет от чрева Твоего воздвигшая, озари душу нашу, Чистая, и отжени всяку мглу сердца нашего. Даруй нам умиление, покаяние и сокрушение сердечное. Сподоби нас по вся дни живота нашего творити волю Сына Твоего и Бога нашего и во всем благоугождати Ему единому. О Богомати, не престани молящи Рождшагося от Тебе за вся притекающия с верою к сему чудотворному образу Твоему и подавай им скорую помощь и утешение в скорбех, и напастех, и злостраданиих, избави их от клеветы и злобы человеческия, от враг видимых и невидимых, и всякия нужды и печали. Спаси отечество наше, град сей и вся грады и страны от всяких бед и нужд, и сотвори милостива нам быти Бога нашего, отврати всякий гнев Его на ны движимый и избави ны от належащаго и праведнаго Его прещения. О Боголюбивая Владычице, Ангелов украшение, мучеников славо и всех святых радосте, с ними моли Господа, да сподобит нас в покаянии скончати живота нашего течение. В смерти же час, Пресвятая Дево, избави нас от власти бесовския и осуждения, и ответа, и страшнаго испытания, и мытарств горьких, и огня вечнаго, да, сподобльшеся славнаго Царствия Божия, величаем Тя и славим воплощшагося от Тебе Христа Бога нашего, Емуже слава со Отцем и Святым Духом, ныне и при́сно и во веки веков. Ами́нь.

Молитва 3

К кому́ воззову́, Влады́чице, к кому прибе́гну в печали моей, к кому принесу сле́зы и воздыхания моя, аще не к Тебе, Царице Небесе и земли! Кто исторгнет мя из тины грехов и беззаконий, аще не Ты, о Мати Живота, Заступнице и Прибежище рода человеческаго? Услыши стенание мое, уте́ши мя и помилуй в горести моей, защити в бедах и напастех, избави от озлоблении и скорбей и всяких недугов и болезней, от враг видимых и невидимых, умири вражду стужающих мне, да избавлен буду от клеветы и злобы человеческим; такожде от своея ми плоти гнусных обычаев свободи мя. Укрый мя под сению милости Твоя, да обрящу покой и радость и от грехов очищение. Твоему Матернему заступлению себе вручаю: буди мне мати и надежда, покров и помощь и заступление, радость и утешение и скорая во всем помощница. О, чудная Владычице! Всяк притекаяй к Тебе, без Твоея всесильныя помощи не отходит: сего ради и аз недостойный к Тебе прибегаю, да избавлен буду от внезапныя и лютыя смерти, скрежета зубнаго и вечнаго мучения. Небесное же Царствие получити сподоблюся и Тебе во умилении сердца реку: радуйся, Мати Божия, Предстательнице и Заступнице наша усердная, во веки веков. Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, имену́емыя «Цели́тельница»

Кондак 1

Избра́нней от всех родо́в Пресвяте́й Де́ве Богоро́дице, яви́вшейся не́когда кли́рику боля́щу, во е́же исцели́ти его́ от боле́зни лю́тыя, похва́льное прино́сим пе́ние. Ты же, Всеми́лостивая Влады́чице, я́ко иму́щая держа́ву непобеди́мую, от вся́ких бед и скорбе́й и болезне́й свободи́ ны, зову́щия Ти:

Ра́дуйся, Благода́тная Цели́тельнице душ и теле́с на́ших.

Икос 1

Арха́нгел Гаврии́л, возвеща́я Пресвяте́й Де́ве Мари́и безсе́менное зача́тие от Нея́ Сы́на Бо́жия, рече́: «Ра́дуйся, Благода́тная, Госпо́дь с Тобо́ю, благослове́нна Ты в жена́х»; мы же, гре́шнии, гла́су Арха́нгела подража́ти дерза́юще, с ве́рою, любо́вию и благогове́нием вопие́м пе́ния сицева́я:

Ра́дуйся, от нача́ла веко́в во главу́ на́шего спасе́ния предызбра́нная;

ра́дуйся, многообра́зне от проро́ков предвозвеще́нная.

Ра́дуйся, Неве́сто Неневе́стная, заче́ншая Сы́на от Ду́ха Свята́го;

ра́дуйся, Ма́ти, в рождестве́ и по рождестве́ пребы́вшая Де́ва.

Ра́дуйся, Оде́ющагося све́том, я́ко ри́зою, пелена́ми пови́вшая;

ра́дуйся, млеко́м пита́вшая го́рняя и до́льняя благода́тию Свое́ю Пита́ющаго.

Ра́дуйся, на руку́ Твое́ю носи́вшая Вседержи́теля;

ра́дуйся, о Промысли́теле всея́ тва́ри попече́ние име́вшая.

Ра́дуйся, па́че всех Сы́на Твоего́ возлюби́вшая;

ра́дуйся, па́че всех от Него́ превознесе́нная.

Радуйся, честне́йшая и сла́внейшая без сравне́ния всех Небе́сных Сил;

ра́дуйся, превы́шшая вся́каго созда́ния.

Ра́дуйся, Благода́тная Цели́тельнице душ и теле́с на́ших.

Кондак 2

Ви́дящи, Пресвята́я Владычице, усердие и благоговение клирика Вике́нтия, на всяк день преклоняющаго колена пред честны́м Твоим образом и архангельское приветствие Тебе приносящаго, прияла еси таковое его благоугожде́ние и дарова́ла еси ему во дни болезни внезапное и дивное со одра́ востание. Темже и мы преклоняем колена душ и телес наших пред цельбоносным Твоим образом, Госпоже наша Богородице, и, поминающе чудное явление Твое клирику болящему, вопием Сыну Твоему и Богу нашему: Аллилу́ия.

Икос 2

Разуме́в чудесное исцеление от тяжкаго недуга, клирик Викентий воста с убогаго ложа своего, и́де в церковь и тамо песньми хвалебными прослави Тя, Целительницу всех болящих. Приими́ убо и от нас, Мати Божия, сия благохваления:

Ра́дуйся, от врат смертных неисцельно болящих к жизни возвращающая;

радуйся, сострадания к страждущим преисполненная.

Радуйся, пораженных различными недуги чудесно исцеляющая;

радуйся, во всяких ско́рбех и печалех небесную отраду в сердца наша изливающая.

Радуйся, в христианских добродетелех преуспети нам помогающая;

радуйся, любовию к Богу и ближним нас воодушевляющая.

Радуйся, от растлевающих душу и тело соблазнов мира сего сохраняющая;

радуйся, скорая услы́шательнице усердно Тебе молящихся.

Радуйся, источающая великия милости и щедро́ты любящим Тя;

радуйся, уповающим на Тя вся потребная в животе сем да́рующая.

Радуйся, ублажающих Тя в грозный час смерти не оставляющая;

радуйся, почитающих Тя жизни вечныя сподобляющая.

Ра́дуйся, Благода́тная Цели́тельнице душ и теле́с на́ших.

Кондак 3

Си́лою, данною от Тебе, Госпоже́ Царице и Владычице, святая икона Твоя источает неоскудно исцеления страждущим от недуг многоразличных, с несумненною верою к ней притекающим, Богу же вопиющим: Аллилу́ия.

Икос 3

Иму́щи премногую любовь к роду христианскому и Ма́тернее о нем попечение, всем просящим у Тебе помощи и заступления всякое благое прошение скоро исполняеши; сего ради Тебе, всемо́щней Заступнице и скорой Помощнице нашей, приносим похвалы сия:

Ра́дуйся, скорбящих утешение;

радуйся, безнадежных надеждо.

Радуйся, труждающихся помощь и укрепление;

радуйся, нищих оде́яние.

Радуйся, алчущих питательнице;

радуйся, обидимых и гонимых заступнице.

Радуйся, обидящих устрашительнице;

радуйся, в христианской вере наставнице.

Радуйся, взыскание погибших;

радуйся, споручнице спасения грешных.

Ра́дуйся, Благода́тная Цели́тельнице душ и теле́с на́ших.

Кондак 4

Бу́ри страстей и похотей, и искушений бесовских избави нас, Премилосердная Богородице, укрепи и сохрани в нас до конца жизни на́шея веру православную и преданность Святей Церкви, да возможем невозбранно пети Господу Богу: Аллилу́ия.

Икос 4

Слы́ша Господь на небеси́ Твоя о нас моления, Преблагая Владычице, исполняет скоро всякое прошение Твое. Ве́дуще таковое Ма́тернее дерзновение к Сыну Твоему, Господу нашему Иисусу Христу, вси к Тебе прибегаем и усердно молим Тя: предстательствуй о нас, многогрешных рабех Твоих, пред Всемогущим Создателем нашим, да не погуби́т нас со беззаконьми нашими, но да подаст нам оставление прегрешений, вопиющим Тебе из глубины души:

Ра́дуйся, предстательнице наша пред Богом, мир от бед спасающая;

радуйся, Сына Твоего на милость к нам недостойным преклоняющая.

Радуйся, от запаления огненнаго росою молитв Твоих избавляющая;

радуйся, удары молнии и грома от главы нашея отводящая.

Радуйся, юродивую мудрость века сего посрамляющая;

радуйся, путь спасения заблудшим показующая.

Радуйся, грешным к Богу дерзновение да́рующая;

радуйся, изнемогающим в напастех, ско́рбех и искушениих скоро помогающая.

Радуйся, в посте, молитве и богомыслии пребывающим присно спребывающая;

радуйся, блага земная, суетная и скоропреходящая презирати нас научающая.

Радуйся, к небесным и вечным сокровищем умы и сердца́ наша возводящая;

радуйся, единое на потребу избирати научающая.

Ра́дуйся, Благода́тная Цели́тельнице душ и теле́с на́ших.

Кондак 5

Свет небе́сный озари́ хра́мину болящаго клирика, егда предстала еси, Преблагая Владычице, дарова́ти ему исцеление от лютаго недуга. О Пресвятая Госпоже́ Богородице, просвети помраченныя многими грехми́ ду́ши наша и подаждь исцеление болезнующим телесе́м нашим, да, прославляюще Твоя милости, вопием радостно Богу: Аллилу́ия.

Икос 5

Ви́дяще Тя, Владычицу Богородицу, пред огнезра́чным Престолом Троицы стоящу и за христиан молящуюся, небесныя силы и вси святии от века Богу угодившии немолчными славосло́виями ублажают Тя. Мы же, грешнии, на земли, любовию к Тебе подвизаемии, дерзаем воспевати Тебе сице:

Ра́дуйся, Ма́тернею любовию весь мир христианский объемлющая;

радуйся, молитвами Твоими к Сыну Твоему и Богу нас спасающая.

Радуйся, изрядная споборнице веду́щим брань проти́ву искушений мирских и душевредных;

радуйся, наставнице целомудрия и воздержания.

Радуйся, всех прибегающих под кров Твой приемлющая;

радуйся, от всякия злобы и вражды миром и любовию ограждающая.

Радуйся, подвижников благочестия к горнему Иерусалиму путеводительнице;

радуйся, душепагубных ересе́й и расколов искоренительнице.

Радуйся, скорая в беда́х и печалех Утешительнице;

радуйся, всех верных благая Заступнице.

Ра́дуйся, Благода́тная Цели́тельнице душ и теле́с на́ших.

Кондак 6

Пропове́дует Святая Православная Церковь множество чудес Твоих и великия Твоя милости, Преблагая Владычице, яко гра́ды и ве́си ограждаеши, обители иноческия и жилища благочестивых рабов защищаеши, обидимых заступаеши и вся благая и душеполезная низпосылаеши всем прославляющим Тя и поющим Сыну Твоему: Аллилу́ия.

Икос 6

Све́тло красу́ется зде, Госпоже Богородице, чудотворная Твоя икона, именуемая Целительница, прогоняющи от всех верных тьму искушений и напастей и обильно исцеления источающи. Сего ради во умилении зовем Ти:

Ра́дуйся, от неисце́льных болезней скорое исцеление подающая;

радуйся, от всяких бед и скорбей избавляющая.

Радуйся, греховныя страсти укрощающая;

радуйся, колеблющихся в вере православней укрепляющая.

Радуйся, утешение благодатное в сердца́ боголюбивая изливающая;

радуйся, надеждою небесных благ верных души услаждающая.

Радуйся, в добрых де́лех преуспевати нам помогающая;

радуйся, от видимых и невидимых враг нас защищающая.

Радуйся, благодатию Твоею падших возставляющая;

радуйся, страх Божий в сердца́ наша вселяющая.

Ра́дуйся, Благода́тная Цели́тельнице душ и теле́с на́ших.

Кондак 7

Хотя́щи явити милосердие Твое неизреченное, даровала еси нам, преблагая Богородице Дево, чудотворную икону Твою, именуемую Целительница, да вси притекающии к ней с верою от болезней свобождаются и всякаго утешения сподобля́ются. Сего ради вопием о Тебе Богу: Аллилу́ия.

Икос 7

Ди́вна и пресла́вна дела́ Твоя, Пренепорочная Владычице: всем бо, богатым и нищим, здравым и болящим, с прилежною молитвою к цельбоносносней иконое Твоей притекающим, вся благая по коего́ждо потребе и в меру веры и любве́ подаеши. Темже и мы не таи́м Твоих благодеяний, но, благодарственно прославляюще милости Твоя, глаголем Ти сице:

Ра́дуйся, глухих слышание;

радуйся, слепых прозрение.

Радуйся, немых глаголание;

радуйся, хромых хождение.

Радуйся, прокаженных очищение;

радуйся, разслабленных укрепление.

Радуйся, от злых и лукавых духо́в свобождение;

радуйся, по Бо́зе наше прибежище и заступление.

Радуйся, от нужд, печалей и бед непреложное избавление;

радуйся, пристрастие к тленному богатству искореняющая.

Радуйся, искати богатство нетленное на небеси научающая;

радуйся, ум нам в го́рняя вперя́ющая

Ра́дуйся, Благода́тная Цели́тельнице душ и теле́с на́ших.

Кондак 8

Стра́нни и пришельцы в мире сем скорбнем и многомяте́жнем суще, вечнаго Небеснаго Отечества взыску́ем и Тебе, всемо́щную Царицу Приснодеву Богородицу, смиренно просим: путево́дствуй нас по стезям спасительных заповедей Сына Твоего, Христа Бога нашего, да, избегше се́тей невидимаго врага, возможем невозбра́нно воспевати Вседержителю Богу песнь: Аллилу́ия.

Икос 8

Весь мир христианский ублажает Тя, Пренепорочная Дево, гла́сы хвалебными: всем бо верным, наипаче же болящим, уте́шительно есть взирати на всечестну́ю икону Твою, Целительницею именуемую. О Пречу́дная Госпоже́ Богородице, приими́ и наша умиленная благохвале́ния такова́я:

Ра́дуйся, Ра́досте наша;

радуйся, добро́то несказа́нная.

Радуйся, высото́ доброде́телей;

радуйся, глубино́ смиренному́дрия.

Радуйся, неистощимый источниче милостей и щедрот;

радуйся, благоуханный Цве́те девства и чистоты.

Радуйся, веры христианския утверждение;

радуйся, нечестия обличение.

Радуйся, горних сил похвало́;

радуйся, всех праведных сла́во.

Радуйся, всех грешных упование;

радуйся, ненадеемых наде́яние.

Ра́дуйся, Благода́тная Цели́тельнице душ и теле́с на́ших.

Кондак 9

Все упование на Тя возлагаем, Мати Божия, и в ско́рбех и болезнех ко святей иконе Твоей с благоговением и верою притекаем, ча́юще от нея́ скорое утешение и исцеление получити. О Пресвятая Царице Богородице, воззри́ милостиво на нас, смиренных рабов Твоих, и ускори́ исполнити вся, яже на пользу нам, и в сей жизни и в будущей, да, прославляюще Твое благоутро́бие, воспеваем Творцу Богу: Аллилу́ия.

Икос 9

Вити́и многовеща́ннии не возмогут достойно восхвалити Тя, Пречистая Дево, честне́йшую херувим и сла́внейшую без сравнения серафим, безсеменно рождшую Спаса душ наших. Мы же, аще и не́мощни есмы́, обаче, любовию к Тебе побежда́еми, отверзаем недостойная уста своя на похвалы́ Тебе сицевы́я:

Ра́дуйся, умы человеческими и ангелькими непостижимая та́йно;

радуйся, чистотою Ангелов превозшедшая.

Радуйся, чудес Христовых начало;

радуйся, всех пророчеств исполнение.

Радуйся, девство и рождество в себе чу́дно сочетавшая;

радуйся, в обою́ непорочно и свя́то Себе сохра́ньшая.

Радуйся, Мати Сына Божия и Бога Вышняго;

радуйся, падшему человечеству отверзшая вход в Царствие Горнее.

Радуйся, тихое пристанище от бурь плавающим по морю житейскому;

радуйся, Богом дарова́нная отра́до страждущим.

Радуйся, сияющая благодатию и славою предивных зна́мений и чудес;

радуйся, прие́млющая похваление людских словес.

Ра́дуйся, Благода́тная Цели́тельнице душ и теле́с на́ших.

Кондак 10

Спасти́ хотя́ род человеческий от беззаконий и вечныя муки, человеколюбец Господь, Тя, Матерь Свою, дарова в помощь, покров и защиту верующим в Него. Прославляюще таково́е Создателя нашего безмерное милосердие о нас, грешных, благодарственным сердцем и устны́ вопием Ему: Аллилу́ия.

Икос 10

Стена́ еси необори́мая и заступление крепкое, Богородице Дево, всем с молитвою к Тебе прибегающим. Темже убо и нас, недостойных, огради от лютых болезней и от всякаго злаго обстояния и подаждь во всех де́лех благовременную помощь и укрепление взывающим Ти:

Ра́дуйся, Заступнице наша и похвало́;

радуйся, Хранительнице наша и утверждение.

Радуйся, Отрадо наша и дивное о нас попечение;

радуйся, известное прибежище наше во всех скорбных обстояниих.

Радуйся, младенцев воспитание;

радуйся, юных наставнице целомудрия.

Радуйся, супругом любовь и согласие да́рующая;

радуйся, благоговейных старцев к мирной кончине жития приводящая.

Радуйся, верных пастырей Святыя Церкве укрепляющая и вразумляющая;

радуйся, в иноческом образе подвизающимся хода́таице вечнаго ра́дования.

Радуйся, в мире благочестиво живущих не оставляющая Своим заступлением;

радуйся, всем христианом преди́вное вспоможе́ние.

Ра́дуйся, Благода́тная Цели́тельнице душ и теле́с на́ших.

Кондак 11

Пе́ния и мольбы́ всеумиле́нныя, ныне нами приносимыя пред цельбоносным Твоим образом, приими́, Приснодево Богородице, и сподоби до конца жизни на́шея Единому Богу воспевати: Аллилу́ия.

Икос 11

Светоза́рне сияет чудотворная икона Твоя, Мати Божия, источающи верным токи исцелений благодатных и наставляющи блуждающих во тьме грехов на светлый путь добродетелей и спасения. Сего ради вопием Ти хвалебныя песни таковыя:

Ра́дуйся, осенением Твоея иконы силу вражию от всех прогоняющая;

радуйся, всем прибегающим в ско́рбех, ну́ждах и болезнех скорое утешение и исцеление подавающая.

Радуйся, чудо чудес, Одигитрие Владычице, на путь спасения наставляющая;

радуйся, мирное устроение обуреваемым напастьми да́рующая.

Радуйся, чистотою Твоею чистому житию нас научающая;

радуйся, лукавых, гордых и гневливых людей вразумляющая.

Радуйся, правую веру и страх Божий в нас вселяющая;

радуйся, светом Христова учения тьму неверия прогоняющая.

Радуйся, смущения помышлений сумнительных удаляющая;

радуйся, всех духовных даров щедрая пода́тельнице.

Радуйся, благочестия наставнице;

радуйся, мира хода́таице.

Ра́дуйся, Благода́тная Цели́тельнице душ и теле́с на́ших.

Кондак 12

Благода́тию и щедро́тами Твоими, Премилосердная Владычице, не оставляеши христиан православных, да́рующи скорбящим утешение, оби́димым заступление, болящим исцеление и всем сущим в бедах многоразли́чных избавление; сего ради, прославляюще Тя, благодарственно вопием Богу: Аллилу́ия.

Икос 12

Пою́ще Твоя неизрече́нныя милости и чудеса, являемая нам недостойным, преклоняем колена пред цельбоносным Твоим образом, Богородице Приснодево, и молим Тя усердно: подаждь нам мир, тишину и благую христианскую кончину и не остави без Твоея помощи и заступления во втором пришествии Сына Твоего и Бога нашего всех приносящих Ти со умилением сия похвалы:

Ра́дуйся, в уныние и отчаяние впадших надеждою спасения укрепляющая;

радуйся, узы греховныя разрешающая.

Радуйся, праведный на нас гнев Божий на милость прелагающая;

радуйся, земное житие наше до́бре устрояющая.

Радуйся, от опасных обстояний нас избавляющая;

радуйся, в час кончины всем скорая Помощнице.

Радуйся, чтущих Тя на мыта́рствах воздушных заступающая;

радуйся, любовь к Тебе имущим врата райская отверзающая.

Радуйся, прославляющих Тя вечнаго блаженства в Царствии Небеснем сподобляющая;

радуйся, не чтущих Тя пред всеми посрамляющая.

Радуйся, державная Скоропомо́щнице наша во дни тяжких испытаний;

радуйся, яко во дни светлыя нам сора́дуешися.

Ра́дуйся, Благода́тная Цели́тельнице душ и теле́с на́ших.

Кондак 13

О Всепе́тая Ма́ти сладча́йшаго Го́спода нашего Иисуса Христа, ми́лостивно приими́ сие малое моление наше, избави нас от всякия напасти, болезни и внезапныя смерти и сподоби нас наследниками быти Царствия Небеснаго и со всеми святыми воспевати Сыну Твоему и Богу нашему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Арха́нгел Гаврии́л, возвеща́я Пресвяте́й Де́ве Мари́и безсе́менное зача́тие от Нея́ Сы́на Бо́жия, рече́: «Ра́дуйся, Благода́тная, Госпо́дь с Тобо́ю, благослове́нна Ты в жена́х»; мы же, гре́шнии, гла́су Арха́нгела подража́ти дерза́юще, с ве́рою, любо́вию и благогове́нием вопие́м пе́ния сицева́я:

Ра́дуйся, от нача́ла веко́в во главу́ на́шего спасе́ния предызбра́нная;

ра́дуйся, многообра́зне от проро́ков предвозвеще́нная.

Ра́дуйся, Неве́сто Неневе́стная, заче́ншая Сы́на от Ду́ха Свята́го;

ра́дуйся, Ма́ти, в рождестве́ и по рождестве́ пребы́вшая Де́ва.

Ра́дуйся, Оде́ющагося све́том, я́ко ри́зою, пелена́ми пови́вшая;

ра́дуйся, млеко́м пита́вшая го́рняя и до́льняя благода́тию Свое́ю Пита́ющаго.

Ра́дуйся, на руку́ Твое́ю носи́вшая Вседержи́теля;

ра́дуйся, о Промысли́теле всея́ тва́ри попече́ние име́вшая.

Ра́дуйся, па́че всех Сы́на Твоего́ возлюби́вшая;

ра́дуйся, па́че всех от Него́ превознесе́нная.

Радуйся, честне́йшая и сла́внейшая без сравне́ния всех Небе́сных Сил;

ра́дуйся, превы́шшая вся́каго созда́ния.

Ра́дуйся, Благода́тная Цели́тельнице душ и теле́с на́ших.

Кондак 1

Избра́нней от всех родо́в Пресвяте́й Де́ве Богоро́дице, яви́вшейся не́когда кли́рику боля́щу, во е́же исцели́ти его́ от боле́зни лю́тыя, похва́льное прино́сим пе́ние. Ты же, Всеми́лостивая Влады́чице, я́ко иму́щая держа́ву непобеди́мую, от вся́ких бед и скорбе́й и болезне́й свободи́ ны, зову́щия Ти:

Ра́дуйся, Благода́тная Цели́тельнице душ и теле́с на́ших.

Молитва

О Пресвята́я Госпоже́ Цари́це Богоро́дице, высшая всех небесных сил и святейшая всех святых! Припа́даем и поклоняемся Тебе пред всечестным и цельбоносным образом Твоим, воспоминающе дивное явление Твое болящему клирику Вике́нтию, и усердно молим Тя, всесильную рода нашего заступницу и помощницу: якоже древле подала исцеление тому клирику, тако и ныне исцели наша ду́ши и телеса́, болезнующия ранами грехов и страстей многоразличных, избави нас от всяких напастей, бед, скорбей и вечнаго осуждения, сохрани от душепагубных учений и безверия, от льстивых и наглых нападений невидимых врагов, подаждь нам христианскую кончину, безболезненну, мирну, непостыдну, Святых Таин причастну и сподоби нас на нелицеприя́тнем судищи Христове стати одесную Всеправеднаго Судии и блаженный глас Его услышати: «Прииди́те, благословеннии Отца Моего, наследуйте уго́тованное вам Царствие от сложения мира». Ами́нь.

Ака́фист Пресвяте́й Богоро́дице чудотво́рныя ра́ди Ея́ ико́ны, имену́емыя «Цели́тельница»

Кондак 1

Избра́нней от всех родо́в Пресвяте́й Де́ве Богоро́дице, яви́вшейся не́когда кли́рику боля́щу, во е́же исцели́ти его́ от боле́зни лю́тыя, похва́льное прино́сим пе́ние. Ты же, Всеми́лостивая Влады́чице, я́ко иму́щая держа́ву непобеди́мую, от вся́ких бед и скорбе́й и болезне́й свободи́ ны, зову́щия Ти:

Ра́дуйся, Благода́тная Цели́тельнице душ и теле́с на́ших.

Икос 1

Арха́нгел Гаврии́л, возвеща́я Пресвяте́й Де́ве Мари́и безсе́менное зача́тие от Нея́ Сы́на Бо́жия, рече́: «Ра́дуйся, Благода́тная, Госпо́дь с Тобо́ю, благослове́нна Ты в жена́х»; мы же, гре́шнии, гла́су Арха́нгела подража́ти дерза́юще, с ве́рою, любо́вию и благогове́нием вопие́м пе́ния сицева́я:

Ра́дуйся, от нача́ла веко́в во главу́ на́шего спасе́ния предызбра́нная;

ра́дуйся, многообра́зне от проро́ков предвозвеще́нная.

Ра́дуйся, Неве́сто Неневе́стная, заче́ншая Сы́на от Ду́ха Свята́го;

ра́дуйся, Ма́ти, в рождестве́ и по рождестве́ пребы́вшая Де́ва.

Ра́дуйся, Оде́ющагося све́том, я́ко ри́зою, пелена́ми пови́вшая;

ра́дуйся, млеко́м пита́вшая го́рняя и до́льняя благода́тию Свое́ю Пита́ющаго.

Ра́дуйся, на руку́ Твое́ю носи́вшая Вседержи́теля;

ра́дуйся, о Промысли́теле всея́ тва́ри попече́ние име́вшая.

Ра́дуйся, па́че всех Сы́на Твоего́ возлюби́вшая;

ра́дуйся, па́че всех от Него́ превознесе́нная.

Радуйся, честне́йшая и сла́внейшая без сравне́ния всех Небе́сных Сил;

ра́дуйся, превы́шшая вся́каго созда́ния.

Ра́дуйся, Благода́тная Цели́тельнице душ и теле́с на́ших.

Кондак 2

Ви́дящи, Пресвята́я Владычице, усердие и благоговение клирика Вике́нтия, на всяк день преклоняющаго колена пред честны́м Твоим образом и архангельское приветствие Тебе приносящаго, прияла еси таковое его благоугожде́ние и дарова́ла еси ему во дни болезни внезапное и дивное со одра́ востание. Темже и мы преклоняем колена душ и телес наших пред цельбоносным Твоим образом, Госпоже наша Богородице, и, поминающе чудное явление Твое клирику болящему, вопием Сыну Твоему и Богу нашему: Аллилу́ия.

Икос 2

Разуме́в чудесное исцеление от тяжкаго недуга, клирик Викентий воста с убогаго ложа своего, и́де в церковь и тамо песньми хвалебными прослави Тя, Целительницу всех болящих. Приими́ убо и от нас, Мати Божия, сия благохваления:

Ра́дуйся, от врат смертных неисцельно болящих к жизни возвращающая;

радуйся, сострадания к страждущим преисполненная.

Радуйся, пораженных различными недуги чудесно исцеляющая;

радуйся, во всяких ско́рбех и печалех небесную отраду в сердца наша изливающая.

Радуйся, в христианских добродетелех преуспети нам помогающая;

радуйся, любовию к Богу и ближним нас воодушевляющая.

Радуйся, от растлевающих душу и тело соблазнов мира сего сохраняющая;

радуйся, скорая услы́шательнице усердно Тебе молящихся.

Радуйся, источающая великия милости и щедро́ты любящим Тя;

радуйся, уповающим на Тя вся потребная в животе сем да́рующая.

Радуйся, ублажающих Тя в грозный час смерти не оставляющая;

радуйся, почитающих Тя жизни вечныя сподобляющая.

Ра́дуйся, Благода́тная Цели́тельнице душ и теле́с на́ших.

Кондак 3

Си́лою, данною от Тебе, Госпоже́ Царице и Владычице, святая икона Твоя источает неоскудно исцеления страждущим от недуг многоразличных, с несумненною верою к ней притекающим, Богу же вопиющим: Аллилу́ия.

Икос 3

Иму́щи премногую любовь к роду христианскому и Ма́тернее о нем попечение, всем просящим у Тебе помощи и заступления всякое благое прошение скоро исполняеши; сего ради Тебе, всемо́щней Заступнице и скорой Помощнице нашей, приносим похвалы сия:

Ра́дуйся, скорбящих утешение;

радуйся, безнадежных надеждо.

Радуйся, труждающихся помощь и укрепление;

радуйся, нищих оде́яние.

Радуйся, алчущих питательнице;

радуйся, обидимых и гонимых заступнице.

Радуйся, обидящих устрашительнице;

радуйся, в христианской вере наставнице.

Радуйся, взыскание погибших;

радуйся, споручнице спасения грешных.

Ра́дуйся, Благода́тная Цели́тельнице душ и теле́с на́ших.

Кондак 4

Бу́ри страстей и похотей, и искушений бесовских избави нас, Премилосердная Богородице, укрепи и сохрани в нас до конца жизни на́шея веру православную и преданность Святей Церкви, да возможем невозбранно пети Господу Богу: Аллилу́ия.

Икос 4

Слы́ша Господь на небеси́ Твоя о нас моления, Преблагая Владычице, исполняет скоро всякое прошение Твое. Ве́дуще таковое Ма́тернее дерзновение к Сыну Твоему, Господу нашему Иисусу Христу, вси к Тебе прибегаем и усердно молим Тя: предстательствуй о нас, многогрешных рабех Твоих, пред Всемогущим Создателем нашим, да не погуби́т нас со беззаконьми нашими, но да подаст нам оставление прегрешений, вопиющим Тебе из глубины души:

Ра́дуйся, предстательнице наша пред Богом, мир от бед спасающая;

радуйся, Сына Твоего на милость к нам недостойным преклоняющая.

Радуйся, от запаления огненнаго росою молитв Твоих избавляющая;

радуйся, удары молнии и грома от главы нашея отводящая.

Радуйся, юродивую мудрость века сего посрамляющая;

радуйся, путь спасения заблудшим показующая.

Радуйся, грешным к Богу дерзновение да́рующая;

радуйся, изнемогающим в напастех, ско́рбех и искушениих скоро помогающая.

Радуйся, в посте, молитве и богомыслии пребывающим присно спребывающая;

радуйся, блага земная, суетная и скоропреходящая презирати нас научающая.

Радуйся, к небесным и вечным сокровищем умы и сердца́ наша возводящая;

радуйся, единое на потребу избирати научающая.

Ра́дуйся, Благода́тная Цели́тельнице душ и теле́с на́ших.

Кондак 5

Свет небе́сный озари́ хра́мину болящаго клирика, егда предстала еси, Преблагая Владычице, дарова́ти ему исцеление от лютаго недуга. О Пресвятая Госпоже́ Богородице, просвети помраченныя многими грехми́ ду́ши наша и подаждь исцеление болезнующим телесе́м нашим, да, прославляюще Твоя милости, вопием радостно Богу: Аллилу́ия.

Икос 5

Ви́дяще Тя, Владычицу Богородицу, пред огнезра́чным Престолом Троицы стоящу и за христиан молящуюся, небесныя силы и вси святии от века Богу угодившии немолчными славосло́виями ублажают Тя. Мы же, грешнии, на земли, любовию к Тебе подвизаемии, дерзаем воспевати Тебе сице:

Ра́дуйся, Ма́тернею любовию весь мир христианский объемлющая;

радуйся, молитвами Твоими к Сыну Твоему и Богу нас спасающая.

Радуйся, изрядная споборнице веду́щим брань проти́ву искушений мирских и душевредных;

радуйся, наставнице целомудрия и воздержания.

Радуйся, всех прибегающих под кров Твой приемлющая;

радуйся, от всякия злобы и вражды миром и любовию ограждающая.

Радуйся, подвижников благочестия к горнему Иерусалиму путеводительнице;

радуйся, душепагубных ересе́й и расколов искоренительнице.

Радуйся, скорая в беда́х и печалех Утешительнице;

радуйся, всех верных благая Заступнице.

Ра́дуйся, Благода́тная Цели́тельнице душ и теле́с на́ших.

Кондак 6

Пропове́дует Святая Православная Церковь множество чудес Твоих и великия Твоя милости, Преблагая Владычице, яко гра́ды и ве́си ограждаеши, обители иноческия и жилища благочестивых рабов защищаеши, обидимых заступаеши и вся благая и душеполезная низпосылаеши всем прославляющим Тя и поющим Сыну Твоему: Аллилу́ия.

Икос 6

Све́тло красу́ется зде, Госпоже Богородице, чудотворная Твоя икона, именуемая Целительница, прогоняющи от всех верных тьму искушений и напастей и обильно исцеления источающи. Сего ради во умилении зовем Ти:

Ра́дуйся, от неисце́льных болезней скорое исцеление подающая;

радуйся, от всяких бед и скорбей избавляющая.

Радуйся, греховныя страсти укрощающая;

радуйся, колеблющихся в вере православней укрепляющая.

Радуйся, утешение благодатное в сердца́ боголюбивая изливающая;

радуйся, надеждою небесных благ верных души услаждающая.

Радуйся, в добрых де́лех преуспевати нам помогающая;

радуйся, от видимых и невидимых враг нас защищающая.

Радуйся, благодатию Твоею падших возставляющая;

радуйся, страх Божий в сердца́ наша вселяющая.

Ра́дуйся, Благода́тная Цели́тельнице душ и теле́с на́ших.

Кондак 7

Хотя́щи явити милосердие Твое неизреченное, даровала еси нам, преблагая Богородице Дево, чудотворную икону Твою, именуемую Целительница, да вси притекающии к ней с верою от болезней свобождаются и всякаго утешения сподобля́ются. Сего ради вопием о Тебе Богу: Аллилу́ия.

Икос 7

Ди́вна и пресла́вна дела́ Твоя, Пренепорочная Владычице: всем бо, богатым и нищим, здравым и болящим, с прилежною молитвою к цельбоносносней иконое Твоей притекающим, вся благая по коего́ждо потребе и в меру веры и любве́ подаеши. Темже и мы не таи́м Твоих благодеяний, но, благодарственно прославляюще милости Твоя, глаголем Ти сице:

Ра́дуйся, глухих слышание;

радуйся, слепых прозрение.

Радуйся, немых глаголание;

радуйся, хромых хождение.

Радуйся, прокаженных очищение;

радуйся, разслабленных укрепление.

Радуйся, от злых и лукавых духо́в свобождение;

радуйся, по Бо́зе наше прибежище и заступление.

Радуйся, от нужд, печалей и бед непреложное избавление;

радуйся, пристрастие к тленному богатству искореняющая.

Радуйся, искати богатство нетленное на небеси научающая;

радуйся, ум нам в го́рняя вперя́ющая

Ра́дуйся, Благода́тная Цели́тельнице душ и теле́с на́ших.

Кондак 8

Стра́нни и пришельцы в мире сем скорбнем и многомяте́жнем суще, вечнаго Небеснаго Отечества взыску́ем и Тебе, всемо́щную Царицу Приснодеву Богородицу, смиренно просим: путево́дствуй нас по стезям спасительных заповедей Сына Твоего, Христа Бога нашего, да, избегше се́тей невидимаго врага, возможем невозбра́нно воспевати Вседержителю Богу песнь: Аллилу́ия.

Икос 8

Весь мир христианский ублажает Тя, Пренепорочная Дево, гла́сы хвалебными: всем бо верным, наипаче же болящим, уте́шительно есть взирати на всечестну́ю икону Твою, Целительницею именуемую. О Пречу́дная Госпоже́ Богородице, приими́ и наша умиленная благохвале́ния такова́я:

Ра́дуйся, Ра́досте наша;

радуйся, добро́то несказа́нная.

Радуйся, высото́ доброде́телей;

радуйся, глубино́ смиренному́дрия.

Радуйся, неистощимый источниче милостей и щедрот;

радуйся, благоуханный Цве́те девства и чистоты.

Радуйся, веры христианския утверждение;

радуйся, нечестия обличение.

Радуйся, горних сил похвало́;

радуйся, всех праведных сла́во.

Радуйся, всех грешных упование;

радуйся, ненадеемых наде́яние.

Ра́дуйся, Благода́тная Цели́тельнице душ и теле́с на́ших.

Кондак 9

Все упование на Тя возлагаем, Мати Божия, и в ско́рбех и болезнех ко святей иконе Твоей с благоговением и верою притекаем, ча́юще от нея́ скорое утешение и исцеление получити. О Пресвятая Царице Богородице, воззри́ милостиво на нас, смиренных рабов Твоих, и ускори́ исполнити вся, яже на пользу нам, и в сей жизни и в будущей, да, прославляюще Твое благоутро́бие, воспеваем Творцу Богу: Аллилу́ия.

Икос 9

Вити́и многовеща́ннии не возмогут достойно восхвалити Тя, Пречистая Дево, честне́йшую херувим и сла́внейшую без сравнения серафим, безсеменно рождшую Спаса душ наших. Мы же, аще и не́мощни есмы́, обаче, любовию к Тебе побежда́еми, отверзаем недостойная уста своя на похвалы́ Тебе сицевы́я:

Ра́дуйся, умы человеческими и ангелькими непостижимая та́йно;

радуйся, чистотою Ангелов превозшедшая.

Радуйся, чудес Христовых начало;

радуйся, всех пророчеств исполнение.

Радуйся, девство и рождество в себе чу́дно сочетавшая;

радуйся, в обою́ непорочно и свя́то Себе сохра́ньшая.

Радуйся, Мати Сына Божия и Бога Вышняго;

радуйся, падшему человечеству отверзшая вход в Царствие Горнее.

Радуйся, тихое пристанище от бурь плавающим по морю житейскому;

радуйся, Богом дарова́нная отра́до страждущим.

Радуйся, сияющая благодатию и славою предивных зна́мений и чудес;

радуйся, прие́млющая похваление людских словес.

Ра́дуйся, Благода́тная Цели́тельнице душ и теле́с на́ших.

Кондак 10

Спасти́ хотя́ род человеческий от беззаконий и вечныя муки, человеколюбец Господь, Тя, Матерь Свою, дарова в помощь, покров и защиту верующим в Него. Прославляюще таково́е Создателя нашего безмерное милосердие о нас, грешных, благодарственным сердцем и устны́ вопием Ему: Аллилу́ия.

Икос 10

Стена́ еси необори́мая и заступление крепкое, Богородице Дево, всем с молитвою к Тебе прибегающим. Темже убо и нас, недостойных, огради от лютых болезней и от всякаго злаго обстояния и подаждь во всех де́лех благовременную помощь и укрепление взывающим Ти:

Ра́дуйся, Заступнице наша и похвало́;

радуйся, Хранительнице наша и утверждение.

Радуйся, Отрадо наша и дивное о нас попечение;

радуйся, известное прибежище наше во всех скорбных обстояниих.

Радуйся, младенцев воспитание;

радуйся, юных наставнице целомудрия.

Радуйся, супругом любовь и согласие да́рующая;

радуйся, благоговейных старцев к мирной кончине жития приводящая.

Радуйся, верных пастырей Святыя Церкве укрепляющая и вразумляющая;

радуйся, в иноческом образе подвизающимся хода́таице вечнаго ра́дования.

Радуйся, в мире благочестиво живущих не оставляющая Своим заступлением;

радуйся, всем христианом преди́вное вспоможе́ние.

Ра́дуйся, Благода́тная Цели́тельнице душ и теле́с на́ших.

Кондак 11

Пе́ния и мольбы́ всеумиле́нныя, ныне нами приносимыя пред цельбоносным Твоим образом, приими́, Приснодево Богородице, и сподоби до конца жизни на́шея Единому Богу воспевати: Аллилу́ия.

Икос 11

Светоза́рне сияет чудотворная икона Твоя, Мати Божия, источающи верным токи исцелений благодатных и наставляющи блуждающих во тьме грехов на светлый путь добродетелей и спасения. Сего ради вопием Ти хвалебныя песни таковыя:

Ра́дуйся, осенением Твоея иконы силу вражию от всех прогоняющая;

радуйся, всем прибегающим в ско́рбех, ну́ждах и болезнех скорое утешение и исцеление подавающая.

Радуйся, чудо чудес, Одигитрие Владычице, на путь спасения наставляющая;

радуйся, мирное устроение обуреваемым напастьми да́рующая.

Радуйся, чистотою Твоею чистому житию нас научающая;

радуйся, лукавых, гордых и гневливых людей вразумляющая.

Радуйся, правую веру и страх Божий в нас вселяющая;

радуйся, светом Христова учения тьму неверия прогоняющая.

Радуйся, смущения помышлений сумнительных удаляющая;

радуйся, всех духовных даров щедрая пода́тельнице.

Радуйся, благочестия наставнице;

радуйся, мира хода́таице.

Ра́дуйся, Благода́тная Цели́тельнице душ и теле́с на́ших.

Кондак 12

Благода́тию и щедро́тами Твоими, Премилосердная Владычице, не оставляеши христиан православных, да́рующи скорбящим утешение, оби́димым заступление, болящим исцеление и всем сущим в бедах многоразли́чных избавление; сего ради, прославляюще Тя, благодарственно вопием Богу: Аллилу́ия.

Икос 12

Пою́ще Твоя неизрече́нныя милости и чудеса, являемая нам недостойным, преклоняем колена пред цельбоносным Твоим образом, Богородице Приснодево, и молим Тя усердно: подаждь нам мир, тишину и благую христианскую кончину и не остави без Твоея помощи и заступления во втором пришествии Сына Твоего и Бога нашего всех приносящих Ти со умилением сия похвалы:

Ра́дуйся, в уныние и отчаяние впадших надеждою спасения укрепляющая;

радуйся, узы греховныя разрешающая.

Радуйся, праведный на нас гнев Божий на милость прелагающая;

радуйся, земное житие наше до́бре устрояющая.

Радуйся, от опасных обстояний нас избавляющая;

радуйся, в час кончины всем скорая Помощнице.

Радуйся, чтущих Тя на мыта́рствах воздушных заступающая;

радуйся, любовь к Тебе имущим врата райская отверзающая.

Радуйся, прославляющих Тя вечнаго блаженства в Царствии Небеснем сподобляющая;

радуйся, не чтущих Тя пред всеми посрамляющая.

Радуйся, державная Скоропомо́щнице наша во дни тяжких испытаний;

радуйся, яко во дни светлыя нам сора́дуешися.

Ра́дуйся, Благода́тная Цели́тельнице душ и теле́с на́ших.

Кондак 13

О Всепе́тая Ма́ти сладча́йшаго Го́спода нашего Иисуса Христа, ми́лостивно приими́ сие малое моление наше, избави нас от всякия напасти, болезни и внезапныя смерти и сподоби нас наследниками быти Царствия Небеснаго и со всеми святыми воспевати Сыну Твоему и Богу нашему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Арха́нгел Гаврии́л, возвеща́я Пресвяте́й Де́ве Мари́и безсе́менное зача́тие от Нея́ Сы́на Бо́жия, рече́: «Ра́дуйся, Благода́тная, Госпо́дь с Тобо́ю, благослове́нна Ты в жена́х»; мы же, гре́шнии, гла́су Арха́нгела подража́ти дерза́юще, с ве́рою, любо́вию и благогове́нием вопие́м пе́ния сицева́я:

Ра́дуйся, от нача́ла веко́в во главу́ на́шего спасе́ния предызбра́нная;

ра́дуйся, многообра́зне от проро́ков предвозвеще́нная.

Ра́дуйся, Неве́сто Неневе́стная, заче́ншая Сы́на от Ду́ха Свята́го;

ра́дуйся, Ма́ти, в рождестве́ и по рождестве́ пребы́вшая Де́ва.

Ра́дуйся, Оде́ющагося све́том, я́ко ри́зою, пелена́ми пови́вшая;

ра́дуйся, млеко́м пита́вшая го́рняя и до́льняя благода́тию Свое́ю Пита́ющаго.

Ра́дуйся, на руку́ Твое́ю носи́вшая Вседержи́теля;

ра́дуйся, о Промысли́теле всея́ тва́ри попече́ние име́вшая.

Ра́дуйся, па́че всех Сы́на Твоего́ возлюби́вшая;

ра́дуйся, па́че всех от Него́ превознесе́нная.

Радуйся, честне́йшая и сла́внейшая без сравне́ния всех Небе́сных Сил;

ра́дуйся, превы́шшая вся́каго созда́ния.

Ра́дуйся, Благода́тная Цели́тельнице душ и теле́с на́ших.

Кондак 1

Избра́нней от всех родо́в Пресвяте́й Де́ве Богоро́дице, яви́вшейся не́когда кли́рику боля́щу, во е́же исцели́ти его́ от боле́зни лю́тыя, похва́льное прино́сим пе́ние. Ты же, Всеми́лостивая Влады́чице, я́ко иму́щая держа́ву непобеди́мую, от вся́ких бед и скорбе́й и болезне́й свободи́ ны, зову́щия Ти:

Ра́дуйся, Благода́тная Цели́тельнице душ и теле́с на́ших.

Молитва

О Пресвята́я Госпоже́ Цари́це Богоро́дице, высшая всех небесных сил и святейшая всех святых! Припа́даем и поклоняемся Тебе пред всечестным и цельбоносным образом Твоим, воспоминающе дивное явление Твое болящему клирику Вике́нтию, и усердно молим Тя, всесильную рода нашего заступницу и помощницу: якоже древле подала исцеление тому клирику, тако и ныне исцели наша ду́ши и телеса́, болезнующия ранами грехов и страстей многоразличных, избави нас от всяких напастей, бед, скорбей и вечнаго осуждения, сохрани от душепагубных учений и безверия, от льстивых и наглых нападений невидимых врагов, подаждь нам христианскую кончину, безболезненну, мирну, непостыдну, Святых Таин причастну и сподоби нас на нелицеприя́тнем судищи Христове стати одесную Всеправеднаго Судии и блаженный глас Его услышати: «Прииди́те, благословеннии Отца Моего, наследуйте уго́тованное вам Царствие от сложения мира». Ами́нь.

Акафисты архангелам и ангелам

Ака́фист арха́нгелу Рафаи́лу

Кондак 1

Избра́нный Бо́гом от во́инства небе́снаго на служе́ние ро́ду челове́ческому, Арха́нгеле Бо́жий Рафаи́ле, и чудесы́ вели́кими и сла́вными на земли́ возсия́вый, моли́ Христа́ Бо́га вся́ких искуше́ний, бед и наве́тов вра́жеских избе́гнути нам и насле́дники Ца́рствия Небе́снаго соде́латися, да ра́достными пе́сньми с любо́вию восхваля́ем тя, небе́снаго предста́теля и засту́пника на́шего, зову́ще:

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Икос 1

Арха́нгели и а́нгели и вся во́инства небе́сная, предстоя́ще престо́лу Святы́я Тро́ицы, непреста́нно славосло́вят Творца́ небесе́ и земли́. С ними́ же и ты, всесла́вный Рафаи́ле, воспева́еши ги́мны хвале́бныя Вседержи́телю. Приими́ у́бо и от нас земноро́дных с любо́вию и наде́ждою приноси́мая ти велича́ния си́я:

Ра́дуйся, венце́м побе́дным па́че звезд на небеси́ блиста́яй;

ра́дуйся, тимпа́не сладкозву́чный, сла́ву Бо́жию бряца́яй.

Ра́дуйся, лю́тых и неисце́льных неду́гов теле́сных враче́вателю;

ра́дуйся, не́мощей и страсте́й душе́вных цели́телю.

Ра́дуйся, всем приходя́щим к тебе́ благ преизоби́льный пода́телю;

ра́дуйся, от теплохла́дия и малове́рия нас пресла́вный изба́вителю.

Ра́дуйся, неве́рующих в Про́мысл Бо́жий в ве́ре утвержда́яй;

ра́дуйся, от сна грехо́внаго ду́ши на́ша пробужда́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 2

Ви́дяще очи́ма веры силу и величие молниено́снаго вида твоего, арха́нгеле Божий Рафаи́ле, мы, земноро́днии, а́ще и грешни есмы́ и недостойни, оба́че с любовию и благодаре́нием ко Пресвяте́й Троице зовем вку́пе с тобою и со всеми силами небесными: Аллилу́ия.

Икос 2

Ра́зум человеческий не возмо́жет постигнути всех таинств премудрости и милосердия Творца нашего, ибо человеколюби́вый Господь, видя страдания людей, по неизреченной милости Своей посылает на землю святых ангелов Своих во исцеление неду́гующих и утешение скорбящих. За сие служение твое приими́, архангеле Божий, от нас в смирении и благоговении приносимое ти благодарение сие:

Ра́дуйся, слуго́ Господень, присно волю Владыки твоего творя́й;

радуйся, от оби́телей райских во юдо́ль плачевную нисходя́й.

Радуйся, от Бога повеление и власть человеком помогати прие́мляй;

радуйся, молитвы наша к стопам Вседержителя и Богородицы вознося́й.

Радуйся, сердца́ жесто́кая благодатно преобража́яй;

радуйся, огнь веры истинныя и любве нелициме́рныя возгрева́яй.

Радуйся, яко тобою бездну милосердия Божия призываем;

радуйся, яко тобою спасение вечное улучи́ти ча́ем.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 3

Си́лою благода́ти Божия приял еси власть недуги исцеля́ти и бе́сы изгоня́ти, святый архангеле Божий Рафаиле, яко прослави тя всемогущий Бог многими чудотворе́нии; мы же, на сие взирающе, усердно притекаем к предста́тельству твоему, во еже исцеления прия́ти недугов наших телесных, па́че же душевных, и усердно просим тя: не остави нас всеси́льною помощию твоею в борьбе с грехом и соблазнами мира сего, да беспреткнове́нно путь наш земной пре́йдем и в радости духовной ку́пно с тобою воспоем Триеди́ному Богу благода́рственную песнь: Аллилу́ия.

Икос 3

Иму́ще тя великаго помощника и крепкаго побо́рника на сопроти́вныя силы, молим тя, архангеле Рафаиле, бу́ди нам покровитель на всех путе́х жизни на́шея, да со благодарением взываем ти сице:

Ра́дуйся, паче всего ина́го о Бозе мыслити наставля́яй;

радуйся, волю Его любити и творити подвиза́яй.

Радуйся, заповедь о любви к ближнему исполняти нас науча́яй.

радуйся, миром и кротостию души наши исполня́яй.

Радуйся, дух милосердия в сердцах наших воскреша́яй;

радуйся, от пле́вел ненависти их очища́яй.

Радуйся, от всякаго зла и греха нас сохраня́яй;

радуйся, в добродетели терпения нас утвержда́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 4

Бу́ри искушений и бед изба́ви нас, путеводи́телю наш, Богом данный, и не остави нас беспомо́щных в скорбныя дни житейских испытаний и болезней, яко от Бога премудраго тя ко́рмчаго жизни нашея стяжа́хом; сего ради егда волны мирских попечений, страх и трепет смерти объе́млют нас, на тя, арха́нгеле святы́й, по Бо́зе надежду возлага́ем всерадостно, у тебе ча́юще тихое пристанище спасения обрести́, и благодарственно поем о тебе Вседержителю: Аллилу́ия.

Икос 4

Слы́шав Всемилосердный Господь наш слезныя горячия молитвы верных слуг Своих – праведнаго Тови́та и страждущия от насилия демонскаго девы Са́рры, благоизволи послати к ним тя, всеславный Рафаиле, да вся потре́бная им да́руеши, и в вере, благочестии и милосердии к ближним их утверди́ши. Мы же, вся сия ныне помина́юще, просим тя, арха́нгеле Божий, твоею молитвою исцели и нас, грешных, да благода́рственно зовем ти:

Ра́дуйся, в явлениях твоих образ милосердия Божия яви́вый;

радуйся, ве́стниче Божий, дивная величия Господня верным откры́вый.

Радуйся, исто́чниче Божий, жажду духовную многих утоли́вый;

радуйся, всех к тебе прибегающих милостию твоею покрыва́яй.

Радуйся, от домашния вражды единокро́вныя миром огражда́яй;

радуйся, друга друга тяготы́ носити нас науча́яй.

Радуйся, стра́ждущим усердно служити нас подвиза́яй;

радуйся, на вся блага́я и душеполе́зная нас наставля́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 5

Богоявле́нною звездо́ю путеводною был еси отроку Тови́и, егда отец посла его к сроднику своему на страну далече. И не то́кмо спутник добрый был еси ему, обаче и врачева́тель искусный, егда повелел еси ему в реце́ рыбу изловити и изъяти из нея́ сердце, печень и желчь, во еже асмоде́я, демона–губителя, каждением сим от благочестивыя девы Са́рры отгнати и слепаго Тови́та желчию уврачева́ти. За таковую убо милость Божию к ним воспеша ти́и Го́сподеви благодарственную песнь: Аллилу́ия.

Икос 5

Ви́дим тя взором духо́вным, всехва́льный арха́нгеле Рафаи́ле, у Престола Божия в вели́цей славе предстоящаго и за нас грешных молящагося, и просим тя: буди и нам спутник, якоже Тови́и, в жизни нашей многостра́дальней, сохраняя нас от греха и всякаго злаго обстояния, от врагов видимых и невидимых, да возмогли́ бы́хом и мы в здравии, мире и благоденствии славити Отца Небеснаго, и тебе, святый наш покровителю, величати сице:

Ра́дуйся, отроку Товии путь безмятежен сотвори́вый;

радуйся, мудрый и добрый советода́тель ему бы́вый.

Радуйся, путеше́ствовати хотящим добрый спу́тниче и руководи́телю;

радуйся, путей покаяния и спасения мудрый сказа́телю.

Радуйся, от похоти себялю́бия нас благодатно исцеля́яй;

радуйся, к земным богатствам сердцем не прилепля́тися науча́яй.

Радуйся, сокровища нетле́нная искати нас побужда́яй;

радуйся, за вся Творца благодарити нас наставляяй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 6

Пропове́дует весь мир христианский служение твое человекам, яко ты еси, арха́нгеле, провозвестник суде́б Божиих и всеблагомо́щный молитвенник за ны ко Господу. За таковое служение твое всему роду нашему благодарным сердцем и усты́ поем Богу, благоизво́лившему послати нам ангелы Своя: Аллилу́ия.

Икос 6

Возсия́л еси, светоно́сный архангеле, яко светильник лучеза́рный и богоно́сный, егда возвестил еси праведному Тови́ту, яко ты еси един от седми́ святых ангелов, иже приносят молитвы святых и входят пред славу милосе́рднаго Бога нашего, и заповедал еси всем верным, яко подобает спасения ради ми́лостыню творити, Го́сподеви моли́тися усердно и славосло́вити всесвятое имя Его; и тако, совершив волю Божию, восше́л еси во обители небесныя к Посла́вшему тя. Сего ради и мы, смиренно покланя́ющеся Творцу нашему, в радости духовной приносим тебе славосло́вия сия:

Ра́дуйся, вы́ну пред Господем за всех больных и страждущих хода́тайствуяй;

радуйся, просвещением Боже́ственным умы и сердца́ наша озаря́яй.

Радуйся, яко тобою истина Христова при́сно утверждается;

радуйся, яко тобою лицеприятие и человекоуго́дие посрамляется.

Радуйся, врачей премудростию и человеколюбием обогаща́яй;

радуйся, богатых в милосердии и благотворе́нии утвержда́яй.

Радуйся, бедным отраду и вспоможение всемилостиво да́руяй;

радуйся, к творению дел благих всех нас усердно подвиза́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 7

Хотя́ Человеколю́бец Господь явити в тебе, преславный Рафаиле, Свое неизреченное к людем милосердие, показа тя яко воистину светило многосве́тлое: скорым бо твоим ходатайством ты многая чудеса во дни Ветхаго Завета совершил еси, обаче и в наше преско́рбное и многосу́етное время не оставляеши нас предста́тельством твоим и подвиза́еши Го́сподеви умиленно взывати: Аллилу́ия.

Икос 7

Но́вое чудо сотворил еси, светоза́рный Рафаиле, егда, явлься преподобному Макарию Ри́млянину, указал еси ему место благослове́нное, идеже надлежа́ло ему совершити подвиги своя, и во дни старости посетил еси угодника сего, избавление от искушения тяжкаго ему даровав. Мы же, ныне вся сия воспомина́юще, просим тя, архангеле святый: утверди и нас в вере во всемогу́щество и милосердие Творца нашего, и приими́ милостиво приносимая ти с верою и любовию велича́ния сия:

Ра́дуйся, несумне́нный покрове от бра́ней и упокоение;

радуйся, преподо́бных Христовых утешение.

Радуйся, кротких нравом святое благословение;

радуйся, молитвами твоими нас преобража́яй.

Радуйся, от глада духовного всех нас изба́вляяй;

радуйся, любви к Божию творению нас науча́яй.

Радуйся, образ Божий в ближнем зрети наставля́яй;

радуйся, нрав гневли́вый на кроткий пременя́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 8

Стра́нно и неудобоприя́тельно су́етному миру слышати, ка́ко молитвами твоими, богоно́сный архангеле, богатство милосердия Божия изливается на всех с верою притека́ющих к небесному покрови́тельству твоему. Мы же, славяще Троицу Святую, давшую ти благодать сию, умиле́нно Творцу нашему поем: Аллилу́ия.

Икос 8

Всем хо́щеши спасения, всеблагий наш покровителю, святый архангеле Рафаиле, твоими бо хода́тайствы и молитвами вся полезная нам да́руеши: ибо тобою па́губа отгоняется, здравие возвращается, мир и благоденствие водворяются на земли́, понеже на Небесе́х при́сно предста́тельствуеши о нас. Сего ради просим тя: помози́ нам, заступниче наш, на жи́зненном пути нашем, и молися Господеви о всех вопиющих тебе си́це:

Ра́дуйся, слепых зря́чими сотворя́яй;

радуйся, глухим слух и немым язык отверза́яй.

Радуйся, хребты сокрушенныя укрепля́яй;

радуйся, кости поврежденныя исправля́яй.

Радуйся, хромым радость хождения возвраща́яй;

радуйся, сухия руки и ноги то́ки жизненными исполня́яй.

Радуйся, раны огненныя и смра́дныя стру́пы телесныя исцеля́яй;

радуйся, разума лишившимся молитвами твоими ум подава́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 9

Вся́кия беды́, ско́рби и напа́сти избавляя нас, святый арха́нгеле, твоими к Богу теплыми молитвами, сотвори́, да в претру́дном земном житии́ нашем спасения вечнаго достигнем и с тобою ку́пно в селении праведных воспое́м Го́сподеви: Аллилу́ия.

Икос 9

Вети́йствующий язык не может изрещи́ всю славу твою на небеси́, святый архангеле Рафаиле, яко с огненными лики небесных сил предстои́ши престолу Царя царствующих и Господа господствующих, умоляя Его благость и милосердие о чтущих тя людех, взывающих ти сице:

Ра́дуйся, ангелов нача́льниче и человеков наста́вниче и заступниче;

радуйся, да́ры Духа Святаго стяжати нам помога́яй.

Радуйся, свято и праведно Богородицу почитати науча́яй;

радуйся, всем любящим Господа тихую радость на сердце полага́яй.

Радуйся, дружбу и любовь между христианами укрепля́яй;

радуйся, о благостоянии святых Божиих Церквей Христа умоля́яй.

Радуйся, мона́шествующих похвало и утверждение;

радуйся, мирян в благочести́вом житии укрепление.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 10

Спасти́ся хотящим нам, буди помощник тверд, архангеле Рафаиле, избавляя нас и храня от всяких бед и напастей, наипаче же от грехопаде́ний наших, лишающих нас благодати Божия. Того ради от сетей бесо́вских тобою избавля́еми, благодарным сердцем и усты́ зовем Спасителю нашему: Аллилу́ия.

Икос 10

Стена́ еси крепкая и ограждение неодоли́мое являешися всем прибегающим к твоему заступлению и по́мощи, архангеле Божий Рафаиле; сего ради молим тя: сохраняй нас от коварства врагов видимых и невидимых кро́вом крил твоих. Вси же исцеле́ннии и в пути ше́ствующии, тобою охраняеми, благодарственно взывают тебе сице:

Ра́дуйся, силою Божиею козни диавола и аггелов его разруша́яй;

радуйся, полки́ их низлага́яй и безсилие их явля́яй.

Радуйся, от греховных навыков сердца́ наша свобожда́яй;

радуйся, всякую печаль от чтущих тя удаля́яй.

Радуйся, в вере и благочестии нас утвержда́яй;

радуйся, светом любве нелицеме́рныя нас озаря́яй.

Радуйся, заповеди ева́нгельския исполня́ти нас наставля́яй;

радуйся, на славосло́вие Божие всех нас созыва́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 11

Пе́ние Пресвяте́й Троице на небесе́х непрестанно воспевают всесла́внии архангели и вси девять чино́в ангельских, со страхом глаго́люще: «Свят, Свят, Свят Господь Савао́ф, испо́лнь небо и земля славы Твоея́!» С ними же и ты, светоза́рный архангеле Рафаиле, пребыва́еши в славосло́вии. Мы же, вся сия ныне помина́юще, просим тя: сподоби и нас на земли́ чистым сердцем и усты́ такожде воспевати Триеди́ному Богу хвалебную песнь: Аллилу́ия.

Икос 11

Светоприе́мный проповедник истиннаго света явля́ешися, святый архангеле Божий, просвещаеши бо сердца́ верных, и к разуму Божественному вся наставля́еши, и пути́ спаси́тельныя нам отверзаеши; сего ради молим тя: помози нам воспряну́ти от сна греховнаго и напо́лнити сосуды души наших еле́ем дел благих, исполни же нас духа прему́дрости Божия, сердца́ наша в любви ко Христу и ближним нашим утверди, и приими́ от нас похвалы сия:

Ра́дуйся, немощны́х духом силою благодати Божия исполня́яй;

радуйся, изнемогающих от уныния и скорбе́й всеоружием веры и надежды облека́яй.

Радуйся, на милость Божию уповати нас преславно наставля́яй;

радуйся, младенцев воспитание и благодатное хране́ние.

Радуйся, отроко́в во благочестии преславное укрепле́ние;

радуйся, дев и юношей в целомудрии утвержде́ние.

Радуйся, супругов в любви и единомыслии сохраня́яй;

радуйся, старцем отраду и утешение посыла́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 12

Благода́ть ве́лию приял еси от Бога целити всякий недуг и вся́ку язву в людех, о великий архангеле Рафаиле. Подаждь убо и нашим душа́м и телесе́м исцеление от недугов, нас гнетущих, да Богу, дарова́вшему нам такова́го помощника и врачева́теля, благодари́вше воспоем: Аллилу́ия.

Икос 12

Пою́ще многообра́зная твоя чудеса, во спасение наше соде́янная, хвалим тя, святый покрови́телю и те́плый предста́телю о нас пред Богом, и просим тя: не оста́ви у́бо нас зде, в земно́м нашем странствии, тамо же, в день Страшнаго Суда Божия, буди нам крепкий заступник, да безпреткнове́нно пре́йдем мытарства злых духо́в и Царствия Небеснаго наследники соделаемся; ныне же приими́ ми́лостивно величания сия:

Ра́дуйся, всех приходящих к тебе благодатию озаря́яй;

радуйся, теплотою любве твоея нас согрева́яй.

Радуйся, молитвами твоими от вечныя погибели нас избавля́яй;

радуйся, от внезапныя смерти и кончины лютыя нас изыма́яй.

Радуйся, в смертный час всем нам благонаде́жный помо́щниче;

радуйся, от насилия демонского многомощный наш защи́тниче.

Радуйся, от обычаев душетленных сердца́ наша отвраща́яй;

радуйся, нравы добрыя и благоче́стие в нас насажда́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 13

О пресла́вный арха́нгеле Бо́жий Рафаи́ле! За преди́вное служе́ние твое́ ро́ду челове́ческому приими́ от нас гре́шных и недосто́йных сие́ ма́лое тебе́ хвале́ние и благодаре́ние, и покры́й нас крыло́ма твои́ма от всех враг ви́димых и неви́димых, умоли́ же Христа́ Бо́га сподо́битися нам христиа́нския ми́рныя кончи́ны, изба́витися ве́чных мук и всели́тися во оби́телех Отца́ Небе́снаго, да ку́пно с тобо́ю и со все́ми святы́ми ра́достно воспое́м Царю́ Сла́вы: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Арха́нгели и а́нгели и вся во́инства небе́сная, предстоя́ще престо́лу Святы́я Тро́ицы, непреста́нно славосло́вят Творца́ небесе́ и земли́. С ними́ же и ты, всесла́вный Рафаи́ле, воспева́еши ги́мны хвале́бныя Вседержи́телю. Приими́ у́бо и от нас земноро́дных с любо́вию и наде́ждою приноси́мая ти велича́ния си́я:

Ра́дуйся, венце́м побе́дным па́че звезд на небеси́ блиста́яй;

ра́дуйся, тимпа́не сладкозву́чный, сла́ву Бо́жию бряца́яй.

Ра́дуйся, лю́тых и неисце́льных неду́гов теле́сных враче́вателю;

ра́дуйся, не́мощей и страсте́й душе́вных цели́телю.

Ра́дуйся, всем приходя́щим к тебе́ благ преизоби́льный пода́телю;

ра́дуйся, от теплохла́дия и малове́рия нас пресла́вный изба́вителю.

Ра́дуйся, неве́рующих в Про́мысл Бо́жий в ве́ре утвержда́яй;

ра́дуйся, от сна грехо́внаго ду́ши на́ша пробужда́яй.

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Кондак 1

Избра́нный Бо́гом от во́инства небе́снаго на служе́ние ро́ду челове́ческому, Арха́нгеле Бо́жий Рафаи́ле, и чудесы́ вели́кими и сла́вными на земли́ возсия́вый, моли́ Христа́ Бо́га вся́ких искуше́ний, бед и наве́тов вра́жеских избе́гнути нам и насле́дники Ца́рствия Небе́снаго соде́латися, да ра́достными пе́сньми с любо́вию восхваля́ем тя, небе́снаго предста́теля и засту́пника на́шего, зову́ще:

Ра́дуйся, святы́й арха́нгеле Рафаи́ле,

цели́телю неду́гов на́ших

и моли́твенниче о нас пред Бо́гом.

Молитва

О святы́й сла́вный арха́нгеле Бо́жий Рафаи́ле, ско́рый помо́щниче и те́плый пред Бо́гом о нас засту́пниче и моли́твениче! Предстоя престолу Превятыя Троицы, испроси нам у Господа прощение согрешений наших: да преложит Он на милость гнев Свой праведный, грехов ради наших дви́жимый на нас. Не остави же, о архангеле Божий, нас и ты помощию и заступлением твоим, днесь прославляющих имя твое святое. Аще и многогре́шни есмы́, оба́че не хо́щем в беззакониях наших погибнути. Укрепи благодатию Госпо́днею слабую волю нашу на дела благая. Буди и нам, якоже отроку Тови́и, путеводи́тель и советода́тель в нашем многоско́рбнем житии. Помози нам избавитися от гнетущих нас болезней, якоже ты избавил еси Тови́та от многолетныя его слепоты. Егда же приблизится час сконча́ния нашего, не остави нас, архангеле Божий, беззащитных на воздушных мыта́рствах проти́ву духо́в злобы, прегражда́ющих восход в го́рняя, да соблюда́еми тобою достигнем обителей небесных, и купно с тобою и со всеми святыми прославим Единосу́щную и Живонача́льную Троицу, Отца и Сына и Свята́го Духа, во веки веков. Ами́нь.

Ака́фист свято́му А́нгелу, неусыпа́емому храни́телю челове́ческия жи́зни

Кондак 1

Избра́нный от Го́спода Бо́га на хране́ние души́ моея́ и телесе́, святы́й Ангеле, похва́льная ти воспева́ти дерза́ю, недосто́йный раб твой; ты же, я́ко име́яй дернове́ние к Царю́ Небе́сному, от вся́ких мя бед и скорбе́й, от враг ви́димых же и неви́димых защити́, зову́ща:

Ра́дуйся, А́нгеле Госпо́день, неусыпа́емый храни́телю мой.

Икос 1

А́нгеле святы́й, по́сланный с Небесе́, во е́же храни́ти мя и руководи́ти во всей жи́зни мое́й, припа́дая молю́ ти ся: сам наста́ви и вразуми́ мя, начина́юща от серде́чныя любве́ и усе́рдия возглаша́ти пе́сненныя ти хвалы́:

Ра́дуйся, А́нгеле Бо́жий, предста́телю мой у Пресвяты́я Тро́ицы;

радуйся, Царя ца́рствующих безпло́тный во́ине.

Радуйся, Го́спода госпо́дствующих небе́сный слуго́;

радуйся, у́мных и невеще́ственных слуг Его сожи́телю.

Радуйся, творя́й при́сно во́лю Влады́ки своего́;

радуйся, прие́мый от Бо́га повеле́ние и власть храни́ти ду́шу мою.

Радуйся, никогда́же отлуча́яйся мене́, гре́шнаго;

радуйся, вы́ну спребыва́яй ми, недосто́йному.

Радуйся, соблюда́яй мя на всех путе́х мои́х;

радуйся, сохраня́яй мя от вся́каго зла.

Радуйся, от Бо́га да́нный ми руководи́телю на путе́х жития́ моего́;

радуйся, благи́й мой наста́вниче.

Ра́дуйся, Ангеле Госпо́день, неусыпа́емый храни́телю мой.

Кондак 2

Ви́дев человеколюби́вый Господь, яко, по прегреше́нии пра́отца нашего Адама, вси челове́цы удо́бь прекло́нни суть ко греху, по Своей неизрече́нней милости послал есть во всю землю святых Ангелов и коему́ждо от человек приста́ви хранителя. Исполня́юще убо повеление Влады́ки своего, святи́и Ангели всегда готови суть помога́ти нам, богоуго́дно поющим: Аллилу́ия.

Икос 2

Ра́зуму моему просвещение свыше исхода́тайствуй, святый Ангеле, да возмогу позна́ти, что есть воля Божия, благая и угодная и совершенная, и сердце мое направи, еже со усердием творити ю; тебе же, хранителя моего, да не престану восхваляти сицевы́ми гла́сы:

Радуйся, воспламеня́яй сердце мое любовию к Богу, Создателю моему;

радуйся, возбужда́яй мя на всяк день же и час приносити Ему молитвы, прошения и благодаре́ния.

Радуйся, я́коже стражем верным, страхом Господним душевный мой дом огражда́яй;

радуйся, вся помышления моя к распятому за грехи мира Спасителю устремля́яй.

Радуйся, страдания Его и крестную смерть в память мою вперя́яй;

радуйся, воспоминанием Страстей Господних блюсти́ся от грехов мя поуча́яй.

Радуйся, благода́тнаго свыше осенения Святаго Духа просити мя наставля́яй;

радуйся, яко на кроткия точию и смиренныя сердцем ми́лостивне призира́ти Ему, Уте́шителю, уверя́я мя.

Радуйся, мыслию о вездесу́щии Божии всюду окружа́яй мя;

радуйся, всеве́дение Его умным очесем моим представля́яй.

Радуйся, милосе́рдием Его к кающимся грешником сердце мое утеша́яй;

радуйся, правосу́дием Его к ожесточе́нным и нераска́янным душу мою устраша́яй.

Ра́дуйся, Ангеле Госпо́день, неусыпа́емый храни́телю мой.

Кондак 3

Си́лу Боже́ственныя благодати испроси́ ми, хранителю мой Ангеле, во еже неуклонно и непреткнове́нно ходити ми спасительным путем Христовых заповедей, сердцем же и усты́ непрестанно славити всесвятое имя Бога нашего и пети Ему: Аллилу́ия.

Икос 3

Имам тя, богоизбра́нный покровителю мой, якоже светлую зарю, просвеща́ющую души́ моея́ темноту и разгоня́ющую мрак сердечнаго неве́дения моего; сего ради, со умилением припа́дая, молю ти ся, да и вся моя чу́вствия, потемне́нная страстьми́, очистятся, во еже не блужда́ти ми во тьме греховней. Пречу́дную же светлость твою воспеваю си́це:

Радуйся, звездо́ Невечерняго Света, от трисия́ннаго Божества возсиявшая и мене́ вы́ну озаря́ющая;

радуйся, пресветлая луче́, помраченная грехми́ сердечная ми очеса́ осиява́ющая.

Радуйся, яко тщи́шися направити мя на истинный путь во тьме беззаконий заблужда́ющаго;

радуйся, яко предлага́еши ми за́поведи Господни, а́ки зерца́ло для всея жизни моея.

Радуйся, яко поставля́еши ми закон Божий, аки светильник нога́ма мои́ма и свет стезям моим;

радуйся, яко словес Ева́нгелия Христо́ва в сладость послу́шати поуча́еши мя.

Радуйся, яко учению Божественнаго Учителя моего и Господа несумне́нно веровати побужда́еши мя;

радуйся, яко в повинове́нии уставом святы́я Церкве укрепляеши мя.

Радуйся, яко правилом и преданием святых апостол и отец покаря́тися наставляеши мя;

радуйся, яко во испове́дании святыя и православныя веры утвержда́еши мя.

Радуйся, яко за сие испове́дание и на смерть готова мя быти убеждаеши;

радуйся, яко еретиком и отступником истинныя Церкве сообщатися возбраня́еши ми.

Ра́дуйся, Ангеле Госпо́день, неусыпа́емый храни́телю мой.

Кондак 4

Бу́ря житейского моря сокрушает духовный мой корабль волна́ми мирских попечений, и мир убогия души моея мяте́тся, и где обрящу тихое приста́нище спасения? Токмо на тя по Бозе возлагаю надежду, храни́телю мой Ангеле, яко премудраго тя ко́рмчаго в мысленных бурях, смущающих мя, стяжа́х: благода́рственне убо пою Богу моему: Аллилу́ия.

Икос 4

Слы́шаще и зря́ще тя, божественный Ангеле, крепкаго моего блюстителя, зло́бнии ду́си поднебе́снии не смеют приближитися ко твоей пречистей светлости и душегуби́тельная ми па́кости де́яти. Сего ради смиренно молю тя: не отступи от мене за невоздержа́ние мое, но при́сно от лукаваго тех ловительства и ко́зней соблюдай мя, со умилением глаголюща:

Радуйся, крепким кровом крил твоих остеня́яй мя и покрыва́яй;

радуйся, о́крест мене с пламенным мече́м присно ополча́яйся.

Радуйся, проти́ву князя тьмы во бра́ни ми посо́бствуяй;

радуйся, лукавых его служителей побеждати ми помога́яй.

Радуйся, отгоня́яй от мене душепа́губныя демоны, аки хищныя птицы;

радуйся, вразумля́яй мя бесовския ко́зни познати, аки лукавыя лисицы.

Радуйся, зверообра́зная тех на ум и сердце мое нападения отрева́яй;

радуйся, порождения их, гордость и ненависть, из сердца моего исторга́яй.

Радуйся, зависть и злопомне́ние от мыслей моих прогоня́яй;

радуйся, во отражение злых помысло́в крестным зна́мением себе огра́ждати побужда́яй мя.

Радуйся, на а́спида и васили́ска небоя́зненно наступати укрепляяй мя;

радуйся, име́яй непобедимое оружие проти́ву всех врагов моих.

Ра́дуйся, Ангеле Госпо́день, неусыпа́емый храни́телю мой.

Кондак 5

Боготе́чней и лучеза́рней звезде, путеводившей дре́вле волхвы́ на поклонение ро́ждшемуся в Вифлее́ме Спасителю мира, дерзаю уподо́бити тя, благи́й мой хранителю: неотлучным бо и светоносным твоим ми спребыва́нием указу́еши ми правый путь, веду́щий в Го́рний Вифлее́м, в Небе́сное Ца́рствие, да тамо с лики Арха́нгел и Ангел сподоблюся воспевати Преве́чному Царю Славы: Аллилу́ия.

Икос 5

Ви́дя мя но́щию содержима мрачною и темным облаком страстей покрыва́ема, святый хранителю души́ моея́, не огорчися, не остави мене, но подража́яй долготерпению Спасителя моего, пожди́ еще, возбуждая мя к покаянию, до́ндеже очеса́ моя излию́т источники слез на омытие душевныя нечистоты́ моея́. О сем смиренно молю тя и глаголю:

Радуйся, яко вы́ну прино́сиши Богу о мне гре́шнем молитвы своя, яко кади́ло пред Ним благово́нное;

радуйся, яко присно хода́тайствуеши пред Создателем моим о е́же спасти́ся ми.

Радуйся, яко праведный гнев Его, дви́жимый на мя, своим предста́тельством отвраща́еши;

радуйся, яко просиши всемилосе́рдаго Господа подати прощение злых моих деяний.

Радуйся, яко умилостивля́еши Его благость, да не погуби́т мя со беззаконьми моими;

радуйся, яко непрестанно мо́лишися Искупи́телю моему, да дарует ми время ко исправлению.

Радуйся, яко возбужда́еши мя в покаянии препроводи́ти вся дни живота моего;

радуйся, яко внушаеши ми желание, да вы́ну каюся пред Го́сподем во всех моих прегрешениях.

Радуйся, яко вразумляеши мя на всякое время мысленно себе испытова́ти и во гресех моих испове́датися;

радуйся, яко влагаеши в сердце мое сокрушение и скорбь, зане прогневах Преблагаго Бога моего.

Радуйся, яко побуждаеши мя оплакивати окая́нное и скверное житие мое;

радуйся, светоносный и неумолкающий хода́таю спасения моего.

Ра́дуйся, Ангеле Госпо́день, неусыпа́емый храни́телю мой.

Кондак 6

Пропове́дую велегласно при́сное твое, хранителю мой Ангеле, о мне, грешнем, попече́ние: в ско́рбех бо и напа́стех, я́же в сем многомяте́жнем мире смущает мир души́ моея́, явля́еши ми ся скорый уте́шитель, вразумля́я мя, яко вся сия низпосыла́ются от премудраго Создателя, аки врачевство́ проти́ву душевных недугов моих, и поучая благоде́ющему сице Небесному Врачу воспевати: Аллилу́ия.

Икос 6

Возсиява́ет в души́ моей, омрачаемой скорбию и унынием, свет благода́тнаго утешения, и сердце мое исполня́ется веселия и радости, егда непреста́нными твоими, святый Ангеле, наставлении возбужда́ем дерзаю, яко мыта́рь, вопити к щедрому Богу, да милостив будет и простит ми прегрешения моя. Не премолчи убо, наставниче мой, вразумляя и укрепляя мя, зовуща ти:

Радуйся, помога́яй ми благий яре́м спасительнаго терпения с любовию носити;

радуйся, в беда́х и заключениих упованием на Господа Бога укрепля́яй мя.

Радуйся, скорби и болезни мужественне преодолева́ти мя поуча́яй;

радуйся, всякую печаль и уныние от сердца моего отгоня́яй.

Радуйся, проти́ву врага, в сеть отчаяния уловити мя хотяща, бра́тися побуждаяй мя;

радуйся, словесем апостола, яко вси хотящии благоче́стно жити гони́ми будут, веровати убежда́яй мя.

Радуйся, образ терпения и злострадания прияти ми пророки и апостолы внуша́яй;

радуйся, на лик мученик и исповедник, за Христа до излияния кро́ве своея́ подвиза́вшихся, во утеше́ние ми показу́яй.

Радуйся, страдания Самаго Спасителя и Господа вы́ну умным очесе́м моим представля́яй;

радуйся, наде́ждою будущаго воздаяния сердце мое услажда́яй.

Радуйся, всера́достным ожида́нием вечных благ душу мою оживля́яй;

радуйся, благи́й и присный мой уте́шитель.

Ра́дуйся, Ангеле Госпо́день, неусыпа́емый храни́телю мой.

Кондак 7

Хотя́й всем человеком спастися, премилосе́рдый Создатель мой посла Тя, Ангела Своего, яко верна ми стра́жа и пе́стуна до́бра во всем житии моем, да всюду вспомоществу́еши ми святыми твоими вдохнове́нии, защищаеши проти́ву ко́зней диавола и предуготовля́еши мя де́лы благими вни́ти с мудрыми девами в Небесный Чертог, с богокра́сною пе́снию: Аллилу́ия.

Икос 7

Но́вую показу́ет благость Господь и Владыка мой на мне, непотре́бнем и паче всех гре́шнейшем рабе Своем: презирая бо лютая моя и тяжкая, не погубил мя есть со беззако́ньми моими даже до настоящаго дне и часа́, но долготерпя на мне, ми́лостивне ожидает моего обращения и серде́чнаго покаяния. Верую, благи́й хранителю мой, яко твоим присным пред Богом за мя ходатайством досе́ле храним есмь: те́мже, любовию к тебе подвиза́емый, взываю:

Радуйся, яко обурева́ющася мя в мори жития сего от коне́чнаго потопления соблюдаеши;

радуйся, яко из рова беззаконий моих рукою твоея́ по́мощи мя исхищаеши.

Радуйся, яко греховный сон душевре́дныя моея лености отряса́еши;

радуйся, яко ум мой, омраченный небреже́нием, светлым твоим присутствием озаряеши.

Радуйся, яко хладное и мало не угасшее сердце мое молитвами воспламеня́ти ми помогаеши;

радуйся, яко на славословие Божие присно мя возставля́еши.

Радуйся, яко настрояеши глас мой к песнопе́ниям, и́миже достойно и праведно есть хвалити Творца всяческих;

радуйся, яко поучаеши мя прославляти Господа моего не усты́ то́чию, но и сердцем.

Радуйся, яко ко исполнению пресвяты́я воли Его возбуждаеши мя;

радуйся, яко самоотверже́нию и отречению моея злыя воли приобучити мя тщишися.

Радуйся, яко глубину, простоту и а́гнчу кротость стяжати ми преи́скренне желаеши;

радуйся, яко о еже младенческому незлобию и старческому доброрассужде́нию дарова́тися ми хода́тайствуеши.

Ра́дуйся, Ангеле Госпо́день, неусыпа́емый храни́телю мой.

Кондак 8

Стра́нен и пришле́ц есмь на земли́ сей: житие мое суетно и маловре́менно есть; аз же, окаянный, смерти безве́стное во ум никогда́же прие́млю, ни помышляю о Страшнем Суди́щи, в немже и́мам Праведному Судии предстати и дати ответ о всяком деле же и слове. Темже молю тя, души́ моея хранителя, возбуди́ мя скоро от сна греховнаго, да не постигнет мя час смерти неиспра́вленна и да сподо́блюся испросити от Всеми́лостиваго Бога беззаконием моим прощение и во гласе ра́дования воспевати Ему: Аллилу́ия.

Икос 8

Все́х Господь и Создатель мой, егда назна́менует ми преста́витися от жития сего, ты, благи́й хранителю мой, прови́дяй грозныя му́ки, духово́м злобы и нераскаянным грешником угото́ванныя и мене ожида́ющия, покры́й мя твоего милосердия крила́ми, я́коже орел птенцы своя, и внегда́ исчезати от мене духу моему, да узрю́ тя близ мене́ предстояща и лютыя враги отгоняюща. О сем со умилением молю ти ся, веща́я сице:

Радуйся, умным очесе́м моим горький и страшный час смертный представля́яй;

радуйся, яко неизбежен, вкупе же и безвестен час той присно ми напомина́яй.

Радуйся, на ки́йждо день а́ки уже на последний жития моего взирати мя поуча́яй;

радуйся, на всякое время ко исходу во ин мир мя приуготовля́яй.

Радуйся, душевное умиление и сердечное сокрушение во мне рожда́яй;

радуйся, вы́ну желаяй ми, да поне́ при кончине дней моих покаюся.

Радуйся, любити мир и яже в мире ми воспреща́яй;

радуйся, пристрастие к тленному богатству из сердца моего искореняти помога́яй.

Радуйся, вся бла́га земная быти привременна и скоропреходя́ща ми показу́яй;

радуйся, яко вся красная мира сего кри́ну се́льному подобна суть, вразумля́яй мя.

Радуйся, славы человечи, аки тени преходящия, искати возбраняяй ми;

радуйся, от единого Бога славы нетленныя в будущум веце взыскати побуждаяй мя.

Ра́дуйся, Ангеле Госпо́день, неусыпа́емый храни́телю мой.

Кондак 9

Вся́к грех соде́ях в житии́ сем, и весь живот мой во мнозе претек суете, к концу прибли́жихся: врази́ же мои устремляются на мя, а́лчуще поя́ти мя и низри́нути во глубину адову. Темже молю ти ся, благи́й мой хранителю, бу́ди ми защи́титель, егда́ и́мам преходити лютая мыта́рства, и безбедно доведи мя до врат Небеснаго Царствия, иде́же ли́цы ангельстии радостне срета́ют восклицающих: Аллилу́ия.

Икос 9

Вити́йствующий язык не может изрещи́, яже сотворил ми еси, святый хранителю мой, во всем житии моем: прие́м бо душу мою от купе́ли святаго крещения, хранил мя еси во младенчестве, учил и вразумлял еси во о́трочестве, соблюдал мя еси от поползновения ко грехом в возрасте юношестем, наставлял еси пришедша мя в мужество, охранял еси на всех путех моих даже до старости, обличая и утешая, всюду помогая н направляя на путь спасения. Сего ради благодарственно вопию ти:

Радуйся, яко никогдаже лишаеши мя твоея́ по́мощи и заступления;

радуйся, яко от сна востаю́ща мя подвиза́еши ко благодарению Господа, укрепляющаго силы моя.

Радуйся, яко начаток коего́ждо дне молитвою освящати мя поучаеши;

радуйся, яко воспреща́еши ми без молитвы к всеблагому Промысли́телю дерзновенно собою что начинати.

Радуйся, яко самонаде́яние из сердца моего истребити тщи́шися;

радуйся, яко сладчайшее имя Господа Иисуса Христа усты́ непрестанно произносити и во уме держати мя побуждаеши.

Радуйся, яко во всякое время ну́жная точию и полезная вещати язы́ком ми внушаеши;

радуйся, яко от празднословия, многоглаго́лания, паче же и кощунства мя удержава́еши.

Радуйся, яко яду́щу и пию́щу ми или ино что творя́щу присно спребываеши;

радуйся, яко воздержанию в пищи и питии́ приобучити мя пече́шися.

Радуйся, яко спяща мя хранити и врага, хотяща искусити мя сонными мечта́нии, отгоня́еши;

радуйся, яко воспяща́еши мя от любостра́стнаго стремления и во о́чию моею целомудренный стыд влагаеши.

Ра́дуйся, Ангеле Госпо́день, неусыпа́емый храни́телю мой.

Кондак 10

Спасти́ всех прише́дый Иисусе мой преблаги́й, со умилением молю Ти ся, Твоим милосердием прости моих злых премно́жество и безмерие, преклоняемый на сие боже́ственными мольбами Твоего невещественнаго служителя, его́же ми приставил еси из младенства, яко Человеколюбец, хранителя: да достоин явлюся внити в чертог славы Твоея́ и со духи праведных воспети: Аллилу́ия.

Икос 10

Стена́ тверда́ присно являеши ми ся, святый Ангеле, проти́ву ухищрений злобных врагов моих, ищущих вечныя погибели моея́ и разслабляющих душу мою леностию и самозабве́нием. Молю убо тя, хранителю мой, да твоим ходатайством сподоблюся при исходе души́ моея́ из телесе́ причастник быти пречи́стаго Тела и святейшия Кро́ве моего Спасителя, яко да, укрепився сею нетленною пищею и животворя́щим питие́м, безтрепетно прейду́ во ин мир, воспевая тя, моего благодетеля:

Радуйся, яко дана́ ти есть власть и сила отражати де́монская на мя нападения;

радуйся, яко прия́л еси от Бога крепость на побеждение невидимых врагов моих.

Радуйся, яко от всякаго злодейства и козней диавольских моги́й избавити мя;

радуйся, яко горьких мыта́рств начальника, лютаго миродержца нападения от мене отрева́еши.

Радуйся, яко, ограждаемый твоим присутствием, и́мам надежду в час смерти не устраши́тися мрачных лиц духо́в злобы;

радуйся, яко хранимый тобою, уповаю безбедно преити́ воздушная мыта́рства.

Радуйся, яко укрепляемый твоею помощию, ча́ю не удержа́н быти вне врат рая́, ми вожделе́ннаго;

радуйся, яко твое за мя предстательство сильно есть пред Богом, е́же не вве́ржену ми быти во тьму кроме́шную.

Радуйся, яко присно внушаеши ми умилостивля́ти Господа слезами покаяния, да избавлюся гее́нны адския;

радуйся, яко побуждаеши мя день и нощь моли́тися, да не послан буду со демоны мучитися.

Радуйся, неотступный мой руководителю и пе́стуне;

радуйся, крепкий мой засту́пниче и скорый помощниче.

Ра́дуйся, Ангеле Госпо́день, неусыпа́емый храни́телю мой.

Кондак 11

Пе́ние сие, а́ще и от усердия моего ти приноси́мое, святый хранителю мой, вем, яко не довольно есть ко изъявлению моего сердечнаго благодаре́ния за вся благая, яже ми сотворил еси и не престае́ши творити даже до сего дне и часа́; но и о сем молю ти ся, общаго ми с тобою Создателя уми́лостиви, да на Страшнем Суде Своем шу́ия части избавит мя и сподобит со всеми святыми воспевати Ему: Аллилу́ия.

Икос 11

Свети́льник мой угасе́, еле́я же благих дел, во еже возжещи́ и́, несть ми; и где обря́щуся аз, окаянный, сном греховным отягченный, егда постигнет мя внезапу полу́нощь, час кончины моея? Но да не услышу и аз, якоже юро́дивыя девы, грознаго гласа Жениха: не вем тя! Помози́ ми, неусыпаемый хранителю мой, наполнити сосуды души́ моея еле́ем благих дел, па́че же милосердия и смирения. Ныне же приими́ от мене сие́ пение:

Радуйся, Единаго Господа имети в разуме при́сно ми внуша́яй;

радуйся, заповедь о любви к Нему, преблагому, в сердце моем обновля́яй.

Радуйся, любити Его, Создателя, всем умом и всем помышлением мя побужда́яй;

радуйся, и к ближним искреннюю любовь мою богоуго́дну быти непрестанно ми напомина́яй.

Радуйся, любити их не словом или язы́ком, но делом и истиною мя поуча́яй;

радуйся, во всех ну́ждах их помогать желание ми влага́яй.

Радуйся, утешати скорбящих, заступати оби́димых мя наставля́яй;

радуйся, от имений своих уделяти бедным и неимущим сердце мое преклоня́яй.

Радуйся, и душу мою, по заповеди Спасителя, положити за дру́ги своя готову ми быти возбужда́яй;

радуйся, закрыва́яй очеса́ моя, еже не зрети ми прегрешения брата моего.

радуйся, не попуща́яй ми осуждати поползну́вшагося на грех ближняго моего;

радуйся, воспреща́яй ми я́ти веру оглаго́льником клевре́та моего.

Ра́дуйся, Ангеле Госпо́день, неусыпа́емый храни́телю мой.

Кондак 12

Благода́ть дана ти есть от Всемогущаго Господа, святый покровителю мой, еже хранити мя на всех путе́х моих, да не о камень ко́его соблазна преткне́тся нога моя, до́ндеже мя представиши Христу Богу спасе́на, Ему́же немо́лчно вся Силы Небесныя взывают: Аллилу́ия.

Икос 12

Пою́ Твое досточу́дное милосердие и многое снисхождение, быстродви́жный у́ме, безплотный слуго́ Господень: яко не гнуша́ешися греховныя моея́ смра́дности и не престае́ши приносити о мне, непотре́бнем, святыя молитвы своя ко святейшему престолу Триипоста́снаго Бога, еже не погибнути ми во веки, но Царствие Небесное наследовати. Благоволи́ у́бо прияти от душевных сокровищ моих приносимое ти песнопение:

Радуйся, яко воспоминанием грядущаго грознаго Суда Божия от грехов мя отрева́еши;

радуйся, яко душу мою, аки невесту, ко сре́тению прекраснаго Жениха Христа предуготовля́ти возбуждаеши мя.

Радуйся, яко при́сно желаеши достойна мя сотворити брачнаго чертога Его;

радуйся, яко вы́ну учи́ши мя возжигати светильник души́ моея́, да с мудрыми девами, душами праведных, вниду вонь.

Радуйся, яко греховныя одежды моея совлачи́тися побуждаеши мя;

радуйся, яко в ризу непорочности и чистоты облещи́ся ми способствуеши.

Радуйся, яко хода́тайствуеши, да на Страшнем Суде Христовом одесную Его стати сподо́блюся;

радуйся, яко умоля́еши благоутро́бие Божие, да лику избра́нных Своих сопричтет мя.

Радуйся, яко подвиза́еши на молитву ко Господу и сожи́телей твоих небесных, да всели́т мя с ними во Царствии Своем;

радуйся, добрый и бодрый блюсти́телю мой.

Радуйся, теплый о мне, грешнем, молитвенниче и благи́й предстателю;

радуйся, по Господе Бо́зе и Пресвятей Богородице крепкое мое упование.

Ра́дуйся, Ангеле Госпо́день, неусыпа́емый храни́телю мой.

Кондак 13

О пресла́вный и умный све́те, Ангеле Божий! Приими́ благодарственное сие и молебное пение, и, егда́ имам от земли востати на Суд, покажи тогда милосердие твое на мне, грешнем: предста́ни близ мене тих и радостен, надеждою спасения отъе́мля страх мой, да в селениих райских сподо́блюся вку́пе с тобою во веки веков воспевати преве́чному Царю Славы: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгеле святы́й, по́сланный с Небесе́, во е́же храни́ти мя и руководи́ти во всей жи́зни мое́й, припа́дая молю́ ти ся: сам наста́ви и вразуми́ мя, начина́юща от серде́чныя любве́ и усе́рдия возглаша́ти пе́сненныя ти хвалы́:

Ра́дуйся, А́нгеле Бо́жий, предста́телю мой у Пресвяты́я Тро́ицы;

радуйся, Царя ца́рствующих безпло́тный во́ине.

Радуйся, Го́спода госпо́дствующих небе́сный слуго́;

радуйся, у́мных и невеще́ственных слуг Его сожи́телю.

Радуйся, творя́й при́сно во́лю Влады́ки своего́;

радуйся, прие́мый от Бо́га повеле́ние и власть храни́ти ду́шу мою.

Радуйся, никогда́же отлуча́яйся мене́, гре́шнаго;

радуйся, вы́ну спребыва́яй ми, недосто́йному.

Радуйся, соблюда́яй мя на всех путе́х мои́х;

радуйся, сохраня́яй мя от вся́каго зла.

Радуйся, от Бо́га да́нный ми руководи́телю на путе́х жития́ моего́;

радуйся, благи́й мой наста́вниче.

Ра́дуйся, Ангеле Госпо́день, неусыпа́емый храни́телю мой.

Кондак 1

Избра́нный от Го́спода Бо́га на хране́ние души́ моея́ и телесе́, святы́й Ангеле, похва́льная ти воспева́ти дерза́ю, недосто́йный раб твой; ты же, я́ко име́яй дернове́ние к Царю́ Небе́сному, от вся́ких мя бед и скорбе́й, от враг ви́димых же и неви́димых защити́, зову́ща:

Ра́дуйся, А́нгеле Госпо́день, неусыпа́емый храни́телю мой.

Молитва

О святы́й А́нгеле, храни́телю и покрови́телю мой благи́й! С сердцем сокрушенным и душею боле́зненною предстою ти, моляся: услыши мя, грешнаго раба своего (имя), с воплем крепким и плачем горьким вопию́щаго: не помяни беззаконий моих и неправд, имиже аз, окаянный, прогневля́ю тя по вся дни и часы, и ме́рзостна себе творю пред Создателем нашим Господем; явися мне милосерд и не отлучайся мене, сквернаго, даже до кончины моея; возбуди́ мя от сна греховнаго и посо́бствуй молитвами твоими прочее время живота моего без порока преити́ и сотворити плоды достойны покаяния, па́че же от смертных падений греховных соблюди мя, да не погибну во отчаянии, и да не порадуется враг о погибели моей. Вем вои́стину и усты́ испове́дую, яко никтоже таков друг и предстатель, защи́титель и поборник, якоже ты, святый Ангеле: предстоя бо престолу Госпо́дню, молишися о мне, непотребнем и паче всех грешне́йшем, да не изымет Преблаги́й души́ моея́ в день нечаяния моего и в день творения злобы. Не престай убо умилостивля́я премилосердаго Господа и Бога моего, да отпустит согрешения моя, яже сотвори́х во всем житии моем, делом, словом и всеми моими чувствы, и и́миже весть судьбами да спасет мя, да накажет мя зде по неизреченней милости Своей, но да не обличит и не истяжет мя она́мо по нелицеприятному правосудию Своему; да сподобит мя покаяние принести, с покаянием же божественное причащение достойне прияти – о сем па́че молю и такова́го дара всеусердно желаю. В страшный же час смерти неотступен бу́ди ми, благи́й хранителю мой, прогоняя мрачныя де́моны, иму́щия устрашити претрепетную душу мою; защити мя от тех ловления, егда́ и́мам преходити воздушная мыта́рства, да храним тобою, безбедно достигну рая́, ми вожделеннаго, иде́же лицы святых и горних Сил непрестанно восхваляют всечестное и великоле́пое имя в Троице славимаго Бога, Отца, и Сына и Свята́го Духа, Емуже подобает честь и поклонение во веки веков. Ами́нь.

Акафисты соборам святых

Ака́фист святы́м цели́телем, бессре́бренником и чудотво́рцем

Кондак 1

Избра́ннии помо́щницы стра́ждущих, вра́чеве неду́гующих и чудотво́рцы преди́внии, святи́и безме́зднии цели́тели ми́лостивии, похва́льная воспису́ем вам, засту́пником на́шим и в ско́рбех уте́шителем. Вы же, я́ко иму́щии дерзнове́ние ко Всеми́лостивому Спа́су на́шему, изба́вите от страсте́й и боле́зней всех ве́рою и любо́вию воспева́ющих вам:

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Икос 1

А́нгелов и челове́ков Творе́ц избра́ вас, враче́й, цели́телей и чудотво́рцев свя́тое сосло́вие, я́ко любо́вию и сострада́нием ко всем лю́дем горя́щих, и дарова́ вам сугу́бую благода́ть, да бу́дете избавля́ти от бед, скорбе́й, боле́зней и вся́ких лю́тых искуше́ний всех чту́щих святу́ю па́мять ва́шу и с любо́вию восхваля́ющих вас та́ко:

Ра́дуйся, святы́й Проро́че, Предте́че и Крести́телю Госпо́день Иоа́нне, ду́ши на́ша покая́нием обновля́яй;

ра́дуйся, святы́й пра́ведный Симео́не, Богомладе́нца Христа́ на ру́це свои́ прие́мляй и ны́не всех младе́нцев Богодарова́нный храни́телю.

Ра́дуйся, святы́й апо́столе и евангели́сте Иоа́нне Богосло́ве, возлю́бленный Христо́в учениче́, лю́бящим и чту́щим тя любо́вию воздава́яй;

ра́дуйся, му́чениче Ло́нгине, от ка́пли кро́ве Го́спода о́чи свои́ исцели́вый и благода́ть обреты́й духо́вное прозре́ние лю́дем дарова́ти.

Ра́дуйтеся, святы́я му́ченицы Зинаи́до и Филони́лло, сро́дницы апо́стола Па́вла, сугу́бо боля́щим послужи́вшия;

ра́дуйтеся, священному́чениче Киприа́не и му́ченице Иусти́но, от бесо́в и злых челове́к ве́рным кре́пцыи засту́пницы.

Ра́дуйся, великому́чениче Дими́трие Солу́нский, ми́ро благово́нное всем боля́щим на исцеле́ние источа́яй;

ра́дуйся, Кеса́рие Назиа́нзине, царе́й благочести́вых врачу́, от мно́гих тя́жких неду́гов богому́дрый цели́телю.

Ра́дуйся, великому́ченице Варва́ро, а́гнице всеблаже́нная, от внеза́пныя сме́рти ве́рных избавля́ющая;

ра́дуйся, великому́ченице Екатери́но, де́во прему́драя, избра́нный сосу́де чистоты́, омраче́ние ума́ на́шего просвеща́ющая.

Ра́дуйся, великому́ченице Анастаси́е, неду́ги заключе́нных в темни́цех врачева́вшая и от мно́гих скорбе́й нас избавля́ющая;

ра́дуйся, му́ченице Фомаи́до, целому́дрия ра́ди ду́шу свою́ положи́вшая и плотски́я стра́сти побежда́ти лю́дем помога́ющая.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 2

Ви́дев Тя, Ма́ти Всепречи́стая, на Кресте пригвожде́нный Сын Твой и Бог, у Креста предстоящу и болезненно Ему состраждущу, возлюбленному ученику Своему апостолу Иоанну Тя в матерь нарече и сим весь род человеческий Тебе усынови, да будеши воистину Матерь всем скорбящим, страждущим, недугующим, в бедах и тяжких обстояниих сущим, Сына Твоего Христа Бога призывающим и поющим Ему: Аллилу́ия.

Икос 2

Ра́зум человеческий не может постигнути великаго Твоего милосердия, Пресвятая Владычице Богородице, Ты бо еси необоримая ограда, охраняющая ны от всяких болезней душевных и телесных и заступающая всех прибегающих к Тебе с молитвою, печальным утешение, скорбящим радование, обидимым Заступнице, бедствующим по́моще, больных Целительнице, грешных Споручнице. Темже имущи Матернее о всех попечение, благоизволила еси ускори́ти на помощь избранником Божиим, враче́м и целителем, и́хже память празднующе, воспеваем си́це:

Ра́дуйтеся, Пресвятыя Владычицы Богородицы избраннии служители;

радуйтеся, ча́да Ея́ вернии и возлюбленнии.

Радуйтеся, Заступницы усердныя рода христианскаго благоговейнии почитатели;

радуйтеся, воли Тоя́ святыя исполнители.

Радуйтеся, все упование на Матерь Божию возложившии;

радуйтеся, небесную помощь от Нея́ восприе́мшии.

Радуйтеся, милостивое заступление Божия Матере ко всем болящим и страждущим людем приклоняющии;

радуйтеся, велие дерзновение к Ней стяжавшии.

Радуйтеся, яко Преблагословенную Матерь Господа ходатайстовати о нас умоляете;

радуйтеся, яко благословением Ея́ здравие и крепость неисцельно болящим доныне возвращаете.

Радуйтеся, во дни и нощи молитвы к Царице Небесе и земли со слезами возносившии;

радуйтеся, яко с Нею о спасении всех людей православных ко Христу ру́це воздеваете.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 3

Си́лою Всевышняго укрепляем, святый пророче Божий Илие́, послан быв от Господа в Саре́пту Сидо́нскую к жене вдовице препита́тися во гла́де, обаче имея чудотворения благодать, умножил еси муку́ и елей в дому́ ея́ до скончания гла́днаго времене и молитвою твоею воскресил еси уме́ршаго сына ея́, поя Богу благодарственную песнь: Аллилу́ия.

Икос 3

Иму́ще едино попечение, еже Отцу Небесному благоугождати и верно Ему служити, и великия ревности по Бо́зе исполненнии святии пророцы Божии, по слову апостола, «верою победи́ша царствия, соде́яша правду, получи́ша обетования, загради́ша уста львов, угаси́ша силу огненную, избего́ша о́стрея меча, возмого́ша от немощи, обрати́ша в бегство полки чужди́х»; ныне же, во Царствии Небеснем пребывающе, врачуют язвы неисцельныя и всякий недуг всем нам, скорбьми и болезньми отягченным, с верою и надеждою вопиющим вам сице:

Ра́дуйтеся, разум свой воли Божией покорившии;

радуйтеся, светом премудрости от Бога озареннии.

Радуйтеся, посланцы Отца Небеснаго и провозвестницы святых Его велений;

радуйтеся, знамении и чудесы Божественную истину утверждавшии.

Радуйтеся, будущая яко настоящая провидевшии;

радуйтеся, вра́чеве благоиску́снии, люди от всякия болезни исцеляющии.

Радуйтеся, во время глада верных питатели;

радуйтеся, недугующим и разслабленным скории помощницы.

Радуйтеся, отчаянным надежду на спасение подающии;

радуйтеся, миро целебное благодати нам источающии.

Радуйтеся, благодатию Божиею мертвых воскрешавшии;

радуйтеся, Судию Праведнаго за грешныя люди умоляющии.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 4

Бу́ря скорбе́й и напастей, воздвиза́емая злобою мира сего, не ослаби веры и любве твоея́ ко Господу, апостоле святый Иа́кове, первый Иерусалимский архиерее и учителю. Ты бо, Божественным Духом просветився, Бога Слова проповедал еси и восприял еси благодать елеем святым целити всех язвы же и недуги, глаголя в послании своем, яко молитва веры спасет болящаго и воздвигнет его Господь, много бо может молитва праведнаго поспешеству́ема. Темже и ныне исцеления источаеши всем к твоему заступлению притекающим и о тебе Богу вопиющим: Аллилу́ия.

Икос 4

Слы́шавше вернии ве́лию вашу к страждущим любовь и чудесное врачевание ваше, апостоли святии, от всех концев земли устремляхуся к вам с верою в целебную благодать Божию, в вас действующую, ибо Сам Господь по слову апостола даде вам власть на духи нечистыя, яко да изгоните их и заповеда целити всяк недуг и всяку болезнь, глаголя: «Болящия исцеляйте, прокаженныя очищайте, мертвыя воскрешайте, бесы изгоняйте, ту́не прия́сте, ту́не дади́те». Сего ради от любве сердечныя приносим вам со смирением и верою похвалы сия:

Ра́дуйтеся, благовестия евангельскаго трубы́;

радуйтеся, вся концы вселенныя просветившии.

Радуйтеся, серафимскою пламенною любовию ко Господу горевшии;

радуйтеся, Церкве Христовы славо и утверждение.

Радуйтеся, Пресвятей Владычице Богородице верно послужившии;

радуйтеся, покровом Ея осененнии.

Радуйтеся, от Самаго Господа Иисуса Христа благодать и силу целити недужных приявшии;

радуйтеся, на стезю покаяния нас наставляющии.

Радуйтеся, даров духовных всегдашнии податели;

радуйтеся, болезней душевных и телесных целители благодатнии.

Радуйтеся, немощи немощных на себе носившии;

радуйтеся, спасению многих душ человеческих послужившии.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 5

Богото́чный источник дивных чудес явился еси, святителю отче Николае, приял бо еси от Господа дар недуги душевныя и телесныя врачевати, бесы изгоняти и всех сущих в бедах скоро от тех избавляти. Те́мже прибегаем к тебе, яко пленных свободителю, нищих заступнику и благодетелю, врачу благодатному и милостивому, да спаса́еми святым предстательством твоим, воспеваем о тебе Христу Богу хвалебную песнь: Аллилу́ия.

Икос 5

Ви́девше лю́дие вас, отцы богоноснии, святители Христовы, не токмо учи́телей духовных и к жизни вечней путеводителей, но и целителей от всяких телесных и душевных недугов, хвалу Господу воздаваша. Мы же за многая и неисчетная исцеления ваша, на ны изливаемая, ублажаем вас, милостивых предстателей и чудотворцев, похвалами сими:

Ра́дуйтеся, Единому Богу, в Троице славимому, верно послужившии;

радуйтеся, многоразличными дарованьми Духа Святаго укрепленнии.

Радуйтеся, веры истинныя дерзновеннии проповедницы;

радуйтеся, апостольских преданий хранители;

Радуйтеся, архиереи Божии, до́бре упасшии словесное стадо ваше;

радуйтеся, от ересе́й и расколов ограждение.

Радуйтеся, заблудших на путь правый наставляющии;

радуйтеся, бесо́в именем Христовым изгоняющии.

Радуйтеся, любовию вашею всех покрывающии;

радуйтеся, благодатную ро́су исцелений верным источающии.

Радуйтеся, болезньми тяжкими одержимых премудрии врачеватели;

радуйтеся, о всем мире печальницы и молитвенницы.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 6

Пропове́дует весь мир христианский ве́лие чудо, тобою сотворенное, священномучениче Вла́сие, егда́ жена некая, имущая сына своего близ смерти лежаща, положи его при ногу́ твое́ю, плачущи и вопиющи о исцелении его. Ты же, отче, именем Спасителя исцелил еси его, глаголя: «Аще в челове́цех и в скотах что таковое случится, и помянет кто имя мое, тому Ты, Господи, ускори́ на помощь». Те́мже молим тя, не лиши тоя́ благодати и нас, да и мы здравы су́ще телом и душею, поем Богу благодарственную песнь: Аллилу́ия.

Икос 6

Возсия́ в сердцах ваших свет Божественныя любве и благодати, святители Христовы и страстотерпцы, кровию священную одежду свою украси́вшии. Темже прослави вас Господь, видя ваше безмерное ко всем сострадание, яко соблюдаете от всякия болезни не точию человеки, но и скоты, и до́мы верных всяких благ исполняете; не отрините убо и нас, грешных, скорбьми, болезньми и многими печальми обуреваемых, и помозите всем вопиющим вам таковая:

Ра́дуйтеся, души своя за веру православную положившии;

радуйтеся, служители Божия себе быти пред мучители исповедавшии.

Радуйтеся, страстем Христовым мужественнии подражатели;

радуйтеся, священную одежду вашу кровьми страданий обагрившии.

Радуйтеся, яко вами от многих ран грешнии избавляются;

радуйтеся, яко вами от всяких болезней вернии свобождаются.

Радуйтеся, неисчерпаемии источницы исцелений;

радуйтеся, яко возложением рук ваших и звери от болезней исцеляются.

Радуйтеся, нетлением мощей ваших славно от Бога возвеличеннии;

радуйтеся, многими чудесы от них верных возвеселившии.

Радуйтеся, исцеления во славу Божию совершающии;

радуйтеся, теми нас к прославлению Бога призывающии.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 7

Хотя́ Человеколюбец Господь явити милосердие Свое людем, дарова нам тя, великомучениче Пантелеи́моне, великаго целителя болезней душевных и телесных, прогонителя духо́в злобы поднебесных. Ты бо, милости Божии подобяся, от Самаго Вседержителя Спаса по достоянию именование всемилостиваго приял еси, яко сострадателен сый, и милуеши всех, сугубо подая исцеления, словом благодати врачуя и к разуму Божественному наставляя верных, подвизая их пети Подателю всех благ Богу песнь: Аллилу́ия.

Икос 7

Но́вую показа́ милость рабо́м Своим Человеколюбец Господь, егда́ благоволи явити сонм святых мучеников, молитвенников, целителей душ и телес наших и ходатаев спасения вечнаго. Вы бо, святии мученицы, имуще веру во Христа, адаманта твердейшу, мужественно претерпели есте от гонителей темничныя узы и страдания, смерть же лютую приемше, жертвою благоприятною Богу явистеся. И ныне, небесному Престолу всех Владыки предстояще, неоскудно исцеления источаете всем с верою прибегающим к вам и зовущим тако:

Ра́дуйтеся, пресветлому мученическому лику сопричте́ннии;

радуйтеся, яко, мучения ваша зряще, множество людей ко Христу обратишася.

Радуйтеся, Господу своему даже до смерти послужившии;

радуйтеся, чудотворцы преславнии, на утешение нам дарованнии.

Радуйтеся, святии вра́чеве, болезни наша исцеляющии;

радуйтеся, светом добродетелей ваших и нас духовно просвещающии.

Радуйтеся, в сониих и видениих страждущих посещавшии;

радуйтеся, в беда́х и напастех помощь нам подающии.

Радуйтеся, болящих младенцев и отроко́в прибежище и исцеление;

радуйтеся, скорбей родителей их врачевание.

Радуйтеся, на мытарствах воздушных помощь являющии;

радуйтеся, о спасении нашем Господа умоляющии.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 8

Стра́нники и пришельцы на земли себе помышляюще, святии братия, врачеве–бессре́бреницы Космо́ и Дамиа́не, ничесоже от тленных вещей мира сего стяжати себе не возжелали есте, всегда имуще Христа, действующа в вас, и силою Того болящих исцеляете, ибо врачевство ваше источник есть неисчерпаемый, на всяк день умножаемый. Не оставите убо и нас благодатною вашею помощию, да вси с верою и любовию воззовем Богу: Аллилу́ия.

Икос 8

Все житие́ ваше на земли любо́вию к Богу и ближним исполнено бысть, святии врачеве–бессребреницы, миро благоуханное исцелений источающии, от бед и скорбей избавляющии, печали утоляющии всех почитающих вас. Благодарим и величаем прославившаго вас Господа, даровавшаго нам дивный богосветлый собор молитвенников, целителей и чудотворцев, Егоже, святии бессребреницы, умолите спастися всем поющим вам таковая:

Ра́дуйся, святый апостоле Луко́, истинный врачу́ духовный, Евангелие всей твари проповедавый;

радуйся, святителю Спиридо́не Тримифу́нтский, великий чудотворче, всяку болезнь и язву исцеляяй и мертвых преславно воскрешаяй.

Радуйся, священномучениче Анти́по Перга́мский, диавольскую силу поправый и всем христианом благодатная исцеления даруяй;

радуйся, святителю Моде́сте, похвало́ святаго града Иерусалима, источниче милости неизсякаемый и чудотворче.

Радуйся, великомучениче Арте́мие, мучителя злочестиваго царя победителю, страстей разжжение угашаяй и духи нечистыя прогоняяй;

радуйся, священномучениче Ермола́е, пастырю добрый Христова стада и святаго Пантелеимона целителя истинный учителю.

Радуйтеся, три единоименныя и единонравныя двоицы братий Космо́ и Дамиа́не богомудрии, врачеве–бессребренницы, болящих страсти туне исцеляющии;

радуйтеся, мученицы Ки́ре и Ио́анне, божественнии врачеве, яко чудодействуете непрестанно, вся недуги наша исцеляюще.

Радуйся, мучениче Диоми́де, врачу душ и телес, истинный и непобедимый страстотерпче, даров Божественных исполненный;

радуйтеся, Фо́тие славный и богомудрый Аники́то, двоице страдальцев, огнь и муки прошедшии и венец победный приемшии.

Радуйся, мучениче Фалале́е, врачу изрядный, тя бо даде́ Владыка Христос на исцеление всем верным;

радуйся, мучениче Три́фоне, дар божественных исцелений приемый, от козней диавола нас охраняяй.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 9

Вся́кое естество ангельское и человеческое удиви́ся делу милосердия Господня, яко дарова нам, грешным, в помощь и заступление тя, преподобне отче Сампсоне, врача преизряднаго и милостиваго, благодать исцелений подающаго, единым прикосновением руки своея царя исцелившаго; молитвенника благоприятна, алчущих и нищих питателя и сущих в нуждах поборника велика. Темже вси вернии, ведуще тя яко служителя Христова и преподобным отцем причастника, вопиют о тебе благодарственную песнь: Аллилу́ия.

Икос 9

Вети́и многовеща́ннии не возмогут по достоянию восхвалити вас, преподобнии и богоноснии отцы наши, яко наставников монахов и Ангелов собеседников, и прославити подвиги и дела, яже творили есте на земли. Обаче и по преставлении многая и преславная чудеса и исцеления творити не престаете, честны́я бо мощи ваша подобны Силоаму, идеже хромии, недужнии, разслабленнии и одержимии духами злобы здравие улучают. Ибо ради подвигов ваших приясте от Господа власть целити болезни неисцельныя, утоляти страсти наша, возбуждати в людех плач о гресех, да чистою совестию и сокрушенным сердцем воспеваем вам похвалы сия:

Ра́дуйтеся, житию бесплотных поревновавшии;

радуйтеся, во всем христианстем мире яко великия целители прославлениии.

Радуйтеся, образ жития праведнаго нам показующии;

радуйтеся, побеждати мир, плоть и диавола нам помогающии.

Радуйтеся, многая чудеса и знамения от мощей ваших являющии;

радуйся, яко мощей ваших демони трепещут.

Радуйтеся, от Господа власть на духи нечистыя приемшии;

радуйтеся, силою Божиею их прогоняющии.

Радуйтеся, бездетным родителем чадородие дарующии;

радуйтеся, омраченных умом просветители богомудрии.

Радуйтеся, сосуди, елей милосердия Божия источающии;

радуйтеся, живоносныя источницы, струи исцелений нам изливающии.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 10

Спасти́ хотя души людей недугом пиянства одержимых, Всемилостивый Господь дарова помощников и целителей от злыя страсти сея: святаго мученика Вонифатия, преподобнаго Моисея Мурина, преподобнаго Варлаама Серпуховскаго и иных многих угодников Своих и подвижников. Мы же, преклоньше колена и руки своя простерше к вам, святии отцы и матери, молим вас: умолите Господа даровати исцеление погибающим от пиянства братиям и сестра́м нашим, жития трезвеннаго и целомудреннаго начало положити всех нас сподобите, да возможем победити борю́щий нас грех и непрестанно славити Бога, поюще Ему: Аллилу́ия.

Икос 10

Стена́ бысть и заступление всем страждущим людем чудный образ Богоматере, пред нимже некий селянин, исполняя повеление преподобнаго Варлаама Серпуховскаго, молебное пение совершил есть и от страсти винопития исцелися. Та бо икона, Неупиваемою Чашею именуемая, исцеления дарует отчаявшимся и погибающим, наипаче же болезнующим пиянством. Темже молим Тя, Пречистая Владычице, исцели нас, страждущих от страстей греховных, молитвами святых целителей и чудотворцев, помощников наших богодарованных, к нимже благодарственно взываем сице:

Ра́дуйтеся, от мучительнаго недуга пиянства страждущих избавляющии;

радуйтеся, к искреннему покаянию и исправлению их приводящии.

Радуйтеся, глубину милосердия Богоматере страждущим показующии;

радуйтеся, яко благодатию Ея многия от страсти пиянства исцеляются.

Радуйтеся, отчаянным надежду на помощь подающии;

радуйтеся, от рова погибельнаго безнадежныя спасающии.

Радуйтеся, к подвигу воздержания всех призывающии;

радуйтеся, от смертоноснаго зелия нас ограждающии.

Радуйтеся, от страстей, яко от сна погибельнаго, нас пробуждающии;

радуйтеся, всем борющимся с грехми покровители богодарованнии.

Радуйтеся, к новому, праведному и трезвенному житию нас направляющии;

радуйтеся, яко молитвами вашими духовную нашу жажду утоляете.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 11

Пе́ние благодарственное Пресвятей Троице людие земли Русския приносят, прославляюще тя, преподобне отче Се́ргие, яко великаго заступника, целителя и уте́шителя православным христианом в державе нашей и по всему лику земли обитающим, ибо данною тебе Божиею благодатию слепыя просвещаеши, от телесных и душевных болезней исцеляеши, от демонскаго насилия свобождаеши, от напастей ограждаеши и вся наша прошения во благо исполняеши, вопия возлюбленному тобою Христу Богу: Аллилу́ия.

Икос 11

Свети́льницы светоприе́мнии от истиннаго Света озаряемии явистеся, святии земли Русския: иерарси и преподобнии, священномученицы и мученицы, Христа ради юродивии и святых дев и жен сословие, с нимиже собор новомучеников и исповедников Русских, вкупе именуемии и неименуемии, ведомии нами и неведомии. Людие же русстии, обремененнии грехами, болезньми и ско́рбьми многими, обретоша вас заступников и целителей, подаете бо во вся дни бытия народа нашего врачевание страсте́м неисцельным, слепым прозрение, глухим слышание, разслабленным здравие, страждущим раковыми язвами исцеление и всем благодать изливаете, радостию озаряюще сердца верных, чтущих вас и воспевающих с любовию таковая:

Ра́дуйся, преподобне Ага́пите, первый врачу безмездный в земли Русстей и великий чудотворче;

радуйся, святителю Алекси́е Московский, пастырю и учителю премудрый земли нашея, исцеления струи верным источаяй.

Радуйся, преподобне Серафиме Саровский чудотворче, врачу скорый и благодатный;

радуйся, святый праведный Иоанне Кронштадский, страны Русския молитвенниче и чудотворче предивный.

Радуйтеся, святии царю Николае и царевиче Алексие, за землю Русскую пред Богом молитвенницы и преславнии чудотворцы;

радуйтеся, святыя царевны Ольго, Татиано, Марие и Анастасие, сестры милосердные, с материю вашею царицею Александрою.

Радуйся, святителю Крымский и исповедниче Луко́, врачу благи́й и милостивый;

радуйся, преподобне отче Серафиме Вырицкий, житием и подвиги древних отец подражателю, дар чудодейственныя благодати приемый.

Радуйся, преподобне отче Амфило́хие Почаевский, врачу безмездный, силою Божиею неисчетная чудеса и исцеления совершивый;

радуйся, преподобная Евфросиние, Великая княгине Московская, Богу угодившая и дар исцелений от Него прияти сподобившаяся.

Радуйся, святая блаженная Ксе́ние Петербургская, безумием мнимым безумие мира обличившая и дар чудоде́йственныя помощи от Христа стяжавшая;

радуйся, преподобномученице Великая княгине Елисаве́то, духовною и телесною красотою возсиявшая и людем русским истинную любовь и милосердие показавшая.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 12

Благода́ть, ю́же даде́ вам Господь Бог, целити вся недуги душевныя и телесныя, днесь нас собра, да почтим святую память вашу, святии вра́чеве, целители и чудотворцы. Темже убо, благоговейне взирающе на честную икону вашу, угодницы Божии, и со умилением сердец к ней припа́дающе, молим вас: не токмо от недугов и болезней нас исцелите, но чудным светом Божиим нашу жизнь озарите, благословите нас миром и любовию, подайте нам твердую веру, чистоту жизни и страх Божий, от греховныя погибели нас соблюдите, да вашим заступлением достигнем Небеснаго отечества, иде́же с вами воспоим Богу ангельскую песнь: Аллилу́ия.

Икос 12

Пою́ще Господа, дивнаго во святых Своих, хвалим и прославляем ныне святый и великий собор целителей и чудотворцев, с нимже Сама Пречистая Дева Богородица, Архангели и Ангели, божественнии апостоли, пророцы и святители, мученицы и преподобнии, блаженнии и вси праведницы ликовствуют. Славим и величаем прославльшаго вас Христа Бога нашего, излившаго на вас обилие Своих даров благодатных, вас же, святых помощников и предстателей наших, благодарным сердцем и усты ублажаем песньми таковыми:

Ра́дуйся, святый Архистрати́же Божий Рафаиле, всех душевных и телесных недугов благодатный целителю;

радуйтеся, святии праведнии Богоотцы Иоакиме и Анно, неплодство супругов благодатию Божиею разрешающии.

Радуйся, великомучениче и победоносче Георгие, непобедимый воине Христа Бога нашего, немощствующих скорый врачу́ и всем в скорбех и бедах сущим заступниче;

радуйся, священномучениче Иулиа́не, святаго апостола Петра учениче́, младенцы от болезней и смерти благодатно сохраняяй.

Радуйся, преподобне отче Паисие Великий, молитвою душу послушника своего из ада изведы́й, и нас от муки вечныя молитвами твоими избавля́яй;

радуйтеся, святии мученицы Флоре и Лавре, богомудрая двоице пресветлая, трудолюбцы незлобивии и недугов наших целители.

Радуйтеся, преподобный царю Симеоне Мироточивый и святителю Савво, сербская похвало, многими чудесы и даром исцелений от всяких болезней Богом прославленнии;

радуйся, преподобне отче Иоанне Рыльский, лечебную силу от Бога приемый и всем с верою приходящим здравие подаваяй.

Радуйся, преподобная мати Марие Египетская, страсти плотския мечем воздержания посекати нас научающая;

радуйся, страстоте́рпице Христова Параскево, свет благодатный душевным и телесным очам нашим открывающая.

Радуйся, мученице Агриппи́но, прокаженныя от неисцельныя сея болезни свобождающая;

радуйся, великомученице Мари́но, силою Креста главу диавола сокрушившая и многих недугов лютых прогонительнице.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 13

О преди́внии и пресла́внии угодницы Божии, святии вра́чеве–бессре́бреницы и чудотворцы, скории помощницы всем с верою к вам прибегающим, приимите сие хваление наше и мольбы слезныя, вам приносимыя: исцелите многообразныя недуги душ и телес наших и теплым предстательством вашим испросите нам у Христа Бога избавление от всех бед и напастей, прощение прегрешений наших и благую надежду вечнаго спасения, да сподобимся с вами и со всеми святыми воспевати во веки Спасителю нашему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгелов и челове́ков Творе́ц избра́ вас, враче́й, цели́телей и чудотво́рцев свя́тое сосло́вие, я́ко любо́вию и сострада́нием ко всем лю́дем горя́щих, и дарова́ вам сугу́бую благода́ть, да бу́дете избавля́ти от бед, скорбе́й, боле́зней и вся́ких лю́тых искуше́ний всех чту́щих святу́ю па́мять ва́шу и с любо́вию восхваля́ющих вас та́ко:

Ра́дуйся, святы́й Проро́че, Предте́че и Крести́телю Госпо́день Иоа́нне, ду́ши на́ша покая́нием обновля́яй;

ра́дуйся, святы́й пра́ведный Симео́не, Богомладе́нца Христа́ на ру́це свои́ прие́мляй и ны́не всех младе́нцев Богодарова́нный храни́телю.

Ра́дуйся, святы́й апо́столе и евангели́сте Иоа́нне Богосло́ве, возлю́бленный Христо́в учениче́, лю́бящим и чту́щим тя любо́вию воздава́яй;

ра́дуйся, му́чениче Ло́нгине, от ка́пли кро́ве Го́спода о́чи свои́ исцели́вый и благода́ть обреты́й духо́вное прозре́ние лю́дем дарова́ти.

Ра́дуйтеся, святы́я му́ченицы Зинаи́до и Филони́лло, сро́дницы апо́стола Па́вла, сугу́бо боля́щим послужи́вшия;

ра́дуйтеся, священному́чениче Киприа́не и му́ченице Иусти́но, от бесо́в и злых челове́к ве́рным кре́пцыи засту́пницы.

Ра́дуйся, великому́чениче Дими́трие Солу́нский, ми́ро благово́нное всем боля́щим на исцеле́ние источа́яй;

ра́дуйся, Кеса́рие Назиа́нзине, царе́й благочести́вых врачу́, от мно́гих тя́жких неду́гов богому́дрый цели́телю.

Ра́дуйся, великому́ченице Варва́ро, а́гнице всеблаже́нная, от внеза́пныя сме́рти ве́рных избавля́ющая;

ра́дуйся, великому́ченице Екатери́но, де́во прему́драя, избра́нный сосу́де чистоты́, омраче́ние ума́ на́шего просвеща́ющая.

Ра́дуйся, великому́ченице Анастаси́е, неду́ги заключе́нных в темни́цех врачева́вшая и от мно́гих скорбе́й нас избавля́ющая;

ра́дуйся, му́ченице Фомаи́до, целому́дрия ра́ди ду́шу свою́ положи́вшая и плотски́я стра́сти побежда́ти лю́дем помога́ющая.

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Кондак 1

Избра́ннии помо́щницы стра́ждущих, вра́чеве неду́гующих и чудотво́рцы преди́внии, святи́и безме́зднии цели́тели ми́лостивии, похва́льная воспису́ем вам, засту́пником на́шим и в ско́рбех уте́шителем. Вы же, я́ко иму́щии дерзнове́ние ко Всеми́лостивому Спа́су на́шему, изба́вите от страсте́й и боле́зней всех ве́рою и любо́вию воспева́ющих вам:

Ра́дуйтеся, святи́и богоблаже́ннии вра́чеве,

цели́тели ду́ш и теле́с на́ших.

Молитва

О чудотво́рцы сла́внии, вра́чеве безме́зднии, земни́и А́нгели и небе́снии челове́цы, скоропослушливии помощницы всем к вам прибегающим! Вы бо, угодницы Божии, безчисленными чудесы́ весь мир наполняете и не токмо телесныя недуги исцеляете, но и верою Христовою души просвещаете, в терпении болезней укрепляете, в тяжких недузех сущих о исправлении жития вразумляете, ко Христу покаянием направляете и силою Всемогущаго Бога обильныя да́ры благодатныя помощи источаете. Сего ради к вам, яко благодатным враче́м, мы, недостойнии и грешнии, с благоговейною любовию припа́даем и молимся: услышите воздыхания множества страждущих людей, умолите небеснаго Врача душ и телес наших и Его Пречистую Матерь даровати нам исцеление от недугов наших, сохраните нас от лютых и неисцельных болезней, от расслабления тела, от исступления ума и смертоносныя язвы, от внезапныя смерти, от всякия беды и скорби и от всякаго зла; помозите всем в немощи отчаявшимся, к вам же с надеждою прибегающим; утешение и отраду подайте всем в тяжких работах, в заточении и темницех унывающим и теплым ходатайством вашим к Богу соблюдите в вере православней, в богомыслии, в молитвах к Богу прилежных; умолите Господа, да подаст всем нам христианскую кончину безболезненну, непостыдну, мирну, Божественных Таин причастну, и добрый ответ на Страшнем Суде Своем, да с надеждою спасения достигнем Царствия, еже уготова Господь любящим Его, и сподобимся ку́пно с вами, угодницы Божии, славити Отца и Сына и Святаго Духа во веки веков. Ами́нь.

Ака́фист новому́чеником и испове́дником Це́ркве Ру́сския

Конда́к 1

Избра́ннии новому́ченицы и испове́дницы Росси́йстии,

свиде́телие Христо́вы, а́гнцы новозакла́ннии,

кро́вию свое́ю ри́зы Це́ркве на́шея украси́вшии.

Вы, преще́ний мучи́телей не убоя́вшеся,

любо́вь к Бо́гу да́же до сме́рти яви́ли есте́

и в жи́зни ве́чней к Нему́ дерзнове́ние стяжа́ли есте́.

Те́мже, предстоя́ще престо́лу Вседержи́теля,

помина́йте нас, любо́вию вас почита́ющих и вопию́щих:

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

И́кос 1

А́нгелов Творе́ц и ми́ра Зижди́тель от ве́ка предъизбра́ вас, я́ко ве́рныя свиде́тели Своя́ в земли́ Росси́йстей, и в годи́ну тя́жких испыта́ний благода́ть и си́лу вам дарова́. Вы же, ве́ру Правосла́вную ми́ру безбо́жному яви́вше, тве́рдым испове́данием, изгна́нием и терпе́нием страда́ний, Христа́ просла́вили есте́. Сего́ ра́ди и мы прославля́ем вас си́це:

Ра́дуйтеся, измла́да Христа́ возлюби́вшии;

ра́дуйтеся, глас Па́стыря До́браго послу́шавшии.

Ра́дуйтеся, Ца́рства Бо́жия внутрь себе́ при́сно иска́вшии;

ра́дуйтеся, крест на ра́мо свое́ взе́мшии.

Ра́дуйтеся, сла́ву ми́ра сего́ отри́нувшии;

ра́дуйтеся, за Христа́ страда́ния претерпе́вшии.

Ра́дуйтеся, любве́ ра́ди Бо́жия смерть прие́мшии;

ра́дуйтеся, небе́снаго Ца́рствия дости́гшии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 2

Ви́дя оте́чество на́ше в беда́х и ско́рбех су́щее, святи́телю о́тче Ти́хоне, богоизбра́нный патриа́рше земли́ на́шея, призыва́л еси́ ве́рная ча́да Це́ркве Росси́йския за Христа́ и ве́ру Правосла́вную му́жественне стоя́ти. Сам же, по вся дни умира́я за па́ству твою́, испове́дник непоколеби́мый яви́лся еси́, воспева́я Бо́гу: Аллилу́ия.

И́кос 2

Ра́зумом Боже́ственным просвеща́емь, святи́телю о́тче Ти́хоне, Це́рковь Ру́сскую му́дре упра́вил еси́, и, безбо́жныя гони́тели облича́я, па́ству твою́ по́двиги новому́чеников почита́ти призыва́л еси́. Сего́ ра́ди вопие́м тебе́ си́це:

Ра́дуйся, первосвяти́телей Моско́вских благода́тный прее́мниче;

ра́дуйся, Земли́ Ру́сския вели́кий печа́льниче.

Ра́дуйся, апо́стольских преда́ний усе́рдный храни́телю;

ра́дуйся, сокро́вищ Правосла́вныя ве́ры благогове́йный блюсти́телю.

Ра́дуйся, благода́ть Ду́ха Свята́го в се́рдце при́сно име́вый;

ра́дуйся, разделе́ния церко́вная любо́вию врачева́вый.

Ра́дуйся, заточе́ние и поруга́ния му́жественне претерпе́вый;

ра́дуйся, кре́стный путь с па́ствою твое́ю проше́дый.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 3

Си́лою, да́нною вам свы́ше, страстоте́рпцы сла́внии, царю́ Нико́лае и цари́це Алекса́ндро, царе́вичю Алекси́е и царе́вны О́льго, Татиа́но, Мари́е и Анастаси́е, лише́ние ца́рства и сла́вы земны́я со смире́нием восприя́ли есте́. Страда́нием же во́льным да́же до сме́рти Христу́ после́довали есте́ и за убива́ющия вы моли́лися есте́, вопию́ще Бо́гу: Аллилу́ия.

И́кос 3

Иму́ще ве́ру несумне́нну, я́ко вся от Бо́га суть, изгна́ние, поруга́ние и темни́чное заточе́ние му́жественне претерпе́ли есте́, ца́рственнии страстоте́рпцы, и му́ченических венце́в сподо́билися есте́. Сего́ ра́ди вопие́м вам си́це:

Ра́дуйтеся, вене́ц и похвало́ ро́да ца́рскаго и богоизбра́ннаго;

ра́дуйтеся, пресла́вныя о́трасли ко́рене благочести́ваго.

Ра́дуйтеся, ца́рствия земна́го лише́ние со смире́нием прие́мшии;

ра́дуйтеся, страда́нии ва́шими Ца́рствия Небе́снаго сподо́бльшиися.

Ра́дуйтеся, за враги́ своя́ усе́рдно моли́вшиися;

ра́дуйтеся, всем се́рдцем Бо́га взыска́вшии.

Ра́дуйтеся, о́браз испове́дничества ве́рным лю́дем показа́вшии;

ра́дуйтеся, седмочи́сленнии страстоте́рпцы, во еди́ном ду́се Бо́гу предста́вшии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 4

Бу́рею гоне́ний на Це́рковь Ру́сскую обдержи́ми, святи́телие Бо́жии, ве́рою и страда́ньми му́ченическими благода́ть Христо́ву стяжа́ли есте́ и, кора́бль церко́вный неврежде́нно сохрани́вше, подража́тели пе́рвым му́чеником яви́лися есте́. С ни́ми же на Небесе́х взыва́ете Бо́гу побе́дную песнь: Аллилу́ия.

И́кос 4

Ве́дуще глас ева́нгельский, я́ко па́стырь до́брый ду́шу свою́ полага́ет за о́вцы, священному́ченицы до́блии, любве́ ра́ди Христо́вы и па́ствы своея́ изгна́ния, глад, хлад, зной со́лнечный и рабо́ты го́рькия претерпе́ли есте́, сме́ртию му́ченическою житие́ свое́ увенча́вше. Сего́ ра́ди и мы с любо́вию прославля́ем вас си́це:

Ра́дуйтеся, зало́г Христо́в до́бре сохрани́вшии;

ра́дуйтеся, житие́м и сме́ртию о́браз ве́рным показа́вшии.

Ра́дуйтеся, же́ртву безкро́вную благогове́йне соверша́вшии;

ра́дуйтеся, саме́х себе́ в же́ртву живу́ю прине́сшии.

Ра́дуйтеся, Це́ркве Росси́йския сла́во;

ра́дуйтеся, оте́чества на́шего украше́ние.

Ра́дуйтеся, па́ствы ва́шея ко Христу́ путеводи́телие;

ра́дуйтеся, догма́тов церко́вных ре́вностнии блюсти́телие.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 5

Богосве́тлыя зве́зды на не́бе церко́внем яви́лися есте́, священноиспове́дницы Росси́йстии, и, поноше́ния, заточе́ния, изгна́ния и го́рькия рабо́ты претерпе́вше, Го́спода Иису́са Христа́ му́жественне испове́дали есте́. Та́же, благоче́стно в ми́ре пожи́вше, путь ко спасе́нию во тьме безбо́жия яви́ли есте́, науча́юще ве́рныя при́сно благода́рственно пе́ти Бо́гу: Аллилу́ия.

И́кос 5

Ви́девше разоре́ние земли́ Ру́сския и беззако́ние ве́лие, опустоши́вшее ю́, вы, священноиспове́дницы сла́внии, стра́ха и сме́рти не убоя́лися есте́ и, по́двиги испове́дничества благоуха́юще, я́ко кри́ни се́льнии посреде́ пусты́ни, процвели́ есте́. Сего́ ра́ди прославля́ем вас си́це:

Ра́дуйтеся, моли́твою те́плою сердца́ ва́ша в по́двизе утвержда́вшии;

ра́дуйтеся, тве́рдым испове́данием ве́ры просия́вшии.

Ра́дуйтеся, во страда́ниих терпе́ние и кро́тость яви́вшии;

ра́дуйтеся, я́ко а́гнцы незло́бивии посреде́ волко́в ходи́вшии.

Ра́дуйтеся, слу́жбу Бо́жию во у́зах соверша́вшии;

ра́дуйтеся, соу́зники в терпе́нии укрепля́вшии.

Ра́дуйтеся, ду́ши ва́ша за па́ству полага́вшии;

ра́дуйтеся, посреде́ гоне́ний благода́тию Бо́жиею храни́мии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 6

Пропове́дует Це́рковь Росси́йская по́двиги ва́ша, преподобному́ченицы достосла́внии, по́ты трудо́в и кро́вию муче́ний зе́млю на́шу освяти́вшии. Вы бо, слеза́ми покая́ния ду́ши ва́ша омы́вше, в же́ртву живу́ю, благоприя́тную Го́сподеви, себе́ предугото́вили есте́. Ны́не же Ему́ дерзнове́нно предстоите́ и взыва́ете побе́дную песнь: Аллилу́ия.

И́кос 6

Возсия́ свет Христо́в в сердца́х ва́ших, преподобному́ченицы, вы бо, я́ко во́ини добропобе́днии, моли́тву во всеору́жие прие́мше, ве́ры пра́выя ника́коже отпа́ли есте́ и, у́зы темни́чныя, муче́ния тя́жкая и рабо́ты го́рькия претерпе́вше, лю́тую смерть от безбо́жных прия́ли есте́. Сего́ ра́ди прославля́ем вас си́це:

Ра́дуйтеся, путь и́стиннаго Богопозна́ния нам показа́вшии;

ра́дуйтеся, ду́ши ва́ша за Христа́ положи́вшии.

Ра́дуйтеся, я́звы Го́спода Иису́са Христа́ на телесе́х ва́ших носи́вшии;

ра́дуйтеся, вся тле́нная ми́ра сего́ презре́вшии.

Ра́дуйтеся, любо́вь Христо́ву к мучи́телем яви́вшии;

ра́дуйтеся, моли́тву за ненави́дящих вас пролия́вшии.

Ра́дуйтеся, ве́лие дерзнове́ние ко Го́споду стяжа́вшии;

ра́дуйтеся, по́двиги по́стническими и кро́вию ва́шею зе́млю Ру́сскую освяти́вшии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 7

Хотя́ще во дни гоне́ний безбо́жных на Це́рковь Ру́сскую, ве́ру тве́рдую и любо́вь ко Го́споду сохрани́ти, преподобноиспове́дницы честни́и, поноше́ния, заточе́ния, изгна́ния и го́рькия рабо́ты, Христа́ ра́ди претерпе́ли есте́. Та́же, благоче́стно в ми́ре пожи́вше, мно́гим путь ко спасе́нию показа́ли есте́, науча́юще пе́ти Бо́гу побе́дную песнь: Аллилу́ия.

И́кос 7

Но́выя испове́дники показа́ вас Госпо́дь, преподо́бнии отцы́ на́ши, егда́ прии́де испыта́ти лю́ди Своя́, вас же, блаже́ннии, обре́те рабы́ бдя́щия, смире́нием и доброде́тельми украше́нныя. Сего́ ра́ди прославля́ем вас си́це:

Ра́дуйтеся, и́го благо́е на ра́мена своя́ взе́мшии;

ра́дуйтеся, по́двиги поста́ и моли́твы просия́вшии.

Ра́дуйтеся, му́жество и кре́пость в страда́ниих яви́вшии;

ра́дуйтеся, испове́данием ва́шим ве́ру запечатле́вшии.

Ра́дуйтеся, ве́рность Христу́ в житии́ ва́шем сохрани́вшии;

ра́дуйтеся, мно́гия лю́ди в ве́ре пра́вей наста́вившии.

Ра́дуйтеся, за́поведей Христо́вых ве́рнии исполни́телие;

ра́дуйтеся, по́двигов новому́чеников и́стиннии свиде́телие.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 8

Стра́нное чу́до ми́ру яви́сте, новому́ченицы Росси́йстии, вы бо, во страда́нии кре́пость показа́вше, си́лою Христо́вою безбо́жныя одоле́сте и сме́ртию ва́шею воскресе́ние Христо́во пропове́дасте. Ны́не же у престо́ла Бо́жия предстоите́ и воспева́ете побе́дную песнь: Аллилу́ия.

И́кос 8

Вся кра́сная ми́ра сего́ презре́вше, святи́и новому́ченицы Росси́йстии, во след Го́споду кре́стным путе́м после́довали есте́ и по за́поведи ева́нгельстей мзду мно́гу на Небесе́х обрели́ есте́. Сего́ ра́ди приими́те от нас похвалы́ сицевы́я:

Ра́дуйтеся, ве́рнии сы́ны Це́ркве Росси́йския, безбо́жных гони́телей не убоя́вшиися;

ра́дуйтеся, у́зы темни́чныя, труды́ го́рькия и изгна́ния претерпе́вшии.

Ра́дуйтеся, дре́вним му́чеником в страда́ниих уподо́бившиися;

ра́дуйтеся, тала́нт, вруче́нный вам Го́сподем, терпе́нием преумно́жившии.

Ра́дуйтеся, блаже́нство изгна́нных пра́вды ра́ди ве́рою дости́гшии;

ра́дуйтеся, кро́вию ва́шею Зе́млю Ру́сскую освяти́вшии.

Ра́дуйтеся, страда́нии ва́шими о́браз ве́рным подаю́щии;

ра́дуйтеся, венцы́ нетле́нныя от Христа́ Бо́га прие́мшии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 9

Вся́ческая страда́ния за Христа́ претерпе́вше, испове́дницы пресла́внии, ве́ру Правосла́вную сохрани́ли есте́ и, терпе́нием гони́тели Це́ркве Ру́сския посрами́вше, благоче́стием в ми́ре возсия́ли есте́. Ны́не же престо́лу Бо́жию предстоите́ и воспева́ете хвале́бную песнь: Аллилу́ия.

И́кос 9

Вети́и церко́внии недоумева́ют ка́ко воспе́ти вас по достоя́нию, но́вии испове́дницы Це́ркве Ру́сския, вы бо в ско́рбех, изгна́ниих и заточе́ниих, Христа́ и́стиннаго Бо́га просла́вили есте́ и ве́рным путь ко спасе́нию указа́ли есте́. Мы же, прибега́юще к моли́твенному предста́тельству ва́шему, дерза́ем ублажа́ти вас си́це:

Ра́дуйтеся, все упова́ние на Бо́га возложи́вшии;

ра́дуйтеся, по́двиг испове́дничества в терпе́нии соверши́вшии.

Ра́дуйтеся, мучи́телей безбо́жных не убоя́вшиися;

ра́дуйтеся, немощны́я в ве́ре укрепи́вшии.

Ра́дуйтеся, рабо́ты го́рькия в сла́дость духо́вную восприе́мшии;

ра́дуйтеся, сердца́ ва́ша Бо́гу в же́ртву прине́сшии.

Ра́дуйтеся, страда́нием ду́ши ва́ша очи́стившии;

ра́дуйтеся, житие́м святы́м о́браз ве́рным показа́вшии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 10

Спасти́ хотя́ Госпо́дь мно́жество жен и дев, во оби́тели и́ноческия ты́я призва́. Во дни же гоне́ний безбо́жных му́жескую кре́пость им дарова́, е́же за и́мя Свое́ пострада́ти и терпе́нием мно́гим Ца́рствия Небе́снаго дости́гнути, да я́ко му́дрыя де́вы, в черто́зе бра́чнем Христу́ Жениху́ воспева́ют песнь: Аллилу́ия.

И́кос 10

Стена́ и по́мощь благонаде́жная бы́сть Богоро́дица вам, святы́я преподо́бныя жены́, му́ченицы и испове́дницы, в ско́рбех, изгна́ниих и у́зах пребыва́ющим. Вы бо любо́вию и труды́ лю́дем стра́ждущим, я́ко Самому́ Сы́ну Ея́, послужи́сте. Те́мже с благодаре́нием вас ублажа́ем:

Ра́дуйтеся, преподобному́ченицы, я́ко а́гницы непоро́чныя, за Христа́ закла́нныя;

ра́дуйтеся, преподобноиспове́дницы, я́ко голуби́цы чи́стыя, се́тей врага́ изба́вльшияся.

Ра́дуйтеся, жите́йская попече́ния во и́ночестве отри́нувшия;

ра́дуйтеся, во страда́ниих Христу́, я́ко мироно́сицы, после́довавшия.

Ра́дуйтеся, гоне́ний жесто́ких и сме́рти лю́тыя не убоя́вшияся;

ра́дуйтеся, в муче́ниих благода́тию Бо́жиею укрепля́емыя.

Ра́дуйтеся, ева́нгельски, я́ко Мари́я, благу́ю часть избра́вшия;

ра́дуйтеся, я́ко Ма́рфа Христу́, бли́жним послужи́вшия.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 11

Пе́ние всеумиле́нное прино́сим вам, новому́ченицы и испове́дницы Росси́йския, вы бо, благоче́стно в зако́не Госпо́дни пожи́вша, ве́ру Правосла́вную сохрани́ли есте́, и сме́ртию му́ченическою и терпе́нием страда́ний за Христа́ гони́тели Це́ркве Ру́сския посрами́ли есте́. Ны́не же, во Ца́рствии Небе́снем лику́юща, воспева́ете Бо́гу побе́дную песнь: Аллилу́ия.

И́кос 11

Све́том ева́нгельским просвеще́нныя и за́поведи Госпо́дни сохра́ньшия, святы́я жены́ и де́вы, доброде́тельное житие́ во дни гоне́ний лю́тых страда́нием во́льным увенча́ли есте́ и вои́стину но́выя му́ченицы и испове́дницы яви́лися есте́. Сего́ ра́ди воспева́ем вас си́це:

Ра́дуйтеся, му́ченицы, любо́вию ко Христу́ страх сме́рти превозмо́гшия;

ра́дуйтеся, испове́дницы, в страда́ниих за Христа́ ве́ру и наде́жду соблю́дшия.

Ра́дуйтеся, по́двиги ва́шими А́нгелы возвесели́вшия;

ра́дуйтеся, не́мощь естества́ же́нскаго сло́вом Бо́жиим препобеди́вшия.

Ра́дуйтеся, Христо́вы за́поведи житие́м и сме́ртию испо́лнившия;

ра́дуйтеся, му́дрости ева́нгельских дев подража́вшия.

Ра́дуйтеся, муже́м свои́м в гоне́ниих после́довавшия;

ра́дуйтеся, ны́не ку́пно с ни́ми венцы́ Небе́сными увенча́нныя.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 12

Благода́тное утвержде́ние Це́ркве на́шея и́мамы вас, новому́ченицы и испове́дницы Росси́йстии. Вы бо, се́рдцем ве́рующе в пра́вду, усты́ же Го́спода Иису́са Христа́ во спасе́ние испове́давше, заточе́ния, изгна́ния, го́рькия рабо́ты и смерть претерпе́ли есте́. Ны́не же моли́теся ко Го́споду о нас, земны́х сро́дницех ва́ших, да при́сно с ва́ми пое́м Бо́гу: Аллилу́ия.

И́кос 12

Пою́ще ва́шу небе́сную сла́ву, страстоте́рпцы Христо́вы, лобыза́ем я́звы ва́ша, вы бо, стопа́м дре́вних му́ченик после́дующе, не уклони́стеся ско́рби, ни убоя́стеся темни́цы, го́рькими рабо́тами, гла́дом и хла́дом изморе́ни бы́сте и, многови́дными му́ками умерщвля́еми, я́ко а́гнцы незло́бивии, ве́ры ра́ди пострада́сте и смерть прия́сте. Те́мже приими́те от нас похвалы́ сицевы́я:

Ра́дуйтеся, святи́телие Христо́ви, до́бре Це́рковь упра́вившии;

ра́дуйтеся, иере́и Бо́жии, ду́ши за па́ству полага́вшии.

Ра́дуйтеся, ца́рственнии страстоте́рпцы, от богобо́рных власте́й смерть и поруга́ние прие́мшии;

ра́дуйтеся, благове́рнии кня́зие и княги́ни, благоче́стие да́же до сме́рти соблю́дшии.

Ра́дуйтеся, преподо́бнии му́жие, пра́ведное житие́ венце́м страда́ния увенча́вшии;

ра́дуйтеся, преподо́бныя жены́, кре́пость и му́жество в страда́ниих яви́вшыя.

Ра́дуйтеся, вси правосла́внии христиа́не, за преде́лами оте́чества многоразли́чне пострада́вшии;

ра́дуйтеся, вси ве́домии и неве́домии, Бо́гом увенча́ннии лю́дие.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 13

О, пресла́внии новому́ченицы и испове́дницы Росси́йстии! Приими́те ма́лое сие́ моле́ние на́ше, в похвалу́ вам ны́не приноси́мое, и моли́теся ко Христу́ Бо́гу, да укрепи́т в лю́дех дух братолю́бия и благоче́стия, да утверди́т во Оте́честве на́шем ве́ру Правосла́вную и сподо́бит нас ку́пно с ва́ми воспева́ти Ему́: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгелов Творе́ц и ми́ра Зижди́тель от ве́ка предъизбра́ вас, я́ко ве́рныя свиде́тели Своя́ в земли́ Росси́йстей, и в годи́ну тя́жких испыта́ний благода́ть и си́лу вам дарова́. Вы же, ве́ру Правосла́вную ми́ру безбо́жному яви́вше, тве́рдым испове́данием, изгна́нием и терпе́нием страда́ний, Христа́ просла́вили есте́. Сего́ ра́ди и мы прославля́ем вас си́це:

Ра́дуйтеся, измла́да Христа́ возлюби́вшии;

ра́дуйтеся, глас Па́стыря До́браго послу́шавшии.

Ра́дуйтеся, Ца́рства Бо́жия внутрь себе́ при́сно иска́вшии;

ра́дуйтеся, крест на ра́мо свое́ взе́мшии.

Ра́дуйтеся, сла́ву ми́ра сего́ отри́нувшии;

ра́дуйтеся, за Христа́ страда́ния претерпе́вшии.

Ра́дуйтеся, любве́ ра́ди Бо́жия смерть прие́мшии;

ра́дуйтеся, небе́снаго Ца́рствия дости́гшии.

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Конда́к 1

Избра́ннии новому́ченицы и испове́дницы Росси́йстии,

свиде́телие Христо́вы, а́гнцы новозакла́ннии,

кро́вию свое́ю ри́зы Це́ркве на́шея украси́вшии.

Вы, преще́ний мучи́телей не убоя́вшеся,

любо́вь к Бо́гу да́же до сме́рти яви́ли есте́

и в жи́зни ве́чней к Нему́ дерзнове́ние стяжа́ли есте́.

Те́мже, предстоя́ще престо́лу Вседержи́теля,

помина́йте нас, любо́вию вас почита́ющих и вопию́щих:

Ра́дуйтеся, новому́ченицы и испове́дницы Росси́йстии,

Це́ркве на́шея похвало́ и украше́ние.

Моли́тва

О, святи́и новому́ченицы и испове́дницы Росси́йстии:/ святи́телие и па́стырие Це́ркве Христо́вы,/ ца́рственнии страстоте́рпцы,/ благове́рнии кня́зие и княги́ни,/ до́блии во́ини, мона́си и мирсти́и,/ благочести́вии му́жие и жены́,/ во вся́цем во́зрасте и сосло́вии за Христа́ пострада́вшии,/ ве́рность Ему́ да́же до сме́рти свиде́тельствовавшии/ и вене́ц жи́зни от Него́ прие́мшии!

Вы во дни гоне́ния лю́таго,/ зе́млю на́шу от безбо́жных пости́гшаго,/ на суди́щах, в заточе́ниих и про́пастех земны́х,/ в го́рьких рабо́тах и вся́ких ско́рбных обстоя́ниих/ о́браз терпе́ния и непосты́днаго упова́ния му́жественне яви́ли есте́./ Ны́не же, в раи́ сла́дости наслажда́ющеся,/ пред Престо́лом Бо́жиим во сла́ве предстои́те/ и при́сно хвалу́ и хода́тайство со А́нгелы и все́ми святы́ми Триеди́ному Бо́гу возно́сите.

Сего́ ра́ди мы, недосто́йнии,/ мо́лим вас, святи́и сро́дницы на́ши:/ не забу́дите земна́го оте́чества ва́шего,/ грехо́м Ка́инова братоуби́йства,/ поруга́нием святы́нь, безбо́жием и на́шими беззако́нии отягче́ннаго./ Умоли́те Го́спода Сил,/ да утверди́т Це́рковь Свою́ непоколеби́му в ми́ре сем многомяте́жнем и лука́вом;/ да возроди́т в Земли́ на́шей дух братолю́бия и ми́ра;/ да па́ки бу́дем мы ца́рское свяще́ние,/ род Бо́жий, избра́нный и святы́й,/ при́сно с ва́ми сла́вящий Отца́ и Сы́на и Свята́го Ду́ха во ве́ки веко́в. Ами́нь.

Акафисты святым

Ака́фист свято́му пра́ведному Алекси́ю, пресви́теру Моско́вскому

Конда́к 1

Избра́нный уго́дниче Христо́в и вели́кий в ско́рбех помо́щниче, пра́ведный о́тче Алекси́е! К тебе́ я́ко к те́плому предста́телю мы, гре́шнии, со дерзнове́нием притека́ем и уми́льно взыва́ем: умоли́ о нас всеси́льнаго Бо́га не попусти́ти нам блужда́ти по распу́тиям грехо́вным, но просвети́ти и на́ша сердца́ ду́хом твоея́ любве́, да зове́м ти:

Ра́дуйся, пра́ведный ста́рче Алекси́е, уте́шителю бла́гостный.

И́кос 1

А́нгелов Творе́ц яви́ в рожде́нии твое́м моли́твенное заступле́ние святи́теля Филаре́та, егда́, не могу́щу ма́тери разроди́тися тобо́ю, роди́тель твой притече́ к нему́, и того́ моли́твою явле́н был еси́ в мир сей во вре́мя соверше́ния Боже́ственныя Евхари́стии, показу́я тем, я́ко бу́деши вели́кий служи́тель та́инств церко́вных. Сего́ ра́ди взыва́ем ти:

Ра́дуйся, святи́телем Филаре́том благослове́нный и воспита́нный;

ра́дуйся, от пеле́н того́ подви́жническому житию́ научи́выйся.

Ра́дуйся, о́трасль роди́телей пречестны́х, плод благи́й прине́сшая;

ра́дуйся, я́ко изде́тска гла́сом свои́м Бо́га прославля́л еси́.

Ра́дуйся, благогове́ние и любо́вь ко слу́жбам Бо́жиим от отца́ унасле́довавый;

ра́дуйся, от ма́тере твоея́ странноприи́мство и попече́ние о бли́жних восприе́мый.

Ра́дуйся, ушеса́ своя́ к пе́нию церко́вному от рожде́ния приклони́вый;

ра́дуйся, во е́же не ви́дети суеты́, очеса́ своя́ в го́рняя впери́вый.

Ра́дуйся, пра́ведный ста́рче Алекси́е, уте́шителю бла́гостный.

Конда́к 2

Ви́дя человеколюбец Господь широту се́рдца твоего, готоваго послужити ближним своим, яви в благословении матере твоея́ волю Свою, да будеши не врач телес, но пастырь Церкве Христовы, врачуяй души притекающих к тебе, темже вси людие, видяще образ добраго пастырствования твоего, воззовут Богу: Аллилу́ия.

И́кос 2

Ра́зумом Божественным просвеще́н, узрел еси путь спасения во отсечении воли своея, егда поставлен был еси причетником во храм Богоматере, с ве́лием терпением восприял еси суровство́ начальствующаго и тако возрастил еси в сердце твоем плод Христова смирения. Многолетнее твое терпение славяще, возглашаем ти тако:

Ра́дуйся, послушниче усердный;

радуйся, яко Богу работал еси неленостно.

Радуйся, укорения и поругания, яко Божие изволение, восприявый;

радуйся, осуждати и укоряти других всегда избегавый.

Радуйся, поучавый обличающих нас яко благодетелей почитати;

радуйся, призывавый ради блага ближних своих себе утесняти.

Радуйся, благим супружеством своим и нам образ честнаго брака яви́вый;

радуйся, в супружнице твоей добраго помощника на пути Христовом обреты́й.

Ра́дуйся, пра́ведный ста́рче Алекси́е, уте́шителю бла́гостный.

Конда́к 3

Си́ла Вышняго обре́те в тебе сосуд честен и по посвящении во иерея продолжаше вести́ тя чрез горнило испытаний. Служил бо еси не в веси дальней, якоже имел еси желание, но во граде Москве, в церкви малаго прихода, идеже осемь лет богомольцев не имев, николиже возроптал еси. Ныне же предстоиши со дерзновением Престолу Божию, поя песнь: Аллилу́ия.

И́кос 3

Име́я тща́ние к совершению служб церковных, на кийждо день служение Божественныя Литургии учинил еси и к покрову Богоматере и заступничеству святителя Николая прибегая, весь путь жития твоего молитвою озарил еси. Сего ради воспеваем тя сице:

Ра́дуйся, служителю алтаря ревностный;

радуйся, яко бодрствовал еси в молитвенном подвизе непрестанно.

Радуйся, в Бозе все упование твое полагавый;

радуйся, в долгих испытаниих непоколебим пребывый.

Радуйся, яко, крест на перси прием, сраспинал еси Христу плоть свою со страстьми и похотьми;

радуйся, яко, получив епитрахиль на выю свою, дары Духа Святаго неоскудно источал еси.

Радуйся, яко, поясом препоясав чресла своя, заутро на нивы делания Господня изшел еси;

радуйся, яко, возло́жь руку свою на ра́ло Христово, не направлял еси вспять стопы твоя.

Ра́дуйся, пра́ведный ста́рче Алекси́е, уте́шителю бла́гостный.

Конда́к 4

Бу́рю моря житейскаго, сластолюбием, злобою и гордынею волнуемаго, всем житием твоим научал еси преплывати в кораблеце́ покаяния, да и мы, являюще живую веру и трепетную любовь ко Господу, сподобимся воспевати Ему и на небесех песнь хвалебную: Аллилу́ия.

И́кос 4

Слы́ша о богоугоднем житии твоем, начаша прибегати к тебе ищущии спасения, обретающе в тебе чадолюбиваго отца и уте́шителя, ты же неленостно поучал еси их покаянию и служению ближним самоотреченному. Темже и нас, якоже и чад твоих, научи истинному деланию на па́житех душ наших, да славим тя благодаряще:

Ра́дуйся, в век оскудения благочестия несокрушимым сосудом веры явивыйся;

радуйся, неленостным проповеданием в обмирщенная сердца семена благих деяний сеявый.

Радуйся, глашатаю любве Божия всем скорбящим и отчаявшимся;

радуйся, ожесточенных злобою любовию своею к покаянию обращавый.

Радуйся, научивый в живущих с нами образ Божий почитати;

радуйся, призывавый почивших неустанно поминати.

Радуйся, не отревая немощных, им по силе их делание полагавый;

радуйся, в постоянстве малаго делания залог духовнаго возрастания указавый.

Ра́дуйся, пра́ведный ста́рче Алекси́е, уте́шителю бла́гостный.

Конда́к 5

Звезда́ еси, на небесе́х святости возсиявшая, светиши светло, в сонме праведных и исповедников российских землю нашу просвещая, темже, зряще тя, праведный отче Алексие, прославляем прославльшаго тя Господа, зовуще Ему: Аллилу́ия.

И́кос 5

Ви́дя обильным любовию сердцем своим о́крест тебе в нищете живущия, подавал еси им, елико имел, уповая, яко не оставит Господь и дом твой. Даждь и нам стяжати сердце милосердное и научи ны невозбранно внимати воле Божией, да восхваляюще глаголем ти сицевая:

Ра́дуйся, Христа бо возлюбив, не прилеплялся еси к сокровищам земным;

радуйся, яко бо великий купец небесное богатство стяжал еси.

Радуйся, милосердием души наша обогащати научаяй;

радуйся, некра́домое богатство душа́м верных испрошаяй.

Радуйся, светом трисолнечным сердца́ человеческая просвещаяй;

радуйся, выну о пользе душевной пекийся.

Радуйся, рачителю целомудрия;

радуйся, хранителю чистоты.

Ра́дуйся, пра́ведный ста́рче Алекси́е, уте́шителю бла́гостный.

Конда́к 6

Пропове́дал еси пастве твоей покаяние и вкушение безсмертныя Трапе́зы А́гнчи, да не ктому вза́лчут страстей, но восприимут мир и любовь Христо́ву и поучаются любити ближних своих с самоотвержением и утеснением себе, да благо им будет и да взывают ра́достно: Аллилу́ия.

И́кос 6

Возсия́л еси́ в первопрестольнем граде Москве глашатаем жизни неветшающия, древним отце́м, в пустынех подвизавшимся, равный; людем, в суете пребывающим и различными злоучении прельщаемым, открывал еси любовь, милосердие и правду Божию. Таковому о тебе произволению Божию дивящеся, вопием ти:

Ра́дуйся, неустанный проповедниче любве к Богу и ближним;

радуйся, яко вслед за апостолом наставлял еси друг друга тяготы́ носити.

Радуйся, во граде яко в пустыни пожи́вый;

радуйся, пустыню града богатством слез твоих оросивый.

Радуйся, яко жил еси в мире премирно;

радуйся, яко и на земли выну предстоял еси Христу.

Радуйся, ожесточенная сердца́ теплотою твоея любве́ возделавый;

радуйся, яко и ныне помогаеши страждущим душевный покой обретати.

Ра́дуйся, пра́ведный ста́рче Алекси́е, уте́шителю бла́гостный.

Конда́к 7

Хотя́ Человеколю́бец Госпо́дь поставити тя в трудную годину уте́шителем скорбящих и страждущих, посла тебе скорбь великую в тяжкой болезни и смерти супружницы твоея, да ничто земное связует ктому сердце твое, но да приложи́ши к ревности ревность и прии́меши благодать на благодать, научая пети всех: Аллилу́ия.

И́кос 7

Но́вый путь духоно́снаго ста́рчествования на сто́гнах града Москвы яви тебе Господь в словесех праведнаго Иоанна, пресвитера Кроншта́дтскаго, указуя, да восприи́меши всю скорбь человеческую, яко свою, молитвою и теплотою любве сию врачуя. Темже и наша ско́рби отыми́ от нас, да радующеся, взываем ти:

Ра́дуйся, благодать кроншта́дтскаго светильника обильно восприемый;

радуйся, врач искусный душ человеческих явивыйся.

Радуйся, на страже скорбных сердец человеческих ставый;

радуйся, от обращавшихся к тебе именование добраго пастыря стяжавый.

Радуйся, заблудших овец к Пастыреначальнику приводивый;

радуйся, от волков хищных тех неврежденно сохранивый.

Радуйся, яко широтою любве твоея всех объял еси;

радуйся, яко надежду на Бога полагати научал еси.

Ра́дуйся, пра́ведный ста́рче Алекси́е, уте́шителю бла́гостный.

Конда́к 8

Странноприи́мная деяния совершати тща́ся, учинил еси при храме приют чадом, не имущим родителей, назидая их словом и житием своим, да возраста́юще во благом попечении и любви, благодарственно воспевают Богу: Аллилу́ия.

И́кос 8

Весь еси, праведный отче Алекси́е, николиже суетою свя́занный, посреде людей пребывая, выну Богу предстоял и работал еси. И нас, в суете погруженных, научи твоему в мире премирному житию, да усердно тебе воспоим:

Ра́дуйся, детскую младость души́ твоея́ сохранивый;

радуйся, то́ю младая сердца́ к Богу приводивый.

Радуйся, явивыйся сиротствущим чадолюбивая мати;

радуйся, порождаяй души чад своих духовных для вечнаго живота.

Радуйся, преизряднейший пастырю;

радуйся, яко от скверн мира сего ограждатися чад своих научал еси.

Радуйся, чтущим тя верный пред Богом ходатаю;

радуйся, призывающим тя непреложное упование.

Ра́дуйся, пра́ведный ста́рче Алекси́е, уте́шителю бла́гостный.

Конда́к 9

Всем, притека́ющим к тебе в ско́рби, наставник изрядный явился еси, отче Алексие, подвизая людей к покаянию и самоукорению, терпению же в ско́рбех неистощимому, да за сие благодаряще Богу поют: Аллилу́ия.

И́кос 9

Вети́йствующий язы́к умолча́, зря, како ты, ста́рче Алекси́е, служение свое в простоте совершая и мудрость века сего посрамляя, всяку гордыню человеческую яко прах от лица ветра возметал еси. Сего ради похваляем тя си́це:

Ра́дуйся, яко не хитросплетением словес, но силою правды Божия ду́ши призывал еси;

радуйся, яко вознесенную гордыню века сего смирением сокрушал еси.

Радуйся, словесы́ своими не крепость человеческую, но силу Божию являвый;

радуйся, нестареющую мудрость евангельскую живу и действенну показавый.

Радуйся, исполненный ревности по Бо́зе Вседержителе;

радуйся, ревнителю уставов церковных.

Радуйся, искусный властителю совести человеческия;

радуйся, всем бо был еси вся, да спасеши души, Богом тебе вруче́нныя.

Ра́дуйся, пра́ведный ста́рче Алекси́е, уте́шителю бла́гостный.

Конда́к 10

Спасе́ния от временных тя́гот поучал еси в преселении во слы́вшия хлеборо́дными земли не искати, егда́ глад, мор и междуусобныя брани постигоша страну нашу. Запове́дал еси жительства своего не оставляти и восприяти трудности яко наказание Божие, за умножение беззакония попущенное, Богу взыва́юще: Аллилу́ия.

И́кос 10

Стена́ непоколеби́мая упования на Господа явился еси, отче Алексие, яко скала крепкая сокрушая треволнение житейское, малодушие и уныние в душа́х людей, к тебе прибегающих и с любовию зовущих ти:

Ра́дуйся, адама́нте веры несокрушимый;

радуйся, узревый с богомольцы храма пред годиною бедствий, како лияше слезы Богомати на чудотворней иконе Ея Феодоровской.

Радуйся, разделивый с народом российским скорби, Богом низпо́сланные;

радуйся, глад и хлад прие́мый яко наказание Божие.

Радуйся, злато, в горниле скорбей очищенное;

радуйся, надеждою на милосердие Божие страждущия ду́ши врачевавый.

Радуйся, помощниче скорый;

радуйся, призывающим тя в скорбных обстояниих щит и ограждение.

Ра́дуйся, пра́ведный ста́рче Алекси́е, уте́шителю бла́гостный.

Конда́к 11

Пе́ние всеумиле́нное прино́сим ти, отче досточу́дне, прославляюще блаже́нную кончину и погребение твое, молитвами первосвятителя и исповедника Тихона, Патриарха Всероссийскаго, напутствованное. Веруем, яко предстоиши в свете невечернем Престолу Пресвятыя Троицы, выну поя: Аллилу́ия.

И́кос 11

Светоза́рный светильник явился еси, даров Божиих исполнен и умножаяй таланты, яже даде тебе всех Бог, в житии бо твоем являл еси да́ры прозрения и исцеления, подвизая нас глаголати тебе похвалы сия:

Ра́дуйся, яко от детских лет был еси Господу верен;

радуйся, многих дарований от Него сподобивыйся.

Радуйся, луче благодати, в мире явле́нная;

радуйся, ризами света Христова оде́янный.

Радуйся, помогий обрести сына отчаявшейся матери из града Тобольска, юже к тебе преподобный Серафим направи;

радуйся, яко и ныне в трудных обстояниих о нас к Богу ходатайствуеши.

Радуйся, прозорливостию и чудотвореньми люди в вере стояти утвердивый;

радуйся, отеческим попечением и молитвою не имевшия веры души к Богу обративый.

Ра́дуйся, пра́ведный ста́рче Алекси́е, уте́шителю бла́гостный.

Конда́к 12

Благода́ти исполнен, яко сосуд Духа Святаго избра́нный, породил еси духом многая чада твоя, да зряще житие их, о́крест живущии уразумеют, яко любовь в Бо́зе к ближнему залог мира и благоденствия есть, и тако благодарственно воззовут Богу: Аллилу́ия.

И́кос 12

Пою́ще житие́ твое́ и прославление, веруем, яко многомо́щно есть пред Престолом Владычним твое за ны ходатайство, мо́щи же твои яко сокровище многоценное имуще, к сим припа́даем, яко к сосуду благодати неистощимому, и согласно ублажаем тя:

Ра́дуйся, граждани́не Иерусалима небеснаго;

радуйся, благий наставниче, возрастивый в ча́дех своих преславных отце́в.

Радуйся, яко был еси на земли храм живы́й, Господу посвященный;

радуйся, яко предстоиши днесь Престолу Вседержителя.

Радуйся, старцев оптинских собеседниче;

радуйся, кронштадтскаго светильника сомолитвенниче.

Радуйся, яко община твоя образ бысть купножи́тельства христианскаго;

радуйся, яко чада твоя свидетельством крове́й своих Христа исповедаша.

Ра́дуйся, пра́ведный ста́рче Алекси́е, уте́шителю бла́гостный.

Конда́к 13

О преди́вный па́стырю и те́плый о нас к Бо́гу моли́твенниче, пра́ведный о́тче Алекси́е! Не отри́ни нас немощны́х, соверша́ющих похва́льное пе́ние сие́, и научи́ во́лю Бо́жию невозбра́нно твори́ти, да сподо́бимся и в бу́дущем ве́це благода́рственно воспева́ти Творцу́ и Бо́гу на́шему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгелов Творе́ц яви́ в рожде́нии твое́м моли́твенное заступле́ние святи́теля Филаре́та, егда́, не могу́щу ма́тери разроди́тися тобо́ю, роди́тель твой притече́ к нему́, и того́ моли́твою явле́н был еси́ в мир сей во вре́мя соверше́ния Боже́ственныя Евхари́стии, показу́я тем, я́ко бу́деши вели́кий служи́тель та́инств церко́вных. Сего́ ра́ди взыва́ем ти:

Ра́дуйся, святи́телем Филаре́том благослове́нный и воспита́нный;

ра́дуйся, от пеле́н того́ подви́жническому житию́ научи́выйся.

Ра́дуйся, о́трасль роди́телей пречестны́х, плод благи́й прине́сшая;

ра́дуйся, я́ко изде́тска гла́сом свои́м Бо́га прославля́л еси́.

Ра́дуйся, благогове́ние и любо́вь ко слу́жбам Бо́жиим от отца́ унасле́довавый;

ра́дуйся, от ма́тере твоея́ странноприи́мство и попече́ние о бли́жних восприе́мый.

Ра́дуйся, ушеса́ своя́ к пе́нию церко́вному от рожде́ния приклони́вый;

ра́дуйся, во е́же не ви́дети суеты́, очеса́ своя́ в го́рняя впери́вый.

Ра́дуйся, пра́ведный ста́рче Алекси́е, уте́шителю бла́гостный.

Конда́к 1

Избра́нный уго́дниче Христо́в и вели́кий в ско́рбех помо́щниче, пра́ведный о́тче Алекси́е! К тебе́ я́ко к те́плому предста́телю мы, гре́шнии, со дерзнове́нием притека́ем и уми́льно взыва́ем: умоли́ о нас всеси́льнаго Бо́га не попусти́ти нам блужда́ти по распу́тиям грехо́вным, но просвети́ти и на́ша сердца́ ду́хом твоея́ любве́, да зове́м ти:

Ра́дуйся, пра́ведный ста́рче Алекси́е, уте́шителю бла́гостный.

Моли́тва

О всечестны́й и преблаже́нный о́тче наш Алекси́е, ди́вный ста́рче моско́вский и всея́ Це́ркве Росси́йския похвало́ и ра́дование! Велию любовь ко Господу имея, заветы евангельския непреложно исполняя, душу твою за паству полагал еси, милующим сердцем боле́знуя о всех просящих твоея́ помощи. Приими́ малое сие моление наше, и яко в земном житии́ твоем отирал еси вся́ку сле́зу, облегчал еси всяку скорбь, так и ныне, милосердый молитвенниче и хода́таю наш, возьми тяготы, болезни и скорби наша, исполни страждущая сердца́ радостию, умоли Человеколюбца Бога о прощении безчисленных прегрешений наших, да очистивше душу покаянием, к деланию доброму приступим. Ей, ста́рче благи́й, бу́ди и нам пастырь добрый, наставляя на стезю спасения, да молитвами твоими безпорочно пре́йдем путь жития нашего и обрящем Отечество Небесное, иде́же ты со ангелы и всеми святыми предстоиши Престолу Святыя Троицы, славя Безначальнаго Отца со Единородным Его Сыном и Пресвятым, и Благим, и Животворящим Его Духом во ве́ки веко́в. Ами́нь.

Ака́фист свято́му му́ченику Вонифа́тию Тарси́йскому

Кондак 1

Избра́нный во́ине Христо́в, венце́м сла́вы украше́нный,

му́ченическою сме́ртию ве́чныя сме́рти изба́вивыйся,

от мра́ка грехо́внаго отврати́выйся и к ве́чному Све́ту прише́дый,

приими́ моле́ние на́ше, в похвалу́ тебе́ приноси́мое,

и нас изба́ви от се́тей лука́ваго врага на́шего,

да тебе́ с радостию зове́м:

Ра́дуйся, Вонифа́тие, му́чениче многострада́льный.

Икос 1

Ангелом све́тлым, огнь муче́ний твоих росо́ю благодати угаси́вшим, огражде́н был еси́, страда́льче Христо́в Вонифа́тие, да я́ко гре́шник нераска́янный не поги́бнеши и пред Го́сподем в оде́жде бра́чней предста́неши; научи́ и нас облещи́ся в све́тлыя ри́зы свя́тости, тебе́ зову́щих:

Ра́дуйся, жизнь за Христа́ отда́вый;

ра́дуйся, страда́ниям Его́ подража́вый.

Ра́дуйся, о́чи своя́ к Богу́ обрати́вый;

ра́дуйся, во́лю свою́ доброде́телию укрепи́вый.

Ра́дуйся, ра́бе Христо́в ве́рный;

ра́дуйся, святы́й коне́ц жития́ своего́ прие́мый.

Ра́дуйся, к покая́нию сердца́ обраща́яй;

ра́дуйся, ко Христу́, Пути́ И́стинному, приводя́й.

Ра́дуйся, Ду́хом Святы́м просвеще́нный;

ра́дуйся, собла́знами ми́ра сего́ не прельще́нный.

Ра́дуйся, зми́я лука́ваго посрами́вый;

ра́дуйся, святы́х лик возвесели́вый.

Ра́дуйся, Вонифа́тие, му́чениче многострада́льный.

Кондак 2

Ви́дя многомяте́жие мира сего и печали земныя, и сия вся яко прах вменив, к премирным возвел еси ум твой, страдальче Христов, на высоту благоразумия возше́д, Христа Бога пред всеми испове́дал еси, и ныне ду́ши всех, во гресе́х погибающих, к милосердому Господу зовеши, да во смирении покаются и во слезах умиле́нно Ему возопиют: Аллилу́ия.

Икос 2

Ра́зум трезве́нием укрепил еси и страсте́й пламень покаянием угаси́л еси, Вонифа́тие предивный, от запада на восток из Рима пришел еси, спострада́ти Господу Иисусу Христу нашему, намерение святое неся, да благодать в тебе преизоби́лует, и нас ныне в храм Божий привлекл еси, тебе глаголющих:

Ра́дуйся, страсти побора́ти научаяй;

радуйся, отчаянным надежду спасения подаваяй.

Радуйся, суету жизни земныя познавый;

радуйся, страдания своя предсказавый.

Радуйся, трезвящихся отрадо и ободрение;

радуйся, немощны́х волею укрепление.

Радуйся, яко тобою от пиянства отвращаемся;

радуйся, яко тобою к Богу обращаемся.

Радуйся, исцелений источниче неисчерпаемый;

радуйся, чудес сокровище неоскудеваемое.

Радуйся, научаяй нас присно возносити ум наш к Богу;

радуйся, обреты́й истинную от грехов свободу.

Ра́дуйся, Вонифа́тие, му́чениче многострада́льный.

Кондак 3

Сила милосердия Божия неизреченна на тебе открыся, ибо жития твоего, мучениче, дивное повествование явно нам сказует, како ве́лии грешницы милостивно Отцем нашим Богом приемлются, егда Ему покаяние принесут, тако и ты Богу угодил еси и вместо горькия смерти вечную жизнь прия́л еси, научи и нас Богу пети вы́ну: Аллилу́ия.

Икос 3

Имея ныне радость вечную в Небесных Селениях, и нас грешных на земли не забываеши, мучениче Христов Вонифатие. Мы же труждающиися и обремене́ннии, к тебе прибегаем: не остави нас си́рых и недужных, по́мощи у тебе просящих, но мольбы наша на Алтарь Небесный принеси, да радостно тебе зовем:

Радуйся, ближняго яко себе самого возлюбивый;

радуйся, во гресе́х сердце свое не ожесточивый.

Радуйся, странником и путником со всяким тщанием служивый;

радуйся, сего ради нощию сто́гны града обходивый.

Радуйся, богатыя милосердию научаяй;

радуйся, сирыя и вдовицы защищаяй.

Радуйся, бедствующим и униженным добрый предстателю;

радуйся, за обидимых и уничижаемых присный хода́таю.

Радуйся, нестерпимою жаждою пиянства палимыя трезвением прохлаждаяй;

радуйся, вина ради обнищавшия к трезвению призываяй.

Радуйся, жены́ рыдающия утешаяй;

радуйся, сле́зы их ко Господу принося́й.

Ра́дуйся, Вонифа́тие, му́чениче многострада́льный.

Кондак 4

Бури греховныя тебе не потопиша, ниже во́лны страстей покры́ша, мучениче Христов, не погибл еси, но ко Христу пришел еси и жизнь свою, яко жертву благово́нную, Ему, Сладчайшему Спасителю нашему, принесл еси. Молися убо, да и мы, в житейстем мори сущии, к тихому пристанищу, Господу Спасителю, притеце́м, во умилении зовуще: Аллилу́ия.

Икос 4

Слышим и мы евангельскую притчу, како блудный сын на стране дале́че имение свое ижди́вше, от глада душевнаго в себе пришед, во объятия о́тча притече́, в покаянии зовый: «Отче, согреших на Небо и пред тобою!» Тако и ты, мучениче Вонифатие, не погубив себе, но от роже́ц греха отвративыйся, ко Христу обратился еси. Мы же, исправлению твоему радующеся, поем ти сице:

Радуйся, глад крепок в работе страстем испытавый;

радуйся, Христа Бога, яко хлеба жива́го, взалка́вый.

Радуйся, Пречистыя Крове Его, яко истиннаго пития приобщивыйся;

радуйся, ко преславным мучеником приложивыйся.

Радуйся, на криле́х трезвения к Богу возлетевый;

радуйся, сердце твое горе́ имевый.

Радуйся, ко Господу силою Животворящаго Креста пришедый;

радуйся, яко прия́л еси венец победы.

Радуйся, души́ на́шея сокровище нетленное;

радуйся, Церкве нашея украшение многоценное.

Радуйся, красоты́ мира сего отве́ргий;

радуйся, греховную одежду с себе совлеки́й.

Ра́дуйся, Вонифа́тие, му́чениче многострада́льный.

Кондак 5

Боготечную Кровь Христову за всех нас недостойных и кровь мученическую за Христа пролия́нную па́мятующе, си́це тебе вещаше Аглаи́да: «Сам ве́си, сколь многими грехми оскверне́ни есмы́, и о будущем жития нашего небрежем. Аз же от божественнаго мужа слышах, яко мучеников мощи спасение да́руют, иже мученика, яко хранителя и ходатая пред Богом имать». И мы тебе глаголем: «Ты еси наш хранитель и ходатай пред Богом нашим, ибо со Ангелы предстоиши Престолу Пресвятей Троицы поя: Аллилу́ия».

Икос 5

Видим ныне и разумеем, како си́и глаголы Аглаи́ды душу твою пробуди́ша, и ты к воздержанию призвал еси себе, мучениче Вонифатие, и нам помози́ подражати тебе, да не поги́бнем в пучи́не беззакония потопля́еми, но радостно тебе зовем:

Радуйся, от страстей, яко от погибельнаго сна, пробуди́выйся;

радуйся, от уз греховных свободи́выйся.

Радуйся, сомневающихся в милосердии Божиим обличение;

радуйся, безконечныя радости утверждение.

Радуйся, зовы́й нас к подвигу воздержания;

радуйся, ты бо зна́мением Креста пресекл еси страстей взыграние.

Радуйся, стяжавый себе вечное имение;

радуйся, и нас побуждаяй к труду спасения.

Радуйся, яко ви́нное веселие презрел еси;

радуйся, плотски́я раны, яко безплотен, претерпел еси.

Радуйся, за исповедание Христа от врагов избиенный;

радуйся, нестерпимым огнем за Него опаленный.

Ра́дуйся, Вонифа́тие, му́чениче многострада́льный.

Кондак 6

Проповедница поклонения святым моще́м явися Аглаида, госпожа твоя, страдальче Христов, егда посла тя на восток святыя мощи мучеников, за веру Христову пострадавших, принести, и́миже благодеяния источаются обильно и вечное спасение подается всем, к мученическому лику усердно притекающим. Даждь и нам утешение от Господа прия́ти, Емуже ангельскую песнь приносим: Аллилу́ия.

Икос 6

Возсиял еси нам, яко звезда незаходимая, дивным житием твоим, мучениче преблаженне, иго Христово легкое и вседраго́е на себе прие́мый и спасение получивый, пути бо благочестия без Христа Господа обрести никакоже возможно есть. Темже и нас молитвами твоими в го́рняя обители приведи, тя восхваляющих сице:

Радуйся, закона Христова скрижаль богоначерта́нная;

радуйся, молитв ко Господу ми́ро благоуханное.

Радуйся, правыя веры Христовой сто́лпе огненный;

радуйся, честны́й ве́нче заповедей Божиих, якоже от ка́мений драгих, устро́енный.

Радуйся, трезвения лествице небовосхо́дная;

радуйся, болезни и раны врачуяй греховныя.

Радуйся, от Господа Иисуса Христа благодать и силу приял еси;

радуйся, яко свет Христов сим возсиял еси.

Радуйся, воздержанием от грехов освящати праздники нас науча́яй;

радуйся, от смертнаго вина нас охраня́яй.

Радуйся, умерщвленныя страстьми́ светом Христовым оживляяй;

радуйся, ты́я к новому житию призываяй.

Ра́дуйся, Вонифа́тие, му́чениче многострада́льный.

Кондак 7

Хотя отыти́ от дому своего в путь на восток, кончину жития твоего предрекл еси, достохвальне, Аглаиде глаголя: «Госпоже́ моя, приими́ мое тело, за Христа мучимое, егда его принесут ти!» В душе́ твоей мысль за Христа пострадати имевый, ты Ему сокровенно молился еси; и нашу веру укрепи, да будем готови и мы ея ради страдати, Господу поюще: Аллилу́ия.

Икос 7

Дивному и преславному исправлению твоему не веруя, помы́сли лукавое в сердце своем Аглаида, грехом бо хуления оболгати тя хотяще, тако отвеща́ ти: «Ныне не глумления время, брате, но благогове́ния, ве́дый бу́ди, яко мощи святыя имаши носити. Господь же да послет Ангела Своего пред тобою и направит стопы твоя милосердием Своим». Мы же, чистоту се́рдца твоего, дивный Вонифатие, зряще, вопием ти:

Радуйся, святых мощей почитателю;

радуйся, благоговения образа нам подателю.

Радуйся, безчинств хранитися нам повелевый;

радуйся, вся, о нихже сы́нове века сего радуются, презревый.

Радуйся, известный нам помощниче;

радуйся, святых мощей таи́нниче.

Радуйся, всем борю́щимся со грехми́ покровителю;

радуйся, покаяния нашего пред Богом поручителю.

Радуйся, яко твоими молитвами Господь оставляет прегрешения;

радуйся, помогаяй нам терпети скорби и поношения.

Радуйся, лико́м ангельским сотворивый радость и удивление;

радуйся, духо́в злобы приведы́й в посрамление.

Ра́дуйся, Вонифа́тие, му́чениче многострада́льный.

Кондак 8

Стра́нно тебе бысть языческое идолослуже́ние, и ты, святый мучениче, в Тарс пришед, не преклонил еси колен пред богами чужды́ми, но апостолом показался еси ревнитель. Темже молися за ны, да возгори́мся и мы огнем любве ко Влады́це Христу, поюще всегда: Аллилу́ия.

Икос 8

Весь распалился еси ревностию святою, хуления на Господа не терпя, и исполнился еси духа Божия, ослепление и безумие поклоняющихся ложным богам обличая. Сего ради царь нечестивый казнь наведе́ на тя, мучениче, горькую, бичми́ нестерпимо бия́ и раны нанося неисцельныя. Мы же тебе похвалу поем:

Радуйся, зловерия обличителю дерзновенный;

радуйся, в правду Божию, аки в броню, облеченный.

Радуйся, яко кости твоя от ран за Христа обнажахуся;

радуйся, яко чистота души твоея тогда открывашеся.

Радуйся, яко наследовал еси небесная селения;

радуйся, яко и ныне обличаеши злых человек на Христа хуления.

Радуйся, за Христа острыми тростьми́ прободаемый;

радуйся, сада райскаго цвете неувядаемый.

Радуйся, яко злато горнилом язв очищенный;

радуйся, за Христа ударенный.

Радуйся, кончиною своею Богу угодвый;

радуйся, даже до смерти мученическия Его возлюбивый.

Ра́дуйся, Вонифа́тие, му́чениче многострада́льный.

Кондак 9

Всего себе Господу Богу предав, страстотерпче Христов, егда нечестивый царь повеле раскрыти уста твоя и олово кипящее влити, руце своя воздвигл еси к небу, моляся: Господи Боже мой Иисусе Христе, укрепивый мене в муках, пребуди и ныне со мною, моя страдания облегчи и не остави мене одолену быти лукавым князем. Тем и нас любви ко Христу научаеши, поющих Богу: Аллилу́ия.

Икос 9

Витии суемудреннии да рекут нам, како о́лово разжже́нное гортани твоего не опали, ниже́ инаго вре́да тебе сотвори, мучениче Вонифатие, от Господа бо зна́мения победы над мучителем просил еси, и сие зна́мение тебе дано бысть. Сего ради вси чудящеся восклицаху: «Велий есть Иисус Христос, веруем, веруем в Тя, Господи!» Мы же славим тя, мучениче, сице:

Радуйся, яко тобою вернии просвещаются;

радуйся, яко тобою от постыдныя смерти избавляются.

Радуйся, во единем Христе утешение полагаяй;

радуйся, во страданиях призывати Бога научаяй.

Радуйся, яко мучителие тебе не превозмого́ша;

радуйся, яко страсти тебе не одоле́ша.

Радуйся, ты бо терние грехов в себе попалил еси;

радуйся, ты бо огнем не опален пребыл еси.

Радуйся, присно живый страстотерпче радостный;

радуйся, молитвенниче наш благостный.

Радуйся, яко тобою очеса́, грехми ослепле́нныя, отверзаются;

радуйся, яко помощию твоею печали на радость прелагаются.

Ра́дуйся, Вонифа́тие, му́чениче многострада́льный.

Кондак 10

Спасен быти восхотев, пламенне возжеле́л еси до конца за Господа пострадати, мучениче Вонифатие, Емуже и возопил еси: Господи, Господи Боже мой, сподоби мя милостей Твоих и бу́ди ми помощник, да за беззакония моя безумно содеянная, враг не преградит ми пути к Небеси́, приими́ с миром душу мою, вчини́ мя с мученики, кровь за Тя пролившими и веру до конца соблюдшими, и ныне вопиющими Ти: Аллилу́ия.

Икос 10

Стена́ крепкая, ко́зньми врага неодоле́нная, пребы́л еси до конца, мучениче Христов, егда же глава твоя от телеси отсечена бысть – о чудесе! – а́бие кровь и млеко́ из раны тоя́ истеко́ша, яко и неверным, чудо сие зрящим, Христа прославити и с нами звати тебе:

Радуйся, яко мучения твоя зряще, множество людей ко Христу обратишася;

радуйся, яко тебе ради на князя злобы ти́и устремишася.

Радуйся, твоя бо кончина просвети умы помраченныя;

радуйся, твоя бо славная смерть воскреси совести, во гресе́х погребенныя.

Радуйся, нераскаянных грешников обличение;

радуйся, волею расслабленных от вина исцеление.

Радуйся, в нощи́ неведения блуждающим вразумление;

радуйся, златая у́дице из глубины грехов влекущая ко спасению.

Радуйся, яко от Бога в молитвах услышан был еси;

радуйся, яко в Небеснем Царствии вселился еси.

Радуйся, порфи́рою от крове́й твоих облеченный;

радуйся, яко зриши ныне свет неизреченный.

Ра́дуйся, Вонифа́тие, му́чениче многострада́льный.

Кондак 11

Пение немолчное приносиши Го́сподеви, мучениче Вонифатие, с мученическими лики Пресвятей Троице предстоя, за Нюже себе предал еси, да и мы ду́ши своя, аки невесты украси́вше, нетленному Жениху Христу представим со священною песнию: Аллилу́ия.

Икос 11

Свет любве и по смерти возсиял еси, Вонифатие дивный, егда бо друзи, твою усеченную главу обретше, пла́кахуся горько: «Рабе Христов, забуди нам грех неправеднаго осуждения и безрассудных руганий наших!» Тогда лик твой, яко лучами живыми, просветися, прощение им являя. Сего ради с любовию тебе зовем:

Радуйся, имеяй уста кротости сладковеща́нныя;

радуйся, любве вместилище пространное.

Радуйся, о тебе бо веселится Церковь со своими чады;

радуйся, ты бо пришел еси к Вышнему Небесному Граду.

Радуйся, в смерти своей апостолом равный;

радуйся, ревностию по Бозе преславный.

Радуйся, житейския молвы обличаяй злая сплетения;

радуйся, всех нас от вражия избавляяй ловления.

Радуйся, ты бо защищаеши неправедно гонимыя;

радуйся, пред Престолом Господним лампадо неугасимая.

Радуйся, по заповеди Христовой и врагов возлюбивый;

радуйся, злословия и клеветы́ ни во чтоже вменивый.

Ра́дуйся, Вонифа́тие, му́чениче многострада́льный.

Кондак 12

Благода́ть исцелений точащия мощи твоя егда к Риму приближахуся, Ангел Господень явися Аглаиде, глаголя: «Бывшаго ти древле раба, ныне же нашего брата и сослужебника приими́, якоже владыку, и упокой до́бре, да грехи твоя оставятся, той бо с нами ныне в Небесных поет Всевышнему Богу: Аллилу́ия».

Икос 12

Поющи чудеса твоя, храм дивный созда тебе, воине Христов, Аглаида, в немже и мощи твоя положи, и сама, богатство нищим раздавши и пятьнадесять лет в по́двизех поста и покаяния поживши, лика святых дости́же. Темже величающе чудеса твоя, прославляем тя сице:

Радуйся, душу твою сотворивый храм Богу прекрасный;

радуйся, чудных Божиих дел кни́го ясная.

Радуйся, внезапныя смерти избавляяй;

радуйся, скорбныя жены от злых пияниц ограждаяй.

Радуйся, падшия к востанию от грехов призываяй;

радуйся, свет чистоты им подаваяй.

Радуйся, ты бо укрощаеши страстей огне́вицу;

радуйся, тобою бо оставляем греховную темни́цу.

Радуйся, малая ча́да от соблазнов мира соблюдаяй;

радуйся, ты́я Христову учению наставляяй.

Радуйся, вестниче трезвости, во веки прославляемый;

радуйся, угодниче Христов присно почитаемый.

Ра́дуйся, Вонифа́тие, му́чениче многострада́льный.

Кондак 13

О, предивный му́чениче Христов Вонифа́тие, приими́ от нас сие малое похвальное приношение, е́же пред иконою твоею, колена преклоньше и ру́це свои к тебе просте́рше, тебе ныне просим: даруй нам твое пред Го́сподем заступле́ние, наипаче же погибающим от пиянства исцеление ниспосли и жития блага́го начало положити всех нас сподоби, да спасение улучи́вше, молитвами твоими, во веки восхва́лим Бога, поюще Ему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангелом све́тлым, огнь муче́ний твоих росо́ю благодати угаси́вшим, огражде́н был еси́, страда́льче Христо́в Вонифа́тие, да я́ко гре́шник нераска́янный не поги́бнеши и пред Го́сподем в оде́жде бра́чней предста́неши; научи́ и нас облещи́ся в све́тлыя ри́зы свя́тости, тебе́ зову́щих:

Ра́дуйся, жизнь за Христа́ отда́вый;

ра́дуйся, страда́ниям Его́ подража́вый.

Ра́дуйся, о́чи своя́ к Богу́ обрати́вый;

ра́дуйся, во́лю свою́ доброде́телию укрепи́вый.

Ра́дуйся, ра́бе Христо́в ве́рный;

ра́дуйся, святы́й коне́ц жития́ своего́ прие́мый.

Ра́дуйся, к покая́нию сердца́ обраща́яй;

ра́дуйся, ко Христу́, Пути́ И́стинному, приводя́й.

Ра́дуйся, Ду́хом Святы́м просвеще́нный;

ра́дуйся, собла́знами ми́ра сего́ не прельще́нный.

Ра́дуйся, зми́я лука́ваго посрами́вый;

ра́дуйся, святы́х лик возвесели́вый.

Ра́дуйся, Вонифа́тие, му́чениче многострада́льный.

Кондак 1

Избра́нный во́ине Христо́в, венце́м сла́вы украше́нный,

му́ченическою сме́ртию ве́чныя сме́рти изба́вивыйся,

от мра́ка грехо́внаго отврати́выйся и к ве́чному Све́ту прише́дый,

приими́ моле́ние на́ше, в похвалу́ тебе́ приноси́мое,

и нас изба́ви от се́тей лука́ваго врага на́шего,

да тебе́ с радостию зове́м:

Ра́дуйся, Вонифа́тие, му́чениче многострада́льный.

Молитва

О многострадальный и всехвальный мучениче Вонифа́тие, к твоему заступлению ныне прибегаем: молений нас, поющих тебе, не отвержи, но милостивно услыши нас, виждь братия и сестры наша тяжким недугом пиянства одержимая, виждь того ради от Матере своея, Церкве Христовы, вечнаго спасения отпа́дающая. О, святый мучениче Христов Вонифатие, коснися сердец их данною ти от Бога благодатию, скоро возстави от падения греховнаго и ко спасительному воздержанию приведи их. Умоли Господа Бога, Егоже ради страдал еси, да простив нам согрешения наша, не отвратит милости Своея от сынов Своих, но да укрепит нас в трезвении и целомудрии, да поможет Своею десницею воздержание крепкое и спасительное Богу обещание свое до конца сохранити, во дни и в нощи о нем бодрствующе, и добрый ответ о нем дати на Страшнем Суди́ще. Приими, угодниче Божий, молитвы ма́терей, о чадех своих слезы проливающих; жен честны́х, о муже́х своих рыдающих; чад сирых и убогих, от пияниц оставленных; и всех нас, иконе твоей припа́дающих, и да прии́дет сей вопль наш молитвами твоими ко Престолу Всевышняго даровати всем по молитвам их здравие и спасение душ и телес, наипаче же Царствие Небесное. Покрый и соблюди нас от лукаваго ловления и всех ко́зней вражиих, в страшный час исхода нашего помози преити́ непреткновенно воздушная мыта́рства и молитвами твоими избави вечнаго осуждения. Умоли же Господа даровати нам ко Отечеству нашему любовь нелицемерную и волю непоколебимую пред врагами Церкве Святыя, видимыми и невидимыми, да покрыет нас милость Божия в нескончаемыя веки веков. Ами́нь.

Ака́фист преподо́бному Гера́симу, и́же на Иорда́не

Конда́к 1, глас 8

Подо́бен: Взбра́нной Воево́де:

Избра́нника Бо́жия и чудотво́рца,

Иорда́на насе́льника и храни́теля,

отше́льником же о́браз и миря́ном,

восхваля́ем тя, чти́тели твои́, богоно́се.

Но я́ко име́яй дерзнове́ние ко Го́споду,

от враг, тесня́щих ны, защити́, да зове́м ти;

Ра́дуйся, преподо́бне Гера́симе,

всепочита́емый пустынножи́телю.

И́кос 1

А́нгел от челове́к был еси́, преподо́бне, прите́к от земли́ к небе́сным. Ны́не же со беспло́тными ра́дующася тя зря, ужаса́юся и стра́хом зову́ ти от души́ сия́:

Ра́дуйся, Лики́и боже́ственный пло́де;

ра́дуйся, Иорда́на нетле́нная сла́во.

Ра́дуйся, доброде́тели дру́же и́стинный;

ра́дуйся, Христа́ моего́ служи́телю велича́йший.

Ра́дуйся, я́ко вся отда́л еси́ и приобре́л Христа́;

ра́дуйся, я́ко вся в тщету́ вмени́л еси́ Его́ ра́ди.

Ра́дуйся, я́ко удиви́шася ти А́нгели;

ра́дуйся, я́ко тебе́ и зве́рие почто́ша.

Ра́дуйся, преподо́бне Гера́симе,

всепочита́емый пустынножи́телю.

Конда́к 2

Ви́дя ми́ра сего́ тщету́ и жите́йских треволне́ний отреши́вся, богому́дре, разу́мно пре́жним отце́м подража́л еси́, и́хже за́поведем после́дуя, восхожде́ния путь обре́л еси́, Гера́симе. Сего́ ра́ди и Влады́це твоему́, блаже́нне, любо́вию вопия́л еси́: Аллилу́ия.

И́кос 2

Ра́зум имы́й пра́вый, ре́вностию дыша́ боже́ственною, я́ко ины́й Анто́ний, свя́те Гера́симе, собра́ния мона́шеская созва́л еси́, я́ко дре́вле от Еги́пта той. Мы же, к тебе́ взира́юще, взыва́ем от се́рдца си́це:

Ра́дуйся, сто́лпе безмо́лвия;

ра́дуйся, чу́до воздержа́ния.

Ра́дуйся, в мона́шеском житии́ ве́лий;

ра́дуйся, изря́дный сего́ защи́тниче.

Ра́дуйся, Бо́гу ничто́же предпочты́й;

ра́дуйся, благоче́стно во и́мя Его́ подвиза́выйся.

Ра́дуйся, А́нгелов купножи́телю;

ра́дуйся, Сил Небе́сных слико́вниче.

Ра́дуйся, преподо́бне Гера́симе,

всепочита́емый пустынножи́телю.

Конда́к 3

Си́лою свы́ше оболки́йся, блаже́нне, в пусты́ню удали́лся еси́, и я́ко ни́ву благопло́дну и до́бру сию́ показа́л еси́, му́дре, жела́ющим Ца́рство Христо́во стяжа́ти; те́мже Христу́ пое́м: Аллилу́ия.

И́кос 3

Имы́й боже́ственную ре́вность, Гера́симе, в се́рдце твое́м, и боже́ственный свет, исполня́яй е́, восхожде́ния твори́л еси́ непреста́нно, и до́брую ку́плю тала́нтом соде́яв, ра́довался еси́, мы же, чудя́щеся, вопие́м ти разу́мно сицева́я:

Ра́дуйся, высото́ богомы́слия;

ра́дуйся, смире́ния глубино́.

Ра́дуйся, безмо́лвия пла́меню неусы́пный;

ра́дуйся, воздержа́ния пра́вило ве́рнейшее.

Ра́дуйся, украше́ние мона́хов трезвя́щихся;

ра́дуйся, похвало́ подви́жников доброде́тельных.

Ра́дуйся, све́тлая преподо́бных красото́;

ра́дуйся, сла́вная святы́х добро́то.

Ра́дуйся, преподо́бне Гера́симе,

всепочита́емый пустынножи́телю.

Конда́к 4

Ре́вности Госпо́дни горя́щей в души́ твое́й, Гера́симе, соедини́лся еси́ А́нгелом, и себе́ сама́го сокро́вище свяще́нное Тро́ицы показа́в, преподо́бне, возглаша́л еси́ с ни́ми боже́ственную песнь: Аллилу́ия.

И́кос 4

Слы́шаша живу́щии во стране́ Иорда́нстей сла́ву твою́, и теко́ша в пусты́ню ви́дети тя: мы же, сла́ву твою́ у престо́ла Вседержи́телева до́бре ве́дяще, моли́твенно к тебе́ в пусты́ни жития́ на́шего притека́ем, хва́ляще тя пе́нии таковы́ми:

Ра́дуйся, му́дрый стадонача́льниче;

ра́дуйся, па́стырю наш до́брый.

Ра́дуйся, мона́хов руководи́телю;

ра́дуйся, в по́двизе су́щих предста́телю.

Ра́дуйся, свети́ло Иорда́на ясне́йшее;

ра́дуйся, лампа́до пусты́ни пресве́тлая.

Ра́дуйся, и́мже просла́вися Бог;

ра́дуйся, и́мже враг посрами́ся.

Ра́дуйся, преподо́бне Гера́симе,

всепочита́емый пустынножи́телю.

Конда́к 5

Богоно́сец ве́лий и сла́вный и́ноков нача́льник всех приима́ше ра́достно и я́ко свети́льник просвеща́ше поуче́ньми свои́ми, ве́дый вся, да дости́гнут Недостижи́маго и лику́юще возопию́т: Аллилу́ия.

И́кос 5

Ви́деша ли́цы пусты́нных отце́в Гера́сима честна́го на Иорда́не, и я́ко Па́вла почита́юще его́ и но́ваго Анто́ния, тща́щагося сих путе́м сле́довати, дивя́щеся вопия́ху си́це:

Ра́дуйся, звездо́, боже́ственную све́тлость явля́ющая;

ра́дуйся, огню́, тьму вра́жию отгоня́ющий.

Ра́дуйся, я́ко попра́л еси́ напа́сти диа́вольския;

ра́дуйся, я́ко смири́л еси́ де́монскую горды́ню.

Ра́дуйся, из глубины́ страсте́й воззва́ние;

ра́дуйся, омраче́нных зло́бою исправле́ние.

Ра́дуйся, ста́да твоего́ защи́тителю и изба́вителю;

ра́дуйся, учени́к твои́х наста́вниче и учи́телю.

Ра́дуйся, преподо́бне Гера́симе,

всепочита́емый пустынножи́телю.

Конда́к 6

Прибе́жище боже́ственное пусты́ню Иорда́нскую ве́дый, та́мо поспеши́л еси́, жестоты́ ея́ и зно́я ника́коже убоя́вся, всему́дре, но ра́дуяся от се́рдца вопия́л еси́ Спа́су, поя́: Аллилу́ия.

И́кос 6

Возсия́ твоея́ оби́тели сла́ва, ю́же на Иорда́не созда́л и распространи́л еси́, треблаже́нне, подвиза́ния ра́ди в чи́стем житии́: мно́жества же неисче́тная мона́хов в сей прия́л еси́, и́же, ви́дяще по́двиги твоя́, взыва́ху тебе́ такова́я:

Ра́дуйся, я́ко земна́я премени́л еси́ в небе́сная;

ра́дуйся, я́ко от ю́ности после́довал еси́ Христу́.

Ра́дуйся, за́поведей Христо́вых пропове́дниче;

ра́дуйся, отмета́ющих их секи́ро прео́страя.

Ра́дуйся, преда́ний пусты́ни сохране́ние;

ра́дуйся, всех сопроти́вных упраздне́ние.

Ра́дуйся, и́мже и́ноцы хва́лятся;

ра́дуйся, и́мже мирсти́и возвыша́ются.

Ра́дуйся, преподо́бне Гера́симе,

всепочита́емый пустынножи́телю.

Конда́к 7

Хотя́ ко исто́чнику воды́ живы́я прини́кнути, вы́ну поуча́лся еси́ в зако́не Госпо́дни, и сего́ ра́ди непоколеби́мь я́ко ка́мень показа́лся еси́, и яви́лся кре́пок во искуше́ниих, и позна́лся от отце́в соверше́н, и́же ви́дяще льва, во́ду нося́ща, чудя́хуся, вопию́ще: Аллилу́ия.

И́кос 7

Но́вый показа́л еси́ град пусты́ню Иорда́нскую, Гера́симе, всечестны́й о́тче, и́бо сию́ я́ко ину́ю Фиваи́ду и Нитри́ю мона́хов испо́лнил еси́, вопию́щих ти ны́не во Ца́рствии та́ко:

Ра́дуйся, Евфи́мию единонра́вне;

ра́дуйся, Анто́нию единоре́вностне.

Ра́дуйся, Ону́фрию равноче́стне;

ра́дуйся, Пахо́мию раностоя́тельне.

Ра́дуйся, я́ко Агафо́ну подража́л еси́ честно́му;

ра́дуйся, я́ко Паи́сию поревнова́л еси́ сла́вному.

Ра́дуйся, имы́й Арсе́ниево горе́ние;

ра́дуйся, подвиза́выйся в Па́мвовом несмея́нии.

Ра́дуйся, преподо́бне Гера́симе,

всепочита́емый пустынножи́телю.

Конда́к 8

Насажде́нное при исхо́дищих вод дре́во ду́ха яви́лся еси́, богому́дре, и сего́ ра́ди и́ноцы, плоды́ неувяда́емыя на тебе́ ви́дяще, дивля́хуся, пою́ще: Аллилу́ия.

И́кос 8

Весь быв в вы́шних, пречу́дный, ни́жних же отдаля́яся, отхожда́ше Гера́сим боже́ственный, укра́шен доброде́тельми, от всех же люби́мь и восхваля́емь си́це:

Ра́дуйся, пусты́ни ди́вный цве́те;

ра́дуйся, в безво́дней исто́чниче чу́дный.

Ра́дуйся, освяще́ние спаси́тельное;

ра́дуйся, кади́ло богоприя́тное.

Ра́дуйся, ве́лий в подвиза́нии;

ра́дуйся, бо́лий в мудрова́нии.

Ра́дуйся, и́мже преле́стник посрами́ся;

ра́дуйся, и́мже сатана́ низве́ржеся.

Ра́дуйся, преподо́бне Гера́симе,

всепочита́емый пустынножи́телю.

Конда́к 9

Вся́кое естество́ челове́ческое удиви́ся, богому́дре, всесоверше́нно стра́нному и чуде́сному: льва бо послушли́ва зря́ху вси и во́ду нося́ща, и всех подвиза́юща пе́ти: Аллилу́ия.

И́кос 9

Подвиза́ющимся изба́витель в пусты́ни показа́лся еси́, Гера́симе, и чуде́с испо́лнь, се́рдце бо твое́ храм Бо́жий бе чист и присносве́тел, преподо́бне. Сего́ у́бо ра́ди дивя́щеся, ве́рно вопие́м ти:

Ра́дуйся, ли́ки и́ноческия обра́довавый;

ра́дуйся, на лу́чшее тех наста́вивый.

Ра́дуйся, мона́хов боже́ственное похвале́ние;

ра́дуйся, ве́рных непрестаю́щее весе́лие.

Ра́дуйся, я́ко победи́л еси́ диа́вольская шата́ния;

ра́дуйся, я́ко порази́л еси́ того́ ко́зни.

Ра́дуйся, чту́щих тя при́сная защи́то;

ра́дуйся, помина́ющим тя по́моще изве́стная.

Ра́дуйся, преподо́бне Гера́симе,

всепочита́емый пустынножи́телю.

Конда́к 10

Созда́теля на́шего и Спаси́теля, со преподо́бными на Небесе́х пребыва́я, моли́, о́тче, да ми́лостивно пре́зрит грехи́ на́ша: нас бо ра́ди показа́ся по нам челове́к, да изба́вит ны бу́дущия гее́нны. Тем благода́рно взыва́ем Ему́: Аллилу́ия.

И́кос 10

Стена́ мона́шествующим на Иорда́не показа́лся еси́ и всем к тебе́ притека́ющим, сего́ ра́ди моли́ся о нас, вельми́ чту́щих тя и любо́вию воспева́ющих си́це:

Ра́дуйся, святы́х благоукраше́ние;

ра́дуйся, ли́ка преподо́бных соприча́стниче.

Ра́дуйся, Иларио́на подо́бниче;

ра́дуйся, Харито́на ревни́телю.

Ра́дуйся, Симео́на юро́диваго сла́во;

ра́дуйся, Иоа́нна по́стника си́ло.

Ра́дуйся, боже́ственнаго Кириа́ка управи́телю;

ра́дуйся, свята́го Ни́кона ликова́ние.

Ра́дуйся, преподо́бне Гера́симе,

всепочита́емый пустынножи́телю.

Конда́к 11

Пе́нию всегда́ прилежа́й и бде́нию непреста́нну, А́нгелом уподо́бился еси́, блаже́нне: Евфи́мию бо усо́пшу, ду́шу его́ на Небеса́ восходя́щую зрел еси́, Го́споду же усе́рдне со А́нгелы пел еси́: Аллилу́ия.

И́кос 11

Свет сый в пусты́ни, просвеща́л еси́ ученики́ твоя́ во стране́ Иорда́нстей: вжига́яй бо огнь невеще́ственный, наставля́л еси́ к ра́зуму боже́ственному вся, му́дре просвеща́я их, и́же благода́рно вопия́ху ти сия́:

Ра́дуйся, мона́хов слу́хи возвеселя́яй;

ра́дуйся, сих мно́жества к Бо́гу приведы́й.

Ра́дуйся, новонача́льных в кинови́ю приима́вый;

ра́дуйся, усоверши́вшихся в пусты́ню отсыла́вый.

Ра́дуйся, подви́жников свяще́нная сла́досте;

ра́дуйся, и́ноков небе́сная ра́досте.

Ра́дуйся, и́мже похваля́ются благогове́йнии;

ра́дуйся, и́мже охраня́ются целому́дрии.

Ра́дуйся, преподо́бне Гера́симе,

всепочита́емый пустынножи́телю.

Конда́к 12

Ра́дуяся, преподо́бне, подвиза́лся еси́ во мно́зем безмо́лвии со отцы́ богоно́сными, удаля́яся в пусты́ню вре́мене ра́ди поста́ и вку́пе со все́ми поя́: Аллилу́ия.

И́кос 12

Пое́ши ны́не со А́нгелы на Небеси́, я́ко не́когда на земли́ с челове́ки, трисвяту́ю песнь Бо́гу, Его́же, сла́вне Гера́симе, всегда́ моли́ о нас, чту́щих тя и сла́вящих пе́сньми сицевы́ми:

Ра́дуйся, хода́таю на́шего спасе́ния;

ра́дуйся, це́ркве сла́во и благоуха́ние.

Ра́дуйся, правосла́вных стено́ и огражде́ние;

ра́дуйся, христиа́ном вели́кий наста́вниче.

Ра́дуйся, любве́ сугу́быя сокро́вище;

ра́дуйся, те́плый наш предста́телю.

Ра́дуйся, соблюда́яй ны в час сме́ртный;

ра́дуйся, непосты́дный о нас моли́твенниче.

Ра́дуйся, преподо́бне Гера́симе,

всепочита́емый пустынножи́телю.

Конда́к 13

О всечестны́й о́тче Гера́симе, мона́хов све́тлосте, Христа́ моего́ служи́телю! Приими́ моле́ние сие́ ма́лое и твои́ми к Бо́гу моли́твами от вся́кия изба́ви напа́сти всех вопию́щих Тому́: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгел от челове́к был еси́, преподо́бне, прите́к от земли́ к небе́сным. Ны́не же со беспло́тными ра́дующася тя зря, ужаса́юся и стра́хом зову́ ти от души́ сия́:

Ра́дуйся, Лики́и боже́ственный пло́де;

ра́дуйся, Иорда́на нетле́нная сла́во.

Ра́дуйся, доброде́тели дру́же и́стинный;

ра́дуйся, Христа́ моего́ служи́телю велича́йший.

Ра́дуйся, я́ко вся отда́л еси́ и приобре́л Христа́;

ра́дуйся, я́ко вся в тщету́ вмени́л еси́ Его́ ра́ди.

Ра́дуйся, я́ко удиви́шася ти А́нгели;

ра́дуйся, я́ко тебе́ и зве́рие почто́ша.

Ра́дуйся, преподо́бне Гера́симе,

всепочита́емый пустынножи́телю.

Конда́к 1

Избра́нника Бо́жия и чудотво́рца,

Иорда́на насе́льника и храни́теля,

отше́льником же о́браз и миря́ном,

восхваля́ем тя, чти́тели твои́, богоно́се.

Но я́ко име́яй дерзнове́ние ко Го́споду,

от враг, тесня́щих ны, защити́, да зове́м ти;

Ра́дуйся, преподо́бне Гера́симе,

всепочита́емый пустынножи́телю.

Моли́тва

О свяще́нная главо́, преподо́бне о́тче, преблаже́нне а́вво Гера́симе! Не забу́ди убо́гих твои́х до конца́, но помина́й нас всегда́ во святы́х твои́х и благоприя́тных моли́твах к Бо́гу. Помяни́ ста́до твое́, е́же сам упа́сл еси́, и не забу́ди посеща́ти чад твои́х. Моли́ за ны, о́тче свяще́нный, за де́ти твоя́ духо́вныя, я́ко име́яй дерзнове́ние к Небе́сному Царю́: не премолчи́ за ны ко Го́споду, и не пре́зри нас, ве́рою и любо́вию чту́щих тя. Помина́й нас недосто́йных у престо́ла Вседержи́телева, и не преста́й моля́ся о нас ко Христу́ Бо́гу: и́бо дана́ тебе́ бысть благода́ть за ны моли́тися. Не мним бо тя су́ща ме́ртва: а́ще бо те́лом и преста́вился еси́ от нас, но и по сме́рти жив сый пребыва́еши. Не отступа́й от нас ду́хом, сохраня́я нас от стрел вра́жиих и вся́кия пре́лести бесо́вския и ко́зней диа́вольских, па́стырю наш до́брый. А́ще бо и мо́щи твоя́ сокрове́ны бы́ша на земли́, но свята́я твоя́ душа́ со А́нгельскими во́инствы, со Безпло́тными ли́ки, с Небе́сными Си́лами, у Престо́ла Вседержи́телева предстоя́щи, досто́йно весели́тся. Ве́дуще у́бо тя вои́стину и по сме́рти жи́ва су́ща, тебе́ припа́даем и тебе́ мо́лимся: моли́ся о нас всеси́льному Бо́гу, о по́льзе душ на́ших, и испроси́ нам вре́мя на покая́ние, да невозбра́нно пре́йдем от земли́ на Не́бо, от мыта́рств же го́рьких, бесо́в возду́шных князе́й и от ве́чныя муки да изба́вимся, и Небе́снаго Ца́рствия насле́дницы да бу́дем со все́ми пра́ведными, от ве́ка угоди́вшими Го́споду на́шему Иису́су Христу́, Ему́же подоба́ет вся́кая сла́ва, честь и поклоне́ние, со безнача́льным Его́ Отце́м, и с Пресвяты́м и Благи́м и Животворя́щим Его́ Ду́хом, ны́не и при́сно и во ве́ки веко́в. Ами́нь.

Акафист святителю Григорию Паламе, архиепископу Солунскому

Творение Герасима монаха Микрагианнанита

Кондак 1, глас 8

Подобен: Взбранной Воеводе:

Фессалони́тскаго па́стыря всеизря́днаго

и Це́ркве свети́ло многосве́тлое

воспои́м в пе́снех боговеща́нных:

Све́та бо незаходи́маго яви́ся селе́ние,

и подае́т просвеще́ние и благода́ть незави́стную зову́щим:

Ра́дуйся, о́тче Григо́рие,

благода́ти пропове́дниче.

Икос 1

Ангел в ми́ре, я́ко вы́шних зри́тель, показа́лся еси́, Григо́рие всеблаже́нне, и богови́дным твои́м житие́м а́нгельская дарова́ния улучи́л еси́. Те́мже, твое́й све́тлости дивя́щеся, о́тче, вопие́м:

Ра́дуйся, и́мже Свет боже́ственный сия́ет;

ра́дуйся, и́мже тьма отгна́ся.

Ра́дуйся, прему́дрости ве́рте благово́ннейший;

ра́дуйся, наказа́ния лу́чшаго прича́стниче.

Ра́дуйся, высото́ неудобозри́мая высо́ких виде́ний;

ра́дуйся, глубино́ непроходи́мая даро́в духо́вных.

Ра́дуйся, я́ко еси́ церко́вная све́тлость;

ра́дуйся, я́ко показа́лся еси́ правосла́вных кре́пость.

Ра́дуйся, свети́ло ве́ры всесве́тлое;

ра́дуйся, свети́льниче благода́ти незаходи́мый.

Ра́дуйся, его́же ра́ди буесло́вцы умолка́ют;

ра́дуйся, его́же ра́ди богосло́вцы взыгра́ют.

Ра́дуйся, о́тче Григо́рие,

благода́ти пропове́дниче.

Кондак 2

Зре́ние души́ твоея́ от ю́ности, о́тче, ко Христу́ Царю́ простира́я, ца́рския презре́л еси́ дворы́ и земну́ю сла́ву оста́вил еси́, по́стническими же труды́ Го́сподеви после́дуя, воспева́л еси́: Аллилу́ия.

Икос 2

Ра́зуму вне́шнему всему́ обучи́лся еси́, всеблаже́нне, я́ко разу́мен и зело́ остроу́мен, отню́дуже Прему́дрости Бо́жия добро́ты рачи́тель яви́лся еси́, Григо́рие, умудря́я боже́ственными словесы́ твои́ми благогове́йне ти вопию́щия:

Ра́дуйся, нра́вов преподо́бных сосу́де;

ра́дуйся, Све́та невеще́ственнаго сокро́вище.

Ра́дуйся, ко́рене благоро́днаго дре́во всепло́дное;

ра́дуйся, благоче́стия кинна́моне[3] благово́нный.

Ра́дуйся, цве́те неувяда́емый земледе́лания та́инственнаго;

ра́дуйся, фи́никс многопло́дный благопло́дия душе́внаго.

Ра́дуйся, я́ко презре́л еси́ лесть мирску́ю;

ра́дуйся, я́ко прия́л еси́ благода́ть богода́нную.

Ра́дуйся, Христо́в служи́телю тепле́йший;

ра́дуйся, тле́нных вся́ческих превы́шший.

Ра́дуйся, душе́вныя си́лы оживи́вый;

ра́дуйся, страсте́й стремле́ния умертви́вый.

Ра́дуйся, о́тче Григо́рие,

благода́ти пропове́дниче.

Кондак 3

Си́лою на Афо́не обле́клся еси́ свято́ю, прие́м и́ноческий о́браз, и в не́мощи пло́ти к по́стническим угото́вался еси́ трудо́м, Григо́рие блаже́нне, Укрепля́ющему тя зовы́й: Аллилу́ия.

Икос 3

Просия́л еси́ безмо́лвием и усе́рдным по́двигом вся́ким де́ятельнаго жи́тельства и у́мною моли́твою Спа́су в та́инстве соедини́лся еси́, Све́та боже́ственнаго исполня́ем и просвеща́я тебе́ вопию́щия:

Ра́дуйся, свети́льниче безмо́лвия;

ра́дуйся, о́бразе воздержа́ния.

Ра́дуйся, у́мныя моли́твы де́лателище;

ра́дуйся, де́ятельнаго жи́тельства сокро́вище.

Ра́дуйся, сосу́де многоце́нный дохнове́ния Уте́шителева;

ра́дуйся, уста́ богоно́сная гла́са духо́внаго.

Ра́дуйся, я́ко превозше́л еси́ преде́лы тле́ния;

ра́дуйся, я́ко взира́еши на сла́ву Бо́жию.

Ра́дуйся, зря́й Све́т боже́ственный;

ра́дуйся, Бо́га ви́дяй и от Него ви́димый.

Ра́дуйся, бу́яя упраздня́яй мудрова́ния;

ра́дуйся, лю́тая отгоня́яй нападе́ния.

Ра́дуйся, о́тче Григо́рие,

благода́ти пропове́дниче.

Кондак 4

Пожи́в в безмо́лвии, я́коже а́нгел, о́тче, го́рнее светозаре́ние прия́л еси́ и, испо́лнь вои́стину боже́ственнаго Све́та, отше́л еси́ от Афо́на я́коже со́лнце, Григо́рие богому́дре, воспламеня́я пою́щия: Аллилу́ия.

Икос 4

Обличи́л еси́ боже́ственным сло́вом и прему́дрости си́лою и догма́ты святы́ми, богому́дре, злосла́вие Варлаа́мово, удиви́в вся твое́ю благода́тию, учи́тель бо боже́ственный вопию́щим показа́лся еси́:

Ра́дуйся, цевни́це благоче́стия;

ра́дуйся, паде́ние злоче́стия.

Ра́дуйся, Це́ркве вели́кий учи́телю;

ра́дуйся, богоза́рности невеще́ственныя испо́лненный.

Ра́дуйся, вети́е многому́дрый догма́тов пра́вых;

ра́дуйся, мечу́ обоюдоо́стрый на вся вражду́ющия.

Ра́дуйся, у́мных плеве́л искорени́телю;

ра́дуйся, доброде́телей небе́сных насади́телю.

Ра́дуйся, мно́гий в сло́ве благода́ти;

ра́дуйся, кро́ткий во все́х и незло́бивый.

Ра́дуйся, ве́рных сердца́ утвержда́яй;

ра́дуйся, страсте́й вины́ попаля́яй.

Ра́дуйся, о́тче Григо́рие,

благода́ти пропове́дниче.

Кондак 5

Богоглаго́ливым язы́ком на собо́ре боже́ственнем, я́ко испо́лнь небе́сныя прему́дрости, изложи́л еси́, о́тче, Правосла́вия вои́стину святы́я догма́ты, я́ко отце́м единоду́шный, Григо́рие, с ни́миже зове́ши: Аллилу́ия.

Икос 5

Святи́тель богому́дрый, я́ко доброде́телей сокро́вище и таи́нник восхожде́ний боже́ственных, и Фессалони́тский па́стырь богови́ден и прему́др был еси́ боже́ственным жре́бием, преподо́бне, слы́ша от нас сицева́я:

Ра́дуйся, уста́ богосло́вов;

ра́дуйся, держа́во правосла́вных.

Ра́дуйся, иере́ев пра́вило точне́йшее;

ра́дуйся, па́стырей о́бразе богонапечатле́нный.

Ра́дуйся, трубо́ боговеща́нная уче́ний свяще́нных;

ра́дуйся, исто́чниче богостру́йный, во́ду но́ву источа́яй.

Ра́дуйся, Солу́ню благосла́вный пастыренача́льниче;

ра́дуйся, Правосла́вия богоглаго́ливый предста́телю.

Ра́дуйся, Све́та боже́ственнаго служи́телю;

ра́дуйся, жи́зни непоро́чныя учи́телю.

Ра́дуйся, душе́вную скве́рну очища́яй;

ра́дуйся, ве́рных ре́вность возбужда́яй.

Ра́дуйся, о́тче Григо́рие,

благода́ти пропове́дниче.

Кондак 6

Пропове́дник Све́та боже́ственнаго быв, богоглаго́ливе, я́ко того́ прича́стник в житии́, на той подъе́мшия гла́с слове́с све́тлостию затми́л еси́, и вся воздви́гл еси́, Григо́рие, Бо́гови зва́ти: Аллилу́ия.

Икос 6

Возсия́в на собо́ре, я́ко све́тлый богосло́в и уста́ неизглаго́ланныя Прему́дрости, неприча́ствуемо бы́ти Бо́жие существо́ боговеща́яй пропове́дал еси́, прича́ствуемо же де́йство, тебе́ вопию́щим, о́тче:

Ра́дуйся, ве́лий священнояви́телю;

ра́дуйся, боже́ственный богояви́телю.

Ра́дуйся, вы́шния све́тлости возвести́телю;

ра́дуйся, обоже́ния све́тлый тайнописа́телю.

Ра́дуйся, у́мнаго трезве́ния вождю́ богови́дный;

ра́дуйся, моли́твы вну́тренния наста́вниче непреле́стный.

Ра́дуйся, я́ко испо́лнился еси́ благода́тей небе́сных;

ра́дуйся, я́ко приобщи́лся еси́ осия́ний боже́ственных.

Ра́дуйся, Бо́жию ви́девый све́тлость;

ра́дуйся, страсте́й изгоня́яй те́мность.

Ра́дуйся, догма́тов правосла́вных основа́ние;

ра́дуйся, струй богото́чных исто́чниче.

Ра́дуйся, о́тче Григо́рие,

благода́ти пропове́дниче.

Кондак 7

Ве́лий во святи́телех вои́стину показа́лся еси́, Григо́рие му́дре, богояви́телю, я́ко апо́стольским житие́м и ди́вными доброде́тельми украше́н, преподо́бне, и вся воздвиза́еши пе́ти: Аллилу́ия.

Икос 7

Не́ктар невеще́ственный боже́ственный и ма́нну душепита́тельную и мед и́же из ка́мене источа́ющся, я́ко рече́ свяще́нный Дави́д, твои́х слове́с завеща́ния подаю́т, Григо́рие всечу́дне, веселя́ще вопию́щия:

Ра́дуйся, язы́че сладча́йший;

ра́дуйся, зра́че боже́ственнейший.

Ра́дуйся, подо́бниче Спа́сов и подража́телю;

ра́дуйся, ревни́телю отце́м и сообита́телю.

Ра́дуйся, ве́яние небе́сное, ду́ши прохлажда́ющее;

ра́дуйся, росо́ духора́дованная, нас ороша́ющая.

Ра́дуйся, благово́ние свято́е чи́стаго жи́тельства;

ра́дуйся, пи́ще соверше́нная душе́внаго пи́ршества.

Ра́дуйся, ча́ше не́ктара безсме́ртнаго;

ра́дуйся, лю́тых мудрова́ний обличи́телю.

Ра́дуйся, богоно́сцев сия́ние му́дрых;

ра́дуйся, люде́й води́телю правосла́вных.

Ра́дуйся, о́тче Григо́рие,

благода́ти пропове́дниче.

Кондак 8

Стра́нная даде́ся благода́ть во излия́нии бога́те устна́ма твои́ма, богояви́телю, отню́дуже, я́ко ве́лия река́, из Еде́ма происходя́щая, Григо́рие, Це́рковь всю напоя́еши, Го́сподеви вопию́щую: Аллилу́ия.

Икос 8

Гора́, о́тче, Афо́нская све́тлыя твоя́ по́двиги с Солу́нем пропове́дует, и вся Це́рковь ве́рных я́ко богоза́рнаго тя честву́ет изъяви́теля Све́та и́же па́че смы́сла, и́мже просвеща́еши вопию́щия:

Ра́дуйся, уста́ богоно́сная;

ра́дуйся, сосу́де мироно́сный.

Ра́дуйся, трисо́лнечнаго осия́ния орга́не;

ра́дуйся, безмо́лвия соверше́ннаго ни́во.

Ра́дуйся, до́ме богосве́тлый боже́ственнаго де́йства;

ра́дуйся, бога́тство некра́домое и́же в Ду́се живота́.

Ра́дуйся, я́ко прия́л еси́ боже́ственная дая́ния;

ра́дуйся, я́ко отврати́л еси́ Варлаа́мова пустосло́вия.

Ра́дуйся, и́мже Афо́н велича́ется;

ра́дуйся, и́мже пре́лесть отгоня́ется.

Ра́дуйся, све́тлая Солу́ню сла́во;

ра́дуйся, тве́рдая Правосла́вия держа́во.

Ра́дуйся, о́тче Григо́рие,

благода́ти пропове́дниче.

Кондак 9

Ре́ки от чре́ва твоего́ та́инственным одожде́нием с небесе́, я́ко рече́ Спас, теку́т, о́тче прему́дре, и жа́ждущая сердца́ напоя́ют от живо́тныя струи́, Григо́рие, Бо́гови зва́ти: Аллилу́ия.

Икос 9

Легча́йше, о́тче, подъя́л еси́ искуше́ния разли́чная за до́брое испове́дание, и я́коже зла́то во огни́ искуше́н все́ми, превозсия́л еси́, возводя́ к лу́чшим благогове́йне ти вопию́щия:

Ра́дуйся, ка́меню благому́жества;

ра́дуйся, ка́меню терпе́ния.

Ра́дуйся, искуше́ний наше́ствия не убоя́выйся;

ра́дуйся, страсте́й пещь угаси́вый.

Ра́дуйся, стено́ неколеби́мая Це́ркве Христо́вы;

ра́дуйся, свети́льниче многосве́тлый люде́й богому́дрых.

Ра́дуйся, я́ко ско́рби в ра́дости поне́сл еси́;

ра́дуйся, я́ко Го́сподеви со сла́вою предста́л еси́.

Ра́дуйся, Бо́жия та́инства пропове́давый;

ра́дуйся, ве́рным спаси́тельная предложи́вый.

Ра́дуйся, душ домострои́телю боже́ственный;

ра́дуйся, Христо́в дру́же боже́ственнейший.

Ра́дуйся, о́тче Григо́рие,

благода́ти пропове́дниче.

Кондак 10

Уст твои́х словесы́ правосла́вная ве́ра утверди́ся в Ду́се боже́ственнем: дре́вним бо боже́ственным отце́м единонра́вен и единоду́шен быв, гла́сы тех, преподо́бне, возгла́вил еси́, поя́: Аллилу́ия.

Икос 10

Све́та нетва́рнаго наслажда́яся луча́ми, возсия́вшаго на Фаво́ре, сего́ словопису́еши свяще́нне сла́ву, добро́ту, све́тлость и воздвиза́еши, свя́те, ко приобще́нию вопию́щия:

Ра́дуйся, све́та нетва́рнаго таи́нниче;

ра́дуйся, от страсте́й душетле́нных изба́вителю.

Ра́дуйся, бу́дущаго благосла́вия предначина́ние;

ра́дуйся, су́щих в ско́рби ду́ш утеше́ние.

Ра́дуйся, я́ко бу́ию показа́л еси́ му́дрость Варлаа́мову;

ра́дуйся, я́ко возвести́л еси́ Ду́ха благода́ть.

Ра́дуйся, архиере́ев боже́ственное удобре́ние;

ра́дуйся, светоно́сное сокро́вище богосло́вия.

Ра́дуйся, све́та невеще́ственнаго зерца́ло;

ра́дуйся, чужды́х догма́тов се́рпе.

Ра́дуйся, ра́досте правосла́вных и да́ре;

ра́дуйся, вра́жий ро́г низверга́яй.

Ра́дуйся, о́тче Григо́рие,

благода́ти пропове́дниче.

Кондак 11

Высо́ким помышле́нием и прему́дростию боже́ственною пропове́дав Бо́жия вели́чия, Ду́ха боже́ственных плодо́в открыва́еши благода́ти, Григо́рие, чи́стым ду́хом, и́хже причаща́ются вопию́щии: Аллилу́ия.

Икос 11

Светоза́рно твое́ житие́ доброде́телей луча́ми, Григо́рие, яви́ся, боговеща́нне, испо́лнь же све́та вои́стину уче́ние твое́, блаже́нне: Бо́гови бо приво́диши вся́ческия уче́нии твои́ми, вопию́щия:

Ра́дуйся, исто́чниче уче́ния;

ра́дуйся, утвержде́ние Правосла́вия.

Ра́дуйся, жи́тельства свята́го о́бразе;

ра́дуйся, Це́ркве боже́ственныя ве́нче.

Ра́дуйся, жития́ чисте́йшаго возвести́телю чу́дный;

ра́дуйся, сло́ва благода́тнаго пропове́дниче свяще́нный.

Ра́дуйся, я́ко душ вся́ку скве́рну очища́еши;

ра́дуйся, я́ко на спасе́ния стезю́ наставля́еши.

Ра́дуйся, свети́льниче невеще́ственных осия́ний;

ра́дуйся, свети́ло вы́шних тайнонауче́ний.

Ра́дуйся, его́же ра́ди Це́рковь лику́ет;

ра́дуйся, его́же ра́ди всяк ве́рный боже́ственно ра́дуется.

Ра́дуйся, о́тче Григо́рие,

благода́ти пропове́дниче.

Кондак 12

Ра́дость испроси́ боже́ственную и душ спасе́ние, Григо́рие, му́дрый святи́телю, приходя́щим к тебе́ благогове́йне и све́тлыя твоя́ по́двиги честву́ющим; све́та бо я́ко служи́тель, просвеща́еши вопию́щия: Аллилу́ия.

Икос 12

Пою́ще твоя́ труды́ и боже́ственныя по́двиги, я́же соверши́л еси́ Це́ркве ра́ди, благочести́вых ли́цы вы́ну пою́т тя, Григо́рие, и благода́рными усты́ вопию́т ти непреста́нно:

Ра́дуйся, держа́во Це́ркве;

ра́дуйся, вети́е благоче́стия.

Ра́дуйся, пустосло́ва Акинди́на постыди́вый;

ра́дуйся, си́лу богода́нную яви́вый.

Ра́дуйся, апо́столом купножи́телю, я́ко во всех подража́тель;

ра́дуйся, о́бщниче и прича́стниче зари́ богонача́льныя.

Ра́дуйся, Фессалони́тская све́тлая денни́це;

ра́дуйся, Правосла́вия подви́жниче богоглаго́ливый.

Ра́дуйся, душ на́ших наслажде́ние;

ра́дуйся, вся́каго правосла́внаго утвержде́ние.

Ра́дуйся, хра́ма честна́го твоего́ све́тлосте;

ра́дуйся, люде́й ве́рных твои́х весе́лие.

Ра́дуйся, о́тче Григо́рие,

благода́ти пропове́дниче.

Кондак 13

О боже́ственный о́тче, таи́нниче неизглаго́ланных, Григо́рие, отце́в кра́ю, твои́х люде́й приими́ гла́сы и твое́ предста́тельство да́ждь всем: ве́рно бо к тебе́ притека́ем и Тро́ице вопие́м: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангел в ми́ре, я́ко вы́шних зри́тель, показа́лся еси́, Григо́рие всеблаже́нне, и богови́дным твои́м житие́м а́нгельская дарова́ния улучи́л еси́. Те́мже, твое́й све́тлости дивя́щеся, о́тче, вопие́м:

Ра́дуйся, и́мже Свет боже́ственный сия́ет;

ра́дуйся, и́мже тьма отгна́ся.

Ра́дуйся, прему́дрости ве́рте благово́ннейший;

ра́дуйся, наказа́ния лу́чшаго прича́стниче.

Ра́дуйся, высото́ неудобозри́мая высо́ких виде́ний;

ра́дуйся, глубино́ непроходи́мая даро́в духо́вных.

Ра́дуйся, я́ко еси́ церко́вная све́тлость;

ра́дуйся, я́ко показа́лся еси́ правосла́вных кре́пость.

Ра́дуйся, свети́ло ве́ры всесве́тлое;

ра́дуйся, свети́льниче благода́ти незаходи́мый.

Ра́дуйся, его́же ра́ди буесло́вцы умолка́ют;

ра́дуйся, его́же ра́ди богосло́вцы взыгра́ют.

Ра́дуйся, о́тче Григо́рие,

благода́ти пропове́дниче.

Кондак 1

Фессалони́тскаго па́стыря всеизря́днаго

и Це́ркве свети́ло многосве́тлое

воспои́м в пе́снех боговеща́нных:

Све́та бо незаходи́маго яви́ся селе́ние,

и подае́т просвеще́ние и благода́ть незави́стную зову́щим:

Ра́дуйся, о́тче Григо́рие,

благода́ти пропове́дниче.

Молитва

О треблаже́нная и честна́я вои́стину и превожделе́нная главо́, безмо́лвия держа́во, мона́шествующих сла́во, о́бщее богосло́вов и отце́в и учи́телей укра́шение, апо́столов сподви́жниче, испове́дников и му́чеников безкро́вный ревни́телю и венча́телю словесы́ и дея́ньми и благоче́стия побо́рниче и воево́до взбра́нный, боже́ственных догма́тов высо́кий изъясни́телю и учи́телю, пре́лести многоразли́чных ересе́й потреби́телю, всея́ Це́ркве Христо́вы предста́телю, и стра́же, и изба́вителю! Ты и преста́влься ко Христу́ назира́еши у́бо и ны́не ста́до твое́ и всю Це́рковь свы́ше, боле́зни разли́чныя исцеля́я и словесы́ твои́ми вся управля́я, и е́реси изгоня́я, и многообра́зных страсте́й избавля́я. Приими́ же и на́ше сие́ моле́ние и изба́ви нас от страсте́й и искуше́ний, и треволне́ний, и бед, и осла́бу и мир и благоде́нствие нам пода́ждь, о Христе́ Иису́се Го́споде на́шем, Ему́же сла́ва и держа́ва подоба́ет со безнача́льным Его́ Отце́м и Животворя́щим Ду́хом, ны́не и при́сно и во ве́ки веко́в. Ами́нь.

Ака́фист свято́му пра́ведному Иоа́нну, пресви́теру Кроншта́дтскому, чудотво́рцу

Конда́к 1

Избра́нный уго́дниче и пресла́вный чудотво́рче,

о́тче пра́ведный Иоа́нне, гра́да Кроншта́дта пресла́вное украше́ние!

Ты, от младе́нства Христу́ после́дуя, сораспя́тися Ему́ возжеле́л еси́

и, жизнь твою́ в Нем утверди́в, дар чуде́с от Бо́га прия́л еси́

и сло́вом живоно́сным всех напита́л еси́.

Мы же, недосто́йнии, благода́рне вопие́м ти:

Ра́дуйся, Иоа́нне, земли́ Росси́йския моли́твенниче преди́вный.

И́кос 1

А́нгела све́тла, еще́ о́трок сый, я́ве узре́л еси́, о́тче Иоа́нне, и́же и рече́ ти, я́ко повеле́нием Госпо́дним приста́влен храни́ти тя во всех путе́х твои́х. Те́мже я́ко избра́нника Бо́жия ве́дуще тя, взыва́ем си́це:

Ра́дуйся, благода́ти Бо́жия сосу́де избра́нный;

ра́дуйся, сло́вом Бо́жиим измла́да наста́вленный.

Ра́дуйся, во о́трочестве явле́ния А́нгела Храни́теля сподо́бивыйся;

ра́дуйся, от ю́ности води́тельству Ду́ха Свята́го преда́выйся.

Ра́дуйся, роди́телей боголюби́вых благоче́стие восприе́мый;

ра́дуйся, целому́дрием и чистото́ю себе́ огради́вый.

Ра́дуйся, духо́вным наста́вником твои́м всем се́рдцем внима́вый;

ра́дуйся, почита́нием роди́телей благоволе́ние Бо́жие стяжа́вый.

Ра́дуйся, Иоа́нне, земли́ Росси́йския моли́твенниче преди́вный.

Конда́к 2

Прови́дя, богоно́сне о́тче Иоа́нне, я́ко мно́гия беды́ и собла́зны гряду́т на Це́рковь Ру́сскую и ча́да Бо́жия гони́ма бу́дут, увеща́л еси́ лю́ди, глаго́ля: пока́йтеся, сто́йте в ве́ре Правосла́вней, крепи́теся и сла́вите Го́спода, взыва́юще Ему́: Аллилу́ия.

И́кос 2

Ра́зумом Боже́ственным наставля́емь, всеблаже́нне о́тче Иоа́нне, све́том и́стиннаго Богопозна́ния всех, приходя́щих к тебе́, просвеща́л еси́. Мы же, писа́ньми твои́ми науча́еми, вопие́м ти такова́я:

Ра́дуйся, ева́нгельския И́стины пла́менный служи́телю;

ра́дуйся, глаго́лов жи́зни ве́чныя немо́лчный возвести́телю.

Ра́дуйся, пра́ведным житие́м твои́м Бо́гу угоди́вый;

ра́дуйся, Це́рковь Бо́жию писа́нии твои́ми просла́вивый.

Ра́дуйся, Крест Христо́в пред очи́ма твои́ма вы́ну созерца́вый;

ра́дуйся, сораспя́тися Христу́ вседу́шне возжела́вый.

Ра́дуйся, Бо́га и бли́жних всем се́рдцем возлюби́вый;

ра́дуйся, лю́дем, в ско́рбех и печа́лех су́щим, утеше́ние подава́вый.

Ра́дуйся, Иоа́нне, земли́ Росси́йския моли́твенниче преди́вный.

Конда́к 3

Си́лою Боже́ственныя благода́ти, я́ко свети́льник многосве́тлый Правосла́вныя Це́ркве, во гра́де Кроншта́дте просия́л еси́, пра́ведне Иоа́нне, и лю́ди, во тьме грехо́вней седя́щия и собла́зном богобо́рчества смуща́емыя, просвети́в, наставля́л еси́ пе́ти Бо́гу: Аллилу́ия.

И́кос 3

Име́я любо́вь па́стырскую, пра́ведне о́тче Иоа́нне, поте́кл еси́ к лю́дем, не иму́щим кро́ва и хле́ба насу́щнаго и во отча́янии погиба́ющим, и сих любо́вию и милосе́рдием Христу́ приобре́л еси́. Мы же благода́рне взыва́ем ти си́це:

Ра́дуйся, в хра́ме Бо́жии дерзнове́нный о лю́дех моли́твенниче;

ра́дуйся, си́рым и вдови́цам ми́лостивый помо́щниче.

Ра́дуйся, окамене́нныя се́рдцем к покая́нию побужда́яй;

ра́дуйся, неве́дущия Бо́га Боже́ственною прему́дростию просвеща́яй.

Ра́дуйся, стропо́тных и злонра́вных ти́хое исправле́ние;

ра́дуйся, лени́вых и малове́рных ре́вностное обличе́ние.

Ра́дуйся, Ца́рствия Бо́жия и пра́вды его́ пропове́дниче неустраши́мый;

ра́дуйся, проти́ву ко́зней духо́в зло́бы поднебе́сных вои́телю неуста́нный.

Ра́дуйся, Иоа́нне, земли́ Росси́йския моли́твенниче преди́вный.

Конда́к 4

Бу́рю злоче́стия, воздвиза́ему на Це́рковь на́шу святу́ю, прови́дя, о́тче Иоа́нне, я́ко ве́рный страж до́му Госпо́дня, поуча́л еси́ ча́да Бо́жия бде́ти, во и́стинней ве́ре пра́во ходи́ти и в за́поведех Госпо́дних непоро́чно пребыва́ти, да спасе́т Госпо́дь лю́ди Своя́, в покая́нии Ему́ зову́щия: Аллилу́ия.

И́кос 4

Слы́шаще лю́дие Бо́жии, я́ко ты еси́, о́тче Иоа́нне, сосу́д избра́нный и благода́тных даро́в преиспо́лненный, не то́кмо от Кроншта́дта, но и от всех конце́в земли́ к тебе́ притека́ху, я́ко да исцеле́ния и по́мощь улуча́т. С ни́ми же и мы, я́ко хода́таю пред Бо́гом те́плу, уми́льно зове́м ти:

Ра́дуйся, се́ятелю пра́вды, а́лчущия жи́зни ве́чныя напита́вый;

ра́дуйся, обличи́телю непра́вды, ве́рныя от пре́лести грехо́вныя огражда́вый.

Ра́дуйся, заблу́ждшим и неразу́мным путь к Бо́гу указу́яй;

ра́дуйся, писа́ньми твои́ми ча́да Бо́жия наставля́яй.

Ра́дуйся, скорбя́щих и обремене́нных при́сное упова́ние;

ра́дуйся, боля́щих и стра́ждущих благода́тное врачева́ние.

Ра́дуйся, сосу́де избра́нный, да́ры Ду́ха Свята́го ди́вно укра́шенный;

ра́дуйся, свети́льниче всесве́тлый, на све́щнице церко́внем Бо́гом поста́вленный.

Ра́дуйся, Иоа́нне, земли́ Росси́йския моли́твенниче преди́вный.

Конда́к 5

Я́ко звезда́ многосве́тлая, священноле́пным житие́м твои́м просия́л еси́, па́стырю Христо́в Иоа́нне! Ты бо ста́до, Бо́гом вруче́нное тебе́, от волко́в, губя́щих е́, огражда́л еси́, взыва́я: пока́йтеся и жи́ви бу́дете, отыми́те лука́вство от душ ва́ших, да чи́стым се́рдцем Бо́га у́зрите и воспое́те Ему́: Аллилу́ия.

И́кос 5

Ве́дая мно́жество люде́й, утеше́ния ча́ющих, я́ко апо́стол Христо́в, обходи́л еси́ гра́ды и ве́си Росси́йския, чудотво́рче изя́щне, се́я сло́во Бо́жие, исцеля́я неду́жныя и малове́рныя исправля́я, быв всем вся, да вся́ко не́кия спасе́ши. Мы же боле́зни и труды́ твоя́ почита́юще, вопие́м ти си́це:

Ра́дуйся, я́ко си́лою благода́ти немощны́я укрепля́л еси́;

ра́дуйся, я́ко моли́твами твои́ми гре́шныя к покая́нию приводи́л еси́.

Ра́дуйся, а́лчущия и жа́ждущия по за́поведи Госпо́дни насыща́вый;

ра́дуйся, благове́стием Христо́вым лю́ди к пра́вде Бо́жией приводи́вый.

Ра́дуйся, моли́твами твои́ми малове́рныя в ве́ре укрепля́вый;

ра́дуйся, си́лою Бо́жиею немощны́м здра́вие подава́вый.

Ра́дуйся, зе́млю на́шу благогове́йно с про́поведию обходи́вый;

ра́дуйся, мир сей, я́ко прему́дрое творе́ние Бо́жие, воспева́вый.

Ра́дуйся, Иоа́нне, земли́ Росси́йския моли́твенниче преди́вный.

Конда́к 6

Пропове́дницы чу́дных дея́ний твои́х, блаже́нне Иоа́нне, яви́шася мно́зи: бога́тии и ни́щии, ста́рцы и ю́ноши, ты бо всем любо́вь твою́ излива́л еси́ бога́тно. Те́мже не то́кмо правосла́внии, но и инове́рнии си́лою моли́тв твои́х ми́лость Бо́жию обрета́ху, пою́ще Бо́гу: Аллилу́ия.

И́кос 6

Возсия́л еси́ житие́м твои́м в Це́ркви Правосла́вней па́че сия́ния се́вернаго, блаже́нне Иоа́нне, путь пра́вый лю́дем указу́я. Те́мже моли́ Го́спода Сил, да любо́вь свята́я утверди́тся в сердца́х на́ших, да ни скорбь, ни теснота́, ни смерть, ни бла́га ми́ра сего́ возмо́гут разлучи́ти нас от любве́ Бо́жия, благода́рне тебе́ вопию́щих:

Ра́дуйся, ве́ру Правосла́вную в чистоте́ храни́ти завеща́вый;

ра́дуйся, те́сным путе́м за́поведей Христо́вых ходи́ти поуча́вый.

Ра́дуйся, в ско́рбех и печа́лех су́щим ра́дость подава́вый;

ра́дуйся, к и́стинному покая́нию гре́шники призыва́вый.

Ра́дуйся, Бо́жиим смотре́нием гряду́щая нам возвеща́вый;

ра́дуйся, от сете́й вра́жиих оте́чество на́ше огражда́вый.

Ра́дуйся, мир с Бо́гом свя́то храни́ти запове́давый;

ра́дуйся, сло́вом и́стины и любо́вию ве́рным лю́дем послужи́вый.

Ра́дуйся, Иоа́нне, земли́ Росси́йския моли́твенниче преди́вный.

Конда́к 7

Хотя́ Всеблаги́й Госпо́дь спасти́ лю́ди земли́ на́шея и угото́вати я́ к же́ртвенному служе́нию, испо́лни тя, всеблаже́нне Иоа́нне, ду́ха проро́чества, прему́дрости и ра́зума, я́ко да, сло́вом твои́м наста́влени, во дни гряду́щих испыта́ний непоколеби́мо вопию́т Бо́гу: Аллилу́ия.

И́кос 7

Но́ваго избра́нника Бо́жия, всеблаже́нне Иоа́нне, ве́дуще тя боголюби́вии лю́дие, на всяк день Же́ртву безкро́вную принося́ща и со дерзнове́нием за всех Христу́ моля́щася, с ве́рою к тебе́ притека́ху и исцеля́хуся. Те́мже и мы, испо́лненнии твои́х благодея́ний, с любо́вию воспева́ем ти сицева́я:

Ра́дуйся, у Престо́ла Бо́жия приле́жный о нас моли́твенниче;

ра́дуйся, и́стиннаго покая́ния усе́рдный пропове́дниче.

Ра́дуйся, я́ко неле́ностно рабо́тати Христу́ Бо́гу нас наставля́еши;

ра́дуйся, я́ко стоя́ти на боже́ственней стра́жи нас призыва́еши.

Ра́дуйся, о́браз воздержа́ния и целому́дрия ве́рным яви́вый;

ра́дуйся, па́ству твою́ от ересе́й и раско́ла му́дре защити́вый.

Ра́дуйся, су́щих во тьме неве́дения ре́вностный просвети́телю;

ра́дуйся, душ челове́ческих от суеты́ жите́йския ди́вный огради́телю.

Ра́дуйся, Иоа́нне, земли́ Росси́йския моли́твенниче преди́вный.

Конда́к 8

Стра́нное чу́до ви́дим, явле́нное тебе́, преди́вный па́стырю Христо́в Иоа́нне! Тя бо и лю́ди ве́рныя Сама́ Пречи́стая Ма́ти Бо́жия я́ко миле́йшая ча́да Отца́ Небе́снаго нарече́. Сего́ ра́ди мы, си́ми словесы́ утеша́еми, вопие́м Царю́ веко́в: Аллилу́ия.

И́кос 8

Весь жела́нием Боже́ственным распаля́емь, любве́ Христо́вы преиспо́лнился еси́, па́стырю до́брый! Мы же, неради́вии, сокро́вищ ея́ не стяжа́вше, мно́гих скорбе́й и печа́лей досто́йни яви́хомся. Оба́че, ве́дуще тя помо́щника неусы́пна, со упова́нием взыва́ем ти си́це:

Ра́дуйся, любве́ Христо́вы сосу́де избра́нный;

ра́дуйся, явле́ния Бо́жия Ма́тере удосто́енный.

Ра́дуйся, Це́ркве Христо́вы неугаса́ющий свети́льниче;

ра́дуйся, о всем ми́ре хода́таю и печа́льниче.

Ра́дуйся, ми́ра и пра́вды Бо́жия ревни́телю;

ра́дуйся, благоче́стия и добронра́вия насади́телю.

Ра́дуйся, Росси́йския Це́ркве похвало́ и украше́ние;

ра́дуйся, земли́ на́шея благода́тное утвержде́ние.

Ра́дуйся, Иоа́нне, земли́ Росси́йския моли́твенниче преди́вный.

Конда́к 9

Всем лю́дем, в неве́дении, ско́рбех и печа́лех су́щим, воздви́же тя Госпо́дь па́стыря и чудотво́рца преди́вна, о́тче Иоа́нне, е́же гре́шныя на путь пра́вый наста́вити, неве́рныя к Бо́гу обрати́ти и боля́щия исцели́ти, да согла́сно воспою́т вси спаси́тельную песнь: Аллилу́ия.

И́кос 9

Вети́и многовеща́нии безгла́сни бы́ша о благода́ти, да́нней тебе́, Иоа́нне преди́вне, егда́ сло́вом еди́нем лю́ди от греха́ к покая́нию приводи́л еси́, неду́жныя от одра́ боле́зни воздвиза́л еси́, бе́сы изгоня́л еси́. Мы же я́ко чудотво́рца и уго́дника Бо́жия прославля́ем тя си́це:

Ра́дуйся, страстьми́ одержи́мых ди́вный врачева́телю;

ра́дуйся, в долгонеду́жии су́щих безме́здный цели́телю.

Ра́дуйся, отпа́дшия к Бо́гу приводи́вый;

ра́дуйся, безбо́жныя гро́зно облича́вый.

Ра́дуйся, ка́ющихся кро́ткий наказа́телю;

ра́дуйся, ми́лостыни ще́дрый пода́телю.

Ра́дуйся, христиа́нскаго просвеще́ния и благоче́стия ре́вностный насади́телю;

ра́дуйся, ю́ных по стезя́м пра́вды му́дрый путеводи́телю.

Ра́дуйся, Иоа́нне, земли́ Росси́йския моли́твенниче преди́вный.

Конда́к 10

Спасти́ хотя́ лю́ди Росси́йския, ересьми́ и неве́рием соблазня́емыя, о́тче Иоа́нне, ко́зни бесо́вския обличи́л еси́ и правосла́вное испове́дание ве́ры тве́рдо яви́л еси́. Сего́ ра́ди Ца́рствия Небе́снаго дости́гл еси́, иде́же со А́нгелы и ли́ки святы́х непреста́нно о нас мо́лиши Бо́га и пое́ши Ему́: Аллилу́ия.

И́кос 10

Стена́ тве́рда яви́лся еси́ лю́дем стра́ждущим, от всех конце́в земли́ Росси́йския к тебе́ приходя́щим, богоно́сне о́тче Иоа́нне. Те́мже и нас, бе́дствующих и немощству́ющих душе́ю и те́лом, укрепи́ моли́твами твои́ми, и́миже огражда́еми, прино́сим ти похвалы́ сия́:

Ра́дуйся, свети́льниче неугаси́мый, огне́м Ду́ха Свята́го возжже́нный;

ра́дуйся, кри́не благоуха́яй, росо́ю благода́ти Бо́жия напое́нный.

Ра́дуйся, лозо́ многопло́дная, благода́тными да́ры ве́рных пита́ющая;

ра́дуйся со́ле земли́, от грехо́внаго тле́ния нас сохраня́ющая.

Ра́дуйся, в мо́ри жите́йстем обурева́емым ти́хое приста́нище;

ра́дуйся, душе́вне и теле́сне изнемога́ющим благо́е вспоможе́ние.

Ра́дуйся, сердцеве́дче прему́дрый, ве́рныя лю́ди от мудрова́ния ми́ра сего́ огражда́яй;

ра́дуйся, се́ятелю Христо́в, се́янием ева́нгельским сердца́ мно́гих увеселя́яй.

Ра́дуйся, Иоа́нне, земли́ Росси́йския моли́твенниче преди́вный.

Конда́к 11

Песнь достохва́льную прино́сим ти, о́тче Иоа́нне, всем житие́м твои́м Бо́га просла́вльшему. И я́коже на земли́ за всех и за вся Влады́ку ми́ра умоля́л еси́, си́це и ны́не на Небеси́ вознеси́ моли́твы твоя́, да во оте́чествии на́шем при́сно воспева́ется Бо́гу побе́дная песнь: Аллилу́ия.

И́кос 11

Светоза́рную свещу́ ве́мы тя, Бо́гом избра́нне о́тче Иоа́нне, ты бо и по отше́ствии от земны́х к Небе́сным у Престо́ла Бо́жия в со́нме святы́х и Сил а́нгельских о нас при́сно хода́тайствуеши. Сего́ ра́ди благода́рственно взыва́ем ти си́це:

Ра́дуйся, я́ко в по́двизе твое́м И́мя Пресвяты́я Тро́ицы ди́вно просла́вися;

ра́дуйся, я́ко благоче́стием и ве́рою твое́ю Це́рковь Христо́ва украси́ся.

Ра́дуйся, па́стырей богому́дрый наста́вниче;

ра́дуйся, и́нокинь до́брый учи́телю.

Ра́дуйся, супру́ги соу́з бра́чный свя́то храни́ти поуча́вый;

ра́дуйся, ча́да почита́ти роди́тели своя́ увещава́вый.

Ра́дуйся, я́ко сострада́нием твои́м к бли́жним ско́рби и печа́ли утоля́ются;

ра́дуйся, я́ко моли́твами твои́ми гре́шницы на путь спасе́ния обраща́ются.

Ра́дуйся, Иоа́нне, земли́ Росси́йския моли́твенниче преди́вный.

Конда́к 12

Благода́тных даро́в Ду́ха Свята́го испо́лни тя Госпо́дь, о́тче наш Иоа́нне, и́миже ре́вностно послужи́л еси́ наро́ду Бо́жию. Вознеси́ моли́тву к Бо́гу и о нас, да ве́ры, наде́жды и любве́ дости́гше, прича́стницы жи́зни во Христе́ бу́дем и сподо́бимся воспева́ти благода́рственную песнь: Аллилу́ия.

И́кос 12

Пою́ще твое́ достохва́льное житие́ на земли́ и сла́ву, ю́же стяжа́л еси́ на Небеси́, о́тче Иоа́нне, притека́ем во оби́тель тобо́ю созда́нную и припа́даем к гробни́це твое́й, от нея́же исцеле́ния и по́мощь улуча́юще, возглаша́ем ти сицева́я:

Ра́дуйся, пропове́дниче изря́дный, проро́ком и апо́столом до́бре поревнова́вый;

ра́дуйся, па́стырю земли́ Росси́йския, Бо́гом избра́нный и просла́вленный.

Ра́дуйся, оби́тель преподо́бнаго покрови́теля твоего́ Иоа́нна Ры́льскаго ди́вно устро́ивый;

ра́дуйся, оби́телию се́ю град свята́го Петра́ сла́вно украси́вый.

Ра́дуйся, в возсозда́нную оби́тель и́нокини собира́яй;

Ра́дуйся, я́ко оте́ц чадолюби́вый, при́сное попече́ние о них име́яй.

Ра́дуйся, всем притека́ющим к тебе́ ско́рое вспоможе́ние подава́яй;

ра́дуйся, о́браз до́браго па́стыря сло́вом, житие́м и ве́рою нам яви́вый.

Ра́дуйся, Иоа́нне, земли́ Росси́йския моли́твенниче преди́вный.

Конда́к 13

О святы́й пра́ведный о́тче Иоа́нне, всеросси́йский свети́льниче и преди́вный чудотво́рче! Приими́ хвале́бное сие́ пе́ние на́ше и умоли́ Христа́ Бо́га Це́рковь Святу́ю в благоче́стии утверди́ти, еди́нство в сою́зе ми́ра и любве́ Христо́вы соблюсти́, да и мы воспое́м с тобо́ю Бо́гу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгела све́тла, еще́ о́трок сый, я́ве узре́л еси́, о́тче Иоа́нне, и́же и рече́ ти, я́ко повеле́нием Госпо́дним приста́влен храни́ти тя во всех путе́х твои́х. Те́мже я́ко избра́нника Бо́жия ве́дуще тя, взыва́ем си́це:

Ра́дуйся, благода́ти Бо́жия сосу́де избра́нный;

ра́дуйся, сло́вом Бо́жиим измла́да наста́вленный.

Ра́дуйся, во о́трочестве явле́ния А́нгела Храни́теля сподо́бивыйся;

ра́дуйся, от ю́ности води́тельству Ду́ха Свята́го преда́выйся.

Ра́дуйся, роди́телей боголюби́вых благоче́стие восприе́мый;

ра́дуйся, целому́дрием и чистото́ю себе́ огради́вый.

Ра́дуйся, духо́вным наста́вником твои́м всем се́рдцем внима́вый;

ра́дуйся, почита́нием роди́телей благоволе́ние Бо́жие стяжа́вый.

Ра́дуйся, Иоа́нне, земли́ Росси́йския моли́твенниче преди́вный.

Конда́к 1

Избра́нный уго́дниче и пресла́вный чудотво́рче,

о́тче пра́ведный Иоа́нне, гра́да Кроншта́дта пресла́вное украше́ние!

Ты, от младе́нства Христу́ после́дуя, сораспя́тися Ему́ возжеле́л еси́

и, жизнь твою́ в Нем утверди́в, дар чуде́с от Бо́га прия́л еси́

и сло́вом живоно́сным всех напита́л еси́.

Мы же, недосто́йнии, благода́рне вопие́м ти:

Ра́дуйся, Иоа́нне, земли́ Росси́йския моли́твенниче преди́вный.

Моли́тва 1

О вели́кий чудотво́рче и преди́вный уго́дниче Бо́жий, богоно́сне о́тче Иоа́нне! При́зри на нас и внемли́ благосе́рдно моле́нию на́шему, я́ко вели́ких дарова́ний сподо́би тя Госпо́дь, да хода́тай и при́сный моли́твенник за нас бу́деши. Се бо, страстьми́ грехо́вными обурева́еми и зло́бою снеда́еми, за́поведи Бо́жия пренебрего́хом, покая́ния серде́чнаго и слез воздыха́ния не принесо́хом, сего́ ра́ди мно́гим ско́рбем и печа́лем досто́йни яви́хомся. Ты же, о́тче пра́ведне, ве́лие дерзнове́ние ко Го́споду и сострада́ние к бли́жним свои́м име́я, умоли́ Всеще́драго Влады́ку ми́ра, да проба́вит ми́лость Свою́ на нас и потерпи́т непра́вдам на́шим, не погуби́т нас грех ра́ди на́ших, но вре́мя на покая́ние ми́лостивно нам да́рует. О свя́тче Бо́жий, помози́ нам ве́ру правосла́вную непоро́чно соблюсти́ и за́поведи Бо́жия благоче́стно сохрани́ти, да не облада́ет на́ми вся́кое беззако́ние, ниже́ посрами́тся пра́вда Бо́жия в непра́вдах на́ших, но да сподо́бимся дости́гнути кончи́ны христиа́нския, безболе́зненныя, непосты́дныя, ми́рныя и Та́ин Бо́жиих прича́стныя. Еще́ мо́лим тя, о́тче пра́ведне, о е́же Це́ркви на́шей Святе́й до сконча́ния ве́ка утвержде́нней бы́ти, Оте́честву же на́шему мир и пребыва́ние в пра́вде Бо́жией испроси́ и от всех зол сохрани́, да та́ко наро́ди на́ши, Бо́гом храни́ми, в единомы́слии ве́ры и во вся́ком благоче́стии и чистоте́, в ле́поте духо́внаго бра́тства, трезве́нии и согла́сии свиде́тельствуют: я́ко с на́ми Бог! В Не́мже живе́м, и дви́жемся, и есмы́, и пребу́дем во ве́ки. Ами́нь.

Моли́тва 2

О святы́й пра́ведный о́тче Иоа́нне, всеросси́йский свети́льниче и преди́вный чудотво́рче! Ты от младе́нческих лет Бо́гом избра́н был еси́ и, ду́хом пламене́я, я́ко и́стинный па́стырь, житие́м, сло́вом, любо́вию, ве́рою, чистото́ю лю́дем послужи́л еси́. Сего́ ра́ди мо́лим тя, пра́ведный о́тче: моли́ Человеколю́бца Бо́га Це́рковь Святу́ю ми́ром и тишино́ю огради́ти, зе́млю Росси́йскую во благоде́нствии сохрани́ти, па́стыри благода́ти и и́стины преизоби́льно испо́лнити, вла́сти умудри́ти, правосла́вное во́инство укрепи́ти, немощны́я исцели́ти, развраще́нныя испра́вити, ю́ныя воспита́ти, ста́рцы и вдови́цы уте́шити и нам всем во Ца́рствии Небе́снем сподо́битися со все́ми святы́ми прославля́ти Отца́ и Сы́на и Свята́го Ду́ха, ны́не и при́сно, и во ве́ки веко́в. Ами́нь.

Ака́фист святи́телю Иоа́нну, архиепи́скопу Шанха́йскому и Сан–Франци́сскому, чудотво́рцу

Творе́ние иеромона́ха Серафи́ма Пла́тинскаго

Конда́к 1, глас 8

Подо́бен: Взбра́нной Воево́де:

Избра́нный чудотво́рче и изря́дный уго́дниче Христо́в,

всему́ ми́ру источа́яй оби́льныя струи́ духо́внаго наставле́ния

и ди́вных чуде́с мно́жество,

восхваля́ем тя с любо́вию и зове́м ти:

Ра́дуйся, святи́телю о́тче Иоа́нне,

в беда́х ско́рый помо́щниче.

И́кос 1

А́нгела о́бразом яви́ тебе́ в после́дняя времена́ всея́ тва́ри Созда́тель, да с ми́лостию Бо́жиею пече́шися о лю́дех земны́х. Взира́юще же на доброде́тели твоя́, преблаже́нне Иоа́нне, вопие́м ти си́це:

Ра́дуйся, с ра́нняго де́тства благоче́стием украше́нный;

ра́дуйся, со стра́хом и тре́петом во́лю Бо́жию испо́лнивый.

Ра́дуйся, яви́вый благода́ть Бо́жию в та́йных благодея́ниих;

ра́дуйся, бы́строе дале́че су́щих стра́ждущих услы́шание.

Ра́дуйся, любвеоби́льное поспеше́ние бли́жним свои́м во спасе́ние;

ра́дуйся, ра́дование всем с ве́рою к тебе́ припа́дающим.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 2

Ви́дяще оби́льное доброде́телей твои́х излия́ние, святи́телю сла́вный Иоа́нне, просвеща́емся ду́хом, я́ко бо живоно́сный исто́чник чуде́с Бо́жиих, напоя́еши нас, ве́рно вопию́щих к Бо́гу: Аллилу́ия.

И́кос 2

Ра́зум име́яй преиспо́лненный любве́, ку́пно и богосло́вия, богому́дре Иоа́нне, и богопозна́нием умудре́нный, и к стра́ждущим лю́дем любо́вию украше́нный, познава́ти и́стиннаго Бо́га нас научи́, да и мы во умиле́нии вопие́м ти:

Ра́дуйся, непоколеби́мая тверды́не и́стины Правосла́вия;

ра́дуйся, драгоце́нный сосу́де Ду́ха Свята́го.

Ра́дуйся, честны́й обличи́телю неве́рия и лжеуче́ния;

ра́дуйся, ре́вностный исполни́телю за́поведей Бо́жиих.

Ра́дуйся, подви́жниче, не дая́й на ло́жи себе́ отдохнове́ния;

ра́дуйся, возлю́бленный па́стырю ста́да Христо́ва.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 3

Си́лою благода́ти Бо́жия благи́й сиропита́тель и наста́вник ю́ношам яви́лся еси́, воспиту́я в стра́се Бо́жием и приуготовля́я их к служе́нию Бо́гови. Сего́ ра́ди ча́да твоя́ взира́ют на тя и, благодаря́ще, вопию́т Бо́гу: Аллилу́ия.

И́кос 3

Име́яше вои́стину, о́тче Иоа́нне, с небесе́ тебе́ песнь воспева́ема бы́ти, а не от земли́: ка́ко бо кто от челове́к возмо́гл бы твои́х дел вели́чие пропове́дати? Мы же, принося́ще Бо́гу, я́же и́мамы, вопие́м ти си́це:

Ра́дуйся, непреста́нною моли́твою покрыва́яй ча́да твоя́;

ра́дуйся, охрани́телю ста́да твоего́ кре́стным зна́мением.

Ра́дуйся, любве́ вели́кия вмести́лище, не взира́яй на язы́ков разли́чие;

ра́дуйся, свети́льниче всесве́тлый и вселюби́мый.

Ра́дуйся, о́бразе моли́твы непреста́нныя и милосе́рдия;

ра́дуйся, утеше́ний духо́вных пода́телю тре́бующим.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 4

Бу́рею напа́стей одолева́еми: ка́ко досто́йно возмо́жем восхвали́ти чудеса́ твоя́, блаже́нне Иоа́нне? Я́ко проше́л еси́ до коне́ц вселе́нныя, спасе́ния ра́ди па́ствы твоея́ и благовествова́ния Ева́нгелия су́щим во тьме. Благодаря́ще же Бо́га за апо́стольския труды́ твоя́, воспева́ем Ему́: Аллилу́ия.

И́кос 4

Слы́шаша бли́жнии и да́льнии вели́чие чуде́с твои́х, Бо́жиею ми́лостию да́же до на́шего вре́мене явля́емых, те́мже, в тебе́ Бо́гу прославля́ющемуся дивя́щеся, в стра́се вопия́ху:

Ра́дуйся, просвети́телю су́щих во тьме неве́рия;

ра́дуйся, приведы́й люде́й твои́х с восто́ка да́льняго до за́пада.

Ра́дуйся, исто́чниче чуде́с, излива́емых Бо́гом;

ра́дуйся, с любо́вию вразумля́яй заблу́ждших.

Ра́дуйся, ско́рый уте́шителю ка́ющихся о гресе́х свои́х;

ра́дуйся, путевождю́ гряду́щих путе́м пра́вым.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 5

Богодарова́нный свет яви́лся еси́, бу́ри всех лю́тых разгоня́яй, су́щих на о́строве от ви́хрей смертоно́сных моли́твами твои́ми охраня́яй, святи́телю Иоа́нне, и кре́стным зна́мением огражда́яй. Научи́ и нас, призыва́ющих тя в по́мощь, чудотво́рче святы́й, к Бо́гу с дерзнове́нием взыва́ти: Аллилу́ия.

И́кос 5

Ви́дим мно́гую по́мощь твою́ в напа́стех и обстоя́ниях, преблаже́нне о́тче Иоа́нне, дерзнове́нный бо хода́тай пред Престо́лом Бо́жиим и ско́рый в беда́х помо́щник еси́. Того́ ра́ди и мы на твое́ предста́тельство пред Бо́гом упова́ем и вопие́м ти:

Ра́дуйся, стихи́й опа́сных прогони́телю;

ра́дуйся, моли́твою твое́ю от нужд избавля́яй.

Ра́дуйся, а́лчущим хле́ба при́сный пода́телю;

ра́дуйся, приуготовля́яй прося́щим изоби́лие.

Ра́дуйся, уте́шителю в ско́рбех су́щих;

ра́дуйся, мно́гих па́дших от поги́бели исхи́тивый.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 6

Пропове́дуя спасе́ние, я́ко но́вый Моисе́й гугни́вый, яви́лся еси́, изводя́ лю́ди твоя́ из пле́на безбо́жных, преблаже́нне Иоа́нне. Изба́ви и нас от рабо́ты грехо́вныя и враго́в неви́димых, да, ра́дующеся, вопие́м к Бо́гу: Аллилу́ия.

И́кос 6

Возсия́в пра́ведностию твое́ю, соверши́л еси́ неисполни́мое, о до́брый па́стырю: преклони́л бо еси́ вла́сти мирски́я сострада́ти о лю́дех твои́х. Того́ ра́ди с ни́ми ку́пно и мы благода́рственно вопие́м ти:

Ра́дуйся, па́стырю до́брый, па́стве твое́й, пресе́льником, ти́хое приста́нище угото́вавый;

ра́дуйся, о де́тех и боля́щих наипа́че попече́ние име́вый.

Ра́дуйся, усе́рдно тя призыва́ющим ве́рно помога́яй;

ра́дуйся, я́ко в немощне́м телеси́ твое́м си́ла Бо́жия незави́стно соверша́шеся.

Ра́дуйся, отрази́телю нападе́ния нечести́вых;

ра́дуйся, помрачи́телю лжи и прояви́телю и́стины.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 7

Хотя́ досто́йно просла́вити дре́вних святы́х за́пада, отпа́дшаго от и́стины, возстанови́л еси́ почита́ние их в Це́ркви Правосла́вной, о люби́телю святы́х восто́ка и за́пада. Днесь с ни́ми на небеси́ моли́ о нас, пою́щих на земли́: Аллилу́ия.

И́кос 7

Но́ваго ви́дим тя избра́нника Бо́жия, и́же вку́пе со святи́тели дре́вния Га́ллии яви́лся еси́ в после́дняя времена́, я́ко еди́н от сих, вдохновля́я па́ству твою́ соблюда́ти правосла́вную ве́ру, я́коже си́и на за́паде испове́даху. Сохрани́ и нас в ве́ре сей пребыва́ти, вопию́щих ти:

Ра́дуйся, но́вый Марти́не в воздержа́нии, по́двизех и чудесе́х твои́х;

ра́дуйся, но́вый Ге́рмане во испове́дании твое́м правосла́вныя ве́ры.

Ра́дуйся, но́вый Ила́рие в боже́ственном богосло́вии;

ра́дуйся, но́вый Григо́рие в почита́нии и прославле́нии уго́дников Бо́жиих.

Ра́дуйся, но́вый Фа́всте и́ноческим усе́рдием;

ра́дуйся, но́вый Кеса́рие в тве́рдой любви́ ко пра́вилом Це́ркве Бо́жия.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 8

Стра́нное виде́ние предста́ ти: в земли́ но́вей сре́тил еси́ па́ству твою́ бы́вшую, смуща́ему скорбьми́ мно́гими, но я́ко ди́вный па́стырь наста́вил еси́ ю́ поуче́нием, терпе́нием и пра́ведностию твое́ю, и це́рковь Бо́жия Ма́тере, я́же всех скорбя́щих Ра́дость есть, воздви́гл еси́: мы же, удивля́ющеся терпе́нию и смире́нию твоему́, благода́рно вопие́м к Бо́гу: Аллилу́ия.

И́кос 8

Всего́ себе́ преда́в Христу́, был еси́ де́латель виногра́да Его́, богоно́сне о́тче, не ве́дал бо еси́ поко́я до конца́ многострада́льнаго живота́ твоего́. Помози́ и нам, недосто́йным, в де́ланиих на́ших и в на́шем прилежа́нии в ве́рности Христу́, да, сла́вяще, вопие́м ти:

Ра́дуйся, претерпе́вый до конца́ и дости́гший спасе́ния;

ра́дуйся, пред ико́ною Богома́тере умре́ти сподо́бивыйся.

Ра́дуйся, посреде́ гоне́ния непра́веднаго му́жественный пра́вды храни́телю;

ра́дуйся, соверши́вый служе́ние свое́ до конца́ и кончи́ну прие́мый седя́, я́ко иера́рх.

Ра́дуйся, по сме́рти уте́шивый па́ству чуде́сным свои́м возвраще́нием;

ра́дуйся, мно́гих чуде́с пода́телю к ра́це твое́й с ве́рою и любо́вию притека́ющим.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 9

Все естество́ а́нгельское восхожде́нием твоея́ души́ в небе́сныя оби́тели возра́довася, мы же, удивля́ющеся твои́м чудесе́м на земли́, де́йством Свята́го Ду́ха явля́емым, воспева́ем Бо́гу: Аллилу́ия.

И́кос 9

Вити́и многовеща́ннии не возмо́гут изобрази́ти по достоя́нию свя́тости жития́ твоего́, о пра́ведне о́тче Иоа́нне, поне́же дом благода́ти неизрече́ннаго Бо́га был еси́, мы же не мо́жем умолча́ти, чудеси́, явле́ну на́шему малове́рному ве́ку, дивя́щеся, и прославля́ем тя си́це:

Ра́дуйся, боже́ственных наставле́ний пала́то;

ра́дуйся, смире́нным де́ланием а́нгелы сослужи́тели себе́ сотвори́вый.

Ра́дуйся, обреты́й ве́чное и нерукотво́рное жили́ще на небесе́х;

ра́дуйся, враче́бнице, в не́йже всяк неду́г от Бо́га врачу́ется.

Ра́дуйся, моли́твеннаго по́двига храни́лище;

ра́дуйся, освяще́нный хра́ме Ду́ха Свята́го.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 10

Спасти́ хотя́ мир, и́же всех Спаси́тель, но́ваго свята́го посла́ нам и чрез него́ из те́мных глуби́н грехо́вных воззва́ ны. Слы́шаще же его́, нас призыва́юща, мы, недосто́йнии, взыва́ем к Бо́гу: Аллилу́ия.

И́кос 10

Стена́ еси́ всем прибега́ющим к твоему́ небе́сному заступле́нию, о́тче Иоа́нне, те́мже и нас от де́монских нападе́ний огражда́й, в беда́х и ну́ждах, стужа́ющих нам на земли́, помога́й, да с ве́рою тебе́ взыва́ем:

Ра́дуйся, осле́пших прозре́ние;

ра́дуйся, си́лою моли́твы жизнь на сме́ртном одре́ су́щим подава́яй.

Ра́дуйся, богооткрове́нное вразумле́ние в смяте́нии и сомне́ниих су́щим;

ра́дуйся, спаси́тельная вла́го, ороша́ющая в зно́йной печа́ли погиба́ющих.

Ра́дуйся, си́рым и оста́вленным оте́ческое заступле́ние;

ра́дуйся, святы́й учи́телю и́щущих и́стины.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 11

Пе́ние непреста́нное ко Пресвяте́й Тро́ице, преблаже́нне о́тче Иоа́нне, мы́слию, сло́вом и доброде́ланием прине́сл еси́: мно́гим разуме́нием и́стинныя ве́ры Бо́жия повеле́ния уясни́л еси́, ве́рою, наде́ждою и любо́вию наставля́я нас в Тро́ице Еди́ному Бо́гу воспева́ти: Аллилу́ия.

И́кос 11

Светода́тельна свети́льника Правосла́вия су́щим во мра́це неве́дения зрим тя, ста́да Христо́ва до́брый па́стырю. Та́ко и по успе́нии твое́м явля́еши и́стину не ве́дущим ея, просвеща́я ду́ши ве́рных, вопию́щих ти такова́я:

Ра́дуйся, просвеще́ние му́дростию Бо́жиею су́щих в неве́рии;

ра́дуйся, ра́дуго ти́хия ра́дости кро́тких.

Ра́дуйся, гро́ме, устраша́яй во гресе́ упо́рствующих;

ра́дуйся, мо́лние, е́реси пожига́ющая.

Ра́дуйся, одожде́ние догма́тов Правосла́вия;

ра́дуйся, ороше́ние богомы́слия.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 12

Благода́ть, да́нную ти от Бо́га, ве́дуще сию́ с благогове́нием и благода́рностию прие́млем, к заступле́нию твоему́ чу́дному притека́юще, о всехва́льне о́тче Иоа́нне, твоя́ же чудеса́ прославля́юще, взыва́ем к Бо́гу: Аллилу́ия.

И́кос 12

Пою́ще хвалу́ Бо́гу, небе́сный сонм святы́х ра́дуется, я́ко не оста́ви Госпо́дь па́дший и безве́рный мир, но яви́л есть всемогу́щую си́лу Свою́ на тебе́, кро́тком и смире́нном служи́тели, о блаже́нне о́тче Иоа́нне, и мы, со все́ми святы́ми ра́дующеся, чтим тя си́це:

Ра́дуйся, но́вая звездо́ пра́ведности, на небеси́ возсия́вшая;

ра́дуйся, но́вый проро́че, по́сланный пред коне́чным воцаре́нием зла.

Ра́дуйся, я́коже Ио́на о возме́здии за грехи́ предреки́й;

ра́дуйся, я́коже Крести́тель всех к моли́тве и покая́нию призыва́вый.

Ра́дуйся, я́коже Па́вел мно́го терпе́вый ра́ди Ева́нгелия и пропове́дания ве́ры;

ра́дуйся, апо́столе но́вый, свои́ми чудесы́ вселя́яй в нас благогове́йный тре́пет и ве́ру.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 13

О, пресве́тлый и преди́вный уго́дниче Бо́жий, святи́телю о́тче наш Иоа́нне, утеше́ние всем, в ско́рбех су́щим, ны́нешнее на́ше моли́твенное приими́ приноше́ние, да моли́твами твои́ми от гее́нны о́гненныя изба́вимся и богоприя́тным твои́м хода́тайством сподо́бимся во ве́ки воспева́ти: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгела о́бразом яви́ тебе́ в после́дняя времена́ всея́ тва́ри Созда́тель, да с ми́лостию Бо́жиею пече́шися о лю́дех земны́х. Взира́юще же на доброде́тели твоя́, преблаже́нне Иоа́нне, вопие́м ти си́це:

Ра́дуйся, с ра́нняго де́тства благоче́стием украше́нный;

ра́дуйся, со стра́хом и тре́петом во́лю Бо́жию испо́лнивый.

Ра́дуйся, яви́вый благода́ть Бо́жию в та́йных благодея́ниих;

ра́дуйся, бы́строе дале́че су́щих стра́ждущих услы́шание.

Ра́дуйся, любвеоби́льное поспеше́ние бли́жним свои́м во спасе́ние;

ра́дуйся, ра́дование всем с ве́рою к тебе́ припа́дающим.

Ра́дуйся, святи́телю о́тче Иоа́нне,

в беда́х ско́рый помо́щниче.

Конда́к 1

Избра́нный чудотво́рче и изря́дный уго́дниче Христо́в,

всему́ ми́ру источа́яй оби́льныя струи́ духо́внаго наставле́ния

и ди́вных чуде́с мно́жество,

восхваля́ем тя с любо́вию и зове́м ти:

Ра́дуйся, святи́телю о́тче Иоа́нне,

в беда́х ско́рый помо́щниче.

Моли́тва 1

О, святи́телю о́тче наш Иоа́нне, па́стырю до́брый и тайнови́дче душ челове́ческих! Ны́не у Престо́ла Бо́жия за нас мо́лишися, я́коже и сам посме́ртне изре́кл еси́: «А́ще и умро́х, но жив есмь». Умоли́ всеще́драго Бо́га проще́ние нам во гресе́х дарова́ти, да бо́дренно воспря́нем, и Бо́гу возопие́м о дарова́нии нам ду́ха смире́ния, стра́ха Бо́жия и благоче́стия во вся́ческих путе́х жи́зни на́шея, я́ко ми́лостивый сиропита́тель и иску́сный наста́вник на земли́ быв, ны́не бу́ди нам путеводи́тель и в сму́тах церко́вных Христо́во вразумле́ние. Услы́ши стена́ние смяте́нных ю́ношей на́шего лихоле́тия, обурева́емых беснова́нием вселука́вым, и при́зри на уны́ние изнемога́ющих па́стырей от утесне́ния тлетво́рнаго ду́ха ми́ра сего́ и томя́щихся в нераде́нии пра́здном и ускори́ на моли́тву, сле́зно вопие́м ти, о те́плый моли́твенниче; посети́ нас си́рых, по всему́ лицу́ вселе́нныя разсе́янных и во оте́чествии су́щих, во тьме страсте́й блужда́ющих, но сла́бою любо́вию ко све́ту Христо́ву влеку́щихся и жду́щих твоего́ оте́ческаго наставле́ния, да благоче́стию навы́кнем и насле́дницы Ца́рствия Небе́снаго яви́мся, иде́же ты пребыва́еши со все́ми святы́ми, сла́вяще Го́спода на́шего Иису́са Христа́, Ему́же честь и держа́ва, ны́не и при́сно и во ве́ки веко́в. Ами́нь.

Моли́тва 2

О, святи́телю чу́дне Иоа́нне, толи́ко распространи́л еси́ се́рдце свое́, я́ко нете́сно вмеща́ется в нем мно́жество почита́ющих тя челове́к от разли́чных племе́н и наро́дов! При́зри на убо́жество слове́с на́ших, оба́че от любве́ тебе́ приноси́мое, и помози́ нам, уго́дниче Бо́жий, поне́ отны́не очища́ти себе́ от вся́кия скве́рны пло́ти и ду́ха, рабо́тающе Го́сподеви со стра́хом и ра́дующеся Ему́ с тре́петом. И что возда́мы тебе́ за ра́дость о́ную, ю́же ощути́хом, зря́ще в хра́ме святе́м мо́щи твоя́ святы́я и прославля́юще па́мять твою́; вои́стину, не и́мамы, чим возда́ти, то́чию а́ще на́чнем себе́ исправля́ти, быва́юще но́ви вме́сто ве́тхих. Сея́ благода́ти обновле́ния бу́ди нам хода́тай, свя́те Иоа́нне, помози́ нам в не́мощех, исцели́ боле́зни, уврачу́й стра́сти моли́твами твои́ми; преста́вленный же от сего́ вре́меннаго во ино́е жити́е ве́чное, в не́же наста́ви тя Пречи́стая Влады́чица, Одиги́трия разсе́яния ру́сскаго, чудотво́рною Свое́ю ико́ною Коренно́ю–Ку́рскою, Ея́же спу́тник ты яви́лся еси́ в день преставле́ния своего́, ра́дуешися ны́не в ли́це святы́х, сла́вящих Еди́наго в Тро́ице сла́вимаго Бо́га, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Ака́фист святы́м бессре́бреником и чудотво́рцем Косме́ и Дамиа́ну Аси́йским

Кондак 1

Избра́ннии чудотво́рцы, безсре́бреницы Христовы и вра́чеве премудрии, ту́не подающии здравие в боле́знех су́щим, похва́льная воспису́ем вам, засту́пником нашим и в ско́рбех помощником: вы бо сосу́ди благода́ти су́ще, исцеляете душевныя и телесныя наша я́звы. Те́мже сла́вяще Бога, дивнаго во святых Своих, вас усердно ублажа́ем:

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Икос 1

Ангельскому жи́тельству поревнова́вше, вся земна́я презре́ли есте́, и по́двигом нестяжа́ния венча́вшеся, лицезре́ния Господа сил сподо́билися есте́. Моли́теся у́бо за ны прилежно, к по́мощи вашей притека́ющих и похва́льная вам вопию́щих:

Ра́дуйтеся, моли́твенницы те́плии о чтущих святую память вашу;

радуйтеся, оставленных врачами неоску́дно исцеляющии.

Радуйтеся, яко дом, имение и вся родителей стяжа́ния ни во что́же вмени́ли есте́;

радуйтеся, ни́щия милосердием вашим препита́вшии.

Радуйтеся, стра́ждущия сердобо́лием утеша́вшии;

радуйтеся, чистотою и святостию Ангелом уподо́бившиися.

Радуйтеся, свети́льницы Божественнаго све́та;

радуйтеся, небеснии челове́цы, земни́и Ангели.

Радуйтеся, яко христиа́ном есте́ прибе́жище непосты́дное;

радуйтеся, все житие́ свое́ даже до последняго издыха́ния в служении Господу истощи́вшии.

Радуйтеся, всесве́тлое благодати прия́телище, Духа Святаго сосуди;

радуйтеся, всем, призывающим вас, ско́рии помо́щницы.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 2

Ви́дя Господь Бог добрая ваша начинания и велие ко благочестию усердие ваше, яко вся земная и благая мира сего уме́ты вменивше, в непрестаннем труде любве ради ближняго пребысте и души своя благими нравы украси́ли есте́, преисполни вас Духа Святаго, Егоже лучами озаритися и нам испросите у Христа Бога, да купно с вами поем Ему: Аллилу́ия.

Икос 2

Ра́зумом истиннаго богопознания люди нечестивыя научили есте, вразумив тех силою словес ваших, имиже дерзновенно Христа проповедаете. Темже ревность вашу похваляюще, взываем сице:

Ра́дуйтеся, лестию вражиею не уловленнии;

радуйтеся, истину Христову подвигами любве исповедавшии.

Радуйтеся, всякую язю в людех исцеляющии;

радуйтеся, лукавыя духи от людей прогоняющии.

Радуйтеся, небоязненнии проповедницы любве Божия;

радуйтеся, служения врачебнаго ревнителие.

Радуйтеся, веры православныя поборницы;

радуйтеся, столпи непоколебимии, духа любве и ревности о славе Божией исполненнии.

Радуйтеся, немолчнии велений Господних провозвестницы;

радуйтеся, вернии наставницы богомудрия.

Радуйтеся, Царствия Христова надежнии нам ходатаи;

радуйтеся, и по смерти вашей нас не оставляющии.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 3

Си́лою Вышняго, данною вам, еще во временней жизни прияли есте власть чудесно исцеляти всякия недуги; по смерти же вашей наипаче прослави вас Бог многими чудотворении, да вси притекаем к вам, молящеся о исцелении от недугов телесных, па́че же душевных, и Богу велегласно вопием: Аллилу́ия.

Икос 3

Иму́ще, яко многоценное сокровище, многоцелебныя мощи ваша, радуемся и, любовию воспевающе данную вам от Бога благодать исцелений, благодарно зовем:

Ра́дуйтеся, теплии о нас к Богу предстателие;

радуйтеся, еллинская мудрования отца вашего оставльшия.

Радуйтеся, Асии светильницы всесветлии;

радуйтеся, омраченных стран просветителие.

Радуйтеся, мужества и терпения наставницы;

радуйтеся, два светильника, на земли добрыми делы возсиявшии.

Радуйтеся, братия по плоти, материю вашею Феодотиею в добром наказании воспитаннии;

радуйтеся, раби Божии, от Господа Христа венцы победы приемшии.

Радуйтеся, дивный и прекрасный смирения и кротости образ всем показавшии;

радуйтеся, непоколебимое православия основание.

Радуйтеся, светлая безсребреников славо;

радуйтеся, доблии целебницы, ни от когоже мзды за исцеления вземшии.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 4

Бу́рею смущения исполнен был еси, святый Дамиане, егда жена некая Палладия, тобою вкупе со святым Космою от болезни смертныя исцеленная, хотяше от избытка благодарнаго сердца дарование некое своим благодатным врачем воздати, ты же, видя брата твоего от таковаго приношения отрекшася, втай приял еси от тоя жены три яйца, услышавше яко та заклинает тя Богом, да тии три яйца во имя Святыя Троицы от нея приемлеши. Сего ради святый Косма печален бысть, и завеща, да по смерти твоей не положе́н будеши близ гроба братня. Егда же по преставлении твоем, людие в недоумении быша, где погребсти тя, верблюд некий человеческим гласом проглагола, да погребнут тя близ Космы святаго, яко прославленна с ним пред Богом, понеже не мзды ради, но имени ради Божия приял еси три яйца. Таковому велию чуду дивящеся, людие погребоша тя вкупе с братом твоим, с радостию поюще Богу: Аллилу́ия.

Икос 4

Слы́шавше асийстии людие велию вашу к страждущим любовь и чудесное врачевание ваше, отвсюду устремляхуся к вам с верою в целебную благодать Божию, в вас действующую; приемлюще же скорое исцеление, прославля́ху Бога, вас же, милосердых целителей своих, величаху, воспевая сице:

Ра́дуйтеся, Бога истиннаго непреборимии проповедницы;

радуйтеся, силою Креста Христова недугующим безмезднии целебницы.

Радуйтеся, блазии врачеве, страждущим скории помощницы;

радуйтеся, вся немощныя туне врачующии.

Радуйтеся, и ныне исцеления обильно источающии;

радуйтеся, милостивии утешителие в бедах и скорбех сущим.

Радуйтеся, во всяких обстояниих нас защищающии;

радуйтеся, безпомощных спасительное призрение.

Радуйтеся, праведных преславное украшение;

радуйтеся, предстательство наше крепкое.

Радуйтеся, прилежнии о нас к Богу молитвенницы;

радуйтеся, всем, верою призывающим вас, скории помощницы.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 5

Боготе́чным воистину путем ше́ствовасте, раби Христовы, егда благая мира презресте служения ради боля́щим, Христу же Единому поработасте, горькая испытания терпели есте, святии; но вся претерпесте за возлюбльшаго вас Христа. Темже великому терпению и крепцей любви вашей ко Господу дивящеся, купно с вами поем Ему: Аллилу́ия.

Икос 5

Ви́девше исцеленнии вами, яко силою Христовою исцелеша, хвалу Тому воздаша. Мы же славяще Бога, ублажаем вас, славных угодников Его, вопиюще сице:

Ра́дуйтеся, горняя паче дольних возлюбившии;

радуйтеся, ангельскому житию на земли поревновавшии.

Радуйтеся, яко многобожие родителя вашего отринувше, благочестия ма́терня не отступили есте;

радуйтеся, яко вся имения своя, по словеси Господню, нищим раздали есте, да Христа приобрящете.

Радуйтеся, не словом точию, но множае паче делом и непрестанною к Богу молитвою иных поучившии;

радуйтеся, неоскудный источник исцелений ныне являющии.

Радуйтеся, излиянием чудес, данных вам от Бога, нас обогащающии;

радуйтеся, в самих себе храм Богу уготовавшии.

Радуйтеся, скорое нищих услышание;

радуйтеся, скорбных приятное попечение.

Радуйтеся, ненадежных известное надеяние;

радуйтеся, болящих скорое врачевание.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 6

Пропове́дницы имене Христова в животе своем бывше, и ныне силу Того свидетельствуете чудесы, от иконы вашея источаемыми, и якоже веры иногда жены некия Палладии не презре́сте, но пришедше в дом ея, исцеление от смертнаго недуга ей даровали есте; сице и наших молений и пений гласы услышите, о святии безсребреницы! Вере же и любви людей ваших внемли́те и покров нам свыше даруйте, хвалящим вас и поющим Богу: Аллилу́ия.

Икос 6

Возсия́, яко свет, правда ваша, егда укоряеми неверующими, яко не от Бога получили есте дар исцелений, реко́сте к людем града вашего: не волшебною хитростию врачуем болезни, но силою Спаса нашего Иисуса Христа, якоже Той заповеда, глаголя: болящия исцеляйте, прокаженныя очищайте, ту́не приясте, туне дадите. Темже благодатному слову вашему дивящеся, ублажаем вас сими:

Ра́дуйтеся, образ любве и веры нам показавшии;

радуйтеся, райския радости присно наслаждающиися.

Радуйтеся, премудрии сеятелие благочестия;

радуйтеся, славнии проповедницы православия.

Радуйтеся, учителие, к небеси наставляющии;

радуйтеся, чистаго и непорочнаго жития неусыпнии хранителие.

Радуйтеся, теплии послушателие молящихся вам;

радуйтеся, ко спасению изящнии и вернии путеводителие.

Радуйтеся, благочестно и богоугодно жити хотящим блази́и наставницы;

радуйтеся, ходатаи благим всем, почитающим память вашу.

Радуйтеся, добре и в мире течение свое скончавшии;

радуйтеся, венцы правды от Владыки Христа приявшии.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 7

Хотя́щу мужу некоему во время жатвы от зноя солнечнаго мало почити, и крепко уснувшу ему, вниде змий во уста и вселися во чрево, егдаже возстав муж той от сна, ощути во чреве своем болезнь от терзания змиева и а́бие нача велиим гласом вопити: святии врачеве Космо и Дамиане, помозите ми! И а́бие вы, угодницы Божии, приспе́ша ему на помощь и успиша его зело, и молитвами своими начаша изгоняти змия и, всем тамо зрящим, изыде змий из уст человека того, и вси ужасающеся о страшнем чудесе том, благодарственно воспеша Богу: Аллилу́ия.

Икос 7

Ди́внии о нас молитвенницы, целителие душ и телес наших и ходатаи спасения вечнаго, благодарным сердцем воспевающе хвалебную песнь Богу, даровавшему нам таковых великих чудотворцев, приносим и вам похвалы сицевая:

Ра́дуйтеся, ангелов терпением вашим удивившии;

радуйтеся, божественным сиянием чудес своих вся просветившии.

Радуйтеся, скории от всяких болезней безмезднии врачеве;

радуйтеся, заступлением вашим разслабленныя исцеляющии.

Радуйтеся, от неисцельных болезней здравы воздвизающии;

радуйтеся, достойне совершившии земны́й подвиг жития вашего.

Радуйтеся, о нас, обнаженных добрых дел, присно к Богу предстательствующии;

радуйтеся, яко сиянием премудрости, от Господа вам данныя, всех верных просвещаете.

Радуйтеся, молитвенницы о нас и заступницы наши предивнии;

радуйтеся, доблии врачеве Христовы.

Радуйтеся, без мзды туне всем исцеления подающии;

радуйтеся, чудесы своими идольское безумие обличившии.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 8

Стра́нное мирови житие ваше видяще, устранимся и мы того сует и, ум на небеса преложше, возопиим к вам, святии безсребреницы: утолите болезни, источая благодатная врачевания всем, усердно к помощи вашей притекающим и вопиющим Богу: Аллилу́ия.

Икос 8

Все житие ваше на земли любовию к Богу и к ближним исполнивше, святии безсребреницы Космо и Дамиане, скории и ныне помощницы являетися всем, с верою призывающим вас; не точию бо близ притекающим ко святым моще́м вашим, но и далече сущим исцеления источаете. Темже приносим вам похвалы сия:

Ра́дуйтеся, Единому Богу, в Троице славимому, верно послужившии;

радуйтеся, единое еже на потребу премудре избравшии.

Радуйтеся, яко в неустаннем труде и подвизе дни и нощи ваша без всякаго уныния препроводили есте;

радуйтеся, яко сицевы́м вашим тесным и скорбным житием славу Божию в человецех умножили есте.

Радуйтеся, доблии Христовы последователие;

радуйтеся, яко научители и творцы Христовых заповедей явилися есте.

Радуйтеся, яко именами велиих в Царствии Небеснем наречени бысте;

радуйтеся, славою Христовою весь мир озарившии.

Радуйтеся, яко любовию к ближним безстрастие прияли есте;

радуйтеся, яко безмездным врачеванием безсмертие стяжали есте.

Радуйтеся, яко ангели, на небеси и на земли прославленнии;

радуйтеся, яко Богу ныне венценоснии предстоите.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 9

Вся́кое естество человеческое удивися сиянию в вас благодати Божией, святии Космо́ и Дамиане, егда нечестивии людие, узревше чудеса, о имени Господа Иисуса Христа вами творимая, увероваша и прославиша Бога. Темже и мы, славяще Давшаго вам сицевую силу, поем Ему: Аллилу́ия.

Икос 9

Вити́я многовеща́нныя недоумеют довольно изобразити обилие любве вашея, еюже преисполнени бысте, святии угодницы, к человеком о Господе. Сего ради из глубины сердец наших вопием к вам:

Ра́дуйтеся, Господу своему даже до смерти поработавшии;

радуйтеся, огнем любве Божия воспаляема огнь жертв идольских угасившии.

Радуйтеся, ближняго паче самих себе возлюбившии;

радуйтеся, яко болящия и недужныя посещали есте.

Радуйтеся, нужды убогих предварявшии;

радуйтеся, печальных уте́шителие.

Радуйтеся, отчаянных заступницы;

радуйтеся, сирых питателие.

Радуйтеся, люте страждущим помощницы;

радуйтеся, угнетенных свободителие.

Радуйтеся, яко добре течение скончавше, ко Христу вознесостеся;

радуйтеся, яко в Царствии Его водворяетеся.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 10

Спасти́ хотя многия, яви нам Господь вы, чудотворцы Своя: кто бо не умилится, видя ваше безмерное ко всем сострадание; кто ли вы не ублажит, яко не токмо человеки от недуг исцеляете, но и скоты милуете; не отрините убо и наших молитв, но на вся ны неоскудно великия и богатыя ваша милости излейте, да вопием Богу: Аллилу́ия.

Икос 10

Стены́ есте́ всем, похваляющим чудеса ваша, о безсребреницы, и к заступлению вашему прибегающим, стены и забрала есте, ограждающии от всех бед усердно в помощь вас призывающих. Темже убо и нас от нищеты, напастей, недугов и скорбей оградите, молимся и тепле вопием к вам:

Ра́дуйтеся, адамантову крепость в нестяжании превозшедшии;

радуйтеся, дивно искушения сребролюбия победившии.

Радуйтеся, славнии в бедах заступницы;

радуйтеся, немощных и обидимых укрепление.

Радуйтеся, крепцыи в напастех защитителие;

радуйтеся, убогих и нищих всещедрии обогатителие.

Радуйтеся, алчущих милостивии кормителие;

радуйтеся, болезньми и тяжкими недуги одержимых премудрии уврачевателие.

Радуйтеся, с верою к вам притекающим от всех скорбных обстояний и болезней теплии защитителие;

радуйтеся, яко память ваша всеми сла́вима на земли.

Радуйтеся, яко имена ваша написана суть на небесех;

радуйтеся, яко от Бога препрославлени есте.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 11

Пе́ние всеумиленное, ныне нами приносимое, несть довольно к похвалению преславных подвигов и трудов ваших, яже Христа ради подъяли есте в животе своем; обаче дерзающе просим, усердное моление наше приемше, и нас от бед своими молитвами избавите, да умиленным сердцем воспоим Богу: Аллилу́ия.

Икос 11

Светоза́рный и небесный ум явили есте, егда славы земныя от врачевства не пожелали есте искати от человек, но точию славы Божия на небесех. Ныне же нетлением мощей ваших и множеством чудес православие утверждаете. Темже благодарственно зовем:

Ра́дуйтеся, Ипоста́сное Слово дерзновенно проповедавшии;

радуйтеся, силу идольскую добропобедно упразднившии.

Радуйтеся, яко вами попрася служение бесо́м;

радуйтеся, яко вами проповедася поклонение Христу.

Радуйтеся, учителие премудрии;

радуйтеся, всех добродетелей неленостнии исполнителие.

Радуйтеся, яко по трудех земных в селениих небесных ликовствуете;

радуйтеся, яко и по преставлении своем нас не оставляете.

Радуйтеся, яко всем, с верою призывающим вас, скорую помощь подаете;

радуйтеся, святии вра́чеве, яко болезни наша исцеляете.

Радуйтеся, молитвы верных не отревающии;

радуйтеся, и о нас недостойных у Престола Божия ходатайствующии.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 12

Благода́ть, ю́же даде́ вам Господь Бог, целити вся недуги душевныя же и телесныя, днесь собра нас, да почтим память вашу, святии безсребреницы Космо и Дамиане, благоговейно убо взирающе на честную икону вашу и со умилением сердца к ней припадающе, молим избавитися всем нам от всяких зол и болезней, да воспоим вси Богу: Аллилу́ия.

Икос 12

Пою́ще чудеса ваша, восхваляем труды и подвиги, ублажаем благочестную в мире кончину вашу, почитаем ходатайство и сильное заступление ваше о всех, требующих помощи вашея; величаем Подателя всех благ Бога, даровавшаго нам толи́ко дивных молитвенников, и со умилением зовем:

Ра́дуйтеся, Иисуса Господа верно проповедавшии;

радуйтеся, истины Его доблии свидетелие.

Радуйтеся, теплии о нас у Престола Его предстателие;

радуйтеся, телес наших благосострадательнии вра́чеве.

Радуйтеся, Царствия Небеснаго и вечных благих наследницы;

радуйтеся, по Бозе все наше упование.

Радуйтеся, миро благовонное исцелений источающии;

радуйтеся, страстей злосмрадие молитвами своими отревающии.

Радуйтеся, исцелений да́телие и чудес источницы;

радуйтеся, светоноснии столпи церковнии и забрала недвижимая.

Радуйтеся, винограда истиннаго божественныя лозы́;

радуйтеся, двоице световидная мудрых безсребреник.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 13

О преди́внии безсребреницы, чудотворцы, целителие и славнии угодницы Божии Космо́ и Дамиа́не, приимите моления сия наша, от сокрушеннаго сердца возносимая; исцелите многообра́зныя недуги душ и телес наших и теплым предстательством вашим испросите нам от Христа Бога избавление от всех бед и напастей, прощение прегрешений наших и благую надежду вечнаго спасения, да сподобимся с вами и со всеми святыми в безконечныя веки воспевати Богу, Спасителю нашему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангельскому жи́тельству поревнова́вше, вся земна́я презре́ли есте́, и по́двигом нестяжа́ния венча́вшеся, лицезре́ния Господа сил сподо́билися есте́. Моли́теся у́бо за ны прилежно, к по́мощи вашей притека́ющих и похва́льная вам вопию́щих:

Радуйтеся, моли́твенницы те́плии о чтущих святую память вашу;

радуйтеся, оставленных врачами неоску́дно исцеляющии.

Радуйтеся, яко дом, имение и вся родителей стяжа́ния ни во что́же вмени́ли есте́;

радуйтеся, ни́щия милосердием вашим препита́вшии.

Радуйтеся, стра́ждущия сердобо́лием утеша́вшии;

радуйтеся, чистотою и святостию Ангелом уподо́бившиися.

Радуйтеся, свети́льницы Божественнаго све́та;

радуйтеся, небеснии челове́цы, земни́и Ангели.

Радуйтеся, яко христиа́ном есте́ прибе́жище непосты́дное;

радуйтеся, все житие́ свое́ даже до последняго издыха́ния в служении Господу истощи́вшии.

Радуйтеся, всесве́тлое благодати прия́телище, Духа Святаго сосуди;

радуйтеся, всем, призывающим вас, ско́рии помо́щницы.

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Кондак 1

Избра́ннии чудотво́рцы, безсре́бреницы Христовы и вра́чеве премудрии, ту́не подающии здравие в боле́знех су́щим, похвальная воспису́ем вам, засту́пником нашим и в ско́рбех помощником: вы бо сосу́ди благодати су́ще, исцеляете душевныя и телесныя наша я́звы. Те́мже сла́вяще Бога, дивнаго во святых Своих, вас усердно ублажа́ем:

Ра́дуйтеся, Космо́ и Дамиа́не,

святи́и безсребре́ницы и пресла́внии чудотво́рцы.

Молитва

О чудотворцы славнии, вра́чеве безме́зднии, Космо и Дамиане! Вы от юности Христа Бога возлюбивше и Того повеления всем сердцем соблюдающе, аще и вда́сте себе учению врачебному, но добродетельнаго ради жития и чистоты душевныя, силою Христа Бога, не врачевания токмо искусство, но паче неоскудную благодать исцеления всяких неисцельных недугов от Бога прияли есте. Отоню́дуже любовию и милосердием к недугующим подвизаеми, не токмо людем, но и ското́м исцеления болезней подаваете, неисчетным множеством чудес ваших весь мир наполняете, и не телесныя токмо недуги исцеляете, но и верою Христовою души просвещаете, в терпении болезней укрепляете, в тяжких неду́зех о исправлении жития вразумляете и ко Христу покаянием привлекаете. Темже ныне и нас, припадающих к вам пред честною иконою вашею, скоро услышите.

Юныя дети, вашей помощи во учении книжнем просящия, вашими молитвами наставите, да вашему житию ревнующе, не земное точию научение приобрящут, но паче во благочестии и правой вере непрестанно да преспевают. На одре болезни лежащим, человеческия помощи отчаянным, к вам же тепле с верою и усердною молитвою прибегающим, исцеление болезней вашим милостивым, чудодейственным посещением да́руйте. Многажды в болезни впадающия и от лютых недуг в уныние, малодушие и роптание пришедшия, данною вам от Бога благодатию в терпении утвердите, и наставите, да уразумеют волю о них Божию святую и совершенную, и сами себе и живот свой воле Христа Бога предают. В недузех сущих, о исправлении же жития нерадящих, в гресех не раскаивающихся, сердцем ожесточенных, сокрушите во спасение и к покаянию призовите, да не́мощни суще телом, здрави пребудут душею, и причастницы соделаются Божия спасительныя благодати. Братию святаго храма сего, вашему святому заступлению от Бога вруче́нную, и всех к вам усердно прибегающих невредимы сохраните от долгонеду́жия, от болезней лютых и неисцельных, от разслабления тела, от исступления ума, от смертоносныя язвы, от внезапныя смерти, и мощным ходатайством вашим к Богу соблюдите в правой вере твердых, во благочестии преспеющих, в добрых делех усердных, в молитве к Богу прилежных, да с вами вкупе сподобятся в будущем веце присно воспевати и славити всесвятое и великолепое имя Отца и Сына и Святаго Духа во веки веков. Аминь.

Ака́фист святе́й блаже́нней Ксе́нии Петербу́ржстей

Конда́к 1

Избра́нная уго́дница Христо́ва,

свята́я блаже́нная Ксе́ние,

хвале́бное пе́ние ти прино́сим,

чту́ще терпе́ние твое́ и злострада́ние во́льное;

ты же, иму́щи дерзнове́ние ко Го́споду,

во вся́ких беда́х и напа́стех

заступа́й нас, гре́шных, взыва́ющих к тебе́:

Ра́дуйся, Ксе́ние блаже́нная, моли́твеннице о душа́х на́ших.

И́кос 1

Равноа́нгельски на земли́ пожи́ла еси́, блаже́нная ма́ти, по успе́нии му́жа твоего́, без приуготовле́ния христиа́нскаго внеза́пу сконча́вшагося, отве́ргла еси́ жизнь мирску́ю, Бо́га моля́щи супру́га твоего́ ду́шу поми́ловати, по́двиг юро́дства на себе́ прие́мши, стяжа́ла еси́ соверше́нство духо́вное. Того́ ра́ди услы́ши от нас похвалы́ сия́, тебе́ возноси́мыя:

Ра́дуйся, Христо́ва уго́днице, в ми́ре надми́рно пожи́вшая;

ра́дуйся, вся прило́ги ми́ра, пло́ти и диа́вола победи́вшая.

Ра́дуйся, нищету́ во́льную на всю жизнь избра́вшая;

ра́дуйся, сокро́вище безце́нное на Небеси́ улучи́вшая.

Ра́дуйся, печа́ли и ско́рби безро́потно поне́сшая;

ра́дуйся, людьми́ правосла́вными люби́мая и сла́вимая.

Ра́дуйся, о часе́ сме́ртнем по́мнити нас призыва́ющая;

ра́дуйся, бли́жняго ду́шу па́че ми́ра сего́ люби́ти науча́ющая.

Ра́дуйся, Ксе́ние блаже́нная, моли́твеннице о душа́х на́ших.

Кондак 2

Ви́дяще странное твое житие, блаженная, яко ты во цвете мла́дости твоея́ во одежду мужа твоего усопшаго облеклася, именем его нареклася и себе умершу нарицала еси, дом же твой и вся блага земная оставивши, скиталицу себе сотворила еси, сродницы безумну тя мняху, людие же боголюбивии воспеша: Аллилу́ия.

Икос 2

Ра́зум, от Бога дарова́нный, сокрыла еси, блаженная Ксение, во безумии мнимом; в суете града великаго аки пустынница жила еси, молитвы к Богу возносящи непрестанно. Мы же, дивящеся житию твоему, воспеваем сице:

Ра́дуйся, от Бога крест тяжкий юродства на ра́ме твои приемшая;

радуйся, мнимым безумием сияние благодати сокрывшая.

Радуйся, именем мужеским нарекшися, немощи женския отрешившаяся;

радуйся, житием твоим Андрею, Христа ради юродивому, равная.

Радуйся, все имение твое бедным людем раздавшая;

радуйся, жилище Духу Святому в сердце твоем уготовившая.

Радуйся, всех прибегающих к тебе благое утешение;

радуйся, от смерти внезапныя избавление.

Ра́дуйся, Ксе́ние блаже́нная, моли́твеннице о душа́х на́ших.

Кондак 3

Си́лою, свыше ти дарованною, благодатию и мужеством зной и стужу лютую одолевала еси молитвою, всено́щно творимою, и поклонами; темже и прославлена бысть святость твоя, блаженная Ксение, во отечестве нашем многострада́льнем и во всем мире православнем, да зовем с тобою Богу: Аллилу́ия.

Икос 3

Име́ла еси, о мати блаженная, небо — покров, землю же — ложе свое, попечением о теле, во одежду ветхую облеченном, небрегла еси, молитвы же к Богу пламенне возносила еси. Сего ради воспеваем ти сице:

Ра́дуйся, век твой земный без крова проведшая;

радуйся, небеснаго крова взыскавшая и того улучившая.

Радуйся, по вся времены́ года всено́щно в поле молившаяся;

радуйся, поклоны земныя на вся страны́ света тамо творившая.

Радуйся, град Петров всено́щным бдением от бед ограждавшая;

радуйся, гнев Божий от него многажды отвращавшая.

Радуйся, благодатию Духа Святаго чудесно согреваемая;

радуйся, хлад лютый душ наших молитвою твоею растопляющая.

Ра́дуйся, Ксе́ние блаже́нная, моли́твеннице о душа́х на́ших.

Кондак 4

Бу́рю житейскую, на сто́гнах града твоего мяту́щуюся, кротостию и незлобием одолевала еси, мати блаженная, безстрастие же посреде́ мира дольняго стяжала еси. Духом Святым просвещаемая, взывала еси подателю тишины сердечныя Богу: Аллилу́ия.

Икос 4

Слы́шаша людие дар прозрения чудный, тобою явле́нный, святая мати, и дивишася. Се, жене некоей рекла еси: «Приими пятак, зде царь на коне… Угаснет». Сия же, не ведящи, яко ты пожар дома ея прозрела еси, притече во своя си и узре дом свой, во огни горящ. И по молитве твоей пламень огня угасе. Людие же страждущии к помощи твоей прибегаху, юже стяжавше, взываху ти сице:

Ра́дуйся, дар прозрения смирением крайним стяжавшая;

радуйся, дар сей на пользу и спасение страждущих являвшая.

Радуйся, свеще негасимая, к Богу в молитвах горевшая;

радуйся, верою твоею пламенною пожары домов угашавшая.

Радуйся, грядущая страдания людская аки настоящая зревшая;

радуйся, враче́м безмездным и милосердым людем бывшая.

Радуйся, яко и нас, немощных, в вере укрепляеши;

радуйся, яко сиянием святости твоея народ православный озаряеши.

Ра́дуйся, Ксе́ние блаже́нная, моли́твеннице о душа́х на́ших.

Кондак 5

Боготе́чною звездою осветила еси небосклон града Петра апостола святость твоя, угоднице Божия, уже бо людем во безумии греха погибающим, явила еси им путь спасения, к покаянию их призывающи, во еже вопити Богу: Аллилу́ия.

Икос 5

Ви́дяще подвиги твоя молитвенныя, терпение хлада и зноя великое, людие ослабити желаху страдания твоя, ты же одежду и вся ими приносимая нищим раздавала еси, нищету свою аки сокровище хранящи. Сего ради слышиши от нас сицевая:

Ра́дуйся, богатство твое токмо в любви к Богу и ближним полагавшая;

радуйся, ничтоже земное имевшая и всех духовно богатившая.

Рaдуйся, милостивым твоим сердцем страждущим сострадавшая;

радуйся, помощь им чрез людей добрых посылавшая.

Радуйся, миру чуждая, в мире живущим добро творившая;

радуйся, века сего суемудрия отвергатися научившая.

Радуйся, плакати со плачущими нас подвизающая;

радуйся, от сна тяжкаго греховнаго пробуждающая.

Ра́дуйся, Ксе́ние блаже́нная, моли́твеннице о душа́х на́ших.

Кондак 6

Пропове́дана бысть святость жития твоего, богоблаженная, жителем града твоего, егда ты о младенце, еще не рождшемся, попечение явила еси, и жене благой, в доме, тобою дарованном, жившей, прорекла есй: «Бог тебе сына посла, тецы на кладбище Смоленское!» Она же потщася абие, и сироту, рожденнаго у матере, внезапу на пути пострадавшия и скончавшияся, в дом свой прият. И вси, аки семья единая, вся лета жития своего тебе благодаряще, Богу Человеколюбцу взываху: Аллилу́ия.

Икос 6

Возсия́ла есть слава подвиго́в твоих, блаженная мати Ксение, егда ты нощию на верх храма Смоленскаго камни, таящися, носила еси, дому Пречистыя возградитися пособствующи. Ныне же вси молящиися во святем храме сем и во всем мире Божием, на образ твой взирающе, воспевают сице:

Ра́дуйся, к подвиго́м благочестия всех призывающая;

радуйся, тайно творити добро научающая.

Радуйся, храмы Божия зиждущим помогающая;

радуйся, святыню церковную возлюбившая.

Радуйся, в делех благих усердное поспешение;

радуйся, трудов наших на пути спасения облегчение.

Радуйся, под кровом Божия Матере подвиги творившая и тако почившая;

радуйся, с Нею ныне на Небеси о нас Христа молящая.

Ра́дуйся, Ксе́ние блаже́нная, моли́твеннице о душа́х на́ших.

Кондак 7

Хотя́ судьбы людския во благая устроити, повелела еси деве кроткой на Охту тещи́, прорекши: «Муж твой тaмо жену погребает!» Она же в недоумении бысть, обаче не преслуша глагола твоего, и тамо вдовца младаго, над гробом жены рыдавшаго, сретила есть и утешение в молитве ему подаде́. Году же минувшу, тии венчашася; и в любви и согласии многая лета поживше, чад своих наставляху тебе, святая мати, чтити, Богу же воспеваху песнь: Аллилу́ия.

Икос 7

Но́вое чудо показала еси, блаженная, посреде скверны людския юродством сокрытую душу твою в кротости ангельстей соблюдши. Научи и нас, мати Ксение, и малыя доли скорбей твоих не терпящих и в ропоте на Бога и ближняго дни наша иждивающих, вся свыше посылаемая в терпении сносити, да взирающе на подвиги твоя, чистым сердцем зовем ти сице:

Ра́дуйся, миру злохладному благодатную мудрость явившая;

радуйся, нищеты духовныя блаженство вкусившая.

Радуйся, образ терпения и благосердия нам подающая;

радуйся, смирением и покаянием от бед избавитися научающая.

Радуйся, с молитвою и любовию детей благословлявшая;

радуйся, ласкою рук твоих чудесно их исцелявшая.

Радуйся, тоску тяжкую, душу сокрушающую, от нас отводящая;

радуйся, надеждою несумненною на милость Божию окрыляющая.

Ра́дуйся, Ксе́ние блаже́нная, моли́твеннице о душа́х на́ших.

Кондак 8

Стра́нницею бездомною протекла еси путь скорбный жизни твоея в стольнем граде отечества нашего, мати всеблаженная, взыскующи Града Вышняго, Иерусалима Небеснаго; ныне же в нем со ангелы и всеми святыми поеши Богу: Аллилу́ия.

Икос 8

Вся в молитвах ко Творцу пребывающи, мати святая, до успения твоего от страдaний и подвиго́в к жизни блаженней и вечней невозбранно прешла еси. Сего ради, преклоняюще колена сердец наших, благоговейное пение ти приносим:

Ра́дуйся, во обителех горних с лики святых ликующая;

радуйся, и нас, тебе молящихся, тамо не забывающая.

Радуйся, чудеса неизчетная по успении твоем явившая;

радуйся, смертно болящих, врачами оставленных, исцелявшая.

Радуйся, во пиянстве гибнущих устрашение и исправление;

радуйся, места служения лишившимся благое поспешение.

Радуйся, вдовиц и жен, супругом оставленных, покровительнице;

радуйся, странников и безприютных питательнице.

Ра́дуйся, Ксе́ние блаже́нная, моли́твеннице о душа́х на́ших.

Кондак 9

Вся́кия утоли болезни, блаженная мати Ксение, на тя надеющихся и к помощи твоей усердно притекающих, поминающих душу твою для души своея спасения, якоже завещала еси, Богу же, в тебе прославленному, вопиющих непрестанно: Аллилу́ия.

Икос 9

Вети́я суемудренныя разумети не могут, како ты безумием своим безумие мира сего обличила еси и немощию своею сильныя и крепкия посрамила еси, не ведят бо в тебе силы Божия и премудрости. Mы же, тя почитающе, с любовию зовем ти сице:

Ра́дуйся, Божественнаго Духа селение;

радуйся, велие к Богу дерзновение.

Радуйся, на усыпальнице твоей молящимся являющаяся и им помогающая;

радуйся, землею и елеем от нея многия освятившая и от недуг исцелившая.

Радуйся, яко одержимых страстьми́ от гибели спасаеши;

радуйся, яко отвергатися себе нас научаеши.

Радуйся, любве́ и смирения путь во спасение нам открывающая;

радуйся, ду́ши наша к жизни будущаго века готовящая.

Ра́дуйся, Ксе́ние блаже́нная, моли́твеннице о душа́х на́ших.

Кондак 10

Спасти́ люди хотящи, блаженная мати Ксение, присно да́руеши им заступление твое чудное. Се деву благочестивую, со вдовицею материю ея в канун венчания у могилы твоея усердно молившуюся, от брака со злодеем спасла еси, иже ратнаго человека уби, имя же и чйн его себе присво́и: в день той же убийца оный внезапу обличен бысть и, ужасом объят, исповеда всенародно, яко сила Божия сироту от брака с ним избави. Мы же, дивящеся силе молитв твоих спасающих, воспеваем Богу: Аллилу́ия.

Икос 10

Стена́ еси́ нерушимая, преблаженная мати, домово́м православных. Не остави и ныне супруги разделенныя, помози родителем, за грехи своя о чадех слезы проливающим, научи юноши и девы в чистоте себе хранити и всех нас святыню уз семейных почитати, да единеми усты воспеваем ти сице:

Ра́дуйся, дев благочестивых от брака невернаго избавляющая;

радуйся, спутника жизни добраго им обрести помогающая.

Радуйся, сродников враждующих благое примирение;

радуйся, слез детских осушение.

Радуйся, от убиения младенцев во чреве жена́м грозное прещение;

радуйся, на камени любви и веры домов устроение.

Радуйся, супругов, смертию разлученных, ограждение;

радуйся, в жизни бессмертней вечное их соединение.

Ра́дуйся, Ксе́ние блаже́нная, моли́твеннице о душа́х на́ших.

Кондак 11

Пение благодарственное приносят ти, мати блаженная, людие православнии, от бед и болезней молитвами твоими изба́вленнии. И ныне, аще попустит нам праведный Господь скорби грех наших ради, со слезами к тебе припадем, уповающе на милостивое твое о нас к Богу предстательство, да воспоем Ему: Аллилу́ия.

Икос 11

Светоза́рная луча́, во мра́це жизни сея́ путь ко Свету Неприступному освещающая, явися житие твое, богомудрая Ксение, и прославление всенародное, чудес множеством осиянное. И в годину лютую гонений безбожных вернии от часовни твоея не отступиша, но, презревше и страх смертный, с верою и упованием к тебе притекаху, сердцем воспевающе сице:

Ра́дуйся, безнадежных наде́яние;

радуйся, в бездне отчаяния погибающих спасение.

Радуйся, униженных и гонимых покровительнице;

радуйся, от клеветы и суда неправеднаго защитнице.

Радуйся, обидимых и обездоленных утешение;

радуйся, обидящих грозное вразумление.

Радуйся, града святаго Петра Небесная заступнице;

радуйся, чадом земли Российския мати и кормилице.

Ра́дуйся, Ксе́ние блаже́нная, моли́твеннице о душа́х на́ших.

Кондак 12

Благода́ть утешений обильно изливаеши, блаженная Ксение, всем чтущим память твою и к заступлению твоему притекающим. Темже и мы, грешнии, по Бозе на тя надежду возлагаем и молимся тебе усердно: не остави нас во обстояниих скорбных, умоли Господа Сил, да не отпадем от веры нашея православныя, в нейже тобою утверждаеми, зовем Ему верно: Аллилу́ия.

Икос 12

Пою́ще многая твоя чудеса, блаженная мати Ксение, восхваляем тя, яко теплую нашу заступницу и скорую предстательницу. Улучающе же от тебе помощь благодатную, неустанно воспеваем сице:

Ра́дуйся, светом кротости твоея вся концы земли озарившая;

радуйся, житием твоим постническим гордыню диавольскую посрамившая.

Радуйся, мира Божия в сердца́ верных принесение;

рaдуйся, дому цaрскому поможение и благословение.

Радуйся, о спасении отечества нашего присно молящая;

радуйся, во Отечество Небесное нам путь указующая.

Радуйся, по Богородице в скорбех и печалех наше утешение;

радуйся, по Бозе грехов наших прощение и вечное спасение.

Ра́дуйся, Ксе́ние блаже́нная, моли́твеннице о душа́х на́ших.

Кондак 13

О свята́я блаже́нная ма́ти Ксе́ние, в житии́ твое́м крест тя́жкий поне́сшая, приими́ от нас гре́шных моле́ние сие́, тебе́ приноси́мое, огради́ нас моли́твами твои́ми от наве́тов духо́в тьмы́, от бед и напа́стей, умоли́ Всеще́драго Бо́га пода́ти нам си́лу и кре́пость, да взе́мше крест свой, во след Христу́ гряде́м, пою́ще Ему́ с тобо́ю во ве́ки: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

Равноа́нгельски на земли́ пожи́ла еси́, блаже́нная ма́ти, по успе́нии му́жа твоего́, без приуготовле́ния христиа́нскаго внеза́пу сконча́вшагося, отве́ргла еси́ жизнь мирску́ю, Бо́га моля́щи супру́га твоего́ ду́шу поми́ловати, по́двиг юро́дства на себе́ прие́мши, стяжа́ла еси́ соверше́нство духо́вное. Того́ ра́ди услы́ши от нас похвалы́ сия́, тебе́ возноси́мыя:

Ра́дуйся, Христо́ва уго́днице, в ми́ре надми́рно пожи́вшая;

ра́дуйся, вся прило́ги ми́ра, пло́ти и диа́вола победи́вшая.

Ра́дуйся, нищету́ во́льную на всю жизнь избра́вшая;

ра́дуйся, сокро́вище безце́нное на Небеси́ улучи́вшая.

Ра́дуйся, печа́ли и ско́рби безро́потно поне́сшая;

ра́дуйся, людьми́ правосла́вными люби́мая и сла́вимая.

Ра́дуйся, о часе́ сме́ртнем по́мнити нас призыва́ющая;

ра́дуйся, бли́жняго ду́шу па́че ми́ра сего́ люби́ти науча́ющая.

Ра́дуйся, Ксе́ние блаже́нная, моли́твеннице о душа́х на́ших.

Конда́к 1

Избра́нная уго́дница Христо́ва,

свята́я блаже́нная Ксе́ние,

хвале́бное пе́ние ти прино́сим,

чту́ще терпе́ние твое́ и злострада́ние во́льное;

ты же, иму́щи дерзнове́ние ко Го́споду,

во вся́ких беда́х и напа́стех

заступа́й нас, гре́шных, взыва́ющих к тебе́:

Ра́дуйся, Ксе́ние блаже́нная, моли́твеннице о душа́х на́ших.

Молитва

О свята́я блаже́нная ма́ти Ксе́ние! Под кровом Всевышняго жившая, ведо́мая и укрепляемая Богоматерию, глад и жажду, хлад и зной, поношения и гонения претерпевшая, дар прозорливости и чудотворения от Бога получившая и под сению Всемогущаго упокоившаяся, днесь же, от славнаго тысящелетия Крещения Руси, Церковь Русская прославляет тя, яко благоуханный цвет.

Предстоя́ще на месте твоего погребения, под образом твоим святым, яко живей ти сущей с нами, молимся ти: приими прошения наша и принеси я ко престолу Милосерднаго Отца Небеснаго, яко дерзновение к Нему имущая, испроси притекающим к тебе вечное спасение, на благая дела и начинания наша щедрое благословение, от всяких бед и скорбей избавление. Предстани святыми твоими молитвами пред Всемилостивым Спасителем нашим о нас, недостойных и грешных. Помози, святая блаженная мати Ксение, младенцы светом святаго крещения озарити и печатию дара Духа Святаго запечатлети, юныя в вере, честности, богобоязненности и целомудрии воспитати и успехи в учении им стяжати. Болящия и недугующия исцели, супругом любовь и согласие ниспосли, монашествующим по́двигом добрым подвизатися помози и от поношения огради, пастыри в крепости духа утверди, Церковь и страну нашу сохрани и всех боголюбивых чад в предсмертный час причащения Святых Христовых Таин сподоби, ты бо еси наше скорое услышание и избавление, тебе благодарение возсылаем и с тобою славим Отца и Сына и Свята́го Духа ныне и при́сно и во веки веков. Ами́нь.

Ака́фист святи́телю Луке́ испове́днику, архиепи́скопу Кры́мскому

Кондак 1

Возбра́нный святи́телю Це́ркве Правосла́вныя и испове́дниче, возсия́вый стране́ на́шей в земли́ Кры́мстей, я́ко светоза́рное свети́ло, до́бре потруди́выйся и за и́мя Христо́во гоне́ние претерпе́вый, прославля́юще просла́вльшаго тя Го́спода, дарова́вшаго нам тебе́ но́ваго моли́твенника и помо́щника, похва́льное воспева́ем ти пе́ние: ты же, я́ко име́яй ве́лие дерзнове́ние ко Влады́це небесе́ и земли́, от вся́ких неду́гов душе́вных и теле́сных свободи́ нас и до́бре стоя́ти в Правосла́вии укрепи́, да вси во умиле́нии зове́м ти:

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Икос 1

Ангелов собесе́дниче и челове́ков наста́вниче, Луко́ пресла́вный, подо́бно евангели́сту и апо́столу Луке́, ему́же тезоимени́т еси́, от Бо́га дар цели́ти неду́ги челове́ческия прия́л еси́, во врачева́нии боле́зней бли́жних, мно́гия труды́ подъе́мля, и, плоть нося́, о пло́ти нераде́л еси́, де́лы до́брыми Отца́ Небе́снаго просла́вил еси́. Те́мже благода́рне во умиле́нии зове́м ти:

Ра́дуйся, от ю́ности ра́зум свой и́гу Христо́ву покори́вый;

ра́дуйся, пречестно́е Святы́я Тро́ицы селе́ние бы́вый.

Ра́дуйся, блаже́нство ми́лостивых, по Сло́ву Го́спода, унасле́довавый;

ра́дуйся, ве́рою Христо́вою и зна́нием богодарова́нным мно́гия неду́жныя исцели́вый.

Ра́дуйся, стра́ждущих неду́гами теле́сными врачу́ милосе́рдный;

ра́дуйся, во дни бра́ни вожде́й и во́инов исцели́телю.

Ра́дуйся, всех враче́в наста́вниче;

ра́дуйся, ско́рый в ну́ждах и ско́рбех су́щим помо́щниче.

Ра́дуйся, Це́ркве Правосла́вныя утвержде́ние;

ра́дуйся, земли́ на́шея озаре́ние.

Ра́дуйся, кры́мския па́ствы похвало́;

ра́дуйся, гра́да Симферо́поля украше́ние.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 2

Ви́дя в челове́цех во время врачеваний, а́ки в зерца́ле, премудрость и славу Творца всяческих Бога, к Нему Духом вы́ну возносился еси, богомудре, светом же богоразумия твоего и нас озари, да вопием ку́пно с тобою: Аллилу́ия.

Икос 2

Разум твой божественными уче́ньми просветил еси, Луко́ всеславне, отвергнув всяко плотско́е мудрова́ние, с разумом же и волю повину́л еси Господеви. Подобен апостолом быв, ти́и бо по Слову Христову: «Гряди́та по Мне, и сотворю вы ловца́ человеком» оставиша вся и по Нем идоша, и ты, святе, услышав зовущаго тя на служение Господа Иисуса чрез раба Своего архиепископа Ташкентского Иннокентия, а́бие прие́млеши священство в Церкви Православней. Сего ради, яко богомудраго наставника тя ублажающе, воспеваем сице:

Ра́дуйся, Ангела Хранителя увеселение;

радуйся, яко того николиже опечалил еси.

Радуйся, во учении преспева́вый и тем мудрецы мира сего удививый;

радуйся, от творящих беззаконие уклони́выйся.

Радуйся, Божия Премудрости созерцателю и проповедниче;

радуйся, истиннаго богословия златослове́сный учителю.

Радуйся, апостольских преданий блюстителю;

радуйся, свеще́, Богом возжже́нная, мрак нечестия разгоняющая.

Радуйся, звездо́, путь ко спасению показующая;

радуйся, православия ревнителю.

Радуйся, раскольников обличителю;

радуйся, свиде́ний и оправданий Господних возжада́вый.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 3

Си́лою благодати Божия, еще во временней жизни прия́л еси дар, свя́те Луко́, недуги целити, да вси усердно притекающии к тебе недугов телесных и паче душевных исцеления сподобляются вопиюще Богу: Аллилу́ия.

Икос 3

Име́я неусыпное попечение о спасении душ, вверенных тебе от Бога, Луко́ блаженне, пастырски к душеспаси́тельной жизни и словом и са́мым делом непрестанно наставлял еси. Сего ради приими́ от нашего усердия достойныя похвалы тебе:

Ра́дуйся, Божия разума исполненный;

радуйся, благодатию Духа Святого приосене́нный.

Радуйся, нищеты Христовы подражателю;

радуйся, па́стырю добрый, уклоняющихся от веры православныя и блуждающих по горам суему́дрия взыскавый.

Радуйся, де́лателю винограда Христова, чад Божиих укрепляяй в истинной вере православней;

радуйся, щите, защищаяй благочестие.

Радуйся, непоколебимое Православия основание;

радуйся, твердый ка́меню веры.

Радуйся, душепа́губного неверия и злотворнаго обновленчества обличителю и искоренителю;

радуйся, в делании духо́внем подвизающихся мудрый укрепи́телю.

Радуйся, от мира изгна́нным пристанища тихаго указа́телю;

радуйся, яко приим крест Христу последовал еси.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 4

Бу́рю внутрь имея помышлений многих, недоумеваше раб Божий, что речет о нем Господь, егда́ проразумева́ху его достойна быти епископом граду Ташкенту: обаче всего себе Христу Богу предаде́, Тому о всем благодаре́ние возсылая, зовы́й: «Благословен Бог, изливаяй Бдагодать Свою на архиереи Своя», и поя ему: Аллилу́ия.

Икос 4

Слы́шавше лю́дие православнии, в гонении сущии, о благоплодных добро́тах души́ твоея́, богоно́се Луко́, и видевше на степе́ни святительства, яко достойный сосуд Божественныя благодати, вся немощна́я врачующия и оскудева́ющая восполняющия, дивя́тся чудному промышлению Бога о тебе и приносят ти сицева́я благохвале́ния:

Ра́дуйся, архиерею, от Самого́ Господа пронареченный;

радуйся, о надписании сана епископскаго на книзе твоей предуказа́ние мысленное приемый.

Радуйся, иерархов украшение;

радуйся, пастырю добрый, яко готов был еси душу твою положити за овцы твоя словесныя.

Радуйся, многосветлый Церкве светильниче;

радуйся, апостолов сопричастниче.

Радуйся, исповедников украшение;

радуйся, о себе попечение всякое отверги́й.

Радуйся, скорбей утолителю;

радуйся, о людских неве́жествиих печальниче.

Радуйся, искавших спасения правым учением оглаша́вый;

радуйся, житием твоим сего учения не посрамивый.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 5

Богото́чною кровию от вечныя смерти искупле́нныя соблюдая, егда сан епископа во дни страшных гонений по благословению святаго Патриарха Тихона от рук епископов православных прия́л еси, святителю Луко́, дело благовестника добре сотворил еси, обличая, запрещая, умоляя, всяким долготерпением и учением, и поя Богу: Аллилу́ия.

Икос 5

Ви́деша ангельстии чи́нове великия твоя подвиги, егда по заповеди Господней: «Блажени изгнани правды ради, яко тех есть Царствие Небесное», в крепости сердечней безропотно понесл еси заточение и изгнание в Сибирь за имя Господа и святую Церковь Христову, терпением ве́лиим устроя́я свое спасение, примером же своим верных души назидая. Мы же тя, усердно любовию почитающе, честву́ем похвала́ми сими:

Ра́дуйся, светильниче, на свещнице церковнем поставленный;

радуйся, яко слово Писания: «Любы долготерпит», на тебе оправдася.

Радуйся, защищати тя верным воспретивый;

радуйся, власте́м повинувыйся и сего ради волею в руки воинов нощию предавыйся.

Радуйся, клевре́ты неправедных суде́й уничиже́нный;

радуйся, в заточение со смирением безропотно ше́дый.

Радуйся, из управляемыя тобой Ташкентския епархии правды ради изгна́нный;

радуйся, верными оплаканный.

Радуйся, за Господа распятаго изъя́звленный и зауше́нный;

радуйся, уста лживых неве́ров заградивый.

Радуйся, праведными устами небесныя истины и в изгнании вещавый;

радуйся, яко мученицы на небесех о терпении твоем ликоваху.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 6

Пропове́дник немолчный тайны Пресвятыя, Единосущныя и Неразделимыя Троицы был еси и в темнице, и во граде́х сибирскаго изгнания, терпя глад, мраз северныя страны и жестокость клевре́тов безбожных. Сего ради проповедует Церковь Крымская величия Божия, явле́нная на тебе, святителю Луко́, яко приял еси дар целити недуги душевныя и телесныя и в стране изгнания, да вси единым сердцем и едиными усты воспеваем Богу: Аллилу́ия.

Икос 6

Возсия́л еси, яко звезда лучезарная, красноярстей пастве и тамбовстей, озаряя души верных и разгоняя тьму нечестия и безбожия. И испо́лнишася на тебе слова Христовы: «Блажени есте, егда поносят вам, и ижденут, и рекут всяк зол глагол на вы лжуще, Мене ради». Ты же, гонимый из града во град и клеветы́ терпя, архипастырское служение усердно исполнял еси и сладостию писаний твоих насыщал вся алчущия и жаждущия правды, иже благода́рне взывают тебе:

Ра́дуйся, наставниче, всех к небеси наставляяй;

радуйся, славы Божия истинный ревнителю.

Радуйся, воине Христов непобедимый;

радуйся, за Христа Господа темницы и биения терпевый.

Радуйся, смирения Его истинный подражателю;

радуйся, вместилище Духа Святаго.

Радуйся, вше́дый с мудрыми в радость Господа твоего;

радуйся, корыстолюбия обличителю.

Радуйся, пагубу тщеславия показавый;

радуйся, беззаконники ко обращению призывавый.

Радуйся, имже сатана посрами́ся;

радуйся, имже Христос просла́вися.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 7

Хотя́ достойно совершити подвиг, возложе́нный на тя от Бога, облеклся еси во вся оружия Божия и стал на брань проти́ву миродержителей века сего, духо́в злобы поднебесных, препоясав чресла своя истиною и обо́лкся в броню правды, и угаси́л, исповедниче Луко́, вся стрелы лукаваго, поя Содетелю и Богу: Аллилу́ия.

Икос 7

Но́вое гонение воздви́же беззаконных человек и безбожных на Церковь Православную, и в дальнюю таежную глубину угнаша тя, святителю Луко, и близ смерти быв, рукою Божиею сохранен, взывал еси с Павлом апостолом: «До нынешнего часа́ и алчем, и жаждем, и наготу́ем, и страждем, и скитаемся… Гони́ми, терпи́м: якоже отре́би миру бы́хом, всем попрание досе́ле». Сего ради, ве́дуще таковая, ублажаем тя:

Ра́дуйся, исповедниче Христов блаженный;

радуйся, мраз лютый претерпевый.

Радуйся, близ смерти бывый, Господом сохраненный;

радуйся, самоотвержение всецелое показавый.

Радуйся, уневестивый душу твою Жениху Христу;

радуйся, Господа распятаго на кресте присно пред собою предзревый.

Радуйся, яко во бдениих и молитвах неослабно пребывал еси;

радуйся, Единосущныя Троицы истинный ревнителю.

Радуйся, скорый от всякия болезни безмездный врачу́;

радуйся, ломо́тныя и опу́хлыя уврачевавый.

Радуйся, от неисцельныя гнойныя болезни костей и ран здравы возставивый;

радуйся, яко верою твоею и трудами врачевными расслабленнии исцелеша.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 8

Стра́нник во юдоли земней быв, терпения, воздержания и чистоты образ показал еси, исповедниче Луко́. Любовь евангельскую явил еси, егда отечество в опасности от нашествия иноплеменник пребыва́ше, денноно́щно во врачебнице трудился, исцеляя недуги и раны вождей и воинов отечества земна́го, непамятозло́бием и любовию удивляя всех творящих ти напасти, и многия сим обратил еси ко Христу, во еже пети Ему: Аллилу́ия.

Икос 8

Весь испо́лнь любве Христовы, Луко́ благосерде, душу твою полагал еси за дру́ги твоя, и яко Ангел–хранитель присущ был еси ближним и дальним, озлобившияся укрощая, враждующия примиряя и спасение всем устроя́я. Поминающе труды твоя во благо людей отечествия твоего, благодарне взываем ти:

Ра́дуйся, дивную любовь ко отечеству земному показавый;

радуйся, смирения и незлобия учителю.

Радуйся, изгнание и жестокия муки мужему́дренно претерпевый;

радуйся, за Христа пострадавый и мучимый.

Радуйся, твердо Его исповедавый;

радуйся, злобу врагов любовию Христовою победивый.

Радуйся, отче благосердный, взыскавый спасения многих;

радуйся, яко великими скорбями был еси искушаем.

Радуйся, в гонениих терпение дивное явивый;

радуйся, яко за враги умолял еси Господа.

Радуйся, егоже любовь победи всяку вражду;

радуйся, егоже незлобие покори жестокая сердца́.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 9

Всем был еси вся, якоже и святый Павел, да всяко некия спасеши, святителю Луко́: ты бо, архипастырский подвиг совершая в тамбовстем крае, многими труды храмы обновляя и созидая, уставы святоотеческия строго соблюдая, спасению паствы твоея служити не престал еси, чисто Бо́гови поя: Аллилу́ия.

Икос 9

Вити́и человечестии не возмогут по достоянию изрещи́ твоих благодеяний множество, егда явился на Крымстей земли, яко отец чадолюби́вый, святителю отче Луко́. Щедрода́тельная бо десни́ца твоя всюду досяза́ше. Мы же, благосе́рдию твоему подражати хотя́ще, во удивлении взываем к тебе:

Ра́дуйся, луче́ любве́ Божия;

радуйся, сокровище милосердия Спасова неистощимое.

Радуйся, яко вся своя неимущим раздавал еси;

радуйся, ближния твоя паче себе возлюбивый.

Радуйся, безматерних сирот питателю и окормителю;

радуйся, безпомо́щных старцев и стариц попечителю.

Радуйся, яко болящия и в темнице заключенныя посещал еси;

радуйся, яко нужды бедных предварял еси в различных местах отечества своего.

Радуйся, яко, нищия поминая, обеды им устроял еси;

радуйся, яко коемуждо в горестех, аки Ангел уте́шитель, являлся еси.

Радуйся, Ангеле земный и человече небесный;

радуйся, яко о глубине милосердия твоего Мати Божия возрадовася.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 10

Спасе́нию крымския паствы твоея служити многоле́тне не престал по образу пастыреначальника Христа: на ра́мех заблудшее взем естество, Богу и Отцу привел еси. Божиим бо милосердием утешая, ко исправлению жития словесы́ учительными твоими влекл еси вся, во еже сердцем чистым пети Богу: Аллилу́ия.

Икос 10

Царя́ Небе́снаго Христа́ Бога верный служитель быв, святителю отче Луко́, неустанно возвещал еси слово истины во всех хра́мех земли нашея Таврическия, душеспасительною пищею учения евангельскаго верная чада научая и устав церковный строго исполняти повелева́я. Темже тя, яко пастыря добраго, сице прославляем:

Ра́дуйся, неутомимый проповедниче правды евангельския;

радуйся, Богом врученное тебе стадо словесное добре упасы́й.

Радуйся, овцы своя словесныя от душегубных волков охранявый;

радуйся, чина церковного строгий блюстителю.

Радуйся, чистоты веры православныя охранителю;

радуйся, тобою бо Дух Святый написа словеса спасительная.

Радуйся, яко тайну богословия о духе, душе и теле явил еси нам;

радуйся, яко словеса твоя, аки в ризы позлащены, в тайны веры одеяшася.

Радуйся, молние, гордыню низлагающая;

радуйся, громе, беззаконно живущия устрашаяй.

Радуйся, церковного благочестия насадителю;

радуйся, архипастырю, пастыри духовныя наставляяй и вразумляяй непрестанно.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 11

Пе́ние у гроба твоего, угодниче Божий, не умолка́ше во днех блаженнаго успения твоего. Мнози бо, ве́девше тя богоносна и равноангельна суща, собрашася от всех предел земнаго твоего отечествия совершити соборное моление о душе твоей, восходящей в горния обители отечествия небеснаго, воспевающе и поюще Богу: Аллилу́ия.

Икос 11

Свеща́ в Церкви Христовой, горящая невещественным светом благодати Божия, был еси, святителю Луко, вся концы земли нашея озаряя. Егда же приспе́ время отшествия твоего, божественнии Ангели прияша святую душу твою и в небесныя обители вознесоша. Темже, поминающе блаженное успение и велие твое на небеси и на земли прославление, с радостию приносим ти благохвале́ния сия:

Ра́дуйся, светильниче немеркнущий Света Невечерняго;

радуйся, яко мнози прославиша чрез твоя добрая дела Отца Небеснаго.

Радуйся, яко свет добрых дел твоих просветися пред человеки;

радуйся, житием твоим праведным Богу угоди́вый.

Радуйся, угодниче Божий, течение благоче́стне скончавый;

радуйся, веру, надежду и любовь от Господа стяжавый.

Радуйся, со Христом, Егоже возлюбил еси, на веки соединивыйся;

радуйся, Царствия Небеснаго и славы вечныя наследниче.

Радуйся, архиерею, от вечного Архиерея Христа благодатными дарами исполненный;

радуйся, скорый помощниче призывающим тя.

Радуйся, земли Крымския новое светило и утверждение;

радуйся, рода христианскаго благодатный покровителю.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 12

Благода́ть, свыше ти данную, познавше, благоговейно лобызаем честна́го лика твоего изображение, святителю Луко́, чающе тобою получити просимое от Бога. Темже припа́дающе ко святым моще́м твоим, со умилением молим тя: укрепи нас до́бре стояти в вере православней и угождающе благими де́лы немолчно пети Богу: Аллилу́ия.

Икос 12

Пою́ще Бога, дивнаго во святых Своих, хвалим тя, Христова исповедника, святителя и предстателя пред Господем. Весь бо еси в вышних, но и нижних не оставляеши, святителю отче Луко́, присно со Христом царствуеши и о нас грешных пред престолом Божиим хода́тайствуеши. Сего ради во умилении зовем ти:

Ра́дуйся, света неприступнаго зрителю;

радуйся, звездо лучезарная, над землею нашею возсиявшая.

Радуйся, емуже сорадуются Ангели, и о немже веселятся человецы;

радуйся, научивый заповедем Христовым и сотворивый я.

Радуйся, яко достоин явился еси Царствия Небеснаго;

радуйся, путем исповедничества райских селений достигший.

Радуйся, поношения Христа ради терпевый и вечную с Ним славу приемый;

радуйся, души наша к Царствию Небесному путеводяй.

Радуйся, предстателю пред Престолом Божиим за нас грешных;

радуйся, Православия похвало и земли нашея радование.

Радуйся, в сонме святых быти сподобивыйся;

радуйся, собору всех Крымских святых сопричастниче.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 13

О вели́кий и пресла́вный угодниче Божий, святителю отче наш Луко́, приими́ сие похвальное пение от нас недостойных, обаче с любовию сыно́внею тебе приносимое. Предстательством твоим у Престола Божия и молитвами твоими всех нас в вере православней и добрых де́лех утверди. От всяких бед, скорбей, болезней и напастей в сей жизни находящих сохрани, от мучений в будущем веце избави. И сподоби в вечней жизни купно с тобою и со всеми святыми пети Творцу нашему: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангелов собесе́дниче и челове́ков наста́вниче, Луко́ пресла́вный, подо́бно евангели́сту и апо́столу Луке́, ему́же тезоимени́т еси́, от Бо́га дар цели́ти неду́ги челове́ческия прия́л еси́, во врачева́нии боле́зней бли́жних, мно́гия труды́ подъе́мля, и, плоть нося́, о пло́ти нераде́л еси́, де́лы до́брыми Отца́ Небе́снаго просла́вил еси́. Те́мже благода́рне во умиле́нии зове́м ти:

Ра́дуйся, от ю́ности ра́зум свой и́гу Христо́ву покори́вый;

ра́дуйся, пречестно́е Святы́я Тро́ицы селе́ние бы́вый.

Ра́дуйся, блаже́нство ми́лостивых, по Сло́ву Го́спода, унасле́довавый;

ра́дуйся, ве́рою Христо́вою и зна́нием богодарова́нным мно́гия неду́жныя исцели́вый.

Ра́дуйся, стра́ждущих неду́гами теле́сными врачу́ милосе́рдный;

ра́дуйся, во дни бра́ни вожде́й и во́инов исцели́телю.

Ра́дуйся, всех враче́в наста́вниче;

ра́дуйся, ско́рый в ну́ждах и ско́рбех су́щим помо́щниче.

Ра́дуйся, Це́ркве Правосла́вныя утвержде́ние;

ра́дуйся, земли́ на́шея озаре́ние.

Ра́дуйся, кры́мския па́ствы похвало́;

ра́дуйся, гра́да Симферо́поля украше́ние.

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Кондак 1

Возбра́нный святи́телю Це́ркве Правосла́вныя и испове́дниче, возсия́вый стране́ на́шей в земли́ Кры́мстей, я́ко светоза́рное свети́ло, до́бре потруди́выйся и за и́мя Христо́во гоне́ние претерпе́вый, прославля́юще просла́вльшаго тя Го́спода, дарова́вшаго нам тебе́ но́ваго моли́твенника и помо́щника, похва́льное воспева́ем ти пе́ние: ты же, я́ко име́яй ве́лие дерзнове́ние ко Влады́це небесе́ и земли́, от вся́ких неду́гов душе́вных и теле́сных свободи́ нас и до́бре стоя́ти в Правосла́вии укрепи́, да вси во умиле́нии зове́м ти:

Ра́дуйся, святи́телю Кры́мский испове́дниче Луко́,

врачу́ благи́й и ми́лостивый.

Молитва

О всеблаже́нный испове́дниче, святителю отче наш Луко́, великий угодниче Христов! Со умилением приклоньше колена сердец наших, и припа́дая к раце честных и многоцелебных мощей твоих, якоже чадо отца молим тя всеусердно: услыши нас грешных и принеси молитву нашу к милостивому и человеколюбцу Богу, Емуже ты ныне в радости святых и с лики Ангел предстоиши. Веруем бо, яко любиши ны тою же любовию, е́юже вся ближния возлюбил еси, пребывая на земли. Испроси у Христа Бога нашего, да утвердит во святей своей Православней Церкви дух правыя веры и благочестия: пастырям ея да даст святую ревность и попечение о спасении вверенных им людей: право верующия соблюдати, слабыя и немощны́я в вере укрепляти, неве́дущия наставляти, противная обличати. Всем нам подай дар коему́ждо благопотребен, и вся яже к жизни временней и к вечному спасению полезная; градо́в наших утверждение, земли плодоносие, от глада и пагубы избавление; скорбящим утешение, недугующим исцеление, заблудшим на путь истины возвращение, родителем благословение, чадом в стра́се Господнем воспитание и научение, сирым и убогим помощь и заступление. Подаждь нам всем твое архипастырское и святое благословение, да тобою осеняеми, избавимся от козней лукаваго и избегнем всякия вражды и нестроений, ересей и расколов. Даруй нам богоугодно прейти́ поприще временныя сея́ жизни, настави нас на путь, веду́щий в селения праведных, избави нас воздушных мыта́рств и моли о нас всесильнаго Бога, да в вечней жизни с тобою непрестанно славим Отца и Сына и Святаго Духа, Емуже подобает всякая слава, честь и держава во веки веков. Ами́нь.

Ака́фист свято́й пра́ведной Матро́не Моско́вской

Конда́к 1

Избра́нная Ду́хом Бо́жиим от пеле́н младе́нческих, блаже́нная ста́рице Матро́но, слепоту́ и не́мощь теле́сную ко очище́нию духо́вному от Бо́га прия́вшая, да́ром прозре́ния и чуде́с обогати́лася еси́ и венце́м нетле́нным от Го́спода украси́лася еси́. Сего́ ра́ди и мы благода́рне вене́ц похва́льный прино́сим ти, вопию́ще:

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

И́кос 1

А́нгел во пло́ти яви́лася еси́ на земли́, Матро́но блаже́нная, исполня́ющи во́лю Бо́жию. А́ще рождество́ твое́ в слепоте́ теле́сней бысть, но Госпо́дь, умудря́яй слепцы́ и любя́й пра́ведныя, просвети́ духо́внеи о́чи твои́, да послу́жиши лю́дем и дела́ Бо́жия явя́тся чрез тебе́. Мы же с любо́вию вопие́м ти такова́я:

Ра́дуйся, от младе́нчества Бо́гом избра́нная;

ра́дуйся, благода́тию Ду́ха Свята́го от пеле́н осене́нная.

Ра́дуйся, да́ром чуде́с измла́да обогаще́нная;

ра́дуйся, прему́дростию от Бо́га свы́ше испо́лненная.

Ра́дуйся, мы́сленныма очи́ма во́лю Бо́жию прозира́ющая;

ра́дуйся, слепо́тствующих умо́м мудрецо́в ве́ка сего́ посрамля́ющая.

Ра́дуйся, ду́ши заблу́ждшия к Бо́гу приводя́щая;

ра́дуйся, ско́рби и печа́ли утоля́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 2

Ви́дяще лю́дие и иере́й, егда́ креща́ше тя, блаже́нная, чу́дный столп о́блачный над главо́ю твое́ю и обоня́вше благоуха́ние ве́лие, дивля́хуся, что́ у́бо сия́ отрокови́ца бу́дет, пою́ще Бо́гу: Аллилу́ия.

И́кос 2

Ра́зум име́я просвеще́нный, иере́й Бо́жий Васи́лий позна́, я́ко креща́емая от него́ сосу́д благода́ти Бо́жия есть, и тя, пра́ведная Матро́но, отрокови́цу свя́ту нарече́. От на́шего же усе́рдия прино́сим ти похвалы́ сия́:

Ра́дуйся, во святе́й купе́ли благода́тию Свята́го Ду́ха облагоуха́нная;

ра́дуйся, на пе́рсех твои́х крест запечатле́нный име́вшая.

Ра́дуйся, моли́твеннице, от Бо́га лю́дем дарова́нная;

ра́дуйся, свеще́ неугаси́мая, пред Го́сподем сия́ющая.

Ра́дуйся, да́ром чудотворе́ния от Бо́га просла́вленная на земли́

ра́дуйся, венце́м неувяда́емым от Го́спода увенча́нная на Небеси́.

Ра́дуйся, ми́лости Бо́жия гре́шным возвеща́ющая;

ра́дуйся, от исто́чника воды́ живы́я жа́ждущия напая́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 3

Си́лу Бо́жия благода́ти ощуща́ющи, еще́ во младе́нчестве су́щи, Матро́но блаже́нная, ко ико́нам святы́м устремля́лася еси́ и чи́стым се́рдцем и младе́нческими усты́ хвалу́ Бо́гу возглаша́ла еси́: Аллилу́ия.

И́кос 3

Иму́щи от Бо́га дар прозре́ния изде́тска, блаже́нная ма́ти, сокрове́нная серде́ц приходя́щих к тебе́ ве́дущи и о́ным бу́дущая, я́ко настоя́щая, сказу́ющи, мно́гия лю́ди на путь благоче́стия направля́ла еси́. Те́мже прославля́юще Бо́га, умудря́ющаго слепцы́, вопие́м тебе́ си́це:

Ра́дуйся, ди́вная прови́дице;

ра́дуйся, сокрове́нных грехо́в обличи́тельнице.

Ра́дуйся, помраче́нных душе́ю пресве́тлая наста́внице;

ра́дуйся, заблу́ждших ми́лостивая путеводи́тельнице.

Ра́дуйся, звездо́, ве́рным путь указу́ющая;

ра́дуйся, свеще́, во тьме ве́ка сего́ светя́щая.

Ра́дуйся, еди́ному Бо́гу послужи́вшая;

ра́дуйся, ко́зни диа́вольския благода́тию Ду́ха Свята́го попра́вшая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 4

Бу́ря недоуме́ния и смяте́ния о чудесе́х твои́х в лю́дех разве́яся, ма́ти блаже́нная, и ти́и, вразуми́вшу их Го́споду, ди́вному во святы́х Свои́х, просла́виша и восхвали́ша тя, Бо́гу же с благодаре́нием воспе́ша: Аллилу́ия.

И́кос 4

Слы́шавше лю́дие, ма́ти Матро́но, я́ко по́мощь в неду́зех душе́вных и теле́сных подае́ши, прихожда́ху к тебе́ со упова́нием и, сове́т благоприя́тен и исцеле́ние получи́вше, благодаря́ще Бо́га, воспева́ху тебе́:

Ра́дуйся, я́ко боле́знующих и стра́ждущих душе́ю прие́млеши; ра́дуйся, я́ко мир душа́м скорбя́щим да́руеши.

Ра́дуйся, в заблужде́ниих су́щих вразуми́тельнице;

ра́дуйся, благоче́стия учи́тельнице.

Ра́дуйся, печа́лей на́ших утоли́тельнице;

ра́дуйся, в ско́рбех уте́шительнице.

Ра́дуйся, блага́я безсре́бренице;

ра́дуйся, неду́гов вся́ческих безме́здная врачева́тельнице.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 5

Боготе́чная звезда́ возсия́ла еси́, ма́ти блаже́нная Матро́но, во дни лихоле́тия во Оте́чествии на́шем, я́ко но́вая испове́дница, и́го Христо́во дерзнове́нно и безбоя́зненно чрез все житие́ пронесла́ еси́ и, благода́тию Бо́жиею укрепля́ема, подава́ла еси́ недоумева́ющим вразумле́ние, стра́ждущим осла́бу, больны́м исцеле́ние, благода́рственно зову́щим Бо́гу: Аллилу́ия.

И́кос 5

Ви́девше мно́зи Росси́йстии лю́дие чудеса́ и исцеле́ния, Бо́жиею благода́тию от тебе́ подава́емая: хромы́м хожде́ние, разсла́бленным и на одре́ лежа́щим исцеле́ние, бесну́ющимся духо́в зло́бы отгна́ние, устреми́шася к тебе́, ма́ти, я́ко к исто́чнику неисчерпа́емому, от него́же испи́вше оби́льно, умиле́нным се́рдцем возопи́ша тебе́ такова́я:

Ра́дуйся, на путь пра́вый от младе́нчества призва́нная;

ра́дуйся, пра́веднице, от Бо́га нам дарова́нная.

Ра́дуйся, цели́тельнице, неду́ги на́ша исцеля́ющая;

ра́дуйся, в ну́ждах на́ших ско́ро помога́ющая.

Ра́дуйся, душеполе́зными сове́ты нас вразумля́ющая;

ра́дуйся, недоуме́ния на́ша ско́ро разреша́ющая.

Ра́дуйся, ду́хи нечи́стыя от челове́к отгоня́ющая;

ра́дуйся, от вся́кого зла моли́твою твое́ю огражда́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 6

Провозве́стник свя́тости и пра́ведности жития́ твоего́, блаже́нная ма́ти, яви́ся святы́й и пра́ведный оте́ц Иоа́нн Кроншта́дтский, егда́ узре́ тя во хра́ме и наименова́ тя свою́ прее́мницу, та́же и осмы́й сто́лп Росси́и. Вси же, слы́шавше сие́, просла́виша Го́спода, возглаша́юще Ему́ песнь: Аллилу́ия.

И́кос 6

Возсия́ моли́твами твои́ми, ма́ти Матро́но, свет благода́ти Бо́жия в сердца́х не ве́дущих Бо́га и грехми́ мно́гими прогневля́ющих Его́. Ти́и же, ви́дяще чудеса́, тобо́ю соверша́емая, обраща́хуся ко Го́споду, ублажа́юще тя си́це:

Ра́дуйся, по́двиги твои́ми Бо́га прославля́ющая;

ра́дуйся, сла́ву Бо́жию нам явля́ющая.

Ра́дуйся, неве́рныя на путь пра́вый наставля́ющая;

ра́дуйся, грехми́ оскверне́нныя моли́твами твои́ми очища́ющая.

Ра́дуйся, к покая́нию нас призыва́ющая;

ра́дуйся, за вся благодари́ти Го́спода нас вразумля́ющая.

Ра́дуйся, храм Бо́жий люби́ти нас науча́ющая;

ра́дуйся, во огра́ду церко́вную расточе́нныя о́вцы собира́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 7

Хотя́щи Пресвяту́ю Влады́чицу на́шу Богоро́дицу досто́йно ублажи́ти, ма́ти Матро́но, повеле́ла еси́ лю́дем написа́ти всечестны́й о́браз Ея́, Взыска́ние поги́бших имену́емый, и в хра́ме Бо́жием ве́си твоея́ водвори́ти, да вси, взира́юще на све́тлый лик Пречи́стыя, со умиле́нием восхва́лят Ю, Го́споду же возопию́т: Аллилу́ия.

И́кос 7

Но́вую тя засту́пницу, моли́твенницу и хода́таицу к Бо́гу дарова́ Госпо́дь в годи́ну тя́жкую лю́дем Росси́йским, мно́зи бо отпада́ху от Святы́я Це́ркве, ты же, ма́ти, малове́рныя и заблу́ждшия наставля́ла еси́ сло́вом и де́лом, явля́ющи ди́вная чудеса́ Бо́жия. Те́мже воспева́ем ти си́це:

Ра́дуйся, страны́ на́шея Росси́йския неусы́пная печа́льнице;

ра́дуйся, спасе́ния на́шего хода́таице.

Ра́дуйся, Бо́га, Судии́ пра́веднаго, умилостиви́тельнице;

ра́дуйся, неду́жных и оби́димых покрови́тельнице.

Ра́дуйся, немощны́х и безнаде́жных помо́щнице;

ра́дуйся, проти́ву духо́в зло́бы непреста́нная вои́тельнице.

Ра́дуйся, я́ко трепе́щут тя кня́зи бесо́встии;

ра́дуйся, я́ко ра́дуются о тебе́ А́нгели и челове́цы.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 8

Стра́нно малове́рным и неразу́мным бысть, ка́ко слепорожде́нная ви́дети и ве́дети мо́жет не то́чию настоя́щая, но и бу́дущая, не ве́дяху бо си́лы Бо́жия, в не́мощи челове́честей соверша́емыя. Мы же, блаже́нная ма́ти, прему́дрость Бо́жию, в тебе́ явле́нную, зря́ще, вопие́м Бо́гу: Аллилу́ия.

И́кос 8

Вся́ческия досажде́ния и оби́ды, изгна́ния и укоре́ния претерпе́ла еси́, блаже́нная ма́ти, не се́тующи о сем, но за вся благодаря́щи Бо́га. Сим же и нас науча́еши терпели́вно нести́ крест свой, тебе́ же благохвали́ти та́ко:

Ра́дуйся, в моли́тве непреста́нно пребыва́вшая;

ра́дуйся, духо́в зло́бы посто́м и моли́твою отгна́вшая.

Ра́дуйся, мир благода́тный стяжа́вшая;

ра́дуйся, любо́вию твое́ю мно́гия о́крест тебе́ спаса́вшая.

Ра́дуйся, житие́м твои́м изря́дно лю́дем послужи́вшая;

ра́дуйся, и по кончи́не твое́й лю́дем непреста́нно помога́ющая.

Ра́дуйся, и ны́не на́шим проше́нием те́пле внима́ющая;

ра́дуйся, упова́ющих на по́мощь твою́ не оставля́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 9

Вся́кия ско́рби и боле́зни а́ще и претерпе́ла еси́, ма́ти Матро́но, непреста́нно веду́щи брань с си́лами тьмы, облича́ющи ко́зни и кова́рства их и изгоня́ющи бе́сы от одержи́мых, оба́че до кончи́ны дний твои́х помога́ла еси́ стра́ждущим, неду́гующим и скорбя́щим, при́сно пою́щи Бо́гу: Аллилу́ия.

И́кос 9

Вети́и многовеща́ннии не возмо́гут досто́йно просла́вити свято́е житие́ твое́ и чудеса́, си́лою Бо́жиею тобо́ю твори́мая, преди́вная ста́рице. Мы же, хотя́ще псало́мски хвали́ти Бо́га во святы́х Его́ и подвиза́емии серде́чною любо́вию, дерза́ем пе́ти тебе́ такова́я:

Ра́дуйся, у́зкий путь и те́сная врата́ избра́вшая;

ра́дуйся, доброде́тельми мно́гими просия́вшая.

Ра́дуйся, вся тле́нная в житии́ твое́м отве́ргшая;

ра́дуйся, смире́нием, я́ко венце́м драги́м, украше́нная.

Ра́дуйся, ева́нгельски, я́ко пти́ца небе́сная, на земли́ пожи́вшая;

ра́дуйся, Сы́ну Бо́жию, не име́вшему, где главу́ подклони́ти, после́довавшая.

Ра́дуйся, ны́не во оби́телех ра́йских веселя́щаяся;

ра́дуйся, и нас гре́шных, моля́щихся тебе́, ми́лостию твое́ю не оставля́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 10

Спасти́ хотя́щи мно́гия лю́ди от страда́ний теле́сных и душе́вных неду́г, всено́щно пребыва́ла еси́, пра́веднице Бо́жия, в моли́тве, прося́щи им по́мощи и укрепле́ния от Го́спода на́шего Иису́са Христа́, пою́щи Ему́: Аллилу́ия.

И́кос 10

Стена́ и покро́в была́ еси́ во дни жития́ твоего́, блаже́нная ма́ти, всем к тебе́ прибега́ющим, и по сме́рти не престае́ши хода́тайствовати пред Бо́гом о лю́дех, с ве́рою притека́ющих ко гро́бу твоему́. Те́мже у́бо услы́ши ны́не и нас, гре́шных, скорбьми́, боле́зньми и мно́гими печа́льми одержи́мых, и потщи́ся на по́мощь твои́ми моли́твами всем к тебе́ вопию́щим:

Ра́дуйся, оби́димых ско́рая предста́тельнице;

ра́дуйся, терпя́щих лише́ния уте́шительнице.

Ра́дуйся, честна́го супру́жества охране́ние;

ра́дуйся, всех во вражде́ су́щих умире́ние.

Ра́дуйся, непра́во на суд влеко́мых защи́тительнице;

ра́дуйся, и о вино́вных пред судо́м земны́м к Бо́гу ми́лостивая хода́таице.

Ра́дуйся, лиши́вшихся кро́ва приста́нище;

ра́дуйся, всех к тебе́ взыва́ющих засту́пнице.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 11

Пе́ние а́нгельское слы́шала еси́, ма́ти честна́я Матро́но, еще́ на земли́ живу́щи. Научи́ и нас, недосто́йных, ка́ко подоба́ет сла́вити Бо́га, в Тро́ице почита́емаго, Отца́ и Сы́на и Свята́го Ду́ха, Ему́же непреста́нно во́инства небе́сная велегла́сно воспева́ют: Аллилу́ия.

И́кос 11

Светоза́рным све́том сия́ет житие́ твое́, блаже́нная Матро́но, освеща́я мрак многосу́етнаго ми́ра сего́, и влече́т к себе́ ду́ши на́ша, я́ко да и мы луче́ю благода́ти Бо́жия озари́мся и ско́рбный путь привре́менныя жи́зни богоуго́дно про́йдем и Ца́рствия Бо́жия дости́гнем, иде́же ты, ма́ти, ны́не всели́лася еси́, слы́шащи глас наш, тебе́ зову́щих:

Ра́дуйся, свеще́ Бо́жия, при́сно горя́щая;

ра́дуйся, би́сере честны́й, блиста́нием святы́ни твоея́ нас озаря́яй.

Ра́дуйся, цве́те благово́нный, Ду́хом Святы́м нас облагоуха́яй;

ра́дуйся, ка́меню ве́ры, малоду́шныя в благоче́стии утвержда́яй.

Ра́дуйся, звездо́ пресве́тлая, пра́вый путь нам указу́ющая;

ра́дуйся, до́брая вои́тельнице Христо́ва, мече́м моли́твы де́монския полки́ устраша́ющая.

Ра́дуйся, я́ко все житие́ твое́ свя́то и непоро́чно;

ра́дуйся, я́ко и смерть твоя́ пред Го́сподем честна́.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 12

Благода́ть Бо́жию оби́льно еще́ от пеле́н восприя́ла еси́, ма́ти блаже́нная, я́же вы́ну пребы́сть с тобо́ю по вся дни жи́зни. Ве́руем несумне́нно, я́ко и по успе́нии твое́м благода́ть сия́ пребога́тно пребыва́ет с тобо́ю. Сего́ ра́ди припа́дающе мо́лимся: не лиши́ и нас, еще́ стра́нствующих на земли́, по́мощи твоея́ и заступле́ния, прося́щи Го́спода поми́ловати всех пою́щих Ему́: Аллилу́ия.

И́кос 12

Пою́ще мно́гая и ди́вная твоя́ чудеса́, ма́ти Матро́но, восхваля́ем Бо́га, дарова́вшаго гра́ду Москве́ и Оте́честву на́шему во дни безбо́жия и гоне́ния тя, непоколеби́мый столп благоче́стия и ве́ры. Ны́не же, блаже́нная ма́ти, благода́рным се́рдцем воспева́ем тебе́ си́це:

Ра́дуйся, мир Христо́в в душе́ твое́й стяжа́вшая;

ра́дуйся, сего́ ра́ди мно́гия лю́ди о́крест тебе́ к Бо́гу приве́дшая.

Ра́дуйся, в немощне́м те́ле су́щи, си́лу Бо́жия благода́ти показа́вшая;

ра́дуйся, во обре́тении честны́х моще́й твои́х Бо́жию ми́лость нам яви́вшая.

Ра́дуйся, со́нма святы́х Моско́вских изря́дное процвете́ние;

ра́дуйся, гра́да Москвы́ пресла́вное украше́ние.

Ра́дуйся, Оте́чества на́шего при́сная пред Бо́гом печа́льнице;

ра́дуйся, к покая́нию и моли́тве о земли́ Росси́йстей всех призыва́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 13

О блаже́нная ма́ти, услы́ши ны́не воспева́емое тебе́ хвале́бное пе́ние и испроси́ нам у Го́спода Иису́са Христа́ грехо́в оставле́ние, христиа́нския ми́рныя кончи́ны и до́браго отве́та на Стра́шнем Суди́щи Его́, да и мы с тобо́ю сподо́бимся в селе́ниих ра́йских сла́вити Святу́ю Тро́ицу, вопию́ще: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгел во пло́ти яви́лася еси́ на земли́, Матро́но блаже́нная, исполня́ющи во́лю Бо́жию. А́ще рождество́ твое́ в слепоте́ теле́сней бысть, но Госпо́дь, умудря́яй слепцы́ и любя́й пра́ведныя, просвети́ духо́внеи о́чи твои́, да послу́жиши лю́дем и дела́ Бо́жия явя́тся чрез тебе́. Мы же с любо́вию вопие́м ти такова́я:

Ра́дуйся, от младе́нчества Бо́гом избра́нная;

ра́дуйся, благода́тию Ду́ха Свята́го от пеле́н осене́нная.

Ра́дуйся, да́ром чуде́с измла́да обогаще́нная;

ра́дуйся, прему́дростию от Бо́га свы́ше испо́лненная.

Ра́дуйся, мы́сленныма очи́ма во́лю Бо́жию прозира́ющая;

ра́дуйся, слепо́тствующих умо́м мудрецо́в ве́ка сего́ посрамля́ющая.

Ра́дуйся, ду́ши заблу́ждшия к Бо́гу приводя́щая;

ра́дуйся, ско́рби и печа́ли утоля́ющая.

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Конда́к 1

Избра́нная Ду́хом Бо́жиим от пеле́н младе́нческих, блаже́нная ста́рице Матро́но, слепоту́ и не́мощь теле́сную ко очище́нию духо́вному от Бо́га прия́вшая, да́ром прозре́ния и чуде́с обогати́лася еси́ и венце́м нетле́нным от Го́спода украси́лася еси́. Сего́ ра́ди и мы благода́рне вене́ц похва́льный прино́сим ти, вопию́ще:

Ра́дуйся, пра́ведная ма́ти Матро́но,

те́плая о нас к Бо́гу моли́твеннице.

Моли́тва

О, блаже́нная ма́ти Матро́но, душе́ю на Небеси́ пред Престо́лом Бо́жиим предстоя́щая, те́лом же на земли́ почива́ющая и да́нною ти свы́ше благода́тию разли́чная чудеса́ источа́ющая! При́зри ны́не ми́лостивным твои́м о́ком на ны, гре́шныя, в ско́рбех, боле́знех и бесо́вских искуше́ниих дни своя́ иждива́ющия, уте́ши ны, отча́янныя, исцели́ неду́ги на́ша лю́тыя, от Бо́га нам по грехо́м на́шим попуща́емыя, изба́ви нас от мно́гих бед и обстоя́ний, умоли́ Го́спода на́шего Иису́са Христа́ прости́ти нам вся на́ша согреше́ния, беззако́ния и грехопаде́ния, и́миже мы от ю́ности на́шея да́же до настоя́щаго дне и часа́ согреши́хом, да твои́ми моли́твами получи́вше благода́ть и ве́лию ми́лость, просла́вим в Тро́ице Еди́наго Бо́га, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Ака́фист свято́му великому́ченику Мерку́рию Кесари́йскому

Конда́к 1, глас 8

Подо́бен: Взбра́нной Воево́де:

Избра́нному от во́инства земна́го в небе́сное,

предстоя́щему Престо́лу Царя́ Сла́вы,

великому́ченику Мерку́рию благогове́йное пе́ние прино́сим:

моли́ся усе́рдно ко Го́споду за лю́ди, почита́ющия

и во умиле́нии воспева́ющия тя:

Ра́дуйся, Мерку́рие, изря́дный уго́дниче Христо́в

и во́ине непобеди́мый.

И́кос 1

А́нгел Госпо́день, еще́ язы́чнику ти су́щу, Мерку́рие, предуказа́ твое́ служе́ние ко сла́ве и́мене Бо́жия, егда́ призва́ тя от Арме́нии в Рим и даде́ ти меч на побе́ду, и́мже ди́вная сотвори́л еси́. Сего́ ра́ди приле́жно вопие́м:

Ра́дуйся, сосу́де, Бо́гом избра́нный;

ра́дуйся, десни́цею Бо́жиею незри́мо води́мый.

Ра́дуйся, Сла́вою Бо́жиею прославля́емый;

ра́дуйся, вре́менным ве́чному послужи́вый.

Ра́дуйся, А́нгелы укрепля́емый;

ра́дуйся, в страда́нии вене́ц сла́вы получи́вый.

Ра́дуйся, всели́выйся в черто́ги ми́ра Го́рняго;

ра́дуйся, моли́твенно не оставля́яй ми́ра до́льняго.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 2

Ви́дя о́ком теле́сным ду́ха безпло́тнаго и уши́ма слы́ша глаго́лы: «Не забу́ди Го́спода Бо́га твоего́, егда́ победи́ши враго́в!», се́рдцем прия́л еси́, Мерку́рие, повеле́ние сие́ а́нгельское и во умиле́нии рекл еси́: Аллилу́ия.

И́кос 2

Разуме́ти тща́щеся толи́кую си́лу твою́, дивля́хуся во́ини, о́крест тебе́ стоя́щии, толи́цей си́ле твое́й, не ве́дуще ору́жия, от А́нгела тебе́ вруче́ннаго; мы же, Ду́хом Святы́м позна́вше си́лу Бо́жию, в тебе́ явле́нную, навыко́хом пе́ти:

Ра́дуйся, меч, вве́ренный Бо́гом, сохрани́вый;

ра́дуйся, зало́г благода́ти в себе́ возрасти́вый.

Ра́дуйся, мече́м а́нгельским полки́ ва́рварския порази́вый;

ра́дуйся, ве́рою пре́лесть и́дольскую низложи́вый.

Ра́дуйся, ра́дости ми́ра сего́ ни во что́же вмени́вый;

ра́дуйся, ве́чней ра́дости себе́ угото́вавый.

Ра́дуйся, си́лу Бо́жию в себе́ яви́вый;

ра́дуйся, повеле́ние а́нгелово испо́лнивый.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 3

Си́лы Бо́жия в тебе́ не ве́дая, сла́вне Мерку́рие, Де́кий нечести́вый поста́ви тя над во́йском свои́м нача́льствовати: ты же, ни во что вменя́я ми́лости и да́ры его́, в нищете́ духо́вней Исто́чнику ми́лостей вся́ческих и щедро́т взыва́л еси́: Аллилу́ия.

И́кос 3

Име́я А́нгела попече́ние о тебе́, свя́те Мерку́рие, воздвиза́юща тя не то́кмо от сна теле́снаго, но подвиза́юща на бо́дрствование духо́вное и по́прище страда́льческое, благода́рне подъя́л еси́ служе́ние сие́. Сего́ ра́ди вопие́м ти сицева́я:

Ра́дуйся, зре́нием А́нгелов небе́сных почте́нный;

ра́дуйся, попече́нием их не оста́вленный.

Ра́дуйся, ко спасе́нию и́ми побужда́емый;

ра́дуйся, Ду́ха Свята́го хра́ме освяще́нный.

Ра́дуйся, све́том нетле́нным сия́яй;

ра́дуйся, путь к жи́зни ве́чней освеща́яй.

Ра́дуйся, благове́стие Бо́жие прие́мляй;

ра́дуйся, благодаре́ние о нем воздая́й.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 4

Бу́ря жите́йских смяте́ний не устраши́ тя, до́блий во́ине Христо́в, егда́ воспомяну́л еси́ словеса́ роди́телева: блаже́нни во́ини Царя́ Небе́снаго, и устреми́лся еси́ се́рдцем твои́м в во́инство сие́, отреша́яся от по́честей земны́х, вопия́ Бо́гу: Аллилу́ия.

И́кос 4

Слы́ша вразумле́ние а́нгельское, воспомяну́л еси́ наставле́ние роди́телево, и, умили́вся се́рдцем, рыда́л еси́: «Увы́ мне, гре́шному, ка́ко и́зсше душа́ моя́, не ве́дящи ко́рене богопозна́ния! Ка́ко предста́ну Ти, Бо́же, в час после́дний и сме́ртный, ко́е сло́во изреку́ во оправда́ние гре́шныя души́ моея́?» Мы же, таковы́м покая́нием вразумля́еми, глаго́лем ти:

Ра́дуйся, слеза́ми ду́шу омы́вый;

ра́дуйся, чи́ста себе́ Бо́гу яви́вый.

Ра́дуйся, покая́нию нас науча́яй;

ра́дуйся, ру́це к Бо́гу за ны воздева́яй.

Ра́дуйся, моли́твами твои́ми нас спаса́яй;

ра́дуйся, житие́м твои́м нас вразумля́яй.

Ра́дуйся, о́браз чистоты́ в себе́ яви́вый;

ра́дуйся, Це́рковь Христо́ву украси́вый.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 5

Звездо́ю богоразу́мия наставля́емь, не прине́сл еси́ же́ртвы богоме́рзкия, жела́я после́довати пути́ Христо́ву и сподо́битися пи́ти ча́шу Его́. Сего́ ра́ди пре́дан, оклеве́тан и зауше́н был еси́, я́коже и Госпо́дь твой, во смире́нии прие́мля сия́ и вопия́: Аллилу́ия.

И́кос 5

Ви́дя тя, долготерпели́ве Мерку́рие, совле́кшася, по словеси́ апо́стольскому, ве́тхаго челове́ка с дея́ньми его́ и обле́кшася чрез очисти́тельная страда́ния в но́ваго, по о́бразу Бо́жию и подо́бию сотворе́ннаго, во умиле́нии пое́м ти:

Ра́дуйся, же́ртву себе́ живу́ю Бо́гу яви́вый;

ра́дуйся, зауше́нием стра́сти грехо́вныя умертви́вый.

Ра́дуйся, кро́вию креще́ние прия́вый;

ра́дуйся, в нем Ду́ха Бо́жия стяжа́вый.

Ра́дуйся, ве́рою житие́ преобрази́вый;

ра́дуйся, ея́ ра́ди страда́ти изво́ливый.

Ра́дуйся, служе́нию любве́ поревнова́вый;

ра́дуйся, наде́ждою ду́шу испо́лнивый.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 6

Пропове́дника си́лы Бо́жия, я́же в тебе́, не ве́дая, Де́кий безбо́жный ужасе́ся. Мы же, благода́ти Бо́жия тя испо́лнена, я́ко ча́до Бо́жие, испове́дующе, вопие́м Творцу́ на́шему: Аллилу́ия.

И́кос 6

Возсия́ свет в души́ твое́й, страда́льче, егда́, отве́ржену ми́ром, в темни́цу ведо́му и опеча́лену, А́нгел яви́ся ти и глаго́ла: «Мужа́йся! Разреша́яй печа́ли вся́кия Госпо́дь зрит тя!» Мы же, толи́кому о тебе́ попече́нию дивя́щеся, зове́м:

Ра́дуйся, я́ко апо́стол Петр, А́нгелом укрепля́емый;

ра́дуйся, печа́ли вся́кия избавля́емый.

Ра́дуйся, христиани́на себе́ испове́давый;

ра́дуйся, ра́зумом Боже́ственным просвеще́нный.

Ра́дуйся, уз теле́сных разреши́тися возжеле́вый;

ра́дуйся, в ру́це Бо́жии себе́ преда́вый.

Ра́дуйся, Го́спода ве́рный служи́телю;

ра́дуйся, Го́рняго Иерусали́ма жи́телю.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 7

Хотя́ вразуми́ти нечести́ваго царя́, яви́лся еси́ тому́, великому́чениче, рек: «Исцеле́ние от Го́спода прия́х, да побежду́ тя и отца́ твоего́ диа́вола», – и та́ко глаго́ля, вопия́л еси́ в Тро́ице сла́вимому и покланя́емому Еди́ному Бо́гу: Аллилу́ия.

И́кос 7

Но́вая муче́ния изобре́те тебе́ науча́емый от диа́вола Де́кий нечести́вый: повеле́ истяза́ти тя мече́м и огне́м; ты же, ве́дая, я́ко гони́тель сей не и́мать вла́сти над душе́ю твое́ю, смире́нно претерпе́л еси́ вся, о ни́хже тебе́ пое́м:

Ра́дуйся, до́блестне истяза́ния терпе́вый;

ра́дуйся, а́нгельскую песнь в страда́ниих воспе́вый.

Ра́дуйся, муче́нием вре́менным ве́чнаго изба́вленный;

ра́дуйся, небе́снаго венца́ удосто́енный.

Ра́дуйся, кро́вию му́ченическою пла́мень угаси́вый;

ра́дуйся, темни́цу я́ко черто́г Бо́жий вмени́вый.

Ра́дуйся, Го́спода пред собо́ю зряй;

ра́дуйся, ны́не одесну́ю его́ предстоя́й.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 8

Стра́нное чу́до зрим тя, му́чениче Мерку́рие, неопа́льна и неврежде́нна стоя́ща, исцеле́нна су́ща, и Христа́ Бо́га и́стинна испове́дающа, и благода́рне взыва́юща Ему́: Аллилу́ия.

И́кос 8

Весь быв подо́бен отроко́м в пе́щи халде́йстей, му́чениче Христо́в, в пла́мени горя́щем неопа́лен пребыва́я и ро́су благода́ти от Го́спода восприи́м, научи́л еси́ нас со умиле́нием воспева́ти си́це:

Ра́дуйся, све́том Ева́нгельским озаре́нный;

ра́дуйся, Враче́м душ и теле́с исцеле́нный.

Ра́дуйся, в му́ченических по́двизех И́стину возвеща́яй;

ра́дуйся, воскресе́ния, по словеси́ Христо́ву, ча́яй.

Ра́дуйся, сла́вен в со́нме святы́х явле́нный;

ра́дуйся, мно́гими ра́нами испещре́нный.

Ра́дуйся, Христо́во благоуха́ние источа́яй;

ра́дуйся, его́же и нас сподобля́яй.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 9

Вся́кое естество́ ужасе́ся, ви́дя тя, страда́льче, на смерть ведо́ма, смире́нна и незло́бива, проще́ния мучи́телем от Бо́га прося́ща, небе́сных селе́ний дости́гнути жела́юща, во е́же пе́ти: Аллилу́ия.

И́кос 9

Вети́и суему́дреннии ничесо́же изрещи́ возмо́гут о явле́нии тебе́ Творца́ вся́ческих, И́же Сам рече́: «Мерку́рие, прииди́ ко Мне, и Аз упоко́ю тя, приими́ вене́ц по́двига твоего́». Мы же в похвалу́ тебе́ прино́сим:

Ра́дуйся, водо́ю живо́ю напое́нный;

ра́дуйся, доброде́тельми, я́ко би́сером, украше́нный.

Ра́дуйся, главу́ на усече́ние подклони́вый;

ра́дуйся, вене́ц сла́вы прие́мый.

Ра́дуйся, и́дольскую пре́лесть низложи́вый;

ра́дуйся, предста́тельством твои́м нас уте́шивый.

Ра́дуйся, Со́лнца Пра́вды луче́ не угаса́ющая;

ра́дуйся, свеще́ в неразу́мии су́щих просвеща́ющая.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 10

Спасе́ние дарова́ ти Госпо́дь, во́ине Христо́в непобеди́ме, и возра́довася Це́рковь торжеству́ющая, ви́дящи Го́спода я́ко Отца́ чадолюби́ва, во объя́тия Своя́ прие́мшаго чи́стую ду́шу твою́, и гла́сом ве́лиим возгласи́: Аллилу́ия.

И́кос 10

Сте́ну непоколеби́му воздви́же тя ве́рным Госпо́дь, не то́кмо ду́шу твою́ просла́ви, но и те́ло страда́льческое сла́вою украси́ и облагоуха́, досточу́дне му́чениче. Мы же, Сла́ву Бо́жию ви́дяще на тебе́, зове́м:

Ра́дуйся, кади́ло благоуха́нное;

ра́дуйся, ми́ро драгоце́нное.

Ра́дуйся, бога́тство нетле́нное да́руяй;

ра́дуйся, от нищеты́ избавля́яй.

Ра́дуйся, исцеле́ния оби́льно источа́яй;

ра́дуйся, душе́вных обстоя́ний свобожда́яй.

Ра́дуйся, спаси́тельного терпе́ния о́браз яви́вый;

ра́дуйся, тве́рдому стоя́нию в ве́ре Христо́ве научи́вый.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 11

Пе́ние моли́твенное принесе́ святи́тель Васи́лий пред ико́ною Пречи́стыя Богоро́дицы, иде́же и ты, я́ко страж вели́чия Ея́, изображе́н был еси́: и а́бие о́браз твой сокры́ся и посе́м с копие́м, кро́вию обагре́нным, па́ки яви́ся. В сем святи́тель Христо́в уразуме́в сверше́ние во́ли Бо́жия о избавле́нии Це́ркве от Иулиа́на отсту́пника, рече́: Аллилу́ия.

И́кос 11

Свет Христо́в возсия́ в Це́ркви святе́й, егда́ чуде́сне повеле́ ти Госпо́дь порази́ти прего́рдаго отсту́пника копие́м твои́м, и та́ко положи́ коне́ц гоне́нием на Це́рковь Свою́ от о́наго. Мы же, сла́вяще смотре́ние Прему́дрости Бо́жия, тебе́ пое́м:

Ра́дуйся, благоче́стием, я́ко мо́лния, блиста́яй;

ра́дуйся, гро́ме, злоче́стие поража́яй.

Ра́дуйся, поклоне́ние тва́ри упраздни́вый;

ра́дуйся, кресто́м побе́ду возвести́вый.

Ра́дуйся, во́ине благознамени́тый;

ра́дуйся, венцено́сче наро́читый.

Ра́дуйся, моли́твам на́шим внима́яй;

ра́дуйся, вся́каго зла избавля́яй.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 12

Благода́тию Бо́жиею спасы́й ду́шу твою́, страстоте́рпче святы́й, не преста́й и о нас, грехми́ до́лу пове́рженных, возноси́ти моле́ния те́плая к Престо́лу Царя́ ца́рствующих и Го́спода госпо́дствующих, да возмо́жем во сла́ве взыва́ти Ему́: Аллилу́ия.

И́кос 12

Пою́щим твое́ заступле́ние и притека́ющим к тебе́, му́чениче Мерку́рие, предста́тель ве́рный бу́ди и не отве́ржи нас, ны́не моля́щихся тебе́ и из глубины́ души́ взыва́ющих:

Ра́дуйся, Творцу́ вселе́нныя предстоя́й;

ра́дуйся, за лю́ди Бо́га прося́й.

Ра́дуйся, сто́лпе церко́вный, ве́ру утвержда́яй;

ра́дуйся, сове́ты нечести́вых разруша́яй.

Ра́дуйся, све́те, благоче́стие возраща́яй;

ра́дуйся, мглу грехо́вную истребля́яй.

Ра́дуйся, к покая́нию нас призыва́яй;

ра́дуйся, наде́жду на спасе́ние полага́яй.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 13

О страстоте́рпче до́блий, му́чениче сла́вный, свя́те Мерку́рие! Ны́нешнее на́ше прие́м приноше́ние, не преста́й Го́спода моли́ти, да изба́вит нас твои́м хода́тайством гее́нны о́гненныя и сподо́бит воспева́ти с ли́ки а́нгельскими побе́дную песнь: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгел Госпо́день, еще́ язы́чнику ти су́щу, Мерку́рие, предуказа́ твое́ служе́ние ко сла́ве и́мене Бо́жия, егда́ призва́ тя от Арме́нии в Рим и даде́ ти меч на побе́ду, и́мже ди́вная сотвори́л еси́. Сего́ ра́ди приле́жно вопие́м:

Ра́дуйся, сосу́де, Бо́гом избра́нный;

ра́дуйся, десни́цею Бо́жиею незри́мо води́мый.

Ра́дуйся, Сла́вою Бо́жиею прославля́емый;

ра́дуйся, вре́менным ве́чному послужи́вый.

Ра́дуйся, А́нгелы укрепля́емый;

ра́дуйся, в страда́нии вене́ц сла́вы получи́вый.

Ра́дуйся, всели́выйся в черто́ги ми́ра Го́рняго;

ра́дуйся, моли́твенно не оставля́яй ми́ра до́льняго.

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Конда́к 1

Избра́нному от во́инства земна́го в небе́сное,

предстоя́щему Престо́лу Царя́ Сла́вы,

великому́ченику Мерку́рию благогове́йное пе́ние прино́сим:

моли́ся усе́рдно ко Го́споду за лю́ди, почита́ющия

и во умиле́нии воспева́ющия тя:

Ра́дуйся, Мерку́рие, изря́дный уго́дниче Христо́в

и во́ине непобеди́мый.

Моли́тва

О великому́чениче святы́й и до́блий во́ине Христо́в Мерку́рие, страда́нием, кро́вию и сме́ртию свое́ю ве́рность Христу́ и Це́ркви Его́ свиде́тельствовавый и сего́ ра́ди вене́ц жи́зни от Него́ прие́мый! Ны́не в хвале́бных пе́снех тебе́ прославля́юще, смире́нно к тебе́ припа́даем и усе́рдно мо́лим: предста́тель бу́ди пред Бо́гом о душа́х на́ших неусы́пный, умоли́ Влады́ку Го́спода, да сохрани́т Святу́ю Це́рковь Свою́ и всех чад ея́ в сою́зе любве́ и единомы́слии, да утверди́тся мир и безмяте́жие в лю́дех, во оте́честве на́шем живу́щих, да позна́ют вси, я́ко Христо́с есть Путь, И́стина и Жи́знь, и да прии́дут к Нему́ вси тружда́ющиися и обремене́ннии, и упоко́ит их. О вели́кий уго́дниче Бо́жий! Кре́пкое стоя́ние в ве́ре на́шей да́руй нам, благода́тную по́мощь нам низпосли́, да ми́рное, ти́хое и богоуго́дное житие́ поживе́м в ве́це сем и досто́йно с тобо́ю в день о́ный восхва́лим Пресвяту́ю Тро́ицу, Отца́ и Сы́на и Свята́го Ду́ха, во ве́ки веко́в. Ами́нь.

Акафист святителю Нектарию,

митрополиту Пентапольскому,

Эгинскому чудотворцу

Кондак 1

Правосла́вия звезду́ новоявле́нную

новозда́нное и Це́ркве огражде́ние

воспои́м в серде́чнем вси весе́лии.

Ду́ха я́ве де́йствием просла́вився,

исцеле́ний благода́ть всем источа́еши вопию́щим ти:

Ра́дуйся, Некта́рие, Эги́нский чудотво́рче.

Икос 1

Челове́к небому́дренный яви́лся еси́ в ми́ре, Некта́рие, святи́телю Христо́в: житие́ бо преподо́бное испра́вив непоро́чно, свят и богоприя́тен во всем наре́клся еси; сего́ ра́ди слы́шиши от нас:

Ра́дуйся, от юно́сти Бо́га возлюби́вый;

ра́дуйся, во юдо́ли плаче́вней све́тлое восхожде́ние положи́вый.

Ра́дуйся, му́дрости сосу́де златозда́нный;

ра́дуйся, пропове́дниче благода́ти невозбра́нный.

Ра́дуйся, до́ме святе́йший де́йства Боже́ственнаго;

ра́дуйся, кни́го богоизвая́нная жития новаго.

Ра́дуйся, я́ко ны́не поревнова́л еси́ святы́м;

ра́дуйся, я́ко а́нгелы испо́лнил еси́ весе́лия.

Ра́дуйся, преподо́бных отце́в прекра́сная добро́то;

ра́дуйся, иера́рхов Христо́вых благо́е украше́ние.

Ра́дуйся, и́мже Це́рковь Христо́ва ликовству́ет;

ра́дуйся, и́мже о́стров Эги́нский ра́дуется.

Ра́дуйся, Некта́рие, Эги́нский чудотво́рче.

Кондак 2

Взо́ром духовным, еще сый юноша, прозрел еси Божественную благодать, е́юже объят в душе́, свету заповедей Господних, преподобне, избрал еси последовати от юности, Христу поя: Аллилу́ия.

Икос 2

Прите́к во град Константина, Нектарие, Божественным направляем страхом, в нем лучшим поучашеся. Темже Божественнаго разумения преиспо́лнен явился еси, возвеселяя во учениих твоих вопиющия ти таковая:

Ра́дуйся, Солнца мысленнаго пала́то благоукрашенная;

радуйся, рая́ словеснаго древо досточудное.

Радуйся, Христа Спасителя служителю богоприятный;

радуйся, отце́м древним единонравный.

Радуйся, каменю новосечный умнаго наздания;

радуйся, венче новоплетенный святыя Церкве.

Радуйся, непостыдное наше упование;

радуйся, светлая наша надеждо.

Радуйся, яко безплотный бывый в телеси́;

радуйся, даром богомудрия просветивыйся в ду́се.

Радуйся, образо́в небесных сокровище;

радуйся, добродетелей ангелоподобных озарение.

Ра́дуйся, Некта́рие, Эги́нский чудотво́рче.

Кондак 3

Сла́вныя Божественныя мудрости всеобра́зно возжеле́в и тоя́ измла́да взыскав, Христа моляше теплыми слезами улучити красне́йшаго желания и, достигнув онаго, верно вопия́ше: Аллилу́ия.

Икос 3

Весели́л еси душу твою, якоже древле Отцы Василий со Григорием, стяжанием наук, во Афинах учився, Нектарие; темже твоими богоблагодатными даровании наслаждающеся тебе вопием:

Ра́дуйся, верное послушания чадо;

радуйся, твердое благочестия основание.

Радуйся, мира суетнаго превышший;

радуйся, миру неложному приложивыйся.

Радуйся, у́ме богоносный, исполнь Божественных разумений;

радуйся, у́гле, воспламеняяй Божественнаго Духа огнь умный.

Радуйся, началосветлыя образы воистину прозревый;

радуйся, плоды учения земнаго Богу Небесному вознесы́й.

Радуйся, любовь Христову исполнивый житие́м;

радуйся, добродетелей цвете́ние возобразивый духом.

Радуйся, верных новоутвержде́нная оградо;

радуйся, врагов смертоносное поражение.

Ра́дуйся, Некта́рие, Эги́нский чудотво́рче.

Кондак 4

Ре́вностию исполненный ко Господу Богу нашему, блаженне Нектарие, преподобных отцев равноангельнаго жития вожделев, на Хиосе облече́ся благочестно во иноческий образ небесный и врага низложи́ во еже пети присно Господеви: Аллилу́ия.

Икос 4

Услы́ша твою молитву Владыка небесе́ и земли́, егда взывал еси к Нему из сердца, и повеле морю, и преложися в тишину морское волнение, преподобне: дивящеся же вси спасе́ннии, верно вопия́ху:

Ра́дуйся, источниче чудес неисчерпаемый;

радуйся, исцелений реко́ приснотекущая.

Радуйся, света духовнаго преозаре́ние;

радуйся, благодати Божественныя доброзрачное сияние.

Радуйся, сосу́де многочестный даров небесных;

радуйся, са́де новосажденный добродетелей райских.

Радуйся, яко морское треволнение утишаеши;

радуйся, яко словом любве́ всякое зло изобличаеши.

Радуйся, Христов новый избранниче;

радуйся, благодати усердный провозвестниче.

Радуйся, Духа Истины обретый познание;

радуйся, Источника Жизни напоенный струя́ми.

Ра́дуйся, Некта́рие, Эги́нский чудотво́рче.

Кондак 5

Ди́вен явился еси в последния дни, святителю Христов, отче Нектарие, в житии праведнем изобразив я́вственнейше нравы твоими житие древних богоносных святых, и, прославлен чудесы́, от напастей спасаеши всех вопиющих Богу: Аллилу́ия.

Икос 5

Избра́нием богоразсу́дным иерарх богомудрый воистину показался еси во Египте и Пентаполю пастырь явился еси божественный, аки Павел великий; темже убо житию твоему дивля́хуся вернии людие, вопиюще:

Ра́дуйся, за законы отеческия твердо подвизавыйся;

радуйся, на камени заповедей Господних стопы твоя утвердивый.

Радуйся, во Египте учение истинное возвестивый;

радуйся, паству твою от Египта мысленнаго спасы́й.

Радуйся, палато кротости и любве сокровище;

радуйся, просвещение разума и мудрости вместилище.

Радуйся, яко явился еси Церкве земныя украшение;

радуйся, яко показался еси верных благое утверждение.

Радуйся, правило изряднаго жития;

радуйся, о́бразе благочестия и мудрости.

Радуйся, иера́рше, веру православную возвы́сивый;

радуйся, писа́ньми твоими зловерие обличи́вый.

Ра́дуйся, Некта́рие, Эги́нский чудотво́рче.

Кондак 6

Украше́ние Христовы Церкве во Египте явился еси, Нектарие, яко Евангелия делатель истинный; сего ради стяжавше тя води́теля Божественнаго, отче, верных ли́цы лучшему поучахуся, вопиюще с тобою Го́сподеви: Аллилу́ия.

Икос 6

Возсия́вый яко апостол иный во стране Эллинстей, озаряеши благочестивых сердца́ сиянием божественных учений и светом жития твоего, преподобне; темже убо светлостию твоею световоди́мии верно вопием:

Ра́дуйся, таинство Триипоста́снаго Божества прославивый;

радуйся, апостольскую ревность стяжавый.

Радуйся, силу Божию в немощи явивый;

радуйся, исцелений благодать показавый.

Радуйся, вити́е боговещанный глаголов жизни;

радуйся, водителю премудрый слова благодати.

Радуйся, яко очищаеши душевная расположения;

радуйся, яко сообразуеши сердечная смотрения.

Радуйся, верных учителю великий;

радуйся, Христа таи́нниче преизрядный.

Радуйся, тайноводителю во Обители Небесныя;

радуйся, стяжавый в мире обогащающую нищету.

Ра́дуйся, Некта́рие, Эги́нский чудотво́рче.

Кондак 7

Ве́лий во иерарсех и премудрых учи́телех яко таи́нник смирения явился еси, Нектарие: твоя богомудрая писания оставил еси Церкви, свя́те, и́миже верно услажда́ющеся, просла́вльшему тя Богу вопием: Аллилу́ия.

Икос 7

Не́ктар праведности и благодати Божия ро́су, чудотворче святы́й Нектарие, а́ки о́блак духовный во время бездождия нам дарова́л еси, веселя ду́ши наша и подвизая вопити тебе:

Ра́дуйся, росо́ утешения;

радуйся, дыхание нетления.

Радуйся, воду благодати нам источивый;

радуйся, исцелений струи́ отве́рзый.

Радуйся, весно́ святости в зиме́ духо́вней;

радуйся, сияние новопросвещенное во мра́це ве́тсем.

Радуйся, даром чудес обогащенный;

радуйся, духом разсуждения преосене́нный.

Радуйся, исцелителю недугов всехвальный;

радуйся, наставниче во благодати преизрядный.

Радуйся, демоны аки пламень пожигаяй;

радуйся, страстей душепагубных свобождаяй.

Ра́дуйся, Некта́рие, Эги́нский чудотво́рче.

Кондак 8

Стра́нная чудеса, отче, ра́ка твоих мощей источает и спасает яже в трудех скончава́ющия житие свое: сего ради во обитель твою святую отвсюду стекаются людие, цельбы́ и избавления многоразличная от тебе получающе и вопиюще Богу: Аллилу́ия.

Икос 8

Приста́нище необуреваемое, блаженне, на острове Эгинстем явил еси обитель твою божественную, в нейже инокинь честны́х окормитель мудрый соделался еси, о Христе сия́, преподобне, мудро наставляя, вопиющия:

Ра́дуйся, похвало́ девства;

радуйся, о́бразе монашескаго жития.

Радуйся, смиренномудрия гроздие преукраше́нное;

радуйся, долготерпения сокровище божественное.

Радуйся, священнаго безмолвия преосене́ние;

радуйся, трезвения духовнаго благорастворе́ние.

Радуйся, воздержания святилище чистое;

радуйся, богоподобия одушевленное изображение.

Радуйся, святолепное осияние целомудрия;

радуйся, богоизбранное изваяние чистоты.

Радуйся, оросивый душу твою слезами покаяния;

радуйся, тех струя́ми обновивый зрение духовное.

Ра́дуйся, Некта́рие, Эги́нский чудотво́рче.

Кондак 9

Испо́лнена есть благодати Божественныя и обоняния небеснаго ра́ка мощей твоих, Нектарие, угодниче Христов, имже не то́кмо обитель твоя, но и весь остров Эгинский радуется, и вси освящаются сих благодатию, вопиюще Богу: Аллилу́ия.

Икос 9

Струи́ Божественныя источают многоцеле́бныя мощи твоя, чудотворче святый Нектарие, богатым даром небесным исцеления многим подают и недугов скверну омывают: темже дивящеся славе твоей, юже стяжал еси, усердно вопием:

Ра́дуйся, наставниче в добродетели неложный;

радуйся, возвестителю истины нелицемерный.

Радуйся, скорый помощниче в беда́х;

радуйся, ве́лие утешение в напа́стех.

Радуйся, источниче многотекущий милосердия Отчаго;

радуйся, гроздие сладчайшее веселия духовнаго.

Радуйся, яко ра́коваго мучительства прекращаеши недуг;

радуйся, яко демонскую разрушаеши дерзость.

Радуйся, мудрецов суетных смущение;

радуйся, верных нерушимое единение.

Радуйся, щи́те веры, имже вернии ограждаются;

радуйся, вещание истины, имже буесло́вцы обращаются.

Ра́дуйся, Некта́рие, Эги́нский чудотво́рче.

Кондак 10

Покро́в тя и предстателя всяк верный именует, улучая от тебе помощь: кто бо, призвав тя с верою, не получил есть твоея, отче, благодати? Всем бо скоро просимое подаеши, внегда звати: Аллилу́ия.

Икос 10

Мно́гих твоих чудес во вся концы изыде вещание, богоносне и всеблаженне Нектарие, ты бо ближним и дальним поспешаеши на помощь, свя́те, и спасаеши бедствующия, и предста́тельствуеши вопиющим:

Радуйся, чудотворя́й предивно велия и преславная;

радуйся, подаваяй всем яже ко спасению благопотре́бная.

Радуйся, древняя исполнивый во дни наша;

радуйся, пророчески предреченная показавый ныне.

Радуйся, истинныя веры торжество;

радуйся, спасительное христиан прибежище.

Радуйся, яко являеши истины славу;

радуйся, яко заграждаеши беззакония уста.

Радуйся, радосте верных и утверждение;

радуйся, душ смятенных веселие и крепосте.

Радуйся, имже Христос прославися;

радуйся, имже сатана посрами́ся.

Ра́дуйся, Некта́рие, Эги́нский чудотво́рче.

Кондак 11

Пе́снь благода́рственную тебе воспеваем, блаженне Нектарие, угодниче Христов, спасаемии твоими предстательствы, во всякой бо нас ну́жде от нашедших свобождаеши скорбе́й: темже твое заступление проповедуем, Христу поюще: Аллилу́ия.

Икос 11

Попаля́еши демонское лютое неи́стовство огнем священных чудес твоих, чудотворче Нектарие, и скоро помогая верным, тяжких болезней угаша́еши зной, исцеляя страждущия, вопиющия ти во умилении:

Ра́дуйся, пучино щедрот неистощимых;

радуйся, море чудес недомыслимых.

Радуйся, болящих исцеление;

радуйся, разслабленных скорое исправление.

Радуйся, унынием плененных утверждение;

радуйся, отчаянных прибежище.

Радуйся, востание падших и вразумление;

радуйся, заблуждающих наставление.

Радуйся, источниче, благодарования источаяй;

радуйся, светильниче, омраченныя просвещаяй.

Радуйся, благочестия богодарованная си́ло;

радуйся, уте́шителю всех приходящих к тебе.

Ра́дуйся, Некта́рие, Эги́нский чудотво́рче.

Кондак 12

Благода́ть Уте́шителя бога́тно излияся от раки честны́х мощей твоих: гроб бо твой святы́й, Нектарие, яко приснотекущий источник точит непрестанно исцеления и напаяет Божественными струями благодати всех вопиющих Го́сподеви: Аллилу́ия.

Икос 12

Воспева́я всесовершенно Трисвяту́ю песнь Богови с лики ангельскими, Нектарие, воззри́ свыше на нас и даруй, всесвяте, вся потребная верою к тебе притекающим и не престающим вопияти:

Ра́дуйся, о́трасле Сили́врии благословенная;

радуйся, Эгины известная похвало.

Радуйся, Эллады велие украшение;

радуйся, чудотворче, во всем мире прославивыйся.

Радуйся, образе иерархов честны́х;

радуйся, монашествующих покрове и спасение.

Радуйся, Церкве светило новосветлое;

радуйся, православия неколеблемое утверждение.

Радуйся, имже страстей очищение прии́мем;

радуйся, имже к Богу восхождения улучи́м.

Радуйся, возсияваяй в сердцах наших свет Господень;

радуйся, и о мне ходатаю ко Творцу.

Ра́дуйся, Некта́рие, Эги́нский чудотво́рче.

Кондак 13

О Боже́ственный о́тче, правосла́вных христиа́н ве́рное упова́ние, Некта́рие, святи́телю Христо́в, престо́лу Госпо́дню предстоя́ ны́не, испроси́ нам у Христа́ Бо́га прегреше́ний оставле́ния и всеми́лостиваго снизхожде́ния, я́ко да возопие́м Ему́ всече́стно: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Кондак 1

Правосла́вия звезду́ новоявле́нную

новозда́нное и Це́ркве огражде́ние

воспои́м в серде́чнем вси весе́лии.

Ду́ха я́ве де́йствием просла́вився,

исцеле́ний благода́ть всем источа́еши вопию́щим ти:

Ра́дуйся, Некта́рие, Эги́нский чудотво́рче.

Икос 1

Челове́к небому́дренный яви́лся еси́ в ми́ре, Некта́рие, святи́телю Христо́в: житие́ бо преподо́бное испра́вив непоро́чно, свят и богоприя́тен во всем наре́клся еси; сего́ ра́ди слы́шиши от нас:

Ра́дуйся, от юно́сти Бо́га возлюби́вый;

ра́дуйся, во юдо́ли плаче́вней све́тлое восхожде́ние положи́вый.

Ра́дуйся, му́дрости сосу́де златозда́нный;

ра́дуйся, пропове́дниче благода́ти невозбра́нный.

Ра́дуйся, до́ме святе́йший де́йства Боже́ственнаго;

ра́дуйся, кни́го богоизвая́нная жития новаго.

Ра́дуйся, я́ко ны́не поревнова́л еси́ святы́м;

ра́дуйся, я́ко а́нгелы испо́лнил еси́ весе́лия.

Ра́дуйся, преподо́бных отце́в прекра́сная добро́то;

ра́дуйся, иера́рхов Христо́вых благо́е украше́ние.

Ра́дуйся, и́мже Це́рковь Христо́ва ликовству́ет;

ра́дуйся, и́мже о́стров Эги́нский ра́дуется.

Ра́дуйся, Некта́рие, Эги́нский чудотво́рче.

Молитва

О богому́дрый и всесвяты́й о́тче Нектарие, святителю Христов, чудотворче великий и преславный! К тебе ныне прибегаем верою и любовию чтущии тя, похвалы сия приносяще от всего сердца и помышления. Ты, угодниче Божий, явился еси ныне яко звезда утренняя, озаряющая мира сего помраче́нныя концы светом благодати Христовы, ю́же стяжал еси неложно смиренным житием твоим и кроткими нравы, нетленных и премирных обетований сподоблься. Сего ради мы, недостойнии, молим тя прилежно: отче святый Нектарие, не забуди нас, к тебе усердно притекающих. Свет сый ныне, просвети ду́ши наша, помраченныя страстьми́, озари наш ум и обнови помышления во еже поучатися нам Божественным и священным образом и не ктому о суетных пещися. Утверди нас, преподобне отче, в вере, надежде и любви ко Господу Богу нашему, исцели болезни душевныя и телесныя, буди нам покров и прибежище в ско́рбех и напастех, вразумление и исправление во гресе́х, благодать независтную подая́ всегда, яко да прославим Единаго Истиннаго Бога, дивнаго во святых Своих, Отца и Сына и Святаго Духа, ныне и при́сно и во веки веков. Ами́нь.

Ин ака́фист святи́телю Некта́рию,

митрополи́ту Пента́польскому,

Эги́нскому чудотво́рцу

Кондак 1

Взбра́нный Некта́рие Пента́поля митрополи́те и Эги́нский чудотворче,

прино́сим ти проше́ния о боля́щих сро́дницех наших:

изря́ден бо яви́лся еси́ цели́тель ра́ковыя я́звы и про́чих неду́гов,

всей вселе́нней благода́ть да́руя,

сего́ ра́ди еди́неми усты́ и еди́нем се́рдцем воспева́ем ти при́сно:

Ра́дуйся, Некта́рие, архиере́е Бо́жий.

Икос 1

А́нгела храни́теля во святе́м креще́нии обреты́й, от млады́х ногте́й равноа́нгельскаго жития́ возжела́л еси́, о́тче наш Некта́рие; ны́не же со А́нгелы зре́нием Сла́вы Бо́жия наслажда́яйся, моли́ всех А́нгелов Влады́ку о пою́щих ти сицева́я:

Ра́дуйся, венча́нных роди́телей пло́де благослове́нный;

ра́дуйся, от чре́ва ма́тере Бо́гом освяще́нный.

Ра́дуйся, изде́тска навы́кший послуша́нию;

ра́дуйся, от юности изучи́вый Писа́ния.

Ра́дуйся, Бо́жиих слове́с одушевле́нная кни́го;

ра́дуйся, жива́я боголю́бия скрижа́ль.

Ра́дуйся, Бо́гом избра́нный за кро́тость и смире́ние;

ра́дуйся, дом оста́вивый духо́внаго ра́ди уче́ния.

Ра́дуйся, я́ко тебе́ ра́ди бу́ря зе́льна на мо́ри утиши́ся;

ра́дуйся, я́ко по́ясом твои́м надло́мленная ма́чта укрепи́ся.

Ра́дуйся, орля́ ю́ное, иму́ще криле́ у́мныя моли́твы;

ра́дуйся, еле́не, взыска́вый исто́чники покая́ния.

Ра́дуйся, Некта́рие, архиере́е Бо́жий.

Кондак 2

Ви́дящи тя на возду́се молящася, черни́ца некая пристрашна бысть, боголюбче; ты же, дар молитвы сокрыва́я, уста девы клятвою запечатле́л еси, Господу в сердце воспев: Аллилу́ия.

Икос 2

Ра́зум Христов молитвою стяжа́л еси, святы́й Нектарие, во еже разумети, что есть воля Божия, благая, угодная и совершенная; научи и нас на всяком месте воздевати руки к Богу без гнева и сомнения, да прии́меши от нас похвальная:

Ра́дуйся, во юдо́ли плачевне восхождения положи́вый;

радуйся, плоды Духа израсти́вый.

Радуйся, чадо горы Афонския;

радуйся, ключу́ молитвы Иису́совы.

Радуйся, древляго благочестия светило;

радуйся, граде Святыя Троицы.

Радуйся, благодатию осене́нный;

радуйся, Херувиме о́гненный.

Радуйся, соль земли обетова́нныя;

радуйся, слезами се́явый, пожавый радостию.

Радуйся, на немже процвете́ святыня Христа;

радуйся, яко Бог благоде́йствова тя.

Ра́дуйся, Некта́рие, архиере́е Бо́жий.

Кондак 3

Си́лою Вышняго облече́нный, отче Нектарие, силу словес Христовых утвердил еси: «Во Царствии Моем, — Той рече, — ни женятся, ниже посяга́ют, но яко Ангели на небеси́ вы́ну поют: Аллилу́ия».

Икос 3

Иму́щи Пречистая Богородица в услужении все воинство небесное, тебе, уго́дниче, аки Ангела во плоти, воспева́теля чудес Своих постави; мы же, Мари́ин омофо́р над тобою зряще, со страхом и любовию припа́даем ти:

Ра́дуйся, тайный избра́нниче Богоматере;

радуйся, велений Ея́ исполнителю.

Радуйся, духа кротости от Чистыя Голубицы прие́мый;

радуйся, в песнех духовных Приснодеву прославивый.

Радуйся, уча́й угождати неба и земли Царице;

радуйся, молитвами Матере милость у Сына обреты́й.

Радуйся, мери́ло праведности и мудрости пала́то;

радуйся, высото́ рассуждения и смирения глубино́.

Радуйся, Эги́нский кри́не, не́ктар покаяния точащий;

радуйся, Эде́мская пчело́, медом богословия нас снабдева́ющая.

Радуйся, мирова́рнице, миро изливающая;

радуйся, ча́ше духовного омовения.

Ра́дуйся, Некта́рие, архиере́е Бо́жий.

Кондак 4

Ра́ковую язву кровоточащу на груди имея, иерей храма твоего, Нектарие, смяте́ся, егда ты явлься облобызал еси его, аки во пло́ти сый; он же исцеление получив, тебе неви́диму бывшу, со слезами возопи Богови: Аллилу́ия.

Икос 4

Слы́шаша мно́зи о дивнем исцелении, при жизни тобою содеянном, егда во стране Канадстей, святей литургии служи́ме, в дусе явился еси, чудотворче Нектарие, и расслаблена некоего мужа воздвигл еси, к чаше его призывая; той же здрав быв, веси Эгинския дости́же, и тя во плоти узрев, велегласно взываше:

Ра́дуйся, врачу гостеприимный, Греции похвало;

радуйся, Николая Чудотворца славу стяжавый.

Радуйся, кла́дезю благосты́ни;

радуйся, милосердый самаряни́не.

Радуйся, даром чудес обогаще́нный;

радуйся, посещаяй люди смире́нныя.

Радуйся, утешаяй нас чудесы́ неложными;

радуйся, яко невозможная другим тебе возможна.

Радуйся, яко скорби наша на радость прелагаеши;

радуйся, ты бо от очей наших слезы отираеши.

Радуйся, одержимых бесы свободителю;

радуйся, раковыя язвы исцелителю.

Ра́дуйся, Некта́рие, архиере́е Бо́жий.

Кондак 5

Боготе́чною звездою покаяния возшел еси, отче, над вселенною, лучи сокрушения о людских беззакониях выну испуща́яй; озари умы наша к зрению грех наших, да умилостивим Владыку пением: Аллилу́ия.

Икос 5

Ви́деша отроковицы чистыя архиерея своего, в лепоте души и тела Богу предстояща, и познавше в нем великаго молитвенника и чудотворца, согласно возгласи́ша ти, святителю Нектарие:

Ра́дуйся, Христа присное жилище;

радуйся, Духа дивное сокровище.

Радуйся, царское священие Великаго Архиерея;

радуйся, призва́нный к Престолу Вечнаго Царя.

Радуйся, Пло́ти Христове сотеле́сниче;

радуйся, Крове Святыя причастниче.

Радуйся, глашатаю покаяния;

радуйся, ходатаю о нас пред Богом.

Радуйся, Нектарие, Ангелы веселя́й;

радуйся, пламеню, демоны пожигаяй.

Радуйся, пучино щедрот;

радуйся, море чудес преславных.

Ра́дуйся, Некта́рие, архиере́е Бо́жий.

Кондак 6

Пропове́дниче Единаго Блага́го, Нектарие блаженный, тя, смирившася под крепкую руку Божию, Той превознесе; в страстном мори вла́ющихся не забуди чад твоих, но на брезе смирения постави я, да возвеличат Бога твоего, воспевающе: Аллилу́ия.

Икос 6

Возсия́вшу свету блаженств Христовых, от степе́не в степе́нь востекл еси, богомудре Нектарие: кротостию и миром, воздержанием и любовию душу свою просветил еси, да от нас ныне слышиши сицева́я:

Ра́дуйся, носивый ризу смирения;

радуйся, обиды покрывавый прощением.

Радуйся, наслаждаяйся о множестве мира;

радуйся, наследуяй землю кротких.

Радуйся, фиале покаяннаго плача;

радуйся, чистоты сердечныя зерцало.

Радуйся, именем Иисусовым насыще́нный;

радуйся, водами Писаний напое́нный.

Радуйся, милость и суд возвестивый;

радуйся, любовию вражду упразднивый.

Радуйся, благочестивый житием;

радуйся, гонимый правды ради.

Ра́дуйся, Некта́рие, архиере́е Бо́жий.

Кондак 7

Хотя́ человек Божий совершен быти, Нектарие праведне, путь непорочных избрал еси: на Эгинстем острове житейское море, аки в ковче́зе, преплавая, победительная воспевал еси Го́сподеви: Аллилу́ия.

Икос 7

Но́ваго Завета учитель изряден явился еси, слово Божие житием своим пропове́давый: яко несть наша брань проти́ву плоти и крове, но к миродержи́телем тьмы века сего. Мы же, о Господе возмогающе, вопием ти, держа́вне Нектарие:

Ра́дуйся, до́блий воине Иисуса Христа;

радуйся, язво духово́м злобы поднебесным.

Радуйся, вся оружия Божия восприе́мый;

радуйся, препоясавый чре́сла истиною.

Радуйся, яко но́зе твои красны благовестием мира;

радуйся, яко на версе́ твоем утвержден шлем спасения.

Радуйся, щи́те веры, имже вернии ограждаются;

радуйся, мечу́ обоюдоострый, ереси посеца́яй.

Радуйся, победителю, от древа жизни вкуша́яй;

радуйся, человече Божий, странный смерти вторы́я.

Радуйся, свидетелю веры и́стинныя;

радуйся, спасения ветвь райская.

Ра́дуйся, Некта́рие, архиере́е Бо́жий.

Кондак 8

Стра́нное обре́теся в тебе совершенство, точию совершенным в любви доступное; усоверши любовию ду́ши наша, любвеобильне Нектарие, да в мужа совершенна дости́гше, поем Богови: Аллилу́ия.

Икос 8

Весь был еси в нижних, смиренным последуя, в вышних с Богом, сиречь с Любовию, пребывая; даруй нам, о неботаи́нниче Нектарие, любве́ познание, во еже пети ти сицева́я:

Ра́дуйся, яко пленником содеялся еси любве Божия;

радуйся, яко чад своих любовию пленил еси.

Радуйся, вы́ю под иго Спасово подклонивый;

радуйся, бремена ближних носивый.

Радуйся, в любви укорене́нный;

радуйся, в милости утвержденный.

Радуйся, широту и долготу Креста разумеваяй;

радуйся, высоту и глубину Древа постигаяй.

Радуйся, разу́мниче любве, разум превосходящия;

радуйся, полноты Божия вместилище.

Радуйся, в уме держа́й ели́ка истинна, праведна и че́стна;

радуйся, сердцем любя́й ели́ка пречиста, доброхвальна и прелюбезна.

Ра́дуйся, Некта́рие, архиере́е Бо́жий.

Кондак 9

Вся́кое естество ангельское и человеческое удиви́ся образу, великий Нектарие, в тебе явле́нному: яко несть во Христе ни иудей, ни эллин, ни раб, ни свободь, ни мужеск пол, ни женский, но нова́ тварь, Искупителю твари поющая: Аллилу́ия.

Икос 9

Вети́я многовещанныя умолко́ша, житию твоему, святый отче Нектарие, дивящеся, како свят был еси, грешным ся именовавый; духовен был еси, из земли перстныя взятый; по смерти вознесен был еси, при жизни умом до ада низшедый; мы же отверзше уста, аки дети вопием:

Ра́дуйся, главо, веру возвысившая;

радуйся, уста, безбожие посрамившая.

Радуйся, око, боговедением просвещенное;

радуйся, деснице, могуществом Его укрепленная.

Радуйся, смиряяй кичливыя умы;

радуйся, сокрушаяй гордая сердца́.

Радуйся, явивый силу в немощи;

радуйся, в слезах нашедый радость.

Радуйся, уме́рый и живы́й;

радуйся, земный и небесный.

Радуйся, гору́шное семя живота;

радуйся, зрелый класе Воскресения.

Ра́дуйся, Некта́рие, архиере́е Бо́жий.

Кондак 10

Спасти́ хотя душу свою, яко деву, единему Жениху ту обручил еси; ныне же вшед в невестник Христов с лики девственных, Нектарие сла́вне, поеши песнь: Аллилу́ия.

Икос 10

Стена́ еси всем прибегающим к тебе, достохвальне Нектарие, имаши бо благодать немощны́я врачевати и к небесному наследию возводити: нас у́бо, чад твоих, уврачуй и в Царствие Христово возведи, да вседу́шно рече́м ти сицева́я:

Ра́дуйся, старче благодатный;

радуйся, ю́ниц путевождь преизрядный.

Радуйся, невинный пастырю невинных овец;

радуйся, мудрый собирателю девственных жемчужин.

Радуйся, вселенныя духовный окорми́телю;

радуйся, евхаристии пламенный служителю.

Радуйся, гласе смиреннаго Христа;

радуйся, глаго́ле зижди́тельнаго Духа.

Радуйся, в терпении искушенный;

радуйся, скорбьми очищенный.

Радуйся, поборниче Божия правды;

радуйся, наследниче Христовы славы.

Ра́дуйся, Некта́рие, архиере́е Бо́жий.

Кондак 11

Пе́ние Богоматери приносил еси, угодниче Божий, Материю Света Деву имену́я, ныне же соверше́нне просветился еси разумением тайны воплощения, вознося горе́ глас: Аллилу́ия.

Икос 11

Све́том Божественныя славы просвещаема зрим тя, Нектарие, в черто́зе славы: просвети одеяние душ наших Тро́ическим сиянием, да воспеваем ти непрестанно:

Ра́дуйся, каменю драги́й Царе́вы диадимы;

радуйся, молние Носимаго на Серафи́мex.

Радуйся, яко светла́ заповедь, просветившая очи твоя;

радуйся, яко возлюбил еси ю паче злата и топа́зия.

Радуйся, сребро́ разжжено, очище́но седмери́цею;

радуйся, гу́сли духовныя, Спа́сова цевни́це.

Радуйся, в сердце имя Божие написавый;

радуйся, любовию подвиг веры оправдавый.

Радуйся, святыню Духа носивый;

радуйся, освятивый души, растле́нныя страстьми.

Радуйся, праведностию, аки ви́ссоном, убеле́нный;

радуйся, Троицы познанием озаре́нный.

Ра́дуйся, Некта́рие, архиере́е Бо́жий.

Кондак 12

Благода́ть, от Бога ти данную, умножая умножил еси, ра́бе Божий, благи́й и верный Нектарие, те́мже и нас ку́плю духовную де́яти сотвори, да обретше ли́хву, Христу воспое́м: Аллилу́ия.

Икос 12

Пою́ще твоя чудеса, пречудне Нектарие, ве́мы, яко Христос в тя бога́тно вселися, сего ради чудоде́йну десни́цу Его на нас низведи, глаго́лющих сице:

Ра́дуйся, преемниче древних отцов;

радуйся, новый угодниче Христов.

Радуйся, Великия Церкве красото́;

радуйся, всемирная наде́ждо.

Радуйся, себе уничиживый, Богом прославленный;

радуйся, в последних ходивый, первым поставленный.

Радуйся, дела́ обители точию зна́вый, егоже знает вселенная;

радуйся, чуждый дольния славы, небесною мздою почтенный.

Радуйся, иже по кончине недвижим лежа́й, недужна восстави;

радуйся, иже многим явивыйся, плач о кончине уста́ви.

Радуйся, две зла́тницы, монашества и священства, от Бога получивый;

радуйся, с ли́хвою цельбы́ и чудес злато Христу возвративый.

Ра́дуйся, Некта́рие, архиере́е Бо́жий.

Кондак 13

О свяще́нная главо́, ди́вный врачу́ архиере́е Бо́жий Некта́рие! Приими́ ныне малое, оба́че теплое моление чад твоих, благодати сущей в тебе верующих. Да́руй нам недугов исцеление и от вечныя изба́ви погибели, да Христу Спа́су нашему взываем с радостию: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгела храни́теля во святе́м креще́нии обреты́й, от млады́х ногте́й равноа́нгельскаго жития́ возжела́л еси́, о́тче наш Некта́рие; ны́не же со А́нгелы зре́нием Сла́вы Бо́жия наслажда́яйся, моли́ всех А́нгелов Влады́ку о пою́щих ти сицева́я:

Ра́дуйся, венча́нных роди́телей пло́де благослове́нный;

ра́дуйся, от чре́ва ма́тере Бо́гом освяще́нный.

Ра́дуйся, изде́тска навы́кший послуша́нию;

ра́дуйся, от юности изучи́вый Писа́ния.

Ра́дуйся, Бо́жиих слове́с одушевле́нная кни́го;

ра́дуйся, жива́я боголю́бия скрижа́ль.

Ра́дуйся, Бо́гом избра́нный за кро́тость и смире́ние;

ра́дуйся, дом оста́вивый духо́внаго ра́ди уче́ния.

Ра́дуйся, я́ко тебе́ ра́ди бу́ря зе́льна на мо́ри утиши́ся;

ра́дуйся, я́ко по́ясом твои́м надло́мленная ма́чта укрепи́ся.

Ра́дуйся, орля́ ю́ное, иму́ще криле́ у́мныя моли́твы;

ра́дуйся, еле́не, взыска́вый исто́чники покая́ния.

Ра́дуйся, Некта́рие, архиере́е Бо́жий.

Кондак 1

Взбра́нный Некта́рие Пента́поля митрополи́те и Эги́нский чудотворче,

прино́сим ти проше́ния о боля́щих сро́дницех наших:

изря́ден бо яви́лся еси́ цели́тель ра́ковыя я́звы и про́чих неду́гов,

всей вселе́нней благода́ть да́руя,

сего́ ра́ди еди́неми усты́ и еди́нем се́рдцем воспева́ем ти при́сно:

Ра́дуйся, Некта́рие, архиере́е Бо́жий.

Молитва 1

О мироточи́вая главо́, святи́телю Некта́рие, архиере́е Бо́жий! Во времена великаго отступления, нечестию мир пленившу, благочестием просиял еси и главу прегордаго денни́цы, уязвляющаго нас, сокрушил еси. Сего ради дарова ти Христос врачевати язвы неисце́льны, за беззакония наша нас поразившия. Веруем: возлюби́ тя Бог праведнаго, да тебе ради нас, грешных, помилует, от клятвы разрешит, от недуг избавит, и по всей вселенней страшно и славно будет имя Его, Отца и Сына и Святаго Духа, ныне и при́сно и во веки веков. Ами́нь.

Молитва 2

О святи́телю Некта́рие, о́тче богому́дрый! Приими, блюстителю веры православныя, испове́дание устен людей христоименитых, собра́нных днесь в храме благодатию Божиею, в тебе живущею. Весть бо достиже до предел Российских, яко ты, велий во святых угодниче Христов, во всех конце́х вселенныя призывающим имя твое являешися и от раковыя болезни исцеление да́руеши. Слышахом об иереи, тебе тезоименитом и храм во имя твое созидавшем со скорбьми велиими. Раковою убо язвою грудною пораже́н бе, крови на всяк день точащейся, и страждаше люте, де́ла же своего святаго не оставляше. Внезапу ты, святителю многомилостиве, с небесе сшед, ему во храме предстал еси в видимом образе. Он же, непщу́я тя собрата, едина от смертных быти, прошаше молитв твоих и рече: «Боляй есмь вельми, обаче хощу святый олтарь наздати, да поне единожды святую литургию вкупе с прихо́жаны совершу; послежде и умрети готов есмь, смерть бо мя не страшит». Ты же, отче, безплотен сый, слезами лице свое орошаше, и объем страдальца, лобызаше и́, глаголя: «Не тужи, чадо мое, яко, болезнию испытан, здрав будеши. Вси убо о чудеси сем ведати имут». Он же, исцелен быв, абие разуме, с ким беседоваше, тебе невидиму бывшу. О, великий угодниче Христов Нектарие! Храм оный свершен есть ныне, и чудеса твоя, аки море преизливающееся, умно́жишася! Мы же познахом, яко молитве праведника должно поспешествуемой быти усердием нашим к службе Божией и решимостию за Христа умирати, да здрави обрящемся. Молят тя, отче праведный, болящая чада твоя: да совершается с нами воля Божия, благая, угодная и совершенная, не хотящи смерти грешнику, но еже обратитися и жи́ву быти ему. Ты же, провозвестниче воли Божия, исцели ны благодатным явлением своим, да велик будет Бог на небеси и на земли во веки веков! Ами́нь.

Ака́фист и́же во святы́х отцу́ на́шему преподо́бному Никоди́му Святого́рцу Творе́ние Гера́сима мона́ха Микрагианнани́та

Конда́к 1, глас 8

Подо́бен: Взбра́нной Воево́де:

Я́ко боже́ственнаго жи́тельства таи́нника изря́днаго

и благоче́стия богоно́снаго учи́теля

Правосла́вная Це́рковь тя почита́ет:

с небесе́ бо дарова́ние прие́м,

озаря́еши боже́ственными твои́ми писа́нии вопию́щия ти:

Ра́дуйся, о́тче Никоди́ме,

Горы́ Святы́я сла́вное украше́ние.

И́кос 1

Ангел нра́вы и мно́гий ра́зумом, Никоди́ме, на Афо́не яви́лся еси́; а́нгельское бо имы́й житие́, ангелоле́пным гла́сом изъясни́л еси́ оте́ческая писа́ния, и́миже просвеща́еши вопию́щия:

Ра́дуйся, Накси́йское благоукраше́ние;

ра́дуйся, Афонское озаре́ние.

Ра́дуйся, оте́ческих догма́тов изложе́ние;

ра́дуйся, святы́х глаго́л изъясне́ние.

Ра́дуйся, высото́ мудрова́ния и прему́дрости реко́;

ра́дуйся, глубино́ боже́ственнаго ве́дения и сокро́вище любве́.

Ра́дуйся, я́ко показа́лся еси́ кни́жник богоно́сный;

ра́дуйся, я́ко толковни́к еси́ богоглаго́ливый.

Ра́дуйся, свети́льниче нра́вов че́стности;

ра́дуйся, пла́менниче го́рния све́тлости.

Ра́дуйся, и́мже ве́рнии утвержда́ются;

ра́дуйся, и́мже врази́ устраша́ются.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 2

Жития́ освяще́нна изде́тска иски́й, я́ко о́трасль боже́ственных роди́телей, мирски́й оста́вил еси́ мра́к, и ко Спа́су Христу́ устреми́лся еси́, Ему́же неукло́нне сле́дуя, Никоди́ме, вдохнове́н взыва́л еси́: Аллилу́ия.

И́кос 2

Ра́зумом богоприя́тным, я́ко уя́звлен боже́ственным жела́нием, прише́л еси́ в Го́ру Афо́нскую, и доброде́тельным жи́тельством к гора́м возвы́сился еси́ ве́чным, по Дави́ду, Никоди́ме, слы́ша от нас сицева́я:

Ра́дуйся, жития́ преподо́бнаго сокро́вище;

ра́дуйся, све́та невеще́ственнаго прия́телище.

Ра́дуйся, и́ноком Афо́нским о́бразе;

ра́дуйся, благоче́ствующих всех утвержде́ние.

Ра́дуйся, у́ме богонауче́нный, небе́сных мы́слей испо́лненный;

ра́дуйся, уста́ богодви́жная богодохнове́нных уче́ний.

Ра́дуйся, я́ко от ми́ра всеце́ло удали́лся еси́;

ра́дуйся, я́ко во Афо́не к го́рним напра́вился еси́.

Ра́дуйся, ли́ка преподо́бных прича́стниче;

ра́дуйся, ве́рным ве́лий учи́телю.

Ра́дуйся, враго́в поража́яй помышле́ния;

ра́дуйся, ду́ши утвержда́яй неради́выя.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 3

На сла́ву Госпо́дню у́мне взира́яй, очи́стив себе́ от веще́ственных, небе́сным наставля́яй показа́лся еси́, богоглаго́ливый Никоди́ме, де́лом и сло́вом вся́ к Бо́гу управля́я вопию́щия: Аллилу́ия.

И́кос 3

Име́яй се́рдце твое́ огне́м пали́мо стра́ха Бо́жия, неколеби́мо а́нгельское проше́л еси́ житие́, и я́же в нем благода́ти, я́ко Ду́хом просвеще́н, Никоди́ме, изъясня́еши зову́щим:

Ра́дуйся, сто́лпе воздержа́ния;

ра́дуйся, таи́нниче безстра́стия.

Ра́дуйся, воспери́вый ум к небе́сным;

ра́дуйся, стяжа́вый отту́ду неизглаго́ланная.

Ра́дуйся, благода́ти Духо́вныя до́ме светови́дный;

ра́дуйся, селе́ние многоце́нное жи́тельства доброде́тельнаго.

Ра́дуйся, я́ко ре́ки уче́ний источа́еши;

ра́дуйся, яко пото́ки страсте́й изсуша́еши.

Ра́дуйся, Христо́вым обогати́выйся осия́нием;

ра́дуйся, вра́жие умертви́вый возноше́ние.

Ра́дуйся, глаго́лов душепита́тельных гу́сли;

ра́дуйся, пе́сней богому́дрых цевни́це.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 4

Ревни́тель богодохнове́нный яви́лся еси́ отце́в преподо́бных, умертви́в себе́ су́щим в ми́ре, и учи́телей свяще́нных отпечатле́ние и уста́ богодви́жная: бога́тая бо ти даде́ся благода́ть, Никоди́ме, вопию́щу: Аллилу́ия.

И́кос 4

Сконча́л еси́ богому́дре преподо́бную жи́знь твою́, разли́чным искуше́нием противоста́в, и я́коже зла́то во огни́, искуше́н скорбьми́, Никоди́ме, учи́тель богому́дрый в дея́нии яви́лся еси́ взыва́ющим:

Ра́дуйся, но́вый в преподо́бных;

ра́дуйся, богодохнове́нный во учи́телех.

Ра́дуйся, наставля́яй на́ше помышле́ние;

ра́дуйся, разруша́яй Велиа́рово безу́мие.

Ра́дуйся, сло́вом благода́тным управля́яй ду́ши;

ра́дуйся, мечу́, при́сно посеца́яй страсте́й вины́.

Ра́дуйся, я́ко очища́еши серде́чныя скве́рны;

ра́дуйся, я́ко явля́еши боже́ственная дая́ния.

Ра́дуйся, пла́менниче Прему́дрости лу́чшия;

ра́дуйся, мо́лние на беснова́ние ху́ждшее.

Ра́дуйся, свети́льниче к живо́тным преспе́янием;

ра́дуйся, свети́ло к боже́ственным возвыше́нием.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 5

Богоглаго́ливый язы́к прие́м, богогла́сне, свы́шним дохнове́нием дви́жим, глаго́лы жи́зни ве́чныя и я́же в боже́ственных отце́х неудобопости́жная всему́дре изъясни́л еси́, вся сподвиза́я Бо́гови пе́ти: Аллилу́ия.

И́кос 5

Да воспери́ши к Бо́гу, богоно́сне, ума́ твоего́ движе́ния вся, хране́ние чу́вств тве́рдо проше́л еси́, ему́же науча́еши хотя́щия улучи́ти боже́ственнаго едине́ния, во е́же пе́ти ти, о́тче, си́це:

Ра́дуйся, боже́ственных возвести́телю;

ра́дуйся, от ху́ждшаго неве́дения изба́вителю.

Ра́дуйся, боже́ственному науча́яй по́двигу;

ра́дуйся, небе́снаго яви́телю мудрова́ния.

Ра́дуйся, широто́ боже́ственнаго ра́зума и прему́дрый наста́вниче;

ра́дуйся, скрижа́ле богопечатле́нная Духо́внаго веща́ния.

Ра́дуйся, Уте́шителя пречестны́й сосу́де;

ра́дуйся, правосла́вных богода́нная кре́посте.

Ра́дуйся, ча́ше душепита́тельнаго не́ктара;

ра́дуйся, све́та трисо́лнечнаго испо́лненный.

Ра́дуйся, пра́вило отше́льником в де́лех;

ра́дуйся, о́бразе учи́телем в словесе́х.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 6

Вертогра́д боже́ственных благода́тей се́рдце соверши́в, Никоди́ме, жи́тельством твои́м, «Вертогра́д благода́тей», яко вои́стину испо́лнь благоуха́ния благода́тнаго, твою́ кни́гу наре́кл еси́, е́юже наслажда́ющеся, вопие́м: Аллилу́ия.

И́кос 6

Возсия́в на Горе́ Афо́нстей, я́ко новоявле́нная звезда́, просвеща́еши Христо́ву Це́рковь доброде́телей твои́х заря́ми, неботаи́нниче Никоди́ме преподо́бне; отню́дуже возжиза́еми све́том твои́м зове́м:

Ра́дуйся, звездо́ церко́вная;

ра́дуйся, све́точу благоче́стия.

Ра́дуйся, богосло́вов дре́вних изъясне́ние;

ра́дуйся, чужды́х уче́ний низверже́ние.

Ра́дуйся, боже́ственных преда́ний храни́телю и тайноводи́телю;

ра́дуйся, доброде́тельных дея́ний светоно́сче свяще́нный.

Ра́дуйся, я́ко облича́еши уче́ния нововво́дная;

ра́дуйся, я́ко явля́еши доброде́тели богода́нныя.

Ра́дуйся, Бо́жий служи́телю тепле́йший;

ра́дуйся, ве́рных защи́тниче неколеби́мый.

Ра́дуйся, раю́ многоразли́чныя прему́дрости;

ра́дуйся, свети́ло е́же во Христе́ науче́ния.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 7

Пребыва́яй в Горе́ Афо́нстей, я́коже в го́рнице, усе́рдною моли́твою и посто́м Духо́вную благода́ть, прему́дре, прия́л еси́, та́инственно в тя все́льшуюся, я́коже апо́столи, и́хже подража́тель яви́лся еси́, взыва́я: Аллилу́ия.

И́кос 7

Побе́ду благочести́вым уче́ние твое́ подае́т, ве́рно поуча́ющимся, Никоди́ме, о́тче свяще́нный, проти́ву страсте́й и вся́кия е́реси: во Святе́м бо Ду́се де́йствует при́сно вопию́щим:

Ра́дуйся, побе́до правосла́вных;

ра́дуйся, паде́ние злосла́вных.

Ра́дуйся, Це́ркве ве́лий учи́телю;

ра́дуйся, святы́м дре́вним ра́вне.

Ра́дуйся, я́ко бога́тство оста́вил еси́ нам кни́г свяще́нных;

ра́дуйся, я́ко прекраща́еши вся́кое убо́жество страсте́й.

Ра́дуйся, до небесе́ досяза́яй сто́лпе богопросвеще́нный;

ра́дуйся, Уте́шителя свети́льниче невече́рний.

Ра́дуйся, о́блаче, осеня́яй ве́рныя;

ра́дуйся, свеще́, возсиява́ющая лу́чшая.

Ра́дуйся, боже́ственных догма́тов пропове́дниче;

ра́дуйся, струй невеще́ственных исто́чниче.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 8

Диви́т помышле́ния ве́рных, богоглаго́ливе, мно́жество прему́дрых писа́ний твои́х: ты́ бо прему́дростию боже́ственною и си́лою небе́сною, Никоди́ме, пи́шеши и веща́еши, преподо́бне, и вся побужда́еши пе́ти: Аллилу́ия.

И́кос 8

Всю Це́рковь, я́коже богоде́тельнии све́ти, твоя́ богопре́данная словеса́ просвеща́ют, о́тче, та́инственне, и к соверше́ннейших разуме́нию веду́т я́же в сия́ приница́ющия и вопию́щия ти единогла́сне:

Ра́дуйся, трубо́ неизрече́нных;

ра́дуйся, таи́нниче небе́сных.

Ра́дуйся, Ду́ха кни́жниче богоглаго́ливый;

ра́дуйся, от свы́шняго вдохнове́ния науче́нный.

Ра́дуйся, я́ко боже́ственная вла́га ти даде́ся с небесе́;

ра́дуйся, я́ко облагодати́лся еси́ от руки́ Бо́жия.

Ра́дуйся, богосло́вия та́инственнаго гу́сли;

ра́дуйся, богоглаго́лания небе́снаго цевни́це.

Ра́дуйся, страсте́й отсеца́яй те́рние; ра́дуйся, душ очища́яй ни́ву.

Ра́дуйся, Бо́жия благоутро́бия язы́че; ра́дуйся, ве́рных правосла́вных сла́во.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 9

К по́двигом наставля́я проти́ву враго́в мы́сленных, Никоди́ме, преподо́бных исполне́ние, «Неви́димую брань» нарица́еши ю́же прему́дре списа́л еси́ кни́гу, свя́те: от сея́ бо науча́емся к Бо́гу возводи́тися, пою́ще: Аллилу́ия.

И́кос 9

Спа́совых пра́здников рече́ния богодохнове́нная и пе́сни всему́дрыя в широту́ распространя́я и глубину́, ю́же в них благода́ть всем по́дал еси́, е́юже ду́ши веселя́тся, Никоди́ме, тебе́ вопию́щих:

Ра́дуйся, пе́сней толкова́телю боже́ственных;

ра́дуйся, дщи́це слове́с святы́х.

Ра́дуйся, ве́яния боже́ственнаго сокро́вищнице;

ра́дуйся, Це́ркве Христо́вы украше́ние.

Ра́дуйся, Ду́ха сокро́вище и храни́лище доброде́телей;

ра́дуйся, орга́не богодохнове́нный пе́сней духо́вных.

Ра́дуйся, я́ко очища́еши ве́рных сердца́;

ра́дуйся, я́ко произлива́еши живоно́сная ороше́ния.

Ра́дуйся, ду́ш наста́вниче богому́дрый;

ра́дуйся, честны́м отце́м равноче́стный.

Ра́дуйся, ума́ хране́нию науча́яй;

ра́дуйся, ра́дость та́инственную возсиява́яй.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 10

Усты́ боговеща́нными и руко́ю, двиза́емою Ду́ха благода́тию, о́тче, духо́вных степе́ней изъясня́я в широте́ смы́слы, ле́ствицу и́ну поста́вил еси́ жела́ющим Го́сподеви пе́ти: Аллилу́ия.

И́кос 10

Прему́дрости боже́ственныя вла́га, я́коже Соломо́ну, даде́ся ти, Никоди́ме, отню́дуже Це́ркве учи́тель прему́дрый яви́лся еси́ и пресла́вный, на вся лу́чшая наставля́я, о́тче, зову́щия:

Ра́дуйся, у́ме богосло́вия;

ра́дуйся, струе́ боговеща́ния.

Ра́дуйся, пото́че наслажде́ния духо́внаго;

ра́дуйся, во словесе́х и де́лех пресве́тлый.

Ра́дуйся, вети́е многому́дрый глаго́л живо́тных;

ра́дуйся, уста́ блаже́нная гла́са Духо́внаго.

Ра́дуйся, насади́телю доброде́телей небе́сных;

ра́дуйся, искорени́телю нра́вов зле́йших.

Ра́дуйся, те́плыя моли́твы водворе́ние;

ра́дуйся, ве́рных богода́нное хвале́ние.

Ра́дуйся, Бо́жий песнопе́вче богоглаго́ливый;

ра́дуйся, вождю́ наш богоно́сный.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 11

Возвы́сив ума́ твоего́ к Бо́гу стремле́ния, умертви́л еси́ плотска́я движе́ния, и, боже́ственным све́том озаре́н, явле́нне во Афо́не просия́л еси́, сло́вом и де́лом, преподо́бне, к Бо́гу направля́я вопию́щия: Аллилу́ия.

И́кос 11

Све́том Уте́шителевым прему́дрых писа́ний твои́х благода́ть, Никоди́ме, везде́ сия́ет и вдыха́ет в ду́ши та́инственное благоуха́ние, и́мже страсте́й избавля́емся злово́ния, взыва́юще:

Ра́дуйся, цве́те ра́йский;

ра́дуйся, тро́сте Уте́шителева.

Ра́дуйся, мирополо́жнице боже́ственныя бла́гости;

ра́дуйся, благоуха́ние жития́ чи́стаго.

Ра́дуйся, ми́ро всеблагово́нное подви́жническия жи́зни;

ра́дуйся, арома́те небе́сный жи́тельства духо́внаго.

Ра́дуйся, тайнописа́телю святы́х догма́тов;

ра́дуйся, краснопи́сче свяще́нных смы́слов.

Ра́дуйся, свире́ле пе́сней благода́тных;

ра́дуйся, ли́ку святы́х сопричте́нный.

Ра́дуйся, душ утвержде́ние коле́блющихся;

ра́дуйся, прему́дрый мона́хов наста́вниче.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 12

Благода́ть и води́тельство к путе́м спаси́тельным и вся́цей по́льзе боже́ственней во Святе́м Ду́се при́сно книг твои́х мно́жество, о Никодиме, подае́т и веде́т к боже́ственней сла́ве вопию́щия: Аллилу́ия.

И́кос 12

Пою́ще тебе́ пе́снь, я́ко учи́теля вели́каго и боже́ственнаго и прему́драго наста́вника Це́ркве Христо́вы, о боговеща́нне, тя почита́ем, Никоди́ме: но не преста́й, свя́те, вся просвеща́ти зову́щия:

Ра́дуйся, Афо́на ве́лия сла́во;

ра́дуйся, На́ксоса боже́ственная похвало́.

Ра́дуйся, мона́шествующих свети́ло присносве́тлое;

ра́дуйся, правосла́вных пла́менниче неусыпа́емый.

Ра́дуйся, о́бразе и пра́вило и́ноков богоприя́тных;

ра́дуйся, да́ре и ве́нче безмо́лвников благогове́йных.

Ра́дуйся, Це́ркве стено́ неколеби́мейшая;

ра́дуйся, благоче́стия свети́льниче светоза́рнейший.

Ра́дуйся, и́мже восприе́млем лу́чшая;

ра́дуйся, и́мже отвраща́ем ху́ждшая.

Ра́дуйся, Богоро́дицы таи́нниче;

ра́дуйся, соиме́нных тебе́ предста́телю.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 13

О Никоди́ме о́тче, Горы́ Афо́нския чу́до и всея́ Це́ркве сла́во, настоя́щее на́ше приноше́ние ми́лостивно приими́ и подава́й всем свет боже́ственный моли́твами твои́ми, яко да при́сно Бо́гови вопие́м: Аллилуия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

Ангел нра́вы и мно́гий ра́зумом, Никоди́ме, на Афо́не яви́лся еси́; а́нгельское бо имы́й житие́, ангелоле́пным гла́сом изъясни́л еси́ оте́ческая писа́ния, и́миже просвеща́еши вопию́щия:

Ра́дуйся, Накси́йское благоукраше́ние;

ра́дуйся, Афонское озаре́ние.

Ра́дуйся, оте́ческих догма́тов изложе́ние;

ра́дуйся, святы́х глаго́л изъясне́ние.

Ра́дуйся, высото́ мудрова́ния и прему́дрости реко́;

ра́дуйся, глубино́ боже́ственнаго ве́дения и сокро́вище любве́.

Ра́дуйся, я́ко показа́лся еси́ кни́жник богоно́сный;

ра́дуйся, я́ко толковни́к еси́ богоглаго́ливый.

Ра́дуйся, свети́льниче нра́вов че́стности;

ра́дуйся, пла́менниче го́рния све́тлости.

Ра́дуйся, и́мже ве́рнии утвержда́ются;

ра́дуйся, и́мже врази́ устраша́ются.

Ра́дуйся, о́тче Никоди́ме,

Горы́ Святы́я сла́вное украше́ние.

Конда́к 1

Я́ко боже́ственнаго жи́тельства таи́нника изря́днаго

и благоче́стия богоно́снаго учи́теля

Правосла́вная Це́рковь тя почита́ет:

с небесе́ бо дарова́ние прие́м,

озаря́еши боже́ственными твои́ми писа́нии вопию́щия ти:

Ра́дуйся, о́тче Никоди́ме,

Горы́ Святы́я сла́вное украше́ние.

Моли́тва

О богодохнове́нный и вселе́нский и́стины учи́телю, изря́дная Святоимени́тыя Горы́ похвало́, светле́йшая звездо́ Правосла́вныя Це́ркве Собо́рныя, всепреподо́бный и святы́й о́тче Никоди́ме! Да́ждь нам просвеще́ние моли́твами твои́ми во исполне́ние боже́ственныя во́ли, напра́ви стопы́ на́ша ко стезя́м доброде́тельнаго жития́, осени́ нас да́нною тебе́ благода́тию и вразуми́ ум наш, во е́же разуме́ти богому́драя поуче́ния твоя́, да обря́щем в них покая́ние, исцеле́ние, ра́дость, мир, кро́тость, поко́й, любо́вь, и а́ще что добро́ и бла́го и спаси́тельно, и в конце́ живо́т ве́чный, и моли́ся всегда́ ко Го́споду о всех нас, и́скренне лю́бящих тя и на всяк день и час призыва́ющих оте́ческую твою́ бла́гость и по́мощь. Аминь.

Ака́фист святи́телю Никола́ю Чудотво́рцу

Кондак 1

Возбра́нный чудотво́рче и изря́дный уго́дниче Христо́в, ми́ру всему́ источа́яй многоце́нное ми́лости ми́ро и неисчерпа́емое чуде́с мо́ре, восхваля́ю тя любо́вию, святи́телю Нико́лае; ты же, я́ко име́яй дерзнове́ние ко Го́споду, от вся́ких мя бед свободи́, да зову́ ти:

Ра́дуйся, Нико́лае, вели́кий чудотво́рче.

Икос 1

А́нгела о́бразом, земна́го су́ща естество́м яви́ тебе́ всея́ тва́ри Созда́тель; благопло́дную бо добро́ту души́ твоея́ прови́дев, преблаже́нне Нико́лае, научи́ всех вопи́ти тебе́ си́це:

Ра́дуйся, от утро́бы ма́терния очище́нный;

ра́дуйся, да́же до конца́ освяще́нный.

Ра́дуйся, рожде́нием свои́м роди́телей удиви́вый;

ра́дуйся, си́лу душе́вную а́бие по рождестве́ яви́вый.

Ра́дуйся, са́де земли́ обетова́ния;

ра́дуйся, цве́те Боже́ственнаго сажде́ния.

Ра́дуйся, лозо́ доброде́тельная виногра́да Христо́ва;

ра́дуйся, дре́во чудото́чное рая́ Иису́сова.

Ра́дуйся, кри́не ра́йскаго прозябе́ния;

ра́дуйся, ми́ро Христо́ва благоуха́ния.

Ра́дуйся, яко тобо́ю отго́нится рыда́ние;

ра́дуйся, я́ко тобо́ю прино́сится ра́дование.

Ра́дуйся, Нико́лае, вели́кий чудотво́рче.

Кондак 2

Ви́дяще твоих мир излияние, богомудре, просвещаемся душами и телесы́, дивнаго тя мирото́чца живоносна, Николае, разумеюще: чудесы бо яко водами, благодатию Божиею излива́ющимися, напаяеши верно вопиющих к Богу: Аллилу́ия.

Икос 2

Ра́зум неуразуменный вразумляя о Святей Троице, был еси в Никеи со святыми отцы поборник исповедания православныя веры: равна бо Отцу Сына исповедал еси, соприсносу́щна и сопрестольна, Ария же безумнаго обличил еси. Сего ради вернии научишася воспевати тебе:

Ра́дуйся, великий благочестия сто́лпе;

радуйся, верных прибежища гра́де.

Радуйся, твердое Православия укрепление;

радуйся, честное Пресвятыя Троицы носило и похваление.

Радуйся, Отцу равночестна Сына проповедавый;

радуйся, Ария возбесившагося от собора святых отгнавый.

Радуйся, отче, отцев славная красото;

радуйся, всех богомудрых премудрая доброто.

Радуйся, огненная словеса испущаяй;

радуйся, добре стадо свое наставляяй.

Радуйся, яко тобою вера утверждается;

радуйся, яко тобою ересь низлагается.

Ра́дуйся, Нико́лае, вели́кий чудотво́рче.

Кондак 3

Си́лою, данною ти свыше, слезу всяку отъял еси от лица люте страждущих, богоносе отче Николае: алчущим бо явился еси кормитель, в пучине морстей сущим изрядный правитель, недугующим исцеление и всем всяк помощник показался еси, вопиющим Богу: Аллилу́ия.

Икос 3

Име́яше воистину, отче Николае, с Небесе песнь тебе воспеваема быти, а не от земли: како бо кто от человек возможет твоея святыни величия проповедати? Но мы, любовию твоею побеждаеми, вопием ти сице:

Ра́дуйся, образе агнцев и пастырей;

радуйся, святое очистилище нравов.

Радуйся, добродетелей великих вместилище;

радуйся, святыни чистое и честное жилище.

Радуйся, светильниче всесветлый и вселюбимый;

радуйся, свете златозарный и непорочный.

Радуйся, достойный Ангелов собеседниче;

радуйся, добрый человеков наставниче.

Радуйся, правило веры благочестивыя;

радуйся, образе кротости духовныя.

Радуйся, яко тобою от страстей телесных избавляемся;

радуйся, яко тобою сладостей духовных исполняемся.

Ра́дуйся, Нико́лае, вели́кий чудотво́рче.

Кондак 4

Бу́ря недоумения смущает ми ум, како достойно есть пети чудеса твоя, блаженне Николае; никтоже бо может я исчести, аще бы и многи языки имел и глаголати восхотел; но мы дивно Богу, в тебе прославляющемуся, дерзаем воспевати: Аллилу́ия.

Икос 4

Слы́шаша, богомудре Николае, ближнии и дальнии величие чудес твоих, яко по воздуху легкими благодатными крилами навыкл еси сущих в бедах предваряти, скоро от тех избавляя всех, вопиющих к тебе таковая:

Ра́дуйся, избавление от печали;

радуйся, подаяние благодати.

Радуйся, нечаемых зол прогонителю;

радуйся, желаемых благих насадителю.

Радуйся, скорый утешителю в беде сущих;

радуйся, страшный наказателю обидящих.

Радуйся, чудес пучино, Богом излиянная;

радуйся, закона Христова скрижали, Богом писанныя.

Радуйся, крепкое падающих возведение;

радуйся, право стоящих утверждение.

Радуйся, яко тобою всякая лесть обнажается;

радуйся, яко тобою всякая истина сбывается.

Ра́дуйся, Нико́лае, вели́кий чудотво́рче.

Кондак 5

Боготе́чная звезда явился еси, наставляя по морю плавающих люте, имже смерть предстояше вскоре иногда, аще не бы ты предстал еси призывающим тя в помощь, Чудотворче святый Николае; уже бо нестыдно бесом летающим и погрузити корабли хотящим запретив, отгнал еси их, верныя же научил еси спасающему тобою Богу взывати: Аллилу́ия.

Икос 5

Ви́деша отроковицы, на брак скверный нищеты ради уготованныя, великое твое к нищим милосердие, преблаженне отче Николае, егда старцу родителю их нощию узельцы три злата таяся подал еси, самаго со дщерьми избавляя от падения греховнаго. Того ради слышиши от всех сице:

Ра́дуйся, милости превеликия сокровище;

радуйся, промышления о людех приятелище.

Радуйся, пище и отрадо к тебе прибегающих;

радуйся, хлебе неснедаемый алчущих.

Радуйся, богатство, бедне живущим на земли Богом данное;

радуйся, воздвижение скорое убогих.

Радуйся, быстрое нищих услышание;

радуйся, скорбящих приятное попечение.

Радуйся, триех дев непорочный невестителю;

радуйся, чистоты усердный хранителю.

Радуйся, ненадежных надеяние;

радуйся, всего мира наслаждение.

Ра́дуйся, Нико́лае, вели́кий чудотво́рче.

Кондак 6

Пропове́дует мир весь тебе, преблаженне Николае, скораго в бедах заступника, яко многажды во едином часе по земли путешествующим и по морю плавающим, предваряя, пособствуеши, купно всех от злых сохраняя, вопиющих к Богу: Аллилу́ия.

Икос 6

Возсия́л еси свет животный, избавление нося воеводам, неправедную смерть прияти имущим, тебе, добрый пастырю Николае, призывающим, егда вскоре явлься во сне цареви, устрашил еси его, сих же неврежденных отпустити повелел еси. Сего ради с ними купно и мы благодарственно вопием ти:

Ра́дуйся, усердно призывающим тя помогаяй;

радуйся, от неправеднаго убиения избавляяй.

Радуйся, от лестныя сохраняяй клеветы;

радуйся, неправедныя разрушаяй советы.

Радуйся, растерзаяй лжу яко паучину;

радуйся, возношаяй славно истину.

Радуйся, неповинных от уз разрешение;

радуйся, и мертвецев оживление.

Радуйся, проявителю правды;

радуйся, помрачителю неправды.

Радуйся, яко тобою неповиннии избавлены от меча;

радуйся, яко тобою насладишася света.

Ра́дуйся, Нико́лае, вели́кий чудотво́рче.

Кондак 7

Хотя́ богохульное еретическое отгнати злосмрадие, миро воистину благовонное, таинственное явился еси, Николае; люди мирейския упасл еси и весь мир своим благодатным миром исполнил еси. И от нас убо богомерзкое греховное злосмрадие отжени, да благоприятно Богу вопием: Аллилу́ия.

Икос 7

Но́ваго тя Ноя, наставника ковчега спасительнаго разумеем, отче святый Николае, бурю всех лютых разгоняющаго направлением своим, тишину же Божественную приносящаго вопиющим таковая:

Ра́дуйся, обуреваемых тихое пристанище;

радуйся, утопающих известное хранилище.

Радуйся, плавающих посреде пучин добрый кормчий;

радуйся, треволнения морская уставляющий.

Радуйся, превождение сущих в вихрех;

радуйся, согреяние сущих во мразех.

Радуйся, сияние, скорбный мрак разгоняющее;

радуйся, светило, вся концы земли просвещающее.

Радуйся, от бездны греховныя человеки избавляяй;

радуйся, в бездну адскую сатану ввергаяй.

Радуйся, яко тобою дерзновенно бездну милосердия Божия призываем;

радуйся, яко тобою от потопа гнева избавльшеся, мир с Богом обретаем.

Ра́дуйся, Нико́лае, вели́кий чудотво́рче.

Кондак 8

Стра́нное чудо является притекающим к тебе, блаженне Николае, священная твоя церковь: в ней бо и малое моление приносяще, велиих недугов приемлем исцеление, аще токмо по Бозе упование на тя возложим, верно вопиюще: Аллилу́ия.

Икос 8

Весь еси́ всем воистину помощник, богоносе Николае, и собрал еси вкупе вся прибегающия к тебе, яко свободителъ, питатель и врач скорый всем земным, на похвалу всех подвизая вопити к тебе сице:

Ра́дуйся, всяких исцелений источниче;

радуйся, люте страждущим помощниче.

Радуйся, заре, сияющая в нощи греховной блуждающим;

радуйся, росо неботочная в знои трудов сущим.

Радуйся, подаваяй требующим благостроение;

радуйся, уготовляяй просящим изобилие.

Радуйся, многажды прошение предваряяй;

радуйся, старым сединам силу обновляяй.

Радуйся, многих заблуждших от пути истиннаго обличителю;

радуйся, таин Божиих верный служителю.

Радуйся, яко тобою зависть попираем;

радуйся, яко тобою благонравное житие исправляем.

Ра́дуйся, Нико́лае, вели́кий чудотво́рче.

Кондак 9

Вся́кия утоли болезни, великий наш заступниче Николае, растворяя благодатная врачевания, услаждающая души наша, сердца же веселящая всех усердно к помощи твоей притекающих, Богу же вопиющих: Аллилу́ия.

Икос 9

Вети́я суему́дренныя нечестивых видим тобою посрамленныя, богомудре отче Николае: Ария бо хульника, разделяюща Божество, и Савеллия, смешающа Святую Троицу, препрел, нас же во Православии укрепил еси. Сего ради вопием ти сице:

Ра́дуйся, щите, защищаяй благочестие;

радуйся, мечу, посецаяй злочестие.

Радуйся, учителю Божественных велений;

радуйся, губителю богопротивных учений.

Радуйся, лествице, Богом утвержденная, еюже восходим к небеси;

радуйся, покрове, Богом зданный, имже покрываются мнози.

Радуйся, немудрых умудривый твоими словесы;

радуйся, ленивых подвигнувый твоими нравы.

Радуйся, светлосте заповедей Божиих неугасимая;

радуйся, луче оправданий Господних пресветлая.

Радуйся, яко учением твоим сокрушаются еретическия главы;

радуйся, яко тобою вернии сподобляются славы.

Ра́дуйся, Нико́лае, вели́кий чудотво́рче.

Кондак 10

Спасти́ хотя душу, плоть твою ду́хови покорил еси воистину, отче наш Николае: молчаньми бо прежде и бореньми с помыслы, деянию богомыслие приложил еси, богомыслием же разум совершен стяжал еси, имже дерзновенно с Богом и Ангелы беседовал еси, всегда вопия: Аллилу́ия.

Икос 10

Стена́ еси похваляющим, преблаженне, чудеса твоя и всем к заступлению твоему прибегающим; темже и нас, в добродетели убогих, от нищеты, напасти, недугов и нужд различных свобождай, вопиющих ти с любовию таковая:

Ра́дуйся, от убожества вечнаго изымаяй;

радуйся, богатство нетленное подаваяй.

Радуйся, брашно негиблющее алчущим правды;

радуйся, питие неисчерпаемое жаждущим жизни.

Радуйся, от мятежа и брани соблюдаяй;

радуйся, от уз и пленения свобождаяй.

Радуйся, преславный в бедах заступниче;

радуйся, превеликий в напастех защитниче.

Радуйся, многих от погибели исхитивый;

радуйся, безчисленных неврежденно сохранивый.

Радуйся, яко тобою лютыя смерти грешнии избегают;

радуйся, яко тобою жизнь вечную кающиися получают.

Ра́дуйся, Нико́лае, вели́кий чудотво́рче.

Кондак 11

Пе́ние Пресвяте́й Троице паче иных принесл еси, преблаженне Николае, умом, словом и делом: многим бо испытанием правоверная повеления уяснил еси, верою, надеждою и любовию наставляя нас в Троице Единому Богу воспевати: Аллилу́ия.

Икос 11

Светоза́рную лучу́ во мраце жития сущим неугасимую видим тя, Богом избранне отче Николае: с невещественными бо ангельскими светы беседуеши о несозданном Троическом свете, верных же души просвещаеши, вопиющих ти таковая:

Ра́дуйся, озарение Трисолнечнаго света;

радуйся, деннице незаходимаго солнца.

Радуйся, свеще, Божественным пламенем возжженная;

радуйся, яко угасил еси бесовский пламень нечестия.

Радуйся, светлое правоверия проповедание;

радуйся, доброзрачное света евангельскаго сияние.

Радуйся, молние, ереси пожигающая;

радуйся, громе, устрашающий соблазняющия.

Радуйся, истиннаго научителю разума;

радуйся, таинственнаго изъявителю ума.

Радуйся, яко тобою попрася поклонение твари;

радуйся, яко тобою научихомся поклонятися Творцу в Троице.

Ра́дуйся, Нико́лае, вели́кий чудотво́рче.

Кондак 12

Благода́ть, данную ти от Бога, сведущии, радующеся твою память празднуем по долгу, преславный отче Николае, и к чудному заступлению твоему вседушно притекаем; преславных же твоих деяний, яко песка морскаго и множества звезднаго исчести не могуще, недоумением объяти бывше, вопием к Богу: Аллилу́ия.

Икос 12

Пою́ще твоя чудеса, восхваляем тя, всехвальне Николае: в тебе бо Бог, в Троице прославляемый, дивно прославися. Но аще и попремногу составленныя от души́ псалмы и песни приносим ти, Чудотворче святый, ничтоже творим равно дарованию чудес твоих, имже удивляющеся, вопием к тебе таковая:

Ра́дуйся, Царя царствующих и Господа господствующих служителю;

радуйся, служителей Его небесных сожителю.

Радуйся, людем верным поможение;

радуйся, рода христианскаго возвышение.

Радуйся, победы тезоименитый;

радуйся, венченосче нарочитый.

Радуйся, всех добродетелей зерцало;

радуйся, всех притекающих к тебе крепкое забрало.

Радуйся, по Бозе и Богородице все наше упование;

радуйся, телес наших здравие и душ спасение.

Радуйся, яко тобою от вечныя смерти свобождаемся;

радуйся, яко тобою безконечныя жизни сподобляемся.

Ра́дуйся, Нико́лае, вели́кий чудотво́рче.

Кондак 13

О пресвяты́й и пречу́дный о́тче Нико́лае, утеше́ние всех скорбя́щих, ны́нешнее на́ше приими́ приноше́ние и от гее́нны изба́витися нам Го́спода умоли́ богоприя́тным твои́м хода́тайством, да с тобо́ю воспева́ем: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгела о́бразом, земна́го су́ща естество́м яви́ тебе́ всея́ тва́ри Созда́тель; благопло́дную бо добро́ту души́ твоея́ прови́дев, преблаже́нне Нико́лае, научи́ всех вопи́ти тебе́ си́це:

Ра́дуйся, от утро́бы ма́терния очище́нный;

ра́дуйся, да́же до конца́ освяще́нный.

Ра́дуйся, рожде́нием свои́м роди́телей удиви́вый;

ра́дуйся, си́лу душе́вную а́бие по рождестве́ яви́вый.

Ра́дуйся, са́де земли́ обетова́ния;

ра́дуйся, цве́те Боже́ственнаго сажде́ния.

Ра́дуйся, лозо́ доброде́тельная виногра́да Христо́ва;

ра́дуйся, дре́во чудото́чное рая́ Иису́сова.

Ра́дуйся, кри́не ра́йскаго прозябе́ния;

ра́дуйся, ми́ро Христо́ва благоуха́ния.

Ра́дуйся, яко тобо́ю отго́нится рыда́ние;

ра́дуйся, я́ко тобо́ю прино́сится ра́дование.

Ра́дуйся, Нико́лае, вели́кий чудотво́рче.

Кондак 1

Возбра́нный чудотво́рче и изря́дный уго́дниче Христо́в, ми́ру всему́ источа́яй многоце́нное ми́лости ми́ро и неисчерпа́емое чуде́с мо́ре, восхваля́ю тя любо́вию, святи́телю Нико́лае; ты же, я́ко име́яй дерзнове́ние ко Го́споду, от вся́ких мя бед свободи́, да зову́ ти:

Ра́дуйся, Нико́лае, вели́кий чудотво́рче.

Молитва 1

О всесвяты́й Нико́лае, угодниче преизрядный Господень, теплый наш заступниче, и везде в скорбех скорый помощниче! Помози ми, грешному и унылому, в настоящем сем житии, умоли Господа Бога даровати ми оставление всех моих грехов, елико согреших от юности моея, во всем житии моем, делом, словом, помышлением и всеми моими чувствы; и во исходе души́ моея́ помози́ ми, окаянному, умоли Господа Бога, всея́ тва́ри Соде́теля, избавити мя воздушных мыта́рств и вечнаго мучения, да всегда прославляю Отца и Сына и Свята́го Духа и твое милостивное предстательство, ныне и при́сно и во веки веков. Ами́нь.

Молитва 2

О всеблаги́й о́тче Нико́лае, па́стырю и учи́телю всех верою притекающих к твоему заступлению и теплою молитвою тебе призывающих! Скоро потщи́ся и избави Христово стадо от волков, губящих е́; и всякую страну христианскую огради и сохрани святыми твоими молитвами, от мирскаго мятежа, труса, нашествия иноплеменников и междоусобныя брани, от глада, потопа, огня и напрасныя смерти; и якоже помиловал еси трие́х мужей, в темнице седящих, и избавил еси их царева гнева и посечения мечнаго, тако помилуй и мене, умом, словом и делом во тьме грехов суща, избави мя гнева Божия и вечныя казни, яко да твоим ходатайством и помощию, Своим же милосердием и благодатию Христос Бог тихое и безгрешное житие даст ми пожити в ве́це сем и избавит мя шуияго стояния, сподобит же десна́го со всеми святыми. Ами́нь.

Ака́фист великому́ченику и цели́телю Пантелеи́мону

Кондак 1

Избра́нный страстоте́рпче Христо́в и врачу́ благода́тный, ту́не подая́й неду́гующим исцеле́ния, пе́сньми восхваля́ем тя, засту́пника на́шего. Ты же, я́ко име́яй дерзнове́ние ко Го́споду, от вся́ких бед и боле́зней свобожда́й нас, любо́вию тебе зову́щих:

Ра́дуйся, великому́чениче и цели́телю Пантелеи́моне.

Икос 1

А́нгела земна́го и небе́снаго челове́ка ве́мы тя, сла́вный Пантелеи́моне: а́нгельскою бо непоро́чностию и му́ченичеством украше́н, пресели́лся еси́ от зе́мли на Не́бо, иде́же со А́нгелы и все́ми святы́ми предстоя́ Престо́лу Го́спода сла́вы, моли́ся о нас, земны́х, почита́ющих тя зва́нии си́ми:

Ра́дуйся, све́тлосте благоче́стия;

ра́дуйся, пресла́вный свети́льниче Це́ркви.

Ра́дуйся, му́чеников пречестны́х украше́ние;

ра́дуйся, ве́рных в непоколеби́мом терпе́нии утвержде́ние.

Ра́дуйся, ю́ности преизря́дная похвало́;

ра́дуйся, побо́рниче Христо́в, в му́жестве неодоле́нный.

Ра́дуйся, произра́стший в ми́ре, преми́рен яви́выйся;

ра́дуйся, а́нгеле во пло́ти, превосходя́й сме́ртных.

Ра́дуйся, небожи́телю всеблаже́нный;

ра́дуйся, Боже́ственного ра́зума вмести́лище.

Ра́дуйся, и́мже ве́ра возвы́сися;

ра́дуйся, и́мже пре́лесть низложи́ся.

Ра́дуйся, великому́чениче и цели́телю Пантелеи́моне.

Кондак 2

Ви́дя тя Владыка сосуд избра́н, возлюби души твоея доброту. Ты бо земную всякую сладость и славу презрев, венцем мученическим возжелел еси украситися, уязвлен Божественною любовию, и вдохновенно поя: Аллилу́ия.

Икос 2

Ра́зум богодухновен имея, о доблий воителю Пантелеи́моне, изумил еси царя Максимиа́на мужеством души́ твоея́ и словесы́, имиже дерзновенно проповедал еси Христа. Темже похваляюще дерзновение твое, глаголем ти си́це:

Ра́дуйся, угрозы Максимиана презревый;

радуйся, советом нечестивых не покоривыйся.

Радуйся, насаждение истиннаго богопочитания;

радуйся, искоренение демонскаго служения.

Радуйся, неистовства мучителей изобличителю;

радуйся, идольския прелести низложителю.

Радуйся, разгнавый нечестивых соборища;

радуйся, пременивый тленная на небесная.

Радуйся, собеседниче невещественных Ангелов;

радуйся, сликовствователю многострадальных святых.

Радуйся, имже сатана посрамися;

радуйся, имже Христос прославися.

Ра́дуйся, великому́чениче и цели́телю Пантелеи́моне.

Кондак 3

Си́лою Вышняго, дарованною тебе, и крепким терпением твоим обезсилил еси мучителеву дерзость, мужественный победоносче: огня, зверей, колеса не убоявся и мечем усечен во главу, венец победы приял еси от Христа Бога, взывая Ему: Аллилу́ия.

Икос 3

Иму́щи обитель твоя вседрагую главу твою, богомудрый страстотерпче, яко превеликое сокровище, радости исполняется о сем, и любовию воспевающи данную тебе от Бога благодать исцелений, благодарно зовет ти:

Ра́дуйся, Никомиди́и светильниче всесветлый;

радуйся, чтущей тя обители страже неусыпный.

Радуйся, имже охладе безбожие;

радуйся, имже возрасте богопознание.

Радуйся, светлая страстотерпцев славо;

радуйся, радостное православных слышание.

Радуйся, исцелений благодатный источниче;

радуйся, дарований великих вместилище.

Радуйся, благовонное миро, облагоухающее души;

радуйся, яко помогаеши призывающим тя.

Радуйся, слепым зрение даровавый;

радуйся, хромым благошествие устроивый.

Ра́дуйся, великому́чениче и цели́телю Пантелеи́моне.

Кондак 4

Бу́рею помышлений многобожия одержим, нечестивый царь смутися, уведев от завиствовавших тебе врачев, яко всякия неисцельныя недуги целиши ты именем Христа. Мы же, с веселием славяще дивнаго в тебе Бога, вопием Ему: Аллилу́ия.

Икос 4

Слы́шавше никомидийстии людие о великом сострадании твоем к страждущим и о безмездном врачевании от всяких болезней, устремишася вси к тебе, с верою во врачующую благодать, в тебе сущую, и приемлюще скорая исцеления от всяких болезней, прославляху Бога и тебе величаху, всемилостиваго целителя своего, зовуще ти:

Ра́дуйся, помазанный миром благодати;

радуйся, храме Бога освященный.

Радуйся, великая благочестивых славо;

радуйся, твердая озлобляемых стено.

Радуйся, мудрых превосходяяй разумом;

радуйся, верных осияваяй мысли.

Радуйся, Божественных даров приятелище и многообразных нам милостей Господних источниче;

радуйся, скорый помощниче страждущим.

Радуйся, обуреваемых пристанище;

радуйся, заблуждших наставниче.

Радуйся, болящих туне врачуяй;

радуйся, обильно исцеления источаяй.

Ра́дуйся, великому́чениче и цели́телю Пантелеи́моне.

Кондак 5

Чу́до преславное сотвори с тобою Господь, егда чрез служителя Своего Ермолая призва тя в чудный Свой свет. Ехидною бо велиею угрызенно умершее отроча по молитве твоей ко Христу абие оживе и воста здраво. Познав убо Жизнодавца всех Истиннаго Бога, с твердою верою воззвал еси Ему: Аллилу́ия.

Икос 5

Узре́ свет слепый, емуже с призыванием имене Христова прикоснулся еси ты, славне. Ермолаем бо пресвитером просвещен, отринув отеческое многобожие, восприял еси матернее благочестие, имже и отца просветил еси. Сего ради тебе, славному угоднику Божию и чудному врачу, взываем:

Ра́дуйся, к Богу велие рачение имеяй;

радуйся, присногорящий огню Божественныя любве.

Радуйся, деятельный послушателю священных поучений Ермолая;

радуйся, последовавый советам матере твоея Еввулы.

Радуйся, яко вся раздал еси, да Христа приобрящеши;

радуйся, любовь к миру любовию Божиею победивый.

Радуйся, яко вместо сладких мира за Христа лютая страдания приял еси;

радуйся, яко общник сотворился еси Страстем Христовым.

Радуйся, восторжествовавый над всеми страстьми;

радуйся, украсивыйся благодатным безстрастием.

Радуйся, исполняяй радости притекающия к тебе;

радуйся, туне исцеляяй всех благодатию Христовою.

Ра́дуйся, великому́чениче и цели́телю Пантелеи́моне.

Кондак 6

Пропове́дник истины явися просвещенный тобою телесне и душевне слепец: подобно бо евангельскому слепцу, дерзновенно пред всеми исповеда Света Истиннаго Христа, просвещающа всякаго человека, нечестиваго же царя и боги языческия укорив, чрез мечное усечение взыде к немерцающему свету на Небеси пети Богу: Аллилу́ия.

Икос 6

С све́тлым лице́м представ судилищу цареву, дерзновенно взывал еси, преблаженне, во услышание всех: всецелебная сила моя и слава Христос есть Истинный Бог, Владыка всех, мертвыя воскрешаяй и всяк недуг отгоняяй. За таковое исповедание ублажающе тя, глаголем:

Ра́дуйся, уста громогласная Божества Христова;

радуйся языче медоточный, вещаяй Его домостроительство.

Радуйся, ветие превысшаго Богословия;

радуйся, сеятелю мудрый благочестия.

Радуйся, сладкозвучная веры свирель;

радуйся, славный проповедниче Православия.

Радуйся, прежде смерти явивый дивная;

радуйся, по смерти совершаяй чудная.

Радуйся, зрителю славы Христовы;

радуйся, послушателю молящихся тебе.

Радуйся, подателю милости тоя требующим;

радуйся, ходатаю благ почитающим память твою.

Ра́дуйся, великому́чениче и цели́телю Пантелеи́моне.

Кондак 7

Ми́ро излияся на душу твою, богомудрый целебниче, от Утешителя Духа; темже по смерти честныя останки твоя, благоуханием своим страстей злосмрадие отгоняя, исцеление подают вопиющим верою Богу: Аллилу́ия.

Икос 7

Егда́ узреша идольстии чтители многолетна расслабленна, молитвою твоею, святе, воздвигнута и ходяща, мнози увероваша во Христа; жрецы же бесовстии, завистию снедаеми, подвигоша царя на ярость. Тебе убо нещадно за Христа стружему и опаляему бывшу, со умилением зовем:

Ра́дуйся, наслаждения земная презревый;

радуйся, благ вещественных превысший.

Радуйся, яко вся красная мира сего ни во что же вменил еси;

радуйся, яко славу скоротекущую с себе отрясл еси.

Радуйся, неуловим пребывый ловлении Велиара;

радуйся, победивый мучителей коварства.

Радуйся, не пощадивый за Христа жизни своея;

радуйся, враг явивыйся враждебныя плоти.

Радуйся, многобожия широту утеснивый;

радуйся, Божественною силою идолы поправый.

Радуйся, острейшая стрело, язвящая враги;

радуйся, предстателю, заступаяй верующия.

Ра́дуйся, великому́чениче и цели́телю Пантелеи́моне.

Кондак 8

Странноле́пно являшеся тебе Господь, ободряя и соблюдая в мучениях за имя Его: во образе бо пресвитера Ермолая, клокочущее олово, в неже ввержен был еси, охлади, и в мори отрешив велий камень от выи твоея, изведе неврежденна на землю. Ты же, паки представ пред царя, торжественно пел еси Христу Богу: Аллилу́ия.

Икос 8

Весь у́мне на Небеси водворяяся, и низу на земли сущих не оставляеши, сопребывая с нами всечестною главою твоею, великий страстотерпче Христов, приемля от Господа и подая просвещение и освящение вопиющим тебе таковая:

Ра́дуйся, премудросте Божественныя исполненный;

радуйся, промышления Божия о нас таинниче.

Радуйся, богомудренных умов услаждение;

радуйся, боголюбивых душ увеселение.

Радуйся, пресветлый Христов бисере;

радуйся, освященный душею и телом.

Радуйся, во дворех перворожденных на Небеси вселивыйся;

радуйся, в присноблаженных обитаяй чертозех.

Радуйся, света Троическаго зрителю;

радуйся, в молитвах к Богу теплый о нас предстателю.

Радуйся, просвещение душам подаваяй;

радуйся, скорбящим утешение ниспосылаяй.

Ра́дуйся, великому́чениче и цели́телю Пантелеи́моне.

Кондак 9

Вся́кое естество удивися, Пантелеимоне, сиянию в тебе благодати и богатству добродетелей: ангелоподобней чистоте твоей, великому мужеству в лютых страданиях, крепкой любви ко Христу и многому состраданию к людем, в нихже твориши преславная, во еже пети: Аллилу́ия.

Икос 9

Вети́я многовеща́нныя не возмогут по достоянию восхвалити борения твоя, славный добропобедниче, како непобедимою силою Божиею, юный леты сый, победил еси древняго и исконнаго врага и посрамил еси идольскую прелесть. Мы же, удивления исполненнии, зовем ти:

Ра́дуйся, радостное зрелище Ангелов;

радуйся, благоговейное удивление человеков.

Радуйся, кровь за Христа излиявый и в смерти млеко источивый;

радуйся, тело за Него мученической смерти предавый.

Радуйся, исповедничества правило;

радуйся, доблий воине Царя царей.

Радуйся, тьмы державца победивый;

Радуйся, победою твоею небесных и земных обвеселивый.

Радуйся, горняго мира обитателю блаженный;

радуйся, дольняго мира мудрый странниче.

Радуйся, древо, украшенное плодами благодатных дарований;

радуйся, носяй добропобедныя ветви.

Ра́дуйся, великому́чениче и цели́телю Пантелеи́моне.

Кондак 10

Сострада́ния исполнен, яко истинный подражатель Подателя милости Господа, честный страдальче, Пантелеимоном (си есть, всемилостивым) от Него проименован еси, на вся притекающия к тебе милость изливая, юже и нам неоскудно источай, о тебе вопиющим Богу: Аллилу́ия.

Икос 10

Сте́ну тя тверду обрет мучитель, никиими же муками победиму, покусися сокрушити крепость твою зубы зверей и остриями мучилищнаго колеса, обаче и в сем ничтоже успе: сила бо Христова лютость зверей укроти, а страшное коло, на немже обращаемо бе тело твое, абие сокрушися. Тебе убо непобедимому страстотерпцу зовем:

Ра́дуйся, честное Христово избрание;

радуйся, непорочное Богови благоухание.

Радуйся, твердый адаманте Церкве;

радуйся, непоколебимый столпе, досязаяй до Небесе.

Радуйся, звери видимыя укрощаяй;

радуйся, драконов невидимых сокрушаяй.

Радуйся, обагренный твоею за Христа кровию, срастворенною млеком;

радуйся, неувядаемыя приемый венцы.

Радуйся, радость даровавый Ангелом и человеком;

радуйся, прославленный Богом на Небеси и на земли.

Радуйся, небожителю, ликовствуяй с мученики;

радуйся, насыщаяйся лицезрением Христа пресладким.

Ра́дуйся, великому́чениче и цели́телю Пантелеи́моне.

Кондак 11

Песнь исхо́дную приносим твоему за Христа заколению священному, в немже вместе с кровию млеко истече от тебе, великомучениче, и масличина, под неюже усечен был еси, исполнися целительных плодов. Темже Христу, дивно прославляющему славящия Его, тепле вопием: Аллилу́ия.

Икос 11

Светоза́рная луча́ был еси, богомудре, во тьме многобожия седящим, путеводящая к Солнцу Правды Христу Богу, Емуже молися во свете заповедей Его присно пребывати и нам, сицевая радостная тебе приносящим:

Ра́дуйся, пресветлая звездо, на мысленной тверди блистающая;

радуйся, луча, христоименитым людем светящая.

Радуйся, таинственно облиставаемый от Солнца Христа;

радуйся, умне землю обтекаяй.

Радуйся, селение красное Пресвятаго Духа;

радуйся, сосуде пречестный, изливаяй исцеления.

Радуйся, чистоты сокровище;

радуйся, милости тезоимените.

Радуйся, Царствия Небеснаго наследниче;

радуйся, вечныя славы сопричастниче.

Радуйся, предстателю бедствующим в мори житейстем;

радуйся, безсребренниче, помогаяй призывающим тя с верою.

Ра́дуйся, великому́чениче и цели́телю Пантелеи́моне.

Кондак 12

Благода́ти обилие приял еси, треблаженне, по обилию любве твоея ко Христу Богу, Иже и яви тя многоцелебным источником, безмездно врачующим душевныя и телесныя болезни притекающих к тебе с верою и Богу вопиющих: Аллилу́ия.

Икос 12

Пою́ще многострадальныя подвиги твоя за Христа, славный страстотерпче, хвалим долготерпение твое, ублажаем мученическую кончину, почитаем и священную память твою, заступниче наш и целителю, и в похвалу сицевая тебе зовем:

Ра́дуйся, благочестия трубо благозвучная;

радуйся, мечу, посецаяй нечестие.

Радуйся, строганный на древе за Распростершаго руце Свои на древе Крестнем;

радуйся, яко опаляемь за Него, прелести пещь угасил еси.

Радуйся, язвами твоими враги уязвивый;

радуйся, кровию твоею токи идольския крове изсушивый.

Радуйся, в кипящее олово вверженный за Христа;

радуйся, погруженный за имя Его в водах морских.

Радуйся, промышлением Божиим неврежден в сих пребывый;

радуйся, яко чрез огнь и воду мучения вшел еси в покой небесный.

Радуйся, изливаяй неизсякаемыя струи милости верным;

радуйся, благосострадательный врачу, исцеления благодать подаваяй.

Ра́дуйся, великому́чениче и цели́телю Пантелеи́моне.

Кондак 13

О многострада́льный и предивный страстотерпче Христов и целителю наш Пантелеимоне! Милостиво прием сие малое от нас приношение, от многообразных недугов исцели ны и предстательством твоим сохрани от враг видимых и невидимых, и вечнаго мучения избавитися нам Господа умоли, да во Царствии Его вы́ну воспеваем: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгела земна́го и небе́снаго челове́ка ве́мы тя, сла́вный Пантелеи́моне: а́нгельскою бо непоро́чностию и му́ченичеством украше́н, пресели́лся еси́ от зе́мли на Не́бо, иде́же со А́нгелы и все́ми святы́ми предстоя́ Престо́лу Го́спода сла́вы, моли́ся о нас, земны́х, почита́ющих тя зва́нии си́ми:

Ра́дуйся, све́тлосте благоче́стия;

ра́дуйся, пресла́вный свети́льниче Це́ркви.

Ра́дуйся, му́чеников пречестны́х украше́ние;

ра́дуйся, ве́рных в непоколеби́мом терпе́нии утвержде́ние.

Ра́дуйся, ю́ности преизря́дная похвало́;

ра́дуйся, побо́рниче Христо́в, в му́жестве неодоле́нный.

Ра́дуйся, произра́стший в ми́ре, преми́рен яви́выйся;

ра́дуйся, а́нгеле во пло́ти, превосходя́й сме́ртных.

Ра́дуйся, небожи́телю всеблаже́нный;

ра́дуйся, Боже́ственного ра́зума вмести́лище.

Ра́дуйся, и́мже ве́ра возвы́сися;

ра́дуйся, и́мже пре́лесть низложи́ся.

Ра́дуйся, великому́чениче и цели́телю Пантелеи́моне.

Кондак 1

Избра́нный страстоте́рпче Христо́в и врачу́ благода́тный, ту́не подая́й неду́гующим исцеле́ния, пе́сньми восхваля́ем тя, засту́пника на́шего. Ты же, я́ко име́яй дерзнове́ние ко Го́споду, от вся́ких бед и боле́зней свобожда́й нас, любо́вию тебе зову́щих:

Ра́дуйся, великому́чениче и цели́телю Пантелеи́моне.

Молитва

О вели́кий Христо́в уго́дниче и пресла́вный целе́бниче, великому́чениче Пантелеи́моне! Душе́ю на Небеси́ Престолу Божию предстояй и триипостасныя Его славы наслаждаяйся, телом же и ликом святым на земли в Божественных храмех почиваяй и данною ти свыше благодатию различная чудеса источаяй, призри милостивным твоим оком на предстоящия люди, честней твоей иконе умильно молящияся и просящия от тебе целебныя помощи и заступления: простри ко Господу Богу нашему теплыя твоя молитвы и испроси душам нашим оставление согрешений. Се бо мы, за беззакония наша не смеюще возвести очеса наша к высоте небесней, ниже вознести глас молебный к Его в Божестве неприступней славе, сердцем сокрушенным и духом смиренным тебе, ходатая милостива ко Владыце и молитвенника за ны, грешныя, призываем, яко ты приял еси благодать от Него недуги отгоняти и страсти исцеляти. Тебе убо просим: не презри нас, недостойных, молящихся тебе и твоея помощи требующих. Буди нам в печалех утешитель, в недузех лютых страждующим врач, напаствуемым скорый покровитель, очесе́м недугующим прозрения датель, ссущим и младенцем в ско́рбех готовейший предстатель и исцелитель: исходатайствуй всем вся, яже ко спасению полезная, яко да твоими ко Господу Богу молитвами получивше благодать и милость, прославим всех благих Источника и Дароподателя Бога, Единаго в Троице Святей славимаго Отца и Сына и Святаго Духа ныне и при́сно и во веки веков. Ами́нь.

Ака́фист свято́му священному́ченику Петру́, пресвитеру Черевко́вскому

Конда́к 1, глас 8

Подо́бен: Взбра́нной Воево́де:

Избра́нный уго́дниче Христо́в,

честны́й служи́телю Престо́ла Госпо́дня, до́блий страда́льче Пе́тре,

первоверхо́вному апо́столу тезоимени́тый,

кре́постию ве́ры и благоче́стия в житии́ несокруши́м яви́лся еси́,

и по кончи́не му́ченичестей чудесы́ просия́л еси́,

сего́ ра́ди похва́льная воспису́ем ти пе́ния.

Ты же, име́яй дерзнове́ние ко Го́споду,

от вся́ких нас бед свободи́, зову́щих:

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

И́кос 1

А́нгел земны́й и челове́к небе́сный в житии́ твое́м был еси́, преблаже́нне Пе́тре, в преподо́бии и пра́вде, да́же до ста́рости, неосла́бне Го́сподеви служа́. Те́мже и Христо́с от ми́ра многомяте́жнаго во оби́тели ве́чныя пресели́ тя, я́ко ве́рнаго Своего́ раба́, иере́я же и му́ченика, сла́вою нетле́нною венча́ и мно́гими чудесы́ на земли́ просла́ви. Ты же, предстоя́ Престо́лу Тро́ицы Пресвяты́я, моли́твами твои́ми от вся́ких зол и напа́стей огради́ ны, зову́щия ти такова́я:

Ра́дуйся, и́го Христо́во на ра́мо твое́ взе́мый;

ра́дуйся, путе́м служе́ния па́стырскаго досто́йно ше́ствовавый.

Ра́дуйся, пра́вды Бо́жия неосла́бный провозве́стниче;

ра́дуйся, Це́ркве Христо́вы ре́вностный защи́тниче.

Ра́дуйся, испове́дником сла́вное сопричте́ние;

ра́дуйся, му́чеником всехва́льное ликостоя́ние.

Ра́дуйся, христиа́н правосла́вных тве́рдое в Бо́зе заступле́ние;

ра́дуйся, отсту́пников ве́ры устраше́ние и посрамле́ние.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 2

Ви́дя тя Госпо́дь от ю́ности по стези́ благоче́стия теку́ща, святы́й Пе́тре, избра́ в служи́теля Себе́ и удобри́ тя благода́тию Свята́го Ду́ха. Ты же мно́гая ле́та чи́стым се́рдцем и усты́ непреста́нно Го́спода прославля́л еси́, Же́ртву безкро́вную соверша́я, по́слежде же и сам в же́ртву Бо́гу, я́ко дар чи́стый, прине́слся еси́, благода́рне вопия́ Ему́: Аллилу́ия.

И́кос 2

Ра́зум и се́рдце в и́стинней ве́ре утвержда́я, Пе́тре богому́дре, за́поведи Госпо́дни в житии́ непоро́чно соблю́л еси́. И, я́ко ве́рный во́ин Христо́в, стра́хом Бо́жиим и ре́вностию вооружи́вся, враго́в ве́ры правосла́вныя, во оте́чество твое́ земно́е прише́дших, не устраши́лся еси́ и на защи́ту хра́ма Бо́жия подви́глся еси́. Сего́ ра́ди восхваля́ем тя си́це:

Ра́дуйся, Еди́наго Бо́га, в Тро́ице сла́вимаго, и́стинный чти́телю;

ра́дуйся, во́ли Бо́жия всеусе́рдный исполни́телю.

Ра́дуйся, вся кра́сная ми́ра сего́ Христа́ ра́ди презре́вый;

ра́дуйся, нелицеме́рною любо́вию к Бо́гу и па́стве твое́й испо́лненный.

Ра́дуйся, о́браз благоче́стия лю́дем яви́вый;

ра́дуйся, ду́шу твою́ за ве́ру и Оте́чество положи́вый.

Ра́дуйся, правове́рия му́жественный побо́рниче;

ра́дуйся, прельще́нием неве́рных неустраши́мый противобо́рче.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 3

Си́лою, да́нною ти свы́ше за до́брое и богоуго́дное житие́ твое́ укрепля́ем, страда́ния лю́тая Христа́ ра́ди му́жественне претерпе́л еси́. Си́лою же безслове́снаго коня́, мучи́тельми неи́стовно води́маго, же́стоко влачи́м, свиде́тель непрекло́нный И́стины, да́же до кро́ве, яви́лся еси́. Те́мже, я́ко му́ченик непобеди́м, венце́м добропобе́дным от Бо́га увенча́лся еси́, поя́ Ему́: Аллилу́ия.

И́кос 3

Име́я в души́ твое́й любо́вь ко Го́споду, Пе́тре достоблаже́нне, о́браз чи́стаго и непоро́чнаго жития́ показа́л еси́, та́кожде и па́стырь до́брый и наста́вник и́стинный лю́дем был еси́. Мы же, восхваля́юще житие́ твое́, воспева́ем ти та́ко:

Ра́дуйся, доброде́тели ева́нгельския в се́рдце твое́м вкорени́вый;

ра́дуйся, в за́поведех Госпо́дних во вся дни живота́ твоего́ ходи́вый.

Ра́дуйся, от ю́ности Ца́рства Небе́снаго возжела́вый;

ра́дуйся, в ста́рости масти́те добропло́дие души́ твоея́ показа́вый.

Ра́дуйся, милосе́рдия к лю́дем усе́рдный рачи́телю;

ра́дуйся, ни́щих и убо́гих безме́здный пита́телю.

Ра́дуйся, немощны́м и оби́димым благосе́рдный помо́щниче;

ра́дуйся, тя́гот и скорбе́й па́ствы твоея́ веледу́шный восприе́мниче.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 4

Бу́ря испыта́ний и бед, во дни лихоле́тия на Це́рковь и Оте́чество на́ше земно́е наше́дшая, не поколеба́ упова́ния твоего́ на Го́спода, крепкоду́шне о́тче Пе́тре. А́ще и стар лета́ми быв, храм Бо́жий от поруга́ния и разоре́ния огради́л еси́, враго́в законопресту́пных небоя́зненно обличи́л еси́, и я́ко ка́мень преткнове́ния во́ли вра́жии яви́лся еси́. Сего́ ра́ди с му́ченики на Небесе́х ны́не пое́ши Бо́гу: Аллилу́ия.

И́кос 4

Недоумева́ху лю́дие черевко́встии, егда́ по мно́зех ле́тех погребе́ния твоего́, святы́й иере́е Пе́тре, слы́шаша, я́ко гроб не́кий от земли́ показа́ся одесну́ю олтаря́ це́ркве Нико́льския и я́ко ста́рец благообра́зен во оде́ждах иере́йских во сне мно́гим явля́шеся, прося́ пе́ние панихи́дное по нем соверша́ти. Ны́не же мы, ве́дуще тя, я́ко моли́твенника и чудотво́рца сла́вна, вопие́м ти си́це:

Ра́дуйся, пра́ведным житие́м твои́м Го́споду угоди́вый;

ра́дуйся, в дому́ Отца́ Небе́снаго оби́тель себе́ насле́довавый.

Ра́дуйся, со́нму священному́чеников сопричте́нный;

ра́дуйся, венце́м нетле́нным от Бо́га украше́нный.

Ра́дуйся, се́верных преде́л страны́ на́шея свети́льниче;

ра́дуйся, Краснобо́рския земли́ Бо́гом да́нный моли́твенниче.

Ра́дуйся, неве́рующих и заблу́ждших ко И́стине направля́яй;

ра́дуйся, всех зна́ющих и почита́ющих тя ко спасе́нию путеводя́й.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 5

Неботе́чною мо́лниею це́рковь Нико́льская запали́ся и погоре́, оба́че гроб твой, святы́й о́тче Пе́тре, во огни́ ника́коже опали́ся, зна́менуя я́ве, я́ко свы́ше на исцеле́ния лю́дем дарова́н бысть. Сего́ ра́ди ти́и просла́виша Бо́га, ди́внаго во святы́х Свои́х, пою́ще Ему́: Аллилу́ия.

И́кос 5

Ви́деша свяще́нницы черевко́встии, Пе́тре досточу́дне, я́ко гроб твой, от огня́ сохране́нный, исто́чник Бо́жия благода́ти и врачевство́ неду́гов неисце́льных яви́ся, и уразуме́вше тя уго́дника Бо́жия бы́ти, а́бие раска́яшася, поне́же забве́нию тя на до́лгая ле́та преда́ша. Сего́ ра́ди воспе́ша ти та́ко:

Ра́дуйся, Пресвяты́я Тро́ицы благогове́йный служи́телю;

ра́дуйся, лико́в а́нгельских на Небесе́х досто́йный сожи́телю.

Ра́дуйся, Христа́ Спаси́теля ве́рный учениче́;

ра́дуйся, пресла́вный и доблему́дрый му́чениче.

Ра́дуйся, ре́вность по Бо́зе, я́ко проро́к Илия́, стяжа́вый;

ра́дуйся, ве́ру несумне́нную, я́ко апо́стол Пе́тр, име́вый.

Ра́дуйся, кро́тостию Мирлики́йскому святи́телю подража́вый;

ра́дуйся, смире́нием подо́бне Се́ргию Ра́донежскому благоуха́вый.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 6

Пропове́дник и́стины всем сумня́щимся, я́ко Бо́жиею во́лею гроб твой, святы́й Пе́тре, от огня́ неопале́н бысть, яви́ся столп светоно́сный, от земли́ до небесе́ над гро́бом твои́м сия́яй, его́же ви́дя нощны́й страж церко́вный Лавре́нтий зело́ диви́ся и, пове́дав о сем чу́дном виде́нии лю́дем, просла́ви Бо́га, вопия́ Ему́: Аллилу́ия.

И́кос 6

Возсия́л еси́ во всех конце́х Краснобо́рския земли́ богодарова́нным ти чуде́с де́йством, Пе́тре достохва́льне, мно́гия бо лю́ди, бли́жния и да́льния, све́том чуде́с озари́л еси́, врачу́я неду́ги их душе́вныя и теле́сныя, в со́нном виде́нии явля́яся им и запове́дуя па́мять о тебе́ твори́ти и Бо́гу моли́тися. Сего́ ра́ди не оста́ви и нас, почита́ющих тя и воспева́ющих такова́я:

Ра́дуйся, в благода́ти Бо́жией при́сно пребыва́яй;

ра́дуйся, неду́ги и боле́зни на́ша благода́тию врачу́яй.

Ра́дуйся, ве́рныя от искуше́ний и бед избавля́яй;

ра́дуйся, всем призыва́ющим тя по́мощь ско́ро подава́яй.

Ра́дуйся волхво́в и чароде́ев пра́ведный обличи́телю;

ра́дуйся, душ и теле́с на́ших нело́жный цели́телю.

Ра́дуйся, от враг ви́димых и неви́димых стено́ и огражде́ние;

ра́дуйся, Це́ркве земны́я и небе́сныя сла́во и украше́ние.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 7

Хотя́й Госпо́дь всем челове́ком спасти́ся и в ра́зум и́стины приити́, избра́ тя, святы́й Пе́тре, уго́дника Своего́, и дарова́ ти си́лу мно́гих чуде́с творе́ния: слепы́я просвеща́ти, хромы́я врачева́ти, разсла́бленныя от одра́ боле́зни возставля́ти, бесны́я от де́монов свобожда́ти. Те́мже лю́дие, к тебе́ притека́ющии и моля́щиися, персть от гро́ба твоего́ взе́млюще, по́мощь в ско́рбех ско́ро обрета́ху и в ве́ре па́че утвержда́хуся, с ра́достию пою́ще Бо́гу: Аллилу́ия.

И́кос 7

Но́ваго благове́стника Христо́ва и чудотво́рца тя велича́ем, святы́й иере́е Пе́тре: ты бо в житии́ тезоиме́нному апо́столу подража́я, неосла́бный пропове́дник ве́ры и пра́вды в се́верных граде́х и ве́сех яви́лся еси́. Ны́не же на Небеси́ пребыва́я, на земли́ чудоде́йствуеши и ко спасе́нию руково́дствуеши вопию́щия ти такова́я:

Ра́дуйся, ка́меню ве́ры доброзра́чный и многоце́нный;

ра́дуйся, сосу́де избра́нный, благода́тию Ду́ха Свята́го освяще́нный.

Ра́дуйся, исто́чниче, вода́ми благода́ти ду́ши жа́ждущия напоя́яй;

ра́дуйся, неради́выя и гре́шныя к покая́нию и исправле́нию жития́ приводя́й.

Ра́дуйся, я́ко моли́твами твои́ми от страсте́й душевре́дных избавля́емся;

ра́дуйся, я́ко хода́тайством твои́м даро́в духо́вных от Бо́га сподобля́емся.

Ра́дуйся, скорбя́щих и уныва́ющих благоуте́шное попече́ние;

ра́дуйся, душ ле́ностных к жи́зни во Христе́ пробужде́ние.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 8

Стра́шное зна́мение показа́л еси́ лю́дем, сумня́щимся и не ве́рующим чудесе́м твои́м, Пе́тре блаже́нне: иере́я черевко́вскаго Бори́са, ху́лившаго чудеса́, от свята́го гро́ба твоего́ бы́вшая, в виде́нии гро́зном укори́л еси́, да пока́ется и просла́вит Бо́га, во святы́х Свои́х де́йствующаго, поя́ Ему́: Аллилу́ия.

И́кос 8

Весь в Бо́зе пребыва́яй, всем вои́стину путево́ждь ко спасе́нию показа́лся еси́, святы́й небожи́телю Пе́тре. Лю́дем бо, исцеле́вшим моли́твами твои́ми и забве́нию тя преда́вшим, па́ки явля́лся еси́, повелева́я ко гро́бу твоему́ свято́му приходи́ти и да́нных и́ми пред Го́сподем обе́тов не отмета́тися, да от грехо́в свои́х отвратя́тся и жи́зни ве́чныя сподо́бятся. Мы же, благодаря́ще тя за толи́кое ми́лостивое и многотерпели́вое попече́ние о нас гре́шных, со умиле́нием зове́м ти:

Ра́дуйся, я́ко со а́нгелы Престо́лу Бо́жию на Небеси́ предстои́ши;

ра́дуйся, ты бо я́ко А́нгел с Небесе́ на зе́млю лю́дем низпосыла́ешися.

Ра́дуйся, де́ющих зло и беззако́ния гро́зный вразуми́телю:

ра́дуйся, ве́рным во́ли Бо́жия та́йный возвести́телю.

Ра́дуйся, покая́ния и́стинный пропове́дниче;

ра́дуйся, доброде́лания святы́й наста́вниче.

Ра́дуйся, взыску́ющим твоея́ по́мощи благопоспе́шный пода́телю;

ра́дуйся, всех с любо́вию почита́ющих тя небе́сный покрови́телю.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 9

Вся́кую чудоде́йствия си́лу стяжа́л еси́, свя́тче Бо́жий, лю́дем в беда́х су́щим помога́ти, а́ще и издале́ча тя на по́мощь призыва́ют. Жену́ не́кую, Глике́рию, мно́гия дни в расслабле́нии лежа́щую и моля́щуюся ти, исцели́л еси́, во сне я́влься ей и глаго́ля: сие́ на тя Бо́гом попу́щено бысть, за е́же ни́щих не ми́ловала еси́. Она́ же тогда́ не то́кмо теле́сное, но наипа́че душе́вное здра́вие обре́тши, просла́ви тя, с благодаре́нием взыва́ющи Бо́гу: Аллилу́ия.

И́кос 9

Вети́и многовеща́ннии не возмо́гут досто́йно изрещи́ си́лу любве́ твоея́ к земно́му оте́честву, сла́вне Пе́тре: еще́ бо на земли́ сый, о держа́ве Росси́йстей со слеза́ми моли́лся еси́, ве́ру отце́в и храм от поруга́ния му́жественно защити́л еси́. Та́кожде и по кончи́не твое́й в земне́й юдо́ли су́щих ника́коже оставля́еши, ве́рныя от вся́каго зла незри́мо огражда́еши, вопию́щих к тебе́ такова́я:

Ра́дуйся, ду́шу твою́ не обину́яся за дру́ги преда́вый;

ра́дуйся, бли́жняя твоя́ я́ко себе́ сама́го возлюби́вый.

Ра́дуйся, о́бразе и́стиннаго в Бо́зе лю́дем служе́ния;

ра́дуйся, де́лателю соверше́ннаго терпе́ния.

Ра́дуйся, обурева́емым страстьми́ ти́хое приста́нище;

ра́дуйся, отча́янных и ско́рбных све́тлая наде́ждо.

Ра́дуйся, осла́бленных в ве́ре укрепле́ние;

ра́дуйся, всем чту́щим тя хода́таю спасе́ния.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 10

Всех, предста́тельства пред Го́сподем прося́щих у тебе́, святы́й о́тче Пе́тре, ми́лостивным попече́нием твои́м не оставля́еши: селя́нину не́коему, Васи́лию, в боле́зни изнемо́гшему и моля́щуся тебе́, во сне яви́лся еси́ и а́бие здра́ва сотвори́л еси́, повелева́я ему́ о́браз твой написа́ти и на святы́й гроб возложи́ти во утеше́ние ве́рных, да вси уве́дят тя помо́щника и засту́пника чу́дна, воспева́ющаго: Аллилу́ия.

И́кос 10

Стена́ еси́ всем челове́ком, свя́те Пе́тре, к заступле́нию твоему́ прибега́ющим, небесе́ бо и земли́ Творе́ц дарова́ ти благода́ть всех притека́ющих к тебе́ от боле́зней и неду́г избавля́ти, от скорбе́й и нужд свобожда́ти, от наве́тов бесо́вских и ко́зней диа́вольских огражда́ти. Сего́ ра́ди, а́ще и тща́хуся неве́рующии чудесе́м твои́м забве́нию тя преда́ти, оба́че не возмого́ша. Мы же с любо́вию вопие́м ти сицева́я:

Ра́дуйся, свиде́телю пра́выя ве́ры благодерзнове́нный и непоколеби́мый;

ра́дуйся, во́ине Царя́ Небе́снаго благоору́жный и непобори́мый.

Ра́дуйся, мечу́ духо́вный, посеца́яй нече́стие;

ра́дуйся, щи́те небе́сный, огражда́яй благоче́стие.

Ра́дуйся, па́дающих и пла́чущих о гресе́х ско́рое воста́ние;

ра́дуйся, пра́во стоя́щих во упова́нии на Бо́га утвержде́ние.

Ра́дуйся, доброде́телей боже́ственных све́тлое зерца́ло;

ра́дуйся, всех с ве́рою приходя́щих к тебе́ кре́пкое забра́ло.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 11

Пе́ние и моле́ние всеумиле́нное Пресвяте́й Тро́ице о всех и за вся на земли́ во святе́й Литурги́и возноси́л еси́, святы́й иере́е Пе́тре, си́це и на Небеси́ моли́твы твоя́ прино́сиши, и со А́нгелы и все́ми святы́ми Бо́га восхваля́еши, поя́ Ему́: Аллилу́ия.

И́кос 11

Я́ко светоза́рная звезда́, в преде́лех се́верных земли́ Ру́сския просия́л еси́, священному́ченниче Пе́тре, све́том бо чуде́с озаря́еши и ны́не притека́ющих к тебе́. Ни дни сму́тнии дре́вле, ниже́ ле́та гоне́ний от безбо́жных возмого́ша па́мять твою́ во тьме неве́рия скры́ти, но я́коже пре́жде све́том благода́ти Бо́жия ду́ши люде́й освеща́еши, вопию́щих к тебе́ такова́я:

Ра́дуйся, све́та ева́нгельскаго доброзра́чное облиста́ние;

ра́дуйся, я́ко тобо́ю и ны́не прино́сится ра́дование.

Ра́дуйся, ми́лостей премно́гих сокро́вище;

ра́дуйся, всеусе́рднаго промышле́ния о лю́дех прия́телище.

Ра́дуйся, су́щих во тьме неве́рия просвети́телю;

ра́дуйся, чистоты́ жития́ на́шего неусы́пный блюсти́телю;

Ра́дуйся, Це́ркве Христо́вы негаси́мый свети́льниче;

ра́дуйся, у Престо́ла Госпо́дня добросе́рдый о нас печа́льниче.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 12

Благода́ть, да́нную ти свы́ше, ве́дуще, воспева́ем тя, уго́дниче Христо́в иере́е Пе́тре, и почита́ем чудотво́рный о́браз твой, его́же ми́лостивый Госпо́дь благоизво́лил есть сохрани́ти до ны́не и ди́вно яви́ти нам. Те́мже припа́даем к нему́ и благогове́йно я́ко святы́ню лобыза́ем, благода́рно взыва́юще Бо́гу: Аллилу́ия.

И́кос 12

Пою́ще всера́достное прославле́ние твое́, священному́ченниче Пе́тре, ублажа́ем тя вси, я́ко па́стыря до́бра и пра́ведника достохва́льна; велича́ем, я́ко побо́рника ве́ры кре́пка и му́ченика добропобе́дна; сла́вим, я́ко моли́твенника те́пла и чудотво́рца преди́вна; чтим святу́ю па́мять твою́ и уми́льно вопие́м сицева́я:

Ра́дуйся, спасе́ние ве́чное от Го́спода улучи́вый;

ра́дуйся, благи́й и ве́рный ра́бе Христо́в, в ра́дость Го́спода твоего́ вше́дый.

Ра́дуйся, я́ко свети́ло пресве́тлое с Небесе́ лю́дем, су́щим на земли́, сия́яй;

ра́дуйся, я́ко луча́ Со́лнца Пра́вды Христа́, бла́гость Бо́жию неисчерпа́емую нам, гре́шным, открыва́яй.

Ра́дуйся, милосе́рдию и любви́ Отца́ Небе́снаго подража́телю;

ра́дуйся, неоскудева́емых даро́в у Бо́га прося́щим пода́телю.

Ра́дуйся, благоче́стия и добронра́вия в душа́х ре́вностных вкорени́телю;

ра́дуйся, всех притека́ющих к тебе́ му́дрый упра́вителю.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 13

О святы́й уго́дниче Христо́в и чудотво́рче священному́чениче Пе́тре! Приими́ сие́ хвале́ние на́ше и услы́ши ны, благоприя́тными же твои́ми к Бо́гу моли́твами изба́ви нас от страсте́й па́губных, бед и обстоя́ний, да сподо́бимся с тобо́ю и все́ми святы́ми в небе́сных селе́ниих воспева́ти Бо́гу побе́дную песнь: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгел земны́й и челове́к небе́сный в житии́ твое́м был еси́, преблаже́нне Пе́тре, в преподо́бии и пра́вде, да́же до ста́рости, неосла́бне Го́сподеви служа́. Те́мже и Христо́с от ми́ра многомяте́жнаго во оби́тели ве́чныя пресели́ тя, я́ко ве́рнаго Своего́ раба́, иере́я же и му́ченика, сла́вою нетле́нною венча́ и мно́гими чудесы́ на земли́ просла́ви. Ты же, предстоя́ Престо́лу Тро́ицы Пресвяты́я, моли́твами твои́ми от вся́ких зол и напа́стей огради́ ны, зову́щия ти такова́я:

Ра́дуйся, и́го Христо́во на ра́мо твое́ взе́мый;

ра́дуйся, путе́м служе́ния па́стырскаго досто́йно ше́ствовавый.

Ра́дуйся, пра́вды Бо́жия неосла́бный провозве́стниче;

ра́дуйся, Це́ркве Христо́вы ре́вностный защи́тниче.

Ра́дуйся, испове́дником сла́вное сопричте́ние;

ра́дуйся, му́чеником всехва́льное ликостоя́ние.

Ра́дуйся, христиа́н правосла́вных тве́рдое в Бо́зе заступле́ние;

ра́дуйся, отсту́пников ве́ры устраше́ние и посрамле́ние.

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Конда́к 1

Избра́нный уго́дниче Христо́в,

честны́й служи́телю Престо́ла Госпо́дня, до́блий страда́льче Пе́тре,

первоверхо́вному апо́столу тезоимени́тый,

кре́постию ве́ры и благоче́стия в житии́ несокруши́м яви́лся еси́,

и по кончи́не му́ченичестей чудесы́ просия́л еси́,

сего́ ра́ди похва́льная воспису́ем ти пе́ния.

Ты же, име́яй дерзнове́ние ко Го́споду,

от вся́ких нас бед свободи́, зову́щих:

Ра́дуйся, о́тче Пе́тре, иере́ев похвало́ и страстоте́рпцев соприча́стниче.

Моли́тва

О священному́чениче Пе́тре, па́стырю наш до́брый, Черевко́вская похвало́, земли́ Краснобо́рския и се́вера росси́йскаго украше́ние! Ты от ю́ности твоея́, очи́стив себе́ от мирска́го пристра́стия и се́рдце удобри́в благода́тию Свята́го Ду́ха, во свяще́нный сан иере́я Бо́жия обле́клся еси́, и мно́гая ле́та, попече́ние духо́вное, та́ко же и теле́сное о па́стве твое́й име́я, Же́ртву Безкро́вную досто́йно соверша́л еси́. Егда́ же прии́де на зе́млю Ру́сскую наше́ствие люде́й беззако́нных и злове́рных, я́ко па́стырь и́стинный, в же́ртву жи́ву Христу́ Бо́гу прине́слся еси́, и ны́не на Небесе́х лику́еши с со́нмы священному́чеников Це́ркви Ру́сския. Сего́ ра́ди мо́лим тя: я́ко име́яй дерзнове́ние ко Го́споду, моли́ся о держа́ве на́шей, да в ми́ре и благоде́нствии пребыва́ет, сердца́ же люде́й правосла́вных вя́щшею любо́вию ко Христу́ Бо́гу да озаря́тся. И нас твои́ми моли́твами да сподо́бит Госпо́дь досто́йныя плоды́ покая́ния приноси́ти и Святы́х Христо́вых Та́ин неосужде́нно причаща́тися. Хода́тайством твои́м да укрепи́тся ве́ра на́ша, да изба́вимся от вся́ких скорбе́й, неду́гов и напа́стей, враго́в ви́димых и неви́димых. А́ще же и пости́гнет нас искуше́ние тя́жкое за грехи́ на́ша, да устои́м, я́коже не́когда ты, святы́й Пе́тре, пред беззако́нным мучи́тельством, прославля́юще Триеди́наго Бо́га, Отца́ и Сы́на и Свята́го Ду́ха, во ве́ки веко́в. Ами́нь.

Акафист преподобному Пимену Многоболезненному

Кондак 1

Избра́нный уго́дниче Христо́в Пи́мене,

Боле́зни терпе́вый ра́ди Бо́жия и́мене,

Бу́ди нам в печа́лех утеше́ние,

Да возно́сим ти сие́ хвале́ние:

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Икос 1

Ангелов Творе́ц избра́ тя любе́зно:

Измла́да бысть отме́чен ты боле́знью.

Но не возропта́ на злу́ю до́лю,

Не уничижи́ Госпо́дню во́лю.

Мы терпе́ния сего́ не постига́ем

И тебе́ уми́льно воспева́ем:

Ра́дуйся, Христо́в избра́нниче;

ра́дуйся, в сем ми́ре странниче.

Ра́дуйся, взрасти́вший терпе́ние;

ра́дуйся, им стяжа́вший спасе́ние.

Ра́дуйся, мы́сль постра́дати восприя́вший;

ра́дуйся, собла́знов ми́ра избежа́вший.

Ра́дуйся, роди́телей утеше́ние;

ра́дуйся, грехо́в их отпуще́ние.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 2

Ви́дяще твое ко Господу стремление,

Родители исполниста благое хотение.

К славным стена́м Киевской обители

Приидо́ста милости просители,

Чающе дитяти исцеления.

Ты же Богу возносил еси хваления:

Аллилу́йя.

Икос 2

Ра́зуму постигнуть есть не можно,

Как иска ты Господа неложно.

И нача́ святых отцев молити,

Дабы ти в монастыри́ пребыти.

Мы же, чтя желание святое,

Пение приносим таковое:

Ра́дуйся, монахов чтителю;

радуйся, Христа любителю.

Радуйся, презревший суету;

радуйся, избравший нищету.

Радуйся, болезнью искушенный;

радуйся, скорбьми́ не побежденный.

Радуйся, иски́й болезни продления;

радуйся, обре́тший духа укрепление.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 3

Си́ла Вышняго явися благодатию,

Удостоив тебе ангельскаго чина восприятия.

И монахи, слышавше Безплотных пение,

В келлию твою внидоша с удивлением,

Видевше тя облеченным в мантию,

Вопиюща своему Создателю:

Аллилу́йя.

Икос З

Тща́ся соблюсти завет евангельский,

Ты приял еси, блаженне, постриг ангельский.

Паче разумения, власы́ твоя́

Обретошася во гробе Феодосия.

Мы же зряще таинство непостижимое,

Вопием угоднику любимому:

Ра́дуйся, честны́й угодниче;

радуйся, небесных сродниче.

Радуйся, причтенный к братии;

радуйся, хвало́ Создателя.

Радуйся, от Ангелов служимый;

радуйся, обете нерушимый.

Радуйся, яко прошение улучил еси;

радуйся, яко себе Христу вручил еси.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 4

Бу́рю претерпел еси ты, отче, искушений,

Хлад и глад, и множество лишений.

Не́ции бо от нерадивой бра́тии

Многажды забыша хлеб подать тебе.

Ты же, укреплен быв благодатию,

Выну возношаше песнь Создателю:

Аллилу́йя.

Икос 4

Ви́дети твое безгневное терпение

Всем монахом бысть во удивление,

Яко всякому болящему не мощно

Пребывати на молении всенощно.

Мы же утомляемся и легкими трудами,

Посему взываем грешными устами:

Ра́дуйся, терпевший тесноту;

радуйся, избравший нищету.

Радуйся, любимче мудрости;

радуйся, жилище кротости.

Радуйся, прощаяй небрежение;

радуйся, любве преумножение.

Радуйся, страданья ни во что вменивший;

радуйся, Творца за вся благодаривший.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 5

Сотвори́вый боготе́чныя любве́ деяния,

Был еси ты удостоин дара врачевания.

И разслабленнаго сотворил еси ходити,

Повелев ему всем немощным служити.

Той же, видя чудо изцеления,

Господеви вознесе́ благодарение:

Аллилу́йя.

Икос 5

Ви́дяще о данном слове небрежение,

Паки возврати Господь монаху неможение.

Ты же, Пимене, простив его злонравие,

Умоли Христа вернуть больному здравие,

Той бо сотвори живое покаяние,

Приими же наше кроткое воззвание:

Ра́дуйся, любве источниче;

радуйся, Христов угодниче.

Радуйся, больных целителю;

радуйся, их вразумителю.

Радуйся, учащий милосердию;

радуйся, врачу жестокосердия.

Радуйся, ко истине наставляяй;

радуйся, разслабленных исцеляяй.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 6

Вре́мя жизни скончавая в тяготе и бедствии,

Ты сподобися уведати свой день отшествия.

Прежде три дни мирнаго успения

Здрав ты бысть по Божию смотрению.

Приобщившись Таинства святаго,

Восхвалил еси ты Бога всеблагаго:

Аллилу́йя.

Икос 6

Возсия́вший чудно подвигами воздержания,

Ты явил еси монахом образ подражания.

И во храме, в час последняго прощения,

Ты глагола кротко слово утешения.

Ублажая ныне дивное смирение,

Мы посильное тебе возносим песнопение:

Ра́дуйся, оплоте верности;

радуйся, не ведый лености.

Радуйся, страстей губителю;

радуйся, Безплотных зрителю.

Радуйся, яко уведе день отшествия;

радуйся, стяжавший бисер благочестия.

Радуйся, яко обрел еси кончину непостыдную;

радуйся, имущий совесть безобидную.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 7

Прейти́ хотяще, отче, во обители иныя,

Отречеся сердцем всякой суеты земныя.

Преподобному Антонию воздавше поклонение,

Ты отнесл еси свой гроб на место погребения.

Видяще ко праведнику милость таковую,

Мнози от монахов возопиша: Аллилу́йя.

Икос 7

Но́вое Господь яви благоволение,

Егда знаменьми твое украси преставление.

Ибо три столпы огня явишася

И на купол церкве опустишася.

Мы же зряще знаменье превелие,

Воспеваем песнь тебе с веселием:

Ра́дуйся, пучино кротости;

радуйся, жилище святости.

Радуйся, скорбей любителю;

радуйся, бесов воителю.

Радуйся, имущий дар прозрения;

радуйся, надеждо изцеления.

Радуйся, всю волю Господу вручивший;

радуйся, грехов прощенье получивший.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 8

Бо́г, являя странно чудо Своей милости,

Удостои тебе, отче, дара прозорливости.

Ты бо прорече о двух почивших иноках,

Яко схима не обрящется на схимнике,

А несхимник погребенный будет в ней лежать,

Верующе бо, о сем не прекраща взывать:

Аллилу́йя.

Икос 8

В ни́жних пребывая, Пимене, сый в телеси́,

Николиже вышних отступи на небеси.

И, терпя страдания телесная,

Возрастил ecи в души́ плоды полезныя.

Призри же твоим благоволением

На поющих ти со умилением:

Ра́дуйся, чудес явителю;

радуйся, благих ревнителю.

Радуйся, терпевший немощи;

радуйся, болящим по́моще.

Радуйся, пороков обличителю;

радуйся, святаго жития учителю.

Радуйся, имевший дар предве́дения;

радуйся, сосуде Богове́дения.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 9

А́нгельское естество тебе диви́тся, Пимене,

Пастырь сый по духу и по имени,

Яко пребывая в бреннем телеси́,

Царство Божие внутри обрел еси.

Мы же, видя вышнее к тебе благоволение,

Го́сподеви воздадим благодарение:

Аллилу́йя.

Икос 9

Вети́и многовеща́нныя не могут изъяснить,

Како мощно есть сей подвиг совершить.

Но Господню слову веруя неложно,

Вемы, яко у Творца вся суть возможна.

И тебе, стяжавшему в молитве благодать,

Не престанем, отче, умиленно воспевать:

Ра́дуйся, луче́ прозрения;

радуйся, ключю́ смирения.

Радуйся, грехов борителю;

радуйся, добра учителю.

Радуйся, своего рода искупление;

радуйся, недугов тяжких исцеление.

Радуйся, упасший множество овец;

радуйся, елею каменных сердец.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 10

Спасти́ся ча́юще от бури треволнения,

Дости́же ты брего́в упокоения,

Недугом угасил еси огнь сладострастия

И потребил еси вся помыслы лукавствия.

Скорбьми́ души спасения взыскуя,

Воспел еси ты Богу: Аллилу́йя.

Икос 10

Стена́ Христос есть всем, живущим в Божьем страхе.

Кого себе творим, лежащии во прахе?

В немощи Господня сила совершается,

Ибо ум телесной скорбию смиряется.

Мы в твоем недуге видим Божие смотрение

И тебе приносим сицевое пение:

Радуйся, не знавший здравия;

радуйся, врачу злонравия.

Радуйся, боря́й уныние;

радуйся, терпенья скиние.

Радуйся, грядый вратами тесными;

радуйся, избравший скорбь телесную.

Радуйся, желавший вы́ну обрести Христа;

радуйся, не отверги́йся своего креста.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 11

Ка́ко, отче, пение поем тебе достойное,

Ум имуще суетен и сердце неспокойное?

Токмо уповая на твое незлобие,

Мы дерзнухом твоему стужа́ти преподобию.

Ты же не лиши нас своего призрения,

Возсылая Господу хваления:

Аллилу́йя.

Икос 11

Свет свещи́, поставленной на свещнике,

У́зрят вкупе чистыя и грешники.

Тако житие твое боголюбезное

Брашно есть души многополезное,

Яко велие приносит утешение,

Подвизающе на сицевое пение:

Ра́дуйся, отрадо в немощи;

радуйся, недужным помоще.

Радуйся, свеще спасения;

радуйся, уздо́ смирения.

Радуйся, подъявший крест страдания во плоти;

радуйся, на нем распявший блудодейство похоти.

Радуйся, явивший веру несумненную;

радуйся, искателю сокровища нетленнаго.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 12

Благода́ть приял еси ты, отче, изобильно,

И пред Господом твое ходатайство есть сильно.

Помози же нам, угодниче, молением,

Яко да недуги понесем с благодарением,

Поминающе, яко они суть врачевание.

Да исправится, яко кадило, нищих воздыхание:

Аллилу́йя.

Икос 12

Пою́ще твое, Пимене, земное странствие,

Вемы, яко не лишимся славы твоея причастия.

Ибо дивен во святых Своих Господь,

Теплым их предстательством спасает всяку плоть.

Ныне твою память недостойно совершаем

И хвалу тебе по силе нашей возглашаем:

Ра́дуйся, честный угодниче;

радуйся, Безплотных сродниче.

Радуйся, небесный жителю;

радуйся, Христа служителю.

Радуйся, терпевший искушения;

радуйся, изживший прегрешения.

Радуйся, возшедый в радость вечную;

радуйся, узревший славу безконечную.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 13

О пречу́дный уго́дниче Христов, Пимене,

Приими сию хвалу от нашего имене.

И моли о нас Владыку всеблага́го,

Да проба́вит время жития земна́го,

Яко да взрасти́м плоды смирения,

Вы́ну вознося Ему благодарение:

Аллилу́йя.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

Ангелов Творе́ц избра́ тя любе́зно:

Измла́да бысть отме́чен ты боле́знью.

Но не возропта́ на злу́ю до́лю,

Не уничижи́ Госпо́дню во́лю.

Мы терпе́ния сего́ не постига́ем

И тебе́ уми́льно воспева́ем:

Ра́дуйся, Христо́в избра́нниче;

ра́дуйся, в сем ми́ре странниче.

Ра́дуйся, взрасти́вший терпе́ние;

ра́дуйся, им стяжа́вший спасе́ние.

Ра́дуйся, мы́сль постра́дати восприя́вший;

ра́дуйся, собла́знов ми́ра избежа́вший.

Ра́дуйся, роди́телей утеше́ние;

ра́дуйся, грехо́в их отпуще́ние.

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Кондак 1

Избра́нный уго́дниче Христо́в Пи́мене,

Боле́зни терпе́вый ра́ди Бо́жия и́мене,

Бу́ди нам в печа́лех утеше́ние,

Да возно́сим ти сие́ хвале́ние:

Ра́дуйся, Пи́мене, скорбе́й стяжа́телю,

Христа́ во́льной стра́сти подража́телю.

Молитва

О пречу́дный уго́дниче Христо́в Пи́мене!

Бу́ди ми́лостив нам, соверша́ющим па́мять твою́.

Мы, плотски́е, не можем духо́вного ра́зум позна́ть,

Как для пло́ти возмо́жно себе́ же боле́зни жела́ть?

Как же нам презира́ть своенра́вную ду́шу свою́,

Да́бы то́лько ко Го́споду мы́сли и чу́вства напра́вить?

Помоги́ нам не нас, а Христа́ в этой жи́зни просла́вить,

Помоги́ нам себя́ хоть немно́го поме́ньше люби́ть,

Помоги́ не для по́хоти, а для духо́вного жи́ть.

Мы и те́рпим, стена́я, и му́чаемся понево́ле,

Ропотли́вы, прего́рды, яд а́спидов на устах,

Многохло́потные в свои́х мелких, безпло́дных дела́х,

Не снося́ ни упре́ка, ни неудо́бства, ни бо́ли.

Го́ре нам, фарисе́ям, испо́лненным зла и непра́вды!

Участь пле́вел гото́вится нам по́сле а́нгельской жа́твы.

Но без стра́ха или разсужде́нья шага́ем мы в печь…

Помоги́ же нам, о́тче, ого́нь хла́дной ве́ры возже́чь!

Удели́ нам хоть то́лику пла́менной к Бо́гу любви́,

Дай забы́ть о мину́тном во и́мя Небе́снаго Ца́рства,

Угаси́ свои́м сто́ном живу́щий в нас го́лос лука́вства,

Ти́хим сло́вом блужда́ющих нас за собо́й позови́.

Дабы́ нам, недосто́йным, приня́вшим неду́г благода́рно,

Не прожи́ть э́тих дней посеще́ния тще́тно, безда́рно,

Да вмени́тся терпе́нье скорбе́й па́че вся́ких святы́нь.

Помога́й же нам, Пи́мене, со Присноде́вой! Ами́нь.

Ака́фист преподо́бному Серафи́му Вы́рицкому

Конда́к 1, глас 8

Подо́бен: Взбра́нной Воево́де:

Избра́нный уго́дниче Христо́в, преподо́бне о́тче Серафи́ме,

ве́ры правосла́вныя свети́льниче и земли́ Росси́йския благода́тный засту́пниче,

чу́дный о́браз спасе́ния нам яви́вый,

де́ланием сокрове́нным Ца́рство Небе́сное стяжа́вый,

к твоему́ предста́тельству ны́не притека́юще,

пе́ние хвале́бное прино́сим ти, любо́вию зову́ще:

Ра́дуйся, преподо́бне о́тче Серафи́ме, Вы́рицкий чудотво́рче.

И́кос 1

Ангелоподо́бную красоту́ души́ име́л еси́, преподо́бне о́тче, се́рдцем пламене́я ко Го́споду Сил, и Тому́ еди́ному служи́ти от ю́ности восхоте́л еси́, и послуша́ние и́стинное Творцу́ своему́ яви́л еси́. Те́мже промышле́нию Бо́жию о тебе́ дивя́щеся, с ве́рою зове́м ти:

Ра́дуйся, благочести́вых роди́телей о́троче досто́йный;

ра́дуйся, измла́да все́ю душе́ю Го́спода возлюби́вый.

Ра́дуйся, слу́жбы церко́вныя благогове́йный ревни́телю;

ра́дуйся, ми́ра духо́внаго умиле́нный созерца́телю.

Ра́дуйся, моли́твы чи́стыя соверши́телю усе́рдный;

ра́дуйся, се́рдцем сокруше́нным всеце́ло к Бо́гу устремле́нный.

Ра́дуйся, схи́мнику ла́врскому жела́ние се́рдца своего́ пове́давый;

ра́дуйся, от него́ во́лю Бо́жию о себе́ позна́вый.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 2

Ви́дя Го́спода очесы́ духо́вными и на ми́лость Его́ упова́я, бра́ком зако́нным сочета́лся еси́, блаже́нне о́тче, чистоту́ душе́вную и теле́сную усе́рдно соблюда́я. Вку́пе же с супру́жницею свое́ю возраста́л еси́ во вся́кой доброде́тели, непреста́нно поя́ Го́сподеви: Аллилу́ия.

И́кос 2

Ра́зум наш недоумева́ет, о́тче Серафи́ме, ка́ко словесы́ изъясни́ти ве́ру и любо́вь твою́ ко Го́споду, николи́же бо усумне́лся еси́ во бла́гости Отца́ Небе́снаго и всеце́лое дове́рие к Бо́гу в души́ твое́й пита́л еси́. Сего́ ра́ди глаго́лем ти сицева́я:

Ра́дуйся, о́бразе ве́ры непоколеби́мыя;

ра́дуйся, испо́лненный кро́тости духо́вныя.

Ра́дуйся, боя́выйся Го́спода и храни́вый за́поведи Его́;

ра́дуйся, на всяк день поуча́выйся в пра́вде Его́.

Ра́дуйся, ду́шу твою́ в терпе́нии стяжа́вый;

ра́дуйся, Ца́рствия Бо́жия па́че всего́ иска́вый.

Ра́дуйся, целому́дрия и воздержа́ния супру́жескаго храни́телю;

ра́дуйся, ти́хаго нра́ва любому́дрый носи́телю.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 3

Си́лою Вы́шняго укрепля́ем, по́прище мирско́е с де́ланием вну́тренним му́дро сочета́л еси́, пра́ведне о́тче, и дела́ми милосе́рдия, Христа́ ра́ди твори́мыми, благослове́ние Бо́жие сниска́л еси́. Покры́й у́бо и нас, обнаже́нных вся́каго де́ла бла́га, любо́вию твое́ю, да восхва́лим ми́лостиваго Бо́га: Аллилу́ия.

И́кос 3

Име́я сострада́ние, ми́лостиве о́тче, скорбя́щих укрепля́л еси́, больны́х и си́рых утеша́л еси́, те́мже и любо́вь Христо́ву стяжа́л еси́. Приими́ и от нас благода́рственную песнь сию́:

Ра́дуйся, ско́рый помо́щниче в беда́х су́щим;

ра́дуйся, ще́дрый пода́телю прося́щим.

Ра́дуйся, хра́мов и оби́телей благотвори́телю;

ра́дуйся, немощны́х и убо́гих попечи́телю.

Ра́дуйся, я́коже Самому́ Христу́, бли́жнему послужи́вый;

ра́дуйся, бога́тство тле́нное ни во что́же вмени́вый.

Ра́дуйся, земны́х пристра́стий свободи́выйся;

ра́дуйся, ве́рою и до́брыми де́лы утверди́выйся.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 4

Бу́ри богобо́рческия, в Росси́и воздви́гнутыя, не устраши́лся еси́, богоно́сне о́тче, но по́двиг испове́дничества подъе́м, му́жеством вооружи́лся еси́ во е́же соверше́нный учени́к Госпо́день нарица́тися, и Ему́ всеце́ло себе́ преда́в, ра́достно воспева́л еси́: Аллилу́ия.

И́кос 4

Слы́шав о тя́жких страда́ниях, ве́рными за и́мя Христо́во претерпева́емых, со апо́столом вопроша́л еси́: кто ны разлучи́т от любве́ Бо́жия? Ве́дуще же вои́стину, о́тче, я́ко лю́бящим Бо́га вся поспешеству́ют во благо́е, мо́лим тя: и нам многогре́шным душеполе́зная от Го́спода испроси́, да согла́сно пое́м ти:

Ра́дуйся, ве́ру правосла́вную му́жественно испове́давый;

ра́дуйся, да́же до сме́рти за Христа́ постра́дати возжела́вый.

Ра́дуйся, име́ние твое́ по словеси́ Госпо́дню разда́вый;

ра́дуйся, за Возлю́бленным тобо́ю и Возлю́бльшим тя после́довавый.

Ра́дуйся, зла́то, в горни́ле искуше́ний очище́нное;

ра́дуйся, дре́во, при исто́чницех вод живы́х насажде́нное.

Ра́дуйся, ско́рби и испыта́ния в бога́тство ду́ха обрати́вый;

ра́дуйся, сокрове́нным по́двигом ко и́ночеству себе́ предугото́вавый.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 5

Богоуго́дне в честне́м бра́це пожи́вше, восхоте́сте вы с супру́жницею в ли́це а́нгельстем Спаси́телю послужи́ти, и та́ко во еди́н день восприя́ли есте́ постриже́ние мона́шеское. Егда́ же восприя́л еси́ благода́ть свяще́нства в ла́вре Алекса́ндро–Не́встей, тогда́ я́ко звезду́ све́тлую яви́ тя Госпо́дь лю́дем, во мра́це ско́рби и отча́яния пребыва́ющим, е́же сих укрепля́ти и све́том и́стины их озаря́ти, Бо́гу же пе́ти: Аллилу́ия.

И́кос 5

Ви́деша бра́тия, я́ко потща́вся вседу́шно Бо́гу благоугоди́ти, не вотще́ потруди́лся еси́, па́че же смире́ния глубину́, мир и ра́дость о Го́споде стяжа́л еси́. Те́мже и мы, зря́ще от си́лы в си́лу духо́вное восхожде́ние твое́, с благогове́нием взыва́ем ти:

Ра́дуйся, плоть твою́ со страстьми́ и похотьми́ распе́нший;

ра́дуйся, скве́рну грехо́вную покая́нием омы́вый.

Ра́дуйся, я́ко благода́тную си́лу смире́ния позна́л еси́;

ра́дуйся, я́ко де́ланием за́поведей ева́нгельских ду́шу обнови́л еси́.

Ра́дуйся, и́мя Иису́са Сладча́йшаго непреста́нно призыва́вый;

ра́дуйся, на земли́ блаже́нство бу́дущаго ве́ка вкуси́вый.

Ра́дуйся, Же́ртву безкро́вную со стра́хом и тре́петом приноси́вый;

ра́дуйся, сло́вом му́дрым всех притека́ющих к тебе́ пита́вый.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 6

Соверше́нную любо́вь я́ко вене́ц доброде́телей и дар Свята́го Ду́ха прие́мый, немощны́х не́мощи подъя́л еси́, духоно́сне о́тче, и ко спасе́нию мно́ги ду́ши упра́вил еси́. Те́мже предста́тельством твои́м и мы гре́шнии неду́гов многоразли́чных исцеле́вше, благода́рственно вопие́м Го́споду: Аллилу́ия.

И́кос 6

Возсия́ в лице́ твое́м пра́вда Бо́жия, и отгна́ся пре́лесть бесо́вская, егда́ ла́вра и́га обновле́нческаго свободи́ся, и́ноцы же вси возвесели́шася. Сего́ ра́ди про́сим тя, миротво́рче: раздо́ры и нестрое́ния жития́ на́шего утоли́, непра́вды разори́, да в единоду́шии глаго́лем ти:

Ра́дуйся, хра́ме нерукотворе́нный Христа́ Бо́га на́шего;

ра́дуйся, щедро́тами Ду́ха Свята́го благоле́пно укра́шенный.

Ра́дуйся, се́рдце твое́ вмести́лище ми́ра соде́лавый;

ра́дуйся, фимиа́м моли́твы Го́споду непреста́нно возноси́вый.

Ра́дуйся, о заблу́ждших зело́ душе́ю боле́зновавый;

ра́дуйся, всем спасти́ся и в ра́зум и́стины приити́ жела́вый.

Ра́дуйся, го́рдость и зло́бу нечести́вых смире́нием и кро́тостию победи́вый;

ра́дуйся, по за́поведи Христо́ве люби́ти враги́ своя́ учи́вый.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 7

Хотя́ Человеколю́бец Госпо́дь яви́ти в тебе́ но́вое духо́вное свети́ло, даде́ тя бра́тии оби́тели во отца́ духо́внаго. Те́мже вели́кую схи́му я́ко печа́ть соверше́нства от Бо́га прие́мши, душа́ твоя́ чи́стая огне́м пла́менныя моли́твы за весь мир испо́лнися, благоче́стию и братолю́бию всех наставля́ющи и с тре́петом вопию́щи Бо́гу: Аллилу́ия.

И́кос 7

В ди́вном проро́честве, преблаже́нне, указа́ Госпо́дь путеводи́теля и покрови́теля твоего́, преподо́бнаго Серафи́ма Саро́вскаго, его́же и́менем в схи́ме нарече́нный, вои́стину но́вый уте́шитель наро́ду на́шему был еси́. Сему́ благоволе́нию Бо́жию чудя́щеся, вопие́м ти:

Ра́дуйся, те́плый к Бо́гу о всех моли́твенниче;

ра́дуйся, Преблагослове́нныя Влады́чицы Держа́вныя уго́дниче.

Ра́дуйся, А́нгелом прия́тный собесе́дниче;

ра́дуйся, духоно́сных оте́ц сподви́жниче.

Ра́дуйся, правосла́вных благода́тное заступле́ние;

ра́дуйся, блужда́ющих во тьме безбо́жия светоза́рное наставле́ние.

Ра́дуйся, гре́шников с Бо́гом и́скреннее примире́ние;

ра́дуйся, исто́чниче ра́дости и умиле́ния.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 8

Стра́нно есть и неудобоприя́тельно су́етному ми́ру слы́шати, ка́ко моли́твами твои́ми, чудотво́рче, бога́тство милосе́рдия Бо́жия излива́ется на всех с ве́рою притека́ющих к твоему́ небе́сному покрови́тельству. Мы же, сла́вяще Тро́ицу Святу́ю, дарова́вшую ти благода́ть сию́, ра́достно восклица́ем: Аллилу́ия.

И́кос 8

Всего́ себе́ на служе́ние Бо́гу и лю́дем преда́л еси́, ди́вный о́тче, ча́дом свои́м запове́дав о Го́рнем всегда́ помышля́ти и моли́тву Иису́сову усе́рдно твори́ти, е́юже вся́кий грех в души́ посека́ется и дух челове́чь с Ду́хом Бо́жиим соединя́ется. Под твое́ у́бо пречу́дное благослове́ние прибега́юще, с любо́вию велича́ем тя:

Ра́дуйся, Го́рняго Иерусали́ма жи́телю;

ра́дуйся, неизрече́нныя сла́вы Спаси́теля ми́ра зри́телю.

Ра́дуйся, моли́твы на́ша к стопа́м Вседержи́теля и Богоро́дицы принося́й;

ра́дуйся, я́коже оте́ц чадолюби́вый прося́щим поле́зная подава́яй.

Ра́дуйся, ве́рный Це́ркве Христо́вы служи́телю;

ра́дуйся, неисце́льных боле́зней духо́вный врачева́телю.

Ра́дуйся, гряду́щих време́н чуде́сное предзре́ние;

ра́дуйся, настоя́щих обстоя́ний ско́рое избавле́ние.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 9

Вся Си́лы Небе́сныя удиви́шася смире́нию и терпе́нию твоему́, свя́тче, мучи́тельным тя неду́гом зря́ще пораже́ннаго, оба́че промысли́тельно от рук гони́телей из ла́вры восхище́ннаго. Лю́дие же ве́рнии, ви́девше тя, чу́дно под кро́вом Богоро́дицы в Вы́рицкой ве́си храни́маго, воспева́ху Человеколю́бцу Го́споду: Аллилу́ия.

И́кос 9

Вити́йство челове́ческое умолка́ет пред вели́чием по́двиг твои́х, преподо́бне: ка́ко у́бо, ста́рец пло́тию не́мощен сый, мно́гия труды́ подъя́л еси́? Те́мже, си́ле Бо́жией в не́мощех соверша́емой дивя́щеся, взыва́ем ти:

Ра́дуйся, дре́вних пусты́нников иску́сный подража́телю;

ра́дуйся, по́стническаго жития́ изря́дный люби́телю.

Ра́дуйся, моли́твенных бде́ний усе́рдный ревни́телю;

ра́дуйся, теле́сных не́мощей чу́дный победи́телю.

Ра́дуйся, и́стинным смире́нием доброде́тели своя́ сокры́вый;

ра́дуйся, пла́чем плоды́ Бо́жия благода́ти умно́живый.

Ра́дуйся, еле́й ра́дости трезве́нием сохрани́вый;

ра́дуйся, Христу́ Бо́гу житие́м твои́м благоугоди́вый.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 10

Спасти́ Русь Святу́ю от наше́ствия иноплеме́нник Го́спода умоля́л еси́, боголю́бче ди́вный: Иису́се Христе́, Сы́не Бо́жий, поми́луй страну́ на́шу и мир Твой. Та́ко со умиле́нием серде́чным к Бо́гу взыва́я, подо́бне ста́рцу Саро́вскому но́вый по́двиг моли́твеннаго стоя́ния на ка́мени подъя́л еси́. Те́мже тя укрепи́вшаго Го́спода сла́вим, побе́дную песнь Ему́ пою́ще: Аллилу́ия.

И́кос 10

Стена́ бысть незри́мая моли́тва твоя́, уго́дниче Бо́жий, во́инству и наро́ду на́шему в годи́ну испыта́ний тя́жких. Ра́зумом духо́вным смысл попу́щенных Бо́гом скорбе́й постига́я, обрати́тися ко Христу́ отступи́вшия лю́ди призыва́л еси́. Те́мже и нас от вся́кия ве́щи сопроти́вныя соблюди́, вопию́щих ти такова́я:

Ра́дуйся, ча́шу страда́ний со оте́чеством земны́м до конца́ испи́вый;

ра́дуйся, о поми́ловании Росси́и Го́спода проси́вый.

Ра́дуйся, во́инству христолюби́вому Бо́гом дарова́нное поможе́ние;

ра́дуйся, душ и теле́с на́ших живи́тельное ороше́ние.

Ра́дуйся, му́ченичество безкро́вное во́лею претерпе́вый;

ра́дуйся, не́мощи естества́ челове́ческаго презре́вый.

Ра́дуйся, земли́ Росси́йския моли́твенное огражде́ние;

ра́дуйся, от враг ви́димых и неви́димых досточу́дное избавле́ние.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 11

Пе́ние умиле́нное прино́сим ти, преподо́бне о́тче Серафи́ме, ублажа́юще многотру́дное земно́е житие́ твое́, ты же не преста́й моли́тися за ны ко Го́споду, да да́рует нам грехо́в оставле́ние, страсте́й одоле́ние, во вся́цей доброде́тели утвержде́ние и ми́ра душе́внаго хране́ние, и да сподо́бит нас недосто́йных вку́пе с тобо́ю во Ца́рствии Небе́снем благода́рственно воспева́ти: Аллилу́ия.

И́кос 11

Светоза́рнаго пропове́дника су́щим во тьме безбо́жия зрим тя, всеблаже́нне о́тче, духо́вное бо возрожде́ние Росси́и прови́дел еси́ и сооте́чественником тве́рдо ве́ры правосла́вныя держа́тися завеща́л еси́. Мы же, словесы́ твои́ми просвеща́еми, со умиле́нием взыва́ем ти:

Ра́дуйся, сла́вы Предве́чнаго Царя́ прича́стниче;

ра́дуйся, Боже́ственнаго Со́лнца луче́.

Ра́дуйся, милосе́рдия свети́ло, согрева́ющее ду́ши;

ра́дуйся, наста́вниче, духо́вно пробужда́ющий умы́.

Ра́дуйся, свети́льниче, и́мже мно́зи челове́цы просвеща́ются;

ра́дуйся, моли́твенниче, и́мже ко́зни вра́жия разруша́ются.

Ра́дуйся, чистоты́ серде́чныя храни́телю;

ра́дуйся, соверше́нства христиа́нскаго учи́телю.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 12

Блаже́нную кончи́ну твою́, богому́дре о́тче, моле́нием ака́фистным Богома́тери предвари́л еси́: Та бо я́вственне посети́вши тя, отше́ствие твое́ бли́зкое на Не́бо десни́цею указа́ ти. Ки́ими похвала́ми досто́йно ублажи́м тя, избра́нниче Цари́цы Небе́сныя, ны́не со ли́ки а́нгельскими пою́ща: Аллилу́ия.

И́кос 12

Пою́ще ди́внаго во святы́х Свои́х Бо́га, ве́руем, я́ко мно́го мо́жет моли́тва пра́веднаго ко благосе́рдию Влады́ки, и сего́ ра́ди про́сим тя, преподо́бне о́тче, бу́ди о нас хода́тай те́плый у Престо́ла Пресвяты́я Тро́ицы, вопию́щих ти си́це:

Ра́дуйся, пла́менным Серафи́мом тезоимени́тый;

ра́дуйся, ста́рчества восприе́мниче духоно́сный.

Ра́дуйся, ни́вы Христо́вы неуста́нный де́лателю;

ра́дуйся, ми́ра Бо́жия усе́рдный насади́телю.

Ра́дуйся, Правосла́вныя Це́ркве но́вое украше́ние;

ра́дуйся, ве́лие к Бо́гу за Русь многострада́льную дерзнове́ние.

Ра́дуйся, ро́да христиа́нскаго благомо́щное заступле́ние;

ра́дуйся, почита́ющим тя хода́таю ве́чнаго спасе́ния.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 13

О пресла́вный и досточу́дный уго́дниче Бо́жий Серафи́ме, Вы́рицкий чудотво́рче, приими́ усе́рдное сие́ моле́ние на́ше, с любо́вию тебе́ возноси́мое. Умоли́ Всеми́лостиваго Го́спода изба́вити нас от вся́каго зла и напа́сти, да в ны́нешнем ве́це благоче́стно поживе́м и блаже́нства жи́зни ве́чныя моли́твами твои́ми сподо́бимся, о тебе́ благода́рственно Го́сподеви пою́ще: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

Ангелоподо́бную красоту́ души́ име́л еси́, преподо́бне о́тче, се́рдцем пламене́я ко Го́споду Сил, и Тому́ еди́ному служи́ти от ю́ности восхоте́л еси́, и послуша́ние и́стинное Творцу́ своему́ яви́л еси́. Те́мже промышле́нию Бо́жию о тебе́ дивя́щеся, с ве́рою зове́м ти:

Ра́дуйся, благочести́вых роди́телей о́троче досто́йный;

ра́дуйся, измла́да все́ю душе́ю Го́спода возлюби́вый.

Ра́дуйся, слу́жбы церко́вныя благогове́йный ревни́телю;

ра́дуйся, ми́ра духо́внаго умиле́нный созерца́телю.

Ра́дуйся, моли́твы чи́стыя соверши́телю усе́рдный;

ра́дуйся, се́рдцем сокруше́нным всеце́ло к Бо́гу устремле́нный.

Ра́дуйся, схи́мнику ла́врскому жела́ние се́рдца своего́ пове́давый;

ра́дуйся, от него́ во́лю Бо́жию о себе́ позна́вый.

Ра́дуйся, преподо́бне о́тче Серафи́ме, Вы́рицкий чудотво́рче.

Конда́к 1

Избра́нный уго́дниче Христо́в, преподо́бне о́тче Серафи́ме,

ве́ры правосла́вныя свети́льниче и земли́ Росси́йския благода́тный засту́пниче,

чу́дный о́браз спасе́ния нам яви́вый,

де́ланием сокрове́нным Ца́рство Небе́сное стяжа́вый,

к твоему́ предста́тельству ны́не притека́юще,

пе́ние хвале́бное прино́сим ти, любо́вию зову́ще:

Ра́дуйся, преподо́бне о́тче Серафи́ме, Вы́рицкий чудотво́рче.

Моли́тва

О богоблаже́нный и премилосе́рдый о́тче наш Серафи́ме! Ве́дуще тя и по сме́рти я́ко жи́ва су́ща, с ве́рою припа́даем ти и вопие́м: не забу́ди убо́гих твои́х до конца́, но ми́лостивно при́зри на ста́до твое́ духо́вное и упаси́ е́, до́брый па́стырю, благоприя́тными твои́ми к Бо́гу моли́твами. Испроси́ нам от Го́спода вре́мя на покая́ние и грехо́вныя жи́зни исправле́ние, ве́си бо вся не́мощи на́ша душе́вныя: не и́мамы дел ве́ры и спасе́ния, не и́мамы ре́вности ко и́стинному богоугожде́нию, плени́хомся умо́м в поги́бельных страсте́х, растле́хом сердца́ во гну́сных по́хотех. Что у́бо ча́ем и на что наде́емся, неключи́мии, разори́вше хра́мины душ на́ших? Ей, святы́й о́тче, простри́ моли́твенно ру́це твои́ ко Го́споду и умоли́ Спаси́теля ро́да челове́ческаго косну́тися благода́тию окамене́нных серде́ц на́ших, омы́ти нас слеза́ми покая́ния, возста́вити в ве́ре, укрепи́ти во благоче́стии и вся поле́зная ко спасе́нию дарова́ти. Не посрами́ упова́ния на́шего, е́же по Бо́зе и Богоро́дице на тя возлага́ем, но бу́ди нам ско́рый помо́щник, уте́шитель в ско́рбех и покрови́тель во обстоя́нии, да сподо́бимся моли́твами твои́ми насле́довати Ца́рствие Небе́сное, иде́же вси святи́и непреста́нно сла́вят и воспева́ют пречестно́е и великоле́пое и́мя Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

Ака́фист преподо́бному Серафи́му, Саро́вскому чудотво́рцу

Кондак 1

Избра́нный чудотво́рче и преди́вный уго́дниче Христо́в, cко́рый помо́щниче и моли́твенниче наш, преподо́бне о́тче Серафи́ме! Велича́юще просла́вльшаго тя Го́спода, воспева́ем ти похва́льная. Ты же, име́яй ве́лие дерзнове́ние ко Го́споду, от вся́ких нас бед свободи́, зову́щих:

Ра́дуйся, преподо́бне Серафи́ме, Саро́вский чудотво́рче.

Икос 1

А́нгелов Творе́ц избра́ тя изнача́ла, да просла́виши житие́м твои́м пречу́дное и́мя Святы́я Тро́ицы: яви́лся бо еси́ вои́стину а́нгел на земли́ и во пло́ти серафи́м, яко луч пресве́тлый ве́чнаго Со́лнца Пра́вды, просвети́ся житие́ твое́. Мы же, зря́ще прехва́льныя труды́ твоя́, с благогове́нием и ра́достию глаго́лем ти сицева́я:

Ра́дуйся, пра́вило ве́ры и благоче́стия;

ра́дуйся, о́бразе кро́тости и смире́ния.

Ра́дуйся, пресла́вное ве́рных велича́ние;

ра́дуйся, прети́хое ско́рбным утеше́ние.

Ра́дуйся, прелюби́мое ино́ков похвале́ние;

ра́дуйся, живу́щим в ми́ре преди́вное поможе́ние.

Ра́дуйся, Росси́йския держа́вы славо́ и огражде́ние;

ра́дуйся, Тамбо́вския страны́ свяще́нное украше́ние.

Ра́дуйся, преподо́бне Серафи́ме, Саро́вский чудотво́рче.

Кондак 2

Ви́дящи мати твоя, преподобне отче Серафиме, теплую любовь твою ко иноческому житию, позна святую волю Господню о тебе, и Богу яко дар совершен приносящи, благослови тя на тесный путь иноческий святым крестом своим, егоже до конца жития твоего на персех носил еси, знаменуя велию любовь твою к распеншемуся за ны Христу Богу нашему, Емуже вси со умилением зовем: Аллилу́ия.

Икос 2

Ра́зум небесный тебе даровася, святче Божий: от юности твоея не престая помышляти о Небеснем, оставил еси дом отчий, Царствия Божия ради и правды Его. Сего ради приими от нас похвалы сия:

Ра́дуйся, града Курска чадо богоизбранное;

радуйся, родителей благочестивых отрасль пречестная.

Радуйся, добродетели матере своея унаследивый;

радуйся, благочестию и молитве ею наученный.

Радуйся, на подвиги от матере крестом благословленный;

радуйся, благословение сие яко святыню до смерти соблюдый.

Радуйся, любве ради Господа дом отеческий оставивый;

радуйся, вся красная мира сего ни во чтоже вменивый.

Ра́дуйся, преподо́бне Серафи́ме, Саро́вский чудотво́рче.

Кондак 3

Си́ла Вышняго от юности твоея воистину храняше тя, преподобне: с высоты бо храма спадша сохрани тя Господь неврежденна, и страждущу ти люте сама Владычица мира явися, с небес исцеление принесши, зане измлада верно служил еси Богу, выну взывая Ему: Аллилу́ия.

Икос 3

Име́я тщание о подвизе иноческаго равноангельнаго жития, во град святый Киев поклонения ради преподобным печерским притекл еси, и от уст преподобнаго Досифея повеление приим в пустыню Саровскую путь свой управити, верою издалеча облобызал еси место святое сие, и, тамо вселився, житие твое богоугодное скончал еси. Мы же, дивящеся таковому о тебе Божию промышлению, со умилением вопием ти:

Ра́дуйся, мирския суеты отрешивыйся;

радуйся, Небеснаго Отечества пламенне возжелевый.

Радуйся, Христа всем сердцем возлюбивый;

радуйся, благое иго Христово на себе восприемый.

Радуйся, совершеннаго послушания исполненный;

радуйся, святых заповедей Господних блюстителю верный.

Радуйся, ум твой и сердце в Бозе молитвенно утвердивый;

радуйся, столпе благочестия непоколебимый.

Ра́дуйся, преподо́бне Серафи́ме, Саро́вский чудотво́рче.

Кондак 4

Бу́рю злых напастей утиша́я, прошел еси весь путь тесный и скорбный подвига иноческаго, несый ярем пустыннаго жития, затвора и молчания, многонощнаго бдения, и тако благодатию Божиею восходя от силы в силу, от деяния к боговидению, преселился еси во обители горния, идеже со Ангелы поеши Богу: Аллилу́ия.

Икос 4

Слышаще и видяще святое житие твое, преподобне отче Серафиме, вся братия твоя удивляхуся тебе и, приходяще к тебе, поучахуся о словесех твоих и подвизех, славяще Господа, дивнаго во святых Своих. И мы вси с верою и любовию восхваляем тя, преподобне отче, и вопием ти сице:

Ра́дуйся, всего себе в жертву Господеви принесый;

радуйся, на высоту безстрастия возшедый.

Радуйся, воине Христов добропобедный;

радуйся, Небеснаго Домовладыки рабе благий и верный.

Радуйся, предстателю о нас пред Господом непостыдный;

радуйся, к Богородице молитвенниче наш неусыпный.

Радуйся, пречуднаго благоухания крине пустынный;

радуйся, благодати Божия сосуде непорочный.

Ра́дуйся, преподо́бне Серафи́ме, Саро́вский чудотво́рче.

Кондак 5

Боже́ственный свет осия жилище твое, преподобне, егда болящу ти и на одре смертнем лежащу, сама Пречистая Дева, пришедши к тебе со святыми Апостолы Петром и Иоанном, рече: «Сей есть от рода нашего», – и главе твоей коснуся. Абие же исцелев, воспел еси благодарне Господеви: Аллилу́ия.

Икос 5

Ви́дя враг рода человеча чистое и святое житие твое, преподобне Серафиме, восхоте погубити тя: наведе бо на тя люди злы, иже беззаконно истязаху тя и еле жива суща оставиша; ты же, отче святый, яко агнец кроток, вся претерпел еси, за обидящих тя Господеви моляся. Темже мы вси, таковому твоему незлобию дивящеся, вопием ти:

Ра́дуйся, в кротости и смирении твоем Христу Богу подражавый;

радуйся, незлобием твоим духа злобы победивый.

Радуйся, чистоты душевныя и телесныя хранителю усердный;

радуйся, пустынниче, дарами благодатными преисполненный.

Радуйся, подвижниче богопрославленный и прозорливый;

радуйся, наставниче монахов предивный и богомудрый.

Радуйся, святыя Церкве похвало и радование;

радуйся, обители Саровския славо и удобрение.

Ра́дуйся, преподо́бне Серафи́ме, Саро́вский чудотво́рче.

Кондак 6

Пропове́дует пустыня Саровская подвиги и труды твоя, богоносне угодниче Христов: дебри бо и леса ея молитвою облагоухал еси, пророку Божию Илии и Крестителю Господню Иоанну подражая, и явился еси пустыни прозябение многоплодное дарами Духа Святаго, Егоже действием многая и преславная совершил еси, подвизая верных воспевати благих подателю Богу: Аллилу́ия.

Икос 6

Возсия́ в тебе новый боговидец, Моисею подобный, Серафиме блаженне: непорочно бо служение олтарю Господню совершая, сподобился еси зрети Христа, во храме со Безплотными Силами грядуща. Сему Божию о тебе благоволению дивящеся, воспеваем ти сице:

Ра́дуйся, боговидче преславный;

радуйся, светом трисиянным озаренный.

Радуйся, Пресвятыя Троицы служителю верный;

радуйся, Духа Святаго жилище украшенное.

Радуйся, Христа со Ангелы телесныма очима лицезревый;

радуйся, в бреннем телеси райскую сладость предвкусивый.

Радуйся, хлебом жизни насыщенный;

радуйся, питием безсмертия напоенный.

Ра́дуйся, преподо́бне Серафи́ме, Саро́вский чудотво́рче.

Кондак 7

Хотя́ Человеколюбец Господь явити в тебе, преподобне, Свое неизреченное к людем милосердие, показа тя яко воистину светило богосветлое: делы бо и словесы твоими всех приводил еси ко благочестию и любви Божией. Темже сиянием подвигов твоих просвещени и хлебом учения твоего насыщени, тебе усердно величаем и прославльшему тя Христу вопием: Аллилу́ия.

Икос 7

Но́ваго видяще тя избранника Божия, издалеча притекаху к тебе вернии в скорбех и болезнех: и сих, бедами отягченных, не отринул еси, источая целения, даруя утешение, предстательствуя в молитвах. Темже исхождаше во всю землю Российскую вещание чудес твоих, и сице тя сла́вляху духовная чада твоя:

Ра́дуйся, пастырю наш добрый;

радуйся, отче милостивый и кроткий.

Радуйся, врачу наш скорый и благодатный;

радуйся, немощей наших целителю милосердый.

Радуйся, в беда́х и обстояниих помощниче скорый;

радуйся, душ смятенных умирителю пресладостный.

Радуйся, грядущая яко настоящая провидевый;

радуйся, прегрешений сокровенных обличителю прозорливый.

Ра́дуйся, преподо́бне Серафи́ме, Саро́вский чудотво́рче.

Кондак 8

Стра́нное чудо видим на тебе, преподобне: яко старец сый немощный и притрудный, тысящу дний и тысящу нощий на камени в молитве пребывал еси. Кто доволен изрещи болезни и борения твоя, блаженне отче, яже претерпел еси, воздея преподобнеи руце твои к Богу, Амалика мысленнаго побеждая и Господеви поя: Аллилу́ия.

Икос 8

«Весь еси́ желание, весь сладость, Сладчайший Иисусе!» – тако в молитвах взывал еси, отче, в пустыннем безмолвии твоем. Мы же, суетою помраченнии и во гресех все житие иждившии, восхваляюще любовь твою ко Господу, сице вопием ти:

Ра́дуйся, любящим и чтущим тя ходатаю спасения;

радуйся, приводяй грешников ко исправлению.

Радуйся, молчальниче и затворниче предивный;

радуйся, молитвенниче о нас усердный.

Радуйся, пламенную любовь ко Господу показавый;

радуйся, огнем молитвы стрелы вражия попаливый.

Радуйся, свеще неугасимая, молитвою в пустыни пламенеющая;

радуйся, светильниче, горяй и светяй даровании духовными.

Ра́дуйся, преподо́бне Серафи́ме, Саро́вский чудотво́рче.

Кондак 9

Все естество́ ангельское удивися странному зрению: старцу бо сущу в затворе Небесе и земли Царица явися, повелевающи, да открыет затвор свой и да не возбранит людем православным внити к себе, но да всех пети научит Христу Богу: Аллилу́ия.

Икос 9

Вети́и многовеща́ннии не возмогут изрещи́ крепость любве твоея, блаженне: преда́л бо еси себе на служение всем приходящим к тебе, повеление Богоматере исполняя, и был еси недоумевающим советник благий, унывающим утешитель, заблуждающихся кроткое вразумление, болящих врач и целитель. Сего ради вопием ти:

Ра́дуйся, от мира в пустыню вселивыйся, да добродетели приобрящеши;

радуйся, из пустыни в обитель возвративыйся, во еже добродетели семена сеяти.

Радуйся, Духа Святаго благодатию осиянный;

радуйся, кротости и смирения исполненный.

Радуйся, притекавшим к тебе отец чадолюбивый;

радуйся, в словесех любве ободрение и утешение им подававый.

Радуйся, приходящия к тебе радостию и сокровищем именовавый;

радуйся, за любовь твою святую радостей Небеснаго Царствия сподобивыйся.

Ра́дуйся, преподо́бне Серафи́ме, Саро́вский чудотво́рче.

Кондак 10

Спаси́тельнаго твоего подвига, преподобне, достиг скончания, на молитве коленопреклоненно святую душу твою в руце Божии предал еси, юже Ангели святии вознесоша горе ко престолу Вседержителя, да со всеми святыми предстоиши во славе невечерней, воспевая песнь хвалебную святых святейшему Слову: Аллилу́ия.

Икос 10

Стена́ всем святым и иноком отрада, Пресвятая Дева пред кончиною твоею явися ти, провозвестивши близкое твое к Богу отшествие. Мы же, дивящеся таковому посещению Богоматере, вопием ти:

Ра́дуйся, небесе и земли Царицу лицезревый;

радуйся, явлением Божия Матере обрадованный.

Радуйся, весть от нея ко преселению небесному приемый;

радуйся, праведною кончиною святость жития твоего показавый.

Радуйся, в молитве пред иконою Богоматере умиленный дух твой Богу предавый;

радуйся, неболезненным исходом проречения твоя исполнивый.

Радуйся, венцем безсмертия от руки Вседержителя увенчанный;

радуйся, блаженство райское со всеми святыми унаследовавый.

Ра́дуйся, преподо́бне Серафи́ме, Саро́вский чудотво́рче.

Кондак 11

Пе́ние непрестанное Пресвятей Троице вознося, преподобне, всем житием твоим подвижник великий благочестия явился еси, заблудшим на вразумление, болящим душею и телом на исцеление. Мы же, благодарни суще Господеви за таковую милость Его к нам, выну зовем Ему: Аллилу́ия.

Икос 11

Светопода́тельный светильник быв в житии, богоблаженне отче, и по смерти твоей возсиял еси яко светозарное светило Российския земли: источаеши бо от честных мощей твоих токи чудес всем с верою и любовию к тебе притекающим. Темже мы, яко молитвеннику о нас теплому и чудотворцу вопием ти:

Ра́дуйся, множеством чудес от Господа прославленный;

радуйся, любовию твоею всему миру возсиявый.

Радуйся, любве Христовы верный последователю;

радуйся, утешение всем требующим твоея помощи.

Радуйся, источниче чудес неоскудеваемый;

радуйся, болящих и недужных исцелителю.

Радуйся, воды многоцелебныя кладязю неисчерпаемый;

радуйся, яко вся концы земли нашея любовию твоею объял еси.

Ра́дуйся, преподо́бне Серафи́ме, Саро́вский чудотво́рче.

Кондак 12

Благода́ть и велие твое дерзновение пред Богом ведуще, тебе, преподобне отче, молимся: молися тепле ко Господу, да хранит Церковь Свою святую от неверия и раскола, от бед и напастей, да поем тобою благодеющему нам Богу: Аллилу́ия.

Икос 12

Пою́ще твое прославление, ублажаем тя, преподобне, яко многомощна молитвенника о нас пред Господем, утешителя и заступника, и с любовию возглашаем ти сице:

Ра́дуйся, Церкве православныя похвало;

радуйся, отечеству нашему щит и ограждение.

Радуйся, путеводителю, всех к небеси направляяй;

радуйся, защитниче наш и покровителю.

Радуйся, силою Божиею многия чудеса содеявый;

радуйся, ризою твоею многия недужныя исцеливый.

Радуйся, вся козни диавольския победивый;

радуйся, звери дивия кротостию твоею покоривый.

Ра́дуйся, преподо́бне Серафи́ме, Саро́вский чудотво́рче.

Кондак 13

О преди́вный уго́дниче и вели́кий чудотво́рче, преподо́бне о́тче Серафи́ме, приими́ ма́лое сие́ моле́ние на́ше, в похвалу́ тебе́ возноси́мое, и предстоя́ ны́не престо́лу Царя́ ца́рствующих, Го́спода на́шего Иису́са Христа́, моли́ся о всех нас, да обря́щем милосе́рдие Его́ в день су́дный, в ра́дости пою́ще Ему́: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгелов Творе́ц избра́ тя изнача́ла, да просла́виши житие́м твои́м пречу́дное и́мя Святы́я Тро́ицы: яви́лся бо еси́ вои́стину а́нгел на земли́ и во пло́ти серафи́м, яко луч пресве́тлый ве́чнаго Со́лнца Пра́вды, просвети́ся житие́ твое́. Мы же, зря́ще прехва́льныя труды́ твоя́, с благогове́нием и ра́достию глаго́лем ти сицева́я:

Ра́дуйся, пра́вило ве́ры и благоче́стия;

ра́дуйся, о́бразе кро́тости и смире́ния.

Ра́дуйся, пресла́вное ве́рных велича́ние;

ра́дуйся, прети́хое ско́рбным утеше́ние.

Ра́дуйся, прелюби́мое ино́ков похвале́ние;

ра́дуйся, живу́щим в ми́ре преди́вное поможе́ние.

Ра́дуйся, Росси́йския держа́вы славо́ и огражде́ние;

ра́дуйся, Тамбо́вския страны́ свяще́нное украше́ние.

Ра́дуйся, преподо́бне Серафи́ме, Саро́вский чудотво́рче.

Кондак 1

Избра́нный чудотво́рче и преди́вный уго́дниче Христо́в, cко́рый помо́щниче и моли́твенниче наш, преподо́бне о́тче Серафи́ме! Велича́юще просла́вльшаго тя Го́спода, воспева́ем ти похва́льная. Ты же, име́яй ве́лие дерзнове́ние ко Го́споду, от вся́ких нас бед свободи́, зову́щих:

Ра́дуйся, преподо́бне Серафи́ме, Саро́вский чудотво́рче.

Молитва 1

О пречу́дный отче Серафиме, великий Саро́вский чудотворче, всем прибегающим к тебе скоропослушный помощниче! Во дни земнаго жития твоего никтоже от тебе тощ и неутешен отыде, но всем в сладость бысть виде́ние лика твоего и благоуветливый глас словес твоих. К сим же и дар исцелений, дар прозрения, дар немощных душ врачевания обилен в тебе явися. Егда же призва тя Бог от земных трудов к небесному упокоению, николиже любовь твоя преста от нас, и невозможно есть исчислити чудеса твоя, умножившаяся, яко звезды небесныя: се бо по всем концем земли на́шея людем Божиим являешися и даруеши им исцеления. Темже и мы вопием ти: о претихий и кроткий угодниче Божий, дерзновенный к нему молитвенниче, николи́же призывающия Тя отреваяй, вознеси о нас благомощную твою молитву ко Господу сил, да укрепит отечество наше, да дарует нам вся благопотребная в жизни сей и вся к душевному спасению полезная, да оградит нас от падений греховных и истинному покаянию научит нас, во еже безпреткновенно внити нам в вечное небесное Царство, идеже ты ныне в незаходимей сияеши славе, и тамо воспевати со всеми святыми Живоначальную Троицу до скончания века. Ами́нь.

Молитва 2

О вели́кий уго́дниче Бо́жий, преподо́бне и богоно́сне о́тче наш Серафиме! При́зри от го́рния славы на нас, смиренных и немощны́х, обремененных грехи многими, твоея́ помощи и утешения просящих. Приникни к нам благосердием твоим и помози нам заповеди Господни непорочно сохраняти, веру православную крепко содержати, покаяние во гресех наших усердно Богу приносити, во благочестии христианстем благодатно преуспевати и достойны быти твоего о нас молитвеннаго к Богу предстательства. Ей, святче Божий, услыши нас, молящихся тебе с верою и любовию, и не презри нас, требующих твоего заступления: ныне и в час кончины на́шея помози нам и заступи нас молитвами твоими от злобных наветов диавольских, да не обладает нами тех сила, но да сподобимся помощию твоею наследовати блаженство обители райския. На тя бо упование наше ныне возлагаем, отче благосердый: буди нам воистину ко спасению путевождь и приведи нас к невечернему свету жизни вечныя богоприятным предстательством твоим у престола Пресвятыя Троицы, да славим и поем со всеми святыми достопокланяемое имя Отца и Сына и Святаго Духа во веки веков. Ами́нь.

Ака́фист священному́ченику Серафи́му (Чичаго́ву), митрополи́ту Петрогра́дскому

Конда́к 1

Избра́нный архиере́ю и до́брый во́ине Христо́в,

святи́телю о́тче Серафи́ме,

воспису́ем ти похва́льная пе́ния,

ты бо, всем се́рдцем Бо́га возлюби́в,

ве́рен Ему́ да́же до сме́рти пребы́л еси́

и вене́ц Небе́сныя сла́вы прия́л еси́.

Те́мже, я́ко име́яй ве́лие дерзнове́ние ко Го́споду,

моли́ Це́ркви Росси́йстей непоколеби́мей пребы́ти

и сыново́м земна́го оте́чества твоего́ спасти́ся,

да с любо́вию зове́м ти:

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

И́кос 1

А́нгельскому служе́нию подража́я, богому́дре святи́телю Серафи́ме, ревни́тель Правосла́вныя ве́ры яви́лся еси́ и, ду́шу пла́менную име́я, мно́гим лю́дем изря́дный наста́вник был еси́. Мы же, благодаря́ще Бо́га, дарова́вшаго нам такова́го архипа́стыря сла́вна, воспева́ем ти сицева́я:

Ра́дуйся, сла́внаго ро́да до́брое прозябе́ние;

ра́дуйся, свети́льниче ве́ры негаси́мый.

Ра́дуйся, изде́тска Бо́га возлюби́вый;

ра́дуйся, в Нем еди́нем наде́жду полага́вый.

Ра́дуйся, оте́чества на́шего кра́сный пло́де;

ра́дуйся, моли́твенниче ко Го́споду усе́рдный.

Ра́дуйся, любо́вию к Бо́гу и лю́дем преиспо́лненный;

ра́дуйся, на́роду Бо́лгарскому ра́тным по́двигом послужи́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 2

Ви́дя себе́ отроча́ мла́до и си́ра су́ща, Серафи́ме всесла́вне, Отцу́ си́рых ско́рби серде́чныя прине́сл еси́ и́, Того́ покро́вом покрыва́емь, в моли́твах и уче́нии усе́рдие ве́лие яви́л еси́. Мы же, прославля́юще Отца́ Небе́снаго, ни еди́наго си́ра оставля́ющаго, воспева́ем с тобо́ю Ему́: Аллилу́ия.

И́кос 2

Ра́зум почита́ющих тя, святи́телю, недоумева́ет, коль мно́гия тала́нты дарова́ ти Госпо́дь, я́же ты, я́ко ве́рный раб Христо́в, умно́жил еси́ сия́ во сла́ву Це́ркве. Сего́ ра́ди Госпо́дь, ви́дя ве́рность твою́ в ма́лом, над мно́гими тя поста́ви, мы же с любо́вию взыва́ем ти си́це:

Ра́дуйся, в и́стинах христиа́нских измла́да наста́вленный;

ра́дуйся, от ю́ности Го́спода всем се́рдцем возлюби́вый.

Ра́дуйся, во испыта́ниих мно́гих Бо́гом ди́вно храни́мый;

ра́дуйся, по́двиги му́жества, я́ко до́брый во́ин, во бра́ни яви́вый.

Ра́дуйся, зако́ны Бо́жия в творе́нии Его́ уразуме́вый;

ра́дуйся, лю́дем боля́щим и неду́жным сострада́вый.

Ра́дуйся, целе́бными древесы́ врачева́ние лю́дем подава́вый;

ра́дуйся, святы́м враче́м–безсре́бреником уподо́бивыйся.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 3

Си́лою Вы́шняго направля́емь, в чи́не иере́йстем Бо́гу послужи́ти возжеле́л еси́, святи́телю о́тче Серафи́ме, и, благослове́нием пра́ведника Кроншта́дтскаго укрепля́емь, вся кра́сная ми́ра сего́, я́ко уме́ты, вмени́л еси́ и, на служе́ние па́стырское ре́вностне устреми́вся, добр плод сотвори́л еси́, поя́ во умиле́нии се́рдца Зижди́телю Бо́гу: Аллилу́ия.

И́кос 3

Име́я тща́ние о Це́ркви Христо́вой, святы́й пра́ведный Иоа́нн пред кончи́ною свое́ю благослови́ тя ико́ною свято́ю и завеща́ ти, я́ко ча́ду своему́ духо́вному, ра́товати о Правосла́вии. Мы же, восхваля́юще усе́рдие твое́ в исполне́нии во́ли Бо́жией, со благогове́нием вопие́м ти:

Ра́дуйся, послуша́ния па́стырю Кроншта́дтскому до́брый рачи́телю;

ра́дуйся, заве́тов его́ ве́рный исполни́телю.

Ра́дуйся, отца́ твоего́ духо́внаго от поноше́ния защити́вый;

ра́дуйся, ве́рных к единомы́слию призыва́вый.

Ра́дуйся, па́ствы твоея́ богому́дрый окорми́телю;

ра́дуйся, уста́вов церко́вных при́сный блюсти́телю.

Ра́дуйся, чистоты́ Правосла́вныя ве́ры пропове́дниче;

ра́дуйся, Преда́ния оте́ческаго благогове́йный храни́телю.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 4

Бу́ря недоуме́ния смути́ тя, святи́телю, егда́ блаже́нная ста́рица Параске́ва откры́ тебе́ повеле́ние преподо́бнаго Серафи́ма, е́же возвести́ти Импера́тору Росси́йскому о откры́тии святы́х моще́й его́. Ты же, после́дуя зо́ву сему́, ле́топись оби́тели Диве́евския соста́вил еси́ и в прославле́нии подви́жника Саро́вскаго усе́рдно потруди́лся еси́, воспева́я Бо́гу: Аллилу́ия.

И́кос 4

Слы́шавше ве́рнии лю́дие благода́тныя труды́ твоя́, прославле́ния ра́ди Саро́вскаго подви́жника подъя́тыя, святи́телю Серафи́ме, просла́виша Бо́га, дарова́вшаго ти му́дрость и ра́зум. Сего́ ра́ди и мы, по́двиги твоя́ помина́юще, гла́сом хвале́ния вопие́м ти:

Ра́дуйся, преподо́бнаго Серафи́ма пла́менно возлюби́вый;

ра́дуйся, усе́рдными труды́ твои́ми того́ просла́вивый.

Ра́дуйся, благода́тнаго посеще́ния его́ удосто́енный;

ра́дуйся, обетова́нием ста́рца, вку́пе при́сно пребыва́ти, обра́дованный.

Ра́дуйся, святы́ми его́ моли́твами укрепле́нный;

ра́дуйся, све́том любве́ его́ ди́вно просвеще́нный.

Ра́дуйся, я́ко се́рдце твое́ скрижа́льми Ду́ха Бо́жия соде́лал еси́;

ра́дуйся, я́ко ду́ши ве́рных Боже́ственным ра́зумом озари́л еси́.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 5

Я́ко боготе́чная звезда́, просия́л еси́, досточу́дне, егда́ жезл архиере́йский вручи́ ти Госпо́дь и поручи́ смотре́нию твоему́ па́ству мно́гих градо́в и ве́сей Росси́йских. Ты же, ду́шу за лю́ди полага́я, премно́гия доброде́тели яви́л еси́ и, чистоту́ Правосла́вия огражда́я, благоче́стие христиа́нское насажда́л еси́, призыва́я пе́ти Бо́гу: Аллилу́ия.

И́кос 5

Ви́дя оскуде́ние ве́ры в наро́де на́шем, я́ко страж неусы́пный Це́ркве Христо́вы яви́лся еси́, богому́дре, и, заве́ту преподо́бнаго Серафи́ма о стяжа́нии Ду́ха Свята́го после́дуя, призыва́л еси́ ве́рныя лю́ди правосла́вную ве́ру и́стинным благоче́стием укрепля́ти. Мы же, о сем ра́дующеся, глаго́лем ти сицева́я:

Ра́дуйся, па́ствы твоея́ прему́дрый управи́телю;

ра́дуйся, хра́мов и оби́телей Бо́жиих до́брый украси́телю.

Ра́дуйся, в служе́нии святи́тельстем ре́вность показа́вый;

ра́дуйся, к церко́вным та́инствам благогове́йно приступа́ти призыва́вый.

Ра́дуйся, к дея́нию богомы́слие приложи́вый;

ра́дуйся, моли́тву в основа́ние доброде́телей полага́ти науча́вый.

Ра́дуйся, смире́нием твои́м мно́гия доброде́тели стяжа́вый;

ра́дуйся, ко спасе́нию путь ве́рным показа́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 6

Пропове́дуя сло́во и́стины, призыва́л еси́, святи́телю Серафи́ме, па́стыри вку́пе с миря́нами возрожда́ти жизнь церко́вную, да усе́рдием их не уга́снет ве́ра Правосла́вная, пра́вда же Бо́жия да вразуми́т лю́ди росси́йския воспева́ти хвале́бную песнь Бо́гу: Аллилу́ия.

И́кос 6

Возсия́ благода́ть, святи́телю о́тче Серафи́ме, в житии́ твое́м, ты бо, труды́ к трудо́м прилага́я и тща́ние неусы́пное о ча́дех церко́вных име́я, и́стинный па́стырь Христо́в в земли́ Росси́йстей яви́лся еси́. Сего́ ра́ди воспева́ем тя си́це:

Ра́дуйся, па́стырскаго служе́ния до́брый рачи́телю;

ра́дуйся, прему́дрости Бо́жией ди́вный стяжа́телю.

Ра́дуйся, мно́гими дарова́нии от Го́спода украше́нный;

ра́дуйся, и́стинныя ве́ры усе́рдный пропове́дниче.

Ра́дуйся, е́ресей и душевре́дных уче́ний обличи́телю;

ра́дуйся, ю́ным от собла́знов ми́ра ве́рное огражде́ние и защище́ние.

Ра́дуйся, во благостоя́нии Це́ркве спасе́ние Росси́и ви́девый;

ра́дуйся, до конца́ дней твои́х Оте́честву на́шему ве́рно послужи́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 7

Хотя́й в Правосла́вии страну́ Росси́йскую утверди́ти и от губи́тельства враг ви́димых и неви́димых огради́ти, боле́зновал еси́ се́рдцем о Оте́честве твое́м, святи́телю Серафи́ме, и, Го́споду предстоя́, усе́рдно моли́л еси́ о спасе́нии ста́да Христо́ва, вопия́ к Нему́: Аллилу́ия.

И́кос 7

Но́ваго Серафи́ма яви́ тя Госпо́дь, егда́ на Оте́чество на́ше прии́де тьма безбо́жия. Ты же, святи́телю, тезоиме́нному ста́рцу подража́я, приле́жно моли́л еси́ Пресвяту́ю Богоро́дицу, я́ко Засту́пницу Усе́рдную, да отве́рзет две́ри милосе́рдия Своего́ и укрепи́т лю́ди росси́йския в ве́ре Правосла́вней. Сего́ ра́ди вопие́м ти си́це:

Ра́дуйся, и́скренней любо́вию к Бо́жией Ма́тери испо́лненный;

ра́дуйся, ми́лостию Ея к земли́ Росси́йстей уте́шенный.

Ра́дуйся, я́ко Засту́пницу Оте́чества и Сте́ну Неруши́мую Ю́ благовести́вый;

ра́дуйся, моли́твою к Ней па́ству укрепи́вый.

Ра́дуйся, усе́рдный и те́плый пред Не́ю моли́твенниче;

ра́дуйся, Гербове́цкия Ея́ ико́ны сугу́бый почита́телю.

Ра́дуйся, Покро́в Пресвяты́я Богоро́дицы над оби́телию Диве́евскою просла́вивый;

ра́дуйся, мно́гая чудеса́ благода́тная, от Нея́ быва́емая, списа́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 8

Сла́вное явле́ние си́лы Бо́жией ви́дим на тебе́, святи́телю Христо́в Серафи́ме, егда́ кресто́м вооружи́вся, сло́вом благода́тным лю́ди правосла́вныя от неве́рия огражда́л еси́, заблу́ждшия же и совраще́нныя вразумля́л еси́, неуста́нно взыва́я к Бо́гу: Аллилу́ия.

И́кос 8

Весь бысть, я́ко серафи́м о́гненный, всеблаже́нне о́тче, неусы́пно пеки́йся о слове́снем ста́де твое́м. Те́мже тя, я́ко па́стыря до́браго, пе́сньми похва́льными воспева́ем та́ко:

Ра́дуйся, Це́ркве Правосла́вныя тве́рдое укрепле́ние;

ра́дуйся, е́ресей и раско́лов небоя́зненное посрамле́ние.

Ра́дуйся, стра́ждущим и в беде́ су́щим ско́рый помо́щниче;

ра́дуйся, душ немощны́х ди́вный цели́телю.

Ра́дуйся, отпа́вших от Правосла́вия кро́ткий вразуми́телю;

ра́дуйся, смяте́нных и озло́бленных му́дрый наказа́телю.

Ра́дуйся, заблу́ждшия к покая́нию приводи́вый;

ра́дуйся, любо́вию твое́ю сердца́ хла́дная согрева́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 9

Вся́кое естество́ а́нгельское восскорбе́, егда́ наро́д земли́ на́шея хла́дностию ве́ры от Бо́га отступи́. Ты же небоя́зненный защи́титель Правосла́вия яви́лся еси́, угото́вав себе́ к му́ченическому страда́нию. Тем, тя ублажа́юще, со благогове́нием вопие́м Бо́гу: Аллилу́ия.

И́кос 9

Вити́йствующий язы́к оскудева́ет пред мно́жеством дарова́ний, от Бо́га ти да́нных, досточу́дне о́тче, я́же му́дре употреби́в, я́ко многопло́дная ма́слина яви́лся еси́. Мы же, а́ще и неиску́сни есмы́, оба́че ча́да твоя́ су́ще, восхваля́ем тя си́це:

Ра́дуйся, сло́ва Бо́жия ре́вностный пропове́дниче;

ра́дуйся, па́стырей и наро́да церко́внаго усе́рдный учи́телю.

Ра́дуйся, оте́чества на́шего му́жественный во́ине;

ра́дуйся, по́двигов ра́тных по́мощию Бо́жией до́блестный соверши́телю.

Ра́дуйся, душ и теле́с любвеоби́льный врачева́телю;

ра́дуйся, святы́х образо́в иску́сный живописа́телю.

Ра́дуйся, пе́сней церко́вных му́дрый сочини́телю;

ра́дуйся, дея́ний уго́дников Бо́жиих благогове́йный состави́телю.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 10

Спасти́ хотя́й лю́ди Росси́йския, поста́ви тя Христо́с, о́тче Серафи́ме, па́стыря ве́рна слове́сных ове́ц, да не расточа́тся в годи́ну безбо́жия. Ты же, зо́ву Бо́жию после́дуя и благослове́нием пра́веднаго Иоа́нна Кроншта́дтскаго наставля́емь, Правосла́вие ре́вностно защища́л еси́ и призыва́л еси́ лю́ди в братолю́бии пе́ти Бо́гу: Аллилу́ия.

И́кос 10

Сте́на заступле́ния бысть ти Богоро́дица Де́ва, о́тче чадолюби́вый, егда́ терпе́л еси́ гоне́ния и у́зы темни́чныя. Це́рковь же, в беда́х су́щую, и чад ея́ ве́рных моли́твами твои́ми и забо́тою па́стырскою укрепля́л еси́. Сего́ ра́ди мир правосла́вный сла́вит тя си́це:

Ра́дуйся, святе́йшаго Патриа́рха Ти́хона ве́рный послу́шниче;

ра́дуйся, священному́ченика Петра́ во испове́дании ве́ры подража́телю.

Ра́дуйся, митрополи́та Се́ргия и́скренний сподви́жниче;

ра́дуйся, алтаря́ Госпо́дня досто́йный служи́телю.

Ра́дуйся, всего́ себе́ в же́ртву Го́сподеви преда́вый;

ра́дуйся, гоне́ния мно́гая претерпе́вый.

Ра́дуйся, поруга́ния в заточе́нии кро́тко прие́мый;

ра́дуйся, правосла́вную ве́ру да́же до сме́рти сохрани́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 11

Пе́ние всеумиле́нное ко Пресвяте́й Тро́ице прине́сл еси́ се́рдцем и житие́м твои́м, святи́телю Серафи́ме, наипа́че же кончи́ною му́ченическою, просла́вльшей Бо́га; сего́ ра́ди преше́л еси́ во оби́тели небе́сныя, иде́же со А́нгельскими ли́ки пое́ши Триипоста́сному Бо́гу: Аллилу́ия.

И́кос 11

Свет Христо́в просвети́ тя от младе́нства, святи́телю Серафи́ме, сего́ ра́ди, я́ко свети́льник, возсия́л еси́ лю́дем мно́гими доброде́тельми. Мы же, пребыва́юще во мра́це грехо́в и скорбе́й на́ших, назида́емся чу́дным житие́м твои́м и со упова́нием прославля́ем тя си́це:

Ра́дуйся, я́ко ве́рный раб, Христу́ после́довавый;

ра́дуйся, о́браз жития́ доброде́тельнаго и кончи́ны му́ченическия яви́вый.

Ра́дуйся, ве́рою несумне́нною враго́в посрами́вый;

ра́дуйся, в муче́ниях, я́ко зла́то в горни́ле, очище́нный.

Ра́дуйся, я́ко в не́мощи твое́й си́лу Бо́жию яви́л еси́;

ра́дуйся, я́ко смире́нием ко́зни диа́вольския посрами́л еси́.

Ра́дуйся, блаже́нную сла́ву от Бо́га стяжа́вый;

ра́дуйся, нетле́нным венце́м с новому́ченики увенча́нный.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 12

Благода́тию Ду́ха Свята́го тече́ние жи́зни соверши́л еси́ и ве́ру соблю́л еси́ невреди́мо, святи́телю Христо́в Серафи́ме. Сего́ ра́ди прия́л еси́ вене́ц пра́вды, угото́ванный тебе́ от Подвигополо́жника Христа́, Ему́же, в ра́дости предстоя́ с новому́ченики и испове́дники Росси́йскими, вопие́ши: Аллилу́ия.

И́кос 12

Пою́ще песнь хвалы́ Человеколю́бцу Бо́гу, ди́вному во святы́х Свои́х, прославля́ем тя, о́тче Серафи́ме, я́ко сокро́вище благода́тных даро́в Ду́ха Свята́го яви́лся еси́. Сего́ ра́ди во умиле́нии се́рдца взыва́ем ти си́це:

Ра́дуйся, во оби́тели небе́сныя водвори́выйся;

ра́дуйся, Пресвяту́ю Тро́ицу при́сно велича́ющий.

Ра́дуйся, в ри́зах бе́лых А́гнцу Бо́жию предстоя́щий;

ра́дуйся, оби́лием весе́лия духо́внаго преиспо́лненный.

Ра́дуйся, в ли́це святи́телей Христо́вых велича́емый;

ра́дуйся, в со́нме новому́ченик росси́йских прославля́емый.

Ра́дуйся, о нас пред Го́сподем непосты́дный хода́таю;

ра́дуйся, моли́тв с ве́рою к тебе́ прибега́ющих ско́рый исполни́телю.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 13

О, священному́чениче Серафи́ме, всеросси́йский свети́льниче и во́ине Христо́в добропобе́дный, венце́м му́ченичества от Го́спода увенча́нный! Не забу́ди ста́до твое́ и умоли́ Влады́ку Христа́ в любви́ к Правосла́вию нам утверди́тися, в ве́ре укрепи́тися и ве́чныя изба́витися му́ки, да с тобо́ю воспева́ем Ему́: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгельскому служе́нию подража́я, богому́дре святи́телю Серафи́ме, ревни́тель Правосла́вныя ве́ры яви́лся еси́ и, ду́шу пла́менную име́я, мно́гим лю́дем изря́дный наста́вник был еси́. Мы же, благодаря́ще Бо́га, дарова́вшаго нам такова́го архипа́стыря сла́вна, воспева́ем ти сицева́я:

Ра́дуйся, сла́внаго ро́да до́брое прозябе́ние;

ра́дуйся, свети́льниче ве́ры негаси́мый.

Ра́дуйся, изде́тска Бо́га возлюби́вый;

ра́дуйся, в Нем еди́нем наде́жду полага́вый.

Ра́дуйся, оте́чества на́шего кра́сный пло́де;

ра́дуйся, моли́твенниче ко Го́споду усе́рдный.

Ра́дуйся, любо́вию к Бо́гу и лю́дем преиспо́лненный;

ра́дуйся, на́роду Бо́лгарскому ра́тным по́двигом послужи́вый.

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Конда́к 1

Избра́нный архиере́ю и до́брый во́ине Христо́в,

святи́телю о́тче Серафи́ме,

воспису́ем ти похва́льная пе́ния,

ты бо, всем се́рдцем Бо́га возлюби́в,

ве́рен Ему́ да́же до сме́рти пребы́л еси́

и вене́ц Небе́сныя сла́вы прия́л еси́.

Те́мже, я́ко име́яй ве́лие дерзнове́ние ко Го́споду,

моли́ Це́ркви Росси́йстей непоколеби́мей пребы́ти

и сыново́м земна́го оте́чества твоего́ спасти́ся,

да с любо́вию зове́м ти:

Ра́дуйся, священному́чениче Серафи́ме,

ве́ры Правосла́вныя пла́менный побо́рниче.

Моли́тва

О, вели́кий и пречу́дный уго́дниче Христо́в, священному́чениче Серафи́ме! Приими́ ны́не на́шу смире́нную песнь благодаре́ния и умоли́ Вседержи́теля Бо́га в Неразде́льней Тро́ице прославля́емаго низпосла́ти нам мир и благоде́нствие, да сохрани́тся от разоре́ния держа́ва на́ша. Любо́вию и му́дростию твое́ю лю́ди росси́йстии к едине́нию собо́рному приведи́ и от ересе́й и раско́лов огради́. Си́лою хода́тайства твоего́ терпе́ние в ско́рбех и боле́знех нам низпосли́. О, всехва́льный святи́телю Христо́в! Испроси́ у Всеми́лостиваго Бо́га пода́ти нам пре́жде конца́ покая́ние, да сподо́бимся с тобо́ю зре́ти лица́ Его́ добро́ту неизрече́нную, воспева́юще Отца́ и Сы́на и Свята́го Ду́ха во ве́ки. Ами́нь.

Ака́фист преподо́бному Се́ргию, игу́мену Ра́донежскому, всея́ Росси́и чудотво́рцу

Конда́к 1

Возбра́нный от Царя́ сил, Го́спода Иису́са, да́нный Росси́и воево́до и чудотво́рче преди́вный, преподо́бне о́тче Се́ргие! Прославля́юще мы просла́вльшаго тя сла́вы Го́спода, благода́рственное пе́ние воспева́ем ти, и́бо моли́твами твои́ми от наше́ствия иноплеме́нник и ско́рбных обстоя́ний нас при́сно избавля́еши, я́ко име́я дерзнове́ние ко Го́споду, от вся́ких нас бед свободи́, да зове́м ти:

Ра́дуйся, Се́ргие, ско́рый помо́щниче и пресла́вный чудотво́рче.

Икос 1

А́нгелов Творе́ц, предуве́девый, по самовла́стному чи́стаго се́рдца твоего́ изволе́нию, всеусе́рдствующее Его́ воли́ исполне́ние, еще́ во чре́ве ма́терни трикра́тным возглаше́нием, показа́ тя ми́ру и́стиннаго служи́теля бы́ти Святы́я Тро́ицы и научи́ всех вопи́ти тебе́ си́це:

Ра́дуйся, пре́жде век, я́ко и́маши ве́рный раб Христо́в бы́ти, предусмо́тренный;

ра́дуйся, во о́но же вре́мя во блаже́нное и небе́сное жили́ще предуста́вленный.

Ра́дуйся, от чре́ва ма́терня на слу́жбу Небе́снаго Царя́, яко во́ин, хотя́щий ве́рен Ему бы́ти, призва́нный;

ра́дуйся, я́ко благода́тию Бо́жиею оправда́нный.

Ра́дуйся, не то́чию в Росси́и, но и во всей вселе́нней просла́вленный;

ра́дуйся, трикра́тным твои́м во чре́ве возглаше́нием роди́телей и всех слы́шащих удиви́вый.

Ра́дуйся, по рожде́нии свое́м по́стное и́ноческое житие́ показа́вый;

ра́дуйся, от сосца́ ма́терня воздержа́ние чу́дное яви́вый.

Ра́дуйся, я́ко в сре́ду и пято́к млека́ ника́коже вкуси́вый;

ра́дуйся, роди́телей благи́х до́брый и избра́нный пло́де.

Ра́дуйся, ра́дости скорбя́щим и ми́лости с ве́рою у тебе́ прося́щим пода́телю;

ра́дуйся, печа́лей злых во вся́ких приключе́ниих отгони́телю.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 2

Ви́дящи вся Россия и иныя страны́ данною тебе, преподобне отче Сергие, благодатию Божиею, с верою к святым твоим моще́м приходящим, и скорое вспоможение, и присное преславное чудес творение, удивляются. И мы вси, веселящеся, яко имеем такова́го милостиваго помощника, Прославльшаго тя прославляюще и тя, блага́го раба и вернаго слугу Господня, восхваляюще, вопием Ему: Аллилу́ия.

Икос 2

Ра́зум, еще су́щу ти во чреве ма́терни, Святую Троицу прославити Иисус Христос даровавый, и веру крепкую, надежду несумненную, любовь истинную к Нему имети утвердивый, сподоби тя во имя Святыя Троицы преславный храм и обитель чудную устроити, и во ону множество инок собрати. Сего ради вернии научишася воспевати тебе тако:

Ра́дуйся, честно́е Пресвятыя Троицы носило и похваление;

радуйся, до́бре стадо, тобою собранное, во спасение наставляяй.

Радуйся, честный образе агнцем и пастырем;

радуйся, правило веры и образе кротости духовныя.

Радуйся, святыням чистое и непорочное жилище;

радуйся, еще при жизни сподобивыйся видети Пресвятую Богородицу со двема апостолома.

Радуйся, удостоивыйся во время совершения литургии сослужения ангельскаго;

радуйся, во святую литургию в благодати Божией весь, аки во огни, стоящий.

Радуйся, оным Божественным огнем, в потир вшедым, причастивыйся;

радуйся, достоин бывый ангельскаго собеседования.

Радуйся, преисполненный всякия благостыни;

радуйся, чистоты душевныя и телесныя усердный хранителю.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 3

Си́лою, данною ти свыше, будущая, яко настоящая, созерцая, возвещал еси, и великому князю Димитрию о победе многочисленных прегордых агарян, хотящих Россию огнем и мечем опустошити, прорекл еси, и от своего иноческаго лика двух монахов на противных в помощь дал еси, и молитвою твоею святою к Богу вопия, на агаряны победу сотворил еси. За еже тя прославляюще и о таковой же твоей на сопротивных православному воинству помощи просяще, Богу вопием: Аллилу́ия.

Икос 3

Иму́ще помышление родителие твои и людие о трикратном твоем во чреве матернем в церкви глашении и удивльшеся, разумеша нечто преславное и чудное быти: и по сих уведевше твое радостное рождение, радовахуся и радостная тебе приношаху, глаголюще:

Ра́дуйся, отроча́ добродушевное и благонадежное;

радуйся, детище, всякия благодати Божия исполненное.

Радуйся, пречудное в младенчестве постничество нам являяй;

радуйся, оным многих приводяй во удивление и увеселяяй.

Радуйся, яко с тобою всегда бе благодать Господня;

радуйся, от юности твоея всем сердцем и мыслию Бога возлюбивый.

Радуйся, кротость, смирение и бдение имевый;

радуйся, вся мира сего красная, яко скоро исчезающая, презревый.

Радуйся, вся плотския похоти Бога ради умертвивый;

радуйся, многообразныя козни лукаваго силою Божиею победивый.

Радуйся, многия люди от греховнаго пути ко Господу обративый и спасый;

радуйся, яко тобою сладостей духовных исполняемся.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 4

Бу́ри жития мира сего, при́сно внутренними и внешними злострадании волнующагося, преподобне отче Сергие, избавився, пришел еси во пристанище немятежное небесное, на места злачна и прохладна, иде́же потоцы сладости неисповедимыя, пища славы Божия нетленная, пения и гласы празднующих. Тамо почиваеши и веселишися, со всеми ангельскими силами поя Богу: Аллилу́ия.

Икос 4

Слы́шаша, преподобне отче Сергие, ближнии и дальнии ангелоподобное твое житие и благодати чудес струю выну текущую, яко молитвою твоею прокаженнии очищаются, слепи́и прозирают, хроми́и ходят и разноообразных недуг с верою притекающии здравие улучают, сих избавльшеся, вопияху к тебе таковая:

Ра́дуйся, мирова́рнице, на вся недуги врачевание подавающая;

радуйся, безмездно паче естества врачу скоромилостивый.

Радуйся, милости превеликия и скорбным сострадания сокровище;

радуйся, всеусерднаго о людех промышления приятелище.

Радуйся, душу свою за человеки положити готовый;

радуйся, увеселение и отрада к тебе прибегающим.

Радуйся, мертвеца преславно молитвою твоею ожививый;

радуйся, оскудение монастырское в пищи исполнивый.

Радуйся, в сусе месте поток водный тещи у Бога испросивый;

радуйся, яко таяжде вода, молитвою твоею исцеляющи недуги, чудодействует.

Радуйся, чудес пучино, Богом излиянная;

радуйся, желаемых благ пришедшим к тебе подателю.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 5

Боготе́чная пресветлая звезда явился еси, преподобне отче Сергие, небо церковное украшаяй и всех блудящих по морю страстнаго жития сего данною тебе от Солнца Правды Христа Иисуса, истиннаго Бога, благодатию озаряяй, мрак печалей и мглу всяких недуг и скорбей прогоняяй, наставляеши всех к тебе с верою притекающих на путь спасенный, к вечному Небесному Отечеству ведущий, поющих Богу: Аллилу́ия.

Икос 5

Ви́дев преподобный Сергий, яко в мире сем всяческая суета и тлению причастна, потщася вседушно Превечному Богу благоугодити, и воистину не вотще потрудися: премени бо тленная на нетленная, наипаче же предстояния сподобися у страшнаго Престола Владычня в славе вечней. Темже вопием ему:

Ра́дуйся, яко идеже Христос в телеси, таможде и ты пребываеши;

радуйся, тамо, яко в зерцале, в Бозе вся Ему любезная созерцаеши.

Радуйся, яко созерцая в Нем молящихся ти о помощи, молитвою твоею им полезная ходатайствуеши;

радуйся, скорый помощниче призывающим тя во бранех православным.

Радуйся, молитвою твоею Российстей стране победы на противныя подаваяй;

радуйся, скорбящим скоропредстательный утешителю.

Радуйся, немощей телесных и душевных немздоприемный исцелителю;

радуйся, многая чудеса благодатию Духа Святаго содеваяй.

Радуйся, хромым хождение и слепым прозрение подаваяй;

радуйся, грозд винный, питающий нас и веселящий.

Радуйся, розго Христа лозы истинныя, мног плод в пособие православным творящая;

радуйся, благий рабе и верный, и добрый делателю винограда Христова.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 6

Пропове́дует держава Российская, богомудре Сергие, труды твоя и болезни, бдение же и сухоядение, ради душевнаго твоего спасения подъятыя, егоже ради прослави тя Господь славою Своею Божественною. Темже, яко рай насажденный, в Церкви явился еси, имущи древо жизни Самаго Господа, от Негоже вкусившии вся скоро гибнущая в мире сем презирают и радостно в прекрасный виноград вышний входят, идеже ты, предстоя Ему, вопиеши: Аллилу́ия.

Икос 6

Возсия́ Церкви и стране нашей Российстей просвещение совершенных твоих добродетелей, преподобне отче Сергие, о нихже благодаряще Отца Небеснаго, давшаго тебе толикую благодать величия Своего, к тебе, яко к теплому о нас молитвеннику, радостная воспеваем тако:

Ра́дуйся, ангельское житие нам являяй;

радуйся, страсти греховныя уставляяй.

Радуйся, образе истиннаго смирения;

радуйся, зерцало совершеннаго терпения.

Радуйся, наставниче великий спасению;

радуйся, приводяй грешных ко исправлению.

Радуйся, известный исполнителю заповедей Христовых;

радуйся, душ немощных исцеление.

Радуйся, милостыню творити научаяй;

радуйся, ризы и брашна немощным подавати повелеваяй.

Радуйся, пустынниче, мирскую честь и богатство возненавидевый;

радуйся, постниче, от юности Богу послуживый.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 7

Хотя́ избран дом Духу Святому себе сотворити, потщался еси тесным и прискорбным путем, ведущим в жизнь вечную, взем на рамо свое Крест Христов, шествовати, еже благодатию Божиею от юности твоея непорочно в творениих заповедей Господних совершив, достигл еси уготованнаго тебе в небесном всевеселом пребывании воздаяния, и тамо благодарственно поеши Богу: Аллилу́ия.

Икос 7

Но́вую благодать показа всех Творец и Владыка тебе, богомудре Сергие: аще бо и умерл еси на земли плотию, но душею в вышнем селении всегда жив сый, многая и преславная чудеса в мире живущим людем действуеши, и теплым твоим ходатайством пособствуеши, вопиющим к тебе таковая:

Ра́дуйся, девственниче душею и телом;

радуйся, иноком наставниче предивный.

Радуйся, душ наших радование;

радуйся, быстрое нищим услышание.

Радуйся, скорбящим приятное попечение;

радуйся, чистоты усердный хранителю.

Радуйся, ненадежным надеяние;

радуйся, всея России увеселение.

Радуйся, древо чудоточное рая Иисусова;

радуйся, крине райскаго прозябения.

Радуйся, миро Христова благоухания;

радуйся, яко тобою приносится радование.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 8

Стра́нное и преславное чудо является притекающим к тебе, богомудре Сергие: ибо данною тебе Божиею благодатию с верою просящим немедленно от всяких многообразных телесных и душевных скорбей исцеляеши, от бед избавляеши, от напастей охраняеши, и всем всяко благополезное прошение исполняеши, и вопиеши Богу: Аллилу́ия.

Икос 8

Весь еси́, преподобне отче Сергие, в вышних, но и нижних не оставляеши: присно со Христом Царем Вечным царствуеши и нас, грешных и недостойных, пред Ним воспоминаеши, моляся о спасении нашем. Темже от усердия нашего вопием к тебе сице:

Ра́дуйся, оставльший имение и возлюбивый нищету Христову;

радуйся, достигший к неистощимому богатству.

Радуйся, Духу Святому подклонивыйся со всяким смирением;

радуйся, воине Христов непобедимый явльшийся.

Радуйся, крилома богомыслия сети вражия сокрушивый;

радуйся, смирением возвышаемый, в вечныя кровы возлетевый.

Радуйся, просвещенный внутрь благодатию;

радуйся, истребивый страстей мглу душевредную.

Радуйся, в подвизех дневных и нощных течение совершивый;

радуйся, в невечернем дни Царствия Божия присно почиваяй.

Радуйся, тамо снедения пищи разумныя сподобльшийся;

радуйся, яко того блаженства от Бога вечно удостоивыйся.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 9

Вся́кое естество ангельское удивися великому свыше тебе дарованию, яко на земли невещественное житие показал еси, и во плоти, аки безплотен, явился еси. Сего ради многих чудес творения от Господа прием, чистою и боголюбезною душею твоею Того благостию к Небесным причтен еси силам, в Небесех ныне поеши всесильному Богу: Аллилу́ия.

Икос 9

Вити́и многовеща́ннии недоумеют достойно славити тя, достойный всякия славы, славне преподобне отче Сергие, ибо пачеестественная многая преславная чудодействия, еще жив сущь, показал еси, но и по смерти тая благодатию Божиею творити не престаеши. Мы же, любовию понуждаеми, дерзаем пети тебе сице:

Ра́дуйся, земный ангеле и небесный человече;

радуйся, во плоти живый духовно, на земли небесно.

Радуйся, в человечестве пребываяй ангельски, в мире премирно;

радуйся, душевныма твоима очима выну Господа созерцавый.

Радуйся, пред лицем Божиим, яко раб пред Господем, ходивый;

радуйся, пред Оным, яко сын пред Отцем, яко ученик пред Учителем, шествовавый.

Радуйся, яко воин пред Воеводою готов сый вся повеленная Им творити;

радуйся, добрый стада своего иночествующих наставниче и правителю.

Радуйся, шествовавый от силы в силу, дондеже явися тебе Бог богов в Сионе;

радуйся, Единаго Господа возлюбивый и к Нему очеса своя выну имевый.

Радуйся, во вся дни живота своего Его искавый и в Нем намерение полагавый;

радуйся, ничесого на Небеси и на земли, разве Христа Иисуса, видети желавый.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 10

Спасти́ хотя душу твою, в юности возраста своего отреклся еси воли своея и во знамение отсечения ея постригл еси власы главы своея, и был еси монах, покоривый себе воли Божией и начальником, от Него поставленным, ихже веления тако слушал еси, яко Самаго Господа, никогда же прекословя, но слову веления исполнением дела отвещавая. Всяческая же приключения благодарно, яко верный раб, от Господа приимал еси, Емуже на Небесех предстоя, ныне вопиеши: Аллилу́ия.

Икос 10

Стена́ еси всем человеком, к заступлению твоему прибегающим, преподобне богомудре Сергие. Темже и нам, к тебе приходящим и милостиваго твоего во всяких нуждах заступления у Царя Небеснаго просящим, буди стена крепкая и ограждение непреоборимое, от всяких нас бед и напастей застеняя и ограждая, за еже мы вопием тебе таковая:

Ра́дуйся, воине Царя Небеснаго, не обязавыйся куплями житейскими, да Ему угоден будеши;

радуйся, не восхотевый двема господинома, Богу и миру, работати, но Единому Богу точию.

Радуйся, от юности на тело свое, на мир сей и диавола вооруживыйся;

радуйся, постом, поклоны, стоянием на молитве, бдением умертвивый плоть свою.

Радуйся, умертвивый оную прежде, нежели она жива страстем бяше;

радуйся, мертву содеявый гортань противу приимания сластей.

Радуйся, мертв сотворивый язык противу глаголания скверных, клеветных и ложных;

радуйся, мертвы устроивый ушеса противу слышания душевредных.

Радуйся, мертвы содеявый руце противу грабления и всяких зол творения;

радуйся, мертво сотворивый чрево противу объядения и пиянства.

Радуйся, мертва соделавый трудами чресла своя противу нечистоты;

радуйся, мертвы сотворивый нозе противу течения в путь грешников и на совет нечестивых.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 11

Пе́ние благодарственное благотворителю Христу Иисусу, тя, преподобне отче, прославляюще, вси православнии взывают, яко даровал ти многих чудес силу творения: слепыя просвещати, прокаженныя очищати, больныя врачевати, бесныя от демонскаго дручения свобождати, толико сильне, якоже и не у приведенным к тебе бывшим бесным, еще на пути демони от них отбегаху и ктому не возвращахуся, боящеся в тебе силы Божия, юже выну в Небесех прославляя, вопиеши Богу: Аллилу́ия.

Икос 11

Светоза́рное светило в православной Российстей державе и во всей вселенней благодатию немерцающаго Солнца, Христа Иисуса, просвещающею возсиявшее, зрим тя, богомудре отче: с невещественными бо в вышних предстоя Престолу Троицы Пресвятыя, радости превеликия исполнен еси и Божественными лучами Трисолнечнаго Света осияваемь, облистаеши верныя, вопиющия к тебе таковая:

Ра́дуйся, возшедый на гору превысоку добродетелей Божественных;

радуйся, яко от тоя удобь возшел еси на гору небесную.

Радуйся, яко от обители земныя во обитель небесную водворился еси;

радуйся, яко восходя тамо душею, нам мощи твоя святыя оставил еси.

Радуйся, яко мощи твоя исцелевают всякия скорби и болезни;

радуйся, яко мощей твоих демони трепещут.

Радуйся, яко твоя мощи комуждо в приключшихся печалех бывают увеселение;

радуйся, душею востекий в Сион Горний к Царю Небесному.

Радуйся, яко тамо предстоя, о всех к Нему тепле ходатайствуеши;

радуйся, яко благоутробие Его о всех чтущих память твою умилостивляеши.

Радуйся, стране нашей на противных победу молитвою твоею содеваеши;

радуйся, всем верным всякое прошение во их пользу исполняеши.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 12

Благода́ть, данную ти от Бога, сведуще, тебе, приснаго нашего милостиваго отца, прилежно просим: пролей ныне теплую твою молитву о нас, грешных, ко Господу, яко да презрев вся наша согрешения, дарует победы на враги, яко царю Константину на Максентия, яко Давиду на Голиафа; державу Российскую да укрепит, Церковь Свою Святую от распрей и расколов непозыблему да сохранит, обилие всяких плодов земли да дарует и вся православныя христианы да спасет и помилует, чесого от Него твоими молитвами улучити ожидающе, вопием Ему: Аллилу́ия.

Икос 12

Пою́ще дивнаго во святых Своих Царя Небеснаго, прославльшаго тя, вернаго Своего раба, преподобнаго отца Сергия, милостивое твое, скорое нам во всяких нуждах и печалех поможение прославляем, ибо в тебе в Троице прославляемый Бог наш преславным многим чудодействием дивно прославися, о чесом удивляющеся вопием к тебе сице:

Ра́дуйся, великославный российский наш заступниче, отче Сергие;

радуйся, совершенный в добродетелех человече.

Радуйся, дивный подражателю совершенства Отца нашего Небеснаго;

радуйся, преблагий и добрый наставниче иноков.

Радуйся, образе пустынножителей и устроителю общаго жития;

радуйся, всех православных скорый помощниче и заступниче.

Радуйся, Царя Небеснаго и Бога известный умилостивителю;

радуйся, многажды заступлением твоим прошения предваряяй.

Радуйся, покрове, Богом зданный, имже покрываются мнози;

радуйся, ленивых подвигнувый твоими христоподражательными нравы.

Радуйся, доброзрачное света евангельскаго всесветлое сияние;

радуйся, Трисолнечнаго Святыя Троицы света выну просвещающее озарение.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 13

О чудотво́рче пресла́вный и засту́пниче всем нам во вся́ких беда́х и ско́рбех ско́рый и пречу́дный, богому́дре о́тче Се́ргие! Ны́нешнее на́ше приими́ приноше́ние и богоприя́тным твои́м хода́тайством умоли́ Го́спода сил си́лу свы́ше правосла́вному на́шему во́инству на сопроти́вныя пода́ти, и нам всем, Того́ благода́тию очи́стившимся, от гее́нны изба́витися, и гряду́щая в Небесе́х блага́я улучи́ти, вопию́щим Ему́: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгелов Творе́ц, предуве́девый, по самовла́стному чи́стаго се́рдца твоего́ изволе́нию, всеусе́рдствующее Его́ воли́ исполне́ние, еще́ во чре́ве ма́терни трикра́тным возглаше́нием, показа́ тя ми́ру и́стиннаго служи́теля бы́ти Святы́я Тро́ицы и научи́ всех вопи́ти тебе́ си́це:

Ра́дуйся, пре́жде век, я́ко и́маши ве́рный раб Христо́в бы́ти, предусмо́тренный;

ра́дуйся, во о́но же вре́мя во блаже́нное и небе́сное жили́ще предуста́вленный.

Ра́дуйся, от чре́ва ма́терня на слу́жбу Небе́снаго Царя́, яко во́ин, хотя́щий ве́рен Ему бы́ти, призва́нный;

ра́дуйся, я́ко благода́тию Бо́жиею оправда́нный.

Ра́дуйся, не то́чию в Росси́и, но и во всей вселе́нней просла́вленный;

ра́дуйся, трикра́тным твои́м во чре́ве возглаше́нием роди́телей и всех слы́шащих удиви́вый.

Ра́дуйся, по рожде́нии свое́м по́стное и́ноческое житие́ показа́вый;

ра́дуйся, от сосца́ ма́терня воздержа́ние чу́дное яви́вый.

Ра́дуйся, я́ко в сре́ду и пято́к млека́ ника́коже вкуси́вый;

ра́дуйся, роди́телей благи́х до́брый и избра́нный пло́де.

Ра́дуйся, ра́дости скорбя́щим и ми́лости с ве́рою у тебе́ прося́щим пода́телю;

ра́дуйся, печа́лей злых во вся́ких приключе́ниих отгони́телю.

Ра́дуйся, Се́ргие, ско́рый помо́щниче и пресла́вный чудотво́рче.

Кондак 1

Возбра́нный от Царя́ сил, Го́спода Иису́са, да́нный Росси́и воево́до и чудотво́рче преди́вный, преподо́бне о́тче Се́ргие! Прославля́юще мы просла́вльшаго тя сла́вы Го́спода, благода́рственное пе́ние воспева́ем ти, и́бо моли́твами твои́ми от наше́ствия иноплеме́нник и ско́рбных обстоя́ний нас при́сно избавля́еши, я́ко име́я дерзнове́ние ко Го́споду, от вся́ких нас бед свободи́, да зове́м ти:

Ра́дуйся, Се́ргие, ско́рый помо́щниче и пресла́вный чудотво́рче.

Молитва 1

О свяще́нная главо́, преподо́бне и Богоно́сне о́тче наш Се́ргие, моли́твою твое́ю, и верою, и любовию, яже к Богу, и чистотою сердца, еще на земли во обитель Пресвятыя Троицы душу твою устроивый, и ангельскаго общения и Пресвятыя Богородицы посещения сподобивыйся, и дар чудодейственныя благодати приемый, по отшествии же твоем от земных наипаче к Богу приближивыйся, и небесныя силы приобщивыйся, но и от нас духом любве своея не отступивый, и честныя твоя мощи, яко сосуд благодати полный и преизливающийся, нам оставивый! Велие имея дерзновение ко Всемилостивому Владыце, моли спасти рабы Его, сущей в тебе благодати Его верующия и к тебе с любовию притекающия. Испроси нам от Великодаровитаго Бога нашего всякий дар, всем и коемуждо благопотребен, веры непорочны соблюдение, градов наших утверждение, мира умирение, от глада и пагубы избавление, от нашествия иноплеменных сохранение, скорбящим утешение, недугующим исцеление, падшим возставление, заблуждающим на путь истины и спасения возвращение, подвизающимся укрепление, благоделающим в делах благих преуспеяние и благословение, младенцем воспитание, юным наставление, неведущим вразумление, сиротам и вдовицам заступление, отходящим от сего временнаго жития к вечному благое уготовление и напутствие, отшедшим блаженное упокоение, и вся ны споспешествующими твоими молитвами сподоби в день Страшнаго суда шуия части избавитися, десныя же страны общники быти и блаженный оный глас Владыки Христа услышати: приидите, благословеннии Отца Моего, наследуйте уготованное вам царствие от сложения мира. Ами́нь.

Молитва 2

О свяще́нная главо́, преподобне отче, преблаженне авво Сергие великий! Не забуди убогих своих до конца, но поминай нас во святых своих и благоприятных молитвах к Богу. Помяни стадо свое, еже сам упасл еси, и не забуди посещати чад своих. Моли за ны, отче священный, за дети своя духовныя, яко имея дерзновение к Небесному Царю, не премолчи за ны ко Господу и не презри нас, верою и любовию чтущих тя. Поминай нас, недостойных, у престола Вседержителева, и не престай моляся о нас ко Христу Богу, ибо дана тебе бысть благодать за ны молитися. Не мним бо тя суща мертва: аще бо и телом преставился еси от нас, но и по смерти жив сый пребываеши. Не отступай от нас духом, сохраняя нас от стрел вражиих, и всякия прелести бесовския, и козней диавольских, пастырю наш добрый; аще бо и мощей твоих рака пред очима нашима видима есть всегда, но святая твоя душа со ангельскими воинствы, со безплотными лики, с Небесными силами, у престола Вседержителя предстоящи, достойно веселится. Ведуще бо тя воистину и по смерти жива суща, тебе припадаем и тебе молимся, еже молитися о нас Всесильному Богу о пользе душ наших, и испросити время на покаяние, и о невозбранном преитии от земли на Небо, мытарств же горьких, бесов, воздушных князей и вечныя муки избавится, и Небесному Царствию наследником быти со всеми праведными, от века угодившими Господу нашему Иисусу Христу, Емуже подобает всякая слава, честь и поклонение со Безначальным Его Отцем и с Пресвятым, и Благим, и Животворящим Его Духом, ныне и при́сно и во веки веков. Ами́нь.

Молитва 3

О Небе́снаго граждани́не Иерусали́ма, преподобне отче Сергие! Воззри на нас милостиво и к земли приверженных возведи к высоте Небесней. Ты горе на Небеси; мы, на земли низу, удалены от тебе не толико местом, елико грехами своими и беззакониями; но к тебе, яко нам сродному, прибегаем и взываем: настави нас ходити путем твоим, вразуми и руководствуй. Свойственно есть тебе, отче наш, благоутробие и человеколюбие: на земли живущу, не о своем токмо спасении бысть тебе попечение, но и о всех к тебе притекающих. Наставления твоя быша тростию книжника скорописца, на сердце каждаго глаголы жизни начертавающаго. Не телесныя токмо врачевал еси болезни, но паче душевных врач изящный явился еси; и вся твоя святая жизнь бысть зерцалом всякия добродетели. Аще толик был еси, святче Божий, на земли, колик ныне еси, на Небеси! Ты днесь предстоиши Престолу Света Неприступнаго и в нем, яко в зерцале, зриши вся наша нужды и прошения; ты водворяешися вкупе со Ангелы, о едином грешнице кающемся радующимися. И человеколюбие Божие есть неистощимо, и твое к Нему дерзновение много, не престани о нас вопия ко Господу. Испроси предстательством своим у Всемилостиваго Бога нашего мир Церкви Его, под знамением креста воинствующей, согласие в вере и единомудрие, суемудрия же и расколов истребление, утверждение во благих делех, больным исцеление, печальным утешение, обиженным заступление, бедствующим помощь. Не посрами нас, к тебе с верою притекающих. Аще бо и недостойни есмы толикаго отца и ходатая, но ты, быв подражатель человеколюбия Божия, сотвори нас достойны чрез обращение от злых дел к благому житию. Вся богопросвещенная Россия, твоими чудесы исполненная и милостьми облагодетельствованная, исповедует тя быти своего покровителя и заступника. Яви древния милости твоя и ихже отцем спомоществовал еси, не отрини и нас, чад их, стопами их к тебе шествующих. Веруем, яко духом нам соприсутствуеши. Идеже бо есть Господь, якоже слово Его учит нас, тамо и слуга Его будет. Ты верный еси раб Господень, и Богу везде сущу, ты в Нем еси, и Он в тебе есть, паче же и телом с нами еси. Се нетленныя и живоносныя твоя мощи, яко сокровище безценное, вручи нам чудес Бог. Предстояще им, яко тебе живу сущу, припадаем и молимся: приими моления наша и вознеси их на жертвенник благоутробия Божия, да приимем тобою благодать и благовременну в нуждах наших помощь. Укрепи наше малодушие и утверди нас в вере, да несомненно уповаем получити вся благая от благосердия Владыки молитвами твоими. Паству же твою духовную, тобою собранную, не престани управляти жезлом духовныя мудрости: подвизающимся помози, разслабленных возстави, споспеши иго Христово нести во благодушии и терпении и всех нас управи в мире и покаянии скончати живот наш и преселитися со упованием в блаженная недра Авраамова, идеже ты радостно по трудех и подвизех ныне почиваеши, прославляя со всеми святыми Бога, в Троице славимаго, Отца и Сына и Свята́го Духа. Ами́нь.

Ака́фист преподо́бному Симео́ну Но́вому Богосло́ву

Творе́ние Гера́сима мона́ха Микрагианнани́та

Конда́к 1, глас 8

Подо́бен: Взбра́нной Воево́де:

Яко та́инственнаго богосло́вия боже́ственный орга́н

и Све́та Трисо́лнечнаго жили́ще,

Богосло́ве Симео́не, тя восхваля́ем.

Но я́ко испо́лнь Ду́ха осия́ньми,

освети́ луча́ми благода́тей твои́х вопию́щия ти:

Ра́дуйся, преподо́бне Симео́не,

све́та боже́ственнаго таи́нниче.

И́кос 1

Ангелоподо́бен яви́лся еси́ доброде́телей преуспея́ньми, богому́дре Симео́не Богосло́ве, и а́нгельским твои́м гла́сом богосло́виши я́же па́че ума́ та́инства. Те́мже твое́й све́тлости дивя́щеся вси вопие́м:

Ра́дуйся, и́мже Тро́ица воспева́ется;

ра́дуйся, и́мже тле́ние попира́ется.

Ра́дуйся, Трисо́лнечнаго Све́та обита́лище;

ра́дуйся, небе́сныя жи́зни созерца́ние.

Ра́дуйся, высото́ боже́ственнаго ра́зума, неудо́бь исправи́мая мно́гими;

ра́дуйся, глубино́ жития́ лу́чшаго, вся́ческия доброде́тели ра́ди.

Ра́дуйся, я́ко показа́лся еси́ Це́ркве сия́ние;

ра́дуйся, я́ко яви́лся еси́ богосло́вов весе́лие.

Ра́дуйся, луче́ невеще́ственных осия́ний;

ра́дуйся, мо́лние проти́ву веще́ственных воображе́ний.

Ра́дуйся, и́мже богосло́ви тайново́дствуются;

ра́дуйся, и́мже новосло́вцы зауща́ются.

Ра́дуйся, преподо́бне Симео́не,

све́та боже́ственнаго таи́нниче.

Конда́к 2

О́ко души́ твоея́ житие́м изря́дным очи́стив ди́вно, узре́л еси́ невеще́ственнаго све́та явле́ния, подъе́м и́го Христо́во, преподо́бне, и, впери́вся Ду́хом, Симео́не Боговдохнове́нне, взыва́л еси́: Аллилу́ия.

И́кос 2

Ра́зум боже́ственный имы́й, разу́мне отре́клся еси́ досто́инств мирски́х вседу́шне и, роди́телей любо́вь презре́в, ко оби́тели Студи́йстей ра́дуяся прите́кл еси́: Христу́ бо после́довал еси́, слы́ша от всех сицева́я:

Ра́дуйся, Христо́вы любве́ сокро́вище;

ра́дуйся, све́та невеще́ственнаго прия́телище.

Ра́дуйся, а́нгельскому житию́ подража́яй;

ра́дуйся, бесо́вския де́рзости отвраща́яй.

Ра́дуйся, сосу́де многоце́нный дохнове́ния боже́ственнаго;

ра́дуйся, мечу́ богокова́нный на пристра́стие веще́ственное.

Ра́дуйся, я́ко прия́л еси́ в души́ огнь небе́сный;

ра́дуйся, я́ко всему́дре избра́л еси́ лу́чшее.

Ра́дуйся, страсте́й те́рние исторга́яй;

ра́дуйся, души́ ни́ву обновля́яй.

Ра́дуйся, плодо́в де́лателю безсме́ртных;

ра́дуйся, благ испо́лнивыйся нетле́нных.

Ра́дуйся, преподо́бне Симео́не,

све́та боже́ственнаго таи́нниче.

Конда́к 3

Си́лу в по́двизе и во мно́зем разуме́нии прие́м, Симео́не, с небесе́ и в послуша́нии ста́рчестем соверши́вся, плотско́е подчини́л еси́ мудрова́ние, прему́дрости же лу́чшия испо́лнился еси́ и Тро́ице воспева́еши: Аллилу́ия.

И́кос 3

Излия́ся бога́тая благода́ть устна́ма твои́ма, и вла́га ти даде́ся прему́дрости; отню́дуже богосло́вия струи́ Це́ркви источи́л еси́, преподо́бне, и напоя́еши словесы́ твои́ми помышле́ния вопию́щих:

Ра́дуйся, исто́чниче богосло́вия;

ра́дуйся, пла́меню богому́дрия.

Ра́дуйся, реко́ во́д благода́тных;

ра́дуйся, сокро́вище наставле́ний духо́вных.

Ра́дуйся, таи́нниче богопросвеще́нный высо́ких виде́ний;

ра́дуйся, устне́ богодви́жимеи небе́сных помышле́ний.

Ра́дуйся, я́ко вещества́ преше́л еси́ преде́лы;

ра́дуйся, я́ко догма́тов раскры́л еси́ смы́слы.

Ра́дуйся, жи́зни святы́я учи́телю;

ра́дуйся, честны́м а́нгелом ра́вне.

Ра́дуйся, хра́ме Тро́ицы та́инственный;

ра́дуйся, заре́ свети́льника небе́снаго.

Ра́дуйся, преподо́бне Симео́не,

све́та боже́ственнаго таи́нниче.

Конда́к 4

Живота́ боже́ственнаго ма́нна, и не́ктар безсме́ртный, и мед, из ка́мене источи́выйся, боготво́рных твои́х уче́ний кни́га быва́ет, ду́ши очища́ющая и к боже́ственному соверше́нию наставля́ющая вопию́щих: Аллилу́ия.

И́кос 4

Взя́лся еси́ к виде́нием высо́ким, по Па́влу, и Ду́хом неизрече́нная узре́л еси́, отню́дуже богосло́в прему́дрый, богосло́вствуя всем преми́рная язы́ком богоречи́вым, Симео́не, яви́лся еси́ вопию́щим:

Ра́дуйся, боже́ственный богосло́ве;

ра́дуйся, всему́дрый богоглаго́льниче.

Ра́дуйся, Иоа́нна вели́каго отпечатле́ние;

ра́дуйся, Григо́рия боже́ственнаго подо́бие.

Ра́дуйся, орга́не многозву́чный высо́ких виде́ний;

ра́дуйся, псалти́рю одушевле́нный светоза́рных наставле́ний.

Ра́дуйся, я́ко вше́л еси́ к незаходи́мому мра́ку;

ра́дуйся, я́ко узре́л еси́ ми́р небе́сный.

Ра́дуйся, ве́рныя изумля́яй словесы́ твои́ми;

ра́дуйся, ду́ши устроя́яй нра́вы твои́ми.

Ра́дуйся, живота́ небе́снаго изъяви́телю;

ра́дуйся, Бо́га нам чу́дный яви́телю.

Ра́дуйся, преподо́бне Симео́не,

све́та боже́ственнаго таи́нниче.

Конда́к 5

Боже́ственным раче́нием, о́тче, сла́дце уя́звлен, подъя́л еси́ небому́дренным ра́зумом искуше́ния, ско́рби же и гоне́ния, и я́ко зла́то во огни́ искуси́лся еси́, я́ко а́нгел же, свя́те, всем яви́лся еси́, Христу́ воспева́я: Аллилу́ия.

И́кос 5

Испра́вил еси́ ума́ твоего́ движе́ния, богому́дре, к сла́ве Спа́сове и испо́лнь прему́дрости боже́ственныя показа́лся еси́, Симео́не, Ду́хом Святым, возбужда́я к покая́нию с любо́вию ти вопию́щих:

Ра́дуйся, сто́лпе воздержа́ния;

ра́дуйся, о́бразе терпе́ния.

Ра́дуйся, тайнописа́телю му́дрый обоже́ния;

ра́дуйся, разруши́телю жесточа́йшаго окамене́ния.

Ра́дуйся, уста́ медоточи́вая, ка́плющая боже́ственную сла́дость;

ра́дуйся, о́блаче богонапое́нный, ро́су жи́зни источа́яй.

Ра́дуйся, я́ко апо́стольскую благода́ть изъявля́еши;

ра́дуйся, я́ко спаси́тельное блиста́ние возсиява́еши.

Ра́дуйся, свети́ло благода́ти всесве́тлое;

ра́дуйся, звездо́ Лу́чшаго незаходи́мая.

Ра́дуйся, исто́чниче во́д живоно́сных;

ра́дуйся, све́точу глаго́лов богодохнове́нных.

Ра́дуйся, преподо́бне Симео́не,

све́та боже́ственнаго таи́нниче.

Конда́к 6

Очи́стився се́рдцем, по́двига ра́ди духовнаго, испо́лнился еси́ осия́ний боже́ственных, и всесве́тел священноде́йствуя явля́лся еси́ ученико́м твои́м, блаже́нне. Обоже́н бо прича́стием, всехвальне Симео́не, вопия́л еси́: Аллилу́ия.

И́кос 6

Сия́я виде́нии, а́ки живы́й вне́ ми́ра и еди́ному Бо́гу соедини́выйся, огнеобра́зен и богови́ден, и ра́достен лице́м, и кро́ток явля́лся еси́ всем, благогове́йно ти вопию́щим:

Ра́дуйся, цевни́це Уте́шителева;

ра́дуйся, дре́во ра́йское.

Ра́дуйся, и́же в веществе́ и телеси́ безпло́тен;

ра́дуйся, и́же зра́ком и нра́вы равноа́нгелен.

Ра́дуйся, звездо́ многосве́тлая Восто́ка та́инственнаго;

ра́дуйся, колесни́це златоиспещре́нная де́йствия боже́ственнаго.

Ра́дуйся, трубо́, возглаша́ющая песнь спасе́ния;

ра́дуйся, язы́че, подава́яй кре́пость богодарова́нную.

Ра́дуйся, све́та боже́ственнаго сокро́вище;

ра́дуйся, стремле́ния о́гненнаго угаше́ние.

Ра́дуйся, честны́х та́инств зри́телю;

ра́дуйся, Бо́га трисо́лнечнаго служи́телю.

Ра́дуйся, преподо́бне Симео́не,

све́та боже́ственнаго таи́нниче.

Конда́к 7

Ве́лий в виде́ниих и честны́х богозре́ниих показа́лся еси́, Симео́не Богосло́ве, моли́твою бо у́мною е́же в Бо́зе восхище́ния та́инство позна́л еси́, блаже́нне, я́ко ины́й Моисе́й, взыва́я: Аллилу́ия.

И́кос 7

Не́ктар живы́й нетле́ния кни́га слове́с твои́х подае́т ве́рным, Богосло́ве, Уте́шитель бо тобо́ю Це́ркви глаго́лет и провещава́ет, и пробужда́ет вся вопия́ти ти, Симео́не, сицева́я:

Ра́дуйся, сла́во Це́ркве;

ра́дуйся, вети́е Богонача́лия.

Ра́дуйся, очища́яй душе́вная оскверне́ния;

ра́дуйся, просвеща́яй на́ша помышле́ния.

Ра́дуйся, пла́меню, пояда́яй те́рния страсте́й;

ра́дуйся, у́ме, открыва́яй у́мная и зря́й.

Ра́дуйся, я́ко разреши́лся еси́ вещества́ плени́ц;

ра́дуйся, я́ко испо́лнился еси́ богото́чных во́д.

Ра́дуйся, зря́й Бо́жия сия́ния;

ра́дуйся, ненави́дяй вра́жия зло́бы.

Ра́дуйся, прему́дрых уче́ний наводне́ние;

ра́дуйся, честны́х дарова́ний гу́сли.

Ра́дуйся, преподо́бне Симео́не,

све́та боже́ственнаго таи́нниче.

Конда́к 8

Стра́нное чу́до явля́шеся, о́тче Симео́не, в тебе́, изумля́юще и веселя́ще вся: боже́ственным бо богатя́ся просвеще́нием, прему́дрых и разу́мных яви́лся еси́ прему́дрейший, неве́жда пре́жде, и ны́не всему́дре Бо́гови поя́: Аллилу́ия.

И́кос 8

Весь измени́выйся и к Бо́гови весь отше́д изступле́нием боже́ственнейшим, богому́дре, и по прича́стию обоже́н, к вожделе́нному возбужда́еши обоже́нию, Симео́не богосла́вне, с любо́вию ти вопию́щия:

Ра́дуйся, у́глю огня́ невеще́ственнаго;

ра́дуйся, сия́ние све́та боже́ственнаго.

Ра́дуйся, краснопи́сче обоже́ния всему́дрый;

ра́дуйся, потреби́телю ле́ности держа́внейший.

Ра́дуйся, добро́ту обоже́ния явля́яй де́ятельне;

ра́дуйся, трезве́нию спаси́тельному науча́яй разу́мне.

Ра́дуйся, я́ко наставля́еши и́ночествующих ли́ки;

ра́дуйся, я́ко отвраща́еши враго́в полки́.

Ра́дуйся, на́ше просвеща́яй мудрова́ние;

ра́дуйся, страсте́й прекраща́яй стремле́ния.

Ра́дуйся, ве́рным боже́ственную благода́ть подава́яй;

ра́дуйся, Бо́га за все́х умоля́яй.

Ра́дуйся, преподо́бне Симео́не,

све́та боже́ственнаго таи́нниче.

Конда́к 9

Стра́сти душе́вныя очища́я уче́нии твои́ми святы́ми, ко обре́тению на́с пробужда́еши, трезве́нием и моли́твою, о́тче, многоце́ннаго ка́мене живо́тнаго, его́же дре́вле погуби́хом; те́мже ны́не ко Христу́ возопии́м: Аллилу́ия.

И́кос 9

Вети́я богосло́вия та́инственнаго показа́лся еси́, стяжа́в свы́шняго ра́зума: всего́ бо тя Уте́шитель привлече́, о́тче, я́коже благоволи́, и стра́нная и пресла́вная провеща́л еси́ вопию́щим:

Ра́дуйся, гла́се Бо́жий святы́й;

ра́дуйся, молча́ние враго́в соверше́нное.

Ра́дуйся, испо́лнь небе́снаго тайнонауче́ния;

ра́дуйся, проро́че лу́чшаго раче́ния.

Ра́дуйся, вети́е богонауче́нный прему́дрости Бо́жия;

ра́дуйся, мечу́ обоюдуо́стрый проти́ву пре́лести вра́жия.

Ра́дуйся, я́ко учи́ши восхожде́нием боже́ственным;

ра́дуйся, я́ко направля́еши к пути́ спасе́ния.

Ра́дуйся, Христо́ву ме́ртвость нося́й;

ра́дуйся, боже́ственное осия́ние на́м подава́яй.

Ра́дуйся, да́ром сло́ва обогати́выйся;

ра́дуйся, всем боже́ственная глаго́лавый.

Ра́дуйся, преподо́бне Симео́не,

све́та боже́ственнаго таи́нниче.

Конда́к 10

Уста́ боже́ственная показа́лся еси́ и Но́вый Богосло́в Христо́вой Це́ркви, богому́дре, в не́йже но́вая и ве́тхая от сокро́вища отры́гну се́рдца твоего́, я́ко кни́жник богоприя́тен, я́коже глаго́лет Спаси́тель, Ему́же пое́ши: Аллилу́ия.

И́кос 10

Све́та невеще́ственнаго боже́ственное зерца́ло яви́лся еси́, прише́д ко открове́нием боже́ственным, Богосло́ве о́тче Симео́не, и вся ве́рныя зове́ши ко причаще́нию благи́м, и́хже обре́л еси́. Те́мже ти жела́нием вопие́м:

Ра́дуйся, уста́ неизрече́нных;

ра́дуйся, о́ко небе́сных.

Ра́дуйся, светоза́рности боже́ственныя сокро́вище;

ра́дуйся, дарова́ний святы́х водворе́ние.

Ра́дуйся, розго́ многоплодоно́сная Лозы́ живо́тныя;

ра́дуйся, гро́зде всеспе́лый равноа́нгельнаго жи́тельства.

Ра́дуйся, я́ко к небе́сному жела́нию воспламеня́еши;

ра́дуйся, я́ко зако́н благода́тный явля́еши.

Ра́дуйся, Христа́ просла́вивый житие́м твои́м;

ра́дуйся, ве́рныя устроя́яй сло́вом твои́м.

Ра́дуйся, о́бразе свята́го стремле́ния;

ра́дуйся, раю́ ди́внаго безстра́стия.

Ра́дуйся, преподо́бне Симео́не,

све́та боже́ственнаго таи́нниче.

Конда́к 11

Вше́д, Богосло́ве, в пресве́тлый мрак, прия́л еси́ во скрижа́лех серде́чных богосло́вия та́инственнаго богозапечатле́нныя скрижа́ли в Ду́се, и́миже тайново́дствуемся к боже́ственному раче́нию, вопию́ще: Аллилу́ия.

И́кос 11

Свет, Све́ту трисо́лнечному прибли́жився, яви́лся еси́ ми́ру, я́коже глаго́лет Влады́ка, и просвеща́еши ду́ши на́ша и светотвори́ши твои́ми уче́нии, свя́те, и́миже мра́ка избавля́емся страсте́й, любо́вию ти вопию́ще:

Ра́дуйся, я́ко свет в ми́ре возсия́вый;

ра́дуйся, кре́пость словеси́ прида́вый.

Ра́дуйся, де́йства боже́ственнаго учи́телю;

ра́дуйся, в по́двизе небе́сный челове́че.

Ра́дуйся, трисо́лнечныя благода́ти оби́теле явле́нная;

ра́дуйся, даро́в духо́вных орга́не боголе́пный.

Ра́дуйся, я́ко подъя́л еси́ искуше́ния му́жественне;

ра́дуйся, я́ко подае́ши просвеще́ние богода́нне.

Ра́дуйся, пра́вило преподо́бнаго жития́;

ра́дуйся, свети́льниче неизрече́ннаго обоже́ния.

Ра́дуйся, у́мная движе́ния облиста́яй;

ра́дуйся, на́ша сердца́ просвеща́яй.

Ра́дуйся, преподо́бне Симео́не,

све́та боже́ственнаго таи́нниче.

Конда́к 12

Лие́т во́ду боже́ственную, теку́щую, о́тче, в жизнь ве́чную, непреста́нне и благоуха́ние источа́ет живо́тное и весели́т мы́сль на́шу кни́га уче́ний твои́х, в не́йже поуча́ющеся вопие́м: Аллилу́ия.

И́кос 12

Песнососта́вный вене́ц честно́му ве́рху твоему́ прино́сим, ча́да твоя́, о́тче, его́же прие́м оте́чески, лучу́ боже́ственнаго све́та нам да́руй: ве́рно бо к тебе́ притека́ем и не престае́м вопия́ти:

Ра́дуйся, отце́в добро́то;

ра́дуйся, преподо́бных украше́ние.

Ра́дуйся, иере́ев пра́вило свяще́ннейшее;

ра́дуйся, и́ночествующих о́тче боже́ственнейший.

Ра́дуйся, богосло́вов похвало́, Богосло́ве чу́дный;

ра́дуйся, благоче́ствующих утвержде́ние и тайноводи́телю сла́вный.

Ра́дуйся, Це́ркве богоза́рнейший сто́лпе;

ра́дуйся, правосла́вных небесносве́тлый свети́льниче.

Ра́дуйся, и́мже све́та исполня́емся;

ра́дуйся, и́мже страсте́й избавля́емся.

Ра́дуйся, му́дрый вождю́ твои́м ча́дом;

ра́дуйся, и на́м при́сно предста́тельствуяй.

Ра́дуйся, преподо́бне Симео́не,

све́та боже́ственнаго таи́нниче.

Конда́к 13

О боже́ственный о́тче, Симео́не Богосло́ве, свети́ло Христо́вы Це́ркве, прие́м на́ша гла́сы, све́том благода́ти, в тебе́ су́щия, облиста́й благоче́стне пою́щия тя и Тро́ице вопию́щия: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

Ангелоподо́бен яви́лся еси́ доброде́телей преуспея́ньми, богому́дре Симео́не Богосло́ве, и а́нгельским твои́м гла́сом богосло́виши я́же па́че ума́ та́инства. Те́мже твое́й све́тлости дивя́щеся вси вопие́м:

Ра́дуйся, и́мже Тро́ица воспева́ется;

ра́дуйся, и́мже тле́ние попира́ется.

Ра́дуйся, Трисо́лнечнаго Све́та обита́лище;

ра́дуйся, небе́сныя жи́зни созерца́ние.

Ра́дуйся, высото́ боже́ственнаго ра́зума, неудо́бь исправи́мая мно́гими;

ра́дуйся, глубино́ жития́ лу́чшаго, вся́ческия доброде́тели ра́ди.

Ра́дуйся, я́ко показа́лся еси́ Це́ркве сия́ние;

ра́дуйся, я́ко яви́лся еси́ богосло́вов весе́лие.

Ра́дуйся, луче́ невеще́ственных осия́ний;

ра́дуйся, мо́лние проти́ву веще́ственных воображе́ний.

Ра́дуйся, и́мже богосло́ви тайново́дствуются;

ра́дуйся, и́мже новосло́вцы зауща́ются.

Ра́дуйся, преподо́бне Симео́не,

све́та боже́ственнаго таи́нниче.

Конда́к 1

Яко та́инственнаго богосло́вия боже́ственный орга́н

и Све́та Трисо́лнечнаго жили́ще,

Богосло́ве Симео́не, тя восхваля́ем.

Но я́ко испо́лнь Ду́ха осия́ньми,

освети́ луча́ми благода́тей твои́х вопию́щия ти:

Ра́дуйся, преподо́бне Симео́не,

све́та боже́ственнаго таи́нниче.

Моли́тва преподо́бному Симео́ну Но́вому Богосло́ву Творе́ние преподо́бнаго Никоди́ма Святого́рца

О богоно́сный и христоно́сный и духоно́сный о́тче Симео́не, Но́вый Богосло́ве, преподо́бных похвало́, иерее́в сла́во, богосло́вов услажде́ние, моли́твы у́мныя учи́телю, Бо́га просла́вльший и от Бо́га просла́вленный в житии́ твое́м, па́че же по сме́рти, земны́й а́нгеле и небе́сный челове́че, ра́досте духо́вная и душе́вное весе́лие нам, смире́нным твои́м рабо́м и недосто́йным твои́м сыно́м, со благогове́нием и любо́вию пра́зднующим свяще́нную и светоно́сную па́мять твою! Приими́ песнь сию́, ю́же прино́сим ти я́ко да́р ничто́жный и мале́йший, за вели́кия благода́тныя да́ры, и́хже вси́ наслади́хомся, прие́мше я́ от тебе́, из кни́ги свяще́нных слове́с твои́х, и не отве́ржи сию́, я́ко твоего́ великоле́пия недосто́йну: отню́д бо не́мощни есмы́, е́же досто́йно восхвали́ти тя, толи́каго богосло́ва ве́лия. И в житии́ сем сохраня́й нас моли́твами твои́ми от вся́каго вре́да душе́внаго и теле́снаго, ви́димых же и неви́димых враг, моля́ непреста́нно И́же в Тро́ице Бо́га, да сподо́бит и нас, смире́нных, та́инственно ощути́ти посреде́ се́рдца на́шего у́мная де́йства боже́ственныя благода́ти Свята́го Ду́ха, ю́же погуби́хом, увы! нераде́нием на́шим и страстьми́; в бу́дущем же ве́це изба́ви ны твои́ми си́льными хода́тайствы от стра́шнаго осужде́ния и му́ки ве́чныя, и сподо́би на́с ве́чнаго блаже́нства во Христе́ Иису́се, Го́споде на́шем, Ему́же подоба́ет вся́кая сла́ва, че́сть и поклоне́ние, со безнача́льным Его́ Отце́м и Пресвяты́м и Животворя́щим Его́ Ду́хом, ны́не и при́сно и во ве́ки веко́в. Аминь.

Ака́фист святи́телю Спиридо́ну Тримифу́нтскому

Кондак 1

Препросла́вленный от Господа святи́телю и чудотво́рче Спиридо́не! Ны́не всечестну́ю па́мять твою́ пра́зднующе, я́ко мно́го могу́щему споспе́шествовати нам о просла́вльшем тя Христе́, уми́льно вопие́м ти: изба́ви нас от вся́ких бед и зол, да с благодаре́нием зове́м ти:

Ра́дуйся, Спиридо́не, преди́вный чудотво́рче.

Икос 1

От ю́ности украше́нный все́ми доброде́тельми, житие́м свои́м А́нгелом подража́вый, ты, святи́телю Спиридо́не, вои́стину показа́лся еси́ друг Христо́в; мы же, зря́ще тя, небе́снаго челове́ка и земна́го А́нгела, со благогове́нием уми́льно вопие́м ти:

Ра́дуйся, у́ме, созерца́яй та́йны Пресвяты́я Тро́ицы;

ра́дуйся, обогати́выйся Духа пресве́тлым осия́нием.

Ра́дуйся, свети́льниче многосве́тлый;

ра́дуйся, ум твой безстра́стием просвети́вый.

Ра́дуйся, измла́да и́стинную простоту́ и безмо́лвие возлюби́вый;

ра́дуйся, украше́ние целому́дрия.

Ра́дуйся, любве́ неистощи́мая струя́;

ра́дуйся, я́ко страннолю́бию Авраа́ма подража́л еси́.

Ра́дуйся, я́ко всем любвеоби́льно вхо́ды до́ма своего отверза́л еси́;

ра́дуйся, ни́щих предста́телю.

Ра́дуйся, пред ни́мже благогове́ют лю́дие;

ра́дуйся, я́ко ты еси́ обита́лище Пресвята́го Ду́ха.

Ра́дуйся, Спиридо́не, преди́вный чудотво́рче.

Кондак 2

Ви́дяще остров Кипр и вся христианския страны́ нетленныя мо́щи твоя, святителю, от нихже истекают обильная исцеления, возра́довашася; и мы, почитающе тя яко преобильнаго источника благодати, низпосланнаго свыше нам, вопием к Верховному Подателю небесных и земных благ: Аллилу́ия.

Икос 2

Ра́зум Божественный имый, аще сый пастырь безсловесных овец, ты произволением Пастыреначальника Христа избра́н был еси в пастыря овец словесных. Вернии же, разумевше тя добраго пастыря, неусыпно о стаде своем пеку́щагося, воспеваху:

Ра́дуйся, архиерее Бога Вышняго, в хирото́нии восприемый обильно Божественную благодать;

радуйся, светильниче многосветлый, горя́й и светя́й.

Радуйся, верный делателю в вертограде Христовом;

радуйся, пастырю, на па́жити веры и благочестия паству свою воспитавый.

Радуйся, сияньми добродетелей твоих мир просвещавый;

радуйся, Престолу Христову Божественную Жертву приносивый.

Радуйся, иера́рше, разумением Православия украше́нный;

радуйся, апостольскаго учения исполненный, верных струя́ми спасительнаго учения напаяяй.

Радуйся, яко и мудрых озарил еси;

радуйся, яко и простых сердца обновил еси.

Радуйся, славо православных и Церкве непоколебимое утверждение;

радуйся, украшение отце́в, славо и похвало иереев благоговейных.

Ра́дуйся, Спиридо́не, преди́вный чудотво́рче.

Кондак 3

Си́лою Вы́шняго, осенившею тя, святителю Спиридоне, богомудр ты показался еси и, сжавши дла́нию глину, тро́ичность Лиц всем очевидно уяснил еси; темже лжемудрии филосо́фи, собра́вшиися на Соборе, ужасошася, вернии же непостижимаго прославиша Бога, умудрившаго тя во спасение, вопиюще Ему: Аллилу́ия.

Икос 3

Име́юще тя в помышлениих своих вси отцы Собора про́ста, неискусна в книжнем учении, моли́ша тя, отче Спиридоне, не препиратися словесы́ с вити́ею, мнящимся мудр быти. Ты же, святителю, ревностию по Бозе распаляемый, веруя, яко проповедь Христова не в препре́тельных мудрости человеческия словесе́х, но в явлении духа и силы, премудре того обличив, вразумил и на путь истинный наставил еси. Вси, видевше чудо сие, взыва́ху:

Ра́дуйся, свете православныя мудрости;

радуйся, яко глаголемых быти мудрых совопро́сников посрами́л еси.

Радуйся, исто́чниче, благодатию обильный;

радуйся, непоколебимый сто́лпе, твердо содержа́щий сущих в вере.

Радуйся, омрача́яй всепагубную ересь;

радуйся, чрез него́же попра́но бысть безумие.

Радуйся, яко персть земная пропове́да твои́ма рука́ма Святую Троицу;

радуйся, яко из глины извел еси огнь и воду во утверждение догмата Святыя Троицы.

Радуйся, яко просветил еси люди славити Слово, воистину Единосущное Пребезначальному Отцу;

радуйся, яко зми́еву главу пагубныя Ариевы ереси поразил еси.

Радуйся, яко тобою поже́рта бысть злоба;

радуйся, невернаго мудреца совопросника к истинней вере обративый.

Ра́дуйся, Спиридо́не, преди́вный чудотво́рче.

Кондак 4

Жизнь проводя́ в убожестве и нищете, нищим и бедным был еси питатель и помощник и, любве ради к нищим, зми́я в злато преложил еси и дал еси оное требующему твоея помощи. Дивящеся о чудеси́ сем, благодарственно вопием к Богу: Аллилу́ия.

Икос 4

Слы́шано бысть всем и всюду, яко святитель Спиридон воистину есть жилище Святыя Троицы: вселися бо в нем Бог Отец, Бог Слово и Бог Дух Святый. Сего ради ты словесы и деяньми проповедал еси всем христианом воплощеннаго истиннаго Бога, вопиющим:

Ра́дуйся, словес Божиих таи́нниче;

радуйся, домостроительство Божие о спасении мира уяснивый.

Радуйся, яко научил еси не испы́товати еже есть превыше разума и мудрости человеческия;

радуйся, непостижимую действующую в тебе силу Божию явивый.

Радуйся, яко устами твоими провеща́ Сам Бог;

радуйся, яко вси послу́шаху тебе в сладость.

Радуйся, мглу идолослужения разгнавый;

радуйся, яко многих к истинней вере привел еси.

Радуйся, яко главы́ невидимых змие́в поразил еси;

радуйся, яко тобою прославляется вера христианская.

Радуйся, яко све́тло озаряеши всех ублажающих тя;

радуйся, поборниче христианския веры и Православия.

Ра́дуйся, Спиридо́не, преди́вный чудотво́рче.

Кондак 5

Боже́ственнаго Духа преисполнен был еси, святителю Спиридоне, ради добродетельнаго жития твоего; зане́ кроток, милостив, чист сердцем, терпелив, непамятозлобив, страннолюбец был еси: сего ради Творец и в чудесех преславна показа тя. Мы же, прославляюще Бога, прославльшаго тя, вопием Ему: Аллилу́ия.

Икос 5

Равноа́нгельна Спиридона зрим, великаго чудотворца. Некогда страна от бездождия и засухи вельми́ пострада́: бысть глад и язва, и многое множество людей умро́ша, молитвами же святителя сни́де с небесе́ на землю дождь; людие же, избавльшеся от бедствия, благодарственно взываху:

Ра́дуйся, великому пророку Илии́ уподобивыйся;

радуйся, яко дождь, отъемлющий глад и недуги, благовре́менне низвел еси.

Радуйся, паки молитвами своими небо заключивый;

радуйся, яко немилосердаго купца лишением имения наказал еси.

Радуйся, яко требующим пищу обильно даровал еси;

радуйся, яко любоблагоутробие Бога к людем подвизаеши.

Радуйся, взе́мляй немощи немощны́х;

радуйся, богоблагодатный человеком помощниче.

Радуйся, болящим здравие подаваяй;

радуйся, егоже трепещут де́мони.

Радуйся, бесчисленных чудес источниче;

радуйся, цельбы независтная реко́.

Ра́дуйся, Спиридо́не, преди́вный чудотво́рче.

Кондак 6

Заве́са ветхозаветныя скинии закрываше во Святая Святых ковчег, манну и скрижали. И храм твой, святителю Спиридоне, имеет раку твою, яко ковчег, святыя мощи твоя, яко манну, сердце твое, яко скрижали Божественныя благодати, на нихже зрим начерта́нную песнь: Аллилу́ия.

Икос 6

Наро́д Кипра некогда за умножение беззаконий наказа Господь безплодием земли, егда же прииде к святому Спиридону зна́емый земледелец, прося помощи, даде́ ему святый злато; минувшу же бедствию, земледелец оный возврати паки злато. И — о чудесе! —злато змий бысть. Прославляюще Бога, дивнаго во святых Своих, вопием:

Ра́дуйся, яко Моисею, чудесно преложившему жезл в змия, подражал еси;

радуйся, человеколюбивый пастырю, избавляяй от бед словесныя овцы стада своего.

Радуйся, обильно всех всеми благами обогащаяй;

радуйся, яко Илия, бедных питавый.

Радуйся, немилосердых к милосердию обращаяй;

радуйся, достоподражаемый пример любве для человеков, в мире живущих.

Радуйся, верных и неверных в беда́х утешение;

радуйся, древо сеннолиственное, град и страну осеняющее.

Радуйся, славо и похвало ке́ркирян;

радуйся, над влагою и су́шею, зноем и хладом благодатию Божиею владычествуяй.

Радуйся, уставы земли молитвою пременя́яй;

радуйся, будущая, яко настоящая, провидевый.

Ра́дуйся, Спиридо́не, преди́вный чудотво́рче.

Кондак 7

Хода́тай пред Господем за всех явился еси, святителю Спиридоне: сего ради и мы прибегаем под кров твой, ищуще спасения, вси бо помощника тебе имамы во всех нуждах, во время глада, смертоносныя язвы и во вся годины бед и искушений. Сего ради благодарственно вопием Богу: Аллилу́ия.

Икос 7

Но́вое чудо видим и боголепное: егда ты, отче, ше́ствовал избавити неповинно осужденнаго на смерть, бурный поток прегради путь тебе; ты же именем Всемогущаго Бога повелел ему ста́ти и прешел еси со спутники чрез реку, яко по су́ху. Слава о сем чудеси́ распространися всюду, и вси прославиша Бога, вопиюще к тебе:

Ра́дуйся, яко иногда Иисус Нави́н чрез Иордан реку по суху прешедый;

радуйся, ре́чная устремле́ния гласом своим укротивый.

Радуйся, яко трудный путь предприя́л еси, движимый милосердием;

радуйся, яко клевету разруши́л еси и неповиннаго от уз темницы и напрасный смерти избавил еси.

Радуйся, жизни по Бозе благий поспе́шниче;

радуйся, неповинно угнетенных защи́тителю.

Радуйся, уставов естества водна́го премени́телю;

радуйся, яко судию вразумил еси и от убийства спасл еси.

Радуйся, истинное исправление душ;

радуйся, дивная си́ло, потоки удержава́ющая.

Радуйся, услаждающий сердца человеков, к тебе притекающих;

радуйся, человеколюбию Авраама подражателю.

Ра́дуйся, Спиридо́не, преди́вный чудотво́рче.

Кондак 8

Стра́нник и пришле́ц был еси на земли, якоже и прочии челове́цы. Обаче из чрева матере Всеведущий великаго угодника и чудотворца показа тя, святителю Спиридоне: бесы бо изгоняеши, всякую болезнь и язву исцеляеши, помышления людей зриши, темже и дивен во святых показался еси. Мы же, возсылающе молитву ко Благода́телю всех Богу, вопием Ему: Аллилу́ия.

Икос 8

Весь мир ужасом многим содрогнуся, егда услыша, яко смерть, по гласу твоему, возвращает из гробов мертвецы своя, и возопи:

Ра́дуйся, уме́ршую дщерь свою, да яви́т вруче́нное ей сокровище, к жизни воззвавый;

радуйся, скорбную вдови́цу, на сохранение злато вдавшую, утешивый.

Радуйся, уме́ршее отроча́ из мертвых воскресивый;

радуйся, яко матерь его, внезапно от радости уме́ршую, ожививый.

Радуйся, яко уподобился еси Илии, молитвами сыну саре́птския жены́ жизнь возвратившему;

радуйся, яко и Елисею, возбудившему от смерти отроча́, подражал еси.

Радуйся, пастырю, приискренне любящий человеки;

радуйся, жене блуднице, слезами нозе твои омывшей, грехи именем Бога отпустивый.

Радуйся, святую ревность верховнаго апостола стяжавый;

радуйся, яко нераскаянная грешница, по глаголу твоему, в тяжких болезнех у́мре.

Радуйся, земли плодоносие молитвами твоими испросивый;

радуйся, непреложное воскресения человеков увере́ние.

Ра́дуйся, Спиридо́не, преди́вный чудотво́рче.

Кондак 9

Ду́ха Божественнаго осия́ньми озарен был еси, святителю Спиридоне, имел бо еси духа премудрости, яко мудрыми словесы безумных обуи́л еси и посреде отцев веру утвердил еси; духа разума, яко умы омраченныя озарил еси; духа страха Божия, яко вы́ну делании богоугодными душу очистил еси. Темже, представ Престолу Вышняго, с сонмом Ангелов воспеваеши Ему: Аллилу́ия.

Икос 9

Жезл па́стыря словесных овец от Пастыренача́льника Господа Иисуса приемый, святы́й Спиридон не премени жития своего: нестяжателен, кроток, любве́ ради вся терпя́й, не постыде́ся пещи́ся и о стаде безсловесных овец. Вся сия возбуждают нас славити Бога и взывати тебе:

Ра́дуйся, славу мира сего яко суетную презревый;

радуйся, мзду многу на Небесе́х стяжавый.

Радуйся, красная мира сего в уме́ты вменивый;

радуйся, сосуде небесных благ.

Радуйся, святейшая па́жите киприотов;

радуйся, Ке́ркиры непрестанное радование.

Радуйся, яко тебе ради Бог хищников овец твоих невидимыми узами связа́;

радуйся, та́тем отеческое вразумление преподавый.

Радуйся, по милосердию твоему за проведенную без сна нощь овна им даровавый;

радуйся, непослушанием козлища, яко бы разум имущаго, купца, утаившаго цену его, обличивый.

Радуйся, утаившаго сребренники твоя к покаянию приведы́й;

радуйся, яко страсти корыстолюбия увещанием своим исцелил еси его.

Ра́дуйся, Спиридо́не, преди́вный чудотво́рче.

Кондак 10

Спаса́яй ду́ши паствы, Богом тебе вве́ренныя, ты, святителю Спиридоне, произволением Божиим, зван был еси явити славу твою, паче же славу Истиннаго Бога, и в ины́я страны́, да всюду славят имя Божие, вопиюще: Аллилу́ия.

Икос 10

Ско́рый помощник и заступник во всяких нуждах и ско́рбех, святый Спиридон, по повелению цареву, якоже и прочии пастыри, прии́де во град Антиохи́ю, идеже бе одержимый болезнию царь Конста́нтий; святитель главы его косну́ся и сотвори здра́ва. Сему чудеси́ дивящеся, вопием ти:

Ра́дуйся, егоже в сонном видении Ангел, яко целителя, яви царю;

радуйся, Божественныя ради любве́ трудный путь в старости восприе́мый.

Радуйся, царе́ву рабу, ударившему тя в ланиту, по заповеди Спасителя, другую подставивый;

радуйся, сто́лпе смирения.

Радуйся, молитвами своими слезно просящему царю здравие даровавый;

радуйся, яко уничижением своим раба вразумил еси и немилостивый нрав его пременил еси.

Радуйся, яко благочестию и милосердию царя научил еси;

радуйся, яко, ненавидяй земная сокровища, злато царя отвергл еси.

Радуйся, яко ученика своего Трифиллия от пристрастия к земным благам отвратил еси и сосудом благодати Божия соделал еси;

радуйся, яко пришедшу тебе в Александрию, и́доли падо́ша.

Радуйся, емуже и беси повинуются;

радуйся, яко от идолослужения многих отвратил еси.

Ра́дуйся, Спиридо́не, преди́вный чудотво́рче.

Кондак 11

Пе́ние ангельское бысть, егда во храме приносил еси, святителю Спиридоне, вечерния молитвы Твоя, и не бе́ша сослужащих тебе. Жителие же града, дивное пение слышавше, внидо́ша в храм и, никого́же видевше, с Го́рними силами воспева́ху: Аллилу́ия.

Икос 11

Светоза́рное солнце ми́рови, собеседник Ангелов был еси на земли́, святителю Спиридоне; предав же дух твой в ру́це Божии, преселился еси в Го́рняя селения, моляся за мир пред Престолом Владыки. Мы же, живущии на земли, вопием ти:

Ра́дуйся, яко тебе, еще живу су́щу, сослужа́ху Ангели;

радуйся, псалмопение Архангелов слышавый.

Радуйся, видимый о́бразе нашего преображения;

радуйся; яко недоставшу елею в храме Бог тебе ради с избытком лампады наполни тем.

Радуйся, лампадо Божественнаго сияния;

радуйся, сосуде благодати Божией, обильно, подобно елею, наполняющия душу твою.

Радуйся, неизсякаемый источниче, присно источающий всем токи благодати;

радуйся, о немже изумляются Ангели.

Радуйся, преслуша́ние диакона в храме наказавый;

радуйся, тщеславившагося своим гласом, и гласа и язы́ка лишивый.

Радуйся, яко, во время зноя, внезапу роса, снизшедшая свыше, священную твою главу прохлади́;

радуйся, в зна́мении сем близость преставления своего провидевый.

Ра́дуйся, Спиридо́не, преди́вный чудотво́рче.

Кондак 12

Покро́в и прибежище бы́вый всем к тебе притекающим верным еще в житии твоем, ты, святителю, не оставил еси нас сирых и по твоем успении; Бог, побеждающий естества чин, сохрани святыя мо́щи твоя нетленными во укрепление православныя веры и благочестия, в знамение безсмертия, Егоже прославляюще, вопием: Аллилу́ия.

Икос 12

Воспева́ем тя, святителю Божий, яко удивил еси мир чудесы́, истекающими от святых моще́й твоих. Вси бо с верою приходящии и лобызающии их получают вся благопотребная просимая. И мы, давшаго тебе крепость, венчавшаго тя венцем нетления и действующаго тобою Бога прославляюще, вопием ти:

Ра́дуйся, во время глада корабе́льником явивыйся и пищу доставити повелевый;

радуйся, слепым, с верою притекшим к святым моще́м твоим, зрение даровавый.

Радуйся, от неисцельныя болезни отрока исцеливый;

радуйся, беса из жены изгна́вый и здраву ю сотворивый.

Радуйся, возбранный воеводо Ке́ркиры;

радуйся, яко полчища злочестивых ага́рян изгнал еси и корабли их в пучине потопил еси.

Радуйся, егоже видеша окруженнаго сонмом Ангелов, в деснице меч державша и в трепет врагов приведша;

радуйся, создати себе храм, во еже совершати в нем литургию на пресном хлебе, воеводе возбранивый.

Радуйся, воеводу латинскаго лютою смертию поразивый;

радуйся, молниею изображение его в доме в Венеции сожегший.

Радуйся, отсту́пльства и лжемудрования Запада посрамивый;

радуйся, единую православную веру быти истинную и спасительную челове́ком утвердивый.

Ра́дуйся, Спиридо́не, преди́вный чудотво́рче.

Кондак 13

О пречу́дный святи́телю Христов, отче Спиридоне! Нынешнее наше моление прие́м, избави нас от всех бед и напастей, укрепи на враги страну нашу, даруй нам оставление прегрешений и изми́ от вечныя смерти всех вопиющих о тебе к Богу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

От ю́ности украше́нный все́ми доброде́тельми, житие́м свои́м А́нгелом подража́вый, ты, святи́телю Спиридо́не, вои́стину показа́лся еси́ друг Христо́в; мы же, зря́ще тя, небе́снаго челове́ка и земна́го А́нгела, со благогове́нием уми́льно вопие́м ти:

Ра́дуйся, у́ме, созерца́яй та́йны Пресвяты́я Тро́ицы;

ра́дуйся, обогати́выйся Духа пресве́тлым осия́нием.

Ра́дуйся, свети́льниче многосве́тлый;

ра́дуйся, ум твой безстра́стием просвети́вый.

Ра́дуйся, измла́да и́стинную простоту́ и безмо́лвие возлюби́вый;

ра́дуйся, украше́ние целому́дрия.

Ра́дуйся, любве́ неистощи́мая струя́;

ра́дуйся, я́ко страннолю́бию Авраа́ма подража́л еси́.

Ра́дуйся, я́ко всем любвеоби́льно вхо́ды до́ма своего отверза́л еси́;

ра́дуйся, ни́щих предста́телю.

Ра́дуйся, пред ни́мже благогове́ют лю́дие;

ра́дуйся, я́ко ты еси́ обита́лище Пресвята́го Ду́ха.

Ра́дуйся, Спиридо́не, преди́вный чудотво́рче.

Кондак 1

Препросла́вленный от Господа святи́телю и чудотво́рче Спиридо́не! Ны́не всечестну́ю па́мять твою́ пра́зднующе, я́ко мно́го могу́щему споспе́шествовати нам о просла́вльшем тя Христе́, уми́льно вопие́м ти: изба́ви нас от вся́ких бед и зол, да с благодаре́нием зове́м ти:

Ра́дуйся, Спиридо́не, преди́вный чудотво́рче.

Молитва 1

О вели́кий и пречу́дный святи́телю Христо́в и чудотво́рче Спиридо́не, Ке́ркирская похвало́, всея́ вселенныя светильниче пресветлый, теплый к Богу молитвенниче и всем к тебе прибегающим и с верою молящимся скоропредста́тельный заступниче! Ты веру православную на Никейстем Соборе посреде отцев преславно изъяснил еси, триединство Святыя Троицы чудесною силою показал еси и еретиков до конца посрамил еси. Услыши нас, грешных, святителю Христов, молящихся тебе, и сильным твоим предстательством у Господа избави нас от всякаго злаго обстояния: от глада, потопа, огня и смертоносныя язвы. Ты бо во временней жизни своей от всех сих бедствий избавлял еси людей твоих: от нашествия ага́рян и от глада страну твою сохранил еси, царя от неисце́льнаго недуга избавил и многия грешники к покаянию привел еси, мертвых преславно воскрешал еси, за святость же жития твоего Ангелы, невидимо в церкви поющия и сослужащия тебе, имел еси. Сице убо прослави тебе, вернаго Своего раба, Владыка Христос, яко вся тайная человеческая деяния дарова́ тебе разумети и обличати неправедно живущия. Многим, в скудости и недоста́точестве живущим, ты усердно помогал еси, люди убогия изобильно во время глада напитал еси и и́на мно́га зна́мения силою в тебе живущаго Духа Божия сотворил еси. Сице и нас не остави, святителю Христов, поминай нас, чад своих, у Престола Вседержителя и умоли Господа, да подаст многих наших грехов прощение, безбедное и мирное житие да дарует нам, кончины же живота непостыдныя и мирныя, и блаженства вечнаго в будущем веце сподобит нас, да выну возсылаем славу и благодарение Отцу и Сыну и Духу Святому, ныне и при́сно и во веки веков. Ами́нь.

Молитва 2

О всеблаже́нный святи́телю Спиридо́не, великий угодниче Христов и преславный чудотворче! Предстоя́й на Небеси́ Престолу Божию с лики Ангел, призри милостивым оком на предстоящия зде люди и просящия сильныя твоея помощи. Умоли благоутробие Человеколюбца Бога, да не осудит нас по беззакониим нашим, но да сотворит с нами по милости Своей. Испроси нам у Христа и Бога нашего мирное и безмятежное житие, здравие душевное и телесное, земли благоплодие и во всем всякое изобилие и благоденствие, и да не во зло обратим благая, да́руемая нам от щедраго Бога, но во славу Его и в прославление твоего заступления! Избави всех верою несумненною к Богу приходящих от всяких бед душевных и телесных, от всех томлений и диавольских наветов. Буди печальным уте́шитель, недугующим врач, в напастех помощник, нагим покровитель, вдовицам заступник, сирым защитник, младенцем питатель, старым укрепитель, странствующим путево́ждь, плавающим кормчий и исходатайствуй всем, крепкия помощи твоея требующим вся, яже ко спасению, полезная. Яко да, твоими молитвами наставляеми и соблюдаеми, достигнем в вечный покой и купно с тобою прославим Бога, в Троице Святей славимаго, Отца и Сына и Святаго Духа, ныне и присно и во веки веков. Ами́нь.

Ака́фист святе́й му́ченице Татиа́не Ри́мской

Кондак 1

Избра́нной неве́сте Христа́, всея́ тва́ри Соде́теля, похва́льная пе́ния воспису́ем, чистоту́ жития́ твоего́ де́вственнаго восхваля́юще и честна́я страда́ния твоя́ лобыза́юще. Ты же, в небе́снем черто́зе Жениха́ твоего лику́ющи, помина́й нас, прославля́ющих тя пе́нии хвале́бными и зову́щих ти с весе́лием:

Ра́дуйся, благоуха́нный цве́те де́вства, сла́вная му́ченице Татиа́но.

Икос 1

А́нгелов Творе́ц воззва́ тя от ве́тхаго Ри́ма, да песнопое́ши равноа́нгельным житие́м твои́м свято́е и́мя Бо́жие, кончи́ною же му́ченическою и́мя Его да просла́виши; ны́не у́бо, зря́ще небе́сную сла́ву твою́, сицевы́ми словесы́ воспева́ем тя:

Ра́дуйся, в добродетели изде́тска наста́вленная;

ра́дуйся, во стра́се Бо́жии воспита́нная.

Ра́дуйся, боже́ственное Писа́ние возлюби́вшая;

ра́дуйся, сло́вом Бо́жиим напое́нная.

Ра́дуйся, богобоя́зненному роди́телю внима́вшая;

ра́дуйся, се́мена ве́ры от него́ прие́мшая.

Ра́дуйся, земна́я вся презре́вшая;

ра́дуйся, ве́чных благ взыска́вшая.

Ра́дуйся, ум горе́ име́вшая;

ра́дуйся, к небеси́ ду́хом воспаря́вшая.

Ра́дуйся, деви́це благоглаго́ливая;

ра́дуйся, ю́нице сладкоуха́нная.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 2

Ви́дя благочестивый родитель твой житие твое, всечестна́я, насладися дарований божественных в тебе, паче бо знатности своея́ и власти консульския любляше Христа, на всяк день хвалу Ему поя: Аллилу́ия.

Икос 2

Ра́зум небесный даровася тебе, святая, егда бо юности достигла еси, тогда житие твое в девстве проводити восхотела еси. Христос же Бог, души́ твоея́ доброту ви́дяй, укрепляше тя на пути сем; темже, чистоте твоей дивящеся, воспеваем ти:

Ра́дуйся, целомудрию прилежавшая;

радуйся, девство облобызавшая.

Радуйся, Христу юность посвятившая;

радуйся, во младости Ему послужившая.

Радуйся, ко Спасу любовию пламенеющая;

радуйся, Сему единому уневестившаяся.

Радуйся, Жениху верна пребывшая;

радуйся, Того ради страдание подъемшая.

Радуйся, во дворех горних всельшаяся;

радуйся, в небесном царствии ликующая.

Радуйся, целомудренных помощнице;

радуйся, девственниц наставнице.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 3

Си́ла божественныя любве твоея содела тя диаконису, сиречь служительницу Христу, отонудуже в радости возглашала еси Ему непрестанно: Аллилу́ия.

Икос 3

Иму́щи любовь ко ближним во Христе, ангелом бестелесным уподобилася еси, Татиано, в новом звании усердно труждающися и подвиги твоя усугубляющи. Мы же, аще и грехми своими отстоим далече от тебе, обаче, на милость твою уповающе, сицевыя тебе воссылаем хвалы:

Ра́дуйся, моления на всяк час Богу возносившая;

радуйся, в молитве силу обретавшая.

Радуйся, бедных питательнице;

радуйся, вдовиц утешительнице.

Радуйся, узников в темницех посещавшая;

радуйся, сих страдания облегчавшая.

Радуйся, яко язвы их врачевала еси;

радуйся, яко мучеников ободряла еси.

Радуйся, благодати крещения споспешнице;

радуйся, бани пакибытия служительнице.

Радуйся, к купели жен приуготовлявшая;

радуйся, о спасении их усердовавшая.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 4

Бу́ря напастей воздвижеся на христианы, Александру Северу воцарившуся: аще бо и не гоняше сей кесарь истинную веру, обаче советницы его, от нихже лютейший Ульпиан бе, богом римским кланятися верныя понуждаху. Тии же, нечестиваго сего повеления небрегше, истинному Богу восклицаху: Аллилу́ия.

Икос 4

Слы́шаще тя христианку быти, дево всехвальная, нечестивии язычницы ведоша тя во храм бога своего Аполлона, да идолу поклонишися; ты же, святая, безумие их отринувши, Богу истинному поклонилася еси. Абие же падеся кумир их, и храм разрушися, и бес восстенав бежа; и того ради невернии смятошася и убояшася, христоименитии же людие в радости воззваша ти:

Ра́дуйся, яко не убоялася еси прещения;

радуйся, яко не устрашилася еси мучения.

Радуйся, Христова ученице;

радуйся, Спасова проповеднице.

Радуйся, идольское нечестие отвергшая;

радуйся, кумирослужению посмеявшаяся.

Радуйся, ложным богом не поклонившаяся;

радуйся, истинного Бога почетшая.

Радуйся, мужеству нас научающая;

радуйся, в доблести наставляющая.

Радуйся, верных ободрение;

радуйся, мучеников веселие.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 5

Богора́дованную песнь воспела еси Христу, Татиано, внегда сподобилася еси за Жениха своего пострадати: Аллилу́ия.

Икос 5

Ви́дяще чудо, во храме Аполлонове бывшее, не вразумишася беззаконнии, обаче на мучения тя ведоша. Мы же, твердость твою зряще и упование на Бога ведуще, ублажаем тя пении сицевыми:

Ра́дуйся, губителя погубившая;

радуйся, ложнаго бога низвергшая.

Радуйся, демона далече отгнавшая;

радуйся, лукаваго преогорчившая.

Радуйся, немощь естества презревшая;

радуйся, паче естества укрепленная.

Радуйся, рожденная в дольних;

радуйся, воззревшая в горняя.

Радуйся, небесным светом озаренная;

радуйся, благодатию осиянная.

Радуйся, нечестия потоки иссушившая;

радуйся, струями сладости нас усладившая.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 6

Пропове́дница веры истинныя истязателем твоим явилася еси, мученице достославная: сии бо, от ангелов ударения приемлюще и в конец изнемогше, возопиша к судии неправедному, да прекратит мучения твоя, яко пострадаша паче тебе, достославная. Ты же, видящи сие, молилася еси о них, Богу же присно воспевала: Аллилу́ия.

Икос 6

Возсия́ свет разума мучившим тя, Татиано, по молитве твоей, егда отверзошася им очи духовныя, и видеша четырех ангелов, окрест тебе стоящих, глас же с небесе, к тебе бывший, слышаша. И падоша сии пред тобою на земли, просяще прощения и взывающе ти:

Ра́дуйся, невредима в муках пребывшая;

радуйся, мучителей посрамившая.

Радуйся, небожителем уподобившаяся;

радуйся, ангелы незримо защищаемая.

Радуйся, к вере наставляющая;

радуйся, к Богу приводящая.

Радуйся, истины взалкавшим пособнице;

радуйся, правды возжадавшим водительнице.

Радуйся, яко на твоя молитвы надеемся;

радуйся, яко на заступление твое уповаем.

Радуйся, яко ко Христу тобою привлекохомся.

радуйся, яко Царство тобою улучити чаем.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 7

Хотя́ тя идолопоклонницу сотворити, святая, паки посла за тобою судия беззаконный и, видев тебе здраву сущу, ласканием потщася прельстити тя; не успев же, паки в мучение тя предаде, не ведый пети: Аллилу́ия.

Икос 7

Ди́вное знамение видим о тебе, Татиано: егда бо истязаху мучителие девственное твое тело, в крове место млеко истече. Видяще убо сие, вернии прославиша Бога, и мы воспеваем ти радостно:

Ра́дуйся, до крове пострадавшая;

радуйся, млеко излиявшая.

Радуйся, водою жизни напояющая;

радуйся, вином благодати укрепляющая.

Радуйся, сосуде благовонный;

радуйся, чаше ароматная.

Радуйся, фимиаме молитвы;

радуйся, фиале благостыни.

Радуйся, цвете нетления;

радуйся, крине небесный.

Радуйся, лозо чудоточная;

радуйся, лилие райская.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 8

Стра́нное чудо видим о тебе, дево святая: се бо в мучениих не изнемогла еси, обаче мучителие твои зело пострадаша, биени бывше от ангел жезлы железными; ты же прославляла еси о всем Бога, взывающи Тому: Аллилу́ия.

Икос 8

Всю себе предавши Христу, не убоялася еси новых мучений, Татиано, но молитвою твоею идолы в храме Дианы сокрушила еси; того ради железными коготьми терзаема была еси и сосцев исторжение претерпела еси. Ангели же Господни паки явишася тебе и исцелиша тя от язв твоих. Темже приими от нас пения сицевая:

Ра́дуйся, юности своея не пощадевшая;

радуйся, о телеси своем небрегшая.

Радуйся, противу нечестия воительнице;

радуйся, благочестия поборнице.

Радуйся, к небесным восшедшая;

радуйся, к горним востекшая.

Радуйся, на дольняя призирающая;

радуйся, к молением нашим ухо приклоняющая.

Радуйся, невесто Иисусова;

радуйся, возлюбленная Христова.

Радуйся, небесному Жениху обрученная;

радуйся, в чертог брачный вступившая.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 9

Вся́к земнородный вострепета, видев чудо сие: лев бо лютый кроткий агнец бысть, егда узре тя, Татиано добльственная, и вместо еже поглотити тя, ласкашеся к тебе и нозе твои облобызаше; хотящим же мучителем извести его из цирка паки в клеть, рассвирепе внезапу и сановника Евмения растерза, не ведуща пети Творцу всяческих: Аллилу́ия.

Икос 9

Вети́и суему́дреннии, силы Христовы не разумевающе, возгласиша, яко сила волшебная во власех твоих есть и сего ради ничтоже тя вредит. Темже убо остригоша тя и в храме Диеве затвориша. Ангели же, ободряюще тя, святая, сице взываху ти:

Ра́дуйся, девице небоязненная;

радуйся, стастотерпице добляя.

Радуйся, мученице препрославленная;

радуйся, дщи Царя небеснаго.

Радуйся, идола низринувшая;

радуйся, кумира низложившая.

Радуйся, о Бозе ликовствующая;

радуйся, о Христе веселящаяся.

Радуйся, истинныя веры адаманте;

радуйся, града горняго каменю.

Радуйся, яко во Царствие внидеши;

радуйся, яко с нами водворишися.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 10

Спаси́тельныя и тихия пристани достигнути желающи, лютая вся претерпела еси, мученице славная. Неправедный же судия, не ведый, кая новая страдания тебе измыслити, повеле тя мечем усещи. Слышащи убо сия, Татиано святая, радостию воззвала еси Богу: Аллилу́ия.

Икос 10

Царю́ Небесному предстати тщащися, честную твою главу купно со отцем твоим под меч приклонила еси, и абие душа твоя святая ко престолу Вышняго аки облак легкий возлете, ангели же и архангели, многоочитии херувими и шестокрылатии серафими, на небесех тя сретающе, радостными гласы взываху тебе:

Ра́дуйся, мученьми возвеличенная;

радуйся, девством возвысившаяся.

Радуйся, страданьми окриленная;

радуйся, чистотою вперенная.

Радуйся, голубице чистая;

радуйся, ластовице радостная.

Радуйся, славию небесный;

радуйся, птице райская.

Радуйся, к трисиятельному Солнцу воспаряющая;

радуйся, к трисветлому Светилу возносящаяся.

Радуйся, Жениха своего достигшая;

радуйся, Жизнодавцу прилепившаяся.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 11

Пе́ние непрестанное возносит ти Церковь Христова, Татиано славная, людие же российстии, десницу твою честную аки сокровище бесценное имуще, Спасителю выну вопиют благодарственно: Аллилу́ия.

Икос 11

Све́ту познания книжнаго в стране Российстей воссияти восхотевши, благочестивая царица Елисавета повеле всеучилище во граде Москве создати, еже юношам от семейств знатных и простых, богатых же и бедных различныя науки тамо постигати. Болярин же Иоанн и Михаил многомудрый, волю царицыну исполняюще, устроиша вся к сему благопотребная. В день же памяти твоея, мученице святая, иже бе день тезоименитства матере сего Иоанна, издадеся указ царский о открытии всеучилища в первопрестольном граде, последи же и храм во имя твое освящен бысть, идеже учащии купно со учащимися взываху тебе радостно:

Ра́дуйся, в ветсем Риме от язык мученная;

радуйся, в Новом Риме служением почтенная.

Радуйся, Третияго Рима покровительнице;

радуйся, в небеснем граде веселящаяся.

Радуйся, юности наставнице;

радуйся, младости путеводительнице.

Радуйся, во учении помогающая;

радуйся, молящих тя не оставляющая.

Радуйся, капища неверных сокрушившая;

радуйся, во храме христианстем поклоняемая.

Радуйся, благочестию научающая;

радуйся, к целомудрию увещавающая.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 12

Благода́ть заступления твоего улучити ищуще, во всей державе Российстей устрояти храмы во имя твое начаша людие Христовы, творения Божия испытующии и премудрость Творца познати тщащиися, и Небесному Отцу взывающии: Аллилу́ия.

Икос 12

Пою́ще славу твою, страстоносице дивная, и о хвале, во отечестве нашем земном тебе возносимой, веселящеся, вкупе со всеми христианы блажим тя радованьми сими:

Ра́дуйся, мудрость земную отринувшая;

радуйся, к премудрости небесней устремившаяся.

Радуйся, сию премудрость нам ниспосылающая;

радуйся, во тварех Творца зрети наставляющая.

Радуйся, девичу кровь за Христа пролиявшая;

радуйся, мучением венца сподобльшаяся.

Радуйся, в полце́ мученик Бога хвалящая;

радуйся, Троицу в девичестем лице прославляющая.

Радуйся, Создателю прилепившаяся;

радуйся, с Содетелем соединившаяся.

Радуйся, благодатию сердца нам возжигающая;

радуйся, к обо́жению верных призывающая.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 13

О всесла́вная и великоимени́тая му́ченице Христо́ва Татиа́но, девства и чистоты́ сосу́де златы́й! При́зри ми́лостиво на моля́щияся ти и приле́жно прося́щия моли́твеннаго твоего́ у Бо́га предста́тельства. Да́руй нам чистоту́ те́ла и души́, изба́ви нас муче́ний грехо́вных, да вы́ну Го́споду зове́м: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

Икос 1

А́нгелов Творе́ц воззва́ тя от ве́тхаго Ри́ма, да песнопое́ши равноа́нгельным житие́м твои́м свято́е и́мя Бо́жие, кончи́ною же му́ченическою и́мя Его да просла́виши; ны́не у́бо, зря́ще небе́сную сла́ву твою́, сицевы́ми словесы́ воспева́ем тя:

Ра́дуйся, в добродетели изде́тска наста́вленная;

ра́дуйся, во стра́се Бо́жии воспита́нная.

Ра́дуйся, боже́ственное Писа́ние возлюби́вшая;

ра́дуйся, сло́вом Бо́жиим напое́нная.

Ра́дуйся, богобоя́зненному роди́телю внима́вшая;

ра́дуйся, се́мена ве́ры от него́ прие́мшая.

Ра́дуйся, земна́я вся презре́вшая;

ра́дуйся, ве́чных благ взыска́вшая.

Ра́дуйся, ум горе́ име́вшая;

ра́дуйся, к небеси́ ду́хом воспаря́вшая.

Ра́дуйся, деви́це благоглаго́ливая;

ра́дуйся, ю́нице сладкоуха́нная.

Ра́дуйся, благоуха́нный цве́те де́вства, сла́вная му́ченице Татиа́но.

Кондак 1

Избра́нной неве́сте Христа́, всея́ тва́ри Соде́теля, похва́льная пе́ния воспису́ем, чистоту́ жития́ твоего́ де́вственнаго восхваля́юще и честна́я страда́ния твоя́ лобыза́юще. Ты же, в небе́снем черто́зе Жениха́ твоего лику́ющи, помина́й нас, прославля́ющих тя пе́нии хвале́бными и зову́щих ти с весе́лием:

Ра́дуйся, благоуха́нный цве́те де́вства, сла́вная му́ченице Татиа́но.

Молитва 1

О свята́я му́ченице Татиа́но! Невесто сладчайшаго Жениха твоего Христа, агнице Агнца Божественнаго, голубице целомудрия! благоуханное тело страданьми, яко одеждами царскими одеявшая, к ликом небесным сопричтенная, ликующая ныне во славе вечней! От дней младых Богу обещавшаяся святая служительнице Церкве, целомудрие соблюдшая и паче всех благ Господа возлюбившая! Тебе молимся и тебе просим: вонми прошением нашим сердечным и не отвергни молений наших! Даруй чистоту телу и души, вдохни любовь к божественным истинам, на путь добродетелей настави нас, ангельское нам охранение у Бога испроси. Раны наша и язвы телесныя уврачуй, юность огради, старость безболезненну и безбедну даруй, в смертнем часе помози! Поминай наша скорби, и отраду даруй! Посети нас, сущих в темнице греха: на покаяние настави скоро, возжги пламень молитвы! Не остави нас сирых! Да, славяще страдания твоя, воссылаем хвалу Господу сил, всегда, ныне и присно и во веки веков. Ами́нь.

Молитва 2

Му́ченице Христо́ва, Татиа́но славная, всеучи́лища гра́да сего превопресто́льнаго небе́сная покрови́тельнице, учащихся в нем и учащих известная заступнице! К предстательству твоему ныне притекающе, молимся ти, страстотерпице всехвальная: сохрани умы наша чи́сты от всякия скверны, сердца́ же наша познанием истиннаго Бога просвети. Сподоби нас, земныя науки вся постигше, и высшему учению навыкнути, еже есть памятование о Бозе и молитва непрестанная. Буди ходатаица о нас пред престолом Всевышняго, да, скончавше поприще сие земное, внидем и мы в селения райская и тамо, вкупе с тобою и со всеми святыми, прославим всечестное и поклоняемое имя Отца и Сына и Свята́го Духа во веки веков. Ами́нь.

Молитва 3

О свята́я му́ченице Татиа́но, приими ныне нас, молящихся и припадающих к святой иконе твоей. Молися о нас, рабех Божиих (имена), да избавимся всяких скорбей и болезней душевных и телесных и благочестне поживем в настоящем житии, и в будущем веце сподоби нас со всеми святыми поклонятися в Троице славимому Богу, Отцу и Сыну и Святому Духу, ныне и при́сно и во веки веков. Ами́нь.

Ака́фист святи́телю Феофа́ну, затво́рнику Вы́шенскому

Конда́к 1

Избра́нный Го́сподем Це́ркве Ру́сския свети́льниче, изря́дный подви́жниче и и́стинный служи́телю Христо́в, богому́дре святи́телю Феофа́не! Восхваля́ем тя любо́вию и чтим по́двиги и труды́ твоя́, и́миже ве́рным лю́дем до́бре послужи́л еси́, и в затво́ре пребыва́я, благода́тными уче́ньми путь спасе́ния начерта́л еси́. Ны́не же, престо́лу Бо́жию предстоя́, о нас моли́ся, зову́щих ти:

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

И́кос 1

А́нгельския чистоты́ взыску́я и ве́лию любо́вь ко Го́споду име́я, по́двиг и́ноческаго жития́ подъя́л еси́, святи́телю преди́вный. Му́дрости же дар, от Го́спода ти да́нный, стори́цею умно́жив, лю́дем во спасе́ние послужи́л еси́. Сего́ ра́ди и мы с любо́вию вопие́м ти:

Ра́дуйся, па́че всего́ земна́го Го́спода возлюби́вый;

ра́дуйся, на Него́ еди́наго все упова́ние возложи́вый.

Ра́дуйся, от младе́нчества се́рдце свое́ Го́сподеви преда́вый;

ра́дуйся, от ю́ности ра́зум свой Бо́жиею прему́дростию напита́вый.

Ра́дуйся, а́нгельскаго жития́ ревни́телю;

ра́дуйся, Ду́ха Свята́го стяжа́телю.

Ра́дуйся, на лови́тву челове́ков Бо́гом предъизбра́нный;

ра́дуйся, я́ко лучеза́рный свети́льник, Го́сподем возже́нный.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 2

Ви́дев, я́ко вся́кая жите́йская сла́дость быва́ет печа́ли прича́стна, свя́тче Феофа́не, суету́ суе́т возненави́дел еси́ и кра́сная ми́ра сего́ отве́ргл еси́, вседу́шно Бо́гу себе́ преда́в, поя́ Ему́: Аллилу́ия.

И́кос 2

Разуме́нием кни́жныя прему́дрости оби́льно от Бо́га измла́да одаре́нный, ум свой чте́нием святы́х писа́ний пита́л еси́, обрета́я в них си́лу вели́ку и свет духо́вный. Мы же, ве́дуще сие́, со умиле́нием к тебе́ взыва́ем:

Ра́дуйся, благочести́вых роди́телей отроча́ богоизбра́нное;

ра́дуйся, сокро́вище целому́дрия, благода́тию свы́ше испо́лненное.

Ра́дуйся, изде́тска к Бо́гу любо́вию пламене́вый;

ра́дуйся, от ю́ности к послуша́нию прилежа́вый.

Ра́дуйся, кро́тостию и незло́бием Го́споду подража́вый;

ра́дуйся, путь де́вства и чистоты́ избра́вый.

Ра́дуйся, и́ноческаго жития́ всем се́рдцем возжела́вый;

ра́дуйся, всего́ себе́ на служе́ние Го́сподеви преда́вый.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 3

Си́ла Бо́жия тя, святи́телю Феофа́не, немощны́й сосу́д челове́ческий, исто́чник прему́дрости соде́ла и па́стыря до́браго лю́дем дарова́, о спасе́нии их ду́шу полага́ющаго и Го́споду непреста́нно вопию́щаго: Аллилу́ия.

И́кос 3

Име́яй в се́рдце твое́м еди́наго Го́спода, ты, уго́дниче Бо́жий, с ра́достию ве́лиею вся сокро́вища души́ твоея́ и ра́зума на служе́ние Це́ркви святе́й отда́л еси́, уча́ и наставля́я вся прибега́ющия к тебе́. Мы же, ублажа́юще труды́ твоя́, вопие́м ти си́це:

Ра́дуйся, ве́лиею му́дростию Го́сподем напое́нный;

ра́дуйся, в труде́х подви́жничества испыта́нный.

Ра́дуйся, архиере́ю. Бо́гом избра́нный;

ра́дуйся, моли́твенниче о нас ко Го́споду неуста́нный.

Ра́дуйся, святи́тельскаго са́на смире́нный носи́телю;

ра́дуйся, богому́дрия ве́рный учи́телю.

Ра́дуйся, душевре́дных раско́лов искорени́телю;

ра́дуйся, ве́ры правосла́вныя ревни́телю.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 4

Бу́рею смяте́ния испо́лнишася ча́да па́ствы твоея́, хотя́щу ти, святи́телю Феофа́не, по́двигу затво́ра себе́ посвяти́ти, последи́ же возра́довахуся, ви́дяще тя наипа́че о спасе́нии их пеку́щася, и воспе́ша Бо́гу: Аллилу́ия.

И́кос 4

Слы́шавше лю́дие о вселе́нии твое́м в пу́стынь Вы́шенскую стека́хуся к тебе́ и, почита́юще тя па́стыря до́браго, проси́ша моли́тися о них и ко спасе́нию наста́вити. Мы же, ве́дяще сие́, прино́сим ти похвалы́ сицевы́я:

Ра́дуйся, я́ко оте́ц чадолюби́вый па́стве твое́й бы́вый;

ра́дуйся, непреста́нно о ней попече́ние име́вый.

Ра́дуйся, па́стырю, ду́шу твою́ за о́вцы полага́вый;

ра́дуйся, неуста́нно спасе́нию их соде́йствовавый.

Ра́дуйся, тишину́ и богомы́слие наипа́че возлюби́вый;

ра́дуйся, благо́ю во́лею себе́ от ми́ра затвори́вый.

Ра́дуйся, и́ноков любвеоби́льный наста́вниче;

ра́дуйся, оби́тели Вы́шенския неугаси́мый свети́льниче.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 5

Боготе́чная звезда́ яви́лся еси́, святи́телю досточу́дне, во оби́тели бо Вы́шенстей в по́двизех теле́сных и духо́вных пребыва́я, о́браз до́брый был еси́ христолюби́вой бра́тии, на тя взира́ющей, науча́я всех немо́лчно пе́ти Го́споду: Аллилу́ия.

И́кос 5

Ви́девше бра́тия тя, во смире́нии и кро́тости по́двиг и́ноческий соверша́юща, прихожда́ху к тебе́ и назида́хуся. Та́кожде и мы, почита́юще тя и́стиннаго избра́нника Бо́жия, вопие́м сицева́я:

Ра́дуйся, исто́чниче любве́ ко Го́споду неизсяка́емый;

ра́дуйся, кла́дезю смире́ния и кро́тости, жа́ждущих напая́ющий.

Ра́дуйся, жи́тнице, пи́щею духо́вною всех насыща́ющая;

ра́дуйся, свеще́, све́том ве́ры озаря́ющая.

Ра́дуйся, воздержа́ния до́брый рачи́телю;

ра́дуйся, спасе́ния душ усе́рдный попечи́телю.

Ра́дуйся, Правосла́вия пропове́дниче неуста́нный;

ра́дуйся, кри́не ра́йский, в пусты́не процве́тший.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 6

Пропове́дник немо́лчный и веща́тель и́стин Бо́жиих был еси́ во святи́тельстем служе́нии, просвеща́я и наставля́я па́ству твою́, досточу́дне Феофа́не, и, в затво́ре сый, не оста́вил еси́ благода́тными словесы́ твои́ми всех, притека́ющих к тебе́, подвиза́я пе́ти Бо́гу: Аллилу́ия.

И́кос 6

Возсия́, я́ко звезда́ пресве́тлая, му́дрость твоя́, ди́вный служи́телю Христо́в: Бо́жиим бо изволе́нием из затво́ра, тя сокры́вшаго, яви́шася пото́цы живы́х слове́с твои́х и откры́ся цельбоно́сный исто́чник благода́тных уче́ний, утоля́яй вся́каго жа́ждущаго и с ве́рою к нему́ припа́дающаго. Мы же взыва́ем ти си́це:

Ра́дуйся, устна́ми твои́ми му́дрость Бо́жию веща́вый;

ра́дуйся, е́юже жа́ждущия напои́вый.

Ра́дуйся, в по́двизех и́ноческаго жития́ неутоми́мый;

ра́дуйся, сто́лпе правосла́вия непоколеби́мый.

Ра́дуйся, обы́чаев грехо́вных му́дрый искорени́телю;

ра́дуйся, к доброде́тели неуста́нный води́телю.

Ра́дуйся, душ на́ших цели́телю; ра́дуйся, благоче́стия на́шего окорми́телю.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 7

Хотя́ Ца́рствия Бо́жия дости́гнути, ты, святы́й о́тче, отре́клся еси́ ми́ра, и обре́л еси́ благода́ть Ду́ха Свята́го, и с любо́вию служи́л еси́ лю́дем, подража́я Пастыренача́льнику Христу́ и поя́ Тому́: Аллилу́ия.

И́кос 7

Но́ваго подви́жника и уго́дника Христо́ва, смире́ния и кро́тости испо́лненнаго, ви́дяще тя лю́дие, с наде́ждою устреми́шася в пу́стынь Вы́шенскую, ча́юще твоея́ благода́тныя по́мощи. Та́кожде и мы, по́мощи от тебе́ прося́ще, вопие́м такова́я:

Ра́дуйся, кро́тостию ду́ха твоего́ мно́гия к Бо́гу обрати́вый;

ра́дуйся, умы́ помраче́нныя просвети́вый.

Ра́дуйся, чистоту́ а́нгельскую на земли́ стяжа́вый;

ра́дуйся, стра́ждующия твое́ю любо́вию уврачева́вый.

Ра́дуйся, незло́бия ди́вный наста́вниче;

ра́дуйся, благоче́стия всесве́тлый свети́льниче.

Ра́дуйся, к покая́нию всех призыва́яй;

ра́дуйся, по́мощи твоея́ прося́щих не оставля́яй.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 8

Стра́нный и ди́вный по́двиг яви́л еси́, святи́телю, в житии́ твое́м: в труде́х и непреста́нном богомы́слии пребыва́яй, ра́зума духо́внаго сокро́вище стяжа́л еси́ и писа́ньми твои́ми це́ркви усе́рдно послужи́л еси́. Мы же, ви́дяще сие́, во умиле́нии серде́ц на́ших благода́рно пое́м Бо́гу: Аллилу́ия.

И́кос 8

Всем вся явля́ешися, святи́телю Бо́жий: па́стырь и оте́ц, учи́тель и наста́вник и и́стинный пропове́дник, писа́ния бо твоя́ во всех граде́х и ве́сех до ны́не вопию́т немо́лчным благове́стием. Сего́ ра́ди мы, ча́да твоя́ духо́вныя, с любо́вию глаго́лем ти:

Ра́дуйся, росо́ю Ду́ха Свята́го напое́нный;

ра́дуйся, све́том благода́ти Бо́жия осене́нный.

Ра́дуйся, сокро́вище нетле́нное стяжа́вый;

ра́дуйся, дея́нием апо́стольским поревнова́вый.

Ра́дуйся, к богопозна́нию путь указу́ющий;

ра́дуйся, му́дрость благода́тную взыску́ющий.

Ра́дуйся, Це́ркве Ру́сския процвете́ние;

ра́дуйся, святы́х оте́ц украше́ние.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 9

Всяк час привре́меннаго жития́ твоего́, святи́телю, еди́ному на потре́бу рабо́тал еси́, и ду́шу твою́ хра́мину чи́сту Ду́ха Свята́го соде́лал еси́, возгрева́я се́рдце твое́ непреста́нною моли́твою Иису́совою и воспева́я Го́споду: Аллилу́ия.

И́кос 9

Вити́я златовеща́нный, кро́ткий и му́дрый яви́лся еси́ всем, внима́вшим тебе́ с ве́рою, и си́лою слове́с твои́х науча́л еси́ пра́вде Бо́жией. Сего́ ра́ди приими́ от нас, блаже́нне о́тче, восхвале́ния сицева́я:

Ра́дуйся, святи́телю Бо́жий, смире́нный и кро́ткий;

ра́дуйся, па́стырю благи́й и чадолюби́вый.

Ра́дуйся, земли́ Росси́йския златоу́сте;

ра́дуйся, богоявле́нию тезоимени́те.

Ра́дуйся, душ заблу́дших и́стинный путеводи́телю;

ра́дуйся, печа́льных ско́рый уте́шителю.

Ра́дуйся, немощны́м в ве́ре непоколеби́мое утвержде́ние;

ра́дуйся, уныва́ющим в труде́х мно́зех ободре́ние.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 10

Спасе́ния путь от грехо́вных тене́т ча́дом Бо́жиим начерта́л еси́, уго́дниче Христо́в, сказу́я о та́йнах бра́ни неви́димыя, и вене́ц вожделе́нный жа́ждущим спасе́ния показа́л еси́, призыва́я благода́рно пе́ти Бо́гу: Аллилу́ия.

И́кос 10

Стена́ и защище́ние ста́да Христо́ва от волко́в, губя́щих е́, яви́шася богому́драя писа́ния твоя́, святи́телю Бо́жий, и́миже огражда́еши ве́рных на пути́ ко спасе́нию. Мы же, просвеща́емии уче́ньми твои́ми, благогове́йно взыва́ем ти си́це:

Ра́дуйся, пра́вило ве́ры;

ра́дуйся, наста́вниче прему́дрый.

Ра́дуйся, учи́телю благоче́стия;

ра́дуйся, искорени́телю нече́стия.

Ра́дуйся, свети́льниче пресве́тлый;

ра́дуйся, пропове́дниче дерзнове́нный.

Ра́дуйся, я́ко се́ятель до́брый ни́ву Христо́ву возде́лавый;

ра́дуйся, я́ко ко́кош, ча́да твоя́ охраня́ющий.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 11

Пе́ние всехва́льное прино́сим ти, святи́телю, и ублажа́ем тя, просла́вившаго житие́м и по́двиги твои́ми свято́е и́мя Творца́ и Бо́га на́шего. Сподо́би и нас моли́твами твои́ми благонра́вное житие́ препроводи́ти, да вку́пе с тобо́ю воспои́м Тому́: Аллилу́ия.

И́кос 11

Светоза́рное житие́ твое́, преди́вный Затво́рниче, не скры́ся от и́щущих пра́вды Бо́жией. Благи́й же коне́ц твой безмяте́жный и ми́рный показа́ тя и́стинный сосу́д Бо́жией благода́ти. Мы же еди́ными усты́ со умиле́нием глаго́лем ти:

Ра́дуйся, чистоты́ душе́вныя и теле́сныя сосу́де благослове́нный;

ра́дуйся, до конца́ Го́споду послужи́вый.

Ра́дуйся, по кончи́не твое́й блаже́нства ве́чнаго удосто́ивыйся;

ра́дуйся. Ца́рствие Бо́жие насле́довавый.

Ра́дуйся, оби́тели Вы́шенския ди́вное украше́ние;

ра́дуйся, земли́ Тамбо́вския и Ша́цкия просвеще́ние.

Ра́дуйся, па́ствы ряза́нския похвале́ и ра́дование;

ра́дуйся, душ на́ших попече́ние.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 12

Благода́тию Бо́жиею преизря́дно озаре́нный и па́стве твое́й му́дре и предо́бро послужи́вый, ди́вный и кро́ткий святи́телю, не преста́ни о нас хода́тайствовати пред Го́сподем на Небеси́, иде́же предстои́ши в немо́лчном славосло́вии, со а́нгелы взыва́я Тому́: Аллилу́ия.

И́кос 12

Пою́ще по́двиги твоя́, со упова́нием припа́даем к честны́м моще́м твои́м (или́: ико́не твое́й), святи́телю Бо́жий, и мо́лим тя, небе́снаго покрови́теля на́шего и вели́каго о нас предста́теля пред Престо́лом Го́спода Сла́вы, умиле́нно взыва́юще:

Ра́дуйся, уго́дниче Бо́жий преизря́дный;

ра́дуйся, подви́жниче Христо́в преди́вный.

Ра́дуйся, предста́телю кре́пкий на тя упова́ющих;

ра́дуйся, засту́пниче ско́рый тя призыва́ющих.

Ра́дуйся, дру́же Христо́в и люби́миче Бо́жий;

ра́дуйся, хода́таю те́плый спасе́ния душ на́ших.

Ра́дуйся, целому́дренных усе́рдный охрани́телю;

ра́дуйся, в ско́рбех на́ших уте́шителю.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 13

О, богому́дрый учи́телю, земли́ Ру́сския похвале́ и украше́ние, святи́телю о́тче Феофа́не, кро́ткий и те́плый наш засту́пниче! Приими́ от нас ма́лое сие́ моле́ние, тебе́ приноси́мое, и душ на́ших благода́рное восхвале́ние. Не забу́ди нас, гре́шных, в моли́твах твои́х, да, упова́юще на тя, непреста́нно взыва́ем Го́споду Сил: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгельския чистоты́ взыску́я и ве́лию любо́вь ко Го́споду име́я, по́двиг и́ноческаго жития́ подъя́л еси́, святи́телю преди́вный. Му́дрости же дар, от Го́спода ти да́нный, стори́цею умно́жив, лю́дем во спасе́ние послужи́л еси́. Сего́ ра́ди и мы с любо́вию вопие́м ти:

Ра́дуйся, па́че всего́ земна́го Го́спода возлюби́вый;

ра́дуйся, на Него́ еди́наго все упова́ние возложи́вый.

Ра́дуйся, от младе́нчества се́рдце свое́ Го́сподеви преда́вый;

ра́дуйся, от ю́ности ра́зум свой Бо́жиею прему́дростию напита́вый.

Ра́дуйся, а́нгельскаго жития́ ревни́телю;

ра́дуйся, Ду́ха Свята́го стяжа́телю.

Ра́дуйся, на лови́тву челове́ков Бо́гом предъизбра́нный;

ра́дуйся, я́ко лучеза́рный свети́льник, Го́сподем возже́нный.

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Конда́к 1

Избра́нный Го́сподем Це́ркве Ру́сския свети́льниче, изря́дный подви́жниче и и́стинный служи́телю Христо́в, богому́дре святи́телю Феофа́не! Восхваля́ем тя любо́вию и чтим по́двиги и труды́ твоя́, и́миже ве́рным лю́дем до́бре послужи́л еси́, и в затво́ре пребыва́я, благода́тными уче́ньми путь спасе́ния начерта́л еси́. Ны́не же, престо́лу Бо́жию предстоя́, о нас моли́ся, зову́щих ти:

Ра́дуйся, святи́телю Феофа́не,

прему́дрый учи́телю и христиа́нскаго жития́ наста́вниче.

Моли́тва

О, святи́телю о́тче Феофа́не, архиере́ю пресла́вный и преди́вный затво́рниче, Бо́жий избра́нниче и Тайн Христо́вых служи́телю, богому́дрый учи́телю и апо́стольских слове́с изря́дный изъясни́телю, оте́ческих добротолю́бных сказа́ний описа́телю, христиа́нского благоче́стия изя́щный пропове́дниче и жи́зни духо́вныя иску́сный наста́вниче, по́двигов мона́шеских усе́рдный ревни́телю и всем лю́дем благода́ти хода́таю! Ны́не к тебе́, на Небесе́х Бо́гу предстоя́щему и о нас моля́щемуся припа́даем и си́це взыва́ем: испроси́ у Всеще́драго Бо́га Це́ркви Росси́йстей и стране́ на́шей мир и благостоя́ние, святи́телем Христо́вым — и́стины Боже́ственныя досто́йное охране́ние, па́ствы до́брое окормл'ение, лжеучи́телей и еретико́в изря́дное посрамле́ние, подвиза́ющимся — смире́ние, страх Бо́жий и чистоту́ душе́вную и теле́сную, учи́телем — богове́дение и му́дрость, уча́щимся — ре́вность и по́мощь Бо́жию. И всем правосла́вным — утвержде́ние на пути́ ко спасе́нию, да вку́пе с тобо́ю просла́вим Бо́жию Си́лу и Прему́дрость Го́спода на́шего Иису́са Христа́, со Безнача́льным Его́ Отце́м, со Пресвяты́м, Благи́м и Животворя́щим Его́ Ду́хом, ны́не и при́сно, и во ве́ки веко́в. Ами́нь.

Ака́фист святи́телю Филаре́ту, митрополи́ту Моско́вскому и Коло́менскому

Конда́к 1

Избра́ннаго Бо́гом на служе́ние Це́ркви Росси́йстей и прее́мника святи́телей Моско́вских, я́ко архипа́стыря Христо́ва, побо́рника и́стины и ревни́теля благоче́стия, досто́йно чту́ще тя, Филаре́те, благода́рственное пе́ние воспису́ем о тебе́ Го́споду. Ты же, хода́тайственно предстоя́й Престо́лу Бо́жию, о нас при́сно моли́ся, да с любо́вию зове́м ти:

Ра́дуйся, святи́телю Филаре́те,

ве́ры Правосла́вныя богому́дрый учи́телю.

И́кос 1

А́нгел па́ствы Росси́йския яви́лся еси́ в житии́ твое́м, святи́телю Филаре́те, охраня́я и защища́я ю́ и боле́знуя се́рдцем о Оте́честве твое́м. Ны́не же, с ли́ки Небе́сными совокупле́н, наипа́че мо́лишися за ны, усе́рдно прославля́ющих тя и зову́щих:

Ра́дуйся, святи́телей Моско́вских прее́мниче и в благода́ти им насле́дниче;

ра́дуйся, я́ко Петр град Москву́ возлюби́вый.

Ра́дуйся, я́ко Алекси́й о нем усе́рдно моли́выйся;

ра́дуйся, я́ко Ио́на бо́дрственне град стреги́й.

Ра́дуйся, я́ко Мака́рий, ру́сских святы́х ре́вностно почита́вый;

ра́дуйся, Фили́пповым по́двигом утвержда́выйся.

Ра́дуйся, И́овлеву благоче́стию подража́вый;

ра́дуйся, Ермоге́новою любо́вию ко Оте́честву распала́емый.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 2

Ви́дяще Бо́жия благода́ти оби́льное излия́ние, разуме́ем тя, святи́телю, я́ко сосу́д, испо́лненный прему́дрости и ра́зума, стра́ха Бо́жия и благоче́стия. Те́мже благода́рственно вопие́м Пода́телю всех благ: Аллилу́ия.

И́кос 2

Разуме́я промышле́ние Бо́жие о тебе́, святи́телю Филаре́те, во вся дни живота́ твоего́ тща́лся еси́ при́сно во́ли Бо́жией покаря́тися и на Го́спода Еди́наго все упова́ние возлага́ти. Те́мже мы прославля́ем тя си́це:

Ра́дуйся, от утро́бы ма́терни Го́сподем избра́нный;

ра́дуйся, от пеле́н твои́х Его́ возлюби́вый.

Ра́дуйся, от ю́ности твоея́ Бо́га взыска́вый;

ра́дуйся, до конца́ Ему́ ве́рен бы́вый.

Ра́дуйся, во вся дни Бо́гу неле́ностно труди́выйся;

ра́дуйся, и в нощи́ Ему́ бо́дренно моли́выйся.

Ра́дуйся, вы́ну пред Го́сподем ходи́вый;

ра́дуйся, в се́рдце твое́м при́сно Его́ носи́вый.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 3

Си́ла Вы́шняго умно́жи ре́вность твою́ ко благоче́стию, святи́телю Филаре́те, егда́ восприя́л еси́ мона́шеский чин и основа́ние кре́пкое ле́ствицы доброде́телей поста́вил еси́. Сего́ ра́ди, прославля́юще по́двиги твоя́, вопие́м хвале́бную песнь Бо́гу: Аллилу́ия.

И́кос 3

Име́я ра́зум богоприя́тный, восте́кл еси́, святи́телю, к позна́нию и́стины Христо́вы. Мы же, словесы́ твои́ми в ве́ре утверди́вшеся, похвалы́, я́ко кади́ло у́мное и благово́нное, прино́сим ти, взыва́юще си́це:

Ра́дуйся, Бо́гом Сло́вом науче́нный;

ра́дуйся, Ду́хом Святы́м вразумле́нный.

Ра́дуйся, богодухнове́нныя кни́ги изъясни́вый;

ра́дуйся, мно́гая писа́ния святы́х оте́ц ве́рным препода́вый.

Ра́дуйся, испове́дание ве́ры уясни́вый;

ра́дуйся, глад духо́вный сло́вом Бо́жиим утоли́вый.

Ра́дуйся, свобожде́ние угнете́нным возвести́вый;

ра́дуйся, дея́ньми свои́ми па́ству росси́йскую духо́вно обогати́вый.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 4

Бу́рю внутрь име́я помышле́ний сумни́тельных о житии свое́м, пии́т росси́йский в уны́ние прии́де. Богому́дрый же глаго́л твой услы́шав, святи́телю Филаре́те, я́ко не всу́е жизнь от Бо́га нам даде́ся, благода́рне вразуми́ся. Мы же, назида́ющеся сим, со умиле́нием Бо́гу вопие́м: Аллилу́ия.

И́кос 4

Слы́шавше па́стыри Христо́вы по всей Росси́и сла́вное и́мя твое́, святи́телю Филаре́те, к тебе́, я́ко прему́дрому архипа́стырю, притека́ху, и́щуще сове́та, наставле́ния и защище́ния. Та́кожде и мы, от тебе́ наставле́ние прие́млюще, ра́достно взыва́ем си́це:

Ра́дуйся, архиере́йством от Бо́га почте́нный;

ра́дуйся, крест сего́ служе́ния смире́нно понесы́й.

Ра́дуйся, та́ин Бо́жиих прему́дрый строи́телю;

ра́дуйся, ве́чери Госпо́дни благогове́йный соверши́телю.

Ра́дуйся, апо́столов и святи́телей прее́мниче;

ра́дуйся, благода́ти их досто́йный насле́дниче.

Ра́дуйся, ли́ка святы́х соприча́стниче;

ра́дуйся, Ца́рствия Небе́снаго при́сный жи́телю.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 5

Боготе́чная звезда́ на не́бе церко́внем возсия́л еси́, святи́телю Филаре́те, мрак грехо́вный озаря́я и тьму неве́рия просвеща́я. Те́мже яви́лся еси́ все́м и́щущим спасе́ния я́ко свети́льник путево́дный, науча́я воспева́ти Христу́ Бо́гу: Аллилу́ия.

И́кос 5

Ви́дяще лю́дие росси́йстии, святи́телю Филаре́те, усе́рдное твое́ служе́ние во дни бе́дствий наро́дных и сугу́бое попече́ние о су́щих во у́зах, возблагодари́ша Го́спода, дарова́вшаго тя, столпа́ Це́ркве на́шея. Мы же, прославля́юще и та́йная блага́я дея́ния твоя́, ны́не Про́мыслом Бо́жиим явле́нная, воспева́ем си́це:

Ра́дуйся, Коло́мны благо́е прозябе́ние;

ра́дуйся, Ла́вры Се́ргиевы благоуха́нный цве́те.

Ра́дуйся, гра́да Петро́ва преизя́щный сто́лпе;

ра́дуйся, Твери́ преимени́тое украше́ние.

Ра́дуйся, Яросла́вля пресла́вное велича́ние;

ра́дуйся, первопресто́льныя Москвы́ похвало́.

Ра́дуйся, Руси́ святы́я ликова́ние;

ра́дуйся, всем притека́ющим к тебе́ ра́дование.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 6

Пропове́дника златоу́стаго ве́мы тя, святи́телю Филаре́те, сло́вом И́стины нра́вы благи́я утвержда́яй, заблу́ждшия исправля́яй, гре́шныя облича́яй. Сего́ ра́ди, восхваля́юще тя, песнь Бо́гу воздае́м: Аллилу́ия.

И́кос 6

Возсия́л еси́ ева́нгельски на све́щнице церко́внем я́ко свети́льник, верху́ горы́ стоя́й, святи́телю Филаре́те, о́браз ве́рным показа́в сло́вом, житие́м, любо́вию, ве́рою и чистото́ю. Сего́ ра́ди вопие́м ти:

Ра́дуйся, Христа́ ра́ди во уме́ты вся вмени́вый;

ра́дуйся, по́двигом до́брым подвиза́выйся.

Ра́дуйся, от ю́ности себе́ во́ли Бо́жией преда́вый;

ра́дуйся, моли́тву все́м се́рдцем возлюби́вый.

Ра́дуйся, сло́ву Бо́жию науче́нный;

ра́дуйся, послуша́нию навы́кнувый.

Ра́дуйся, в терпе́нии ду́шу твою́ спасы́й;

ра́дуйся, в смире́нии Бо́гом превознесе́нный.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 7

Хотя́ в мона́шестве смире́нно житие́ проводи́ти, потща́лся еси́, свя́те, суеты́ ми́ра сего́ избе́гнути. Про́мысл же Бо́жий, вя́щшее о тебе́ промышля́я, поста́ви тя священноархимандри́та оби́тели Се́ргиевы и святи́теля Це́ркве Росси́йския. Мы же, дивя́щеся сему́, пое́м Бо́гу: Аллилу́ия.

И́кос 7

Но́вый показа́ся рачи́тель и устрои́тель скито́в и оби́телей, святи́телю Филаре́те, да вси хот́ящии ше́ствовати у́зким путе́м, спаси́тельную жизнь в них обря́щут. Те́мже вопие́м ти:

Ра́дуйся, собла́зны ми́ра не прельсти́выйся;

ра́дуйся, обе́ты мона́шества испо́лнивый.

Ра́дуйся, преподо́бнаго Се́ргия от ю́ности возлюби́вый;

ра́дуйся, посеще́нием его́ уте́шенный.

Ра́дуйся, преподо́бнаго Анто́ния, я́ко духо́внаго отца́ и собесе́дника име́вый;

ра́дуйся, преподо́бнаго Серафи́ма усе́рдно почита́вый.

Ра́дуйся, пусты́нное житие́ в се́рдце носи́вый;

ра́дуйся, сего́ ради скиты́ в Ла́вре Тро́ицстей насади́вый.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 8

Стра́нное и ди́вное чу́до явля́ет днесь Храм Христа́ Спаси́теля, тобо́ю, святи́телю Филаре́те, в воспомина́ние побе́ды христолюби́ваго росси́йскаго во́инства основа́нный, в годи́ну же безбо́жия до основа́ния разру́шенный и ны́не ми́лостию Бо́жиею возрожде́нный. Мы же, о сем благодаря́ще Бо́га, вопие́м: Аллилу́ия.

И́кос 8

Весь был еси́ всем, святи́телю Филаре́те, я́ко архипа́стырь ми́лостивый и оте́ц до́брый чадолюби́вый и вся́кое де́ло с разсужде́нием во бла́го Це́ркве Бо́жия творя́й. Те́мже зове́м ти:

Ра́дуйся, Хра́ма Христа́ Спаси́теля основа́телю;

ра́дуйся, благоле́пия церко́внаго ревни́телю.

Ра́дуйся, свяще́нства богому́дрый архипа́стырю;

ра́дуйся, мона́шествующих наста́вниче.

Ра́дуйся, церко́вных уста́вов храни́телю;

ра́дуйся, лжему́дрствований искорени́телю.

Ра́дуйся, во благи́х де́лех помо́щниче;

ра́дуйся, в до́брых наме́рениих поспе́шниче.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 9

Всяк во́зраст и чин челове́ческий удиви́шася оби́лию благода́ти Бо́жия, в тебе́ де́йствующия, е́юже, не́мощь теле́сную ду́хом препобежда́я, мно́гия труды́ подъя́л еси́, Бо́гу взыва́я: Аллилу́ия.

И́кос 9

Вети́и многовеща́ннии и мудрецы́ ве́ка сего́ умолка́ху при гла́се богому́дрых слове́с твои́х, святи́телю. Мы же, дивя́щеся Ду́ху благода́ти прему́дрости и ра́зума, оби́льно де́йствующу в тебе́, ве́рно вопие́м:

Ра́дуйся, фило́софе велему́дрый;

ра́дуйся, пропове́дниче преизя́щный.

Ра́дуйся, благове́стниче златоу́стый;

ра́дуйся, наста́вниче предо́брый.

Ра́дуйся, заблу́ждших исправл́ение;

ра́дуйся, безбо́жных вразумле́ние.

Ра́дуйся, суему́дрых посрами́телю;

ра́дуйся, боголю́бцев покрови́телю.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 10

Спасти́ хотя́ ду́шу твою́, святи́телю Филаре́те, крест Христо́в я́ко благо́е и́го на ра́мо подъя́л еси́ и с любо́вию за Го́сподем после́довал еси́, поя́ Ему́: Аллилу́ия.

И́кос 10

Стена́ кре́пкая был еси́, святи́телю Филаре́те, Це́ркви и па́стве твое́й Росси́йстей, защища́я и огражда́я от напа́дающих и гоня́щих ю́. Те́мже мы, прославля́юще тя я́ко побо́рника ве́ры и благоче́стия, зове́м:

Ра́дуйся, о па́стве твое́й при́сно се́рдцем боле́зновавый;

ра́дуйся, о благостоя́нии Оте́чества твоего́ сле́зно моли́выйся.

Ра́дуйся, гряду́щая Росси́и, я́ко те́мный о́блак, предве́девый;

ра́дуйся, во искуше́ниих к терпе́нию па́ству твою́ призыва́вый.

Ра́дуйся, ересе́й му́жественный посрами́телю;

ра́дуйся, раско́ла ре́вностный врачева́телю.

Ра́дуйся, заблу́ждших кро́ткий вразуми́телю;

ра́дуйся, оте́ческих обы́чаев тве́рдый блюсти́телю.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 11

Пе́ние вся́кое подоба́ет возда́ти ти, святи́телю Филаре́те, ты бо смире́нием приобре́л еси́ высо́кая, послуша́нием во́ли Бо́жией стяжа́л еси́ благода́ть Свята́го Ду́ха. Сего́ ра́ди просла́вльшему тя Бо́гу вопие́м: Аллилу́ия.

И́кос 11

Я́ко светоприе́мное зерца́ло Христа́, Со́лнца у́мнаго, начерта́л еси́, святи́телю Филаре́те, в се́рдце твое́м зра́ки го́рних веще́й, к ра́зуму Боже́ственному наставля́я зову́щия ти:

Ра́дуйся, свети́льниче, ми́ру Бо́гом да́нный;

ра́дуйся, к святи́тельству Го́сподем призва́нный.

Ра́дуйся, под и́го Христо́во вы́ю преклони́вый;

ра́дуйся, бре́мя Его́ кро́тко подъе́мый.

Ра́дуйся, искуше́ния му́жественне претерпе́вый;

ра́дуйся, я́звы Го́спода Христа́ в се́рдце твое́м носи́вый.

Ра́дуйся, люб́вию Христо́вою осия́нный;

ра́дуйся, све́том ея́ просвеще́нный.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 12

Благода́ть святи́тельства дарова́ Госпо́дь ти, богому́дре Филаре́те, да гре́шныя обличи́ши, немощны́я укрепи́ши, ка́ющияся возста́виши и всем вся бу́деши, да вся́ко не́кия спасе́ши. Сего́ ра́ди благода́рственно Бо́гу пое́м: Аллилу́ия.

И́кос 12

Пою́ще честно́е преставле́ние твое́, святи́телю Фила́рете, в не́мже Го́споду с ра́достию предста́л еси́, прославля́ем тя, я́ко вои́стину умно́жившаго во сто крат да́нный ти тала́нт, и с любо́вию вопие́м:

Ра́дуйся, христиа́нския кончи́ны сподо́бивыйся;

ра́дуйся, от роди́теля твоего́ усо́пшаго кончи́ну предузна́вый.

Ра́дуйся, я́ко в день преставле́ния твоего́ Боже́ственную литурги́ю соверши́л еси́;

ра́дуйся, я́ко на Небеси́ со святы́ми водвори́лся еси́.

Ра́дуйся, во оби́тели преподо́бнаго Се́ргия погребе́нный;

ра́дуйся, от безбо́жных по сме́рти теле́сное поруга́ние претерпе́вый.

Ра́дуйся, я́ко мо́щи твоя́ во вре́мя благоприя́тно обрето́шася;

ра́дуйся, я́ко в сто́льный град мощьми́ святы́ми твои́ми возврати́лся еси.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 13

О богому́дре святи́телю Христо́в Филаре́те, учи́телю прему́дрый и златоу́сте Росси́йский! Приими́ моле́бное сие́ пе́ние и умоли́ Го́спода на́шего Иису́са Христа́ сохрани́ти в чистоте́ и свя́тости Це́рковь Ру́сскую, Оте́честву на́шему благостоя́ние дарова́ти, нам же, уче́ньми и писа́ньми твои́ми науче́нным, Ца́рствие Небе́сное улучи́ти, иде́же вку́пе с тобо́ю ра́достно бу́дем воспева́ти Ему́: Аллилу́ия.

Сей конда́к глаго́лется три́жды.

И па́ки чте́тся и́кос 1–й и конда́к 1–й:

И́кос 1

А́нгел па́ствы Росси́йския яви́лся еси́ в житии́ твое́м, святи́телю Филаре́те, охраня́я и защища́я ю́ и боле́знуя се́рдцем о Оте́честве твое́м. Ны́не же, с ли́ки Небе́сными совокупле́н, наипа́че мо́лишися за ны, усе́рдно прославля́ющих тя и зову́щих:

Ра́дуйся, святи́телей Моско́вских прее́мниче и в благода́ти им насле́дниче;

ра́дуйся, я́ко Петр град Москву́ возлюби́вый.

Ра́дуйся, я́ко Алекси́й о нем усе́рдно моли́выйся;

ра́дуйся, я́ко Ио́на бо́дрственне град стреги́й.

Ра́дуйся, я́ко Мака́рий, ру́сских святы́х ре́вностно почита́вый;

ра́дуйся, Фили́пповым по́двигом утвержда́выйся.

Ра́дуйся, И́овлеву благоче́стию подража́вый;

ра́дуйся, Ермоге́новою любо́вию ко Оте́честву распала́емый.

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Конда́к 1

Избра́ннаго Бо́гом на служе́ние Це́ркви Росси́йстей и прее́мника святи́телей Моско́вских, я́ко архипа́стыря Христо́ва, побо́рника и́стины и ревни́теля благоче́стия, досто́йно чту́ще тя, Филаре́те, благода́рственное пе́ние воспису́ем о тебе́ Го́споду. Ты же, хода́тайственно предстоя́й Престо́лу Бо́жию, о нас при́сно моли́ся, да с любо́вию зове́м ти:

Ра́дуйся, святи́телю Филаре́те,

ве́ры Правосла́вныя богому́дрый учи́телю.

Моли́тва

О пресла́вне и богому́дре святи́телю Христо́в Филаре́те, Росси́йския Це́ркве свети́льниче, земли́ на́шея похвало́ и гра́ду Москв́е украше́ние! Ты житие́м и служе́нием твои́м трие́м вселе́нским святи́телем был еси́ подо́бник:

Васи́лию Вели́кому – я́ко бытие́ су́щих изъясни́л еси́, Це́ркве Бо́жия и Та́ин Христо́вых строи́тель до́брый яви́лся еси́, и́ноческих уста́вов быв ре́вностный исполни́тель и покрови́тель;

Григо́рию Богосло́ву – я́ко неботаи́нственных созерца́ний о Святе́й Тро́ице и о Бо́зе Сло́ве сподо́бился еси́ и сих иску́сный провозве́стник яви́лся еси́;

Иоа́нну Златоу́стому – я́ко неуста́нный пропове́дник и учи́тель покая́ния наро́да Бо́жия был еси́.

И ны́не, вку́пе с ни́ми предстоя́ во сла́ве Престо́лу Бо́жию и хода́тайствуя о нас, моли́ Це́ркви Росси́йстей на ка́мени испове́дания Правосла́вныя ве́ры утвержде́нней бы́ти, стране́ на́шей ми́р и едине́ние дарова́ти, па́стырем сло́во Боже́ственныя И́стины пра́во пра́вити, град Москву́ и па́ству твою́ от вся́ких напа́стей сохрани́ти.

При́зри с Небесе́, святи́телю, на ны, ча́да твоя́, и да́руй нам те́плым твои́м хода́тайством ко Го́споду в за́поведех Его́ преспева́ти, ве́ру тверду, любо́вь нелицеме́рну и благоче́стие до после́дняго часа́ сме́ртнаго сохрани́ти, да непосты́дно предста́нем Спаси́телю на́шему Го́споду Иису́су Христу́, Ему́же со Отце́м и Святы́м Ду́хом подоба́ет сла́ва, че́сть и поклоне́ние, ны́не и при́сно, и во ве́ки веко́в. Ами́нь.

Ака́фист свято́му апо́столу Фоме́

Конда́к 1

Подо́бен: Взбра́нной Воево́де:

Избра́нный самови́дче Сло́ва и свиде́телю Его́ сла́вный,

да́же до после́дних земли́ благовести́л еси́ ве́ру твою́:

«Его́же ра́ны аз осяза́х, Сей есть Госпо́дь и Бог».

Те́мже и ны́не, созерца́яй нам незри́мая,

за взыску́ющия ве́ры моли́ся, да зове́м ти:

Ра́дуйся, апо́столе Фомо́, неве́рием до́брым ве́ру утверди́вый.

И́кос 1

А́нгелом неве́домое та́инство позна́л еси́, Пло́ть Бо́га жи́ва дерзнове́нною десни́цею осяза́я, те́мже, ужаса́ющеся и дивя́щеся, зове́м ти:

Ра́дуйся, я́ко дерзнове́ние твое́ Бог предуве́де;

ра́дуйся, я́ко на служе́ние Свое́ тя предуста́ви.

Ра́дуйся, я́ко неве́рие твое́ не осуди́ся;

ра́дуйся, я́ко ве́ра твоя́ утверди́ся.

Ра́дуйся, я́ко Христо́с в лик апо́стольский тя избра́;

ра́дуйся, я́ко стопы́ твоя́ по словеси́ Своему́ напра́ви.

Ра́дуйся, я́ко уста́ ко усто́м тебе́ бы́сть Бо́жие веща́ние;

ра́дуйся, я́ко приклони́ся Госпо́дь к любопы́тнаго пе́рста осяза́нию.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 2

«Словеса́ ва́ша о явле́нии Воскре́сшаго неудобоприя́тельна ми явля́ются, — вопия́ше Фома́ ины́м ученико́м, — а́ще не ви́жду на руку́ Его́ я́звы гвозди́нныя, и не вложу́ пе́рста моего́ в я́звы гвозди́нныя, и вложу́ ру́ку мою́ в ре́бра Его́, не дерзну́ взыва́ти Сему́: Аллилу́ия».

И́кос 2

Ра́зум недоразумева́емый догма́тов ве́ры разуме́ти и́щуще, вопроша́ем в смяте́нии: во двою́ естеству́ еди́но Лице́ ка́ко Це́рковь му́дрствует и воспева́ет? Оба́че неве́рием твои́м, апо́столе, уверя́еми в сем, взыва́ем:

Ра́дуйся, я́ко Христо́с еди́н хлеб с тобо́ю вкуси́;

ра́дуйся, я́ко еди́но со́лнце над ва́ма возсия́.

Ра́дуйся, я́ко хле́бом и́стины мно́ги насы́тил еси́;

ра́дуйся, я́ко Со́лнце пра́вды возлюби́л еси́.

Ра́дуйся, я́ко еди́н исто́чник вы напои́;

ра́дуйся, я́ко еди́на смоко́вница ва́ма сень даде́.

Ра́дуйся, я́ко ре́ки благода́ти источи́л еси́;

ра́дуйся, я́ко не безпло́дная смоко́вница показа́лся еси́.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 3

«Си́ле Вы́шняго вся возмо́жна суть, — вопия́ше Фома́, — мо́жет бо и уме́ршия воскреша́ти, оба́че ка́ко сме́рти приобщи́ся Сей, Ему́же подоба́ет воспева́ти: Аллилу́ия».

И́кос 3

Богоприя́тну Де́ву прозре́ младе́нец, во чре́ве Елисаве́тином сый, мы же, о́чи иму́ще, не зрим блага́я дела́ Госпо́дня, оба́че сло́во Христо́во, апо́столу рече́нное: блаже́ни не ви́девшии и ве́ровавшии, помина́ем с наде́ждою, и та́ко сему́ взыва́ем:

Ра́дуйся, спасе́ния возжела́вый;

ра́дуйся, я́ко проро́ки ча́янная узре́л еси́.

Ра́дуйся, Ада́мом утра́ченная взыска́вый;

ра́дуйся, я́ко Спаси́теля обре́л еси́.

Ра́дуйся, Све́том ми́ра просвеще́нный;

ра́дуйся, я́ко Не́бо отве́рзеся ти.

Ра́дуйся, Сло́вом О́тчим умудре́нный;

ра́дуйся, я́ко та́йны Ца́рствия откры́шася ти.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 4

«Бу́рю внутрь име́ю помышле́ний сумни́тельных, — вопия́ше Фома́, — ка́ко бо во гроб положе́н бысть по вода́м Ходи́вый и Ла́заря Воскреси́вый, Ему́же аз жела́ю воспе́ти: Аллилу́ия».

И́кос 4

Слы́шаша у́бо па́стырие А́нгелов, пою́щих Младе́нца Спа́са, и, ше́дше, поклони́шася Ему́; мы же, у́ши иму́ще, не вне́млем гла́су Госпо́дню, оба́че на твое́ предста́тельство, апо́столе, упова́ем и зове́м ти:

Ра́дуйся, в корабли́ со Христо́м ходи́вый;

ра́дуйся, по волна́м Ходя́щу поклони́выйся.

Ра́дуйся, мре́жею Христо́вою уловле́нный;

ра́дуйся, в ковче́г спасе́ния ступи́вый.

Ра́дуйся, я́ко во́ды неве́рствия не поглоти́ша тя;

ра́дуйся, я́ко бу́ря сомне́ний тя не потопи́.

Ра́дуйся, я́ко Христо́с над бе́здною тя удержа́;

ра́дуйся, я́ко десни́цу с я́звою ти простре́.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 5

«Боготе́чной звезде́ после́доваша волсви́, — вопия́ше Фома́, — та́ко и аз вожделе́ю сле́довати Тебе́, Го́споди и Бо́же мой, да́ждь ми то́кмо прикосну́тися Ти, да и аз воспою́: Аллилу́ия».

И́кос 5

Да́ры принесо́ша халде́йстии о́троцы седя́щу на руку́ Деви́чу Созда́телю тва́ри, мы же, ру́це иму́ще пра́здны от дел благи́х, ка́ко присту́пим к Сему́, ве́ры прося́ще, а́ще не апо́стола Фому́ помина́юще и та́ко ему́ зову́ще:

Ра́дуйся, я́ко Господи́н жа́твы призва́ тя;

ра́дуйся, я́ко в вертогра́де Того́ до́бре потруди́лся еси́.

Ра́дуйся, я́ко де́латель и ни́ва яви́лся еси́;

ра́дуйся, я́ко плод стори́цею прине́сл еси́.

Ра́дуйся, я́ко со Влады́кою дней у́треневал еси́;

ра́дуйся, я́ко ча́шу Христо́ву испи́л еси́.

Ра́дуйся, я́ко и нощь просвеще́ние ти бысть;

ра́дуйся, я́ко Го́споду Сла́вы спросла́вился еси́.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 6

«Пропове́дницы богоно́сни бы́вше волсви́, — вопия́ше Фома́, — испове́даша Тя, Христе́, я́ко Спа́са всех; а́ще у́бо не уве́рую в Воскресе́ние Твое́, не явлю́ся ли и аз я́ко И́род, не ве́дый пе́ти: Аллилу́ия».

И́кос 6

Возсия́вый во Еги́пте Свет и́стины да разсе́ет, я́ко дым, вся сомне́ния на́ша: ве́руем бо, Го́споди, помози́ неве́рию на́шему; ты же, апо́столе, укрепи́ свиде́тельством твои́м зову́щия ти:

Ра́дуйся, в сла́дость Христа́ послу́шавый;

ра́дуйся, во сла́ву Его́ пожи́вый.

Ра́дуйся, с терпе́нием Тому́ послужи́вый;

ра́дуйся, с весе́лием за Него́ уме́рый.

Ра́дуйся, ра́ну Прободе́ннаго осяза́вый;

ра́дуйся, Кро́вию Христо́вою искупле́нный.

Ра́дуйся, копие́м мучи́тельским прободе́нный;

ра́дуйся, кровь за Христа́ пролия́вый.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 7

«Хотя́щу Симео́ну пра́ведному умре́ти, — вопия́ше Фома́, — вда́лся еси́ я́ко Младе́нец тому́, но позна́лся еси́ ему́ и Бог соверше́нный; сотвори́ у́бо, Го́споди, и мне та́ко, да а́бие воззову́ Ти: Аллилу́ия».

И́кос 7

Но́вое показа́ Творе́ц снисхожде́ние нам, на безсме́ртнем Те́ле сме́ртныя я́звы яви́ти изво́ливый апо́столу Своему́, ему́же с любо́вию взыва́ем:

Ра́дуйся, от Прему́дрости му́дрость прие́мый;

ра́дуйся, от Любве́ любви́ научи́выйся.

Ра́дуйся, у Смире́ния смире́нию навы́кший;

ра́дуйся, Бла́гом во бла́зе утвержде́нный.

Ра́дуйся, Терпе́нием в терпе́нии наста́вленный;

ра́дуйся, Кро́тости в кро́тости подража́вый.

Ра́дуйся, Послуша́нием к послуша́нию приведе́нный;

ра́дуйся, Сы́ном Отцу́ усыновле́нный.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 8

«Стра́нное чу́до ви́жду, — вопия́ше Фома́. — Две́рем затворе́нным, яко дух, вхо́дит Христо́с. Осяза́ю оба́че ра́ны и я́звы Его́, и что у́бо реку́, то́кмо: Госпо́дь мой и Бог мой; что у́бо воспою́, то́кмо: Аллилу́ия».

И́кос 8

Вси есмы́ в ни́жних и вы́шних ника́коже достига́ем, оба́че ве́руем, я́ко обоя́ соедини́ в Себе́ Госпо́дь, я́коже яви́ сие́ апо́столу Своему́, от нас воспева́ему си́це:

Ра́дуйся, с четверодне́вным Ла́зарем вечеря́вый;

ра́дуйся, увере́ния во и́стине ре́вностно взыска́вый.

Ра́дуйся, «Оса́нна в вы́шних!» возгласи́вый;

ра́дуйся, любо́вию увере́ние сие́ улучи́вый.

Ра́дуйся, воплоще́ние Сло́ва уве́девый;

ра́дуйся, ми́ром гони́мый.

Ра́дуйся, безслове́сная пло́ти попра́вый;

ра́дуйся, мир от Христа́ прие́мый.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 9

«Вся́кое естество́ тва́рное вмести́ти Боже́ственное ника́коже возмога́ет, — вопия́ше Фома́, — Ты Еди́ный о́ба несли́тно и неразде́льно в Себе́ сочета́л еси́, Тебе́ пою́: Аллилу́ия».

И́кос 9

Вети́и многовеща́ннии ничесо́же приложи́ти дерза́ют, апо́столе, до́брому испове́данию твоему́: Госпо́дь мой и Бог мой; за сие́ и от нас приими́ сицева́я:

Ра́дуйся, я́ко но́зе ко умове́нию Христу́ просте́рл еси́;

ра́дуйся, я́ко до́ма на земли́ не име́л еси́.

Ра́дуйся, я́ко но́зе на путь ми́рен напра́вил еси́;

ра́дуйся, я́ко оби́тель в дому́ О́тчи сниска́л еси́.

Ра́дуйся, я́ко строи́тель ца́рский наре́клся еси́;

ра́дуйся, я́ко архите́ктон прему́дрый обре́лся еси́.

Ра́дуйся, я́ко зла́то ни́щим разда́л еси́;

ра́дуйся, я́ко черто́г Небе́сный царю́ воздви́гл еси́.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 10

«Спасти́ хотя́ мир, — вопия́ше Фома́, — животворя́щею Кро́вию из прободе́нных ребр, Го́споди Бо́же мой, напои́л еси́ вся, я́же осяза́в, Тебе́ пою́: Аллилу́ия».

И́кос 10

Сте́ны Иерусали́ма Небе́снаго на двана́десяти основа́ниих утверди́шася; я́коже еди́но от сих тя почита́ем, апо́столе сла́вне, и та́ко ти воспису́ем:

Ра́дуйся, я́ко язы́к о́гнен на тебе́ почи́;

ра́дуйся, я́ко сла́ва Христо́ва тя осия́.

Ра́дуйся, я́ко язы́ки мно́ги просвети́л еси́;

ра́дуйся, я́ко и́мя Христо́во просла́вил еси́.

Ра́дуйся, я́ко неду́жных исцеля́л еси́;

ра́дуйся, я́ко ме́ртвых восставля́л еси́.

Ра́дуйся, я́ко и ду́си повинова́хуся ти;

ра́дуйся, я́ко и́мя твое́ написа́ся на Небеси́.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 11

«Пе́ние вся́кое побежда́ется, — вопия́ше Фома́, — тща́щееся воспе́ти сла́ву Воскресе́ния Твоего́, Го́споди, оба́че сие́ возвещу́ до после́дних земли́, да всяк язы́к И́стинному Бо́гу зове́т: Аллилу́ия».

И́кос 11

Светоприе́мную свещу́ зрим тя, апо́столе сла́вный, прикоснове́нием к обо́женной Пло́ти возжже́нную, те́мже прино́сим ти сицева́я:

Ра́дуйся, би́сере ри́зы церко́вныя;

ра́дуйся, вертогра́дарю И́стины.

Ра́дуйся, ко́реню богосло́вия;

ра́дуйся, цве́те благоче́стия.

Ра́дуйся, ро́ждие лозы́ боже́ственныя;

ра́дуйся, благоуха́ние, прия́тно Бо́гови.

Ра́дуйся, зла́тице, огне́м очище́нная;

ра́дуйся, весно́ целому́дрия.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 12

«Благода́ть и жи́знь прише́дый да́ти вся́кой пло́ти, — вопия́ше Фома́ ины́м ученико́м, — не возда́ст ли сия́ Пода́вшей Ему́ плоть? Оба́че укажи́те мне гроб Ея́, да со слеза́ми воззову́ Бо́гови: Аллилу́ия».

И́кос 12

Пою́ще Успе́ние Богоро́дицы, апо́столи проводи́ша тя ко гро́бу Ея́, и, вшед и обре́т сей пуст, возда́л еси́ хвалу́ Го́споду; те́мже зове́м ти:

Ра́дуйся, Бо́жиею Ма́терию возлю́бленный;

ра́дуйся, ко проща́нию То́ю призва́нный.

Ра́дуйся, я́ко ма́терь, Ю́ возлюби́вый;

ра́дуйся, Бо́жиим Про́мыслом удержа́нный.

Ра́дуйся, на гроб Ея́ пла́кати прише́дый;

ра́дуйся, ка́мень от него́ отвали́вый.

Ра́дуйся, ра́дость ве́лию лю́дем откры́вый;

ра́дуйся, воста́ние Пречи́стыя возвести́вый.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 13

О пресла́вный апо́столе Христо́в Фомо́, ма́лое сие́ приими́ от нас приноше́ние и умоли́ за ны Го́спода Сла́вы, да утверди́вшеся по́мощию твое́ю, обря́щем и мы ве́ры плоды́ благи́я, Творцу́ вся́ческих пою́ще: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к.

И́кос 1

А́нгелом неве́домое та́инство позна́л еси́, Пло́ть Бо́га жи́ва дерзнове́нною десни́цею осяза́я, те́мже, ужаса́ющеся и дивя́щеся, зове́м ти:

Ра́дуйся, я́ко дерзнове́ние твое́ Бог предуве́де;

ра́дуйся, я́ко на служе́ние Свое́ тя предуста́ви.

Ра́дуйся, я́ко неве́рие твое́ не осуди́ся;

ра́дуйся, я́ко ве́ра твоя́ утверди́ся.

Ра́дуйся, я́ко Христо́с в лик апо́стольский тя избра́;

ра́дуйся, я́ко стопы́ твоя́ по словеси́ Своему́ напра́ви.

Ра́дуйся, я́ко уста́ ко усто́м тебе́ бы́сть Бо́жие веща́ние;

ра́дуйся, я́ко приклони́ся Госпо́дь к любопы́тнаго пе́рста осяза́нию.

Ра́дуйся, апо́столе Фомо́, неве́рием до́брым ве́ру утверди́вый.

Конда́к 1

Избра́нный самови́дче Сло́ва и свиде́телю Его́ сла́вный,

да́же до после́дних земли́ благовести́л еси́ ве́ру твою́:

«Его́же ра́ны аз осяза́х, Сей есть Госпо́дь и Бог».

Те́мже и ны́не, созерца́яй нам незри́мая,

за взыску́ющия ве́ры моли́ся, да зове́м ти:

Ра́дуйся, апо́столе Фомо́, неве́рием до́брым ве́ру утверди́вый.

Моли́тва

О благознамени́тый и сла́вный апо́столе Христо́в Фомо́! Егда́ на коне́ц веко́в к челове́ком прише́дый Бог избра́ тя в ученики́ Своя́ и даде́ ти власть боля́щия исцеля́ти, прокаже́нныя очища́ти, ме́ртвыя воскреша́ти, бе́сы изгоня́ти, тогда́ не сих ра́ди, но наипа́че любо́вию прилепи́лся еси́ ко Христу́, жела́нием вожделе́в да́же до сме́рти сле́довати по Нем. Сего́ ра́ди, а́ще попуще́нием Боже́ственным и не зрел еси́ со ины́ми ученики́ воскре́сшаго Спа́са, а́ще и отре́клся еси́ ве́ровати сему́, до́ндеже вложи́ши перст свой в я́звы гвозди́нныя и вложи́ши ру́ку свою́ в ре́бра Его́, оба́че испо́лни Госпо́дь проше́ние се́рдца твоего́ и непрело́жно па́ки ве́ру твою́ утверди́. Те́мже мо́лим тя: отве́рзи нам о́чи ве́ры, да плотски́м неви́димая явя́тся нам; пода́ждь нам наде́жду на снисхожде́ние Бо́жие, да отча́яние грехо́вное не пожре́т ны; откры́й нам блаже́нство любве́, я́же крепка́ есть, я́ко смерть, и еди́на возмога́ет над то́ю, да порабо́тавше Христу́ на земли́, воздви́гнем и мы себе́ кро́вы Небе́сныя и с тобо́ю и все́ми святы́ми просла́вим пречестно́е и великоле́пое и́мя Отца́ и Сы́на и Свята́го Ду́ха. Ами́нь.

Ака́фист святы́м ца́рственным страстоте́рпцем

Конда́к 1

Избра́ннии ца́рственнии страстоте́рпцы,

еди́на дома́шняя це́рковь Христо́ва,

Нико́лае, Алекса́ндро, Алекси́е,

О́льго, Татиа́но, Мари́е и Анастаси́е,

вы, сою́зом любве́ связу́еми,

я́ко а́гнцы, Христу́ Бо́гу ве́рою после́довали есте́

и, в страда́ниих смерть претерпе́вше,

Ца́рствия Небе́снаго насле́дницы яви́лися есте́.

Ны́не же, дерзнове́ние ко Го́споду иму́ще,

моли́теся о земне́м оте́честве ва́шем, да прославля́ем вас си́це:

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

И́кос 1

А́нгельскими си́лами укрепля́еми во и́стиннем пути́, седмочи́сленнии страстоте́рпцы, о житии́ пра́веднем и богоуго́днем ревнова́ли есте́, да я́вите наро́ду ру́сскому о́браз благочести́вых царе́й. Сего́ ра́ди прославля́ем вас си́це:

Ра́дуйтеся, страх Бо́жий в се́рдце, я́ко основа́ние, положи́вшии;

ра́дуйтеся, прему́дрость Бо́жию и́стинне возлюби́вшии.

Ра́дуйтеся, все упова́ние на Бо́га возложи́вшии;

ра́дуйтеся, оте́честву ва́шему ве́рно послужи́вшии.

Ра́дуйтеся, христиа́нскаго благоче́стия тве́рдое пра́вило;

ра́дуйтеся, ца́рственнаго ро́да Росси́йскаго похвало́.

Ра́дуйтеся, Правосла́вныя ве́ры кре́пкое испове́дание;

ра́дуйтеся, стра́ждущаго наро́да на́шего утеше́ние.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 2

Ви́дя Госпо́дь покая́ние наро́да на́шего, егда́ сму́тная времена́ наста́ша, умилосе́рдися и яви́ ми́лость Свою́ во избра́нии Михаи́ла царя́, его́же ико́ною Пречи́стыя Богоро́дицы, Фео́доровская имену́емою, чрез роди́тельницу благослови́, да бу́дет ико́на сия́ покро́в и защище́ние ему́ и всему́ новоизбра́нному ца́рскому ро́ду и во утвержде́ние держа́вы Росси́йския. Сего́ ра́ди благода́рне вопие́м Бо́гу: Аллилу́ия.

И́кос 2

Разуме́ша лю́дие Росси́йстии, я́ко избра́нием на ца́рство но́ваго ро́да благочести́ваго, утиши́ Госпо́дь нестрое́ния и сму́ты в Земли́ на́шей, принесо́ша обе́т ве́рнаго служе́ния ро́ду сему́. Мы же, любви́ и ре́вности тех подража́юще, к вам, ца́рственнии страстоте́рпцы, я́ко насле́дником сего́ избра́ния со умиле́нием вопие́м:

Ра́дуйтеся, вене́ц и похвало́ ро́да ца́рскаго и свяще́ннаго;

ра́дуйтеся, ко́рене благочести́ваго пресла́вныя о́трасли.

Ра́дуйтеся, Патриа́рха Росси́йскаго Филаре́та свято́е прозябе́ние;

ра́дуйтеся, попече́нию его́ о Це́ркви и оте́честве подража́вшии.

Ра́дуйтеся, вели́кия ста́рицы и́нокини Ма́рфы благослове́нное насле́дие;

ра́дуйтеся, поко́рность во́ли Бо́жией от нея́ восприи́мшии.

Ра́дуйтеся, пред ико́ною Бо́жия Ма́тере Фео́доровския моли́твы при́сно возноси́вшии;

ра́дуйтеся, все упова́ние на по́мощь Богоро́дицы с ве́рою возлага́вшии.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 3

Сила Бо́жия и промышле́ние Всевы́шняго яви́ся в рожде́нии твое́м, ца́рственный страстоте́рпче Нико́лае, вели́каго бо святи́теля и́мя восприе́м, засту́пник Росси́йския Земли́ показа́лся еси́. Мно́гия же ско́рби и боле́зни, подо́бне И́ову пра́ведному, в житии́ претерпе́в, ны́не с ли́ки страстоте́рпцев наслажда́ешися ра́йскаго блаже́нства, воспева́я Бо́гу: Аллилу́ия.

И́кос 3

Име́я сугу́быя засту́пники и покрови́тели в рожде́нии твое́м И́ова многострада́льнаго и Никола́я чудотво́рца, держа́вный страстоте́рпче, доброде́телем тех после́довал еси́. Мы же, дивя́щеся промышле́нию Творца́, во святы́х сих о́браз благоче́стия указа́вшаго ти, благогове́йне воспева́ем си́це:

Ра́дуйся, в моли́твах святи́теля Мир Лики́йских при́сно призыва́яй;

ра́дуйся, по́мощию того́ Росси́йскую Держа́ву пра́ведно окормля́яй.

Ра́дуйся, о́бразом кро́тости тому́ уподо́бивыйся;

ра́дуйся, милосе́рдие мно́гое, я́коже о́ный, яви́вый.

Ра́дуйся, терпе́ние И́овле в се́рдце твое́м име́вый.

ра́дуйся, ве́рность Бо́гу в житии́ твое́м до конца́ сохрани́вый.

Ра́дуйся, в тя́жких беда́х, я́коже о́ный, благодаре́ние Бо́гу приноси́вый;

ра́дуйся, вся находя́щая на тя со смире́нием прие́мый.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 4

Бу́рю смуще́ния, воздвиза́емую от челове́к безбо́жных в стране́ на́шей, ви́дя, страстоте́рпче Нико́лае, не смути́лся еси́ в се́рдце твое́м и, все упова́ние на Бо́га возложи́в, не возропта́л еси́, егда́ отверго́ша тя лю́ди твоя́; оба́че с ве́рою воспе́л еси́ Бо́гу: Аллилу́ия.

И́кос 4

Слы́ша о мяте́жех, боле́знех и междоусо́бных бра́нех, наше́дших на зе́млю Ру́сскую, во у́зах сый, страстоте́рпче царю́ Нико́лае, моле́ние о лю́дех ея́ непреста́нне приноси́л еси́, милосе́рдие Бо́жие к ним призыва́я. Сего́ ра́ди мы воспева́ем тебе́ та́ко:

Ра́дуйся, от ю́ности оте́чество и наро́д твой возлюби́вый;

ра́дуйся, я́ко и во отверже́нии любо́вь сию́ сохрани́вый.

Ра́дуйся, пома́зание на ца́рство с благогове́нием прие́мый;

ра́дуйся, о́браз благочести́ваго царя́ ми́ру яви́вый.

Ра́дуйся, ца́рский вене́ц со смире́нием на ся возложи́вый;

ра́дуйся, венца́ страда́ний от Го́спода удосто́енный.

Ра́дуйся, ца́рское служе́ние, я́ко послуша́ние Бо́гу, разуме́вый;

ра́дуйся, поноше́ния, я́ко крест, взе́мый и с терпе́нием понесы́й.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 5

Богосве́тлый свети́льник во мра́це скорбе́й благове́рней супру́жнице твое́й яви́лся еси́, ца́рственный страстоте́рпче Нико́лае, указу́я и возглавля́я путь ея́, я́коже повеле́ Госпо́дь. Мы же, прославля́юще ваш благослове́нный сою́з во Христе́, хвалу́ Бо́гу воздае́м, пою́ще: Аллилу́ия.

И́кос 5

Ви́дя ца́рственный страстоте́рпец ю́ницу Алекса́ндру, я́ко голуби́цу чи́сту, избра́ ю себе́ в благове́рную супру́жницу, Правосла́вную цари́цу и ма́терь наро́да Росси́йскаго. Мы же, ве́дуще усе́рдное служе́ние ея́, воспева́ем си́це:

Ра́дуйся, имени́таго ро́да благочести́вое прозябе́ние;

ра́дуйся, от лю́терския ве́ры к Правосла́вию о́бразе спаси́тельнаго прехожде́ния.

Ра́дуйся, всем се́рдцем моли́тву возлюби́вшая;

ра́дуйся, о слу́жбе Бо́жией серде́чно ревнова́вшая.

Ра́дуйся, сло́вом Бо́жиим и писа́нием святы́х оте́ц себе́ назда́вшая;

ра́дуйся, уста́вы церко́вныя благогове́йно соблюда́вшая.

Ра́дуйся, ру́сское благоче́стие досто́йне восприе́мшая;

ра́дуйся, и́стинныя жи́зни во Христе́ приобщи́вшаяся.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 6

Пропове́дует житие́ ва́ше бра́ка свята́го чистоту́, благове́рнии Нико́лае и Алекса́ндро. Вы бо, благода́ть сего́ вели́каго та́инства досто́йно восприе́мше, да́же до му́ченическия кончи́ны ве́рность Христу́ и любо́вь друг ко дру́гу сохрани́ли есте́, при́сно воспева́юще Бо́гу: Аллилу́ия.

И́кос 6

Возсия́ в стране́ Росси́йстей, я́ко прекра́сная свети́ла, благове́рная ца́рственная чета́ Никола́й и Алекса́ндра, супру́зи, сою́зом любве́ Христо́вы связу́емии. Мы же, прославля́юще о́браз их целому́дреннаго и добронра́внаго жития́ в ми́ре сем, со благогове́нием воспева́ем си́це:

Ра́дуйтеся, всем се́рдцем Бо́га взыска́вшии;

ра́дуйтеся, в путе́х Госпо́дних непоро́чно ходи́вшии.

Ра́дуйтеся, дво́ице честна́я, свы́ше избра́нная;

ра́дуйтеся, дво́ице свята́я, сла́вою и че́стию от Бо́га венча́нная.

Ра́дуйтеся, целому́дрие супру́жеское многоча́дием просла́вившии;

ра́дуйтеся, ча́да ва́ша, я́ко новосажде́ния ма́сличная, о́крест трапе́зы Небе́сныя собра́вшии.

Ра́дуйтеся, супру́ги во благоче́стии и любви́ жи́ти науча́ющии;

ра́дуйтеся, мир Христо́в о́ным ми́лостивно низпосыла́ющии.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 7

Хотя́ще ваш дом благоче́стно устро́ити, любо́вь, я́ко основа́ние, положили есте́ и брак че́стен до́бре соблюли́ есте́, благове́рнии супру́зи Нико́лае и Алекса́ндро. Те́мже, и дще́ри ва́ша, я́ко му́дрыя ева́нгельския де́вы, воспита́вше, в неве́сты Христу́ угото́вали есте́. С ни́миже ны́не вку́пе воспева́ете Бо́гу: Аллилу́ия.

Икос 7

Но́вую ми́лость дарова́ Госпо́дь наро́ду ру́сскому, целому́дренныя дще́ри ца́рственныя четы́ О́льгу, Татиа́ну, Мари́ю и Анастаси́ю. Ты́я бо, жена́м мироно́сицам подража́ющыя, еле́ем милосе́рдия боля́щим и стра́ждущим послужи́ша и, сме́рть за Христа́ прие́мшя, ны́не Престо́лу Бо́жию предстоя́т. Сего́ ра́ди прославля́ем их си́це:

Ра́дуйтеся, дще́ри царе́вы, обетова́ний Бо́жиих сподо́бльшыяся;

ра́дуйтеся, за́поведь Бо́жию о почита́нии роди́телей соблю́дшыя.

Ра́дуйтеся, досто́инство ца́рственное свя́то сохра́ньшыя;

ра́дуйтеся, стихи́ями ми́ра сего не порабоще́нныя.

Ра́дуйтеся, лю́дем, су́щым в беда́х и ско́рбех, я́ко Христу́, послужи́вшыя;

ра́дуйтеся, за враго́в свои́х усе́рдно моли́вшыяся.

Ра́дуйтеся, а́гницы непоро́чныя, в же́ртву Бо́гу себе́ прине́сшыя;

ра́дуйтеся, неве́сты Христо́вы, в черто́зех Жениха́ Небе́снаго пребыва́ющыя.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 8

Стра́нно и чу́дно бысть рожде́ние твое́, святы́й царе́вичу Алекси́е. Плод бо благосла́вен моли́тв Саро́вскаго чудотво́рца и ча́емый насле́дник ца́рственных роди́телей быв, сла́ва, наде́жда и упова́ние яви́лся еси́ всем конце́м Земли́ на́шея. Сего́ ра́ди лю́дие Росси́йстии с ра́достию благода́рственно воспе́ша Бо́гу: Аллилу́ия.

И́кос 8

К вы́шним душе́ю чи́стою устремля́яся, святы́й царе́вичу Алекси́е, измла́да боле́знь, я́ко крест от Го́спода да́нный, безро́потно поне́сл еси́, последи́ же, я́ко а́гнец незло́бивый, рука́ми злочести́вых убие́н, моли́твенник пред Бо́гом яви́лся еси́. Сего́ ра́ди воспева́ем ти си́це:

Ра́дуйся, отроча́, от утро́бы ма́тере Бо́гом предызбра́нное;

ра́дуйся, ча́до, моли́твами Саро́вскаго чудотво́рца Росси́и дарова́нное.

Ра́дуйся, страда́льче, измла́да ско́рби и неду́ги безро́потно понесы́й;

ра́дуйся, царе́вичу, в боле́знех сострада́ние к лю́дем обреты́й.

Ра́дуйся, насле́дниче, лише́ние ца́рства земна́го со смире́нием прие́мый;

ра́дуйся, страстоте́рпче, Ца́рствия Небе́снаго от Бо́га удосто́енный.

Ра́дуйся, а́гнче незло́биве, от безбо́жных закла́нный;

ра́дуйся, ца́рственный о́троче, венце́м нетле́нным от Царя́ ца́рствующих увенча́нный.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 9

Всяк ум челове́ческий смути́ся, егда́ в земли́ на́шей беззако́ние умно́жися, и́стина помрачи́ся и ме́рзость запусте́ния на ме́сте святе́м ста. Ты же, царю́ Нико́лае, изгна́ние, поруга́ние и темни́чное заточе́ние му́жественне претерпе́в, сын ве́рный Святы́я Це́ркве и страстоте́рпец Христо́в яви́лся еси́. Сего́ ра́ди Це́рковь Ру́сская, прославля́ющи тя, Бо́гу вопие́т: Аллилу́ия.

И́кос 9

Вети́и злому́дреннии тща́шася оболга́ти тя клевето́ю, пома́занниче Бо́жий Нико́лае, ты же, ева́нгельски вся терпя́, о благоче́стии наро́да Правосла́внаго попече́ние сугу́бое прилага́л еси́. Сего́ ра́ди, па́мять твою́ све́тло пра́зднующе, воспева́ем ти си́це:

Ра́дуйся, прославле́ния уго́дников Бо́жиих до́брый рачи́телю;

ра́дуйся, па́стыря Кроншта́дтскаго благогове́йный почита́телю.

Ра́дуйся, Саро́вских торже́ств держа́вный возглави́телю;

ра́дуйся, и́ноческих оби́телей благочести́вый покрови́телю.

Ра́дуйся, духо́вных вертогра́дов усе́рдный попечи́телю;

ра́дуйся, Правосла́вных хра́мов боголюби́вый зда́телю.

Ра́дуйся, Святы́я Земли́ и Афо́нския Горы́ ще́дрый благотвори́телю;

ра́дуйся, устрое́ния Це́ркве Ру́сския му́дрый ревни́телю.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 10

Спасти́ хотя́ лю́ди Росси́йския от ро́зни братоуби́йственныя, царю́ Нико́лае, престо́л земны́й оста́вил еси́, оба́че, на ми́лость Бо́жию упова́я, непоколеби́м в ве́ре и благоче́стии пребы́л еси́, воспева́я: Аллилу́ия.

И́кос 10

Стена́ и огражде́ние бысть Госпо́дь тебе́, царю́ Нико́лае, Ему́ же те́пле моли́лся еси́, да сохрани́т держа́ву Росси́йскую от наше́ствия иноплеме́нник и братоуби́йственныя бра́ни, наипа́че же лю́ди Правосла́вныя во благоче́стии да укрепи́т. Сего́ ра́ди благода́рне воспева́ем ти си́це:

Ра́дуйся, полко́в Росси́йских му́дрый предводи́телю;

ра́дуйся, ра́тных люде́й христолюби́вый попечи́телю.

Ра́дуйся, оте́чества на́шего держа́вный храни́телю;

ра́дуйся, слове́нских наро́дов ре́вностный защи́тителю.

Ра́дуйся, мечи́ на ора́ла прекова́ти наро́ды призва́вый;

ра́дуйся, мир име́ти со все́ми язы́ки преи́скренне жела́вый.

Ра́дуйся, благове́рным князе́м в благоче́стии подража́вый;

ра́дуйся, о́браз царя́ Правосла́внаго во смире́нии ми́ру яви́вый.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 11

Пе́ния вся́каго досто́йна па́мять ва́ша, святи́и ца́рственнии страстоте́рпцы. Вы бо, о́браз испове́дничества и ре́вности по Бо́зе ве́рным лю́дем показа́вше, запове́дасте не мсти́ти злоде́ющим, па́че же проща́ти гоня́щим и моли́тву твори́ти за них, пою́ще Бо́гу: Аллилу́ия.

И́кос 11

Светоно́сный свети́льник седмочи́сленный ве́мы вас, святи́и ца́рственнии страстоте́рпцы, ца́рским бо путе́м ше́ствующе, угото́васте себе́ за Христа́ пострада́ти. Те́мже, просвети́те омраче́нная сердца́ на́ша и ева́нгельским путе́м ше́ствовати научи́те нас, прославля́ющих вас си́це:

Ра́дуйтеся, а́гнцы незло́бивии, А́гнцу Бо́жию в кро́тости подража́вшии;

ра́дуйтеся, о́браз терпе́ния в злострада́ниих ве́рным показа́вшии.

Ра́дуйтеся, во всем житии́ со́весть чи́сту храни́вшии;

ра́дуйтеся, убие́ние беззако́нное смире́нно восприе́мшии.

Ра́дуйтеся, седмочи́сленнии страстоте́рпцы, во еди́ном ду́се Бо́гу предста́вшии;

ра́дуйтеся, кро́вию му́ченическою зе́млю на́шу обагри́вшии.

Ра́дуйтеся, лик благове́рных царе́й и князе́й воспо́лнившии;

ра́дуйтеся, собо́р святы́х земли́ Росси́йския украси́вшии.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 12

Благода́ть изря́дну Бог дарова́ Це́ркви Росси́йстей, просла́вив вас на Небеси́, ца́рственнии страстоте́рпцы, храни́телие и покрови́телие страны́ на́шея. Сего́ ра́ди и мы на земли́ почита́ем вас, Бо́гу вопию́ще: Аллилу́ия.

И́кос 12

Воспева́юще по́двиги ва́ша, ца́рственнии страстоте́рпцы, прославля́ем Триеди́наго Бо́га. Вы бо соизволе́нием Отца́ Безнача́льнаго, соверше́нием Сы́на Единоро́днаго и соде́йствием Свята́го Ду́ха Бо́жия прича́стницы Ца́рствия Небе́снаго соде́ластеся и засту́пницы оте́чества на́шего яви́стеся. Сего́ ра́ди дерза́ем взыва́ти вам си́це:

Ра́дуйтеся, я́ко прославле́нию ва́шему Це́рковь ра́дуется;

ра́дуйтеся, я́ко чудесы́ ва́шими ве́ра укрепля́ется.

Ра́дуйтеся, я́ко о́бразы ва́ши мироточе́нием прославля́ются;

ра́дуйтеся, я́ко в честь ва́шу хра́мы созида́ются.

Ра́дуйтеся, я́ко житие́м ва́шим лю́ди благоче́стию науча́ются.

ра́дуйтеся, я́ко терпе́нием ва́шим во страда́ниих ве́рнии назида́ются;

Ра́дуйтеся, я́ко ева́нгельския заве́ты исполня́ти нас наставля́ете;

ра́дуйтеся, я́ко бе́ды и ско́рби му́жественне нести́ нам помога́ете.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 13

О, святи́и ца́рственнии страстоте́рпцы! Приими́те от нас похва́льное сие́ пе́ние и ми́лостивым ва́шим хода́тайством умоли́те Царя́ Сла́вы мир стране́ на́шей дарова́ти, Це́рковь в Правосла́вии и еди́нстве сохрани́ти, нас же во благоче́стии утверди́ти, да вопие́м Бо́гу: Аллилу́ия.

Сей конда́к глаго́лется три́жды.

И па́ки чте́тся 1–й и́кос и 1–й конда́к:

И́кос 1

А́нгельскими си́лами укрепля́еми во и́стиннем пути́, седмочи́сленнии страстоте́рпцы, о житии́ пра́веднем и богоуго́днем ревнова́ли есте́, да я́вите наро́ду ру́сскому о́браз благочести́вых царе́й. Сего́ ра́ди прославля́ем вас си́це:

Ра́дуйтеся, страх Бо́жий в се́рдце, я́ко основа́ние, положи́вшии;

ра́дуйтеся, прему́дрость Бо́жию и́стинне возлюби́вшии.

Ра́дуйтеся, все упова́ние на Бо́га возложи́вшии;

ра́дуйтеся, оте́честву ва́шему ве́рно послужи́вшии.

Ра́дуйтеся, христиа́нскаго благоче́стия тве́рдое пра́вило;

ра́дуйтеся, ца́рственнаго ро́да Росси́йскаго похвало́.

Ра́дуйтеся, Правосла́вныя ве́ры кре́пкое испове́дание;

ра́дуйтеся, стра́ждущаго наро́да на́шего утеше́ние.

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Конда́к 1

Избра́ннии ца́рственнии страстоте́рпцы,

еди́на дома́шняя це́рковь Христо́ва,

Нико́лае, Алекса́ндро, Алекси́е,

О́льго, Татиа́но, Мари́е и Анастаси́е,

вы, сою́зом любве́ связу́еми,

я́ко а́гнцы, Христу́ Бо́гу ве́рою после́довали есте́

и, в страда́ниих смерть претерпе́вше,

Ца́рствия Небе́снаго насле́дницы яви́лися есте́.

Ны́не же, дерзнове́ние ко Го́споду иму́ще,

моли́теся о земне́м оте́честве ва́шем, да прославля́ем вас си́це:

Ра́дуйтеся, ца́рственнии страстоте́рпцы,

земли́ Росси́йския храни́телие и моли́твенницы.

Моли́тва

О, свята́я седмери́це, ца́рственнии страстоте́рпцы, Нико́лае, Алекса́ндро, Алекси́е, Мари́е, О́льго, Татиа́но и Анастаси́е!

Вы, сою́зом любве́ Христо́вы связу́еми, дом ваш, я́ко ма́лую Це́рковь, благоче́стно устро́или есте́ и смире́нием себе́ посреде́ земна́го вели́чия украси́ли есте́. В годи́ну же братоуби́йственныя бра́ни и гоне́ний безбо́жных во оте́честве на́шем, все упова́ние на Бо́га возложи́вше, о́браз терпе́ния и страда́ния всей земли́ Росси́йстей яви́ли есте́ и, моля́щеся о мучи́телех, клевету́, у́зы и изгна́ние, глумле́ние, насмея́ние и оболга́ние, убие́ние и теле́с поруга́ние му́жественне претерпе́ли есте́. Сего́ ра́ди от земна́го ца́рствия к Небе́сному прешли́ есте́ и те́плии хода́таи о нас яви́лися есте́.

О, святи́и уго́дницы Бо́жии! Моли́теся о нас Бо́гу, да Це́рковь в единомы́слии и тве́рдей ве́ре соблюде́т, страну́ на́шу ми́ром и благоде́нствием огради́т и от междоусо́бныя бра́ни и разделе́ния изба́вит, власть предержа́щую умудри́т, во́инство му́жеством украси́т, супру́ги в ве́рности и любви́ укрепи́т, ча́да в благоче́стии и послуша́нии возрасти́т, и вся ны ку́пно с ва́ми сподо́бит воспева́ти Пречестно́е и Великоле́пое и́мя Живонача́льныя Тро́ицы Отца́ и Сы́на и Свята́го Ду́ха, ны́не и при́сно, и во ве́ки веко́в. Ами́нь.

И́на моли́тва, страстоте́рпцу царю́ Никола́ю

О, святы́й страстоте́рпче, царю́ му́чениче Нико́лае! Госпо́дь тя избра́ пома́занника Своего́, во е́же ми́лостивно и пра́во суди́ти лю́дем твои́м и храни́телем Це́ркве Правосла́вныя бы́ти. Сего́ ра́ди со стра́хом Бо́жиим ца́рское служе́ние и о душа́х попече́ние соверша́л еси́. Госпо́дь же, испыту́я тя, я́ко И́ова Многострада́льнаго, попусти́ тебе́ поноше́ния, ско́рби го́рькия, изме́ну, преда́тельство, бли́жних отчужде́ние и в душе́вных му́ках земна́го ца́рства оставле́ние. Вся сия́ ра́ди бла́га Росси́и, я́ко ве́рный сын ея́, претерпе́в, и, я́ко и́стинный раб Христо́в, му́ченическую кончи́ну прие́м, Небе́снаго Ца́рства дости́гл еси́, иде́же наслажда́ешися Вы́шния сла́вы у Престо́ла всех Царя́, ку́пно со свято́ю супру́жницею твое́ю цари́цею Алекса́ндрою и ца́рственными ча́ды Алекси́ем, О́льгою, Татиа́ною, Мари́ею и Анастаси́ею. Ны́не, име́я дерзнове́ние ве́лие у Христа́ Царя́, моли, да пода́ст нам Госпо́дь грехо́в проще́ние и на вся́кую доброде́тель наста́вит нас, да стяжи́м смире́ние, кро́тость и любо́вь, и сподо́бимся Небе́снаго Ца́рствия, иде́же ку́пно с тобо́ю и все́ми святы́ми новому́ченики и испове́дники Росси́йскими просла́вим Отца́ и Сы́на и Свята́го Ду́ха, ны́не и при́сно, и во ве́ки веко́в. Ами́нь.

Примечания

1

Умом – умам.

(<< back)

2

Автор акафиста – А. А. Трофимов.

(<< back)

3

Киннамон (кинамон) – коричное дерево, корица.

(<< back)

FB2 document info

Document ID: ooofbtools-2016-3-1-12-13-56-171

Document version: 1

Document creation date: 01.03.2016

Created using: ExportToFB21, FictionBook Editor Release 2.6 software

Document authors :

- Трушова

About

This file was generated by Lord KiRon's FB2EPUB converter version 1.1.5.0.

(This book might contain copyrighted material, author of the converter bears no responsibility for it's usage)

Этот файл создан при помощи конвертера FB2EPUB версии 1.1.5.0 написанного Lord KiRon.

(Эта книга может содержать материал который защищен авторским правом, автор конвертера не несет ответственности за его использование)

http://www.fb2epub.net

https://code.google.com/p/fb2epub/

Table of Contents

От составителя

Акафисты Господу Богу

Ака́фист Пресвято́й и Животворя́щей Тро́ице

Акафист Сладчайшему Господу нашему Иисусу Христу

Ака́фист Честно́му и Животворя́щему Кресту́ Госпо́дню

Акафисты Пресвятой Богородице

Ака́фист Пресвяте́й Богоро́дице (Великий акафист)

Ака́фист Пресвяте́й Богоро́дице чудотво́рныя ра́ди Ея́ ико́ны, «В ро́дах Помо́щница» имену́емыя

Ака́фист Пресвяте́й Богоро́дице в че́сть чудотво́рныя Ея́ ико́ны Влади́мирския

Ака́фист Пресвяте́й Богоро́дице чудотво́рныя ра́ди Ея́ ико́ны, «Воспита́ние» имену́емыя

Ака́фист Пресвяте́й Богоро́дице чудотво́рныя ра́ди Ея́ ико́ны, «Всецари́ца» имену́емыя

Ака́фист Пресвяте́й Богоро́дице в честь чудотво́рныя Ея́ ико́ны, «Выдропу́сская Одиги́трия» именуемыя

Ака́фист Пресвяте́й Богоро́дице в че́сть чудотво́рныя Ея́ ико́ны И́верския

Ака́фист Пресвя́тей Богоро́дице в че́сть чудотво́рныя Ея́ ико́ны Каза́нския

Ака́фист Пресвяте́й Богоро́дице чудотво́рныя ра́ди Ея́ ико́ны, «Млекопита́тельница» имену́емыя

Ака́фист Пресвяте́й Богоро́дице чудотво́рныя ра́ди Ея́ ико́ны, «Неупива́емая Ча́ша» имену́емыя

Ака́фист Пресвяте́й Богоро́дице в че́сть чудотво́рныя Ея́ ико́ны, «Прибавле́ние ума́» имену́емыя [2]

Ака́фист Пресвяте́й Богоро́дице чудотво́рныя ра́ди Ея́ ико́ны, «Путеводи́тельница Ти́хвинская» имену́емыя

Акафист Пресвятой Богородице в честь иконы Ее «Одигитрия» Смоленская

Ака́фист Пресвяте́й Богоро́дице в че́сть чудотво́рныя Ея́ ико́ны Фео́доровския

Ака́фист Пресвяте́й Богоро́дице чудотво́рныя ра́ди Ея́ ико́ны, имену́емыя «Цели́тельница»

Ака́фист Пресвяте́й Богоро́дице чудотво́рныя ра́ди Ея́ ико́ны, имену́емыя «Цели́тельница»

Акафисты архангелам и ангелам

Ака́фист арха́нгелу Рафаи́лу

Ака́фист свято́му А́нгелу, неусыпа́емому храни́телю челове́ческия жи́зни

Акафисты соборам святых

Ака́фист святы́м цели́телем, бессре́бренником и чудотво́рцем

Ака́фист новому́чеником и испове́дником Це́ркве Ру́сския

Акафисты святым

Ака́фист свято́му пра́ведному Алекси́ю, пресви́теру Моско́вскому

Ака́фист свято́му му́ченику Вонифа́тию Тарси́йскому

Ака́фист преподо́бному Гера́симу, и́же на Иорда́не

Акафист святителю Григорию Паламе, архиепископу Солунскому

Ака́фист свято́му пра́ведному Иоа́нну, пресви́теру Кроншта́дтскому, чудотво́рцу

Ака́фист святи́телю Иоа́нну, архиепи́скопу Шанха́йскому и Сан–Франци́сскому, чудотво́рцу

Ака́фист святы́м бессре́бреником и чудотво́рцем Косме́ и Дамиа́ну Аси́йским

Ака́фист святе́й блаже́нней Ксе́нии Петербу́ржстей

Ака́фист святи́телю Луке́ испове́днику, архиепи́скопу Кры́мскому

Ака́фист свято́й пра́ведной Матро́не Моско́вской

Ака́фист свято́му великому́ченику Мерку́рию Кесари́йскому

Ака́фист и́же во святы́х отцу́ на́шему преподо́бному Никоди́му Святого́рцу Творе́ние Гера́сима мона́ха Микрагианнани́та

Ака́фист святи́телю Никола́ю Чудотво́рцу

Ака́фист великому́ченику и цели́телю Пантелеи́мону

Ака́фист свято́му священному́ченику Петру́, пресвитеру Черевко́вскому

Акафист преподобному Пимену Многоболезненному

Ака́фист преподо́бному Серафи́му Вы́рицкому

Ака́фист преподо́бному Серафи́му, Саро́вскому чудотво́рцу

Ака́фист священному́ченику Серафи́му (Чичаго́ву), митрополи́ту Петрогра́дскому

Ака́фист преподо́бному Се́ргию, игу́мену Ра́донежскому, всея́ Росси́и чудотво́рцу

Ака́фист преподо́бному Симео́ну Но́вому Богосло́ву

Ака́фист святи́телю Спиридо́ну Тримифу́нтскому

Ака́фист святе́й му́ченице Татиа́не Ри́мской

Ака́фист святи́телю Феофа́ну, затво́рнику Вы́шенскому

Ака́фист святи́телю Филаре́ту, митрополи́ту Моско́вскому и Коло́менскому

Ака́фист свято́му апо́столу Фоме́

Ака́фист святы́м ца́рственным страстоте́рпцем